
Fläytymismenetelmäaineistojen 
muuttuva luonne? 


Jari Eskola & Ilona Nikanto & Satu Virtanen 


Terrorismin uhka mediassa. Ilmastonmuutos ja kasvatustiede. Muutosjohta- 
minen korkeakoulujen yhdistymisessä. Uuden opetussuunnitelman seurauk- 
set. Digitaaliset osaamismerkit. 
Tunnetusti elämme melkoisten muutosten aikaa ja tämä koskee tietenkin 
myös kasvatusta. Tämän kasvatuksen eri ilmiöitä käsittelevän artikkelikokoel- 
man keskeisiä katalyyttejä ja teemoja ovat kasvatuksen ja kasvatusympäristön 
muutokset. Kaikki artikkelit perustuvat nopearytmiseen tutkimukseen, lähes 
kaikki osaprojektit on käynnistetty vuosi sitten syksyllä 2017. 

Kaikki kokoelman tutkimusartikkelit perustuvat nk. eläytymismenetel- 
män (Eskola 1997; 1998; Eskola & Suoranta 1998; Saaranen-Kauppinen & 
Puusniekka 2009; Wallin ym. 2015; Eskola ym. 2018) käyttöön. Eläytymisme- 
netelmällä tarkoitetaan tiedonhankintamenetelmää, jossa vastaajat kirjoitta- 
vat kertomuksen tutkijan antaman, kehyskertomukseksi kutsutun orientaa- 
tion perusteella. Kehyskertomuksia on vähintään kaksi erilaista, joten aineisto 
analysoidaan tavallaan kahteen kertaan: sekä normaalina tutkimuksen tema- 
tiikasta kertovana laadullisena aineistona että kokeellisen tutkimuksen asetel- 
maa imitoiden pelkistäen sitä, mikä vastauksissa muuttuu, kun kehyskerto- 


muksessa muutetaan yhtä keskeistä tekijää. 


Jari Eskola & Ilona Nikanto & Satu Virtanen 


Vuosi sitten ilmestyneessä teoksessa Eläytymismenetelmä 2017. Perusteema 
ja 11 muunnelmaa (Eskola ym. 2017b) kaivattiin (Eskola 2017a) menetelmän 
käyttöön teoreettista kurinpalautusta ja analyysimenetelmiin syventymistä. 
Samassa yhteydessä ennustettiin, että monikieliset aineistot ja erilaiset sähköi- 
set tavat kerätä aineistoa tulevat yleistymään. Eläytymismenetelmän sovelta- 
misen hyviä käytäntöjä, aineistojen analysointia ja metodologisia kysymyksiä 
pohdimme tarkemmin teoksen liiteosan artikkeleissa. 

Tämän kokoelman aineistoista suurin osa onkin kerätty sähköisesti. Tämä 
siirtymä on hyvä esimerkki siitä, kuinka näennäisesti pieneltä vaikuttava muu- 
tos aineistojen keräämisessä tuottaa myös metodologista pohdintaa vaativia 
haasteita. Ensinnäkin, sähköisen aineiston kerääminen ei ole mikään helppo 
ratkaisu, pikemminkin päinvastoin. Useimpien tämän kokoelman tutkimus- 
artikkeleiden kerääminen oli varsin työlästä, erittäin paljon työläämpää kuin 
vaikkapa koulun kaikkien oppilaiden kokoaminen yhteen, jolloin aineiston 
kerää 20 minuutissa ja litteroi neljässä tunnissa. Sama hankaluus koskee toki 
nykypäivänä osapuilleen kaikkea tutkimusaineiston keräämistä. 

Toiseksi, sähköisesti kerätyt vastaukset ovat pääsääntöisesti paljon käsin- 
kirjoitettuja tarinoita pidempiä. Vuosi sitten ilmestyneessä teoksessa (Eskola 
2017b) vastausten keskipituus oli noin 50 sanaa, tämän kokoelman tutkimus- 
aineistojen vastausten keskipituus on noin kaksinkertainen. Kerätyt aineistot 
ovat kirjaimellisesti tarinoita; useimmiten — vaan ei aina — kokonaisia kerto- 
muksia, pohdittuja ja punnittuja kannanottoja kehyskertomuksessa tarjot- 
tuun tematiikkaan. Tosin vastausten pituus ei selity suoraan tekniikalla, sillä 
tämänkin teoksen aineistoista yksi analysoinnin kannalta rikkaimmista ja 
laajimmista on tuotettu käsinkirjoitettuna. Jos — niin kuin menetelmän alku- 
peräinen idea oli — käytetyt kehyskertomukset ovat innostavia ja kirjoittami- 
selle on varattu riittävästi aikaa, niin kirjoittamisen tapa ei ratkaise aineistosta 
oikeastaan mitään. 

Toiseksi, aineistojen luonne on muuttunut kenties ratkaisevalla tavalla. 
Kun parhaimmillaan aineistosta voi sanoa sen edustavan jotain tiettyä perus- 
joukkoa, kuten Eläytymismenetelmä 2017 -kokoelmassa hyödynnetyistä, yh- 
dellä kertaa kaikilta oppilaitoksen oppilailta kerätyistä aineistoista voi sanoa, 


on tilanne toinen sähköisten aineistojen kohdalla. Kerättäessä aineistoja säh- 

köisesti enemmän tai vähemmän avoimilla aineistonkeruupyynnöillä emme 
loppujen lopuksi tiedä miten aineistot ovat valikoituneet. Todennäköistä on, 
että vaikkapa Tampere3-prosessista kertoivat ne, joilla on siitä jotain sanomista 
aivan samoin kuin vaikkapa digitaalista osaamismerkeistä. Toisaalta yhdestä 
lukiosta koottu aineisto on valikoitunut nimenomaan sen lukion oppilaisiin. 

Aineistojen luonne vaatii jatkossa enemmän pohdintaa, mutta tämä ei kos- 
ke missään nimessä vain eläytymismenetelmää, vaan yhä enemmän on siirryt- 
ty hyvinkin valikoituneisiin aineistoihin; julkaistaanhan alan arvostetuissa 
tiedelehdissä nykyään kyselyaineistoon perustuvia tutkimuksia, joiden vas- 
tausprosentti on ollut kymmenen. Pidemmät ja rikkaammat vastaukset ovat 
kaiken kaikkiaan tutkijan kannalta ilmeinen etu, varsinkin jos niitä on on- 
nistunut keräämään riittävän monelta vastaajalta. On kuitenkin syytä kysyä, 
onko jatkossa analyysitapoja kehitettävä narratiivisempaan suuntaan ja unoh- 
dettava perinteinen puhe vastaajien käsityksistä. Joka tapauksessa jatkossa on 
palattava entistä vahvemmin eläytymismenetelmän perusideaan, eli kehysker- 
tomusten varioinnin tuottaman ilmiön logiikan pelkistämiseen. 

Perinteiset ajatukset aineiston edustavuudesta eivät siis ole relevantteja tä- 
män kaltaisessa tutkimuksessa, vaan tutkijan on pohdittava tulostensa käyt- 
tökelpoisuutta toisella tavalla. Hyvässä tutkimuksessa on edelleenkin yksi 
mielenkiintoinen ajatus tai idea, enempää ei tarvita. Hyvä ihmistieteellinen 
tutkimus antaa lukijalleen ajattelemisen aihetta: lukijana voin olla vapaasti 
eri mieltä kirjoittajan kanssa, mutta en myöskään voi sanoa, ettei kirjoittajan 
esittämälläkin tavalla voi ajatella. Olennaisinta siis edelleenkin on se, että tut- 
kimus on kaikin tavoin uskottava. 

Varsin kauan sitten (Eskola 1990) eläytymismenetelmän väitettiin sopi- 
van silloista kenkämainosta mukaillen henkilöille, jotka kulkevat omia pol- 
kujaan. Tässä kokoelmassa ote on huomattavasti striktimpi, vaalien tiukkaa 
tieteellisen artikkelin rakenteen formaattia. Onko siis vaihtoehtoisten raport- 
tikaavojen aika ohi (vrt. Eskola 2006)? Mahdollisesti, mutta jatkossakin eläy- 
tymismenetelmän kaltaiset nopeakäyttöiset, usein tulevaisuuteen suuntaavat, 
vastaajien käsityksiä monipuolisesti ja avoimesti luotaavat menetelmät ovat 
tarpeellisia, myös niiden kaikessa villeydessään, niin kasvatustieteissä kuin 
monella muullakin alalla. 

Artikkelissa Tyttö tuollainen — kertomuksia tyttöydestä, tutkitaan tyttöyden 
rakentumista alakouluikäisten tyttöjen kuvaamana. Artikkelissa selvitetään, 
miten 10—11-vuotiaat tytöt rakentavat kertomuksissaan tyttöyttä, ja miten he 
tekevät erontekoa tavallisuuden ja epätavallisuuden välille. Tyttöjen kirjoitta- 
mat tarinat osoittavat, että tyttöyteen liittyvät odotukset ovat edelleen varsin 
perinteisiä ja tyttöyden normi tytöille itselleen kovin selvä. Tästä huolimatta 
tarinoista oli tulkittavissa myös tyttöyden erilaiset, tarjolla olevat roolit. Näyt- 
tää siltä, että vaikka tytöt näyttäisivät hyvin tunnistavan, mitä heiltä sukupuo- 
lensa edustajina odotetaan, he itse kuitenkin suhtautuvat erilaisuuteen varsin 
hyväksyvästi. Aineiston perusteella tyttöys rakentuu kuuden tekijän myötä: 
ulkoisen olemuksen, luonteenpiirteiden ja käytöksen, koulumenestyksen, har- 
rastusten sekä ystävien ja perheen kautta. ”Normaalius” täytyy saavuttaa jokai- 
sessa kategoriassa. Toisaalta sukupuoltaan voi rakentaa myös tietoisesti vasta- 
karvaan, tästä esimerkkinä tarinoista konstruoitu epätavallisen tytön tyyppi: 
määrätietoinen johtaja, joka vähät välittää muiden mielipiteistä. 
Väkivaltauutisoinnista on tullut osa päivittäistä tietotulvaamme. Samaan 
aikaan uutiset ovat muuttuneet viihteellisemmiksi ja niissä hyödynnetään yhä 
useammin kertomuksellisuuden keinoja. Hyvässä kertomuksessa seurataan 
yleensä kahden ääripään, hyvän ja pahan taistelua, ja tämä perinteisen tari- 
nankerronnan piirre on tullut entistä voimakkaammin osaksi myös uutismaa- 
ilmaa. Artikkelissa ”Keitä ne on ne sankarit?” Uutisten väkivaltakertomusten 
sankarit ja konnat lasten silmin kartoitetaan lasten käsityksiä väkivaltauutis- 
ten sankareista ja konnista. Tutkimuksessa selvitettiin millaisia sankari- ja 
konnahahmoja lapset näkevät väkivaltaisista tapahtumista kertovissa uutisissa 
ja vastaavatko lasten mielikuvat uutisten esittämiä kuvauksia. Tutkimuksen 
taustalla oli kiinnostus uutisten omalta osaltaan vahvistamia stereotypioita ja 
näiden stereotypioiden kasvatuksellista merkitystä kohtaan. Tulokset osoit- 
tivat, että uutisten ja muun median välittämät kuvaukset toistuvat ainakin 
jossakin määrin lasten mielikuvissa ja käsityksissä. Kiinnostava havainto oli 
myös, että viittauksia terroristisiin iskuihin ei aineistosta juurikaan löytynyt, 


huolimatta terrorismin varsin suuresta näkyvyydestä uutisissa. 

Monissa perheissä keskustelut nuorten kännykän käytöstä ja sen rajoitta- 
misesta ovat arkipäivää. Myös mediassa nuorten kännykän käyttö on toistu- 
vasti esillä, saaden usein joko korostuneen positiivisen tai negatiivisen sävyn. 
Tutkijat puolestaan ovat huomanneet, että nuorten kännykän käytön ympäril- 
lä käytävästä keskustelusta puuttuu usein nuorten oma näkökulma. Artikke- 
lissa Nuoren kännykän käytön rajoittamisen puheeksiotto tarkastellaan nuorten 
tuottamien kertomusten avulla sitä, millaisia kertomisen tapoja ja selontekoja 
nuorilla on käytössään kirjoittaessaan perheissä käytävistä keskusteluista kän- 
nykän käyttöön liittyen. Tutkimuksessa haluttiin paikantaa, millaisia kult- 
tuurisia resursseja hyödyntäen tarinoissa jäsennetään nuoren ja vanhemman 
välistä vuorovaikutusta. Tarinoiden vanhempien ja nuoren välistä vuorovai- 
kutusta tarkasteltiin erityisesti vuorovaikutussiirtojen näkökulmasta pohtien 
sitä, miksi ja milloin keskustelut kännykän käytön rajoittamisesta päätyvät 
erimielisyyteen tai yhteisymmärrykseen nuoren ja vanhemman välillä. Tu- 
losten mukaan kännykän käytön rajoittamiseen tähtäävissä keskusteluissa on 
yhteisymmärryksen saavuttamiseksi tärkeää, että vanhemmat ovat valmiita 
huomioimaan myös nuoren näkökulmia ja pyrkivät ymmärtämään kännykän 
käyttöä nuoren merkitysmaailmasta käsin. Toisaalta olennaista on se, millaisia 
mahdollisuuksia nuorelle tarjoutuu vanhemman näkökulman ja reaktioiden 
tulkintaan. Lisäksi kiinnostavaa oli nuorten monipuoliset kännykälle anne- 
tut merkitykset. Kännykkä näyttäytyi nuorille erityisen tärkeänä välineenä 
esimerkiksi oman identiteetin rakentamisessa ja sosiaalisten suhteiden ylläpi- 
dossa. Tästä syystä sen käytön rajoittamiseen tähtäävät keskustelut voivatkin 
olla räjähdysherkkää aluetta, jossa vanhempien on tasapainoiltava eri tavoin 
konfliktien välttämiseksi. 

Suomalaisessa yhteiskunnassa isät kamppailevat monien roolien välillä. 
Yhteiskuntamme asettaa erilaisia haasteita ja odotuksia, ihanteita ja normeja 
isyydelle. Tämän takia isyyden muodot ovat moninaistuneet ja isät saavat itse 
määrittää oman isyytensä ehdot. Artikkelissa Etäinen, autoritaarinen, tasa- 
vertainen ja epäröivä: Isyyden neljä tarinatyyppiä tarkastellaan isien tuottamia 
kertomuksia isyydestä, keskittyen näiden sukupuolittuneihin käsityksiin. 
Tarinoista muodostettiin neljä isyyden tarinatyyppiä: etäinen isä, autoritaa- 


rinen isä, tasavertainen isä ja epäröivä isä. Nämä isäkertomukset hahmottavat 

isyyden moninaista kenttää ja vastaavat paljon aikaisemmissa tutkimuksissa 
esiintyneitä isäkuvia. Tarinatyyppien sukupuolittuneet käsitykset vanhem- 
muudesta näkyivät tarinoiden sukupuoliroolikäsityksissä. Vastuullisen kas- 
vattajaisän ja etäisen isän tarinatyypit muodostuivat perinteisistä ja selkeistä 
sukupuoliroolikäsityksistä. Tasavertaisen ja epäröivän isän tarinatyypeissä 
selkeät ja perinteiset käsitykset sukupuolirooleista olivat kyseenalaistettu tai 
täysin muuttuneet. 

Artikkelissa Onko Suomessa liian hyvä olla? Ammattikoulussa opiskelevien 
nuorten suhtautumisesta maahanmuuttajiin ja monikulttuurisuuteen tarkas- 
tellaan nuorten näkemyksiä maahanmuuttajista ja monikulttuurisuudesta 
osana suomalaista yhteiskuntaa. Artikkelissa peilataan aiempaa asennetutki- 
musta ammattikoululaisilta nyt eläytymismenetelmällä saatuihin tuloksiin. 
Tutkimuksen tuloksissa tulee esiin nuorten moninaiset suhtautumistavat 
maahanmuuttajiin, joiden arvot nähdään usein suomalaisesta poikkeavina 
välillä positiivisesti, mutta useimmiten negatiivisesti. Heidät esitetään usein 
suomalaisesta yhteiskunnasta hyötyjinä. Toisaalta tuloksissa tulee esiin myös 
se, että Suomessa eläminen ei aina ole lottovoitto edes kantaväestölle, saati sit- 
ten maahanmuuttajille. Tutkimustuloksista välittyy niin maahanmuuttoon 
liittyvien käsitteiden muutos, median ja maahanmuuttopolitiikan rooli kuin 
kulttuurien väliset neuvottelut. Tulokset vahvistavat aiempia aihepiiriin liitty- 
viä tutkimuksia ja lisäarvoa tuottaa tutkimuksen kohderyhmä: ammatillisessa 
koulutuksessa opiskelevien näkemyksiä monikulttuurisuudesta ei ole aiem- 
min juuri tutkittu laadullisesti. 

Tutkimuksen Mullistaako laaja-alaisuus kouluopetuksen? Luokanopetta- 
jien käsityksiä vuoden 2016 opetussuunnitelmasta kartoittaa luokanopettajien 
käsityksiä siitä, millaisena vuonna 2016 käyttöönotettu opetussuunnitelma 
näyttäytyy viiden vuoden kuluttua. Erityisenä kiinnostuksen kohteena ovat 
uudessa opetussuunnitelmassa ilmenevät laaja-alaisuus, monialaiset oppimis- 
kokonaisuudet sekä niiden rooli koulun arjessa. Tutkimuksessa pyrittiin avaa- 
maan opettajien näkemyksiä uuden opetussuunnitelman mahdollisuuksista ja 
uhkista opetustyölle. Muutos ei ole aina toivottu eikä sen toteuttamiseen aina 
tarjota riittäviä resursseja. Erityisesti juuri resurssien, esimerkiksi laitteiden ja 


opetushenkilökunnan, puute ja opetussuunnitelman asettamat koventuneet 

vaatimukset vaivasivat osaa opettajista. Toiveikkuus ja optimismi kuitenkin 
välittyi monista vastauksista, vaikka opetussuunnitelman käyttöönotto on 
vasta suhteellisen alussa. Osa tutkimukseen osallistuneista opettajista näki 
uuden opetussuunnitelman tarjoamat mahdollisuudet ja luotti siihen, että laa- 
ja-alaisuudesta ja monialaisista oppimiskokonaisuuksista tulee tulevaisuudessa 
luonteva osa koulun arkea. 

Uusi opetussuunnitelma perustuu aktiiviseen oppimiskäsitykseen ja toi- 
minnalliset menetelmät mainitaan useasti opetussuunnitelmassa. Artikkelin 
Toiminnallinen opetus opettajan arjessa tavoitteena on rakentaa ymmärrystä 
siitä, miten opettajat kokevat toiminnallisen opetuksen. Asiaa tarkastellaan 
opettajan näkökulmasta, eli millaisen roolin hän ottaa toiminnallisen ope- 
tuksen aikana. Lisäksi tutkimuksessa keskityttiin toiminnallisen opetuksen 
tuomiin haasteisiin ja mahdollisuuksiin. Tulokset osoittivat, että opettaja ot- 
taa toiminnallisessa opetuksessa usein ohjaavan ja tarkkailevan roolin. Lisäksi 
huomattiin, että toiminnallisen opetuksen haasteita ovat tuen puute, fyysiset 
tekijät, kuten materiaali- ja tilaongelmat sekä stressi ajan hallinnasta. Toimin- 
nallisen opetuksen todettiin olevan oppilaan oppimiselle ja oppilaiden yhtei- 
selle oppimiselle ja kouluviihtyvyydelle mahdollisuus. 

Artikkelissa ”Se vaikenee joka pelkää” Traumaattinen tieto ympäristökasva- 
tuksessa käsitellään ilmastonmuutosta traumaattisena tietona sekä tarkastel- 
laan siihen mahdollisesti liittyviä defenssimekanismeja. Traumaattinen tieto 
on tietoa, jonka tiedostaminen on ahdistavaa ja siksi usein tiedostamattomasti 
torjuttua. Analyysin keskiössä on ympäristökäyttäytymisen ja traumaattisen 
tiedon välinen yhteys. Aiheen tutkiminen on tärkeää, sillä ymmärrys ympä- 
ristökäyttäytymisen perusteluista ja sen takana mahdollisesti vaikuttavista de- 
fenssimekanismeista voisi auttaa kehittämään ympäristökasvatusta. Pitkään 
on ajateltu, että ilmastonmuutoksesta opettaminen lisäisi ympäristötietoi- 
suutta, mutta tiedon määrän lisäämisellä ei ole havaittu olevan tehokasta vai- 
kutusta ympäristötietoisuuden kasvattamiselle. Traumaattisen tiedon käsite 
selittää osaltaan, miksi ympäristötieto ei aina kasva ympäristötietoisuudeksi ja 
siten näy ympäristöystävällisenä käyttäytymisenä. Artikkelissa käsitellään sitä, 


miten traumaattinen tieto ilmastonmuutoksesta näyttäisi vaikuttavan ilmas- 


AIKAMME KASVATUS: VAIN MUUTOS ON PYSYVÄÄ? 15 
— 14 ELÄYTYMISMENETELMÄTUTKIMUSTA 


Jari Eskola & Ilona Nikanto & Satu Virtanen 


tonmuutoksen kieltämiseen sekä analysoidaan millä tavoin eläytymismenetel- 
mällä kerätyissä tarinoissa perustellaan ympäristökäyttäytymistä. 

Opetussuunnitelman monet tulkinnat Eläytymismenetelmäkertomuksia 
kasvatustieteiden tiedekunnasta -artikkelissa tarkastellaan henkilöstön ja opis- 
kelijoiden tulkintoja opetussuunnitelman toteutumisesta ja osallistumisen 
mahdollisuuksista. Tuloksia peilataan Annalan, Lindenin ja Mäkisen (2016) 
jäsentämiin opetussuunnitelman käsitteellistämisen kategorioihin: opetus- 
suunnitelma sisältöjen varmistajana, kompetenssien tuottajana, neuvotteluna 
tai valtaistumisena. Tämän tutkimuksen valossa teorian ja käytännön suhde 
näyttäytyy kompleksisena, ja ideaalina nähdään teoreettisen tiedon ja käytän- 
nön työn kiinteä vuoropuhelu. Parhaimmillaan opetussuunnitelma tukee yk- 
silön valtaistumisen kokemuksia ja luo osallistumisen ja vaikuttamisen mah- 
dollisuuksia sekä opiskelijoille että henkilöstölle. 

Artikkelissa Oppilaitoksista työpaikoille: työelämäyhteistyön haasteet ja 
mahdollisuudet ammatillisessa erityisopetuksessa kartoitetaan erityisopettajien 
näkemyksiä opiskelijoiden oppimisen ja osaamisen kehittymisen muutoksista 
vaativan erityisen tuen oppilaitoksessa. Tutkimuksessa käytettiin kolmea eri- 
laista kehyskertomusta, joiden varioinnin avulla selvitettiin erityisopettajien 
käsityksiä opiskelijoiden oppimisesta ja osaamisen kehittymisen muutoksista 
ammatillisten opintojen aikana. Tarinoissa luotiin osaamisperusteisuuteen ja 
integratiiviseen pedagogiikkaan liittyvää koheesiota oppilaitoksen ja työelä- 
män välille, jota kuvattiin tarinoissa opiskelijoiden monipuolisena vertikaali- 
sena ja horisontaalisena ammatillisen osaamisen kehittämisenä sekä formaa- 
leissa että informaaleissa oppimisympäristöissä. Tulosten perusteella vaativaa 
erityistä tukea ammatillisessa kontekstissa tulisi edelleen kehittää, esimerkiksi 
opiskelijoiden yksilöllistä osaamisen kehittämistä tukevien hybridioppimis- 
ympäristöjen ja infrastruktuurin osalta. Vaativan erityisen tuen opetus vaa- 
tiikin toteutuakseen joustavia oppilaitoksen rakenteita sekä erityisopettajilta 
osaamisperusteista, integratiivisen pedagogiikan mukaista toimintakulttuu- 
ria, jotta asiakaslähtöinen vaativan erityisen tuen opetus mahdollistuu. 

Myös ammatillisen opettajankoulutuksen suorittaneilta edellytetään val- 
miuksia ohjata erilaisten opiskelijoiden oppimista sekä valmiutta kehittää 


opetusalaansa. Artikkelissa Substanssiasiantuntijasta alan opettajaksi: amma- 

tillinen opettajankoulutus opiskelijoiden kertomana tarkastellaan koulutuksen 
antia ammatillisille opettajaopiskelijoille sekä tarvittavia koulutuksen kehit- 
tämistarpeita opettajaopiskelijoiden kertomana. Tutkimuksessa arvioitiin 
koulutuksen vaikuttavuutta ammatillisessa opettajankoulutuksessa. Tutki- 
muksessa oltiin kiinnostuneita koulutuksen onnistumisesta ja kehittämistar- 
peista. Koulutuksen vaikuttavuuden arviointia lähestyttiin soveltaen Niemen 
ja Kemmisin (1999) kommunikatiivista arviointia, jonka ulottuvuuksia ovat 
vaikuttavuuden tasot ja vaikuttavuuden funktiot. Tähän tutkimukseen mal- 
lia piti kehittää, jolloin syntyi kaksi vaikuttavuuden tasoa ja kaksi vaikutta- 
vuuden funktiota. Tutkimuksessa keskityttiin koulutuksen onnistumisiin ja 
kehittämistarpeisiin. Tutkimustulokset osoittivat, että opiskelijat olivat kehit- 
täneet opettajan ammattiin liittyviä valmiuksia tietojen, taitojen, itsetunte- 
muksen sekä yhteisöllisyyden alueella. Opettajan valmiuksien kehittymisen ja 
lisääntymisen tukemiseksi nykyisessä koulutuksessa nähtiin kehittämistarpei- 
na yhteiskunnan muutokseen vastaaminen, koulutuksen järjestelyjen ja peda- 
gogiikan kehittäminen sekä opiskelijoiden muutosvastarinnan vähentäminen. 
Työelämäyhteistyön ja osaamisen hyödyntäminen oli koulutuksessa onnistu- 
nut, mutta edelleen nähtiin tärkeänä sen lisääminen ja kehittäminen. 
Lukiokoulutus on parhaillaan remontissa. Lukioon kohdistetaan monen- 
laisia uudistumiseen liittyviä vaatimuksia, joiden mukaan lukiossa tulisi mm. 
lisätä tiimityötä ja kehittää lukiosta yhä vahvemmin oppiva yhteisö. Oppi- 
misen tulisi olla sekä yksilöllistä että yhteisöllistä, ja opiskelijan yksilölliseen 
ohjaukseen vaaditaan lisäresursointia. Oman paineensa luo korkeakouluhaun 
uudistus, jossa lukiossa saavutetuilla arvosanoilla on yhä suurempi merkitys 
jatko-opintoihin hakeuduttaessa. Muutosvirrassa selviytyminen ja muutos- 
työssä onnistuminen paranee, kun työyhteisö toimii professionaalisen oppi- 
van yhteisön periaatteiden mukaisesti. Mitä lukion opettajat työyhteisöistä 
ajattelevat, millainen yhteisöllisyys ja millaiset yhteistyön muodot tukevat 
opettajien työyhteisöä? Tätä selviteltiin artikkelissa Yhteisöllinen työkulttuuri 
lukiossa: kollaboratiivisuutta, ammatillista yhteistyötä ja jaettua johtajuutta. 
Artikkelissa Muutoksen johtaminen korkeakoulujen yhdistyessä: Viestintä, 
osallistaminen ja luottamus tutkimus- ja opetushenkilökunnan kertomuksis- 
sa tarkasteltiin korkeakoulujen yhdistymisprosessia muutoksen johtamisen 

ja sen sitouttamiskyvyn näkökulmasta. Eläytymismenetelmän avulla tutki- 
mus- ja opetushenkilökunnalla oli mahdollista pohtia muutoksen johtamisen 
onnistumis- ja epäonnistumisvaihtoehtoskenaarioiden kautta sitä, millainen 
johtaminen sitouttaa muutokseen ja miltä korkeakouluyhteisön arki — johta- 
misen onnistuessa tai epäonnistuessa — tulevaisuudessa näyttää. Tulosten mu- 
kaan muutoksen johtamisessa on ollut puutteita. Onnistunut sitouttaminen 
muutokseen edellyttäisi johtamistyylin suunnanmuutosta siten, että viestintä 
ja osallistaminen olisivat tietoisesti valittuja johtamismetodeja. Tämä synnyt- 
täisi luottamusta ja sitä kautta koko korkeakouluyhteisön sitoutumista muu- 
tokseen, jolloin Tampere3 voisi tuottaa odotettuja innovaatioita ja kilpailla 
menestyksekkäästi niin tiede-, tutkimus-, kuin opetusalalla sekä kansallisilla 
että kansainvälisillä korkeakouluareenoilla. 

Työn, sen tekemisen tapojen ja osaamisvaatimusten kiihtyvät muutokset 
ovat olleet eri alojen tutkijoiden ja asiantuntijoiden kasvavan kiinnostuksen 
kohteina. Uusien teknologioiden ja työn muotojen on esitetty vaativan uuden- 
laisia taitoja ja osaamista haastaen samalla muodollisen koulutuksen käytän- 
nöt, tavoitteenasettelun ja oppimisen arvioinnin. Tulevaisuustaidot ja Open 
Badges -osaamismerkit. Osaamismerkkien mahdollisuudet ja haasteet korkea- 
koulutuksessa -artikkelissa tarkastellaan, millaisia tulevaisuustaitoja digitaalis- 
ten osaamismerkkien avulla voidaan tunnustaa ja millaisia perusteita tai es- 
teitä merkkien hyödyntämiselle on löydettävissä muodollisessa koulutuksessa. 


KKK 


Tämä vertaisarvioiduista artikkeleista koostuva teos on pääosin syntynyt Jari 
Eskolan fasilitoiman EskolaMEBS2.0-ryhmän työn tuloksena lukuvuonna 
2017-2018 Tampereen yliopiston kasvatustieteiden tiedekunnassa. Ryhmää 
yhdisti paitsi kahden opintojakson (tutkielmaseminaari ja syventävä tutki- 
musmenetelmäkurssi) integroiminen toisiinsa niin myös tiukka yhteinen ai- 
kataulu, vahva motivaatio ja yhteisöllisyys; ryhmän vahva tuki ja asiantunte- 
mus on ollut merkittävä kaikkien artikkelien synnyssä. Tämän joukon lisäksi 
mukaan oli rekrytoitu joukko tutkimusaiheiden asiantuntijoita. MEBS-nimi 
tulee tietenkin eläytymismenetelmän englanninkielisestä lyhenteestä (ks. 


Wallin ym. 2018). 

Tutkimusartikkelien dokumentaatiokäytännöt noudattavat Kasvatus-leh- 
den ohjeita, mutta artikkelien rakenteellisena ohjeistuksena on toiminut mo- 
nia eläytymismenetelmäartikkeleita julkaisseen Liikunta & tiede -lehden oh- 
jeet kirjoittajille. Artikkelit on kirjoitettu pääsääntöisesti tiukasti perinteisen 
IMRD-rakenteen mukaisesti. Viitekäytännöt ovat Kasvatus-lehden ja kirjoit- 
tajien panos on nk. Vancouver-ohjeen' mukainen ja kirjoittajien nimijärjestys 
määräytyy pääosin työpanoksen mukaan projektin vetäjää lukuun ottamatta. 

Seuraavaksi sovellamme eläytymismenetelmää erityisesti kasvatustieteili- 
jän työhön muuttuvissa oppimis- ja toimintaympäristöissä työnimellä Kasva- 
tustieteilijän ammatillista ja eettistä identiteettiä paikantamassa. Mikäli olet 
kiinnostunut kirjoittamaan teokseen, niin kerro kiinnostuksestasi hyvissä 
ajoin (jari.eskola(at)tuni.fi). Vertaisarvioitavaksi tarkoitetut käsikirjoitukset 


tarvitaan viimeistään 30.4.2019. 


1 ”Artikkelin kirjoittajana oleminen edellyttää, että kirjoittajiksi ilmoitetuilla on mer- 


kittävä vaikutus artikkelin syntyyn siten, että he ovat osallistuneet sekä (1) tutkimuksen 
suunnitteluun tai tulosten analyysiin ja tulkintaan että (2) artikkelin kirjoittamiseen tai 
sen tieteellisen sisällön muokkaamiseen ja ovat lisäksi (3) hyväksyneet artikkelin lopulli- 
sen, julkaistavaksi tarkoitetun version. Lisäksi voidaan artikkelin kiitososassa mainita hen- 
kilöt, jotka ovat edesauttaneet tutkimuksen toteuttamista. Tarkemmat Vancouver-ohjeet, 
katso www.icmje.org.” (Liikunta & tiede 6/2016, numerointi MEBS-ryhmän; ks. myös 
Tutkimuseettisen neuvottelukunnan suositus 2018 Tieteellisten julkaisujen tekijyydestä 
sopiminen: http://www.tenk.fi/fi/tenkin-ohjeistot). 

Johdanto 


Tyttöjä ja tyttöyttä on yhteiskunnallisessa keskustelussa tarkasteltu monista 
eri kulmista: milloin heidät on asetettu alistettuun uhriasemaan, milloin on 
kummasteltu heidän avointa seksuaalisuuttaan ja girl power -uhoaan (esim. 
Tormulainen 2018). Tarkastelukulmasta ja tarkastelijasta riippuen tavoitteena 
on ollut joko tyttöjen vapauttaminen tai heidän palauttamisensa perinteisiin, 
*soveliaampiin” sukupuolirooleihin. Kun tyttöys on ollut esillä, valokeilassa 
ovat olleet lähinnä tyttöyden ääripäät: hiljaiset ja avuttomat tytöt tai liian ää- 
nekkäät ja näkyvät nuoret naiset. 

Sukupuoli on ollut viime vuosina keskustelun ytimessä myös koulukon- 
tekstissa. Sukupuolten tasa-arvon edistäminen on nostettu vahvasti muun 
muassa opetushallituksen agendalle. Taustalla on ollut huoli sukupuolittu- 
neesta esiopetuksesta ja peruskoulusta. Tavoitteeksi onkin asetettu tasa-ar- 
votietoinen opetus sekä ohjaus- ja toimintakulttuuri, sillä lasten sukupuolta, 
seksuaalisuutta ja tasa-arvoa koskevien näkemysten ja asenteiden on esitetty 
vakiintuvan juuri esi- ja peruskouluiässä. (Jääskeläinen ym. 2015, 12.) 

Tässä artikkelissa olemme kiinnostuneita siitä, miten ala-asteikäiset ty- 


töt rakentavat kertomuksissaan tyttöyttä. Tutkimalla tyttöjen käsityksiä su- 

kupuolestaan pyrimme avaamaan niitä sosiaalisia ja kulttuurisia uskomuksia, 
asenteita ja arvostuksia, jotka vaikuttavat siihen miten tytöt hahmottavat ja 
rakentavat sukupuoltaan. Tyttöys ei ole vain pakollinen elämänvaihe ennen 
aikuisuutta, vaan itsessään arvokas ja merkityksellinen ajanjakso. Tyttöjä ja 
tyttöyttä ei siis tutkita vain kasvun ja kehityksen näkökulmasta, vaan tyttöjen 
kulttuurista ja tyttöyteen liitettävistä merkityksistä ollaan kiinnostuneita sel- 
laisenaan (ks. Ojanen 2011b). 

Tämän tutkimuksen lähestymistapa rakentuu tyttötutkimuksen, lapsiläh- 
töisen tutkimuksen sekä feministisen tutkimuksen näkökulmia yhdistelemäl- 
lä. Tutkimusta ohjaa Judith Butlerin teoria sukupuolen performatiivisuudes- 
ta, joka on pitkään ollut yksi keskeisimmistä teoreettisista lähestymistavoista 
sekä feministisessä tutkimuksessa että tyttötutkimuksessa (esim. Suomessa 
aiemmin Isotalo 2015; Lehtonen 2003; Oinas 2001, 27—38; Ojanen 2011b, 11; 
Paumo 2012, 83-89; Saarikoski 2009, 45-48; Tolonen 2001a, 38—40). Butler 
(2006) käsittää sukupuolen tekojen sarjana, jota tuotetaan erityisesti sosiaa- 
lisissa käytännöissä, diskursseissa ja instituutioissa. Sukupuoli siis rakentuu 
ajassa, paikassa, kulttuurissa ja sosiaalisissa tilanteissa. Tässä tutkimuksessa 
Butlerin teoriaa sovelletaan sukupuolen normittamisen näkökulmasta: miten 
tyttöyttä rakennetaan esimerkiksi ulkonäön, käyttäytymisen ja kiinnostuksen 
kohteiden kautta. 

Tyttötutkimus on Suomessa 1980-luvulla yleistynyt poikkitieteellinen tut- 
kimussuuntaus. Sitä voidaan pitää feministisenä tutkimuksena, jonka kohde- 
ryhmänä ovat eri-ikäiset tytöt ja erityisesti tyttöyden ja identiteetin tuottami- 
nen. Tyttötutkimuksen keskeisinä osa-alueina ovat olleet esimerkiksi tyttöjä 
koskevat ihanteet, tyttöjen ja koulutuksen suhde sekä tyttöyden yhteiskunnal- 
linen ja kulttuurinen tila (Ojanen 2010). Tyttöjä ja tyttöyttä käsittelevä tut- 
kimus on systemaattisesti nostanut esille tyttöyden rakentumisen ja tyttönä 
olemisen, jotka ovat olleet merkittäviä tutkimukselta varjoon jääneitä teemoja 
(Ojanen 2011b). Tyttötutkimus ymmärtää tyttöyden neuvoteltavissa olevaksi 
ja jatkuvasti liikkeessä olevaksi historialliseksi ja kulttuuriseksi konstruktiok- 
si, jossa yhdistyvät sukupuoleen liittyvät odotukset sekä konventionaaliset su- 


kupuolen esittämisen ja tekemisen tavat (Ojanen 2011b). 

Kansainvälinen tyttötutkimus on kulkenut pitkän matkan feminististä 
liikettä aluksi hallinneesta ajatuksesta, jonka mukaan tytöt ovat holhottavia 
”tulevaisuuden naisia” (Kearney 2009). Tänä päivänä kansainvälinen tyttötut- 
kimus on aktiivista (Kearney 2009) ja monitieteisenä tutkimusalana tyttöjä 
tutkitaan monesta eri näkökulmasta, muun muassa osana laajempia nuoriso- 
kulttuureja, tyttöjen omia kulttuurisia käytäntöjä sekä sukupuoleen sosiaa- 
listumista esimerkiksi normien kautta. Kasvatustieteellisesti painottunut 
tyttötutkimus on ollut kiinnostunut sosioekonomisen taustan vaikutuksesta 
tyttöjen oppimistuloksiin (ks. esim. Shahidul & Karim 2015) oppimateriaa- 
lien sukupuolittuneisuudesta (esim. Palmu 2003; Tainio & Teräs 2010; Jur- 
va 2012), seksuaalisesta häirinnästä koulussa ja sosiaalisessa mediassa (esim. 
Ringrose, Harvey, Gill & Livingstone 2013) sekä tyttöjen suhteesta teknolo- 
giaan ja matemaattisiin tieteisiin (esim. Leder 2017). 

Tämän tutkimuksen tarkoituksena on nostaa tutkittavat, alakouluikäi- 
set tytöt, ”objektista aktiivisiksi subjekteiksi” (Woodhead & Faulkner 2000). 
Tämänkaltainen näkökulma arvostaa lapsia tiedontuottajina ja aktiivisina 
subjekteina, pyrkien antamaan heille mahdollisuuden kertoa mitkä asiat ovat 
juuri heille merkityksellisiä (Renold 2005). Tämänkaltaista näkökulmaa edus- 
taa nk. lapsilähtöinen tutkimus, joka korostaa lapsia sekä hetkessä toimivina 
subjekteina, mutta myös muuttuvina toimijoina, joilla on yhteiskunnallisesti 
merkittävää tietoa sekä sellaisia näkökulmia ja kokemuksia, joita muilta ikä- 
polvilta puuttuu (Karlsson 2010; Kennedy 2006; Lee 2001; Prout 2005; Rainio 
2010). 

Lapset ovat tutkittavina erikoislaatuinen kohderyhmä: heidät nähdään 
sekä suojelua tarvitsevina toimijoina että osallistuvina vaikuttajina, jotka 
saattavat paljastaa vallitsevia diskursseja ja kulttuurisia käytäntöjä (Karlsson 
2010). Tämän tutkimuksen tavoitteena on antaa tytöille mahdollisuus kertoa 
omasta sukupuolestaan, tyttönä olemisesta ja siihen vaikuttavista tekijöistä. 
He, jos ketkä, ovat asian asiantuntijoita. Tyttöjen käsityksiä sukupuolestaan 
on kuitenkin tutkittu yllättävän vähän. Sukupuolta alakouluiässä käsittele- 
vät tutkimukset ovat olleet pitkälti joko aikuisten näkökulmaan keskittyviä 
(esim. opettajien tai vanhempien haastattelut) tai ne ovat keskittyneet tyttöjen 


ja poikien vertailuun ja erontekoon. Toistaiseksi kotimainen tutkimuskenttä 

on keskittynyt enemmän yläasteikäisten tai tätä vanhempien nuorten koke- 
muksiin omasta sukupuolestaan (esim. Käyhkö 2006; Honkasalo 2011; Her- 
rala 2015; Kulmalainen 2015). Nuorempien, ala-asteikäisten lasten näkökulma 
on jäänyt vielä kovin niukaksi. 

Tässä tutkimuksessa olemme kiinnostuneita siitä, minkälaisia kertomuk- 
sia tytöt tuottavat omasta sukupuolestaan sekä tyttöyttä koskevista normeista 
ja mahdollisista ihanteista. Lisäksi olemme kiinnostuneita siitä, miten tytöt 
määrittelevät tavallisen tyttöyden ja mitä jää tavallisuuden ulkopuolelle. Tut- 
kimuksen tietokäsitys noudattelee väljästi tiedon sosiaalista luonnetta koros- 
tavaa, konstruktionistista näkemystä (Burr 2015). Toisin sanoen tyttöyden 
rakentamista tutkitaan tyttöyteen liittyvien, tyttöjen tuottamien sosiaalisten 
määrittelyjen ja erontekojen kautta. Tässä tutkimuksessa puhutaan käsitteistä 
tavallinen ja epätavallinen tyttö". Tutkimuksen ei ole tarkoitus arvottaa tyttö- 
jä tai tyttöyksiä paremmuusjärjestykseen, eikä esittää tutkimuksen lopputule- 
mana mitä tavallinen tai epätavallinen tyttöys on. Kyseisillä tavallisuuden ja 
epätavallisuuden termeillä viitataan tyttöyden erilaisiin sosiaalisiin konstruk- 
tioihin. Olemme siis kiinnostuneita tarinoiden muodostamasta tyttöyden ko- 
konaiskuvasta sekä siihen liittyvistä mahdollisista poikkeamista. Tutkimus- 
kysymyksemme on: miten 10-11-vuotiaat tytöt rakentavat kertomuksissaan 


tyttöyttä? 


Tutkimusaineisto ja -menetelmät 


Kun tutkitaan lasten ja varhaisnuorten käsityksiä omasta sukupuolestaan, 
kirjoittaminen on luonteva tiedonhankintatapa. Tekstit ja kielelliset aineistot 
tarjoavat mahdollisuuden saada tietoa tutkittavien asenteista ja arvoista, käsi- 
tyksistä, mielikuvista sekä uskomuksista, eli ajattelun logiikoista ja sosiokult- 
tuurisista representaatioista (Wallin, Helenius, Saaranen-Kauppinen & Esko- 
la 2015, 248). Tässä tutkimuksessa käytetty eläytymismenetelmä sopii hyvin 
myös lasten käsitysten tutkimiseen (esim. Helavirta 2006; Mesimäki 2010; 


Teräväinen 2011; Toivikko, Sinkkonen, Wallin & Eskola 2017). 


1 Tekstissä ei jatkossa kursivoida tai laiteta lainausmerkkeihin ”tavallisen” ja ”epätaval- 
lisen” tytön käsitteitä. Termeillä viitataan tyttöjen itse kertomuksissaan tuottamiin ku- 


vauksiin epätavallisuudesta ja tavallisuudesta tyttöydessä. 

Tutkimuksen aineisto (n=41) kerättiin huhtikuussa 2017 isossa, yli 500 
oppilaan alakoulussa Pirkanmaalla sekä Kanta-Hämeessä pienessä, alle 200 
oppilaan alakoulussa. Vastaajina olivat neljäs- ja viidesluokkalaiset tytöt. Eläy- 
tymismenetelmälle tyypillisesti myös tässä tutkimuksessa käytettiin kahta 
erilaista kehyskertomusta ja analysoinnissa keskityttiin siihen, mikä vastauk- 
sissa muuttuu, kun yhtä tekijää varioidaan. Kukin oppilas kirjoitti vain yhden 
kuvauksen ja kirjoitettavan kehyskertomuksen versio määräytyi sattumalta 
kullekin kirjoittajalle. Aineisto koostuu kahden koulun neljästä eri luokasta. 
Aineisto kerättiin oppilaiden kirjoitustuntien aikana, jolloin he olivat jo val- 
miiksi motivoituneita kirjoittamaan. Kirjoittamiseen käytettiin aikaa yksi 45 
minuutin oppitunti, osa oppilaista käytti kirjoittamiseen koko oppitunnin, 
osa oli valmis noin kahdenkymmenen minuutin kirjoittamisen jälkeen. Oppi- 
laat kirjoittivat kuvauksensa käsin A4-paperille, jotka olivat valmiiksi viivoi- 
tettu ja johon oli valmiiksi tulostettu yksi kehyskertomusversio. 

Keräystilanteen aluksi oppilaita ohjeistettiin hyvin lyhyesti kirjoitustilan- 
teeseen. Heille kerrottiin kirjoittajan anonymiteetin säilymisestä sekä siitä, 
että vain tutkijat saavat kuvaukset luettavakseen, eivätkä ne täten vaikuta mil- 
lään tavoin esimerkiksi äidinkielen arvosanaan. Aineistonkeräystilanteessa 
tutkittavilta ei pyydetty sukupuolen lisäksi muita taustatietoja. Luokan kaikki 
oppilaat kirjoittivat kuvaukset, mutta aineiston analyysi kohdistuu tässä artik- 
kelissa ainoastaan tyttöjen kirjoittamiin kuvauksiin. 

Tutkimuksen vastaajaksi valittiin 10-11-vuotiaat tytöt, sillä kyseinen ikä- 
vaihe lapsuuden ja nuoruuden välissä, varhaisnuoruus, on jäänyt aikaisemmal- 
ta tutkimukselta pitkälti huomiotta, tyttötutkimuksen keskittyessä enemmän 
yläasteikäisiin tai tätä vanhempiin tyttöihin. Varhaisnuoret tytöt ovat kiin- 
nostavassa iässä murrosiän alkaessa: sukupuolen aktiivinen rakentaminen al- 
kaa kiinnostaa uudella tavalla kehon muuttuessa ja omaan sukupuoleen liitty- 
vät asiat ovat yhä enemmän ajatuksissa. Kyseisen ikäryhmän valintaan vaikutti 
myös ymmärrys siitä, että lasten asenteet sukupuoleen vakiintuvat juuri esi- ja 
peruskouluiässä (Jääskeläinen ym. 2015). Valitun aineistonkeruumenetelmän 
näkökulmasta tämän ikäisillä voidaan olettaa olevan lisäksi jo varsin hyvät tai- 


dot ilmaista itseään kirjallisesti. 

Kahden koulun ja viiden eri koululuokan valinnan taustalla oli pyrkimys 
saada mahdollisimman rikas ja monipuolinen aineisto. Sukupuoleen liittyvät 
käsitykset voivat olla vahvasti sidoksissa paikalliskulttuuriin, luokan toimin- 
takulttuuriin sekä opettajan toimintaan. Kun luokkia on neljä, ja koulutkin 
hyvin erityyppisiä, voidaan mahdollisesti minimoida luokan toiminta- ja pu- 
hekulttuurin vaikutus oppilaiden vastauksiin. Tässä tutkimuksessa ei kuiten- 
kaan etsitä eroja tutkimukseen osallistuneiden luokkien tai koulujen väliltä. 

Kun tutkimusta tehdään koulussa, on huomioitava ympäristön vaikutus: 
vaikka oppilaille korostettiin, ettei kirjoitelmia arvostella eikä niitä lue ku- 
kaan muu kuin tutkijat, on koulu aina jossain määrin toimintaa määrittävä 
ympäristö. Koulussa oppilaat omaksuvat virallisen opetussuunnitelman ohel- 
la yhteiskunnan valtarakenteiden mukaisia asenteita (esim. Törmä 2003), jot- 
ka saattavat vaikuttaa oppilaiden kirjoituksiin. Tutkimustilannetta ylipäänsä 
voidaan pitää lähtökohtaisesti hierarkkisena, tutkijoina olemme määritelleet 
aiheen ja kontrolloineet tutkimuksen vaiheita kohderyhmän valinnan ja otok- 
sen koon suuruuden osalta. Tässä tutkimuksessa tutkittavana olivat lapset, jol- 
loin tutkittavien ja tutkijoiden välillä on ikäeron lisäksi institutionaalinen ero 
(esim. Kay & Tisdall 2016). 

Tutkimukseen osallistuneiden oppilaiden huoltajilta kysyttiin suostumus 
tutkimukseen osallistumiseen, yksikään huoltaja ei kieltänyt huollettavaansa 
osallistumasta tutkimukseen. Tämän lisäksi tutkimusluvat pyydettiin kou- 
lujen rehtoreilta. Varsinaisessa kirjoitustilanteessa oppilaille korostettiin kir- 
joittamisen vapaaehtoisuutta. Kaikki oppilaat halusivat kirjoittaa tarinan ja 
osallistua tutkimukseen. Oppilaille täsmennettiin, ettei kirjoitelmapaperiin 
tule kirjoittaa omaa nimeä, ainoastaan maininta oma sukupuolensa. Heitä 
myös muistutettiin siitä, ettei kirjoitustilanne ole missään määrin arvioitava, 
eikä oikeita vastauksia täten ole. Oppilaiden kirjoittamia kertomuksia on siis 
käsitelty nimettöminä, ainoina tunnistetietoinaan sukupuoli ja vuosiluokka. 

Kehyskertomukset oli pyritty rakentamaan vastaajien ikätasolle sopiviksi 
ja riittävän väljiksi. Tästä huolimatta kehyskertomukset ohjaavat aina jossain 
määrin kirjoittajan tulkintaa. Kertomukset eivät koskaan synny tyhjästä. Ker- 
toessaan lapset — kuten aikuisetkin — hyödyntävät aiemmin kuulemaansa, ko- 


kemaansa ja pohtimaansa (esim. Karlsson 2010). Tarinallisuutta ja sisäisiä tari- 

noita tutkineen Vilma Hännisen (2004) mukaan kulttuurisia tarinamalleja ei 
omaksuta mielivaltaisesti tai mekaanisesti, sen sijaan yksilö valitsee tietoisesti 
tai tiedostamattaan tarjolla olevista malleista sen, jonka hän kokee omakseen, 
muokaten sitä itselleen paremmin sopivaksi. Yksilö yhdistää kulttuurisia ai- 
neksia omaan henkilöhistorialliseen kokemukseensa (Hänninen 2004). Tämä 
pätee luonnollisesti myös lasten kohdalla: kertomuksissaan lapset tuovat esiin 
kokemusmaailmaansa siinä kontekstissa ja yhteiskunnallis-historiallisessa ti- 
lanteessa, jossa he elävät. Näin lapsen kertomus peilaa yhteiskunnassa ja yhtei- 
söissä esiin nousevia käsityksiä (Karlsson 2010). 

Ennen varsinaista aineistonkeruutilannetta kehyskertomuksia testattiin 
useampaan eri otteeseen luetuttamalla niitä eri henkilöillä sekä kirjoitutta- 
malla molemmista kehyskertomusversioista tarinat esitutkimuksena. Valmiis- 
sa kehyskertomuksissa varioitiin yhtä tekijää, eli tytön tavallisuutta. Oppilaita 
ohjattiin kirjoittamaan kolmannessa persoonassa. Toisen henkilön rooliin 
asettuminen on tyypillistä eläytymismenetelmälle, mutta sen arveltiin myös 
helpottavan nuoria kirjoittajia kertomaan heitä henkilökohtaisesti kosketta- 
vasta asiasta. Kehyskertomuksessa mainittua tyttöä ei nimetty, mutta valmiis- 
sa kirjoituksissa osa kirjoittajista oli itse keksinyt tytölle nimen. Kehyskerto- 
mukset olivat: 


A) Luokkaasi tulee uusi tyttö. Kun tutustut häneen paremmin, huomaat, 
että hän on aivan tavallinen tyttö. Kerro, millainen hän on. 


B) Luokkaasi tulee uusi tyttö. Kun tutustut häneen paremmin, huomaat, 
että hän ei ole aivan tavallinen tyttö. Kerro, millainen hän on. 

Kirjoitetut kuvaukset olivat keskimäärin puolen sivun mittaisia, lyhyin ku- 
vaus oli yhden virkkeen mittainen, pisin kuvaus oli kolme täyteen kirjoitettua 
A4-sivua. Koko aineistosta (N=41) neljäsluokkalaisten tyttöjen kirjoittamia 
kuvauksia on yhteensä 24 ja viidesluokkalaisten tyttöjen kirjoittamia kuvauk- 
sia yhteensä 17. Lopullisessa aineistossa kahden eri kehyskertomusversion 
osuudet jakautuvat varsin tasaisesti: 21 kuvausta tavallisesta tytöstä ja 20 ku- 
vausta ei-niin-tavallisesta tytöstä. Kaikki kirjoitetut kuvaukset hyväksyttiin 
osaksi tutkimusta. 

Aineiston analyysi aloitettiin litteroimalla tarinat yhdeksi tiedostoksi (yh- 


teensä 10 sivua, fontti Calibri, fonttikoko 12, riviväli 1). Aineisto oli yhteensä 

3560 sanan mittainen ja keskimääräinen vastaus 86 sanan pituinen. Molem- 
piin kehyskertomuksiin sovellettiin laadullista sisällönanalyysiä (Tuomi & 
Sarajärvi 2018). Ensin tarinoita luettiin yhtenä aineistokokonaisuutena, jonka 
jälkeen niitä tarkasteltiin kehyskertomusversioittain. Kertomukset koodattiin 
eri värein tekstissä esiintyvien aihepiirien mukaan ja kertomuksia kvantifioi- 
tiin, toisin sanoen laskettiin tiettyjen aihepiirien esiintymistä ja ilmausten 
määrää. Ilmaukset laskettiin maininta per vastaus -periaatteella, eli yhdestä 
kirjoituksesta laskettiin vain yksi maininta, vaikka sama asia olisi toistunut 
tekstissä useamminkin. Tämän jälkeen yksittäisistä havainnoista muodostet- 
tiin lähiluvun avulla laajempia teemoja ja lopulta koodauksen pohjalta muo- 
dostettiin luokittelurunko, jota käytettiin molempiin kehyskertomusversioi- 
hin. Seuraavassa luvussa esitellään tutkimustuloksia aihekokonaisuuksittain 
sekä tehdään vertailua siitä, mikä muuttuu kun kahta eri kehyskertomusver- 
siota verrataan toisiinsa. 

Aineiston analyysi eteni kehämäisenä prosessina vaihe vaiheelta eteenpäin. 
Aluksi saavutettiin tyttöyden kuvailun yleinen taso, eli se millaisia asioita 
tytöt ylipäänsä nostivat esiin kertoessaan tyttöydestä. Analyysin seuraavassa 
vaiheessa saavutettiin luokittelun taso, jota tarkasteltiin yhdistelemällä ker- 
tomuksissa esiintyneitä sisältöelementtejä toisiinsa. Tässä analyysin vaiheessa 
muodostettiin tyttöyden tyyppikuvaukset. Aineiston tyyppikuvauksissa yh- 
distyy kertomusten tyypilliset elementit, jotka ovat eräänlaisia läpileikkauk- 
sia ja tiivistelmiä aineistosta (Saaranen-Kauppinen & Puusniekka 2006, 108). 
Tyypittely sopii erityisen hyvin juuri eläytymismenetelmällä kerättyihin ai- 
neistoihin, sillä niissä tiivistyvät eri kehyskertomusversioiden väliset erot (Saa- 
ranen-Kauppinen & Puusniekka 2006, 108). Tyttöyden tyyppien määrittely, 
sisältöelementtien tutkiminen sekä toistuva lähiluku johtivat tyttöyden koko- 
naiskuvan muodostumiseen. Tulkintaa tehtiin siis analyysin kaikissa vaiheissa 
jatkuvana prosessina, jonka pyrkimyksenä oli ilmiön mahdollisimman tarkka 


selittäminen ja ymmärtäminen. 

Tulokset 


Analyysivaiheen koodauksen pohjalta kertomuksista oli selkeästi tulkitta- 
vissa kuusi erilaista teemaa: ulkoinen olemus, luonteenkuvaukset, perhe ja koti, 
vapaa-aika ja harrastukset, koulumenestys ja -taidot sekä sosiaaliset suhteet. 
Seuraavassa kuviossa (kuvio 1) esitellään kvantifioinnin pohjalta edellä mai- 
nittuihin teemoihin lukeutuvien ilmauksien esiintyminen kehyskertomusver- 
sioittain. 

Tytön ulkoisen olemuksen kuvaaminen nousi keskeisimmäksi ja eniten 
ilmauksia saaneeksi teemaksi kehyskertomusversiosta riippumatta. Tämän 
aineiston perusteella erityisesti normista poikkeaminen tai epätavallisuus 
(n=18/20) näyttäisi kytkeytyvän voimakkaasti ulkonäköön, sillä ainoastaan 
kaksi kirjoittajaa ei kirjoittanut mitään epätavallisen tytön ulkonäöstä. Puh- 
taus ja siisteys kuuluvat selkeästi myös tavallisen (n= 13/21) tytön perusole- 
mukseen. Puhtaus ja siisteys tuottavat neutraalia ja suotavaa tyttöyttä. Kirjoit- 


tajien mukaan vaatteiden ja muun olemuksen epäsiisteys, takkuiset hiukset, 

Kuvio 1. Tyttöyttä kuvaavien ilmaisujen jakautuminen 
teemoittain eri kehyskertomuksissa 

mustelmat ja likaiset tai rikkinäiset vaatteet ovat puolestaan varsin selkeitä 
merkkejä epätavallisuudesta: 


Tyttö on erittäin outo. Hänellä on todella likainen ja rikkinäinen paita. Hä- 
nen hiukset on todella rasvaiset. Hänellä on todella löysät housut. 


Paitsi olemuksen puhtaus ja siisteys, myös pukeutumisvalinnat nousivat kes- 
keisesti esiin. Pukeutuminen on ryhmään kuulumista, tapa tehdä sukupuolta 
ja se osoittautui merkittäväksi osatekijäksi ”normaalin” tekemisessä myös täs- 
sä tutkimuksessa (esim. Isotalo 2015, 109; myös Duits & van Zoonen 2006, 
114—115). Kertomusten mukaan tavallisen tytön ”univormuna” voidaan pitää 
farkkuja ja hyvin tavallista, huomiota herättämätöntä pukeutumista. Varsin 
mielenkiintoista oli tyypillisesti feminiiniseksi luokiteltavien hameiden ja 
mekkojen maininnat ainoastaan epätavallisten tyttöjen kuvauksissa. Toisaal- 
ta tätä havaintoa tukee esimerkiksi Tolosen (20014; 2001b) aiemmin tekemä 
tutkimus hieman vanhemmilla tyttö-oppilailla; liiallinen naisellisuus, johon 
hameet ja mekotkin näyttäisivät kuuluvan, eivät kuulu ihannetyttöyteen (ai- 
heesta myös Aaltonen 1998, 161). 

Tyttöjen kertomuksista konstruoitu tavallisen tytön ulkoinen olemus 
muodostui varsin selkeäksi pukeutumisen ja siisteyden osalta, tietynlaista 
tavallisuuden eetosta edustivat myös määritelmät pitkistä ja luonnollisista, 
tyypillisesti vaaleanruskeista hiuksista. Sen sijaan ulkoisen epäsiisteyden ja 
pukeutumisvalintojen ohella tytöstä saattoi tehdä epätavallisen värjätty tuk- 
ka, urheilullinen vartalo, lyhyet hiukset tai tumma ihonväri, joiden katsottiin 
poikkeavan tavallisuudesta. 

Vaikka tutkimukseen osallistuneet tytöt mielsivät tavallisuuteen kuulu- 
van tietynlaisen ulkoisen erottautumattomuuden, liittyy heidän mukaansa 
tyttöyteen kuitenkin omasta ulkonäöstä huolehtiminen ”laittautumalla”, 
meikkaamalla ja koruja käyttämällä. Puolet tavallisen tytön kuvauksista piti- 
vät sisällään kuvauksia tytön kiinnostuksesta omaan ulkonäköön ja sen esiin- 
tuomiseen koruin, erikoisin vaattein tai meikein. Naiseksi ”koristautuminen” 
oli osa toimijuutta ja sukupuolen aktiivista rakennusprosessia: 


Minjalla oli tummat pitkät hiukset ja ruskeat silmät, Minja oli pitkä n. 159 
cm ja hän tykkäsi meikata ja laittautua muutenkin kauniisti. 

Tyttöyteen liittyvä sopiva ulkonäön koristaminen nostettiin esiin useissa ker- 
tomuksissa, mutta lähinnä vertailukohtana ja suhteessa muihin tyttöihin. 
Koristautumisen motiivit liittyivät siis oman sukupuolen rakentamiseen ja 
kokeiluun. Aineiston perusteella voidaan tulkita, että toiset tytöt ovat tytöil- 
le merkittävä vertailu- ja samaistumiskohde. Neljäs-viidesluokkalaiset tytöt 
tarvitsevat oman ruumiillisuuden ja alkavan naiseuden rakentamiseen oman 
sukupuolensa edustajia vertaisryhmäksi, ikään kuin oman normaaliuden pei- 
laamiseen ja varmistamiseen. 

Ulkoisen olemuksen jälkeen eniten ilmauksia saivat kuvaukset niin taval- 
lisen (n=17/21) kuin ei-niin-tavallisen (n=14/20) tytön luonteesta tai käyt- 
täytymisestä. Luonteenkuvauksissa kehyskertomusten väliltä löytyi yllättävää 
yhtäläisyyttä: sekä tavallinen että epätavallinen tyttö nähdään ujona. Erona 
näyttäisi olevan ujouteen liitettävät luonteenpiirteet: tavallinen tyttö on ujou- 
destaan huolimatta hauska ja kiltti, kun taas epätavallinen tyttö on ujouden 
lisäksi hiljainen tai toisaalta itserakas ja ylimielinen. Vaikuttaa siis siltä, että 
tytöt mieltävät olevan olemassa kahdenlaista ujoutta: toinen on hyväksyttä- 
vää, tyttöyteen kuuluvaa, toinen poikkeavaa, normiin kuulumatonta. 

Aineiston perusteella vaikuttaisi siltä, että tavallisen tytön mielletään osaa- 
van käyttäytyä riittävän hillitysti ja sopeuttavan käytöstään tilanteen mukaan: 
Hän on luonteeltaan vilkas. Koulussa hän on aika rauhallinen. Vapaa-ajalla 
hän on utelias ja vilkas. Mielenkiintoinen huomio oli se, että siinä missä ta- 
vallisen tytön kuvaukset käytöksen osalta olivat varsin yhteneväisiä ja tyttö 
kuvattiin sovinnaisena, kaikkien ystävänä, kuva epätavallisen tytön käyttäyty- 
misestä oli paljon moniulotteisempi. Epätavalliselle tytölle ei ole niin tärkeää 
miellyttää muita. Tämä on mielenkiintoinen huomio, sillä varhaisnuorille on 
hyvin tyypillistä ryhmään kuulumisen tarve ja muiden hyväksynnän hakemi- 
nen (esim. Korkiamäki & Ellonen 2010), epätavallisen käytöksen tietoisesti 
valitsevaa tyttöä voidaan siis pitää rohkeana ja itsenäisenä. Näin ollen käytök- 
seltään epätavallista tyttöä ei voida määritellä muiden syrjimäksi sivustakatso- 
jaksi, vaan pikemminkin tietoisen valinnan tehneeksi tytöksi. 

Valtaosassa aineistoa tyttöä kuvattiin ikään kuin ulkokohtaisesti ja vailla 
aktiivista toimijuutta. Siinä määrin, kun tyttö esitettiin aktiivisena toimija- 


na, toiminta keskittyi lähinnä muiden auttamiseen. Tavallisen tytön toimi- 

juutta tuotiin esiin lyhyiden ilmausten myötä yhteensä kuudessa kuvauksessa 
(n=6/21). Aktiivisuus näyttäytyi toisten auttamisena: joskus hän auttaa läk- 
syissä tai haluna huolehtia, että kaikki pääsevät mukaan porukkaan: Hän tyk- 
kää leikkiä porukassa, eikä halua jättää ketään yksin. Aktiivinen toimijuus liit- 
tyi myös roolien valitsemiseen: Hän kehuu itseään isommassa porukassa, mutta 
kun olen hänen kanssaan kaksin, niin hän on todella mukava. 

Tavallisen tytön koulumenestyksestä ja -taidoista oli kirjoitettu liki 60 % 
teksteistä (n=11/21). Kahdessa kuvauksessa mainittiin tytön viihtyvän tai pi- 
tävän koulusta, loput kuvaukset olivat mainintoja tytön hyvästä pärjäämisestä 
koulussa. Tavallinen tyttö näyttäisi siis pärjäävän hyvin koulussa, vaikka ei 
välttämättä aina viihdykään siellä. Epätavallisen tytön (n=7/20) koulumenes- 
tys ja -taidot poikkesivat sen sijaan melkoisesti tavallisen tytön kuvauksista: 
hänellä saattoi olla selviä puutteita perustaidoissa kuten lukutaidoissa tai vas- 
taavasti hänellä oli sellaisia taitoja, jotka ylittivät jopa opettajan ymmärryksen. 
Kouluun liittyvien taitojen ohella epätavallisen tytön tunnollisuus poikkesi 
tavallisesta tytöstä. Hän saattoi laiminlyödä läksynsä tai vastaavasti olla yli- 
tunnollinen koulunkäynnin suhteen: 

Tytöllä pyöri koko ajan kouluasiat päässä. Hän kysyi koko ajan, että mitä tuli 

läksyksi, mutta lopussa sanoin, että rauhoitu, koulu on kyllä tärkeää, mutta 


et voi miettiä sitä koko ajan. Tyttö sanoi, että hyvä, koska pelkään aina, että 
saan unohduksia. 


Tyttöjen kertomuksissa koulumenestys oli keskeinen tyttöyttä rakentava te- 
kijä. Tyttöjen koulumenestys on huomioitu myös yhteiskunnallisesti: kou- 
lumenestyksen takaa on etsitty monenlaisia selityksiä tyttöjen ahkeruudesta 
ja halusta miellyttää, kiltteydestä tai tunnollisuudesta (Naskali 2010) sekä 
”kypsyydestä” ja kyvystä keskittyä (esim. Ginsberg, Shapiro & Brown 2004), 
toisaalta myös heidän omaksumastaan poikia korkeammasta oppimis- ja me- 
nestysorientaatiosta (Niemivirta 2002; 2004). Valitettavasti tyttöjen tunnol- 
lisuus on jo pitkään otettu itsestäänselvyytenä: tyttöjen odotetaan tekevän ja 
toimivan, kiinnosti heitä tai ei (ks. esim. Käyhkö 2006). Tyttöjen näennäinen 
viihtyminen koulussa peittää kuitenkin alleen monenlaisia ilmiöitä, kuten 
sen että tyttöihin kohdistetaan kouluissa poikia voimakkaampaa ruumiillista 
kontrollia (Koski 2003, 288). 

Tavalliseen tyttöyteen liitettäviin mielikuviin näyttäisi kuuluvan kiistatta 
sosiaaliset suhteet ja useat ystävät: jokainen teksti (n=7/21) tavallisesta tytös- 
tä, joissa mainittiin jollain tapaa hänen sosiaaliset suhteensa, kuvasivat tytöllä 
olevan paljon ystäviä. Myös epätavallisen tytön kuvauksissa ystävät olivat yhtä 
usein toistuva ilmaus (n=6/20), mutta käänteisessä merkityksessä: vain yhdessä 
kertomuksessa tytöllä oli paljon kavereita, kaikissa muissa kuvauksissa tytöllä 
ei ollut kavereita lainkaan tai muut jopa kiusasivat häntä. Toisaalta epätavalli- 
nen tyttö esitettiin myös koviksena ja luokan ”kunkkuna”, jolla ei ollut oikeita 
ystäviä, mutta muut alistuivat hänen tahtoonsa hänen asemansa vuoksi. 

Se, että aineistossa ystävyys ja kaverisuhteet nousivat näin suuren asemaan, 
ei ollut yllätys, sillä ystävien merkitys tytöille on havaittu aiemminkin (esim. 
Evaldsson 2007; Ralph & Epkins 2015; Winkler-Reid 2016). Tytöille näyttäisi 
olevan erityisen tärkeää muodostaa ystävyyssuhteita ja pyrkiä täyttämään ys- 
tävyyden ihanteita. Tärkeintä on välttyä jäämästä suhteiden ulkopuolelle, sillä 
tyttöjen ystävyyskulttuurissa irrallisuus merkitsee onnettomuutta ja yksinäi- 
syyttä (Tolonen 2001a). Tässäkin tutkimuksessa ystävät olivat selkeä tae tytön 
kuulumisesta normiin. 

Aapolan (1991) tutkimuksessaan haastattelemat tytöt kertoivat, että luo- 
kassa itseään muita parempana pitävistä ja omilla saavutuksillaan kehuskele- 
vista tytöistä ei pidetty ja heitä välteltiin. Tämä huomio nousi esiin myös tässä 
tutkimuksessa: raja epätavallisen ja tavallisen tytön välille piirtyi muun muas- 
sa juuri näiden käytösten välille. 

Tytön ilme oli tosi ylimielinen ja odotin pahinta. Hänestä tulisi uusi ”luokan 

kunkku” ja Minna... Oih, mikä sotku! Koitin silti ajatella positiivisesti. 
Hieman kärjistäen voidaan esittää, että ”hyvin” käyttäytyvillä tavallisilla ty- 
töillä on paljon kavereita, mutta poikkeaminen tästä voi johtaa yksinäisyyteen 
ja täten suistaa tytön kulttuuristen normien ulkopuolelle (myös Winkler-Reid 
2016). Myös tämän tutkimuksen aineisto osoitti, että normeista poikkeavan, 
epätavallisen tytön kuvattiin jäävän tavallista tyttöä todennäköisemmin il- 
man kavereita, tai joutuvan erilaisuutensa vuoksi jopa kiusatuksi. Yksin, ilman 
ystäviä jättämistä on perusteltu aiemman tutkimuksen (Laine 1990) mukaan 
lasten taholta aggressiivisuudella, vähemmistökulttuurin tavoilla, erikoisella 
käytöksellä, jollain tavoin epäilyttävänä pidetyllä sairaudella tai huonolla kou- 

lumenestyksellä. Kaikki edellä kuvatut syyt nousivat esille myös tämän tutki- 
muksen aineistossa: 
Tyttö on tuntunut ujolta, mutta kun tutustuin tyttöön paremmin, hän ker- 
toi, että hänellä on ollut sairauksia ja on edelleen. Hän kävi viikoittain lää- 


kärissä. Tytöllä ei ole kavereita, koska tytöllä on tumma iho niin muut ajat- 
televat, että ei hänen kaveri voi olla. 


Vastaavasti ulkoinen viehättävyys ja samankaltaisuus ovat keskeisiä ystäväk- 
si valitsemisen kriteereitä tyttöjen keskuudessa (Rose 2002). Tämän voidaan 
katsoa tuottavan kaksinkertaisen ”normaaliuden vaateen”: tyttöjen tulee paitsi 
käyttäytyä kuten tytöiltä odotetaan, mutta myös näyttää ”oikeanlaiselta” ty- 
töltä saadakseen ystäviä, jotka ovat edelleen tae normaaliudesta. 

Ilmaukset perheestä ja kodista mainittiin vähintään puolessa kertomuk- 
sista sekä tavallisen (n=12/21) että epätavallisen tytön (n=10/20) kohdalla. Ta- 
vallisen tytön perhesuhteet ja kodit piirtyivät varsin ideaaleina ydinperheinä. 
Ainoastaan yhdessä kertomuksessa tytön vanhemmat olivat eronneet, kaikissa 
muissa kertomuksissa perhe muodostui vanhemmista ja sisaruksista, mahdol- 
lisesti myös lemmikeistä. 

Hänen perheeseen kuuluu äiti, isä, sisarus ja kaksi kissa. Hän asuu Vantaalla 

vihreässä omakotitalossa ja heillä on iso piha, missä Venla voi olla kavereit- 

tensa kanssa. 
Siinä missä tavallisen tytön perhettä ja kotia kuvattiin kovin laveasti aina van- 
hempien ammatteja ja oman huoneen verhojen sävyä myöten, epätavallisen 
tytön perhesuhteista kirjoitettiin kovin niukasti. Valtaosassa tarinoita tytöllä 
ei kerrottu olevan perhettä ollenkaan tai se oli hajonnut esimerkiksi sodan tai 
arkisemmin avioeron seurauksena: Tytöllä ei ole isää eikä sisaruksia. Tyttö ei 
asu tavallisessa kodissa vaan talossa asuu monta pakolaisperhettä. 

Harrastuksiin ja vapaa-aikaan liittyvät ilmaukset jakautuivat tässä tutki- 
muksessa kaikkein selvimmin: tavallisen tytön kohdalla harrastuksista mai- 
nittiin valtaosassa (n=13/21) kuvauksia, kun taas epätavallisen tytön kohdalla 
mainintoja oli vain neljännessä (n=5/20) kirjoituksista. Tavalliseen tyttöyteen 
nähtiin keskeisesti kuuluvan useat harrastukset, jotka ovat joko musiikkiin 
tai liikuntaan liittyviä: tavallinen tyttö soittaa pianoa tai ratsastaa. Tyttöjen 


kirjoittamien tarinoiden perusteella vaikuttaa siltä, että tyttöyttä rakennetaan 

vahvasti juuri harrastusten ja kiinnostuksen kohteiden kautta. Oikeanlaiset 
harrastukset ja kiinnostuksen kohteet tuottavat tavallisuutta, siinä missä nii- 
den puute tuottaa epätavallisuutta. Mikäli epätavallisella tytöllä olikin har- 
rastuksia, ne olivat perinteisemmin poikien lajeiksi miellettyjä harrastuksia, 
kuten jalkapallo tai jääkiekko. Aineistossa epätavallinen tyttöys kuvataankin 
vastakohtana feminiinisyydelle: hän on ”poikamainen” harrastusvalintojensa 
ja kiinnostuksen kohteidensa osalta. Näin ollen harrastukset näyttäytyivät 
tyttöjen tarinoissa voimakkaan sukupuolittuneina: 

Annika aloitti täällä uuden harrastuksen, joka oli jääkiekko. Olin hieman 

yllättynyt kuullessani siitä, sillä Annika vaikutti niin herttaiselta. Ennen 


jääkiekkoa Annika harrasti balettia, mikä ei ollut yhtään Annikan juttu. 
Han lopetti sen miltein heti alkuunsa. 


Esimerkki kuvaa oivasti niitä käsityksiä, joita tytön harrastusvalinnat aikaan- 
saavat: jääkiekkoa pelaava tyttö ei voi olla samaan aikaan herttainen, vaan 
hänen poikkeava harrastusvalintansa ikään kuin muuttaa myös hänen perus- 
olemuksensa. 

Kehyskertomusversiosta riippumatta tyttöys rakentui kuuden edellä kuva- 
tun teeman kautta. Tyttöjen kirjoittamien kertomusten pohjalta muodostet- 
tiin kaksi tyyppikuvausta, jotka antavat yleisen kuvan aineiston tyypillisistä 
elementeistä. Kaikki tyyppikuvausten teemat eivät sellaisenaan esiinny jo- 
kaisessa kertomuksessa. Emme myöskään väitä, että tosielämän tytöt olisivat 
sijoitettavissa oheisiin tyyppikuvauksiin. Niiden avulla voidaan kuitenkin tar- 
kastella tyttöyteen kulttuurisesti liittyviä tekijöitä. 

Kuviossa 2 on esitetty paitsi tyttöyden rakennuspalikat, myös kaksi erilais- 
ta kuvausta tyttöydestä. Kertomus tavallisesta tyttöydestä syntyy neutraalin 
ulkoisen olemuksen ja altruististen luonteenpiirteiden kautta. Tavallisuutta 
ovat myös ”tyttömäiset? harrastukset ja kiinnostuksen kohteet sekä koulu- 
menestys, jotka olivat kirjoitusten perusteella kaikkein keskeisimmät tavalli- 
suuden tekijät. Normaaliutta tuottava sosiaalinen lahjakkuus näkyi siis sekä 
koulussa että vapaa-ajalla. 

Siinä missä tavallisen tyttöyden tunnusmerkit olivat melko yhteneväi- 
set, epätavallisen tytön kohdalla voidaan erottaa kaksi toisistaan poikkeavaa 


tyyppiä: erilaisuutta on ujous ja siihen liittyvä hiljaisuus, mutta myös liika 

Siisti ja neutraali 
ulkonäkö 


Ydinperhe 


Pärjää hyvin] — á N } 
koulussa 
Useita 


Suosittu, useita Ujo, mutta avulias 
ystavia ja kiltti 


Kuvio 2. Epatavallisen ja tavallisen tytön tyyppikuvaukset 


äänekkyys ja luokassa tai kaveriporukassa ”näkyminen”. Liika äänekkyys on 
esimerkiksi itsekehuskelua tai muiden pomottamista. Epätavallinen tyttö voi 
olla koko luokkaa tyrannisoiva kingi, jolla ei ole yhtään oikeaa ystävää, mutta 
muut ovat näennäisesti alistuneet tämän vallan alle. Tutkimuksemme tuotta- 
maa kuvausta tavallisuuden ulkopuolelle jäävästä tyttöydestä onkin siis hyvin 
moninaista, eikä sitä tule tulkita yhtenä kokonaisuutena. 

Epatavallisuus harrastusten osalta puolestaan merkitsee joko sitä, ettei 
tytöllä ole lainkaan harrastuksia tai että hän harrastaa ”poikamaisia” lajeja, 
kuten jalkapalloa tai jääkiekkoa — ja on kaiken lisäksi hyvä siinä. Myös kou- 
lumenestyksen osalta epätavallisuuden kertomuksissa oli havaittavissa kak- 
si erilaisen tytön tyyppiä: yliälykkö ja perustaidoiltaan puutteellinen oppilas. 
Yliälykkötyttö omaa opettajienkin ymmärryksen ylittäviä taitoja, kun taas 
heikolla tyttöoppilaalla on selviä puutteita peruskommunikaatiotaidoissaan. 

Ulkoisen olemuksen osalta tavallisuudesta poikkeavaksi kerrottiin erityi- 
sesti likaisuus ja epäsiisteys tai toisaalta liiallinen naisellisuus (ks. myös Aal- 
tonen 2008), esimerkiksi pukeutuminen mekkoon tai tunikaan. Tavallisuutta 
tuottavat sen sijaan puhtaus ja neutraalius. Epätavallisen tytön kuvauksissa ko- 
rostuikin voimakkaasti ulkoisen olemuksen yhteys kaverisuhteiden muodos- 

tumiselle: epäsiisti tai poikkeava ulkoinen habitus tulkitaan helposti yksilön 

persoonaan liittyväksi ja hänet voidaan siten kokea epäsopivaksi ystäväksi. 
Molemmista kehyskertomusversioista kirjoitetut kertomukset tuottivat 

pääasiassa neutraaleja tai positiiviseksi tulkittavia kuvauksia tyttöydestä. Pel- 


kästään negatiivissävytteisiä kuvauksia tyttöydestä ei juurikaan esiintynyt. 


Pohdinta ja johtopäätökset 

Tässä tutkimuksessa on tarkasteltu alakouluikäisten tyttöjen käsityksiä tyt- 
töydestä sen perusteella, miten he kuvaavat tarinoissaan tyttöyttä, ja mitkä 
asiat tekevät heidän mielestään tytöstä tavallisen, mitkä asiat poikkeavan. 
Huolimatta siitä, että tyttöjen kuvauksissa oli jonkin verran variaatioita, oli 
teksteistä huomattavissa sukupuolta koskevia yleistyksiä. Tytöt kirjoittivat ker- 
tomuksen kuvitteellisesta henkilöstä ainoana tietonaan hänen sukupuolensa 
ja tavallisuutensa tai epätavallisuutensa kehyskertomusversiosta riippuen. Täs- 
tä huolimatta kertomukset noudattelivat samankaltaisia teemoja ja kuvaukset 
olivat yllättävän yhdenmukaisia. Voidaan siis väittää, että tyttöyden normi 
piirtyi esiin varsin selkeänä, ja että tutkimukseen osallistuneet 10-11-vuotiaat 
tytöt tiedostavat oman sukupuolensa rakentamisen ja omaan sukupuoleensa 
liittyvät kulttuuriset normit ja ihanteet. 

Tyttöjen kertomuksiin tavallisesta ja epätavallisesta tytöstä mahtui kui- 
tenkin hyvin monenlaisia tyttöyden kuvauksia. Analyysimme osoittaa, että 
kuvaus tyttöyden tavallisuudesta on varsin yhtenäinen, ja poikkeamat tästä 
tavallisuuden normista kuvataan herkästi epätavallisuudeksi. Tavallisuuden 
takaava “normaalius” pitää kuitenkin saavuttaa monella eri alueella; käytök- 
sen, ulkoisen olemuksen, harrastusten ja kiinnostuksen kohteiden kautta. 
Tyttöyttä voidaan täten kuvata aktiivisena rakennustyönä, jonka tulos joko 
sopii normiin tai jää normin ulkopuolelle. Tutkimuksemme tuloksia tulkit- 
taessa on kuitenkin syytä huomioida, että tutkimukseen osallistuneet tytöt 
eivät tuottaneet jakoa epätavallisuuden ja tavallisuuden välille itse, vaan jako 
oli tutkijoiden kehyskertomuksin tuottama. Tutkijoiden kysymyksenasettelu 
ohjasi siis tyttöjä tekemään tulkintaa tavallisuudesta ja epätavallisuudesta sekä 


pohtimaan tyttöyden normia. 

Tarinoista oli tulkittavissa, että tyttöyttä normien vastaisesti rakennet- 
taessa seurauksena saattaa olla leimautuminen epätavalliseksi tytöksi. Saman- 
kaltaisia havaintoja omista aineistostaan suomalaisessa kontekstissa ovat teh- 
neet muun muassa sukupuolista häirintää tutkinut Aaltonen (2006), tyttöjen 
mainetta tutkinut Saarikoski (2001), sukupuoli-ideaaleja tutkinut Tolonen 
(2001a) sekä somalityttöjen mainetta tutkinut Isotalo (2015). Epätavallinen 
maine vaikuttaa merkittävästi muun muassa tytön sopivuuteen ystäväksi tois- 
ten tyttöjen näkökulmasta. Toisaalta tyttöjen kirjoittamat tarinat osoittivat 
myös, ettei normista poikkeaminen lähtökohtaisesti suinkaan merkinnyt esi- 
merkiksi yksinäisyyttä ja onnettomuutta. Useampi kertomus kuvasi, kuinka 
alkuun epätavallisena näyttäytynyt tyttö lopulta paljastui mukavaksi tyypiksi 
ja hyväksi ystäväksi. Voidaan siis väittää, että tytöt tunnistavat sukupuoleensa 
liittyvän tavallisuudesta poikkeamisen ja sopimattomuuden varsin tarkasti, 
mutta he eivät välttämättä itse ajattele sen määrittävän sosiaalisia suhteita. 

Tavallisuuden ja siitä poikkeavuuden rajapintojen tarkastelussa keskeistä 
oli binäärinen sukupuolijarjestys (esim. Girshick & Green 2008). Tavallinen 
tyttö nähtiin pojan vastakohtana paitsi fyysisiltä ominaisuuksiltaan myös 
kiinnostuksen kohteiltaan. Tyttöjen kuvauksissa tavallinen tyttö on tarpeeksi 
tyttö, erontekona poikaan, olematta kuitenkaan liian huomiota herättävä tai 
itsevarma. Tytöstä saattoi tehdä epätavallisen sekä liian naisellinen ulkonäkö, 
mutta myös liian poikamainen olemus. Sopiva tyttöys on siis jotain tältä vä- 
liltä; tasapainoilua liiallisen naisellisuuden ja maskuliinisuuden välillä. Ruu- 
miillisuus näyttäisi määrittelevän laajemminkin naiseuden sosiaalisuuden 
rajoja: tytöt tuottivat kertomuksia, joissa tulkittiin epätavallisen tytön ruu- 
miillisuutta ja tehtiin sen perusteella päätelmiä tytön järkevyydestä, koulume- 
nestyksestä sekä ennen kaikkea soveltuvuudesta ystäväksi (ks. myös Tolonen 
zoora). Tuotetut kertomukset ilmentävät myös, kuinka epäsiisti ulkonäkö 
liitetään ajatukseen tytön epäsopivasta käytöksestä ja siten myös sopimatto- 
muudesta ystäväksi. 

Keräämässämme aineistossa tyttöyttä rakennetaan varsin kiistattomasti 
kuuden teema-alueen kautta: ulkoisen olemuksen, kaverisuhteiden, perheen, 
harrastusten, koulumenestyksen sekä luonteenpiirteiden kautta. Mahtumi- 


nen näiden tekijöiden osalta normiin aikaansaa tavallisuuden, joka vaikuttaisi 

tutkimukseen osallistuneiden tyttöjen mielestä olevan varsin yksiselitteistä ja 
kiistatonta. Vastaavasti normista poikkeaminen oli kirjavampaa ja moniselit- 
teisempää. Epätavallisuus, normin ulkopuolelle jääminen ei tässä tutkimuk- 
sessa näyttäytynyt lähtökohtaisesti surkeana kohtalona, vaan esimerkiksi tie- 
toisena päätöksenä ja toisintekemisenä. Normin ulkopuolelle jäävä tyttö voi 
olla rohkea johtajatyyppi, joka uskaltaa astua esiin ja sanoa oman mielipiteen- 
sä, vaikka se ei kaikkia miellyttäisi. 

Siinä missä tavallisuudesta poikkeamiseen liittyi piileviä mahdollisuuksia, 
näyttäytyi tavallisuus edelleen varsin perinteisenä ja muuttumattomana: hyvin 
käyttäytyvä tyttö, joka menestyy koulussa ja on suosittu ystävien keskuudessa. 
Näyttäisi siltä, että 2010-luvun tyttöyden ideaali ei ole suuresti muuttunut 
vuosikymmenten saatossa. Tässä tutkimuksessa tutkittiin tavalliseksi kuvat- 
tua ja siitä poikkeavaa tyttöyttä, mutta on mielenkiintoista, että tutkimuk- 
seen osallistuneiden kymmenvuotiaiden tyttöjen kuvaama tavallinen tyttö 
vastasi varsin hyvin yleistä hyvän tytön ideaalia (ks. naisihanteista enemmän 
esim. Gorham 2013, myös Ojanen 2011c). 

Onkin mielenkiintoista pohtia jo aiemmin mainittua tavallisuudesta poik- 
keavan tytön moninaista kuvaa suhteessa tavalliseen tyttöön: epätavallisuus 
ei näyttäytynyt lähtökohtaisesti negatiivisena. Tämä kertoo muun muassa 
tyttöyden monista mahdollisista rooleista ja täten mahdollisuuksista tuottaa 
tyttöyttä eri tavoin, myös normien vastaisesti. Normista poikkeavuuden mo- 
ninaisuus viestii, että tyttöys on muuttuvaa ja tilannesidonnaista ja käsitykset 
tyttöydestä vaihtelevat ajan ja paikan mukaan. Tytöt voivat halutessaan yhdis- 
tellä erilaisia tyttöyden ominaisuuksia kulloiseenkin tilanteeseen sopivalla ta- 
valla. Esimerkiksi Ojasen (2011a) tutkimus ratsastustalliympäristössä osoitti, 
että hevostalleilla tytöt omaksuvat hyvin erityyppisen roolin: tallille mennään 
meikittä ja haistaan hevoselta, tallilla likaisuus ei ole ristiriidassa tyttöyden 
kanssa. Talleilla myös tehdään fyysistä voimaa vaativia töitä sekä omaksutaan 
vallankäyttäjän rooli. Tutkimuksemme tuloksia täytyykin tulkita niin, että ne 
kuvaavat tyttöyden normeja ja rooleja erityisesti kouluympäristössä. 

Näyttäisi siltä, että tytöille on kulttuurisesti tarjolla hyvinkin erilaisia tyt- 
töyden malleja, joita he voivat sulauttaa omaan identiteettiinsä ja näin valita 


aktiivisesti erilaisia tilanteeseen sopivia rooleja. Kuten aiemmissa tutkimuk- 

sissa on havaittu, tytöt ovat sosiaalisesti älykkäitä mutta myös sopeutuvaisia 
(Lähteenmaa & Näre 1992; Taylor & Gonzaga 2006): on siis mahdollista, että 
tytöt tiedostavat sukupuoleensa kohdistetut odotukset ja ovat yksinkertaises- 
ti havainneet pääsevänsä helpommalla noudattamalla heihin kohdistettuja 
odotuksia. Esimerkiksi koulukontekstissa heikko toimijuus voi olla tietoisesti 
valittu positio: tytöt ovat huomanneet, että hiljaisuus ja kiltteys palkitaan hy- 
villa arvosanoilla ja opettajan silmissä hyvällä maineella (Gordon 2005). 

Toimijuutta voi siis yhtä lailla olla tiedostetuista rooliodotuksista poikkea- 
minen ja niiden kyseenalaistaminen avoimesti ja näkyvästi, tai vastaavasti ste- 
reotyyppisten repertuaarien käyttäminen itselleen edullisella tavalla (Ojanen 
2011b, 25). Tyttöjä sosiaalistetaan yhä perinteisellä tavalla perheen, vertaisryh- 
mien, median ja erilaisten yhteiskunnallisten instituutioiden, kuten koulun 
kautta (esim. Jääskeläinen ym. 2015). Tässä prosessissa tytöillä on mahdolli- 
suutena joko sopeutuminen tai haastaminen. Näre ja Lähteenmaa (esim. 1992, 
333) ovatkin pohtineet tyttöjen kehittynyttä kompetenssia suhteessa tyttöi- 
hin liitettyihin sukupuolirooleihin ja moninaisiin, ristiriitaisiin odotuksiin. 
Voidaan ajatella, että harjoittaessaan itsekontrolliaan ja tasapainoillessaan eri 
normien ja kulttuuristen koodien välillä, tytöt tulevat samalla hankkineeksi 
sosiaalista joustavuutta ja kykyä sopeutua uusiin asioihin. 

Judith Butlerin (2006) mukaan sekä subjekti että ruumis rakentuvat vallan 
verkoissa ja sosiaalisissa käytännöissä. Näin ollen nuori tyttö ei ole kulttuurin 
uhri, muttei myöskään vapaa toimija, joka puhtaasti itse valitsisi tulkintan- 
sa omasta ruumiistaan (Oinas 2001, 26). Butlerin (2006) sukupuolen perfor- 
manssiteorian näkökulmasta tarkasteltuna tytöt eivät siis käyttäydy tietyllä 
tavalla, vaan tietyllä tavalla toistetut eleet tekevät tytön. Hänen mukaansa 
sukupuolen esittäminen on mahdollista, koska hallussa on kulttuurisesti va- 
kiintunut eleistö, jota voidaan matkia sekä omaksuttavissa olevat sääntöjärjes- 
telmät. Tiettyyn sääntöjärjestelmään yhdistetään tietynlaisen ruumiin kanssa 
syntynyt yksilö. Näin ollen sukupuolta ovatkin itse asiassa vain ne eleet ja ta- 
vat, joita pidetään sukupuolen ilmentymänä. (Butler 2006.) 

Sukupuolen performatiivisuudesta puhuminen saattaa tuottaa sen harhan, 
että sukupuolen voisi noin vain valita tai ”näytellä”. Tämä ei kuitenkaan But- 


lerin (2006) mukaan pidä paikkaansa, sillä performatiivinen sukupuoli itse 

asiassa muokkaa ja luo subjektin: sukupuoli on meissä jo syntyessämme. Su- 
kupuolen konstruktivistiseen luonteeseen kuuluu kuitenkin epätäydellisyys: 
sukupuolen tekeminen vaatii jatkuvaa työtä, eikä prosessi ole koskaan täysin 
valmis. Tähän perustuu toisintekemisen mahdollisuus: sukupuolta toisin, 
”väärin” toistamalla avautuu mahdollisuus horjuttaa vallitsevia valtarakenteita. 
Sukupuolittava valta on pakottavaa, mutta se ei kuitenkaan jähmetä sukupuol- 
ta. Toisin sanoen Butlerin tapa lähestyä sukupuolta genealogian näkökulmas- 
ta tarjoaa mahdollisuuden muutokseen: sukupuoleen liitettävät merkitykset 
eivät ole pysyviä, tytöt eivät synnynnäisesti ole tietynlaisia, vaikkapa kilttejä ja 
sovinnollisia, vaan aikojen saatossa nämä käsitteet ovat sukupuolittuneet juuri 
tyttöyden tekemisen välineiksi (Butler 2006, 41). Aineistostamme konstruoi- 
dut tyyppikuvaukset osoittivat, että tyttöydessä on tyttöjen itsensä mukaan 
sellaista sosiaalista liikkumatilaa, joka voi mahdollistaa tyttöyden tekemisen 
myös toisella tavalla, vallitsevien normien vastaisesti. Muutoksen mahdolli- 
suus ei kuitenkaan piile yksilön päättäväisyydessä, vaan sääntöjärjestelmän 
sisällä eleitä väärin” toistamalla (Oinas 2001, 26). 

Tässä tutkimuksessa konstruoitu kuvaus tyttöydestä on varmasti osittain 
yhteneväinen ylipäänsä tyypillisenä ikäluokkansa edustajana: 10-11-vuotiaat, 
sukupuolesta riippumatta, kokevat tarvetta kuulua joukkoon ja tulla hyväk- 
sytyiksi. Näin ollen tässä tutkimuksessa tyttöyteen yhdistetyt kuvaukset eivät 
välttämättä ole yksinomaan tyttöyteen liittyviä, vaan niillä voi olla laajempia- 
kin, sukupuolesta riippumattomia merkityksiä. Tyttöjen kirjoittamat kerto- 
mukset tavallisesta ja ei-niin tavallisesta tytöstä eivät myöskään kerro koko to- 
tuutta siitä, miten tytöt tyttöyttä rakentavat, mutta ne antavat vahvan viitteen 
tyttöyteen liittyvistä kulttuurisista näkemyksistä ja ideaaleista. Vaikka tässä 
tutkimuksessa tyttöyden normi piirtyi varsin selkeänä, tytöt ovat keskenään 
erilaisia ja tyttöys moninaista. 

Tutkimalla tyttöjen käsityksiä tyttöydestä saadaan samalla tietoa siitä, mi- 
ten lapset ja varhaisnuoret ylipäänsä hahmottavat ja rakentavat sukupuoltaan 
ja millaisia erontekoja tähän prosessiin liittyy. Tyttöjen käsityksiä sukupuo- 
lestaan olisi siis syytä tutkia edelleen, ei pieninä tulevaisuuden naisina, vaan 
itsessään arvokkaina yhteiskunnan jäseninä. Tyttötutkimuksen velvollisuutta 


onkin kuvattu kahdenlaiseksi: toisaalta sen tulisi nostaa esiin piilossa olevia 

käytäntöjä ja toisaalta kuvitella maailma toisenlaisena (Aaltonen 2011, 295). 
Tyttöjä on pidetty symbolisina airueina, joiden kautta on peilattu yhteiskun- 
nallisia muutoksia, ja tämän vuoksi tyttötutkimuksessa onkin tutkittu paljon 
sitä, miten yhteiskunnalliset muutokset näkyvät tytöissä ja miten he niitä kä- 
sittelevät (Ojanen 2011b, 28). 

Sukupuolten välisestä tasa-arvosta kansainvälisessä viitekehyksessä puhut- 
taessa Suomi kuvataan usein mallimaana. On kuitenkin selvää, että tasa-arvo 
ei ole Suomessakaan ”valmis”, vaan sen edistämiseksi ja ylläpitämiseksi tulee 
toimia myös jatkossa. Sukupuolen näkeminen rajoittavana, binäärisenä kate- 
goriana vaikuttaa lasten ja nuorten tapaan rakentaa sukupuoltaan. Lasten ja 
nuorten sukupuolikäsitysten yksilöllistä rakentumista pitäisi tukea tarkaste- 
lemalla kriittisesti erilaisia kulttuurisesti rakentuneita normeja ja lisäämällä 
tietoisuutta niistä. Opettajat ja muut aikuiset ovat edelleen merkittävässä ase- 
massa sosiaalistettaessa sukupuoleen liittyviä käsityksiä. Kasvattajien tulisikin 


pystyä itsekriittiseen reflektioon koskien omia normatiivisia oletuksiaan. 

Johdanto 


Väkivalta näkyy uutisissa lähes päivittäin. Vuosina 2008-2010 rikosuutisointi 
käsitti suomalaisen uutismedian turvallisuuden aihepiireistä arviolta 10 pro- 
senttia. Turvallisuuden aihepiireihin laskettiin mukaan rikoksia, onnetto- 
muuksia sekä maanpuolustusta koskevat uutiset. (Suikkanen, Holma & Rait- 
tila 2012, 17.) Väkivaltaisia tapahtumia käsittelevät uutiset ovat vallanneet yhä 
enemmän palstatilaa, vaikka väkivaltaiset tapahtumat eivät todellisuudessa 
ole juurikaan lisääntyneet (Kivivuori, Kemppi & Smolej 2002; Smolej 20114). 
Aiheesta ei ole tuoretta tutkimusta, mutta vuonna 2007 toteutetun tutkimuk- 
sen mukaan väkivaltaiset tapahtumat saavat määrällisesti enemmän huomiota 
kuin muut aiheet ja erityisesti iltapäivälehtien lööpeissä väkivalta näyttäytyy 
varsin yleisenä ilmiönä (Syrjälä 2007, 23). Väkivaltalööppien aiheina ovat mm. 
kuolemaan johtaneet väkivallan teot sekä pahoinpitelyt, ampumiset ja puu- 
kotukset (Syrjälä 2007, 27-28). Väkivaltaotsikoiden määrän kasvun lisäksi ne 
ovat muuttuneet myös väkivaltaisemmiksi. Otsikoissa kerrotaan entistä yksi- 
tyiskohtaisemmin väkivallanteosta ja siinä käytetyistä välineistä (Syrjälä 2007, 
32—36). 

Väkivallan saama näkyvyys on saattanut vaikuttaa niin kutsutun pelon 
kulttuurin muodostumiseen, jossa pelot voivat kohdistua moniin eri asioihin, 
kuten esimerkiksi ruokaan tai tuntemattomiin ihmisiin (Furedi 1998, 23—24). 
Pelon kulttuuri syntyy voimakkaasti lisääntyneen turvallisuuden oloissa. To- 
dellisuudessa turvallisuudessa on ollut nähtävissä kohoava trendi jo vuosikym- 
meniä esimerkiksi terveyden ja elinajanodotteen osalta (Altheide 2006, 421), 
mutta siitä huolimatta pelosta on tullut osa arkipäivää (Busso 2014). Rikolli- 
suus ja yleiseen järjestykseen liittyvät uhat ovat osa pelon kulttuuriin perus- 
tuvaa uutisointia, mutta niiden tarkemmat aiheet vaihtelevat ajassa. Yhteistä 
tämän aihepiirin uutisille on osoittaa jokin ulkopuolinen pelon aiheuttaja, 
niin kutsuttu “toinen”. (Altheide 2006, 419.) Median vaikutuksista on ole- 
massa useita erilaisia teorioita, kuten esimerkiksi kultivaatioteoria (Gerbner, 
Gross, Morgan & Signorielli 1986), jonka mukaan media voi muokata yleisön 
todellisuuskäsityksiä. Kultivaatioteoria korostaa median pelko- ja ahdistusvai- 
kutuksia ja sen mukaan mediaväkivalta voikin aiheuttaa sosiaalisten pelkojen 
lisääntymistä (Mustonen 2001, 64-65.) Riskijournalismi voimistaa riskitun- 
netta, mutta ei aiheuta sitä, vaan taustalla on pelon kulttuuri (Furedi 1998, 
172). Myös suomalaisessa tutkimuksessa on todettu väkivaltauutisoinnin ja 
väestön kokeman pelon lisääntyminen rinnakkain ja on kiinnitetty huomiota 
rikollisuudesta käytävän julkisen keskustelun vaikutuksiin turvattomuuden 
kokemuksen lisääntymisessä. Suoraa vaikutusta väkivaltauutisten ja ihmisten 
pelkojen välillä on kuitenkin mahdotonta osoittaa. (Haara, Reunanen, Näsi & 
Kivivuori 2017, 32; Kivivuori, Kemppi & Smolej 2002, 47.) 

Tarinoiden kertominen on vahva osa ihmisyyttä ja narrativisointi eli ker- 
tomuksellistaminen helpottaa uusien asioiden sisäistämistä ja se on hyväksi 
todettu menetelmä myös opetuksessa (Ropo & Huttunen 2013). Kertomuk- 
selle olennaista on merkitys, eli syy, miksi se kerrotaan, sekä kiinnostuksen 
herättäminen sen esittelemää asiaa kohtaan. Kiinnostuksen herättämiseen 
vaaditaan yleensä jokin ongelma, joka kertomuksessa pyritään ratkaisemaan. 
Ilman ongelmaa kertomus ei ole kiinnostava ja yleisö menettää mielenkiin- 
tonsa. Kiinnostukseen vaaditaan myös kertomusten kantamia ja aiheuttamia 
tunnereaktioita. (Alexander 2011, 6-7.) Myös uutisoinnissa on alettu hyödyn- 


tämään entistä enemmän narrativisointia eli uutisten muuttamista kertomuk- 

sellisemmiksi (Pietilä 1995). Uutisten kohdalla kertomuksellistaminen on 
alkanut yhä useammin tarkoittaa journalismin muutosta viihteeksi eli hyvän 
tarinan kerronnaksi faktojen välittämisen sijaan. Vaikka journalismin välit- 
tämät narratiivit myös auttavat lukijoita tai katsojia muodostamaan mieliku- 
via todellisuudesta, usein lukijoille välitetään tapahtumista kahtiajakautunut 
kuva, jossa hyvä ja paha taistelevat (Liebes 1994), aivan kuin perinteisessä ker- 
tomusperinteessä. Uutisissa median viihteellistyminen näkyy entistä voimak- 
kaampana yleisön tunteisiin vetoamisena sekä yksittäisten ihmisten kokemuk- 
siin keskittymisenä (Smolej 2011b). 

Hyvän ja pahan taistelu on aihe, josta sukupolvet kautta historian ovat 
olleet kiinnostuneita, eikä kiinnostus tätä kaksinapaisuutta kohtaan vaiku- 
ta olevan katoamassa. Selkeimmin se on havaittavissa erityisesti perinteisis- 
sä saduissa, jotka nojaavat hyvin pitkälti ikiaikaiseen tarinaan sankareista ja 
konnista. Uutisten kertomuksellisuuden lisääntyessä sankarit ja konnat ovat 
alkaneet vallata alaa myös fiktiivisten tarinoiden ulkopuolelta. Kuulemme 
ja luemme erilaisia tosielämän sankaritarinoita. Sankaritarinat vaativat kui- 
tenkin lähes poikkeuksetta rinnalleen kertomuksen konnasta eli siitä, jonka 
päihittämisen ansiosta joku on saanut sankarin viitan harteilleen (Kristensen, 
Rothbauer & McKechnie 2016, 16). Sankariteko voi tietysti liittyä onnetto- 
muuteen tai vaikkapa luonnonmullistukseen, mutta hyvä kertomus sisältää 
kuitenkin lähes poikkeuksetta selkeän konnan hahmon, pahuuden henki- 
löitymän. Konnan hahmo ikään kuin luo sankarin hahmon asettumalla tätä 
vastaan ja tarjoamalla mahdollisuuden aktiiviseen toimintaan passiivisuuden 
sijaan. Konna mahdollistaa sankarin toimijan roolin. (Kristensen, Rothbauer 
& McKechnie 2016, 12.) 

Sankaruudelle ei löydy yhtä yksiselitteistä määritelmää, koska sankareita 
on monenlaisia. Sankaruuden määrittelyn tekee haastavaksi se, että on vaikeaa 
määritellä, mikä oikeastaan tekee henkilöstä sankarin (Keczer, File, Orosz & 
Zimbardo 2016, 11), ja toisaalta eri lukijat saattavat löytää samasta tekstistä 
monenlaisia sankareita (Bal 1997, 131). Perinteisen kirjallisuuden määritelmän 
mukaan saduissa sankarin rooliin kuuluu pääsääntöisesti etsiä kadonnutta 
henkilöä tai hahmoa, hyvin usein prinsessaa (Propp 1994). Kirjallisuudessa 


kertomukset muotoutuvat pitkälti sankarin ympärille ja monissa kertomuk- 

sissa sankarin nimi näkyykin jo otsikossa. Yleensä sankari on kuitenkin ero- 
tettavissa muista hahmoista tekstuaalisten vihjeiden perusteella. Sankarista ja 
hänen taustoistaan ja ajatuksistaan kerrotaan enemmän, ja hän on läsnä kai- 
kissa merkittävissä tapahtumissa. Ennen kaikkea sankari on aktiivinen toimi- 
ja, joka tekee valintoja ja toimii niiden pohjalta. (Bal 1997, 132.) Sankarin mat- 
ka noudattaa yleensä samaa kaavaa, joka on nähtävissä jo antiikin myyttisissä 
kertomuksissa: sankari kohtaa epätavallisen haasteen ja hänen eteensä tulee 
erilaisia, jopa kuolettavia esteitä, jotka hän päihittää ja lopulta palaa kotiin voi- 
tokkaana. (Campbell 1990.) 

Tosielämän sankarit eivät kuitenkaan noudata kirjallisuuden stereotyyp- 
pistä sankarikuvausta. Tosielämässä voidaan erottaa toisistaan niin sanotut 
todelliset sankarit ja arkipäivän sankarit. Näiden kahden erottaminen on 
vaikeaa, koska arkipäivän sankariin liitetään osittain samoja piirteitä kuin 
todelliseen sankariin, kuten rohkeus ja hyvä kestävyys. Arkipäivän sankarin 
kohdalla nämä piirteet eivät kuitenkaan korostu yhtä voimakkaasti kuin to- 
dellisen sankarin kohdalla. (Keczer, File, Orosz & Zimbardo 2016, 10-11.) 
Todellinen sankaruus viittaa siihen, että yksilö tekee jotakin epätavallisen 
sankarillista, mutta arkipäivän sankaruuteen riittää, että tekee oikein (Keczer, 
File, Orosz & Zimbardo 2016, 14). Yleisesti sankaruuteen liitetään rohkeus ja 
erityisen tärkeänä piirteenä itsensä uhraaminen toisten puolesta (Keczer, File, 
Orosz & Zimbardo 2016, 12; Becker & Eagly 2004, 163—164; Kinsella, Rit- 
chie & Igou 2015, 117). Sankari on siis yksilö, joka päättää ottaa riskin jonkun 
toisen vuoksi huolimatta mahdollisuudesta, että voi itse kuolla tai kärsiä vaka- 
vista fyysisistä seurauksista. Riskin ottaminen vain huvin vuoksi esimerkiksi 
extreme-urheilussa ei riitä, vaan sankaruuden statuksen saavuttamiseen vaa- 
ditaan myös sosiaalinen ulottuvuus eli toisen ihmisen pelastaminen. (Becker 
& Eagly 2004, 163-164.) Sankaruus liittyy myös vahvasti ihmisen moraaliseen 
toimintaan, joka voidaan Urmsonin mukaan jakaa kolmeen kategoriaan: kiel- 
lettyyn, sallittuun ja vapaavalintaiseen. 

Sankarilliset teot eivät sovi mihinkään näistä kategorioista ja siten erottu- 
vat normaalista toiminnasta. Sankarillinen teko ei ole vapaavalintainen, koska 
tällaisia tekoja voimme odottaa ja vaatia toisilta, eikä sankarillisia tekoja voi 


odottaa, vaan ne ovat jotakin, jota voimme vain toivoa saavamme osaksemme 

hädän hetkellä. (Ks. Markovits 2012, 299—300.) Sankaruus on myös aina riip- 
puvainen näkökulmasta, sillä se mitä pidämme sankarillisena, eli mitä emme 
voi odottaa ja vaatia toisilta, riippuu siitä, millaisia valmiuksia meillä itsel- 
lämme on eri tilanteissa. Sankarillinen teko on jotakin, jonka toteuttamiseen 
suurin osa ihmisistä ei olisi kyennyt moraalisesti tai fyysisesti samoissa olo- 
suhteissa kuin missä teon tehnyt henkilö on sen toteuttanut. Sankaruus ei siis 
määrity sen perusteella, olisiko henkilö toteuttanut tekonsa vaikeammissakin 
olosuhteissa, vaan sen perusteella, miten muut olisivat toimineet samoissa olo- 
suhteissa. Sankareiden ihailu perustuu juurikin tähän ajatukseen: emme olisi 
itse pystyneet samaan samoissa olosuhteissa kuin sankarillisen teon tehnyt 
henkilö pystyi. (Markovits 2012, 297-300.) 

Sankarin vastakohtana voidaan pitää konnaa. Mikäli sankarilta odotetaan 
sankarillista oikein toimimista erikoisissa olosuhteissa, konna olisi moraalinä- 
kökulmasta henkilö, joka toimii väärin, vaikka suurin osa ihmisistä olisi toi- 
minut samassa tilanteessa oikein (Markovits 2012, 309). Konnat yhdistetään- 
kin yleensä etiikkaan ja moraaliin, ja niiden toiminta nähdään negatiivisena 
odotetun humaanin toiminnan taustaa vasten (Cämara Arenas 2011, 7). 

Aina sankarin ja konnan erottaminen ei ole aivan yksinkertaista. Toisinaan 
kummallakin hahmolla saattaa olla samanlaisia piirteitä, kuten laaja näkyvyys 
kertomuksessa ja yksinpuhelut (Ball 1997, 131), ja esimerkiksi kirjallisuudes- 
sa ja elokuvissa konnakin voi vaikuttaa välillä sankarilta, eivätkä sankarit ole 
aina läpeensä hyviä. Perinteisen kategorisen dualismin hyvä-paha sijasta var- 
sinkin nykyisin esiintyy erilaisia variantteja. 

Konnan määritelmä voidaan jakaa kahteen erilaiseen tasoon: heikkoon ja 
vahvaan. Heikkoon määritelmään sisältyy käsitteen kaikki mahdolliset me- 
taforiset muodot: konna voi siis olla vaikkapa luonnonmullistus. Esimerkiksi 
animaatioissa ja sarjakuvissa voi esiintyä myrskypilvi tms. Robert Redfordin 
tähdittämässä AZ is lost (2013) elokuvassa puolestaan meri luonnonvoimana 
esiintyy sankarin vastapoolina. Sankari ja konna esiintyvät kahtena vastavoi- 
mana, jossa sankari pyrkii voittamaan vastustajansa. 

Vahva määritelmä taas kaventaa konnan määritelmää siten, että konnaa 
edustaa aina jokin hahmo. Tämän määritelmän mukaan konnan roolissa ei 


siis voiolla esimerkiksi luonnonmullistus. Konnalla ei kuitenkaan tarvitse olla 

konkreettista ihmishahmoa, vaan se voi esiintyä kertomuksessa esimerkiksi 
pahana henkenä tai liekehtivänä silmänä, kuten Sauron Taru Sormusten Her- 
rassa. Konna eroaa sankarin kohtaamista muista vastuksista ja haasteista juuri 
siinä, että se on selkeästi jokin hahmo. Konnalla on kyky ohjata omaa toimin- 
taansa, tehdä valintoja ja taistella sankaria vastaan. (Cámara Arenas 2011, 6-7.) 
Konnan ulkonäköön liitetään tyypillisesti jonkin asteinen rumuus, mutta se 
ei ole kuitenkaan välttämättä fyysistä. Jotkut konnat ovat hyvinkin kaunii- 
ta. Näin erityisesti silloin kun konna on naisen hahmossa, kuten esimerkiksi 
Kissanainen Batman-elokuvissa tai ns. femme fatale film noir -rikosdraamois- 
sa. Sukupuolistereotyyppisen draaman ainekset on jo Homeroksen tarinoissa 
viettelevistä seireeneistä. 

Konnan rumuus voi puolestaan liittyä myös hahmon julmuuteen ja sen 
aiheuttamaan pelkoon tai ahdistukseen. (Cámara Arenas 2011, 10.) Kon- 
na edustaakin narratiivina ihmisen psyyken pahimpia ja syvimpiä pelkoja 
(Yakali-Camoglu & Fahraeus 2011, 1), jotka ilmentyvät esimerkiksi kirjoissa 
ja elokuvissa yhdessä hahmossa, jonka tunnistamme mielessämme muodos- 
tamamme stereotyyppisen kategorisoinnin avulla (Camara Arenas 2011, 11). 
Mielessämme on siis tietty mielikuva konnasta, sen ulkonäöstä ja toiminnasta, 
ja tämän mielikuvan perusteella määrittelemme tietynlaiset hahmot konniksi. 
Viime vuosina konnuutta ja pahuutta ovat edustaneet uutisissa yhä useammin 
terrorismi ja terroritekoja toteuttaneet henkilöt ja ryhmittymät. Terroristiseen 
toimintaan liittyykin hyvin vahvasti konnan hahmon edustamat pelot, joihin 
sisältyy yleensä hyvin voimakkaasti menetyksen näkökulma, joka käsittää niin 
viattomuuden ja rakkauden kuin voiman, itsen ja identiteetin menetyksen 
(Yakali-Camoglu & Fahraeus 2011, 1). 

Tutkimusta väkivaltauutisoinnista sekä sankareista ja konnista on tehty 
jonkin verran, mutta lasten näkökulma on näiden aihepiirien kohdalla jätet- 
ty aikaisemmin lähes täysin huomiotta. Vaikka median vaikuttavuudesta ol- 
laan montaa eri mieltä, on erityisesti lasten kanssa otettava huomioon median 
mahdolliset vaikutukset esimerkiksi stereotypioiden muodostumiseen. Me- 
diakasvatuksen näkökulmasta sankari- ja konnakuvausten tutkiminen saattaa 


avata mielenkiintoisia lähtökohtia myös opetuksen kehittämiseen. 

Mediakasvatuksessa konnat ja sankarit liitetään usein mediarepresentaa- 
tion käsitteeseen. Representaatiolla viitataan siihen, että media ei ole ikkuna 
todellisuuteen, vaan se tuottaa välitetyn version todellisuudesta. Mediaesityk- 
siin luodaan hahmoja ja tapahtumia sekä tehdään valintoja. Näin ne kutsuvat 
katsomaan todellisuutta aina jollakin tietyllä tavalla, joka sulkee muita mah- 
dollisuuksia pois. Esitysten suhteen voidaan näin kysyä esimerkiksi miten ne 
tuottavat todellisuusvaikutelman, miten ne tukevat tiettyä näkemystä maail- 
masta, miten tietyt sosiaaliset ryhmät niissä esitetään tai miten ne vaikuttavat 
näkemykseemme todellisuudesta? (Buckingham 2003.) 

Tämän tutkimuksen tavoitteena onkin selvittää, millaisia käsityksiä lap- 
silla on median väkivaltauutisia käsittelevien kertomusten sankari- ja kon- 
nahahmoista. Vertailemalla lasten käsityksiä uutisten väkivaltaisia tapauksia 
käsitteleviin kertomuksiin, pyritään myös selvittämään, löytyykö niistä yhtä- 
läisyyksiä. Tarkemmat tutkimuskysymykset ovat: 


1. Millaisia sankari- ja konnatyyppejä lapset näkevät uutisten vakivaltaisis- 
ta tapahtumista kertovissa kertomuksissa? 


2. Korostuvatko lasten kertomuksissa samat sankari- ja konnatyypit kuin 
uutisten kertomuksissa? 


Tutkimusaineisto ja -menetelmä 


Tutkimuksen aineisto (n=46) kerättiin eläytymismenetelmällä tammikuus- 
sa 2018 suuresta pirkanmaalaisesta kaupungista viidennen luokan oppilailta. 
Elaytymismenetelma soveltui tähän tutkimukseen, koska tavoitteena oli muo- 
dostaa narratiiveja, ja kertomuksellisuus on selkeä osa eläytymismenetelmää ja 
sen avulla aikaansaatua aineistoa. 

Tämän tutkimuksen aineistonkeruussa käytettiin kahta erilaista kehys- 
kertomusta. Kehyskertomuksissa varioitiin uutisen näkökulmaa siten, että 
toisella kehyskertomuksella pyrittiin saamaan vastaajilta erilaisia sankarinar- 
ratiiveja ja toisessa keskityttiin tapahtuman konnaan. Kumpikin kehyskerto- 
muksista alkoi johdantolauseella, jossa annettiin raamit uutisen aiheelle. Tällä 
lauseella pyrittiin suuntaamaan vastaajien ajatukset nimenomaan luettuun 


uutiseen esimerkiksi kuullun jutun sijasta, koska tarkoituksena oli selvittää 

uutisten esittämää narratiivia. Uutisen lähde jätettiin avoimeksi, jotta vastaa- 
jat saivat mahdollisuuden itse päättää, millaisesta jutusta on kyse. Avoin lähde 
salli myös vapaamman kirjoittamisen kuin esimerkiksi lehdestä luetuksi rajat- 
tu teksti olisi tehnyt. 

Väkivaltaiseksi teoksi valikoitui lopulta ampumistapaus monien erilaisten 
variaatioiden valikoimasta. Ampumistapaus tarjosi mahdollisuuden kirjoittaa 
kolmen henkilön välisestä tapahtumasta (ampuja, uhri, auttaja), mutta toisaal- 
ta tarinassa saattoi olla myös useita henkilöitä. Tällainen kehyskertomus myös 
sisälsi selkeästi sekä konnan että sankarin, koska kyseessä ei voinut olla onnet- 
tomuus. Ampumistapausta ei liitetä välttämättä heti suoraan viimeaikaisiin 
terroritekoihin, kuten esimerkiksi puukotus tai autolla tapahtunut yliajo saa- 
tettaisiin liittää, mutta se sisältää kuitenkin myös terroriteosta kirjoittamisen 
mahdollisuuden. Kehyskertomuksilla ei haluttu ohjailla vastaajia liikaa, vaan 
antaa mahdollisimman vapaat raamit konna- ja sankarinarratiivien muodos- 
tamiselle. 

Johdantolauseen jälkeen kerrottiin kummasta näkökulmasta vastaajan 
odotettiin kirjoittavan. Konnanarratiiveihin tähdättiin pyytämällä vastaajia 
kirjoittamaan ampujasta, ja sankarinarratiiveja pyrittiin saamaan käyttämällä 
sanoja auttaja ja pelastaja. Sankarinarratiiveihin tähtäävästä kehyskertomuk- 
sesta käytettiin lopulta kahta erilaista versiota, joista toisessa vastaajat kirjoit- 
tivat auttajasta ja toisessa pelastajasta. Käsitteen vaihtamista kokeiltiin, koska 
haluttiin nähdä, vaikuttaako sanan muutos auttajasta pelastajaan voimak- 
kaampiin kuvauksiin sankareista. Pelastaja on käsitteenä aktiivisempi kuin 
auttaja ja tällä muutoksella yritettiinkin saada kehyskertomusten hahmot sa- 
malle aktiivisuuden tasolle. Muutoksella ei kuitenkaan ollut vaikutusta syn- 
tyneisiin kertomuksiin, joten tutkimuksessa auttaja- ja pelastajakertomukset 
on käsitelty yhtenä kehyskertomuksena. Kehyskertomukset olivat seuraavat: 

A) Ruu lukee pari päivää sitten tapahtuneesta ampumistapauksesta. Jutussa 

kerrotaan paikalla olleesta auttajasta/pelastajasta. Kirjoita tarina siitä, 


mitä on tapahtunut ja mitä auttajasta/pelastajasta kerrotaan Ruun luke- 
massa jutussa. 

B) Ruu lukee pari päivää sitten tapahtuneesta ampumistapauksesta. Jutussa 
kerrotaan ampujasta. Kirjoita tarina siitä, mitä on tapahtunut ja mitä 
ampujasta kerrotaan Ruun lukemassa jutussa. 

Vastaajia ohjattiin eläytymään tapahtuneeseen kolmannessa persoonassa. Kol- 
mannen persoonan käyttö oli erityisen tärkeää, koska aihe on vaikea ja oli- 
si saattanut aiheuttaa ahdistusta, mikäli se olisi tuotu liian lähelle vastaajia. 
Vastaajien ikä oli myös otettava huomioon. Kehyskertomuksissa väkivaltainen 
tapahtuma on etäännytetty vastaajista sekä kolmannen persoonan käytöllä 
että tapahtumasta lukemisella, jolloin vastaajien ei tarvinnut eläytyä varsinai- 
sesti itse ikävään tapahtumaan, vaan pelkästään siitä kirjoitettuun juttuun. 
Nimeksi valikoitui sukupuolineutraali Ruu, jotta vastaajat saattoivat kirjoit- 
taa tytöstä tai pojasta oman valintansa mukaan. Kehyskertomukset pyrittiin 
muokkaamaan mahdollisimman lyhyiksi ja vähän johdatteleviksi. 

Aikaa vastausten kirjoittamiseen annettiin korkeintaan yhden oppitun- 
nin eli 45 minuutin verran ja suurin osa oppilaista käytti kirjoittamiseen noin 
20-25 minuuttia. Tekstit tuotettiin käsin A4-kokoiselle paperille, jonka ylä- 
reunassa oli yksi kehyskertomusversio. Paperit rivitettiin, koska oppilaiden 
opettajat pitivät tätä parempana vaihtoehtona kuin tyhjää paperia. Tarvittaes- 
sa vastaajille tarjottiin myös lisäpaperia. Aineistonkeruu toteutettiin oppitun- 
tien aikana. Vastauspaperit jaettiin siten, että joka toinen oppilas sai auttajasta 
tai pelastajasta kertovan kehyskertomuksen ja joka toinen ampujasta kertovan 
kehyskertomuksen. Kirjoitusta edeltävässä suullisessa ohjeistuksessa korostet- 
tiin anonymiteettia ja sitä, että kyseessä ei ole koe tai muu arvioitava koulu- 
tehtävä. Jokaisen vastauksen tärkeys tuotiin kuitenkin esille. Tutkimuksessa 
ei pyritty selvittämään vastaajien taustatekijöiden vaikutuksia, joten mitään 
taustatietoja ei kerätty. Yhteistä vastaajille on samassa koulussa opiskelu ja 
sama luokka-aste. 

Kirjoitettujen kertomusten pituus vaihteli muutamasta lauseesta useam- 
man sivun pituisiin vastauksiin. Aineistossa molempien kehyskertomusten 
mukaisia vastauksia on 23. Aineisto litteroitiin sanatarkasti yhdeksi tiedostok- 
si (11 sivua, fontti Arial, fonttikoko 11, riviväli 1,15) ja järjestettiin variaati- 
oiden mukaisesti. Aineistoa kertyi yhteensä 3414 sanan verran ja tarinoiden 


keskipituus oli 74 sanaa. 

Aluksi tarinoita käsiteltiin yksittäisinä tapauksina, sitten yhtenä kokonai- 
suutena. Ensin kaikki vastaukset luettiin huolellisesti läpi, jonka jälkeen niistä 
etsittiin toistuvia teemoja. Toistuvista aiheista muodostettiin taulukko, jossa 
vastaukset eriteltiin kehyskertomuksittain. Taulukon avulla pystyttiin havait- 
semaan variaatioiden tuottamat erot ja löytämään vastauksista sankareihin 
ja konniin liitetyt tyypilliset piirteet. Tämän jälkeen vastaajien tuottamien 
kertomusten piirteitä verrattiin saman aihepiirin aikaisempien tutkimusten 
tuloksiin sekä pohdittiin niiden vastaavuutta väkivaltauutisiin. 

Tässä artikkelissa käytetyt sitaatit ovat alkuperäisessä muodossa, eikä niis- 


sä mahdollisesti esiintyviä kielivirheitä ole korjattu. 


Tulokset 


Kehyskertomukset antoivat vastaajille varsin vapaat kädet valita millä tavoin 
he haluavat tapahtuneesta kirjoittaa. Ainoastaan tapahtuman yleisluonne ja 
kehyskertomuksen näkökulma oli rajattu. Vaikka kehyskertomuksissa ei vii- 
tattu suoraan tiettyyn lähteeseen, vastaajat kirjoittivat pääsääntöisesti lehti- 
jutuista. Joissakin vastauksissa lehti oli jopa nimetty. Tällä lehtijuttu-näkö- 
kulmalla oli todennäköisesti melko suurikin vaikutus vastausten muotoon ja 
tapaan kertoa tapahtuneesta. Monet vastauksista saivat selvästi inspiraationsa 
oikeista lehtiuutisista. Niissä mainittiin samoja asioita kuin uutisissa vastaavis- 
ta tapauksista yleensä on tapana mainita ja joistakin vastauksista löytyi myös 
viittauksia todellisiin tapahtumiin, kuten esimerkiksi Jokelan kouluampumi- 
seen ja ulkomailla tapahtuneisiin väkivaltaisiin konflikteihin. 

Osa vastaajista muodosti kehyskertomusten pohjalta täysin uutismaail- 
man ulkopuolelle sijoittuvan kertomuksen. Näissä kertomuksissa seikkailivat 
eläinhahmot ja elokuvista tutut hahmot: esimerkiksi James Bond ja Indiana 
Jones löytyivät vastauksista, samoin kuin viittaus Star Wars -saagaan. Sekä 
sankareilla että konnilla saattoi olla yliluonnollisia kykyjä, kuten kyky lentää 
tai liikkua yliluonnollisen nopeasti paikasta toiseen. Esimerkiksi eräässä vas- 
tauksessa sankari hallitsi useita erilaisia kykyjä: Yhtäkkiä Quickscarf tuli tele- 
portaamalla ja otti luodin kiini. 

Näkökulman muutos ampujasta auttajaan tai pelastajaan tuotti jonkin 
verran erilaisia vastauksia, mutta vastauksissa oli myös havaittavissa yhtene- 
väisyyksiä. Näkökulmasta riippumatta lähes kaikki vastaajat (n=43/46) kir- 
joittivat jotakin ampujasta eli kertomuksen konnasta, myös ne, joiden kehys- 
kertomus oli auttajan tai pelastajan näkökulmasta. Konnan hahmo herätti siis 
selvästi enemmän kiinnostusta kuin sankarin. 

Aktiiviset toimijat vastauksissa olivat pääsääntöisesti miehiä. Sekä sanka- 
rit, että konnat saivat yleisesti mieshahmon, mutta konnan sukupuoli oli vielä 
useammin selkeästi määritelty kuin sankarin. Sankari pysyi hyvin usein suku- 
puolineutraalina ja noin puolessa tarinoista (n=21/46) poliisi toimi joko yksin 
tai yhdessä jonkun muun toimijan kanssa sankarin roolissa. Erityisesti konna- 


näkökulmasta kirjoitetuissa vastauksissa sankarina olivat yleistetysti poliisit. 


Ulkonäköä ei juuri Ulkonäkö 

kuvailtu haava vasemmassa 
ranteessa, musta 
naamio, pelottavan 
näköinen 


Sukupuolineutraali/ 
mies 


Viranomaiset 
Poliisi tuli paikalle ja 
sai ampujan kiinni 


Uhrautuminen Ulkoiset tekijät 
mies juoksi ampuvan päissään, mielisairas, 


miehen eteen, juovuksissa, 
henkensä uhalla masentunut 
auttoi muita 


Kuvio 1. Sankareiden ja konnien ominaisuudet vastaajien mukaan 

Toisten puolesta uhrautuvat sankarit 


Sankarinarratiiveja pyrittiin löytämään auttajaa tai pelastajaa käsittelevillä 
kehyskertomuksilla. Vaikka sankaruuteen ei varsinaisesti viitattu kehysker- 
tomuksissa, vastauksissa näkyi hyvin sekä perinteisiä kirjallisuudesta tuttuja 
sankarikuvauksia että tosielämän sankareiden piirteitä. Joissakin vastauksissa 
auttajaan ja pelastajaan jopa viitattiin sanalla sankari. Kehyskertomusten alun 
tapahtumakuvaus ohjasi kirjoittamaan enemmän varsinaisista sankareista 
eikä arjen sankareista. Ampumistapaus vaatii epätavallisia sankarillisia tekoja, 
eikä pelkästään oikein toimiminen tällaisessa tilanteessa riitä. (Keczer, File, 
Orosz & Zimbardo 2016, 14.) 

Ulkonäkö. Vastaajien kertomuksissa sankaruus näyttäytyi varsin neutraa- 
lina. Vain muutamassa vastauksessa sankarin ulkonäköä oli kuvailtu, yleen- 
sä hänet mainittiin lähinnä nimellä auttaja tai pelastaja, joka saapuu paikalle 
sopivasti: Mies ampui tuntematonta ihmistä ja auttaja meni auttamaan, että 
koita kestää. Sitten hän soitti 112. Auttaja oli rohkea mies. Hän pelkäsi itsekin, 
että ampuja ampuu häntäkin. 

Sukupuoli. Sankarit olivat konnia useammin sukupuolineutraaleja hah- 
moja, mutta jos sankarin sukupuoli oli mainittu, se oli yleensä mies. Tähän 
saattaa vaikuttaa se, että julkista huomiota saaneista sankareista suurin osa on 
miehiä (Becker & Eagly 2004, 163). Toisaalta sankaruuteen liitetyt ominaisuu- 
det eli riskin ottaminen ja toisista huolehtiminen ovat yhdistelmä maskuliini- 
suutta ja feminiinisyyttä (Becker & Eagly 2004, 166), joten voitaisiin ajatella 
sankaruuden olevan androgyyni ja sankarin roolin soveltuvan sekä miehille 
että naisille yhtä hyvin. Yleisesti ottaen sankaruuteen liitetään kuitenkin hy- 
vin voimakkaasti fyysinen vahvuus ja kestävyys, jotka ovat maskuliinisia omi- 
naisuuksia. Monet roolit ja ammatit, joihin sankaruus yleensä yhdistetään, 
vaativat fyysistä vahvuutta, kuten palomies, poliisi tai sotilas. Naisilla on siis 
vähemmän mahdollisuuksia julkisiin sankarillisiin rooleihin. (Rankin & Eag- 
ly 2008, 414-415; Eagly & Becker 2005, 344.) Julkisuudessa ja uutisissa sanka- 
rit ovat siis pääasiassa miehiä, vaikka henkilökohtaiset sankarit saattaisivatkin 
olla tasaisesti sekä miehiä että naisia (Rankin & Eagly 2008, 418). 

Viranomaiset. Hyvin usein sankarin rooliin oli asetettu yleisesti poliisit 


ilman sen tarkempaa kuvausta. Aikaisemmassakin tutkimuksessa julkiseen 

sankarin rooliin on nimetty yleisimmin palomiehet tai poliisit (Rankin & 
Eagly 2008, 417). Vaikka poliisi sankarina ei varsinaisesti kategorisoi sankaria 
mieheksi tai naiseksi, sen voidaan nähdä sisältävän maskuliinisuuden oletuk- 
sen poliisin ammatin miesvaltaisuuden vuoksi (Rankin & Eagly 2008). Näen- 
näisestä sukupuolineutraaliudesta huolimatta sankareiden sukupuoli kallistui 
siis myös tässä tutkimuksessa enemmän miesten puolelle. Niin sanottuihin 
arjen sankareihin mahtuu yhtä paljon naisia kuin miehiäkin, mutta tällaista 
sankaruutta ei kuitenkaan usein huomioida julkisesti (Rankin & Eagly 2008, 
418-419). Tämän tutkimuksen painotus oli nimenomaan uutisten sankareis- 
sa, joten vastaajien kertomukset kertovat erityisesti julkisesta sankaruudesta. 
Toiminnan aikaansaava tekijä. Sankarin tärkein ominaisuus vastausten 
perusteella oli kyky ja halu uhrautua toisten puolesta, kuten esimerkiksi seu- 
raavassa vastauksessa: 
Mystinen auttaja oli tullut hättiin ja tökännyt mieheltä joka sekopäissään oli 
ampunut ihmisiä. Vain kaksi ihmistä kuoli, mjaa kymmenen loukkaantui. 
Ruu ei ollut lukenut koko raporttia kotona, joten hänelle tuli positiivisena 
yllätyksenä, että maailmassa on vielä henkilöitä jotka uhraavat henkensä 
toisten ihmisten vuoksi. 
Usein uhrautuminen tarkoittaa fyysistä oman hengen vaarantamista muiden 
hyvinvoinnin takia, mutta aina sankarin ei tarvitse olla suoranaisessa hen- 
genvaarassa pelastaessaan muita (Rankin & Eagly 2008, 418). Sankaruus on 
nähtävä ennen kaikkea sisäisenä ominaisuutena. Vastaajien kertomusten pe- 
rusteella sankarit voivat olla oikeastaan keitä tahansa sukupuolesta, iästä tai 
muista ulkoisista tekijöistä riippumatta, kunhan heillä on rohkeutta ja halua 
asettaa itsensä alttiiksi vaaralle. Sankarin rooli on siis psykologisempi kuin 
konnan rooli ja tärkeässä asemassa onkin henkilön yksin omassa mielessään 
tekemä päätös toimia sankarillisesti (Franco, Blau & Zimbardo 2011, 103). 
Sankaruuteen on myös aiemmassa tutkimuksessa liitetty voimakkaasti riskin 
ottaminen, rohkeus ja itsensä uhraaminen jonkun toisen takia (Rankin & 
Eagly 2008; Keczer, File, Orosz & Zimbardo 2016; Becker & Eagly 2004). San- 
kari siis toimii epäitsekkäästi ja haluaa auttaa muita omasta hyvinvoinnistaan 
välittämättä (Kinsella, Ritchie & Igou 2015, 116). Toisaalta sankaruus vaatii 


erityiset olosuhteet, kuten tässä tutkimuksessa ampumistapauksen, koska ta- 

vallisten ongelmien kanssa painivaa henkilöä ei pidetä sankarillisena, vaikka 
ns. arjen sankarikin saattaa huolehtia enemmän muiden hyvinvoinnista kuin 
omastaan (Rankin & Eagly 2008, 416—418). Usein sankariksi päätyminen vaa- 
tii myös tuntemattomuuden aspektin, eikä esimerkiksi yhdysvaltalainen san- 
kareita palkitseva järjestö Carnegie Hero Fund myönnä palkintoa perheenjä- 
senen pelastamisesta, vaan vaatimuksena on, että pelastaja ja pelastettava ovat 
toisilleen ennestään tuntemattomia (Becker & Eagly 2004, 167). Tämän tut- 
kimuksen vastaajien kertomuksissa sankarit olivatkin pääasiassa anonyymeja 


ja he olivat tapahtumapaikalla täysin sattumalta. 


Pelottavan näköiset konnat 


Konnanarratiiveihin haluttiin päästä käsiksi ampujasta kertovalla kehysker- 
tomuksella. Samoin kuin sankarinarratiivien kohdalla, myöskään konnaan ei 
viitattu suoraan, vaan kehyskertomuksissa konnan roolissa oli ampuja. Konna 
herättikin vastaajissa selvästi enemmän kiinnostusta kuin sankari, ja häntä ku- 
vailtiin yksityiskohtaisemmin ja useammissa vastauksissa. 

Ulkonäkö. Vastauksissa oli kuvattu konnien ulkoista olemusta varsin pal- 
jon. Heidän ikänsä, pituutensa ja vaatetuksensa oli kuvailtu useissa kertomuk- 
sissa. Tällainen kuvailu muistuttaa hyvin paljon rikosjournalismista tuttua 
kuvaustapaa. Erityisesti kertomukset, joissa ampuja ei ollut jäänyt vielä kiinni, 
toistivat rikos- ja katoamistapauksista kertovien lehtijuttujen kaavaa: 

Poliisit eivät valitettavasti saanut ampujaa kiinni, mutta pelkoa ei ole. Mie- 

hellä oli tummanruskeat hiukset, pitkät jalat ja haava vasemmassa ranteessa. 


Jos saat tietoa kyseisestä miehestä, ilmoittakaa siitä heti poliisille. Kadonneen 
ampujan löytämisestä luvataan 4000 euron palkkio. 


Usein konnat kuvattiin pelottavan näköisiksi: he olivat pukeutuneet mustiin, 
käyttivät naamioita ja heillä oli arpia. Rumuus onkin myös yleisesti vahva osa 
konnan ulkoista olemusta. Nämä ulkoiset rumuuden merkit ovat yksi tapa 
kuvata konnan aiheuttamaa pelkoa ja ahdistusta. Ulkoisten pelottavien merk- 
kien kuvailu liittyy mielessämme tapahtuvaan stereotyyppiseen kategorisoin- 


tiin, joka helpottaa konnan tunnistamista. (Cámara Arenas 2011, 10-11.) 

Sukupuoli. Konnan sukupuoli oli mainittu suurimmassa osassa kirjoi- 
tuksista (n=29/46) ja näistä mainituista vain yksi oli nainen. Myös sellaisissa 
vastauksissa, joissa sukupuolta ei oltu suoraan määritelty, konnat saivat usein 
maskuliinisia piirteitä. Aikaisemmassa lastenkirjallisuutta koskevassa tutki- 
muksessa on todettu, että naiskonnien määrä lapsille suunnatuissa kirjoissa 
on huomattavasti mieskonnia vähäisempi. Naisten pahoille teoille annetaan 
myös enemmän tekosyitä sekä niihin liitetään lieventäviä ominaisuuksia 
useammin kuin miesten, vaikka miehet ja naiset ovat lastenkirjoissa konnina 
yhtä voimakkaita. Aggressiivisuutta pidetään selvästi maskuliinisena ominai- 
suutena. (Kristensen, Rothbauer & McKechnie 2016, 18—19.) Tämä saattaa 
kuvastaa yhteiskunnassa vallitsevaa sukupuolistereotypiaa, jonka mukaisesti 
naisia ei pidetä luontaisesti pahoina, eikä heitä kenties sen takia oteta tosissaan 
konnina (Kristensen, Rothbauer & McKechnie 2016, 21). Myös väkivaltauu- 
tisoinnissa on havaittavissa tekijöiden ja uhrien sukupuolten jakautuminen 
siten, että naiset ovat huomattavasti useammin uhrin kuin tekijän roolissa. 
Todellisuudessa uutisten välittämä kuva sukupuolijakaumasta on vääristynyt, 
eivätkä naiset joudu uhreiksi miehiä useammin. (Kivivuori, Kemppi & Smolej 
2002, 61-62; ks. myös Venäläinen 2013.) 

Toiminnan aikaansaava tekijä. Jos sankareiden toimintaa selitettiin ha- 
lulla uhrautua toisten puolesta, niin konnien toimintaa selitettiin usein ns. 
ulkoisilla tekijöillä. Konnat olivat menettäneet kaiken, sekä materiaalisen 
omaisuuden että perheen, he käyttivät paljon päihteitä ja heillä oli mielenter- 
veysongelmia. Ampuja oli niin mielisairas ja päissään että halusi tappaa. Myös 
aikaisemmassa tutkimuksessa mielenterveyshäiriöistä kärsivät ja päihdeon- 
gelmaiset on nimetty ns. ennakoimatonta uhkaa edustaviksi. Tällaisten hen- 
kilöiden pelätään tekevän yllättäen jotakin väkivaltaista. (Haara, Reunanen, 
Näsi & Kivivuori 2017, 42.) Halutaanko pahuutta selittää siis mieluummin 
ulkoisilla tekijöillä, koska ei haluta nähdä, että pahuus voisi olla sisäsyntyinen 
ominaisuus? Stereotyyppisen määritelmän mukaan konnat tekevät pahoja 
tekoja, koska ovat pahoja, mutta todellisuudessa konnan toimintaan vaikut- 
tavat usein monet muutkin seikat (Camara Arenas 2011, 18-19). Toiminnan 
selittäminen ulkoisten ongelmien aiheuttamana saattaa tuntua helpommalta 


käsittää kuin sisäsyntyisen pahuuden olemassaolon tunnustaminen. Mielen- 

terveysongelmiin ja päihteiden käyttöön viittaaminen on yleistä myös väkival- 
tatapauksista kertovissa uutisissa. Hyvin usein kerrotaan, oliko tekijä esimer- 
kiksi alkoholin vaikutuksen alainen, ja monissa tapauksissa tekijälle tehdään 


mielentilatutkimus oikeudenkäynnin yhteydessä. 


Konnuus ja terrorismi 


Ennakko-oletuksena oli, että kehyskertomukset herättäisivät vastauksia, 
joissa terrorismi olisi läsnä tavalla tai toisella, koska mediassa väkivaltaisten 
tapahtumien terroristiset yhteydet nostetaan usein hyvinkin voimakkaasti 
esille, kuten esimerkiksi artikkelin kirjoitushetkellä käynnissä olevan Turussa 
2017 tehdyn puukotusiskun oikeudenkäyntiin liittyvässä uutisoinnissa. Vain 
yhdessä vastauksessa mainittiin terrorismi: Poliisin mukaan miehellä ei ollut 
terroristisia yhteyksiä. Vaikka Suomessa terrorismi on vielä melko kaukaisena 
pidetty aihe, eikä sen kenties vielä Turussa tapahtuneen terroristiseksi teoksi 
epäillyn iskun jälkeenkään ajatella koskettavan suomalaista arkipäivää, näky- 
vät eri puolilla maailmaa tehdyt iskut kuitenkin myös uutisissamme. Terroris- 
miuutisoinnissa media rakentaa yleensä varsin voimakkaasti kuvaa vihollisesta 
ja me-muut -asetelmasta, jossa vihollinen epäinhimillistetään (Steuter & Wills 
2009, 8). Usein konflikteja ja verenvuodatusta käsittelevissä uutisissa teot yh- 
distetään suoraan ääri-islamiin ja sitä edustaviin muslimeihin. Kanadassa 
tehdyssä tutkimuksessa havaittiin median luovan systemaattisesti metaforia 
muslimeista vihollisena ja islaminuskoiset erotettiin kantaväestöstä termeil- 
lä, jotka antoivat ymmärtää, että he eivät ole kanadalaisia. (Steuter & Wills 
2009, 8—11.) Myös suomalaisessa väkivaltakonflikteja koskevassa uutisoinnissa 
mainitaan hyvin herkästi tekijän mahdollinen yhteys terroristisiin järjestöihin 
ja usein tässä yhteydessä myös tekijän uskonnollinen vakaumus nousee esille. 
Tästä syystä on mielenkiintoista, että tämän tutkimuksen aineistossa uskon- 
to mainittiin vain yhdessä vastauksessa ja siinäkin ampujan kerrottiin olevan 
kristinuskoinen. Konnien kansalaisuutta ei myöskään mainittu kuin muuta- 
massa (n=4/46) kertomuksessa, eivätkä mainitut kansalaisuudet viitanneet 


yhdessäkään vastauksessa terrorismiin uutisissa liitettyihin maihin. 


62 JARI ESKOLA & ILONA NIKANTO & SATU VIRTANEN (TOIM.) 


Uutisten väkivaltakertomusten sankarit ja konnat lasten silmin 


Yhdysvalloissa terrorismiuutisointia on tutkittu 9/11-iskun jälkeen melko 
paljon. Kyseisen iskun jälkeen pelko liitettiin rikosuutisoinnissa entistä vah- 
vemmin terrorismiin ja sanoja pelko sekä terrorismi nähtiin suurten yhdysval- 
talaislehtien otsikoissa merkittävästi useammin kuin aikaisemmin (Altheide 
2006, 428). Mielipidemittauksissa oli nähtävissä iskua koskevien uutisten vai- 
kutukset kansaan: esimerkiksi Yhdysvaltain armeijan toimintaa haluttiin tu- 
kea huomattavasti enemmän kuin ennen (Altheide 2006, 423). Uutisten pää- 
asiallisena lähteenä toimivat tuolloin hallinnolliset tiedoksiannot (Altheide 
2006, 424), joten uutisten poliittinen merkitys oli varmasti varsin suuri. Terro- 
rismiin liittyvistä kirjoituksista tuleekin helposti enemmän propagandaa kuin 
journalismia ja tämän aihepiirin uutisoinnilla saattaa olla merkittäviä vaiku- 
tuksia yleisön mielipiteisiin (Steuter & Wills 2009, 10; ks. myös Woods 2012). 
Esimerkiksi Yhdysvalloissa 9/11-iskua käytettiin hyväksi rakentamalla uuti- 
sissa kuvaa kasvavasta uhkasta ja pelosta, jonka myötä esitettiin vaatimuksia 
saada kajota kansan yksityisyyteen kansan turvallisuuden nimissä (Altheide 
2007, 288). 

Terrorismin uhkan leviämiseen on liitetty sekä meillä, että maailmalla 
kasvava maahanmuutto ja siihen liittyvät riskit. Heti Turussa tapahtuneen 
puukotusiskun jälkeen sosiaalisessa mediassa olikin havaittavissa maahan- 
muuttovastaisuuden lisääntymistä. Suomessa aihetta onkin tutkittu vihapu- 
heen näkökulmasta ja maahanmuuttoon liittyvän vihapuheen ja siitä tehtyjen 
uutisten on todettu lisääntyneen erityisesti vuoden 2015 eurooppalaisen pa- 
kolaiskriisin jälkeen, jolloin turvanpaikanhakijoiden määrä Suomessakin het- 
kellisesti nousi huomattavasti. Niin sanottuun maahan muuttoktiittiseen kes- 
kusteluun ovat ottaneet osaa myös suomalaiset poliitikot. (Ks. Maasilta 2012; 
Niemi & Perälä 2018.) Osa kansalaisista pelkää maahanmuuttajien häiritsevän 
yhteiskuntarauhaa ja islaminuskoisuus mainitaan entistä useammin maahan- 
muuttokeskustelussa pelkoa aiheuttavana tekijänä (Haara 2012). Mediakes- 
kustelussa on noussut esille erityisesti kolme niin sanottua tunnediskurssia, 
järjen ja hyödyn diskurssi, kaunan ja epäluulon diskurssi sekä pelon diskurssi 
(Maasilta 2018). Uhkakuvien luominen on varsin yleistä. Myös suomalaisessa 
mediassa islam ja väkivalta liitetään toisiinsa varsin helposti ja vaikka tämän 


aihepiirin uutisissa on pääasiassa kyse radikalisoituneesta ääri-islamista, ne 

saattavat herättää yleisössä mielikuvia koko uskontokunnan yhteydestä iskui- 
hin. Islamia koskevassa journalismissa myös terrorismi nousee usein esille. 
Koska terrorismi ei ole suomalaisille arkipäivää, ei terrorismista tai islamin 
yhteydestä terrorismiin ole juurikaan muuta tietoa kuin tiedotusvälineiden 


välittämä kuva. (Maasilta, Rahkonen & Raittila 2008, 37.) 


Pohdinta ja johtopäätökset 
Tämän tutkimuksen tavoitteena oli rakentaa kuvaa siitä, millaisia sankari- ja 
konnahahmoja lapset näkevät väkivaltaisista tapahtumista kertovissa uuti- 
sissa. Lasten käsityksiä verrattiin aikaisempiin samaa aihepiiriä koskevien 
tutkimusten tuloksiin, kirjallisuuden sankari- ja konnanarratiiveihin sekä 
pohdittiin lasten muodostamien kuvausten yhtäläisyyksiä ja eroja suhteessa 
väkivaltauutisointiin. Tutkimuksen taustalla oli halu selvittää, miten uutisten 
sankari- ja konnahahmot kenties toistuvat lasten kertomuksissa ja löytyykö 
lasten kuvauksista stereotypioita, joiden muodostumiseen olisi syytä kiinnit- 
tää huomiota myös mediakasvatuksen näkökulmasta. 

Tulokset osoittivat, että konnan hahmo kiinnosti vastaajia selvästi enem- 
män kuin sankarin. Konnaa oli kuvailtu lähes jokaisessa vastauksessa ja ku- 
vaukset olivat huomattavasti tarkempia kuin sankarin kuvaukset. Sama ilmiö 
on havaittavissa myös väkivaltauutisoinnissa ja se onkin varsin luonnollista, 
koska jokaisessa väkivaltaisessa tapahtumassa on mukana konna, mutta usein 
sankarit jäävät puuttumaan. Toisaalta konnan kuvaukset sisälsivät lähinnä 
ulkoisen olemuksen kuvailua ja myös toimintaa selitettiin pitkälti ulkoisilla 
tekijöillä, kun sankarin toiminnan pääsyy oli halu uhrautua toisten puoles- 
ta. Vaikka sankarinarratiivit jäivät siis melko lyhyiksi ja vaatimattomiksi, ne 
kuvastivat varsin voimakkaasti sankarillisten tekojen psykologista luonnetta. 
Myös aikaisemmassa tutkimuksessa sankaruuteen on liitetty vahvasti oman 
hyvinvoinnin riskeeraaminen toisten pelastamiseksi (Rankin & Eagly 2008; 
Keczer, File, Orosz & Zimbardo 2016; Becker & Eagly 2004). 

Konnan ulkoisen olemuksen runsas kuvaus on osittain selitettävissä las- 
tenkirjallisuuden, sarjakuvien, televisiosarjojen ja elokuvien tarjoaman stereo- 


tyyppisen konnan hahmon kautta. Aivan kuten lastenkirjoissa myös lasten- ja 

aikuisten elokuvissa konnat ovat yleensä pelottavan näköisiä ja heidät tunnis- 
taa ns. pahiksiksi heti kun hahmo esiintyy ensimmäisen kerran. Tätä tukee 
myös aivojemme tapa muodostaa stereotyyppisiä mielikuvia, jotka auttavat 
meitä tunnistamaan samantyyppiset hahmot kun törmäämme niihin uudes- 
taan (Camara Arenas 2011, 11). Toisaalta tutkimustuloksissa oli havaittavissa 
yhtäläisyyksiä myös rikosjournalismiin ja erityisesti sellaiseen uutisointiin, 
jossa pyydetään yleisövihjeitä liittyen tapahtuneeseen rikokseen, jonka tekijää 
ei olla saatu vielä kiinni. Tällaisissa uutisjutuissa kerrotaan usein tarkkoja tun- 
tomerkkejä tekijästä, kuten esimerkiksi pituus ja vaatetus tekohetkellä. Kon- 
nan hahmon ulkoisen olemuksen kuvailun taustalla ovat siis todennäköisesti 
lasten aikaisemmin näkemät ja kuulemat kuvaukset niin uutisista kuin muus- 
takin mediasta. 

Ampujan toiminnan selittäminen ulkoisilla tekijöillä, kuten mielenterveys- 
ongelmilla ja alkoholismilla, on mielenkiintoinen yksityiskohta tämän tutki- 
muksen tuloksissa. Mielenterveys- ja päihdeongelmista kärsivät henkilöt näh- 
dään helposti pelottavina ja heidän käytöksensä ennakoimattomuus herättää 
ahdistusta (Haara, Reunanen, Näsi & Kivivuori 2017, 42). Väkivaltauutisointi 
ja rikosjournalismi tukee tällaista ajattelua maininnoilla tekijöiden päihteiden 
vaikutuksenalaisuudesta sekä mielentilatutkimuksista. Toisaalta ulkoisten 
tekijöiden käyttämistä selityksenä pahoille teoille voidaan tarkastella myös 
toisenlaisen pelon näkökulmasta. Mikäli tekijän toiminnalle ei löydy ulkoista 
selitystä, on hänen pahuutensa nähtävä sisäisenä, ja se saattaakin tehdä teosta 
huomattavasti pelottavamman. 

Tuloksista on nähtävissä vastaajien kertomusten aktiivisten toimijoiden, 
ampujien sekä auttajien ja pelastajien, voimakas sukupuolittuneisuus. Tätä ha- 
vaintoa tukevat myös aikaisemmat tutkimukset (esim. Becker & Eagly 2004; 
Rankin & Eagly 2008; Kristensen, Rothbauer & Mckechnie 2016), joissa on 
todettu sankari- ja konnahahmojen maskuliinisuuden painottuminen. Vaik- 
ka sankarin ominaisuuksiin liitetään sekä maskuliinisia että feminiinisiä piir- 
teitä, nähdään sankarin roolin usein vaativan tietynlaista fyysistä vahvuutta, 
joka taas liitetään maskuliinisuuteen (Becker & Eagly 2004). Tämänkin tut- 
kimuksen tulokset osoittavat, että vaikka sankarit olivat näennäisesti melko 


sukupuolineutraaleja hahmoja, heihin liitettiin kuitenkin sellaisia ominai- 

suuksia ja ammatteja, jotka tulkitaan maskuliinisiksi. Konnien osalta suku- 
puolijakauma oli selvempi ja tulosten perusteella konnan rooli onkin määritel- 
tävissä selvästi maskuliiniseksi. Tulokset vahvistavat aikaisempaa tutkimusta 
lastenkirjallisuudesta (Kristensen, Rothbauer & McKechnie 2016), ja sama 
ilmiö on havaittavissa väkivaltauutisointia koskevan tutkimuksen tuloksis- 
sa, joiden mukaan uutisten välittämä kuva tekijöiden ja uhrien sukupuolija- 
kaumasta on vääristynyt (Kivivuori, Kemppi & Smolej 2002, 61-62). 

Ennakko-oletuksesta huolimatta terrorismi ei näkynyt vastaajien kerto- 
muksissa yhtä poikkeusta lukuun ottamatta. Näin voimakkaasti uutisissa esil- 
lä olevan aiheen puuttuminen on vähintäänkin mielenkiintoista. Esimerkiksi 
Yhdysvalloissa tehdyssä tutkimuksessa kiinnitettiin huomiota terrorismiuuti- 
soinnin vaikutuksista kansan mielipiteisiin (Altheide 2006, 423). Miksi siis tä- 
män tutkimuksen tutkimusjoukko ei tarttunut terrorismin aihepiiriin? Vas- 
tauksen saamiseksi olisi tehtävä lisätutkimusta, mutta kenties aihe on lapsille 
niin pelottava, että he eivät halua kirjoittaa siitä, jolloin he saattavat vältellä 
sitä joko tietoisesti tai alitajuisesti. Toisaalta terrorismi saattaa olla nykyään jo 
niin yleisesti esillä ja osa päivittäistä tietotulvaa, että siihen ei kiinnitetä enää 
huomiota ellei isku ole jollakin tavalla erityisen merkittävä, eli esimerkiksi uh- 
rilukumäärältään suuri tai maantieteelliseltä tapahtumapaikaltaan yleisölle 
läheinen. 

Tässä tutkimuksessa haluttiin kerätä tietoa nimenomaan lasten näkökul- 
masta. Tutkimusjoukoksi valittiin viidesluokkalaisia oppilaita, koska heillä 
uskottiin ikänsä puolesta olevan jo riittävät taidot kirjoittaa tutkimusaiheesta 
ja toisaalta heidän myös ajateltiin jo seuraavan uutisia ja muita medioita sen 
verran, että he ovat tietoisia uutisissa näkyvistä väkivaltaisista tapahtumista. 
Vastauksissa yhdistyikin ymmärrys Suomessa ja maailmalla tapahtuvista väki- 
valtaisista konflikteista ja lasten tapa jäsentää tällaisia vaikeita aiheita. Lapset 
kuvasivat tapahtumia kertomuksellisesti ja yhdistelivät sujuvasti uutismaail- 
masta tuttuja piirteitä satumaailmaan ja jopa yliluonnollisiin ilmiöihin. Vaik- 
ka ei voida suoraan sanoa, kuinka paljon uutiset tai muu media vaikuttavat 
lasten maailmankuvaan, tämän tutkimuksen tuloksista on havaittavissa pal- 


jon samankaltaisuuksia kuin uutisissa. Aiemmat tutkimukset aikuisten osalta 

osoittavat samanlaisia tuloksia, joten on todettava jonkinlaisen vaikutusyhtey- 
den olevan olemassa. 

Uutiset ja muu media tarjoavat meille erilaisia mielikuvia todellisuudesta, 
ja yhdessä muiden ympäristötekijöiden kanssa nämä kuvat muokkaavat asen- 
teitamme ja rakentavat stereotypioita. Väkivaltauutisoinnissa esitetyt sanka- 
ri- ja konnanarratiivit saattavat siirtyä sekä lasten että aikuisten asenteisiin 
ja aiheuttaa esimerkiksi pelkoa. Kasvatuksen ja erityisesti mediakasvatuksen 
näkökulmasta tällaisten asenteiden ja stereotypioiden kehittyminen on mie- 
lenkiintoista, sillä niiden kautta tarjoutuu mahdollisuus mediakriittisyyden 
ja medialukutaidon kehittämiseen. Näitä taitoja tulisikin harjoitella lasten 
kanssa medioituneessa maailmassa entistä enemmän, jotta stereotypiat eivät 
muodostuisi liian voimakkaiksi. Stereotypiat vaikuttavat paljon myös suvait- 
sevaisuuteen: konnaksi lokeroitu henkilö voi saada osakseen vihaa ja tulla koh- 
delluksi epäoikeudenmukaisesti. Tämän tutkimuksen tuloksissa ei ollut ha- 
vaittavissa kansalaisuuteen tai uskontoon liitettyä konnan statusta. Tulokset 
ovat mieltä huojentavia, sillä maahanmuuttoon liittyvän vihapuheen lisään- 
tyessä eri medioissa (Maasilta 2012) ei olisi ihme, jos tällaiset teemat näkyisivät 
myös lasten käsityksissä. 

Tässä tutkimuksessa käytettiin kehyskertomuksissa tapausesimerkkinä 
ampumistapausta. Ampumisen ajateltiin olevan nykyisessä uutistilanteessa 
neutraalimpi kuin vaikkapa puukotus tai autolla väkijoukkoon ajaminen, kos- 
ka edellä mainitut ovat olleet viime aikoina vahvemmin liitettävissä terrorite- 
koihin. Väkivaltaisuuden lajin määrittelyllä saattoi olla vaikutusta tuloksiin 
ja erityisesti konnanarratiiveihin, joissa ei ollut havaittavissa yhteyttä uutisis- 
sa paljonkin näkyviin terroritapauksiin. Myös tutkimuksen ajankohdalla oli 
oletettavastikin vaikutusta siihen, millaisia kuvauksia vastaajat kirjoittivat. 
Aineiston keräämisen aikaan uutisissa ei ollut erityistä kohua aiheuttaneita 
iskuja tai väkivallantekoja, joista vastaajat olisivat saattaneet saada aineksia 
kertomuksiinsa. Lisätutkimuksena olisikin mielenkiintoista selvittää, miten 
väkivaltatapauksen muutos vaikuttaisi erityisesti konnakuvauksiin. Olisivat- 
ko vastaukset erilaisia, jos kehyskertomuksen tapausesimerkki otettaisiin mu- 


kaillen jotain ajankohtaista terroritekoa tai ampumista koskevaa uutista. 

Tutkimuksen tulosten perusteella näyttää siltä, että uutisten ja muun 
median välittämät kuvaukset toistuvat ainakin jossakin määrin lasten mie- 
likuvissa ja käsityksissä. Lasten kertomuksissa väkivaltatapausten sankarit ja 
konnat vastaavat pitkälti stereotyyppisiä kuvauksia, joita myös uutiset omal- 
ta osaltaan vahvistavat. Lasten kasvatuksessa tulisikin kiinnittää huomiota 
näihin stereotypioihin ja käsitellä niitä myös esimerkiksi koulussa. Runsaasta 
terrorismiuutisoinnista huolimatta vaikuttaisi tulosten perusteella kuitenkin 
siltä, että lapset eivät yhdistä tiettyä kansalaisuutta tai uskontoa edustavia hen- 
kilöitä automaattisesti konniin. Stereotyypit liittyvät pikemminkin konnien 
ulkonäköön. Mutta keitä ne onkaan ne sankarit? Oikeastaan keitä tahansa, 
kenellä on tarpeeksi rohkeutta ja halua puolustaa muita, vaikka oman henken- 


sä uhalla. 

Nuoren kännykän käytön 
rajoittamisen puheeksiotto 


Vanhemman kanssa käytävän keskustelun 
haasteet nuorten kertomuksissa 


Saaga Härkönen & Eero Suoninen & Sanna Raudaskoski 


Johdanto 


Nuorten kännyköiden käyttö on yleinen riidanaihe perheissä ja keskustelun- 
aihe mediassa. Se on herättänyt runsaasti keskustelua myös tutkijoiden keskuu- 
dessa (esim. van Deursen, Bolle, Hegner & Kommers 2015; Hawi & Samaha 
2017; Lauricella, Cingel, Blackwell, Wartella & Conway 2014; Mazzarella 
2007; Tapscott 2010). Usein sekä julkinen että tutkijoiden parissa käyty kes- 
kustelu on polarisoitunut mustavalkoiseksi siten, että nuorten kännykän käyt- 
töön suhtaudutaan joko korostuneen positiivisesti tai hyvin huolestuneesti 
(Härkönen 2017; Kupiainen 2005, 15; Livingstone & Bober 2006, 93-94). Sen 
sijaan nuorten oma näkökulma on usein jäänyt puuttumaan näissä keskuste- 
luissa (esim. Mulari, Vilmilä & Merikivi 2017, 2). Tässä artikkelissa kartoi- 
tetaan nuorten omia tapoja jäsentää vanhempien kanssa käytäviä keskusteluja 
kännykän käytön rajoittamisesta. Kartoituksen perusteella tehdään myös pää- 
telmiä näihin keskusteluihin katkeytyvista riskeistä ja mahdollisuuksista. 

Tutkimusaineisto- ja menetelmät 


Nuorten tapoja jäsentää vanhempiensa kanssa käytyjä keskusteluja tarkastel- 
laan sosiaalisen konstruktionismin viitekehyksessä (Burr 2015; Gergen 2009; 
Hacking 1999). Emme pyri kuvaamaan sitä, mitä perheissä todella tapahtuu. 
Sen sijaan tarkastelemme kulttuurisia, yhdessä jaettuja merkityksenannon re- 
sursseja, joiden avulla nykynuoret tekevät ymmärrettäväksi arjen keskusteluja 
ajankohtaisesta aiheesta. 

Aineisto on kerätty eläytymismenetelmällä 9.-luokkalaisten äidinkielen 
tunnin yhteydessä. Aineiston tuottamiseen osallistuneita nuoria ohjeistettiin 
eläytymään orientaatioksi annetussa kehystarinassa esiintyvän 15-vuotiaan 
Kanelin asemaan. Kehystarinan pohjalta nuorten ajateltiin pystyvän tuotta- 
maan sellaista arkeen paikantuvaa tietoa, jota ei välttämättä olisi osattu esimer- 
kiksi kysyttäessä kertoa. Kertomuksellisuus kutsuu kirjoittajaa monivivahtei- 
sempaan kuvaukseen tavallista haastattelua paremmin. (Eskola 1998; Eskola 
ym. 2017.) Kuvitteellisen eläytymisen avulla tuotetun aineiston analysointi 
tukee kulttuurisesti mahdollisten vuorovaikutuskulkujen kartoittamista, sillä 
myös fiktiiviset kertomukset kumpuavat jaetusta kulttuurisesta tarinavaran- 
nosta (esim. Hyvärinen 2007, 135; Suoninen 2015, 235, 259). Kehystarinasta oli 
kaksi variaatiota: 

A) Kaneli lähtee kotoaan iloisena. Hän on juuri keskustellut vanhempansa 
kanssa kännykän käyttöön liittyvästä asiasta. Kirjoita pieni tarina siitä 
mitä on tapahtunut. 

B) Kaneli lähtee kotoaan ärtyneenä. Hän on juuri keskustellut vanhempan- 
sa kanssa kännykän käyttöön liittyvästä asiasta. Kirjoita pieni tarina sii- 
tä mitä on tapahtunut. 

Käsinkirjoitettuja tarinoita kertyi yhteensä 21 kappaletta (kolmetoista ärty- 
miseen päättyvää ja kahdeksan iloisuuteen päättyvää tarinaa). Niiden pituus 
vaihteli puolikkaasta liuskasta useamman sivun mittaisiin tarinoihin. Analyy- 
sissä otteet tarinoista esitetään sanatarkasti siinä muodossa, jossa nuoret ovat 
ne alun perin kirjoittaneet. Kappalejakoja on kuitenkin editoitu lukemista 
helpottavaksi. Saaga Härkönen (2017) on analysoinut tarinoita aiemmin pro 
gradu -tutkimuksessaan. Hän muodosti analyysin pohjalta kaksi tarinatyyp- 


piä, joihin tarinat jaoteltiin sen perusteella, päättyivätkö tarinoiden tilanteet 

nuoren ja vanhemman välillä konfliktiin vai yhteisymmärrykseen. Härkönen 
nimesi nämä tarinatyypit konfliktitarinaksi ja yhdistämistarinaksi. 

Tässä artikkelissa aineistoja analysoidaan uudelleen. Lähtökohtana on se, 
että molemmat kehyskertomukset tuottivat kuvauksia, joissa ongelmanratkai- 
sut näyttäytyivät tarpeellisina. Kehyskertomuksissa esiintyi kännykkään liit- 
tyvä keskustelu, ei erityisesti kännykän käytön rajoittamiseen liittyvä keskus- 
telu, mutta siitä huolimatta sekä yhteisymmärrykseen että eripuraan päättyvät 
tarinat koskivat jollain tapaa kännykän käytön rajoittamista. Analyysimme 
kohdistuu siihen tapaan, jolla tarinoiden vanhempien ja nuorten vuorovaiku- 
tussiirrot rakentavat tai estävät kanssakäymistä ja yhteisen ymmärryksen muo- 
toutumista nuorten kirjoittamissa kertomuksissa. Tällainen analyysi tuottaa 
kahdenlaista tietoa. Ensinnäkin se tekee näkyväksi niitä kulttuurisia selon- 
tekopotentiaaleja, joita nuorilla on käytössään kännykkää koskevan kanssa- 
käymisen jäsentämiseen. Toiseksi analyysi kartoittaa niitä mahdollisuuksia ja 
riskejä, joita kätkeytyy sukupolvien välisiin suhteisiin arkisten kännykkäkes- 
kustelujen yhteydessä. 

Jatkossa käytämme tekstissämme käsitteitä kännykkä, älypuhelin ja puhe- 
lin viitatessamme matkapuhelimeen. Kehyskertomuksissa pyydettiin nimen- 
omaan tarinoita kännykän käyttöön liittyvistä keskusteluista, mutta nuorten 
tarinoissa “kännykkä” ymmärrettiin lähinnä datansiirto-ominaisuuksilla va- 
rustetuksi älypuhelimeksi, johon nuoret itse viittasivat useimmiten käsitteellä 
“puhelin”. Nykypäivän nuorille käsitteet puhelin ja kännykkä vaikuttavat toi- 


mivan synonyymeina älypuhelimelle. 


Tutkimustulokset 
Analyysi toi esiin, että tarinoiden nuorten mahdollisuus osallistua vanhem- 
pien kanssa käytävään keskusteluun vaihteli. Tutkimustulokset on jaettu tari- 
nan nuoren osallistumisasteen perusteella kolmeen luokkaan: hän joko (1) jää 
ulkopuoliseksi suhteessa vanhempiinsa tarinan keskustelutilanteessa, (2) jää 
osittain ulkopuoliseksi, tai (3) saavuttaa yhteisymmärryksen vanhempiensa 


kanssa. Tulosten esittely etenee tämän numeroinnin mukaisessa järjestyksessä. 

Täysin eri maailmoissa 


Nuoren ulkopuolisuus vuorovaikutuksen kokonaisuudessa näkyi vahvasti 
useissa kertomuksissa. Tarkastelemme lähemmin kahta sellaista aineisto-otet- 
ta, joissa nuoren ulkopuoliseksi jättävä vuorovaikutus toimii eri tavoin. En- 
simmäinen ote koostuu kahdesta toisiaan muistuttavasta katkelmasta, jotka 


ovat peräisin eri kirjoittajilta. 
Ote 1. Argumentit jyrän alla 


Vanhemmat valittavat siitä kuinka Kaneli käyttää aivan liikaa puhelinta. 
Vanhemmat käskevät Kanelia jättämään puhelimen kotiin koulun ajaksi. 
Koulun jälkeen Kaneli saisi käyttää max. 2 h puhelinta. Kaneli ei innostu 
asiasta. Kaneli kertoo kuinka hänen olisi pitänyt juuri tänään saada näyttää 
kavereilleen hauska video. Vanhemmat ottavat Kanelin puhelimen. Kello on 
jo sen verran ettei Kaneli voi asialle mitään ja hänen täytyy lähteä. 


Kanelin kaveri lähti ulkomaille, hän kuitenkin soitteli hänelle päivittäin ja 
kertoi kuulumisia. Muutaman päivän päästä Kanelin isälle tuli puhelinlas- 
ku, se oli järkytys isälle. Kun Kaneli tuli kotiin hänen vanhempansa kertoivat 
hänelle, että hänellä ei ole nyt kuukauden puhelimessa nettiä, se oli järkytys 
nyt sitten Kanelille. Kaneli lähti ärtyneenä kotoa sillä nyt monet hänen so- 
velluksensa eivät toimi ellei hänellä ole wifiä. 
Ensimmäisessä tarinassa vanhemmat aloittavat keskustelun nuoren kännykän 
käytöstä valittamalla sen liiallisuudesta. Liiallisuus saa merkityksen liiallisena 
ajan käyttämisenä puhelimen kanssa. Vanhemmat käskevät jättää puhelimen 
koulun ajaksi kotiin ja rajoittaa myös kotona sen käyttöä kahteen tuntiin päi- 
vässä. Vanhemmat eivät tunnu ymmärtävän — tai edes olevan kiinnostuneita 
siitä —, miksi nuori käyttää paljon puhelintaan. He esittävät käskynsä kuunte- 
lematta nuoren näkökulmaa. Nuori yrittää kuitenkin selittää, että kännykän 
käytölle olisi nytkin tärkeä syy, mutta vanhemmat ovat jo tehneet päätöksensä. 
He ottavat nuoren kännykän pois, kuten olivat alun alkaenkin päättäneet teh- 
dä. Tarinan nuoren argumentit jäävät siis täysin noteeraamatta, eikä nuori voi 
asialle mitään, varsinkin kun hänen on kiirehdittävä kouluun. Keskustelu on 
sijoitettu nuoren kannalta epäedulliseen, kiireiseen ajankohtaan. 
Nuorten medialaitteiden käyttöä koskevassa tutkimuksessa on huomattu, 


että nuoret hahmottavat kännykän käytön määrää ensisijaisesti sen funktio- 

naalisuuden, ei ajallisen käytön perspektiivistä. Näin ollen kännykän käyt- 
töä ei tulkita liialliseksi silloin, kun siihen on jokin syy. (Vrt. Noppari 2014, 
51-52.) Edes jatkuva kännykän käyttö ei siten ole välttämättä liiallista nuoren 
näkökulmasta, sillä etenkin älykännykkä on niin tiivis osa nuorten elämää 
olemalla esimerkiksi kanava erilaisten medioiden selailuun, muuhun ajanviet- 
teeseen sekä kavereiden kanssa yhteydenpitoon (Merikivi, Myllyniemi & Sala- 
suo 2016, 7, 25, 33-34; Rahja 2013, 4; Vanden Abeele 2014). 

Otteen jälkimmäisessä katkelmassakin kännykän käytön merkityksen 
arviointi korvataan teknisellä mittaamisella, tällä kertaa rahan kulumisella. 
Koska nuoren puhelinlasku on ollut vanhempien mielestä liian suuri, nuoren 
kännykästä otetaan nettiyhteys pois kuukaudeksi. Tarinan nuori järkyttyy 
asiasta, sillä ilman nettiä hän ei esimerkiksi voi käyttää monia itselleen tärkeitä 
sovelluksia. Vanhemmat eivät myöskään ole kiinnostuneita siitä, miksi lasku 
on tällä kertaa niin suuri. Nuoren näkökulmasta suurelle laskulle on tietysti 
ymmärrettävä syy, sillä hän on pitänyt yhteyttä ulkomailla olevaan ystävään- 
sä. Tässäkään tarinassa kännykkä ei ole nuorelle vain ”ajankulun” väline, vaan 
siinä oleva nettiyhteys mahdollistaa nuorelle tärkeiden sovellusten käytön ja 
erityisesti yhteydenpidon ystäviin (esim. Uusitalo, Vehmas & Kupiainen 2011, 
37-38; Myllyniemi 2015, 77-78). Molemmissa katkelmissa tarinan nuoren on- 
gelma näyttää koskevan erityisesti sitä, että vanhemmat eivät ole kiinnostunei- 
ta siitä, mikä kännykän käytössä on hänelle juuri nyt tärkeää. 

Seuraavassa aineisto-otteessa ongelmana ei ole ainoastaan vanhemman 
kiinnostuksen puute, vaan se, etteivät vanhemmat vaikuta lainkaan ymmär- 
tävän nuoren maailmaa. Tämä ote myös sisältää kiinnostavalla tavalla tarinan 
kerrontaa kahdella eri tasolla. Kirjoittaja on kuvannut vanhemman kanssa 
käytävän keskustelutilanteen lisäksi tarinan minäkertojan sisäisiä ajatuksia ja 
tuntemuksia, jonka kautta tarinan todellisuus laajentuu toiselle tarkasteluta- 


solle. 


Ote 2. Huutaminen ja itsesensuuri 


”Käytät kännykkääsi liikaa! Nykynuoret vain tuijottavat tuijottamistaan 
näyttöihin. Tyhmistyvät sukupolvelta toiselle!” huusi äiti. En minä tyhmis- 
ty, vaan minusta tulee tietoisempi maailmasta ja sen takia minä jatkan tä- 
män käyttämistä. Tietoja tuhansista e-kirjoista, blogeja toisten ajatuksista, 

tuhansia tiedepalstoja. Jos menettäisin nämä kaikki, olisin vain tyhjä ruu- 
mis. ”Mitä sinä minusta tiedät! En minä soita tai tekstaa paljon, joten enhän 
minä kuluta saldoa niin paljoa!” ”Pää kiinni! Olemme saaneet tarpeeksem- 
me sinusta! Kotiarestia viikon!” isä huusi. Menin huoneeseeni. Vanhemmat 
huutavat silti seinän läpi. Jatkakaa vaan huutamistanne — ette osaa tehdä 
mitään muuta, kun olette paniikissa. Minä inhoan teitä, inhoan teidän aja- 
tuksianne, inhoan teidän ulkonäköänne, inhoan teitä läpikotaisin. 
Tarinan vuorovaikutustilanne alkaa äidin huutamalla syytöksellä, joka koh- 
distuu nuoreen henkilökohtaisesti ja tämän jatkona äiti syyttää koko nyky- 
nuorisoa. Äidin esittämä, tarinassa kohtuuttomana näyttäytyvä kritiikki 
kutsuu tai jopa provosoi tarinan nuorta vastakritiikkiin. Niinpä kertomuksen 
nuori turvautuu itsekin painokkaaseen äänenkäyttöön. Isän reaktio esitetään 
tarinassa täysin kohtuuttomana ja se sinetöi vuorovaikutuksen dramaattisen 
epäonnistumisen ja nuoren jäämisen täysin ulkopuoliseksi sekä ajatuksellisesti 
että spatiaalisesti, nuoren vetäytyessä vihaisena huoneeseensa. 

Nuoren muotoilemassa kertomuksessa on kuitenkin myös toinen mielen- 
kiintoinen taso, jonka hän kirjoittaa kertojan äänenä äidin esittämän kritiikin 
ja oman vastakritiikkinsä väliin. Siinä hän perustelee kännykän käyttöään laa- 
jasti ja monipuolisesti sivistävänä asiana, joka voisi ääneen lausuttuna toimia 
vahvana vastapuheena äidin syytökselle kännykän tyhmentävästä vaikutukses- 
ta. Nuori korostaa kännykän merkitystä maailmaa koskevan tietoisuuden saa- 
vuttamisessa, valtavaa e-kirjojen, blogien ja tiedepalstojen kokoelmaa. Lisäksi 
hän painottaa runollisesti näitä oman identiteettinsä keskeisenä aineksena ku- 
vaamalla itseään “pelkäksi tyhjäksi ruumiiksi”, jos jää ilman näitä resursseja. 
Viittaus ruumiillisuuteen muistuttaa ajatusta kännykästä ruumiin jatkeena, 
johon nimitys ”kännykkä” myös alun perin pohjautuu (Raudaskoski 2009, 
43). Vaikka kyseessä on pelkkä kertomus, jonka päähenkilön mieleen 15-vuo- 
tias kirjoittaja sijoittaa suuria ajatuksia, tämä tarinallinen ratkaisu osoittaa, 
että tutkimukseen osallistuneella kirjoittajalla on käytössään kulttuurisia se- 
lontekopotentiaaleja tällaiseen poikkeuksellisen vahvaan perusteluun. 

Ääneen lausuttuna vastapuheena tarinan nuori kuitenkin käyttää vain ta- 
loudellista argumenttia: hän ei juurikaan puhu puhelimessa tai lähetä teksti- 
viestejä, eikä siis kuluta saldoa (=rahaa), vaikka kuluttaakin aikaansa laitteen 


parissa. Hän näyttää orientoituvan vanhempiinsa sillä oletuksella, että he 

voivat ymmärtää korkeintaan taloudellisia argumentteja. Tämä aineisto-ote 
kuvaa havainnollisesti sitä sosiaalipsykologisesti kiinnostavaa ilmiötä, miten 
oletukset toisesta osapuolesta, toisen osapuolen ”mielen luenta”, voivat ohjata 
sitä, mitä hänelle vuorovaikutustilanteessa sanotaan (Suoninen 2015). Kuten 
tässäkin tarinassa, kyse voi olla sellaisesta itsesensuurista, joka toimii toisinaan 
vahingollisesti ihmisten välisissä suhteissa. 

Lisäksi se, että kertomuksessa nuori ei saa lausuttua ääneen monipuolis- 
ta perusteluaan vanhemmilleen, voi kuvata osuvasti sitä tapaa, jolla nuoret 
jäsentävät vanhempiensa kanssa käymiään keskusteluja. Tarinassa nuori sijoi- 
tetaan siinä määrin erilaiseen maailmaan kuin hänen vanhempansa, että van- 
hemmille olisi toivotonta selittää laajasti omaa (sukupolvi)kokemustaan, kun 
vanhempien ei edes oleteta jakavan samaa kokemuspintaa (Clark 2009; vrt. 
Marin 2007). Tarinan nuoren näkökulmasta vanhempia on siis turha yrittää 
vakuuttaa niillä samoilla syillä, joilla nuori kännykän käyttöään perustelee. 
Näin siitä huolimatta, että nuorille älypuhelin on tärkein — ja usein ainoa — vä- 
line esimerkiksi erilaisten internetin palvelujen käyttöön. Ilman nettiyhteyt- 
tä puhelin on nuorille ”mykkä”, sillä nuoret eivät juurikaan soita perinteisiä 
äänipuheluita, vaan kanssakäyminen perustuu nimenomaan nettipohjaisten 
sovellusten käyttöön. (DNA 2017; eBrand 2016; Merikivi ym. 2016, 7, 21, 23; 
Mulari & Vilmilä 2016, 127.) Tarinan vanhempien ei kuitenkaan oleteta ym- 
märtävän tai jakavan niitä erilaisia syitä ja merkityksiä, joiden vuoksi kännyk- 
kä on nuorelle tärkeä. 

Otteissa 1 ja 2 vuorovaikutustilanne vanhempien kanssa päättyy siis nuo- 
ren ulkopuoliseksi jäämiseen, sillä hän ei tule kuulluksi. Joko vanhemmat 
ohittavat nuoren esiin tuomat perustelut ja selitykset, tai sitten vanhempien 
vuorovaikutustyyli on niin jyrkkä, ettei nuoren ajatuksille ja merkityksenan- 
noille jää tilaa. Näissä otteissa vanhempien valitsema vuorovaikutustyyli on 
siis keskeinen syy siihen, ettei yhteistä ymmärrystä synny ja tarinan nuori on 


tyytymätön keskustelun johtamaan lopputulokseen. 


Ulkopuolisuus jaetusta ymmärryksestä huolimatta 


Osassa tarinoista kontrasti nuoren ja vanhemman välillä oli edellä esitettyä 


lievempi. Näissä tarinoissa nuoren kännykän käyttö kuvataan liialliseksi, eli 

näissä otteissa liiallisuus ei ole enää vain vanhempien mielipide. Näiden ta- 
rinoiden kirjoittajat ovat hyödyntäneet tarinoissaan kännykän koukuttavuu- 
teen ja kännykkäriippuvuuteen liittyviä selontekoja kuvaillessaan käytön on- 
gelmallisuutta. Seuraavassa otteessa on katkelma kahdesta eri kertomuksesta, 


jossa nuoren kännykän käyttö esitetään ongelmallisena. 
Ote 3: Puhelimesta riippuvainen nuori 


Ja lida’ sai lahjaksi kännykän hän käytti sen jälkeen tosi paljon puhelinta. 
Hän oli riippuvainen ja hänen vanhempansa olivat huolestuneita. Eräänä 
päivänä hänen vanhempansa pyysivät Iidan keskustelemaan asiasta. Van- 
hemmat suuttuivat ja huusivat, että emme olisi ostaneet sinulle kännykän, 
jos tietäisimme, että sinusta tulisi niin riippuvainen. Iida lähti kotoaan vi- 
haisena, eikä kuunnellut vanhempiaan. 


Kaneli viettää puhelimella päivästään suuremman osan. Hän snäppäilee, on 
instagramissa ja muissa sosiaalisissa medioissa. Kaneli ei käy pihalla kaverei- 
den kanssa, koska on juuttunut puhelimeen. Puhelin laskut alkavat olemaan 
jo suuria viestejen ja puhelujen takia. Kanelilla menee huonosti koulussa, 
koska hänen mielestä ei jää aikaa läksyille, vaikka on sen ajan puhelimella. 
Jos hän ei ala panostaa niin puhelin lähtee pois. Kaneli oli tosi suuttunut, 
koska puhelin oli hänelle tosi rakas. Puhelin alkaa tuhota hänen elämää jos 
jatkaa. 
Molemmissa katkelmissa kertomuksen nuoren kuvataan käyttävän älypuhe- 
lintaan liikaa (jopa riippuvuuteen asti), joten vanhempien huoli on kuvattu 
ymmärrettäväksi. Ensimmäisessä katkelmassa vanhemmat haluavat ottaa 
asian puheeksi nuoren kanssa, mutta keskustelun sijaan vanhemmat suuttuvat 
ja huutavat nuorelle. Tällainen vuorovaikutussiirto ei kutsu nuorta ymmär- 
tämään vanhempien huolta, vaan saa myös nuoren suuttumaan. Vaikka van- 
hempien huoli vaikuttaa olevan aiheellinen, vanhempien tapa ottaa asia esille 
vie mahdollisuuden yhteisymmärryksen ja rakentavan dialogin syntymiseen, 
vaikka huolesta olisi ollut tarpeen keskustella. 
Jälkimmäisessä tarinassa käy vielä selvemmin ilmi, että vanhemmilla on to- 
dellinen syy puuttua kännykän käyttöön, sillä puhelin “alkaa tuhota” nuoren 
1 Kirjoittaja on itse valinnut käyttää nimeä Iida, vaikka onkin saanut saman Kanelista 


kertovan kehyskertomuksen kuin toisetkin osallistujat. Sama tilanne on otteessa 6, jossa 
kirjoittaja käyttää Salla-nimeä. 

elämää. Vanhemmat uhkaavat ottaa puhelimen kokonaan pois, mikäli nuori 
ei ala panostaa koulunkäyntiin. Mahdollisista ratkaisuista ei keskustella nuo- 
ren kanssa, vaan vanhemmat asettavat nuorelle ankaran uhkavaatimuksen. 
Puhelimen takavarikoinnilla uhkaaminen suututtaa nuorta, sillä puhelin on 
hänelle *tosi rakas”, mikä kuvastaa älypuhelimen tärkeyttä nuorten elämässä. 
Tässäkin tarinassa vanhemmat keskittyvät kännykän käytön rajoittamiseen, 
ymmärtämättä sen merkitystä nuorelle. He näkevät vain sen, että kännykällä 
vietetty aika on pois kouluun keskittymisestä, kysymättä nuorelta, miksi kän- 
nykkä on nuorelle niin rakas. Usein vanhempien mediakasvatus keskittyykin 
nimenomaan käyttöajan rajoittamiseen, ilman keskustelua siitä, miksi kän- 
nykkää käytetään paljon (Bachen 2007, 242; Rahja 2013, 24; Uusitalo, Veh- 
mas & Kupiainen 2011, 117—118; Kalmus, Blinka & Olafsson 2015). Vaikka 
kummassakin katkelmassa olisi ollut edellytyksiä jaetulle ymmärrykselle ai- 
kaisemmin esitettyjä aineisto-otteita enemmän, vanhempien vuorovaikutus- 
siirron jyrkkyys ja nuoren näkökulman huomiotta jättäminen herätti nuoressa 
yhteisymmärrystä estävän suuttumuksen. 

Joissakin kertomuksissa on vielä ilmeisempää, että tarinan nuori on tietoi- 
nen kännykän käytön ongelmallisuudesta. Seuraava aineisto-ote havainnollis- 


taa tätä jaetun ymmärryksen olemassaoloa. 
Ote 5: Selkeä ongelman tiedostaminen 


Kaneli nauroi ja jutteli kaverinsa kanssa kyseisestä kuvasta. Hän lupasi it- 
selleen, että hän juttelee vain viisi minuuttia. Kanelia alkoi väsyttää ja hän 
katsoi kelloa. Kello näytti 04:53!! ”Apua!” hän huusi. Kaneli ei halunnut he- 
rätä, kun äitinsä kutsui aamupalalle. Äitinsä tuli yläkertaan herättämään 
Kanelia, mutta kun hän näki Kanelin hän pelästyi. Kaneli näytti niin väsy- 
neeltä, että hänen silmänsä menivät koko ajan kiinni. Kanelilla oli myöskin 
suuret silmäpussit. "Äiti... arvaa monelta Kantsu meni nukkuun”, kuiskasi 
Kanelin pikkuveli oven pielestä, kun äiti oli auttamassa Kanelia ylös. Ka- 
nelin pikkuveli näytti äidille puhelimesta Kanelin viimeistä online tilaa 
watsapista. Äiti oli hirveän vihainen Kanelille. Kanelin äiti laittoi Kanelin 
arestiin ja otti hänen puhelimensa. 


Tässäkin otteessa kuvataan selkeä syy vanhemman puuttumiselle kännykän 
käyttöön ja myös tarinan nuori on tietoinen siitä, ettei kännykän käyttö ole 


kontrolloitua. Nuori ei selvästikään kykene hallitsemaan älypuhelimen käyt- 

töään sen ollessa niin koukuttava, että nuori juuttuu sen äärelle itselleen teh- 
dystä lupauksesta huolimatta. Vaikka huoli hallitsemattomasta kännykän 
käytöstä on tarinassa jaettu nuoren ja vanhemman välillä, rakentava dialogi jää 
tässäkin otteessa syntymättä vanhemman reagointi- ja menettelytavan vuoksi. 
Vanhemman vihaisuus sekä puhelimen takavarikointi ja kotiaresti ovat oletet- 
tavasti tässäkin tarinassa nuoren näkökulmasta kohtuuttomia, sillä kehystari- 
nassa, jonka pohjalta tarina on kirjoitettu, tilanne päättyy siihen, että nuori 
lähtee ärtyneenä kotoa. 

Vaikka näissäkin otteissa dialogin syntyminen estyy vanhempien vuoro- 
vaikutustyylin ja puuttumisvalintojen takia, erona edellisen osion aineisto-ot- 
teisiin näissä tarinoissa kännykän käyttö todella oli nuorelle jollain tavalla 
haitaksi. Onkin merkillepantavaa, että tämän osion tarinoiden kirjoittajat ku- 
vasivat vanhempien reagoinnille todellisen syyn, kuten huolen ja halun toimia 
nuoren parhaaksi. Näillä kirjoittajilla on siis valmius reflektoida kiistoja myös 


vanhempiensa ja vuorovaikutusprosessin näkökulmasta. 


Sopuisa ratkaisu yhteiseen huoleen 


Viimeisessä osiossa vanhemman huoli ja sen kommunikoituminen nuorelle 
nousee tähän asti esitettyjä kertomuksia keskeisempään asemaan. Tällä on 


suuri merkitys vuorovaikutusosapuolten ja -tilanteen kannalta. 


Ote 6: Sopuisa oppimistarina 


Salla on yksin huoneessa puhelin kädessä. Oikeastaan hänellä ei ollut hyvää 
syytä miksi hän käyttää paljon kännykkää, vaikka on katsonut instan läpi 
ja vastannut kaikille wapissa ja on selaillut myös snapchatissä. Hän ei voi- 
nut keskittyä tunnilla, koska Salla oli niin riippuvainen, että syyttä hän oli 
käyttämässä puhelinta. Sallan vanhemmat olivat tosi huolestuneita hänestä, 
koska asia tuntui siltä, että Sallan ainoa kaveri on hänen puhelimensa. Hä- 
nen vanhempansa haluaisivat puhua asiasta Sallalle. Eräänä iltana Sallan 
vanhemmat kutsuivat Sallan olohuoneeseen, jotta he pystyisivät puhua asias- 
ta. Vanhemmat aloittivat keskustelun ja sanoivat mitä haittoja puhelimen 
liikaa käytöstä on ja mitä hyötyä puhelimesta voi olla. Vanhemmat selittivät 
yhdessä asian niin hyvin ja rauhallisesti, että Sallalla ei tulisi paha mieli ja 
että ymmärtäisi asiat hyvin. Keskustelun jälkeen Salla miettii vielä itsekseen. 
Miettii mitä hän on menettänyt siinä ajassa, kun hän on ollut puhelimella. 
Hyvät ystävät perheillat ja vapaat ajat. Salla ymmärsi mitä haittoja on ollut 

ja haluaisi kaverinsa takaisin. Hän lähti keskustelun jälkeen iloisena hake- 
maan hänen kaverinsa, jotta se voi vihdoin viettää aikaa hänen kanssaan. 


Tämä sopusointuinen tarina voisi olla oppikirjaesimerkki ihanteellisesta van- 
hempien ja nuoren ongelmanratkaisuprosessista. Ongelma ja vanhempien 
huoli ovat (kertojan äänellä kuvattuna) todellisia, sillä nuori on riippuvainen 
kännykästään. Nuori käyttää kännykkäänsä silloinkin, kun käyttöön ei edes 
nuoren omasta näkökulmasta ole mitään syytä. Tämä tarinan yksityiskohta 
tukeekin sitä aiemmin esiin tuotua huomiota, että nuoret itse määrittelevät 
kännykän liikakäyttöä ajan sijaan sen perusteella, miksi sitä käytetään (Meri- 
kivi ym. 2016, 7, 25, 33—34). 

Vanhemmat ottavat asian puheeksi rauhallisesti ja yksipuolisuutta vält- 
täen, eli myös kännykän positiiviset puolet tuodaan keskusteluun. Näin myös 
nuoren näkökulma saa keskustelussa tilaa, kun vanhemmat tuovat ymmärtä- 
västi esiin myös niitä syitä, miksi kännykkä voi olla tärkeä nuorelle. Vanhem- 
mat onnistuvat siten luomaan avoimen keskusteluilmapiirin, jossa kännykän 
käytön rajoittamisesta voidaan puhua kännykän eri puolet huomioiden (vrt. 
Rodriguez-de-Dios, van Oosten & Igartua 2018; Rahja 2013, 24). Tässä asian 
mahdollista ”arkaluontoisuutta” ymmärtävässä puhetyylissä vältetään nuoren 
provosoitumista vastarintaan. On myös luontevaa olettaa, että nuorelle anne- 
taan tällaisessa keskustelutyylissä tilaa pohtia asiaa dialogisesti vanhempiensa 
kanssa, vaikkei tätä suoranaisesti tarinassa mainitakaan. 

Vanhempien rauhallisesti selittävä puhetapa houkuttelee myös tarinan 
nuoren uudenlaiseen omakohtaiseen puntarointiin ja oivallukseen siitä, että 
puhelimen käyttö on ollut liiallista ja vienyt aikaa esimerkiksi kasvokkaiselta 
kanssakäymiseltä ystävien kanssa. Onnistunut vuorovaikutusprosessi ei tuota 
pelkästään asenteiden vaan myös toiminnan muutosta (vrt. Lee 2013; Hwang, 
Choi, Yum & Jeong 2017). Tarinan lopussa nuori nimittäin voimaantuu läh- 
temään iloisena hakemaan hänen kaverinsa, jotta se voi vihdoin viettää aikaa 
hänen kanssaan. 

Sopuisan tarinan lisäksi vanhemman huoli voi kuitenkin välittyä myös rä- 


väkämpien juonenkäänteiden kautta, kuten seuraavasta otteesta on nähtävissä. 

Ote 7: Huolta, raivoa ja läheisyyttä 


Hän kuitenkin unohti jotakin hyvin tärkeetä koulun jälkeen. Laittaa pu- 
helimelle äänet päälle, sillä koulussa ei saa olla puhelimella. Hänen äitinsä 
oli keittiön pöydällä. Hän näytti erittäin huolestuneelta. Kun äiti huomasi 
Kanelin, hän kysyi: ”Missä olit ollut? Miksi puhelin ei ollut päällä? Tiedätkö, 
että minä olin hyvin huolestunut sinusta, että soitin poliisille?!” sanoi äiti 
raivoissaan. Kaneli koitti selittää, että hän oli unohtanut, koska hänellä oli 
liian kivaa kavereittensa kanssa. Kaneli tiesi, että hän oli tehnyt väärin. Rai- 
voissaan äiti otti Kanelin puhelimen ja käski Kanelin menevän nukkumaan. 
Kaneli heräsi surullisin mielin ja meni heti pyytämään äidiltä anteeksi. Äiti 
halasi Kanelia ja selitti, että vanhemmat huolestuvat paljon jos lapsistaan 
ei ole kuulunut mitään. Äiti antoi puhelimen takaisin Kanelille ja sanoi: 
”Muista nyt ilmoittaa menoistasi pikkuiseni.” Kaneli halasi äitiä takaisin ja 
vastasi myönteisesti. Nyt Kanelilla oli hyvä mieli ja hän lähti iloisena kou- 


lulle. 


Tämän aineisto-otteen asetelma eroaa keskeisesti muista otteista. Tässä on- 
gelmana ei ole nuoren liiallinen puhelimen käyttö, vaan päinvastoin se, että 
puhelin on ollut kiinni. Aikaisemmin esiteltyjen aineisto-otteiden tapaan 
vanhemman huoli ilmenee tässäkin tarinassa suuttumisena ja raivona. Nuo- 
ri yrittää selittää toimintansa syitä vanhemmalle, mutta unohtamisselonteko 
ei saa vanhemman suuttumusta laantumaan. Vaikka nuoren toiminnalle on 
hänen näkökulmastaan järkevä syy, samalla hän kokee toimineensa väärin, 
jakaen tämän näkemyksen vanhempansa kanssa. Siten vanhemman huoli ja 
reaktio ovat nuorenkin näkökulmasta oikeutettuja, eivätkä tässä tapauksessa 
houkuttele nuorta vastarintaan. Aineisto-otteessa korostuukin puhelimen 
rooli vanhempien ja lasten välisen yhteydenpidon välineenä (vrt. Bachen 2007, 
247). Usein kännykän mukana myös kulkee nuorelle asetettu vastuu olla tavoi- 
tettavissa (Noppari 2014, 50). 

Kun aiemmissa aineisto-otteissa vanhemmat eivät olleet kiinnostuneita 
syistä kännykän runsaalle käytölle, tässä otteessa vanhempi ei kiinnostunut 
niistä syistä, miksi nuori ei ole ollut tavoitettavissa puhelimitse. Mielenkiintoi- 
sella tavalla ongelmaksi otteessa nousee se, että nuori on viihtynyt niin hyvin 
kasvokkaisessa vuorovaikutuksessa kavereiden kanssa, että on unohtanut pu- 


helimensa. Vanhempi rankaisee nuorta tämän unohduksesta ottamalla tämän 

puhelimen pois ja käskemällä nukkumaan. Nuori vaikuttaa hyväksyvän nämä 
rangaistukset seurauksena tahattomasta virheestään. 

Seuraavana aamuna nuori menee pyytämään anteeksi. Vanhempi on jo 
leppynyt, tai sitten anteeksipyyntö liennyttää suuttumuksen lopullisesti, sillä 
vanhempi haluaa puolestaan selittää nuorelle voimakasta reaktiotaan. Hän tuo 
ilmi, että raivostuminen johtui huolesta ja välittämisestä ja tekee näin nuorelle 
ymmärrettäväksi käyttäytymistään. Nuori on pyytänyt anteeksi ja vanhempi 
selittänyt käyttäytymisensä taustalla olevia syitä ja molemmat ovat nyt valmii- 
ta päättämään tilanteen sopuisasti. He halaavat ja nuori lähtee iloisena kotoa. 

Tässä kertomuksessa on erityistä, että raivon mainitsemista edeltää huol- 
ta ilmaisevat kysymykset ja huolen mainitseminen. Koska nuori koki aiheut- 
taneensa vanhemmalle huolta ja vanhemman raivo puolestaan johtui tästä 
huolesta, vanhemman raivoaminen oli tässä tarinassa myös nuoren näkökul- 
masta ymmärrettävää, eikä sitä tulkittu nuoren taholta kohtuuttomaksi. Van- 
hemman raivokin voi siis joskus tulla ymmärretyksi huolena. Tarinan nuori 
ei tulkinnut kohtuuttomaksi myöskään rankaisuksi tarkoitettuja puhelimen 
takavarikointia ja nukkumismääräystä. Nuoren syyllisyydentunteesta ja van- 
hemman toiminnan tulkinta oikeutetuksi johtavat siihen, että yhteisym- 
märryksen saavuttaminen on mahdollista. Olennaista ei siis välttämättä ole 
pelkästään se, ovatko vuorovaikutussiirrot ystävällisiä, vaan myös se, miten 
keskinäinen vuorovaikutuskulku tulkitaan. Vanhemman kannalta vuorovai- 
kutussiirroissa voi olla vaativaa tasapainoilla sen suhteen, millä edellytyksillä 
vahva huolen ilmaisu tulee nuoren näkökulmasta tulkituksi vastustamiseen 
provosoivalla tavalla ja milloin taas yhteistyöhön kutsuvaksi huoleksi. 

Viimeisessä aineisto-otteessa, joka koostuu kahdesta eri katkelmasta, van- 
hemmat näyttävät myös onnistuvan esittämään huolensa siten, että se tulee 


nuorelle ymmärretyksi. 


Ote 8: Kaksi onnistunutta huolen ilmaisun tapaa 


Eräänä päivänä hän on ajamassa ja ottaa puhelimensa esille. Kaneli ottaa 
kaverinsa kanssa kuvan. Mutta silloin äiti ajaa toista kaistaa vastaan ja nä- 
kee tämän tapahtuman, jolloin hän soittaa Kanelin kotiin ja antaa kovan 
puhuttelun puhelimen käytöstä ajaessa. 

Kanelin vanhempien mielestä Kaneli käyttää ehkä vähän liikaa puhelinta. 
Isän mielestä Kanelin pitäisi käyttää vähemmän aikaa, mutta äiti on sitä 
mieltä, että saa käyttää niinkuin aina ennenkin kunhan keskittyy kouluun 
ja muistaa liikkua ja ettei ihan aina tarvitsis istua puhelimen ääressä. Isä 
selittää uudesta sovelluksesta, joka kertoisi kuinka monta tuntia päivässä 
Kaneli olisi käyttänyt puhelinta. Kaneli innostuu siitä sillä oli kuullut että 
myös hänen kaverinsa käyttävät sitä. Vanhemmat sopivat ettei sovellusta la- 
dattaisi käytön ajan kyttäämiseen vaan sen takia että Kaneli itse huomaisi 
milloin olisi hyvä hieman irtoutua puhelimesta. Kaneli lupaa että vähentää 
joka tapauksessa. Hän lähtee iloisena kotoa. 


Ensimmäisessä tarinassa vanhempi pitää nuorelle ”kovan puhuttelun”, kos- 
ka nuori on käyttänyt kännykkää ajaessaan. Vanhemman reaktiolle on siten 
kuvattu tässäkin tarinassa todellinen syy. Nuori ei yritä selitellä tai vähätellä 
toimintaansa, sille kenties nuorelle on selvää, että hän on toiminut vaarallises- 
ti liikenteessä. Tässä otteessa vanhemman vuorovaikutussiirtoa ei kuitenkaan 
edellä minkäänlaista sanallista huolen korostusta, vaikka vanhempi onkin 
varmasti huolissaan nuoren toiminnan mahdollisista seurauksista. Niinpä 
vanhemman puhuttelun tapa saattaa nuoren mielestä olla liian kova, koska ta- 
rina on kuitenkin kirjoitettu ärtyneen nuoren kehystarinan pohjalta. Tällai- 
sen suorapuheisuuden voisi kuitenkin ajatella toimivan esimerkiksi sellaisessa 
perheessä, jossa sen sisältö tulkitaan aikaisempien keskusteluiden perusteella 
asialliseksi huolen ilmaisuksi. 

Jälkimmäisessä katkelmassa vanhemmat tuovat esiin leppoisasti omia nä- 
kemyksiään nuoren kännykän käyttöä koskevassa keskustelussa. Isä kertoo 
nuorelle uudesta sovelluksesta, jonka avulla voi seurata älypuhelimen käyt- 
töään ja tarvittaessa vähentää sitä. Kumpikaan vanhemmista ei syyllistä nuor- 
ta kännykällä vietetystä ajasta, vaan asiasta keskustellaan tavalla, joka antaa 
nuorellekin mahdollisuuden osallistua. Lähestymistapa puhelimen käytön 
vähentämiseen on nerokas usealla eri tavalla. Vaikka keskustelun keskiössä 
on kännykän käytön ajallinen ulottuvuus, vanhemmat ovat silti ymmärtäneet 
kännykän käytön olevan nuorelle tärkeää ja ratkaisukin pyritään löytämään 
kännykän käyttöä hyödyntämällä. Nuori saadaan näin itse innostumaan pu- 
helimen käytön seuraamisesta. Sen lisäksi nuorelle annetaan tilaisuus olla itse 


vastuussa siitä, että kännykän käyttö pysyy kohtuullisissa ajallisissa rajoissa. 

Vanhempien käyttämä strategia ei millään tavalla provosoi nuorta vastustuk- 
seen, sillä asiaa lähestytään nuoren näkökulma huomioiden, käyttäen apuna 
nuoren omia kiinnostuksen kohteita. 

Onnistuneiden vuorovaikutustapojen ero antaa viitteitä siihen suuntaan, 
että vanhemmille ei ole tarjolla yhtä oikeaa tapaa lähestyä nuorta älypuhelimen 
käytön vähentämiseksi. Nuoren tapa jäsentää kohtuullisuutta ja perheiden si- 
säisiä vuorovaikutustapoja voi nimittäin vaihdella suuresti. Tarinoissa yhteis- 
ymmärryksen syntymiseen vaadittiin joko nuoren näkökulman huomioiva 
lähestymistapa vanhempien taholta tai vanhempien toiminnan tulkitseminen 


kohtuulliseksi nuoren taholta. 


Pohdinta ja johtopäätökset 

Artikkelissa esiin tuomamme huomiot voivat osaltaan valottaa sitä moni- 
vaiheista vuorovaikutusprosessia, jota nuoren ja vanhemman välillä voidaan 
käydä älypuhelimen käyttöön liittyen. Tarinoissa vuorovaikutuksen onnis- 
tuminen vaikuttaisi olevan kiinni useista seikoista. Ensinnäkin olennaista 
on se, miten vanhemmat ottavat asian esiin ja millaisia vuorovaikutussiirto- 
ja vanhemmat tekevät. Toisaalta keskeistä on myös se, miten nuori tulkitsee 
vanhempien toiminnan ja sen taustalla olevat syyt. Kolmanneksi myös sillä 
näyttäisi olevan vaikutusta, kiinnittyykö vanhempien huoli nuoren elämys- 
maailmaan, esimerkiksi siten, että huolen lisäksi esiin tuodaan ymmärrystä 
älypuhelimen keskeisestä merkityksestä nykypäivän nuorille. 

Vuorovaikutuksen etenemisen kannalta siihen, että vanhempi ottaa kän- 
nykän käytön puheeksi huutamalla, raivoamalla tai määräilemällä, kätkeytyy 
suuria riskejä. Vastavuoroista kommunikointia jarruttaa myös se, jos vanhem- 
mat eivät huomioi nuoren näkökulmaa silloinkaan, kun nuori yrittää tuoda 
sitä esille. Auktoriteettiasemasta käsin käskyttäminen voi nuorten kertomus- 
ten logiikassa vaikuttaa kohtuuttomalta ja houkutella nuoren vastarintaan. 
Nuoren kannalta vanhemman raivo voi antaa ikään kuin oikeutuksen vahval- 
le vastustukselle. 

Yksi keskeinen seikka siinä, johtaako vanhemman raivoaminen nuoren 


suuttumiseen, vaikuttaisi olevan se, millä tavoin nuori tulkitsee vanhemman 

käyttäytymistä. Vanhemman kannalta arjen tilanteissa pulmallista saattaa olla 
se, että vaikka puheeksiotto olisi tarkoitettu omasta lapsesta huolehtimiseksi, 
nuori saattaa tulkita sen epäoikeudenmukaiseksi rajoittamiseksi. Kertomus- 
ten kirjo viittaa siihen, että huolen kommunikoitumiseen ei ole yhtä oikeaa 
keinoa, joka toimisi kaikkien nuorten kohdalla. Sellaiset kertomukset, joissa 
kännykän käytön puheeksiotto tulkittiin pomottamisen sijasta rakentaviksi 
huolenilmauksiksi, olivat keskenään erityyppisiä. Tarinoissa sekä vanhemman 
lempeällä ymmärryksellä että huolesta johtuvalla raivoamisella päästiin lopul- 
ta yhteisymmärrykseen. Tarinoiden vuorovaikutussiirroissa olennaista onkin 
vanhempien lähestymistavan lisäksi myös se, millaisia resursseja nuorella on 
vanhempien näkökulman ymmärtämiseksi. 

Älypuhelin monine sovelluksineen tarjoaa nuorelle erilaisia keinoja sekä 
yksilölliseen että sosiaaliseen toimintaan. Niinpä nuoret viettävät puhelimen 
äärellä paljon aikaa ja eräs vanhemman ja nuoren yhteisymmärrystä jarruttava 
seikka voikin olla se, jos vanhemmat ymmärtävät vain älypuhelimen käytön 
ajallisen määrän, eivätkä sen kokonaisvaltaisempaa merkitystä nuoren elämäs- 
sä. Tarinoissa toistuikin ongelmana se, että vanhempi ei ymmärrä tai huomioi 
nuoren maailmaa. Nuorten kertomuksissa oli nähtävissä erilaisia kännykälle 
annettuja merkityksiä esimerkiksi oman identiteetin rakennuspalikkana, tie- 
don tarjoajana sekä sosiaalisten suhteiden ylläpidon välineenä. 

Analyysin pohjalta on kiinnostavaa huomata kirjoittaja-nuorten eläyty- 
miskyvyn monipuolisuus. Vaikka ohjeistuksessa pyydettiin eläytymään vain 
tarinan nuoren asemaan, kirjoittajat eläytyivät myös tarinoiden vanhempien 
asemaan tuoden esiin vanhemman toimintaa ja tuntemuksia havainnollistavia 
selontekoja. Usealle nuorelle näyttäisi tarinoiden pohjalta olevan selvää, ettei- 
vät vanhemmat yleensä raivoa syyttä suotta, vaan taustalla on välittäminen 
ja huoli. Silti vaikka nuorella olisi edellytykset pohtia rakentavasti kännykän 
käytön vanhemmalle aiheuttamia huolenaiheita, vanhemman tökerö keskus- 
telunavaus voi estää ajatustenvaihdon ja yhteisymmärryksen synnyn. 

Vaikka kehystarinoissa ei mainittu kännykän käytön rajoittamista keskus- 
telun aiheena, sekä yhteisymmärrykseen että eripuraan päättyvissä tarinoissa 
keskustelujen kuvattiin sijoittuvan kännykän käytön rajoittamisen ympärillä. 


Onkin kiinnostavaa, että myös yhteisymmärrykseen päättyvissä tarinoissa 

vanhemmat olivat huolissaan kännykän käytöstä ja sitä haluttiin rajoittaa. 
Tämä kuvastanee sitä, että nuorten ja vanhempien väliset kännykän käyttöä 
koskevat keskustelut paikantunevat usein perheiden arjessa nimenomaan käy- 
tön rajoittamisen ympärille. Toisaalta tämä kertonee myös siitä, että nuoret 
ovat tietoisia julkisesta keskustelusta liittyen älypuhelimen liialliseen käyt- 
töön ja ovat ehkä pohtineet itsekin omaa puhelinkäyttäytymistään. 

Nuoret hyödyntävät tarinoissaan sellaisia kulttuurisia resursseja ja selonte- 
kopotentiaaleja, jotka ovat yhteiskunnassa läsnä ja ovat jollain tavalla tulleet 
osaksi nuorten kokemusmaailmaa: median, kavereiden, perheen ja lähipiirin 
välityksellä. Nuorten tarinoista on mahdollista nostaa esiin perheissä ole- 
via, älypuhelinten käyttöön liittyviä keskeisimpiä kipupisteitä ja ristiriitojen 
aiheuttajia, sekä myös sellaisia hyviä käytänteitä, joiden avulla ristiriidoista 
voidaan keskustella ja niitä mahdollisesti ratkaista. Perheiden tavassa ottaa 
asioita puheeksi ja keskustella niistä on eroja. Kuitenkin sellaiset lähestymis- 
tavat, joissa vanhemmat ottivat asian puheeksi poikkeuksellisen varovaisesti ja 
ystävällisesti nuoren maailmaan ankkuroituen, esitettiin toimivina. Nuoren 
maailmaan ankkuroituminen edellyttää kuitenkin nuorelle tärkeiden asioi- 
den jonkinasteista ymmärtämistä, tai vähintäänkin kiinnostusta kuulla ja 
huomioida nuoren näkemyksiä ja ajatuksia. Tältä kannalta nuoren kännykän 
käytön onnistuneeseen puheeksi ottoon tarvitaan vanhemman ja nuoren vä- 


listä jatkuvaa ja aitoa vuorovaikutussuhdetta. 

Isyyden neljä tarinatyyppiä 


Sanna Kaukinen & Petteri Eerola & Jari Eskola 


Johdanto 


Pitkää päivää tekevä elättäjä, harrastuksiin kuskaava äidin apulainen, lasten- 
hoidosta vastaava perhe-elämän pyörittäjä, vai kenties jotain muuta? Nyky- 
päivän isien on esitetty tasapainottelevan ja hakevan paikkaansa moninaisten 
roolien välillä niin Suomessa kuin laajemminkin länsimaissa (esim. Doucet 
2006; Renshaw 2005, 7; Mykkänen 2010). Samaan aikaan, kun käsitykset isäs- 
tä lapsen tasavertaisena hoivaajana äidin kanssa ovat laajentuneet, odotukset 
isästä perheen viimekäden elättäjänä ovat pysyneet vahvoina. Tämän lisäk- 
si esimerkiksi työelämä asettaa omat vaatimuksensa ja reunaehtonsa, joiden 
puitteessa isyyttä ja isän roolia neuvotellaan. Onkin esitetty, että erilaisissa 
isänä olon tavoissa on edelleen pitkälti kyse miesten omista henkilökohtaisista 
valinnoista, joihin ei liity yhtä vahvaa moraalista ja yhteiskunnallista velvoi- 
tetta kuin äitiyteen (Kolehmainen & Aalto 2004, 17). Tämä neuvoteltavuus 
mahdollistaa isyydestä kertomisen usein eri tavoin. 

Sekä suomalainen että kansainvälinen isyyttä ja vanhemmuutta käsittele- 
vät tutkimus on jo pidempään korostanut kehityskulkua, jonka mukaan isän 


ja äidin roolit perhearjen käytännöissä ovat lähentyneet toisiaan useamman 

vuosikymmenen ajan (Huttunen 2014; Miller 2011). Esimerkiksi Suomessa 
ajankäyttötutkimuksen kuvaavat, kuinka isien lastenhoitoon käyttämä aika 
on lisääntynyt huomattavasti enemmän kuin äideillä, ja perhevapaatilastot 
puolestaan osoittavat, kuinka isien pitämien perhevapaiden osuus on kasvanut 
viimeisen parinkymmenen vuoden aikana (Miettinen & Rotkirch 2012; Lam- 
mi-Taskula 2017). Toisaalta samaiset ajankäyttötutkimukset ja perhevapaati- 
lastot kuvaavat, kuinka kehityskulku sekä isien ajankäytön että perhevapaiden 
pitämisen suhteen on kuitenkin ollut hidasta ja ajoittain jopa matelevaa. Näin 
ollen isien lisääntyneestä panostuksesta huolimatta äidit pitävät edelleen huo- 
mattavasti enemmän perhevapaita, ja hoitavat enemmän lapsia sekä pikkulap- 
sivaiheessa että sen jälkeen. Äitien asemaa ensisijaisena vanhempana voi siis 
edelleen kuvata hyvin vankkana. 

Jos isien rooli perheiden arjen pyörittäjinä on muuttunut vain vähän tai 
jossain määrin, niin isyyttä koskevat ihanteet näyttävät muuttuneen sitäkin 
enemmän. Kun vielä 1990-luvulla lapsen hoidosta ja perhearjen pyörittämi- 
sestä keskeistä roolia kantanut isä näyttäytyi kulttuuriseen kuvaan täysin kuu- 
lumattomalta (Korhonen 1999), niin tämän päivän isyysihannetta on kuvattu 
nimenomaan vanhemmuutta jakavaksi, perhekeskeiseksi ja emotionaalisesti 
läheiseksi (Kekäle & Eerola 2014). Erityisen vahvana tämä ideaali näyttää elä- 
vän korkeakoulutettujen, heterosuhteessa ja ydinperheessä elävien kaupunki- 
laisten miesten keskuudessa (Eerola & Huttunen 2011). 

Isyyden ihanteiden muutoksen on nähty olevan yhteydessä muuttuviin 
käsityksiin maskuliinisuuksista ja miehenä olosta. Yhteiskuntatieteellisessä 
mies- ja sukupuolentutkimuksessa maskuliinisuudella käsitetään useimmiten 
tietyssä ajassa ja paikassa miehiseksi luokiteltuja piirteitä ja ominaisuuksia, jot- 
ka ovat kulttuurisidonnaisia ja rakentuvat vuorovaikutuksessa (Connell 2005). 
Käsite ei siis ota kantaa siihen, mitä mieheys tai miehenä oleminen on ”oikeas- 
ti”, vaan kuvaa niitä odotuksia, joita miehenä oloon liitetään (Ojala & Pietilä 
2013). Tutkijat ovat esittäneet, että kulttuuriset käsitykset maskuliinisuudes- 
ta ovat viimeisten vuosikymmenten aikana moninaistuneet, ja tämän myötä 
esimerkiksi hoivaa on alettu tulkita maskuliinisena piirteenä (Johansson & 
Klinth 2008). Johansson ja Klith (2008) hahmottelevat, kuinka hoivaavassa 


maskuliinisuudessa luovutaan miehiseksi tulkitusta kovuudesta, ja korvataan 

se pehmeämmillä ja hoivaavammilla arvoilla, kuten emotionaalisuudella, lä- 
heisyydellä ja keskinäisellä kiintymyksellä. Tällaisen maskuliinisuuden onkin 
nähty tarjoavan kasvualustaa myös hoivaaville isänä olon muodoille ja isän 
ja äidien tasavertaiselle vanhemmuudelle (Elliot 2016; Farstad & Stefansen 
2015). Toisaalta hoivaavampien käsitysten rinnalla elää vahvasti myös perin- 
teisempiä tulkintoja maskuliinisuudesta. Miller (2011) onkin esittänyt, tämän 
päivän isyyden malleja ohjaavissa maskuliinisuuskäsityksissä yhdistyy vahvasti 
sekä perinteiseksi tulkittuja että hoivaavia maskuliinisuuden piirteitä. 

Isyyden muutosta on kuvattu muun muassa isyyden mallitarinoiden kaut- 
ta (Kekäle 2007; Kekäle & Eerola 2014). Isyyden esimoderni, moderni ja 
postmoderni mallitarina kuvaavat miten isyyteen suhtaudutaan ja miten isyy- 
den merkitystä ymmärretään tiettynä aikakautena. Mallitarinat määrittyvät 
vanhempien rooli- ja perhemalleista, isän ja lapsen suhteesta ja isyyden ja työn 
suhteesta. Esimodernia ja modernia isyyttä kuvaavat perinteiset sukupuoli- 
roolit, joissa isän ja äidin roolit luokitellaan erilaisiksi ja isän rooli nähdään 
perheen elättäjänä. Postmodernissa tarinassa taas sukupuolierot ovat pienet ja 
tasavertainen vanhemmuus koetaan keskeiseksi osaksi isän roolia (Kekäle & 
Eerola 2014, 27). Tarinan kuvaamaa miesvanhemmuutta on tutkimuskirjal- 
lisuudessa kutsuttu usein "uudeksi isyydeksi” (ks. Eerola & Huttunen 2011). 

Miesten uusia tai ainakin jossain määrin muuttuneita isänä olon tapoja 
on tarkasteltu myös erilaisten vastuualueiden kautta. Tutkijat ovat ottaneet 
omakseen erityisesti kanadalaisen sosiologin Andrea Doucetin (2006) kolmi- 
jaon, joka tarkastelee isyyttä emotionaalisen, yhteisöllisen ja moraalisen vas- 
tuualueen kautta. Emotionaaliseen vastuualueeseen kuuluu isän hoidollinen 
ja emotionaalinen suhde lapseen. Yhteisöllinen vastuualue tarkoittaa vastuuta 
lapsen kasvuun liittyvistä yhteisöllisistä tekijöistä, kuten esimerkiksi osallis- 
tumista kodin ja koulun vuorovaikutukseen. Moraalista vastuualuetta mää- 
rittävät puolestaan käsitykset siitä, mitä isyyteen ja isän vastuuseen kuuluu 
yhteiskunnassa vallitsevien näkemysten mukaan. (Doucet 2006.) Kun isyyden 
mallitarinoita tarkastellaan Doucetin esittämän jaottelun kautta, muutoksia 
on havaittavissa kaikkien vastuualueiden kohdalla. 

Tämä tutkimus sijoittuu perhettä ja sukupuolta tarkastelevalle kasvatustie- 


teen ja sosiologian kentälle. Kentällä on tutkittu aiemmin muun muassa pien- 

ten lasten isyyttä, kulttuurisia isyyden malleja ja miesten perhevapaita sekä 
Suomessa (Huttunen 2001; Lammi-Taskula 2007; Mykkänen 2010; Aalto 
2012; Eerola 2015) että kansainvälisesti (Doucet 2006; Dermott 2008; Miller 
2011; Ranson 2015; O'Brien & Wall 2017). 

Tutkimuskysymyksemme on, millaisia isyyttä kuvaavia tarinatyyppejä 
miesten isyyskertomuksista on löydettävissä. Tarkastelemme miesten isyysker- 


tomuksia erityisesti sukupuolittuneen vanhemmuuden näkökulman kautta. 


Tutkimusaineisto ja -menetelmät 


Tutkimusaineisto (N=44) kerättiin isiltä eläytymismenetelmällä helmi-maa- 
liskuussa 2018. Aineistoa kerättiin sähköisellä lomakkeella (N=23) ja henki- 
lökohtaisesti (N=21). Kriteerinä tutkimukseen osallistumiseen oli, että vas- 
taaja on mies, jolla on lapsia. Sähköisesti kerätyssä aineistossa käytettiin apuna 
isäaiheisia Facebook-sivustoja, joilla julkaistiin pyyntö ja ohjeet tutkimukseen 
osallistumiseen. Henkilökohtaisesti kerätty aineisto kerättiin pirkanmaalai- 
sesta sisäaktiviteettipuistosta ja isäkerhoista. Vastaajilta kysyttiin taustatietoi- 
na ainoastaan korkein koulutus. Korkeakoulun suorittaneita isiä oli aineistos- 
sa eniten 24, ammattikoulun käyneitä oli 12, lukion 1 ja peruskoulun 3. Neljä 
isää ilmoitti koulutukseksi jonkin muun. 

Kriteerinä tutkimukseen osallistumiseen oli siis isänä oleminen. Lasten 
määrällä tai iällä ei ollut merkitystä, sillä eläytymismenetelmässä on oleellis- 
ta annettuun tarinaan eläytyminen ja siitä kirjoittaminen. Vastaajia pyrittiin 
johdattelemaan mahdollisimman vähän ja painotettiin, että tutkimukseen 
osallistujan henkilöllisyys ei ole tunnistettavissa. Vastaajille kerrottiin tut- 
kimuksen käsittelevän isien käsityksiä vanhemmuudesta ja heitä opastettiin 
kirjoittamaan tarina annetun kehyskertomuksen perusteella. Vastausajaksi 
arvioitiin noin 10-15 minuuttia. 

Isien tavoittaminen osoittautui haastavaksi, sillä useimpiin lapsille ja 
vanhemmille järjestettyihin tapahtumiin osallistuu äiti. Apuna käytettiin 
sähköistä lomaketta, sillä tämän oletettiin olevan isille mielekkäämpi tapa 
osallistua tutkimukseen. Sähköisellä lomakkeella saadut vastaukset olivatkin 
tässä aineistossa monipuolisempia kuin henkilökohtaisesti kerätyt kertomuk- 


set (vrt. Wallin, Helenius, Saaranen-Kauppinen & Eskola 2015, 156). 

Tähän tutkimukseen eläytymismenetelmä sopi hyvin, sillä se antaa mah- 
dollisuuden uusien näkökulmien tuottamiseen (Wallin ym. 2015). Kehysker- 
tomuksessa varioitiin vanhemman sukupuolta, sillä tämän oletettiin tuovan 
tarinoissa esiin erilaisia käsityksiä vanhemmuuden rooleista ja niiden suku- 
puolittuneista käsityksistä. Vanhempien välinen keskustelu vanhempainiltaan 
osallistumisesta valittiin kehyskertomuksen aiheeksi, sillä tutkimuksessa ha- 
luttiin kiinnittää huomio isien käsityksiin vanhemmuudesta eikä näkemyk- 
siin lapsesta. Vanhempainiltaan osallistumiseen voidaan liittää joitain stereo- 
tyyppisiä käsityksiä, joiden mukaan äitien oletetaan olevan itsestään selviä 
vanhempainiltaan menijöitä. Kehyskertomuksissa käytettiin myös verbiä ke- 
hottaa, joka ei ole täysin neutraali. Tämä antoi miehille tietynlaisen lähtöase- 
telman kirjoittamiseen. 

Kehyskertomuksen ensimmäisessä versiossa oli vanhempainillan aiheeksi 
määritelty lapsen yläkouluun siirtyminen, joka määritteli lapsen iän. Näissä 
vastauksissa keskityttiin kuitenkin enemmän kuvaamaan vanhempainillan 
sisältöä. Kehyskertomusta muokattiin ja lapsen iäksi määriteltiin teini-ikä: 

A) Teini-ikäisen lapsen vanhempainilta on tulossa ja vanhemmat keskuste- 


levat siitä, kumpi vanhempainiltaan osallistuu. Äiti kehottaa puolisoaan 
osallistumaan. Eläydy isän rooliin ja kirjoita vapaasti keskustelusta. 


B) Teini-ikäisen lapsen vanhempainilta on tulossa ja vanhemmat keskuste- 
levat siitä, kumpi vanhempainiltaan osallistuu. Isä kehottaa puolisoaan 
osallistumaan. Eläydy isän rooliin ja kirjoita vapaasti keskustelusta. 

Henkilökohtaisesti kerätty aineisto litteroitiin sanatarkasti. Eri tavoin kerät- 
tyä aineistoa oli yhteensä 8 sivua (fontti Calibri, fonttikoko 12, riviväli 1). Yh- 
teenlaskettu sanamäärä oli 3285 ja kertomusten keskipituus 75 sanaa. 

Analyysissä kerronnallisuutta käytettiin analyyttisenä viitekehyksenä. 

Kertomukset voidaan käsittää totuudenmukaisiksi näkemyksiksi tai laajem- 
miksi käsityksiksi ilmiöstä. (Ks. Hänninen 2010.) Kertomuksien nähtiin am- 
mentavan kulttuurisista malleista ja tuovan esille isien stereotyyppisiä näke- 
myksiä kuin myös isien omia toimintatapoja. Tutkimukseen kerronnallisuus 
sopii hyvin, sillä eläytymismenetelmä tuottaa tietoa sekä kulttuurisesti mah- 
dollisista tapahtumasarjoista että tutkittavien omista näkemyksistä (Wallin 


ym. 2015). Kertomuksista voidaan tarkastella miesten isyyteen liittämiä kult- 

tuurisia merkityksiä. Kerronnallinen analyysi antaa hyvän pohjan tarkastella 
miesten rakentamia, välittämiä ja uusintavia näkemyksiä sekä henkilökohtai- 
sia merkityksiä, että kulttuurisia käsityksiä todellisuudesta (Hänninen 2010). 

Aluksi aineistoa tarkasteltiin kokonaisuutena erottelematta kehyskerto- 
muksia. Ensimmäisillä lukukerroilla hahmotettiin aineistosta toistuvat tee- 
mat lajittelemalla kertomuksissa toistuvia piirteitä. Neljän aineistosta pelkis- 
tetyn teeman avulla (ensisijainen kasvatusvastuu, käsitykset sukupuolirooleista, 
suhde lapseen ja isän osallisuus) luotiin neljä erilaista tarinatyyppiä, jotka 
konstruoitiin useammasta samantyyppisestä kertomuksesta (ks. Hänninen 
2010). Nämä tarinatyypit luokiteltiin niissä esiintyvien sukupuoliroolikäsitys- 
ten mukaan kahteen eri kategoriaan (perinteiset sukupuoliroolit ja kyseenalais- 
tetut sukupuoliroolit). Kertomuksia vertailtiin lopuksi eläytymismenetelmän 
mukaisesti kehyskertomusten eri variaatioiden pohjalta. Tarinatyypit vastaa- 
vat siihen, millaisia tarinatyyppejä miesten kertomuksista on havaittavissa ja 


millaisia sukupuolittuneita käsityksiä niissä esiintyy. 


Tulokset 


Taulukossa 1 kuvaamme neljä isyyden tarinatyyppiä, jotka on konstruoitu 
isien tuottamien kertomusten pohjalta. Tarinatyypit (I) etäinen isä, (II) auto- 
ritaarinen isä, (III) tasavertainen isä ja (IV) epäröivä isä tuovat esille toisistaan 
poikkeavia tulkintoja isänä olon tavoista ja vanhemmuuden sukupuolirooleis- 
ta. Tarinatyyppejä kuvataan aineistossa esiintyvien neljän isyyttä kuvaavan 
teeman kautta: ensisijainen kasvatusvastuu, käsitykset sukupuolirooleista, suhde 
lapseen ja isän osallisuus. Vanhempien vastuulla tarkoitetaan tässä tutkimuk- 
sessa vastuuta lapsen kasvatuksesta. Käsitykset sukupuolirooleista tarkoittavat 
sitä, mitä miehet kuvasit isän ja mitä äidin tehtäväksi. Ne kuvaavat, kuinka 
eriytyneitä miehen ja naisen roolit ovat vanhemmuudessa ja mitkä tehtävät 
määrittelevät äidin ja isän roolia. Isän ja lapsen välistä vuorovaikutusta ja lä- 
heisyyttä kuvataan isän suhteessa lapseen. Isän osallisuudella kuvataan sitä, 
kuinka paljon ja miten isä osallistuu lapsen kasvatukseen ja jakaa vanhem- 


muutta (Huttunen 2014). 

Taulukko 1. Isyyden tarinatyypit 


Etäinen isä Autoritaarinen — Tasavertainen Epäröivä isä 
isä isä 
Käsitykset suku- | Perinteiset Perinteiset Kyseenalaistetut — Kyseenalaistavat 
puolirooleista 
Ensisijainen Aiti Isä Molemmat Äiti 
kasvatusvastuu 
Suhde lapseen | Etäinen, passii- Läheinen Tasa-arvoiset Kyseenalaiset 
vinen sukupuoliroolit sukupuoliroolit 
Osallisuus Vähäinen Läheinen, Läheinen, Läheinen 
kiinnostunut rakastava 


Seuraavaksi esittelemme tarinatyypit sukupuoliroolien mukaan luokiteltuna. 
Ensimmäiseksi esitellään etäisen ja autoritäärisen isän tarinatyypit, joissa su- 
kupuoliroolit vastaavat perinteisiä käsityksiä. Tämän jälkeen esitellään perin- 
teiseksi tulkittavat sukupuoliroolit kyseenalaistavat tasavertaisen ja epäröivän 
isän tarinatyypit. Jokaisen tarinatyypin edellä on esimerkkinä kuvattuna yksi 
tyypillinen tarina, joka on konstruoitu useammasta yksittäisestä kertomuk- 


sesta. 


Perinteiset sukupuoliroolit 
(1) Etäinen isä 


”Nainen. Eiköhän se ole sinun paikkasi mennä sinne koulunäytelmään.” 
Ilmoitin yliolkaisesti. Koen äidin olevan tärkeämpi lapsen elämässä, kos- 
ka on äiti ja sitä paitsi minulla on päällekkäin jokin harrastus. Sanon vai- 
molle, että sä tiedät asiat paremmin kyllä sinä voisit osallistua. Sinne tulee 
kuitenkin vaan äitejä, joita minä en edes tunne. Sitä paitsi telkkarista tulee 
kiekko-ottelu ja turha on sohvaperunaksi haukkua, kävin eilenkin lenkillä 
ja ruokakaupassa myös. Rouva on hyvä ja menee puolustelemaan poikansa 
tekosia. 


Etäisen isän tarinatyypissä käsitykset sukupuolirooleista kuvaillaan perin- 
teisiksi, ja isän ja äidin vastuu esitetään erilaisina. Äidin rooliin kuuluu koko- 
naisvaltainen vastuu lapsen kasvatuksesta ja hyvinvoinnista, sillä isät kuvai- 
levat äidin olevan merkittävämpi lapsen elämässä. Isä taas kuvataan perheen 


elättäjänä: Juu mee vaan kun mä oon pitkän kikyillan just sillon töissä ja kyllä 

sä niistä asioista muutenkin paremmin. Isän roolia voidaan kuvailla esimoder- 
nin mallitarinan kaltaiseksi, jossa korostuu taloudellisen panoksen antaminen 
perheelle (ks. Kekäle & Eerola 2014, 27). 

Tarinatyypissä kuvastuu myös lähtökohta, jonka mukaan naisen paikka äi- 
tinä on ottaa vastuu lapsesta. Kasvatuksen ei olevan miehen tehtävä vaan *epä- 
luonnollinen asetelma”. Minä voin mennä. Se ei oo mikään ongelma MUT- 
TA, musta se olis nyt epäluonnollinen asetelma. Tarinatyypissä kuvataan myös 
miehen haluttomuutta astua naisen alueelle, sillä vanhempainillassa ajatellaan 
olevan vain naisia. 

Etäisen isän tarinatyypissä kuvautuu äidin paikka läheisempänä vanhem- 
pana lapsen elämässä. Isän suhde lapseen kuvattiin sen sijaan etäiseksi. Isät 
kuvailivat äidin tietävän paremmin lapsen elämästä: Mee nyt ihan rohkeasti 
sinne. Teillä on kuitenkin M:n (perheen teini-ikäinen, jota vanhempainilta 
koskee) ollut paljon enemmän kommunikaatiota kuin minulla ja hänellä. Isän 
suhdetta lapseen kuvaillaan toissijaiseksi verrattuna äitiin. 

Vähäinen osallisuus lapsen elämää kohtaan määrittää etäisen isän tari- 
natyypissä miehen osallisuutta lapsen elämässä. Etäisen isän tarinatyyppissä 
voidaan havaita Huttusen (2014, 182-183) ”ohenevan isyyden” piirteitä, jos- 
sa korostuu isän ja lapsen henkisellä tasolla etäinen suhde ja pinnallinen yh- 
dessäolo. Tarinatyypissä lapset kuvaillaan äidin haluamaksi ja toteuttamaksi 
hankkeeksi: Olen aina tukenut hölmöjä harrastuksiasi niin taloudellisesti kuin 
kannustaenkin. Lapsetkin ovat olleet aina enemmänkin sinun projektisi. Kun 
Pekka... Äiti: PETRI!!! Etäisen isän tarinoissa on nähtävissä piittaamatto- 
muutta lasta ja äitiä kohtaan. Isän puheesta kuvastuu myös vahva patriarkaa- 
linen sävy, jossa naisen roolia ja tekemisiä kuvaillaan toisarvoiseksi miehen 


toimintaan nähden. 


(II) Autoritaarinen isä 


o meillä menen minä eli isä aina kun mahdollista noihin vanhempainil- 
No meill. l k hdollista noih h L 
toihin ym. tapaamisiin. Vaimo evästää iltaa varten. En rekisteröi hänen ar- 
gumenttejaan, koska tiedän missä mennään ja mitä aion kysyä. Iso kuva ja 
punaisena lankana se, että pojasta pitää kasvaa kunnollinen mies, perheenisä 
ja veronmaksaja. Tiivistäen: haluan tietää, olenko onnistunut isänä. Poika- 
han on minun vastuullani eikä koulun. Mikäli lapsen koulunkäynnissä olisi 
y 

jokin ongelma, esimerkiksi kiusatuksi tulemista tai käyttäytymisvaikeuksia 
niin todennäköisesti ottaisin puolisoa vahvemman roolin asioiden selvittä- 
miseen. 

Autoritaarisen isän tarinatyypissä isä kuvataan perinteisten sukupuoliroo- 
lien mukaisesti perheen elattajan roolissa ja perheenpäänä. Isän ja äidin van- 
hemmuuden roolien kuvaillaan olevan eriarvoisia ja erilaisia. Isät puhuvat 
äidin roolista vähättelevästi tai negatiivissävytteisesti, kuten esimodernin ja 
modernin isän mallitarinassa (ks. Kekäle & Eerola 2014, 27). Siksi vanhem- 
painiltaan lähden minä enkä vaimo. Osaan suodattaa pois kaiken turhan. 
Tarinatyypissä näkyy myös isän kovuus ja rooli perheen asioiden päättäjänä. 
Aurtoritaarisen isän tarinatyypissä maskuliinisuutta voidaankin luonnehtia 
kulttuurisesti ymmärretyn perinteisen maskuliinisuuden ihanteilla (Connell 
2005). Tarinatyypin mukaisissa kertomuksissa kuvastuu isän välittämä perin- 
teiseksi oletettu maskuliinisuus myös kilpailun ja toiminnan kautta: Isä: Käy- 
tän häntä joka viikko painissa ja jääkiekossa monta kertaa. A: Ja sielläkö kasvaa 
mieheksi? I: Kyllä Ä: Voi luoja sinun kanssasi. I: Lisäksi puhutaan tytöistä kun 
ollaan kaksin ja katsotaan Rambo ja Rocky elokuvia. Autoritaarisen isän tari- 
natyypissä miehiseksi kuvattu kasvattajuus korostuu. Isät haluavat kasvattaa 
pojistaan “tosimiehia”. Tämä näkyy tarinatyypissä myös siinä, miten miesten 
rooliin kuuluu kasvattaa pojat ja naisten rooliin kasvattaa tytöt: Sinä hoidat 
tytön murrosiän yli ja minä sitten pojan. 

Toisin kuin etäisen isän tarinatyypissä, autoritaarisen isän tarinatyypissä 
kuvastuu isän vastuu niin kasvattajana kuin myös elättäjänä. Tarinatyypissä 
kuvataan lapsen suoriutumisen ja oikeanlaisen käyttäytymisen määrittävän 
isyyttä: Mitä halvatun väliä sillä on, vaikka hän saisi joka kokeesta kympin 
ja muistaisi aina kaiken eikä koskaan olisi myöhässä mutta olisi ihmisenä täy- 
si mulkku. Sitä en kestäisi. Isät kuvasivat myös isänä onnistumisen tärkeyttä: 
Tiivistäen: haluan tietää olenko onnistunut isänä. Jos en, tiedän missä paran- 
taa ja mitä korjata. Isä on myös valmis ottamaan palautetta vastaan ja haluaa 
kehittyä isänä. Tarinatyyppi mukaileekin aikaisempien tutkimusten tuloksia, 
joiden mukaan nykypäivänä isien on kuvattu olevan valmiimpia pohtimaan 


isyyden tuomia haasteita ja iloja (Renshaw 2005). 

Tarinatyypin kuvaama autoritaarinen isä osallistuu aktiivisesti lapsensa 
elämään. Tarinatyypin mukaisissa kertomuksissa näkyy miehen vahva osal- 
listuminen lapsen arkeen ja sitoutuminen vanhemmuuteen. Vaikka tarinatyy- 
pissä painottuu miehen osallistuminen lasten hoitoon, korostuu siinä miehen 
ja naisen erilaisuus vanhempina. Isä osallistuu lapsen kasvatukseen ja elätyk- 
seen ja äiti on emotionaalinen ja hoitava vanhempi. Tällaista isyyttä on kuvat- 
tu aiemmin muun muassa maskuliinisen isyyden kautta (Vuori 2004). 

Tarinatyypin mukaisissa kertomuksissa isän ja lapsen suhteessa kuvastuu 
isän kiinnostus ja välittäminen lasta ja lapsen elämään kohtaan: haluan kuulla 
mitä lapselleni kuuluu ja ketkä hänen kanssaan aikaa päivisin viettävät. Isän 
suhde lapseen näkyy kuitenkin enemmän kouluttajana ja oppaana kuin lähei- 
senä ja empaattisena isänä, sillä perinteinen isäkuva ei anna tilaa isän tuntei- 


den näyttämiselle tai hoivaavalle vanhemmuudelle (ks. Huttunen 1999, 171). 


Kyseenalaistetut sukupuoliroolit 


(III) Tasavertainen isä 


Olen aina halunnut ja mielestäni pystynytkin osallistumaan hyvin tyttäre- 
ni elämään ja päiväkotiajoista alkaen olen mielenkiinnolla kuunnellut ai- 
kuisten näkemyksiä ja mielipiteitä tyttäremme käytöksestä ja kehityksestä. 
Valitettavasti minulla näyttäisi olevan töissä palaveri vanhempainiltana, 
mutta voin aivan hyvin siirtää sen. Keskustelemme tästä vaimoni kanssa ja 
toteamme että olemme onnistuneet vanhempina hyvin: tyttäremme on hyvä- 
käytöksinen, rehellinen ja toiset ihmiset hienosti huomioiva tyttö. Päätämme 
keskustelun vaimoni kanssa hyvillä mielin. 


Tasavertaisen isän tarinatyypissä käsitykset vanhemmuuden sukupuoli- 
rooleista ovat tasaveroisia. Voidaankin puhua jaetusta vanhemmuudesta. 
Jaetussa vanhemmuudessa kasvatus käsitetään hoivatyöksi, mikä jakautuu 
tasaisesti molemmille vanhemmille. Vanhempien mahdolliset erilaiset roolit 
eivät muodostu sukupuolittuneiden roolijakojen mukaan. (Huttunen 1999, 
186.) Tasavartaisen isän tarinatyypissä kuvataan myös parisuhteen ja perheen 
merkitystä isälle: Päätämme keskustelun vaimoni kanssa hyvillä mielin. Pää- 
asia että meidän parisuhteella ja perheellä kaikki on hyvin. Hyvän parisuhteen 
onkin havaittu tukevan miehen osallistumista lapsen elämään ja jaettua van- 
hem muutta (Doherty ym. 1998, 286). 

Tasavertaisen isän tarinatyypissä vastuu kasvatuksesta kuvataan jakau- 
tuvan tasaisesti molemmille vanhemmille. Tarinatyypissä vastuun jakautu- 
mista kuvataan kolmella erilaisella tavalla. Kaikissa isän vastuu on yhtä suuri 
kuin äidin, mutta vastuunjaon tavat ja muodot vaihtelevat. Tätä kuvaa esi- 
merkiksi erilaiset tavat jakaa vanhempainiltoihin meneminen. Ensimmäisessä 
vastuu jaetaan niin, että vanhemmat osallistuvat vanhempainiltoihin vuoro- 
tellen. Toisessa vanhemmat osallistuvat yhdessä vanhempainiltaan. Kolman- 
nessa vastuu jaetaan tasaisesti, mutta vastuualueet ovat erilaiset: mikäli äidillä 
on mahdollisuus osallistua vanhempainiltaan niin hän menee sinne. Meillä asiat 
on vain jaettu, kun itse olen aktiivisesti lapsen harrastuksissa mukana valmenta- 
jan roolissa. Tasavertaisen isän tarinatyyppi mukailee aiempien tutkimuksissa 
esiintyviä vastuiden jakautumisia, missä vastuu jaetaan vanhempien kesken 
tasavertaisesti, mutta vastuualueet vaihtelevat (ks. Bach & Aarseth 2016). Ta- 
savertaisen tarinatyypin mukaisessa vastuun jakautumisessa on myös havait- 
tavissa miesten vapaus valita vastuualueensa. Onkin esitetty, että vastuun ja- 
kamisessa vastuu lapsen koulunkäynnistä on enemmän äidillä ja isän vastuulla 
on lasten harrastukset ja toiminnallinen tekeminen (Doucet 2006). 

Tasavertaisen isän tarinatyypissä isän ja lapsen suhde on läheinen ja ra- 
kastava. Tarinatyypissä on havaittavissa paljon uuden isyyden kaltaisia piir- 
teitä. Isän tunteiden näyttäminen kuvastuu tasavertaisen isän tarinatyypissä: 
Minua harmittaa kovasti koska työmatkan vuoksi en pääse osallistumaan tyttä- 
remme vanhempainiltaan. Tarinatyypin kuvausta maskuliinisuudesta voidaan 
kuvata hoivaavaksi, missä korostuu isän hoitava, läheinen ja emotionaalinen 
suhde lapseen ja omistautuminen lapsen elämään. Tasavertaisen isän tari- 
natyypin osallisuutta voidaan kuvata sitoutuneella isyydellä. Sitoutunut isä 
kantaa vastuun lapsen kokonaisvaltaisesta hyvinvoinnista, osallistuu lapsen 
elämään ja panostaa vanhemmuuteen. Sitoutunut isä on emotionaalisesti lä- 


heinen ja läsnä lapsen arjessa (Eerola & Mykkänen 2014). 
(IV) Epäröivä isä 


Äidit yleensä käy lasten neuvolat, lääkärit ja vanhempainillat, miksei siis 
isätkin voisi noita asioita hoitaa, kun lapsikin on yhteinen. Kuvittelisin, että 
yleensä äidin kanssa on luontevampi keskustella lapsen kasvun vaiheista, 
oppimisesta ja pärjäämisestä kouluyhteisössä. Tämäkin on siis vain kuvitel- 

maani. Onhan tyttärellämme toisaalta vahva side kanssani ja uskon, että 
hän pitää minua kunnollisena ja rakastavana isänä. 


Epäröivän isän tarinatyypissä käsitykset vanhemmuuden sukupuolirooleis- 
ta sekoittuivat perinteisen isyyden ja tasa-arvoisen vanhemmuuden ihanteiden 
kanssa. Tarinatyypissä kuvastuu isän paikkaansa hakeva rooli niin isänä kuin 
kasvattajana. Isät tiedostavat yhteiskunnassa vallitsevat ihanteet sitoutuneesta 
isyydestä ja tasa-arvoisesta vanhemmuudesta. Epäröivän isän tarinatyypissä 
esiintyvät näkemykset sekoittuvat niin perinteisen kuin uuden isyyden mal- 
lien välille. Isät yrittävät tasapainotella roolien välillä. 

Vastuu lapsen kasvatuksesta on perinteisten sukupuoliroolien mukaisesti 
äidillä epäröivän isän tarinatyypissä. Toisaalta tarinatyyppi kuitenkin kyseen- 
alaistaa perinteisen vastuunjaon: Ehkä otan itseäni niskasta kiinni ja hoidan 
vanhempainillan kuin mies. Epäröivän isän tarinatyypissä kuvastuukin poh- 
dinnat isyyden vastuusta ja isänä olemisesta: Rennot vaatteet päälle, niin ehkä 
tyttärenikään ei häpeä olla iskän kanssa vakava mielisessä keskustelussa. Ja toki 
pari ”isä-vitsiä” voisi rentouttaa tilanteen. Epäröivän isän tarinatyypissä kuvas- 
tuu isän halu olla miehinen kasvattaja sekä läheinen ja empaattinen isä. Onkin 
esitetty, että miehet ylläpitävät maskuliinisuuttaan tekemällä naisille kulttuu- 
risesti ajatellut asiat omalla tavallaan (Doucet 2006, 173). 

Epäröivän isän tarinatyypissä kuvastuu halu osallistua lapsensa elämään. 
Tarinatyypissä kuvastuu osallistumisen haasteellisuus, sillä isien tuottamat 
kertomukset kuvaavat äidin roolin olevan osaavampi ja tärkeämpi kuin isän. 
Tämän takia isät näyttäytyvät jossain määrin ulkopuolisina suhteessa lapsen 
kasvatukseen: 

Äiti: Oot ihan oikeessa, mutta.. no en haluais aloittaa tätä, mutta nää on 

yh-tei-siä asioita. Vaikka mulla ja M:llä on nyt ollut paljon herkempää ja 


läheisempää kommunikaatioo siitä koulu- ja kaverimaailmasta niin mä en 
haluis, että sä rajaudut sen ulkopuolelle. 


Epäröivän isän tarinatyypissä näkyy myös äidin suuri rooli isän kannustami- 
sessa ja tukemisessa kohti jaettua vanhemmuutta. 

Epäröivän isän tarinatyypin kertomuksissa isän ja lapsen suhde on lähei- 
nen. Isä pohtii myös lapsen näkemystä ja hänelle on tärkeää, että lapsi näkee 


hänet rakastavana isänä. On esitetty, että miesten reflektoiva puhe on lisään- 

tynyt isyyden kertomuksissa (Eerola 2015). Epäröivän isän tarinatyypissä on 
havaittavissa pohtivaa otetta. Isyyden ihanteista ja isyyden muutoksesta onkin 


puhuttu paljon nykypäivänä, mikä näyttäisi vaikuttavan isien kertomuksiin. 


Pohdinta ja johtopäätökset 

Tässä tutkimuksessa tarkastelimme miesten tuottamia kertomuksia isyydes- 
tä keskittyen niissä esiintyviin sukupuolittuneisiin käsityksiin vanhemmuu- 
desta. Tulokset osoittivat isyyskertomusten olevan hyvin monimuotoisia. 
Aineistosta löytyi neljä erilaista isyyden tarinatyyppiä: (I) etäinen isä, (II) 
autoritaarinen isä, (III) tasavertainen isä ja (IV) epäröivä isä. Nämä tarinatyy- 
pit hahmottavat monimuotoisia kulttuurisia käsityksiä isyydestä. Ne monin 
osin myös yhteneväisiä aikaisemmassa tutkimuksissa esiintyneiden isäkuvien 
kanssa (Doucet 2006; Eerola & Mykkänen 2013; Kekäle & Eerola 2014). Siinä 
missä kaksi ensimmäistä tarinatyyppiä näyttäytyvät jossain määriin kaikuina 
menneisyydestä, jälkimmäiset heijastelevat monin osin ajassamme eläviä kult- 
tuurisia tapoja ymmärtää isyyttä. 

Kehyskertomuksen variaatiosta huolimatta kaikissa isyyden kertomuksissa 
oli löydettävissä samoja teemoja, joista rakentuivat isyyden tarinatyypit. Toi- 
sistaan poikkeavat kehyskertomukset näyttivät tuottavan kuitenkin jossain 
määrin erilaisia kertomuksia. Autoritaarisen isän kertomukset muodostuivat 
lähinnä ensimmäisestä kehyskertomuksesta, jossa äiti kehottaa puolisoaan 
osallistumaan vanhempainiltaan. Etäisen isän kertomukset koostuivat vastaa- 
vasti toisesta kehyskertomuksesta, jossa isä kehottaa puolisoaan osallistumaan 
vanhempainiltaan. Tasavertaisen ja epäröivän isän tarinatyypit muodostuivat 
molempien kehyskertomusten variaatioista. Kokonaisuutta tarkasteltaessa 
voidaan kuitenkin ajatella, että tuotettujen kertomusten yhteneväisyys kehys- 
kertomuksesta riippumatta kertoo isyyden erilaisten tarinatyyppien laajasta 
kulttuurisesta tunnistettavuudesta. 

Kokonaisuutta tarkastellen isyyskertomukset toivat laajasti esille vanhem- 
muuteen sitoutuneen isyyden keskeisenä kulttuurisena ideaalina. Tasavertai- 
sen, autoritaarisen ja epäröivän isän tarinatyypeissä isyyteen sitoutuminen 


kuvattiin vahvaksi ja isän rooli kasvattajana keskeiseksi. Isyyden tarinatyypit 

erosivat kuitenkin toisistaan käsityksissä vanhemmuuden sukupuolirooleista. 
Autoritaarisen ja etäisen isän tarinatyypit muodostuivat perinteisiksi usein 
kutsutuista ja selkeistä sukupuolirooleista. Tasavertaisen ja epäröivän isän tari- 
natyypeissä selkeät ja “perinteiset” käsitykset sukupuolirooleista olivat kyseen- 
alaistettu tai täysin muuttuneet. Isyyden tarinatyypit muistuttavat aiemmissa 
tutkimuksissa esiintyneitä isyyden mallitarinoita. Tasavertaisen ja epäröivän 
isän tarinatyypit mukailivat postmodernia isyydenmallia, jossa sukupuoliroo- 
lit ovat tasa-arvoiset ja isyyteen kuuluu läheinen ja emotionaalisesti läsnä oleva 
isä. Autoritaarisen isän ja etäisen isän tarinatyypissä näkyi esimodernin ja mo- 
dernin isyyden piirteitä ja niissä korostuivat miehen ja naisen välisen vanhem- 
muuden erot. 

Tutkijat ovat kuvanneet kautta länsimaiden kehityskulkua, jonka myötä 
isyys on muuttunut perhekeskeisemmäksi ja vanhemmuus tasavertaisemmaksi 
kuin aiemmin. Isyyden muutos on kuitenkin hidas prosessi sekä käytäntöjen 
että ihanteiden tasolla. Esimerkiksi "uudeksi? kutsuttu hoivaavampi ja jaetun 
vanhemmuuden mukainen isyys on noussut kulttuuriseksi ideaaliksi erityi- 
sesti nuorehkojen, korkeastikoulutettuja kaupunkilaismiesten keskuudessa, 
mistä se on vasta pikkuhiljaa kohonnut laajemmaksi ihanteeksi. Miller (2011) 
kuvaa tätä isyyden ihanteiden käytännön muuttumista hitaaksi tai viivyttele- 
väksi muutokseksi. 

Vanhemmuuden “perinteisia” sukupuolirooleja kuvaavissa kertomuksissa 
isän ja äidin välinen työnjako kerrottiin usein itsestäänselvyydeksi. Tämä ku- 
vaa, kuinka sukupuolittuneita representaatioita on vaikea tunnistaa ja havain- 
noida, sillä monet sukupuolittuneet toimintatavat otetaan yhteiskunnassam- 
me itsestään selvyytenä ja niitä on vaikea paikantaa (Miller 2011, 45). Toisaalta 
myös näissä kertomuksissa kommentoitiin vanhemmuuden tasavertaistumis- 
kehitystä mm. kuvaamalla, kuinka äidit haluaisivat isän vastustuksesta huoli- 
matta toteuttaa jaetumpaa vanhemmuutta. 

Tutkimukseen vastanneista (N=44) yli puolet olivat korkeakoulutettuja. 
Vastausten hyvästä suomen kielestä voidaan vastaajien olettaa olevan suo- 
malaisia tai pitkään Suomessa asuneita. Miesten koulutustaso ei kuitenkaan 
näkynyt missään tarinatyypissä korostuneesti. Kuvaukset työstä korostuivat 


erityisesti jossain määrin erityisesti etäisen isän tarinatyypissä. Aineiston taus- 

talla olleessa kehyskertomuksessa määriteltiin lapsi teini-ikäiseksi, sillä isyy- 
den ajateltiin olevan erilaista pienten lasten kuin teini-ikäisten lasten vanhem- 
milla. Lapsen ikä ei kuitenkaan näkynyt isyyskertomuksissa merkittävästi. 
Kertomukset toivat isyyttä esille enemmän yleisellä tasolla. 

Paikantamamme tarinatyypit kuvaavat, kuinka isyyteen liitetään yhteis- 
kunnassamme useita erilaisia merkityksiä. Nykypäivän isille on myös tarjolla 
useita erilaisia tapoja olla isä. Yhtenäistä kuvaa isyydestä on siis mahdoton piir- 
tää, ja tutkijat ovatkin peräänkuuluttaneet isyyden sijaan puhumista isyyksis- 
tä (Kolehmainen & Aalto 2004, 10). Tämä kehotus näyttäytyy mielekkäältä 


myös tekemämme tutkimuksen ja löytämiemme tarinatyyppien pohjalta. 

Ammattikoulussa opiskelevien nuorten 
suhtautumisesta maahanmuuttajiin 
ja monikulttuurisuuteen 


Elina Kangastupa 


Johdanto 


Maahanmuuttajat ja eri kulttuurit ovat päivittäisenä puheenaiheena yhteis- 
kunnallisessa keskustelussa ja medioissa. Eri ryhmien suhtautumistapoja ja 
asenteita monikulttuurisuutta kohtaan on tutkittu paljon. Suomi on viimeis- 
ten parin vuosikymmenen aikana monikulttuuristunut huomattavasti, mutta 
monikulttuurisuus maassamme on tuoretta ja vasta muotoutuvaa, joten suh- 
tautumistavat ovat jatkuvassa muutoksessa ja niitä on tärkeää tutkia edelleen. 
Suomi olikin selkeästi maastamuuttomaa ennen 1980-luvun loppupuolta, 
vaikka eri kulttuureja Suomessa on ollut aina. Suomen laissa maahanmuutta- 
jalla tarkoitetaan ”Suomeen muuttanutta henkilöä, joka oleskelee maassa muu- 
ta kuin matkailua tai siihen verrattavaa lyhytaikaista oleskelua varten myön- 
netyllä luvalla? (Laki kotoutumisen edistämisestä 2010). Maahan muutetaan 
niin perheen kuin työn perässä tai turvapaikanhakijana pakolaisen statusta ta- 
voitellen (Pitkänen 2006). Pakolaisten oikeusasemaa koskevassa sopimuksessa 
pakolaisella tarkoitetaan henkilöä, joka oleskelee muualla kuin kotimaassaan 


ja ei pysty tai pelon takia ei halua turvautua kotimaansa tarjoamaan suojaan. 


III 


Elina Kangastupa 


Viime vuosina sanan maahanmuuttaja merkitys on alkanut muuttua neutraa- 
lista ja demografisesta termistä kulttuurista erilaisuutta ja vierautta, jopa pa- 
kolaisuutta kuvaavaksi käsitteeksi. Arkikielessä maahanmuuttajaksi koetaan 
ei-länsimaalainen, mahdollisesti islaminuskoinen henkilö, vaikka suurin osa 
maahanmuuttajista tulee yhä muualta Euroopasta ja Venäjältä. Tiettyjen ter- 
mien käyttöä ei kuitenkaan tutkimuksessa voi lopettaa yhtäkkiä, sillä on tar- 
peellista tehdä näkyväksi erilaistamisen ja eriarvoisuuksien prosesseja ja näitä 
asioita voi käsitellä ainoastaan, jos niillä on nimi. (Haikkola 2014, 93-96.) 

Kulttuurin ja monikulttuurisuuden käsitteestä on kirjoitettu laajasti. 
Kulttuurin voi nähdä määrittävän arkielämää ja maailmankatsomusta (Hut- 
tunen, Löytty & Rastas 2005, 26), mutta ne voidaan nähdä myös yhteisöllisinä 
ja moninaisina merkitysten verkostoina, joita muokkaantuu ja muodostuu jat- 
kuvasti lisää ihmisten välisessä vuorovaikutuksessa (Korhonen 2013). Tässä ar- 
tikkelissa kulttuurilla tarkoitetaan lähinnä sen arkikielessä yleisesti käytettyä 
merkitystä eli laajasti elämäntapaan, arvoihin, arjen käytäntöihin, perinteisiin 
ja yhteiskuntaan liittyviä asioita. Puhuttaessa Suomesta monikulttuurisena 
yhteiskuntana ajatellaan yleensä etnisten ryhmien määrän kasvua (Huttunen 
ym. 2005, 117). Monikulttuurisuuden voidaan myös ajatella olevan yksi hy- 
vää yhteiskuntaa määrittävä tekijä, jolloin on kyse myös muun muassa siitä, 
että pyritään takaamaan yhtäläiset oikeudet kaikille yhteiskunnan jäsenille 
siten, että vapautta erilaisuuteen ei rajoiteta (Honkasalo & Souto 2007, 117). 
Kun monikulttuurisuus nähdään ideologiana, ymmärretään ja hyväksytään, 
että kaikki yhteiskunnan ryhmät ja jäsenet eivät mahdu samaan muottiin 
(Modood 2007, 50). 

Käsitykset muista kulttuureista pohjautuvat usein käsitykseen omasta 
kulttuurista. ”Me? muodostuu yleensä vuorovaikutuksessa ”muiden”? kanssa, 
jonkun toisen muodostaman peilin kautta (Lehtonen 2004, 15; Räsänen 2005, 
89). Tavat ymmärtää me ja muut riippuvat aina ajasta ja paikasta, kulttuurista 
ja kielestä (Pietikäinen, Dufva & Laihiala-Kankainen ym. 2002, 10). Esimer- 
kiksi suomalaisuus saattaa kuulostaa yksinkertaiselta käsitteeltä selittää: on 
kyse tietyistä ominaisuuksista kuten hiljaisuudesta, rehellisyydestä, luonnosta 
ja sisusta, jostain muuttumattomasta. Todellisuudessa suomalaisuus on jous- 


tavaa, jatkuvasti muuttuvaa ja sitä tuotetaan koko ajan siinä, missä muitakin 

kansallisia identiteettejä ja kulttuureja. Se on myös yhdistelmä eri paikoista 
tulleita vaikutteita. (Laihiala-Kankainen, Pietikäinen & Dufva 2002, 19—20; 
Huttunen ym. 2005, 29.) 

Aiempien tutkimusten perusteella on voitu osoittaa useiden tekijöiden ole- 
van yhteydessä monikulttuurisuusasenteisiin. Esimerkiksi sukupuoli, ikä, so- 
sioekonominen asema, koulutus, asuinpaikkakunnan koko, tottumattomuus 
ja vähäinen kontakti muiden kulttuurien edustajiin, pelko suomalaisen kult- 
tuurin heikkenemisestä sekä kilpailu samoista resursseista vaikuttavat suhtau- 
tumiseen maahanmuuttoa ja monikulttuurisuutta kohtaan. Karkeasti ottaen 
voi sanoa, että naiset ja korkeasti koulutetut suhtautuvat maahanmuuttoon ja 
monikulttuurisuuteen muita positiivisemmin. (Mm. Coenders & Scheepers 
2003; Haavisto 2012; Jaakkola 2005; 2009; Mähönen & Jasinskaja-Lahti 
2013.) Myös kulloinenkin yhteiskunnallinen tilanne vaikuttaa asenteisiin. On 
viitteitä siitä, että poliittisten puolueiden valta-asemien muutoksilla ja talou- 
dellisella taantumalla 2000-luvun lopussa on ollut vaikutusta maahanmuut- 
toasenteisiin (Saukkonen 2013, 89). Myös 1990-luvun lama sai suomalaiset 
suhtautumaan etnisyyteen aiempaa kielteisemmin (Jaakkola 2009). 

Monikulttuuristuvan Suomen on nähty olevan ensisijaisesti monikulttuu- 
risessa yhteiskunnassa kasvaneita nuoria koskettava asia. Julkisessa keskus- 
telussa on toivottu, että sukupolvisuus olisi ratkaisevassa asemassa maahan- 
muuttoon liittyvissä ongelmissa. Aiempi tutkimus ei kaikilta osin kuitenkaan 
tue tällaista näkökulmaa, eli sukupolvisuus ei yksin riitä tilanteen muutta- 
miseen. (Haikkola 2010, 219.) Nuoret suhtautuvat joka tapauksessa maa- 
hanmuuttoon ja sen yhteiskunnallisiin vaikutuksiin myönteisemmin kuin 
aiemmat sukupolvet ja kokevat aiempia sukupolvia useammin maahanmuu- 
ton Suomelle hyödylliseksi (Kallio, Kangas & Niemelä 2013; Jaakkola 2005; 
2009). Suomessa nuoret suhtautuvat etnisten ryhmien oikeuksiin kuitenkin 
kielteisemmin verrattuna kansainväliseen keskiarvoon. Tyttöjen suhtautumi- 
nen on niin Suomessa kuin kansainvälisestikin positiivisempaa kuin poikien. 
Suurimmat erot maahanmuuttoasenteissa sukupuolten välillä löytyivät Suo- 
mesta ja Ruotsista. (Suoninen, Kupari & Törmäkangas 2001; Jaakkola 2005.) 
Samankaltaisia tuloksia on saatu myös tuoreemmissa tutkimuksissa. Mähö- 


sen (2011) yläkouluikäisten maahanmuuttoasenteita selvittävän tutkimuksen 

mukaan suomalaisnuorten asenteet ovat keskiarvoltaan neutraaleja, mutta 
esimerkiksi sukupuolten ja iän välillä on eroja: tyttöjen ja nuorimpien asen- 
teet maahanmuuttoa kohtaan olivat myönteisempiä. (Mähönen 2011, 163.) 
Nuoret siis suhtautuvat maahanmuuttoon vaihtelevasti. Varsinkin nuorille 
ystävien, ympäröivien ryhmien ja yhteisöjen asenteet ovat omien mielipiteiden 
muodostamisessa tärkeitä sekä tiedostetusti että tiedostamattomasti. Nuoret 
viettävät suuren osan ajastaan koulussa, jossa luodaan ja ylläpidetään ryhmä- 
suhteita ja ryhmien välisiä erotteluja (Keskisalo & Perho 2001). Myös medialla 
ja varsinkin sosiaalisella medialla on osansa monikulttuurisuuskeskusteluun 
niin nuorten kuin aikuisten osalta. Muun muassa Suomessa 2010-luvun alus- 
ta saakka käydyn maahanmuuttokriittisen keskustelun voi nähdä alkaneen 
sosiaalisessa mediassa (Maasilta 2012). 

Vaikka suomalaisnuorten asenteita ja suhtautumistapoja maahanmuutta- 
jia ja monikulttuurisuutta kohtaan onkin tutkittu paljon, ainakin yksi suh- 
teellisen tutkimaton alue löytyy: Ammatillisessa peruskoulutuksessa opiske- 
levien nuorten näkemykset maahanmuuttajista ja monikulttuurisuudesta ovat 
laadullisen tutkimuksen näkökulmasta suhteellisen tutkimatonta maaperää. 
Laajoissa määrällisissä tutkimuksissa vastaajien joukossa on ollut ammatillista 
perustutkintoa suorittavia nuoria, mutta heidän ajatuksistaan ja näkemyksis- 
tään Suomen monikulttuuristumista kohtaan ei juurikaan löydy tietoa. Myös 
tätä ryhmää on tärkeä tutkia, sillä kyseessä ei ole marginaalinen osa suomalais- 
nuoria, vaan noin puolet nuorista päätyy peruskoulun jälkeen ammatillisen 
koulutuksen piiriin (SVT2014a; b). Ammattikouluissa on myös huomatta- 
vasti enemmän maahanmuuttajataustaisia nuoria kuin esimerkiksi lukioissa. 
Esimerkiksi vuonna 2013 ammatillista peruskoulutusta kävi yli 7 200 vieras- 
kielistä opiskelijaa, mikä on kolme prosenttia kaikista ammatilliseen perus- 
koulutukseen osallistuvista (Hietala & Ouakrim-Soivio 2015, 48). Lisäksi, 
aiempien tutkimusten perusteella nuoret antavat itsestään kvantitatiivisessa 
tutkimuksessa suvaitsevaisemman kuvan kuin miltä tilanne vaikkapa monen 
etnografisen tutkimuksen näkökulmasta näyttää (Harinen 2005). 

Tässä artikkelissa selvitetään eläytymismenetelmän keinoin joukon am- 


matillisessa peruskoulutuksessa opiskelevien nuorten tapoja nähdä maahan- 

muuttajat kulttuureineen sekä sitä, miten heidät ja monikulttuurisuus näh- 


dään osana suomalaisesta yhteiskuntaa ja kulttuuria. 


Tutkimusaineisto ja -menetelmät 


Tässä tutkimuksessa eläytymismenetelmään päädyttiin, koska ammattikou- 
lulaisten näkemyksiä maahanmuuttajista on tutkittu laadullisesti vain vähän. 
Kyseessä on herkkä ja paljon keskustelua herättävä aihe, johon saattaa olla hel- 
pompi tarttua, kun saa halutessaan kertoa fiktiivisen tarinan. Eläytymismene- 
telmäkertomukset voivat myös tilannekuvausten ja sanavalintojen kautta tar- 
jota merkittävää näkemystä nuorten kokemusmaailmasta. Artikkeli perustuu 
kirjoittajan pro gradu -tutkielmaan (Kangastupa 2016). 
Tutkimuksessa käytettiin kolmea kehyskertomusta: 
A) Kuvittele, että juttelet maahanmuuttajataustaisen Yusufin kanssa. Yu- 
sufin mielestä suomalainen kulttuuri on hänen kotimaansa kulttuuria 


parempi. Eläydy tilanteeseen ja kerro, millaisilla asioilla Yusuf perustelee 
väitettään. 


B) Kuvittele, että juttelet maahanmuuttajataustaisen Yusufin kanssa. Yu- 
sufin mielestä hänen kotimaansa kulttuuri on parempi kuin suomalainen 
kulttuuri. Eläydy tilanteeseen ja kerro millaisilla asioilla Yusuf perustelee 
väitettään. 


C) Kuvittele, että juttelet suomalaisen Matin kanssa. Matin mielestä suo- 
malainen kulttuuri on muita parempi. Eläydy tilanteeseen ja kerro, mil- 
laisilla asioilla Matti perustelee väitettään. 


Tutkimuksen aineiston muodostavat tarinat, jotka kerättiin valikoidulta 
joukolta pirkanmaalaisissa ammattikouluissa opiskelevia nuoria. Kirjoittajat 
opiskelivat tekniikan ja liikenteen aloilla. Tarinat kirjoitettiin äidinkielen 
tunneilla toukokuussa 2015 neljässä eri oppilaitoksessa ja viidessä eri ryhmäs- 
sä. Kehyskertomukset jaettiin vastaajille sattumanvaraisesti, joten jokaiseen 
tarinaan vastattiin jokaisessa ryhmässä. Käyttökelpoisia vastauksia kertyi jo- 
kaiseen tarinaan 16—18, yhteensä 53. Osa tarinoista oli lähemmäs sivun mit- 
taisia, mutta osassa oli vain muutama sana, joten aineisto jäi kooltaan pieneksi. 
Aineisto litteroitiin yhteen tiedostoon (yhteensä 5 sivua, fontti Calibri, fontti- 


koko 12, riviväli 1). Aineistossa oli yhteensä noin 1900 sanaa, joten keskimää- 

rin tarinat ovat 35 sanan mittaisia. Vastaajien ikähaarukka oli 16—24 vuotta. 
Suurin osa vastaajista oli 16—18-vuotiaita. Vastaajissa oli 50 miestä ja kolme 
naista. Tutkimuksen aineisto on kerätty muutamaa kuukautta ennen Euroo- 
pan vuoden 2015 pakolaiskriisin alkamista, minkä voi olettaa vaikuttaneen 
kertomusten sisältöön. 

Kehyskertomukset suunniteltiin siten, että niissä olisi nuorille tarpeek- 
si tarttumapintaa kirjoittamiselle, mutta kertomus olisi samalla tarpeeksi 
niukka, jotta vastauksessa keskityttäisiin tutkimuksen kannalta oleellisiin 
asioihin. Kaikissa kehyskertomuksissa on mukana vertaileva elementti. Ver- 
tailuasetelman vuoksi kehyskertomukset eivät ole aivan neutraaleja ja se saat- 
taa tuoda tarinoihin vastakkainasettelua, mutta samalla pohjustaa ajatukselle 
useamman kulttuurin yhtäaikaisesta olemassaolosta Suomessa. Viime aikoina 
eläytymismenetelmää käytettäessä on alettu kiinnittää huomiota kehyskerto- 
muksessa olevien henkilöiden sukupuolen valintaan ja usein käytössä onkin 
sukupuolineutraali nimi (Eskola, Virtanen & Wallin 2018). Tutkimuksessani 
päädyin kuitenkin siihen, että henkilö, jonka tilanteeseen eläydytään, on ge- 
neerisesti nimetty mies. Tiesin etukäteen suurimman osan vastaajista olevan 
miehiä, ja ajattelin, että heidän voisi olla helpompi asettua miespuolisen hen- 
kilön asemaan. Halusin tarjota nimen, jonka pohtimiseen ei tarvitsisi käyttää 
aikaa, sillä kirjoitettava aihe oli jo itsessään hankala. 

Yleensä eläytymismenetelmää käytettäessä kehyskertomuksissa varioidaan 
tiettyä asiaa. Tässä tutkimuksessa kyseistä kaavaa ei noudateta täysin, eli ker- 
tomus, jossa Matti pitää muista kulttuureista enemmän kuin suomalaisesta, 
puuttuu kokonaan. Syitä on kaksi: kyseinen kehyskertomus olisi saattanut 
osoittautua liian haastavaksi lyhyessä ajassa pohdittavaksi, eikä vastauksista 
olisi luultavasti muodostunut kokonaisuutta, sillä ”muu kulttuuri” olisi voinut 
olla mitä tahansa. Toiseksi ennakkotietojen perusteella oletin vastaajajoukon 
olevan suurempi. Myös poissaolijoiden määrä oli tarinoiden keräämishetkellä 
suuri ja osa papereista palautui tyhjänä. Jos kaikki olisivat olleet paikalla tai 
kaikki paikallaolijat olisivat kirjoittaneet, tarinoita olisi tullut kolmanneksen 
enemmän. 

Kuten eläytymismenetelmän perinteeseen kuuluu, analysoitiin aineisto 


sekä kokonaisuutena että eritellen tarinat kehyskertomusten mukaan ja etsien 

kunkin kehyskertomuksen alta toistuvia teemoja ja käsiteltyjä aiheita. Aineis- 
to on analysoitu kahdesti, ensin koko aineiston tasolla ja sitten kehyskerto- 
muksittain. Teemoittelu on tyypillinen tapa analysoida eläytymismenetelmä- 
aineistoa ja kehyskertomusten variaatiot toimivat syntyvien teemojen pohjana 
(Eskola & Suoranta 1998, 134). Vaikka jotkut vastaukset kuuluvat selkeästi 
vain yhden teeman alle, monesti yhdessä kirjoituksessa yhdistyy useampi tee- 
ma. Teemoittelun jälkeen etsinkin tarinoista yhteneväisyyksiä ja eroavaisuuk- 
sia, joiden pohjalta ryhmittelin pelkistetyistä ilmauksista teemoja. Koska sa- 
massa tarinassa saattoi olla useampaan teemaan sopivia vastauksia, muodostin 
tarinatyyppejä vertailemalla syntyneitä teemoja muiden kehyskertomusvariaa- 
tioiden tuottamiin teemoihin sen perusteella, miten maahanmuuttajien ase- 
maa tarinoissa kuvattiin. Samantapaista tyypittelyä teemoittelun sisällä on so- 
vellettu eläytymismenetelmätutkimuksiin aikaisemminkin (ks. Wallin 2012). 

Vaikka eläytymismenetelmän käyttäminen on yleensä eettisesti suhteelli- 
sen kestävää, on siinäkin haasteensa. Eläytymismenetelmää on käytetty selvi- 
tettäessäammattikoululaisten näkemyksiä liikunnasta ja sosiaalisesta medias- 
ta (Wallin ym. 2014), mutta muuten opiskelijaryhmän näkemyksiä ei juuri 
ole tutkittu kyseisen menetelmän avulla. Tässä tutkimuksessa haasteena oli 
aineiston kerääminen ja keräämisen suunnittelu ryhmältä, jota ei juuri ollut 
aiemmin eläytymismenetelmän keinon tutkittu. Suurimpia vaaranpaikkoja 
on kehyskertomuksen muotoilu, sillä se sisältää itsessään jo paljon valintoja. 
Muotoilemissani kertomuksissa valintoja olivat muun muassa sukupuoli ja 
maahanmuuttajataustaisuus. Toinen paljon pohtimani asia oli sanan maa- 
hanmuuttaja valinta kehyskertomuksiin. Koska sana on nykyään jo hieman 
negatiivisesti värittynyt, sen tilalla olisi voinut käyttää käsitettä ulkomaalais- 
taustainen. Kehyskertomusten laatiminen oli haastavaa, sillä olin tietoinen, 
että asettamalla kulttuurit vertailuasemaan, olen osaltani luonnollistamassa 
kulttuurien välisiä eroja (ks. Souto 2011). Toisaalta, jotta nuoret saisi kirjoit- 
tamaan, on kertomuksen oltava ymmärrettävä ja hieman provosoiva. Lisäksi 
keräystilanne vaikutti keräämäni aineiston luonteeseen, koska osa oppilaista 
keskusteli keskenään kirjoittamisen aikana ja joihinkin tarinoihin Yusuf ja 
Matti olivat jopa päätyneet toistensa keskustelukumppaneiksi. On vaikeaa sa- 


noa, kuinka paljon keskustelua aiheista tapahtui ja miten se lopulta vaikutti 

tarinoihin. Saamani aineiston perusteella päädyin kehyskertomusten suhteen 
oikeaan ratkaisuun, sillä varauksella, että tuloksissa on huomioitava kertomus- 


ten luonne. 


Tulokset 


Tässä tutkimuksessa pyritään selvittämään ammatillisessa peruskoulutukses- 
sa opiskelevien nuorten tapoja nähdä maahan muuttajat ja monikulttuurisuus 
suomalaisessa yhteiskunnassa ja kulttuurissa. Ensin tarkastellaan teemojen 
avulla sitä, millaisia kuvauksia maahanmuuttajista ja näiden kulttuureista 
tarinoissa muodostettiin. Teemojen pohjalta muodostettiin tyyppejä, joiden 
kautta pureudutaan siihen, kuinka ammattikoululaisnuoret kuvaavat maa- 
hanmuuttajia ja monikulttuurisuutta suomalaisessa yhteiskunnassa. 
Näkemyksiä maahanmuuttajista esitettiin kaikkien kehyskertomusten 
alla. Taulukossa 1 on kuvattu sitä, millä tavoin maahanmuuttajat ja heidän 


kulttuurinsa tarinoissa tuotiin esille. 


Taulukko 1. Maahanmuuttajan ja tämän kulttuurin kuvaaminen 


Yhteiskunnan tila Toimeentulo 
YHTEISKUNTA sota, rauhattomuus, arvostus Suomen järjestelmää kohtaan, 
pakolaisuus ristiriitaisia näkemyksiä 
Perhe ja sukupuoli Tapakulttuuri Välittömyys 
ARVOT, TAVAT JA — yhteisöllisyys, naisten ruoka, urheilu, nähtä- ystävällisyys, avoi- 
LUONNE epätasa-arvo vyydet muus, sosiaalisuus, 
suvaitsevaisuus 


Tarinoista oli löydettävissä yhteiskunnalliseen tilanteeseen ja arvoihin, ta- 
poihin sekä luonteeseen liittyviä kuvauksia. Jälkimmäisiin luetaan ihmisten 
välittömyys ja suvaitsevaisuus, tapakulttuuri sekä perheet ja sukupuoliroolit. 
Yhteiskuntaa kuvailtaessa puolestaan tuotiin esiin yhteiskunnallinen tilanne 
Yusufin kotimaassa ja toimeentulo. Välillä arvo- ja mielipide-erot suomalais- 
ten kanssa liittyvät kevyisiin asioihin, kuten ruokaan ja urheiluun, mutta välil- 
lä ne ovat perustavanlaatuisia ja muuttumattomia. Vaikka maahanmuuttajalla 


voidaan periaatteessa tarkoittaa ketä vaan maasta toiseen pysyväisluontoisesti 

muuttanutta, tarinoissa maahanmuuttaja tulee pääsääntöisesti Suomea köy- 
hemmästä maasta, jonka arvot ja olot poikkeavat usein suomalaisista. 

Maahan muuttajan kulttuuri ja maahanmuuttajat itsessään käsitettiin tari- 
noissa huomattavasti suomalaisia sosiaalisempina. Maahan muuttajat nähtiin 
yhteisöllisinä, avoimina ja ystävällisinä. Yusufin kotimaan ihmisiä kuvattiin 
usein välittömiksi ja suvaitseviksi: ihmiset ovat paljon avoimimpia ja iloisem- 
pia toisilleen. Melkein kaikki vaan tulee tervehtimään ja juttelemaan vaikkei 
ois aiemmin tavannutkaan. Yusufin kotimaata kuvailtiin myös monikulttuu- 
risemmaksi ja siten asenneilmapiiriä suvaitsevammaksi kuin Suomessa, jossa 
toisia kulttuureita kohtaan ei aina olla kovin suvaitsevaisia. 

Perhe- ja sukupuolirooleja käsiteltiin tarinoissa jonkin verran. Yhdessä ta- 
rinassa tuotiin esille perheen ja suvun läheisyys. Toisaalta muutamassa tarinas- 
sa kerrotaan naissukupuolen epätasa-arvoisuudesta, asemasta yhteiskunnassa 
ja naisen tehtävistä: 

naisia pitäisi alistaa enemmän ja antaa vähemmän mahdollisuuksia työelä- 

mään, koska miehet ovat ylempiarvoisia työelämässä. — — naisten pitäisi pi- 

tää huntua ja mustaa kaapua päällänsä, jotta heitä ei esinesteitä tai raiskata. 
Myös Yusufin kotimaan yhteiskunnallisesta tilanteesta kerrottiin. Vaikka 
vain muutamassa tarinassa mainitaan Yusufin kotimaa nimeltä (mm. Irak, 
Etelä-Afrikka ja Kosovo), maan sotaisuus ja rauhattomuus sijoittavat sen tiet- 
tyyn maantieteelliseen ja taloudelliseen kontekstiin. Maassa saattoi myös olla 
huonot olosuhteet eikä maata koettu yhtä vapaaksi kuin Suomea. Myös uskon- 
to rajoitti vapautta. Koska Yusuf usein vastauksissa arvostaa suomalaisen yh- 
teiskunnan toimivuutta, parempaa elintasoa ja turvallisuutta, voisi kuvitella, 
että vastaajat mielsivät Yusufin olevan etnisyydeltään jotain muuta kuin länsi- 
maalainen ja kotoisin Suomea vähemmän kehittyneestä ja turvattomammasta 
maasta. Maahanmuuttajien läsnäoloa Suomessa puolustavatkin ihmisoikeu- 
delliset näkökulmat ja niihin liittyvä parempiosaisten ihmisten vastuu hei- 
kommassa asemassa olevien auttamisesta (Souto 2011, 124). Sanaa pakolainen 
ei kuitenkaan käytetty kertomuksissa. Yusuf ei myöskään aina tullut Suomeen 
turvaan. Eräässä tarinassa pohdittiin syitä sille, miksi Yusuf pitää suomalaises- 
ta kulttuurista: Tämä saattoi tulla joko sotaisasta Lähi-idän maasta ja kokea 


olonsa Suomessa turvalliseksi, mutta hänen kotimaansa saattoi yhtä hyvin olla 

Yhdysvallat, jossa häntä on kiusattu paljon ja sen jälkee muuttanut Suomeen, 
jonka jälkeen kiusaaminen on loppunut. 

Kaikissa tarinoissa Suomen tilanne ei ollut itsestään selvästi parempi. Yh- 
dessä tarinassa Yusufin kotimaa oli vapaampi, sillä virkavalta ei puutu tekemi- 
siin. Toisessa tarinassa Yusuf löysi helpommin töitä ja tuli paremmin taloudel- 
lisesti toimeen omassa maassaan, kun verojakaan ei ollut. Toisaalta Suomessa 
oli paremmat puitteet toimeentulolle kuin entisessä kotimaassa. Myös kevy- 
empiä tapoihin ja tottumuksiin liittyviä asioita kirjoituksissa mainittiin, ei- 
vätkä kulttuurien edustajien väliset erot olleet aina kovin vakavia. Kahdesti 
tuli esille, että muualla ei alkoholia kuluteta yhtä runsaasti kuin Suomessa. 
Mainintoja tuli myös nähtävyyksien, urheilulajien ja syömistottumusten erois- 
ta: Te suomalaiset pidätte jääkiekosta ja minä en. Minun maassani pidetään 


enemmän tenniksestä. 


Maahan muuttajia ja monikulttuurisuutta osana suomalaista kulttuuria ja yh- 
teiskuntaa käsiteltiin kaikkien kehyskertomusten alla. Kuvaukset ovat tyypi- 
teltävissä kolmeen osioon, joita ovat maahanmuuttaja hyvinvointiyhteiskun- 
nasta hyötyjänä, suomalaisten ihanteiden, arvojen ja tapojen paremmuus 
sekä huomio siitä, että Suomessakaan ei aina ole täydellistä kantaväestön, 


saati sitten maahanmuuttajien kannalta. Tyypit on koottu taulukkoon 2. 

Taulukko 2. Maahanmuuttajuus suomalaisessa yhteiskunnassa 


Yusuf pitää suoma- 
laisesta kulttuurista 
enemmän 


Yusuf pitää oman 
kotimaansa kulttuu- 
rista enemmän 


Matti pitää suoma- 
laisesta kulttuurista 
enemmän 


Maahanmuuttajat helppo toimeentulo hyötyjällä ei oikeutta | liian hyvä sosiaali- 

suomalaisesta — työ, yhteiskunnan | valittaa saamastaan | turva 

yhteiskunnasta taloudellinen tuki kohtelusta maahanmuuttajat 

hyötyjinä hyvinvointiyhteiskun- vievät työpaikat 
nan palvelut 

Suomalaisten ihan- | turvallisuus ja väki- suomalaisuus on pohjoismaiset arvot 


teiden, arvojen ja vallattomuus parempaa kulttuurin tuttuus — 

tapojen paremmuus | pohjoismaiset arvot, | maahanmuuttajan helppous, vapaus 
kuten vapaus ja kulttuuri uhkaa länsi- | toteuttaa itseään 
tasa-arvo maalaisia arvoja 

Suomessakaan ei yhteiskunnan suomalaisten liiallinen alkoholin- 


ole kaikki hyvin 


avunanto kohdistuu 
väärin 


sulkeutuneisuus ja 
epäsosiaalisuus 


sopeutuminen 
vaikeaa 


liiallinen alkoholin- 
käyttö 


käyttö 

Suomessa ongelmia 
siinä missä muual- 
lakin 


Yusuf nähtiin monessa kertomuksessa hyvinvointiyhteiskunnasta hyöty- 
jänä. Esimerkiksi erään Yusufin myönteistä suhtautumista suomalaisuuteen 
kuvaavan tarinan mukaan suomalaisen kulttuurin paremmuudesta kertoo se, 
että Suomi tarjoaa maahanmuuttajille hyvät oltavat. Varsinkin hyvä ja vai- 
vaton toimeentulo on tärkeää: Yusuf saa sossulta massii. Siihen kuuluvat yh- 
teiskunnan takaamat palvelut ja hyvä elintaso silloinkin, kun työtä ei löydy 
sekä paremmat työllistymismahdollisuudet. Suomessa on positiivista se, että 
toimeentulo on Kelan ja sosiaalitoimiston avulla taattu, vaikka työtä ei saisi 
tai edes haluaisi. Suomalaisessa monikulttuurisuudessa viranomaisilla onkin 
perinteisesti ollut suuri rooli kotoutumisessa ja erilaisten toimintamallien 
suunnittelussa (Harinen & Suurpää 2003) kolmannen sektorin toimijoiden 
ohella. Tarinoiden mukaan maahanmuuttajat saattavat jopa saada etuuksia, 


jotka eivät suomalaisille kuulu: 


AIKAMME KASVATUS: VAIN MUUTOS ON PYSYVÄÄ? 
— 14 ELÄYTYMISMENETELMÄTUTKIMUSTA 


121 


Elina Kangastupa 


Jotkut maahan muuttajat saattavat saada enemmän kuin työssä käyvät suo- 

malaiset. Heille autokoulut on ilmaisia, heillä voi olla enemmän rahaa, kun 

perus suomalaisella. 
Toimeentulon lisäksi suomalainen yhteiskunta tarjoaa maahanmuuttajille 
myös muita palveluita, kuten ilmaista koulutusta ja halpaa terveydenhuoltoa. 
Työpaikka löytyy useimmiten helpommin ja palkkakin on parempaa kuin 
Yusufin kotimaassa. Työmuotona kebabin tekeminen ja siivoaminen on mai- 
nittu erikseen. Muutamassa kertomuksessa Yusufia kuvailtiin työntekijänä, 
taloudellisesti hyödyllisenä yhteiskunnan osana, mutta useammin tämä kui- 
tenkin koettiin rasitteeksi Suomen taloudelle. Jos Yusuf pitää omasta kulttuu- 
ristaan enemmän ja nauttii sosiaalietuuksista, tällä ei muualta tulleena olisi oi- 
keutta arvostella suomalaista kulttuuria. Toisaalta eräässä tarinassa tulee esiin 
asian kääntöpuoli ja median vaikutus suomalaisten mielipiteisiin: 

— — media antaa sellaisen kuvan, että jokainen maahanmuuttaja tulee Suo- 

meen vain laiskottelemaan ja elämään valtion kustannuksella. Vaikka tämä 

saattaakin olla totta joissain tapauksissa, niin ei se kaikissa ole näin. 
Yhtenä syynä yhteiskunnan tuottamien palvelujen määrään nuorten kirjoitta- 
missa tarinoissa saattaa olla se, mistä ja miten eri medioissa uutisoidaan (vrt. 
Rastas 2009). 

Matin tarinoissa maahanmuuttajat yhteiskunnasta hyötyjinä eivät ole yhtä 
vahvasti läsnä kuin muissa kertomuksissa. Kun Matti puhuu suomalaisesta yh- 
teiskunnasta, hän saattaa arvostella liian hyvää sosiaaliturvajärjestelmää. Mat- 
ti myös kokee, että maahanmuuttajat ovat vieneet suomalaisten työt ja kulttuu- 
rin, ja he yrittävät muuttaa suomalaisia heidän kulttuurinsa mukaisiksi. 

Suomalaisten ihanteiden, arvojen ja tapojen paremmuus on yksi kerto- 
musten keskustelluimmista aiheista. Kun Yusuf näkee suomalaisen kulttuuri 
parempana, syinä olivat usein suomalaisen yhteiskunnan turvallisuus ja väki- 
vallattomuus verrattuna Yusufin omaan maahan. Kotimaassa voi olla terrorin 
tai sodan jatkuva uhka, mutta täällä [Suomessa] ei sodita kokoajan ja ihmiset 
elävät sovussa. Suomalaisen kulttuurin paremmuutta perusteltiin myös län- 
simaisilla ja pohjoismaisilla perusarvoilla, joita olivat muun muassa vapaus, 
tasa-arvo ja oma tila: Suomen kulttuuri on parempi, sillä — — ihmiset yleisesti 


jättävät toisensa rauhaan. Toisten rauhaan jättämisen voi myös ajatella viit- 


122 JARI ESKOLA & ILONA NIKANTO & SATU VIRTANEN (TOIM.) 


Onko Suomessa liian hyvä olla? 


teeksi suomalaisen kansanluonteeseen usein liitetystä vaiteliaisuudesta (vrt. 
Helkama 2015). Tasa-arvona ajateltiin naisten ja miesten välistä sekä ylipäänsä 
erilaisuuden ymmärtämiseen liittyvää samanarvoisuutta. Yusuf on myös tyy- 
tyväinen siihen, että uskonto ei Suomessa näyttele arkielämässä suurta osaa. 
Yusufin kotimaan mahdollinen uskonnollisuus näyttäytyy elämää rajoittava- 
na tekijänä, joka yhdistyy muihin toisen kulttuurin rajoittavuuden piirteisiin. 
Myös suomalaiseen tapakulttuuriin liittyvät asiat saivat Yusufin pitämään 
suomalaisesta kulttuurista. 

Niissä tarinoissa, joissa Yusuf pitää omasta kulttuuristaan enemmän, 
kirjoittaja saattoi ilmaisista, että Yusuf ei ole väitteessään oikeassa. Tätä pe- 
rusteltiin useimmiten suomalaisten arvojen paremmuudella, mutta usein pe- 
rusteluksi riitti pelkkä suomalaisuus. Yhdessä näistä tarinoista kiellettiin suo- 
malaiseen luonteeseen usein liitetty negatiivisuus ja mainittiin, että kulttuuria 
ei saisi tuomita syntymäpaikan perusteella, mutta samalla leimattiin Yusufin 
tausta: — — Sellaisen kuvan saan Yusufista että hän on kateellinen Suomen va- 
paudelle ja isänmaallisuudelle. Jotkin maat eivät ole yhtä vapaita. 

Näissä tarinoissa oli myös jonkin verran asiattomuuksia, esimerkiksi suo- 
malaisen kulttuurin paremmuutta perusteltiin sillä, että Suomi on Suomi ja 
joissa maahanmuuttajaa saatettiin verrata esimerkiksi apinaan, koska tämä ei 
pitänyt suomalaisesta kulttuurista. 

Suomalaisten arvojen paremmuus tuli esille myös kerrottaessa Yusufin ko- 
timaan kulttuurin arvoista, joita Yusufitse piti parempana, mutta jotka sotivat 
länsimaalaisia arvoja vastaan. Tällaisia tarinoita oli vain muutama, mutta ne 
tuovat esille maahanmuuttajiin ja Suomen monikulttuuristumiseen julkisessa 
keskustelussa liitettyjä uhkakuvia, joissa pelätään muun muassa maahanmuu- 
ton lisäävän väkivaltaa, Islamin levittäytymistä Suomeen tai muuten suoma- 
laisen kulttuurin haurastumista (esim. Jaakkola 2005; 2009). Tarinoissa Yusuf 
ei suostunut toimimaan suomalaisen yhteiskunnan vaatimalla tavalla vaan 
toteutti omaa kulttuuriaan, ja sai siitä maksaa: 

Yusuf tuli puhumaan mulle kulttuuristansa. Minä sanoin ”maassa maan 

tavalla”. Yusuf tappoi naisen ja Yusuf karkoitettiin takaisin sinne, mistä tuli- 


kin. Media uutisoi tapauksesta ja suomalaiset olivat tyytyväisiä, koska kaikki 
maahanmuuttajat, jotka olivat tehneet vakavan rikoksen karkoitettiin. 

Edellisen tarinan tapaan etnisyys voidaan nähdä luonnollisena ilmiönä, jolla 
voidaan selittää toisia ilmiöitä. Maahanmuuttajan käytöstä voidaan perustella 
vedoten tämän etnisyyteen tai maailmalla tapahtuvia poliittisten ristiriitojen 
selitetään johtuvan kulttuurien eroista. (Huttunen 2005, 120.) 

Suomalaisten ihanteiden, arvojen ja tapojen paremmuudesta kerrottiin 
Matista kertovissa tarinoissa oletetustikin eniten. Ne tulivat esille puhuttaessa 
pohjoismaisista arvoista, suomalaisen kulttuurin tuttuudesta ja suomalaisista 
tavoista sekä tottumuksista. Tottumuksista tuli esiin esimerkiksi ruoka ja tapa 
käyttää alkoholia. Tarinoissa oli myös syvempiä tulkintoja, joissa suomalainen 
kulttuuri edustaa perimmäisiä pohjoismaisia tai länsimaisia arvoja ja tapoja 
toimia. Toimiva hyvinvointiyhteiskunta, hyvät oltavat, tasavertaisuus, suvait- 
sevaisuus, vapaus sekä turvallisuus ja rauhallisuus tulivat esiin usein. 

Matti koki suomalaisen kulttuurin paremmaksi myös sen tuttuuden vuok- 
si. Tarinoissa kerrottiin kulttuurin helppoudesta ja rikkaudesta, vapaudesta 
olla sellainen kuin haluaa ja elää kuten parhaaksi näkee. Kuten yhdessä tari- 
nassa mainittiin, täällä annetaan ihmisten olla semmoisia kuin haluavat. Va- 
paudella saatettiin tarkoittaa joko yksilöllistä kulttuuria tai sodattomuutta ja 
rauhaa. Edellä mainitut seikat kielivät siitä, että Matti tietää millaista suoma- 
lainen kulttuuri on ja kuinka siinä pärjää mahdollisimman hyvin. Toisen kult- 
tuurin edustajia pidetään usein enemmän kulttuurinsa vankeina kuin oman 
kulttuurin piirissä eläviä (esim. Huttunen ym. 2005). Esitetyt kuvailemisen 
tavat kertovat usein oman ympäristön tuttuuden lisäksi toisen elämänpiirin 
tuntemattomuudesta, jolloin se on helppo luokitella tiettyjen piirteiden — ku- 
ten vapauden ja helppouden — vastakohtien alle, kuten seuraavassa tarinassa 
on tehty: 

Suomalaisessa kulttuurissa on paljon vapauksia, mitä muissa kulttuureissa ei 

ole uskontojen tai perinteiden takia. Suomalainen kulttuuri on myös huole- 

ton ja sitä on helppo elää. 
Kaikissa tarinoissa Suomessakaan ei ole täydellistä. Vaikka Yusuf pitää suo- 
malaisesta kulttuurista enemmän, Suomi ei aina näyttäydy optimaalisena 
paikkana elää, koska yhteiskunnan apu ei mene sinne, minne sen kuuluisi. 
Eräässä tarinassa todettiin Yusufin olevan väärässä kokiessaan suomalaisen 


kulttuurin paremmaksi, sillä Suomen talous ei ole kunnossa eikä yhteiskunta 

auta niitä, jotka ansaitsisivat tukea, vaan työttömille ohjautuu liikaa veron- 
maksajien rahoja eikä opiskelijoita tueta tarpeeksi. 

Silloin, kun Yusuf pitää omasta kulttuuristaan enemmän hyvin usein tulee 
ilmi se, että Suomessa asiat eivät ole hyvin. Useimmiten syynä Yusufin koke- 
mukselle oli suomalaisten sulkeutuneisuus tai rasistisuus. Yusufin kotimaan 
asukkaat kommunikoivat enemmän ja heillä on avoimempi luonne, mikä te- 
kee kanssakäymisen miellyttävämmäksi ja helpommaksi. Asiasta kerrottiin 
suomalaisten epäsosiaalisuuden kautta: suomalaiset ovat hänen mielestä liian 
hiljaisia ja epäkohteliaita ja myös vähän rasistisia. Aiemmassa tutkimuksessa 
on tullut esille median taipumus keskittää maahanmuuttajien kritiikki suo- 
malaisuutta kohtaan koskemaan suomalaisten juroutta ja hiljaisuutta eikä 
niinkään maahanmuuttajien yhteiskunnassa kohtaamia ongelmia (Horsti 
2005). Viime vuosien tapahtumat, kuten Euroopan pakolaiskriisi, ovat saat- 
taneet muuttaa tilannetta. Toisaalta suomalaisnuoret itsekin kokevat suoma- 
laiset ujoina ulkomaalaisiin verrattuna (Tolonen 2002, 257). Lisäksi joissakin 
tarinoissa suomalaisen kulttuurin ja yhteiskunnan puutteita lähestytään siten, 
että Suomeen saattaa olla vaikea sopeutua. Ulkomaalaisen on vaikea löytää 
työtä tai opiskelupaikkaa ja kielen oppiminenkin saattaa olla ongelmallista. 

Varsinkin Matista kertovissa tarinoissa vaikuttaa siltä, että suomalaisten 
alkoholinkäytöstä hyveenä kirjoitettiin sarkastiseen sävyyn. Muutenkin suo- 
malaisesta kulttuurista stereotypioineen ja sen joskus negatiivisina pidetyistä 
erityispiirteistä kirjoitettiin vitsailevasti. Leikittelyssä saatettiin esittää suo- 
malainen kulttuuri yhtä aikaa kielteisessä ja myönteisessä valossa, kuten seu- 
raavassa tarinassa, jossa Matti tarvitsee alkoholia ollakseen sosiaalinen: 

Törmäsin netissä Mattiin. — — — Hän selitti miten joka juhlapyhänä on 

mukavaa avata Koskenkorvapullo ja viettää iltaa ystävien kanssa. Alkoho- 

lin vaikutuksen alaisena on helpompi tutustua ihmisiin, jotka ovat muuten 
pidättäytyviä. 
Löytyn (2015) mukaan omaa kulttuuria koskevat stereotypiat eivät aina ole 
negatiivisia vaan niillä voidaan osoittaa omaa kykyä vitsailla omista heikkouk- 
sista ja itselleen nauramisen voi ajatella olevan edellytys sille, että kykenee ar- 


vostamaan myös toista. Myös Anttilan (2007, 260) mukaan suomalaisuudesta 

tehtyjen stereotyyppisten luonnekuvausten tuominen esiin tutkimustilantees- 
sa on yhteydessä suvaitsevaan suhtautumiseen maahanmuuttajia kohtaan. 

Ajatusta suomalaisesta lintukodosta murrettiin parissa Matista kertovassa 
vastauksessa siten, että Matti on mielipiteessään kirjoittajan mukaan väärässä 
eikä osannut esittää suomalaisen kulttuurin paremmuudelle riittävän vakuut- 
tavia perusteita, sillä myös suomalaisessa yhteiskunnassa on ongelmia: 

Matin mukaan Suomi on parempi, koska Suomessa pieni määrä rikoksia, 

poliittisia ongelmia ja muita semmoista. Hän vaikeni, kun näytin hänelle 

Iltalehden etusivun. 

Suurimpia eroja eri kehyskertomusten pohjalta kirjoitetuissa tarinoissa oli 
niiden sävy. Kun Yusuf piti suomalaisesta kulttuurista enemmän, tarinoiden 
yleisilme vaikutti positiiviselta ja ne pysyivät yhteiskunnallisella tasolla. Toi- 
saalta, koska osa tarinoista kertoo yksityiskohtaisesti, mitä kaikkea Yusuf yh- 
teiskunnalta saa, voisi ajatella sävyn olevan katkera tai kateellinen. Kun Yusuf 
piti enemmän oman maansa kulttuurista, kirjoitusten tyyli muuttui negatiivi- 
semmaksi ja Yusuf henkilökohtaisesti tai kulttuurinsa edustajana olisi halun- 
nut toteuttaa arvoja, joita ei suomalaisessa kulttuurissa hyväksytä. Tarinoissa, 
joissa Matti piti kotimaansa kulttuurista muita enemmän, suhtautuminen 
suomalaisuuteen oli kevyempää kuin muissa tarinatyypeissä ja suomalaisuu- 
della saatettiin leikitellä, mitä Yusufin tarinoissa ei juurikaan tapahtunut. Il- 
meisesti Matilla, jonka koettiin olevan suomalainen, oli erilainen oikeus ar- 
vostella kulttuuriaan ja maatansa kuin toiseutta edustavalla Yusufilla. 

Kun Yusuf pitää suomalaista kulttuuria omaa kulttuuriaan parempana, 
tarinat ovat huomattavasti yhdenmukaisempia kuin muiden kehyskertomus- 
ten vastaukset. Tämä johtunee siitä, että omasta kulttuurista on helpompi 
kertoa sen tuttuuden vuoksi. Tarinoissa painottuu yhteiskunnan ja kulttuu- 
rin linkittäminen yhdeksi ja samaksi sekä suomalaisuuteen liitetyt arvot. Kun 
Yusuf piti kotimaansa kulttuuria suomalaista kulttuuria parempana, keskeisiä 
teemoja ei ollut yhtä helppo löytää, vaan vastaukset olivat aiheiltaan hajanai- 
sempia. Nimeämätöntä, vierasta kulttuuria voikin olla vaikea kuvailla. Ky- 
seisen kehyskertomuksen tarinat olivat keskimäärin asiattomampia ja muita 
tarinoita negatiivisempia suhteessa muihin kulttuureihin. Toisaalta näissä ta- 


rinoissa tuotiin esiin eniten myös muiden kulttuurien hyviä puolia suhteessa 

suomalaiseen kulttuuriin. Suomalaisen kulttuurin paremmuutta ja ylipäänsä 
suomalaista kulttuuria kuvataan Matista kertovissa tarinoissa useilla tavoilla. 
Omalaatuista on tarinoiden leikittelevä sävy suomalaisuuden stereotyyppisis- 
tä puolista. 

Yusufin ja tämän kulttuurin kuvailut sisältävät jonkin verran etnisiä ennak- 
koluuloja ja stereotypioita. Eläytymismenetelmää käytettäessä on normaalia, 
että stereotypioita esiintyy vastauksissa (Eskola ym. 2018), mutta ei ole yhden- 
tekevää, millaisia käytetyt yleistykset ovat. Tarinoiden sävy maahanmuuttoa 
kohtaan näyttäytyi enemmän kielteisenä kuin myönteisenä. Lisäksi tarinois- 
sa toistettiin useita maahanmuuttajiin liitettyjä kielteisiä ennakko-oletuksia. 
Toisaalta, kehyskertomuksissa annettu vertailuasetelma saattaa olla otollinen 
kyseisen kaltaisten käsitysten synnylle. Aina tarinoissa ei vastattu kehyskerto- 
muksen viitoittamalla tavalla, mutta tämä on eläytymismenetelmääaineistoissa 
suhteellisen yleistä, sillä kirjoittajaa on vaikea estää tekemästä omia valinto- 
jaan. Joissakin tarinoissa kirjoittaja jäi ”väittelemään” Yusufin tai Matin kans- 
sa ja halusi kertoa oman mielipiteensä. 

Tarinoissa eroaa myös se, kuinka läpinäkyvänä tai muuttumattomana omaa 
tai toisen kulttuuria pidetään. Kulttuurit eivät tarinoissa juurikaan keskustel- 
leet keskenään, vaikka kehyskertomuksessa ei esiintynyt väitteitä muodossa 
”paras”. Tarinoiden kuvailemat kulttuurit sopivat useimmiten perinteiseen 
fundamentalistiseen kulttuurikäsitykseen, jossa korostetaan kulttuurien eroja 
eikä anneta sijaa mahdollisille yhtäläisyyksille (vrt. Souto 2011). Jos tarinoiden 
Yusuf piti kotimaansa kulttuurista enemmän, kulttuuri esitettiin useimmiten 
suomalaisesta ihanteesta poikkeavaksi. Negatiivisimmissa tarinoissa suoma- 
laisen kulttuurin ja Yusufin kotimaan kulttuurin arvot olivat täysin erilaisia. 
Kulttuurien sisällön erilaisuuden koetaan tekevän etnisistä ryhmistä mitä ne 
ovat ja siten saamaan aikaan niiden väliset erot tai yhtäläisyydet. Ongelmal- 
lista kulttuurien ja etnisten ryhmien yhteen nivomisessa on se, että etniset 
ryhmät eivät ole sisäisesti ollenkaan niin yhtenäisiä, kuin miltä ne kulttuurien 


kautta määriteltäessä saadaan välillä näyttämään. (Huttunen 2005.) 

Pohdinta ja johtopäätökset 


Tarinoista löytyi erilaisia käsityksiä ja jäsennyksiä maahanmuuttajista ja hei- 
dän kulttuureistaan kuten myös monikulttuurisuudesta suomalaisessa yh- 
teiskunnassa. Maahanmuuttaja nähtiin usein suomalaisesta yhteiskunnasta 
hyötyjänä. Kun Yusuf piti suomalaisesta kulttuurista enemmän, tämä arvosti 
helppoa toimeentuloa joko sosiaalietuuksien tai harvemmin paremman työ- 
tilanteen vuoksi. Yusuf osasi myös arvostaa yhteiskunnan palveluita kuten 
koulua ja terveydenhuoltoa. Maahanmuuttajat nähtiin tarinoissa monesti 
suomalaisen hyvinvointivaltion passiivisina elätteinä. Jos Yusuf taas ei pitänyt 
suomalaisesta kulttuurista, tuotiin tarinoissa esille, että hänellä ei ole oikeutta 
valittaa saamastaan kohtelusta, sillä Suomi on hyvä paikka elää. Kun Matti 
piti suomalaisesta kulttuurista, koki tämä, että Suomessa maahanmuuttajilla 
saattaa olla jopa liian hyvät oltavat ja Suomi tulisi pitää suomalaisena, jotta 
maahanmuuttajat eivät veisi työpaikkoja. 

Toinen tyypillinen tarina oli suomalaisten ihanteiden, arvojen ja tapojen 
paremmuus suhteessa muihin kulttuureihin. Kun Yusuf piti Suomesta, arvosti 
tämä maan turvallisuutta ja väkivallattomuutta ja pohjoismaisia arvoja kuten 
vapautta ja tasa-arvoa. Yusufin arvostaessa kotimaansa kulttuuria enemmän, 
olivat tämän arvot usein suomalaisista arvoista huomattavasti negatiivises- 
ti poikkeavia. Osassa tarinoista Yusufin mielipidettä ei kuultu, vaan tuotiin 
esille suomalaisuuden paremmuus, yleensä sen enempiä perustelematta. Matin 
mielestä suomalaiset arvot ovat parempia niin maassa noudatettavien pohjois- 
maisten arvojen kuin kulttuurin tuttuuden mahdollistaman helpon elämisen 
vuoksi. 

Kolmannessa tyypissä ymmärretään, että Suomessakaan asiat eivät aina ole 
hyvin. Jos Yusuf pitää suomalaisesta kulttuurista, ei tämän koeta näkevän suo- 
malaisuudessa puutteita, vaan niin tekevät lähinnä tämän keskustelukump- 
panit, joiden mukaan yhteiskunnan avunanto kohdistuu välillä väärin ja raha 
ei mene oikeisiin taskuihin. Yusuf ei aina koe oloaan hyväksi Suomessa, mikä 
johtuu useimmiten suomalaisten sulkeutuneisuudesta ja epäsosiaalisuudesta, 
sopeutumisen vaikeudesta sekä suomalaisten alkoholinkäytöstä. Mattikaan ei 


aina pidä suomalaisesta kulttuurista alkoholin liikakulutuksen vuoksi. Matin 

tarinoissa kerrotaan, että ei sovi unohtaa Suomessa olevan ongelmia siinä mis- 
sä muuallakin. 

Tarinoissa rakennetaan usein maahanmuuttajaa, joka on sidoksissa yh- 
teiskunnan rakenteisiin, ei niinkään maahanmuuttajien omaan aktiiviseen 
toimintaan. Yusufilla on pääosin hyvä ja turvallinen olla Suomessa, jossa val- 
tio auttaa taloudellisesti enemmänkin kuin tarpeeksi, vaikka välillä suoma- 
laisten epäsosiaalisuus vaivaakin. Esimerkiksi ”kebabin pyörittäminen” tai 
siivoaminen näyttäytyvät hyvinä vaihtoehtoina yhteiskunnan tukien varassa 
elämiselle. Toisaalta tarinoissa korostuu suomalaiseen kulttuuriin kuuluva 
vapaus toteuttaa itseään, olla mitä haluaa ja kuinka haluaa. Erilaisten kult- 
tuuriperinteiden ja elämäntapojen kirjo kyllä tunnistetaan ja kuten eräässä 
kirjoituksessa mainittiin: mista Yusuf olikaan niin eiköhän lähes joka maassa 
ole erilainen kulttuuri. Voisiko siis olla, että kunhan maahanmuuttaja istuu 
hänelle suomalaisessa yhteiskunnassa asetettujen rajojen sisälle, on hänelläkin 
oikeus kuulua yhteiskuntaan? Ongelmaksi saattaa tosin muodostua se, kuka, 
kuinka ja minkä vaikutuksesta ja mistä lähtökohdista ulkomaalaistaustaisille 
rajoja muodostetaan. Kuinka stereotyyppisiä toiminnan rajat ovat tarinoiden 
lisäksi käytännössä? 

Maahanmuuttajan määritteleminen ei aina ollut nuorille yksiselitteistä. 
Vaikka aineistonkeruun yhteydessä kerätyt taustatiedot eivät tässä artikkelissa 
ole kiinnostuksen kohteena, myös ryhmässä, jossa oli mukana maahanmuut- 
tajataustainen opiskelija, vastaajat kertoivat, ettei heillä ole maahanmuuttaja- 
taustaisia tuttavia. Maahanmuuttaja ei käsitteenä ole yhtä neutraali kuin vielä 
joitain vuosia sitten, vaan nykyään se kuvaa yhä enenevässä määrin erilaisuutta 
ja toiseutta, vaikka suurin osa maahanmuuttajista todellisuudessa tulee Suo- 
meen naapurimaista (Haikkola 2014; SVT 2015). Näin ollen omaan luokkaan 
ja ryhmään kuuluvaa ei välttämättä mielletä ensimmäisenä maahanmuutta- 
jaksi vaan oman ryhmän jäseneksi. Kuvauksissa näkyy maahanmuuttajan kä- 
sitteen historia ja sen viimeaikainen merkityksen muutos. Tutkimustulosten 
perusteella nuoret kuitenkin elävät monikulttuurisessa yhteiskunnassa, jossa 
maahanmuuttajuus on läsnä eri muodoissaan. 

Se, kuinka Yusufin juuret sijoitettiin maantieteellisesti yleensä Suomea 


köyhempiin maihin, voi kertoa nuorten maahan muuttajista tekemistä jäsen- 

nyksistä. Yusufille, jonka nimi saattaa viitata läntisen Euroopan ulkopuolelle, 
ei kehyskertomuksissa nimen lisäksi annettu muita määritelmiä kuin maa- 
hanmuuttajataustaisuus. Osatekijä suhtautumisten ja näkemysten muodos- 
tumiseen saattaa löytyä suomalaisesta monikulttuurisuuspolitiikasta, joka oli 
pitkään pakolaispainotteista ja työperäisestä maahanmuutosta alettiin puhua 
vasta kun viimeisin taloudellinen taantuma oli jo lähes alkamassa (Saukkonen 
2013; Suomen maahanmuuttopoliittinen ohjelma 2006). Myös mediasta sa- 
mankaltainen kehityskulku on ollut nähtävissä, sillä Suomessa maahanmuu- 
tosta uutisoitiin aluksi muista maista poiketen lähinnä turvapaikanhakijoista 
eikä mahdollisesta työvoiman lisääntymisestä. Uutisointi keskittyi pitkään 
joko rikoksiin tai pakolaisiin viranomaisten näkökulmasta. (Maasilta 2012; 
Horsti 2013.) Toisaalta aikaisempien tutkimusten perusteella pakolaisuus 
näyttäytyy yhtenä ainoista oikeutetuista syistä tulla Suomeen (Souto 2011). 

Vaikka eri tiedotusvälineitä ei kovin usein tarinoissa mainittu, kertomuk- 
sissa oli useita medioissa ja varsinkin sosiaalisessa mediassa keskustelua herät- 
täneitä aiheita. Maahanmuuttajien rikoksia Suomessa käsiteltiin tarinoissa 
kuitenkin verrattain vähän, vaikka väkivaltaisuus ja turvattomuus tulivat 
usein esiin puhuttaessa Yusufin kotimaasta. Tiedotusvälineet usein päättävät 
ketä kuullaan ja kuka saa määritellä ongelmat ja mahdolliset ratkaisut (Horsti 
2013). Median tavalla uutisoida maahan muutosta on eittämättä kauaskantoi- 
sia seurauksia: varsinkin sosiaalisessa mediassa ja lehtien keskustelupalstoilla 
maahanmuuttoa koskeva keskustelu on moninaista (Maasilta 2012). Kuten 
eräässä tarinassa mainittiin, media saattaa värittää ilmiöistä antamaansa ku- 
vaa. Lisäksi sosiaalista mediaa käyttävät nuoret ovat jatkuvassa informaatio- 
tulvassa, josta voi olla vaikea poimia totuudenmukaista tietoa. 

Kertomusten Yusufia usein suvaitaan, mutta suvaitsemiselle asetetaan 
tiettyjä ehtoja, joita maahanmuuttajan on hyvä käytöksellään noudattaa (vrt. 
Suurpää 2002). Joissain tarinoissa Yusuf kuitenkin toteuttaa täysin pohjoismai- 
sille arvoille vastakkaisia arvoja ja on fundamentalistisen kulttuurikäsityksen 
(Huttunen ym. 2005) mukaan enemmän kulttuurinsa orja kuin suomalaiset. 
Vastauksissa tuli usein esille kulttuurien erilaisuus, jota pyritään kilpailevien 
ryhmien välisessä kanssakäymisessä jopa liioittelemaan, jotta toisen kanssa 


olisi helpompi olla eri mieltä (vrt. Lanas 2011). Jos vieraus ja toiseus pysyttele- 

vät tarpeeksi kaukana, koetaan ne eksoottisena, mutta tullessaan liian lähelle 
ne saatetaan nähdä uhkana opitulle sosiaaliselle järjestykselle (ks. Harinen & 
Suurpää 2003, 8-10). Saattaa siis olla, että kantasuomalainen voi kokea suo- 
malaisuutensa merkitykselliseksi vasta silloin, kun toisesta kulttuurista tullut 
yksilö tai ryhmä pyrkii neuvotteluihin omasta paikastaan ja jäsenyydestään 
suomalaisessa yhteisössä (Matinheikki-Kokko 2002, 224) esimerkiksi arvoste- 
lemalla aiheettomasti suomalaista kulttuuria. Pelkona suomalaisilla on maa- 
hanmuuton lisääntymisen aiheuttama oman kulttuurin liiallinen muuttumi- 
nen tai jopa katoaminen. Pidemmän aikavälin tutkimusten perusteella tarve 
suojella omaa kulttuuria on säilynyt yhtä vahvana jo 20 vuotta, vaikka Suomi 
on tuolla aikavälillä monikulttuuristunut huomattavasti. (Haavisto 2012, 8.) 
Tarinoissa ei juuri oteta huomioon erilaisia käsityksiä vapaudesta tai hyväs- 
tä elämästä, vaan elämäntapaa katsotaan länsimaalaisella kulttuurilla laveerat- 
tujen lasien läpi. Esimerkiksi uskonnon harjoittamista pidetään kertomuksissa 
Yusufin elämää aiemmin rajoittaneena tekijänä, vaikka se tuo useiden tutki- 
musten mukaan nimenomaan harjoittajansa elämään vapautta: Niemelän 
(2003, 98) tutkimat somalitytöt pitäytyivät mieluummin somalikulttuurissa, 
sillä se tarjoaa selkeämmin oman paikan, jolloin vapautuu itsensä etsimisen 
aiheuttamista paineista. Välillä suomalaisen yhteiskunnan ja suomalaisuuden 
tarkastelusta puolestaan unohtuu kriittisyys (Inkala 2002). Suomalaiseen tai 
suomalaiseksi koettuun arvojärjestelmään suhtaudutaan helposti kritiikittö- 
mästi, mikä näkyy tarinoissa varsinkin, kun sitä suhteutetaan maahanmuut- 
tajuuteen. Suomalaisuus on kritiikin kohteena, mutta usein sellaisten asioiden 
yhteydessä, joiden yleisemmin ajatellaan suomalaisuudessa olevan pielessä. Ta- 
rinoissa sekä pilkattiin suomalaista yhtenäiskulttuuria että käytettiin sitä hyö- 
dyksi, kun haluttiin osoittaa suomalaisuuden paremmuus (vrt. Suurpää 2005). 
Yusuf saa tarinoissa paljon tukea suomalaiselta yhteiskunnalta niin ra- 
han, koulutuksen kuin terveydenhuollon puolesta. Nuorisobarometrissa 2010 
mitattiin nuorten suhtautumista maahanmuuttoon ja selvisi, että aiempaa 
useampi koki maahanmuuttajien tulevan Suomeen tarkoituksenaan hyötyä 
hyvinvointiyhteiskunnan tarjoamista palveluista. Tällaiset yhteiskunnan ti- 
lasta juontuvat käsitykset ovat usein pitkälti median ja muun julkisen keskus- 


telun aikaansaamia. (Myllyniemi 2010.) Tarinoissa, joissa Yusuf hyötyi yhteis- 

kunnan palveluista, sävy ei kuitenkaan aina ollut negatiivinen. Saattoivathan 
tarinoita kirjoittaneet nuoret olla ylpeitä yhteiskunnastaan ja sen tarjoamista 
palveluista ja halusivat tuoda esille yhteiskunnan puolia, joita itse pitävät tär- 
keinä. Tarinoissa on myös voitu ilmaista koettu asian tila, eikä niinkään omaa 
mielipidettä. Samankaltaisia tuloksia on saatu ainakin jo mainitussa nuoriso- 
barometrissa: yksi osa-alueista, jonka nuoret kokivat Suomessa arvokkaaksi, 
oli nimenomaan hyvinvointiyhteiskunta ja sen instituutiot (Myllyniemi 2010). 
Nuoret arvostavat maataan ja haluavat ylläpitää hyvänä pitämänsä aspekteja 


omassa yhteiskunnassaan. 

Luokanopettajien käsityksiä laaja-alaisuudesta 
vuoden 2016 opetussuunnitelmassa 


Inka Oinonen & Sanna-Mari Salonen-Hakomäki 
& Terhi Mäntylä & Jari Eskola 


Johdanto 


Kansallisen opetussuunnitelman uudistaminen on merkittävä ja jatkuva kou- 
lutuksen kehittämisen prosessi osana yhteiskunnallista muutosta ja kehitystä. 
“Ilman toimivaa, relevanttia ja ajalliseen ja paikalliseen kontekstiinsa tiiviisti 
sidottua opetussuunnitelmaa ei koulua voi olla olemassa eikä sillä instituutio- 
na ole tulevaisuutta” (Autio & Ropo 2004, 234). On monia syitä siihen, miksi 
kansallista opetussuunnitelmaa tarvitsee uudistaa. Ensinnäkin on olemassa 
yhteiskunnallisia tarpeita, joihin opetussuunnitelman uudistajien täytyy rea- 
goida, kuten esimerkiksi sivistyksen, hyvinvoinnin tai valtion kilpailukyvyn 
turvaaminen. Toinen syy liittyy siihen, että koulutuksessa vallitsee tarve rat- 
kaista ongelmia ja haasteita, jotka liittyvät pedagogiaan ja olosuhteisiin koulu- 
tuksen kentällä — tai halu kehittää niitä uuden tiedon ja ymmärryksen pohjal- 


ta entistä paremmaksi. Opetussuunnitelma onkin kuin risteys, jossa kohtaavat 

koulutukselle asetetut yhteiskunnalliset odotukset ja kehittämisvaateet, kou- 
lujen arjessa näkyvät erilaiset tarpeet, pedagogisen kehityksen tuulet sekä toi- 
saalta myös koulutuksen merkittävä rooli yhteiskunnan kehittäjänä. Koulu- 
tusuudistuksen päämäärät ja valitut suunnat näyttävät lopulta konkreettisesti 
sen, mihin suuntaan koulutusta halutaan kehittää. (Salonen-Hakomäki & 
Soini & Pietarinen & Pyhältö 2016, 673, ks. myös Sarjala 2006, 36.) 

Yhteiskunnan ja siten myös koulun kehittämistarpeet ovat muuttuneet 
koko ajan kompleksisemmiksi ja kietoutuneet toisiinsa yhä tiiviimmin. Maail- 
man muutosten keskellä yksilöihin kohdistuu yhä enemmän odotuksia ja haas- 
teita, joiden ratkaiseminen vaatii kokonaisuuksien ymmärtämistä ja hallintaa, 
sekä koulussa opitun soveltamista koulun ulkopuolella, vaikkapa työelämässä. 
Tästä syystä niin maailmalla kuin Suomessakin opetussuunnitelman uudista- 
misen yhtenä päämääränä on korostaa yksittäisiin oppiaineisiin keskittymisen 
sijaan laaja-alaisen osaamisen merkitystä. Tämä tutkimus selvittää sitä, miten 
laaja-alaisuus käytännössä toteutuu ja millaisia mahdollisuuksia ja haasteita 
siihen liittyy koulun arjessa. Suomessa viimeisin opetussuunnitelmauudistus 
toteutettiin vuosina 2012—2016 ja tämän tutkimuksen tekemisen hetkellä 
opetussuunnitelman käyttöönotosta on kulunut noin puolitoista vuotta, joten 
kyseessä on varsin ajankohtainen aihe — ainakin opetussuunnitelman toteut- 
tamiseen liittyen. Luokanopettajilla on jo varmasti jonkinlainen käsitys siitä, 
millä tavoin he itse toteuttavat opetussuunnitelman velvoittavaa laaja-alaista 
osaamista. 

Laaja-alaisuus ei ole opetussuunnitelman käsitteenä täysin uusi, sillä jo 
vuoden 2004 perusopetuksen opetussuunnitelman perusteissa oli ajatus op- 
piainerajoja läpäisevistä teemoista. Tällöin käytettiin käsitettä aihekokonai- 
suus. (POPS 2004; Norrena 2015, 19.) Laaja-alaiset osaamiskokonaisuudet 
ovat opetussuunnitelman uudistuksen yhteydessä täsmennetty vastaamaan 
paremmin tulevaisuudessa tarvittavia taitoja, joten niiden nimet ja sisällöt 
ovat muuttuneet tai täsmentyneet aiemmasta opetussuunnitelmasta. Uudessa 
opetussuunnitelmassa kiinnitetään aiempaa enemmän huomiota eheyttämi- 
seen, jonka tavoitteena on yhdistää eri tiedonalojen tietoja toisiinsa ja jäsentää 
niitä mielekkäiksi kokonaisuuksiksi. Laaja-alaisten tavoitteiden mukaan otta- 


minen opetukseen on mahdollistettu aiempaa paremmin, sillä opetussuunni- 

telman oppiaineosioon on lisätty oppiaineiden tavoitteiden kohdalle, mihin 
laaja-alaiseen osaamiskokonaisuuteen mikäkin tavoite liittyy. Lisäksi uutena 
asiana ovat monialaiset oppimiskokonaisuudet, jotka omalta osaltaan mahdol- 
listavat laaja-alaisuuden ja eheyttämisen toteuttamisen. (POPS 2014; 2004.) 

Tutkimuksessa keskeisinä kiinnostuksen kohteina ovat opetussuunnitel- 
massa ilmenevä laaja-alainen osaaminen, monialaiset oppimiskokonaisuudet 
sekä niiden rooli koulun arjessa. Laaja-alaisuus tarkoittaa siis sitä, että luodaan 
yhteyksiä tiedon ja sen saavuttamisen sekä koulussa opetettavien aihepiirien ja 
koulun ulkopuolisen elämän välille (Ni, Li, Li & Zhang 2011) oppiainerajoja 
ylittäen, laajempaa kokonaisymmärrystä ja kompleksisessa maailmassa kansa- 
laisena ja työntekijänä pärjäämistä tavoitellen. Tiedot, taidot, arvot, asenteet ja 
tahto ovat laaja-alaisuuden ytimessä, sillä laaja-alaiseen osaamiseen kuuluu se, 
että tietoja ja taitoja osataan käyttää tilanteen vaatimalla tavalla. Arvot, asen- 
teet ja tahto taas vaikuttavat siihen, miten oppilaat käyttävät tietoja ja taitoja. 
(POPS 2014.) Laaja-alainen osaaminen liittyy siis vahvasti oppilaan ajatteluun 
ja tekoihin yhteiskunnan jäsenenä (Norrena 2015, 27). Uusimmissa perusope- 
tuksen opetussuunnitelman perusteissa (2014) kuvataan seitsemän laaja-alais- 
ta osaamiskokonaisuutta, joita ovat ajattelu ja oppimaan oppiminen (L1), 
kulttuurinen osaaminen, vuorovaikutus ja ilmaisu (L2), itsestä huolehtiminen 
ja arjen taidot (L3), monilukutaito (L4), tieto- ja viestintäteknologinen osaa- 
minen (Ls), työelämätaidot ja yrittäjyys (L6) sekä osallistuminen, vaikuttami- 
nen ja kestävän tulevaisuuden rakentaminen (L7). Edellytyksenä laaja-alaisen 
osaamisen kehittymiselle on rohkeus irrottautua oppiainejakoisuudesta sekä 
uudenlaisten työskentelytapojen kokeileminen (Halinen & Jääskeläinen 2015, 
28). 

Monialaiset oppimiskokonaisuudet taas ovat opintojaksoja, jotka liittyvät 
opetuksen eheyttämiseen ja oppiaineiden yhteistyöhön ja pyrkivät tukemaan 
laaja-alaisen osaamisen kehittymistä. Ajatus monialaisista oppimiskokonai- 
suuksista on ollut mukana jo aiemmassa opetussuunnitelmassa juuri eheyt- 
tämisen kautta (POPS 2004, 38), mutta uusimmassa opetussuunnitelmassa 
monialaisten oppimiskokonaisuuksien käsittelyyn on paneuduttu yksityis- 
kohtaisemmin ja laajemmin (POPS2014, 31-32). Monialaisten oppimiskoko- 


naisuuksien keskeisen idean mukaisesti kouluilla itsellään on valinnanvapaus 

siinä, mitä teemoja halutaan opettaa ja opiskella monialaisesti. Teemat on tar- 
koitus valita lukujärjestyksessä olevista oppiaineista ja niissä käsiteltävät valit- 
tuun teemaan liittyvät oppitunnit muodostavat sisällöllisen kokonaisuuden. 
(Cantell 2015, 12.) Opetussuunnitelma voidaan tällöin nähdä jatkumona, jon- 
ka yhdessä vaiheessa oppiaineiden väliset rajat pyritään hämärtämään tai jopa 
rikkomaan. Tällöin oppiaineiden sisältöjä opiskellaan sekä oppiaineiden sisäl- 
lä että niiden välillä, jolloin eri oppiaineet tukevat ymmärrystä opiskeltavaa 
aihetta kohtaan. (Vitikka 2009, 111.) Monialaisten oppimiskokonaisuuksien 
tulisi olla tavoitteellisia, suunnitelmallisia sekä selvästi yksittäistä teemapäi- 
vää tai opintokäyntiä pidempiä kokonaisuuksia (Halinen & Jääskeläinen 2015, 
31) ja opetussuunnitelma velvoittaa, että jokaisen oppilaan opintoihin täytyy 
sisältyä vähintään yksi monialainen oppimiskokonaisuus lukuvuoden aikana 
(POPS 2014, 31). Tämä ei tosin yksin riitä tukemaan laaja-alaista osaamista. 
Siksi onkin mielenkiintoista selvittää, miten luokanopettajat näkevät laa- 
ja-alaisuuden ja monialaisten oppimiskokonaisuuksien roolin koulun arjessa. 
Kiinnostavaa on, jäävätkö ne pelkästään yhdeksi teemaviikoksi tai -päiväksi 
lukuvuoden aikana, vai otetaanko laaja-alaisuus ja monialaiset oppimiskoko- 
naisuudet laajempaan käyttöön osaksi koulun arkea. 

Laaja-alaisuuden ja monialaisten oppimiskokonaisuuksien taustalla laa- 
jempana tekijänä vaikuttaa opetussuunnitelman integraatio. Opetussuunni- 
telman integroinnin yhtenä tarkoituksena on yhdistää oppiaineita niin, että 
saavutetaan opetussuunnitelmassa olevia tavoitteita yleisesti, eikä vain yhden 
oppiaineen osalta (Morris 2003, 164), eli integroinnin yhtenä tavoitteena on 
laaja-alaisuus. Opetussuunnitelman integroinnin laajempana tarkoituksena 
on etsiä yhteyksiä mahdollisimman moneen eri suuntaan: esimerkiksi mennei- 
syyteen, yhteisöön ja eri oppiaineiden välille. Lisäksi integrointi pitää sisällään 
neljä merkittävää näkökulmaa, joita ovat kokemusten yhdistäminen, sosiaali- 
nen yhdistyminen, tiedon yhdistäminen sekä integraatio opetussuunnitelman 
suunnittelun kautta. Opetussuunnitelman integrointi ei siis ole pelkästään 
oppituntien uudelleenjärjestämistä siten, että tietyt oppiaineet limittyvät. 
(Beane 2016.) Tehokkaassa integroinnissa tieto on mielekkäästi yhdistetty 
muihin oppimisen alueisiin sekä oikeaan elämään (Morris 2003, 164). Inte- 


graatio ei ole toimintatapana absoluuttinen, eikä aina paras lähtökohta oppi- 

miseen. Sitä ei myöskään tule tehdä vain sen itsensä vuoksi. (Hinde 2005, 107; 
Morris 2003, 164.) Opetussuunnitelman integrointi on siis paljon muutakin 
kuin kahden eri oppiaineen yhdistämistä, mutta koulutyössä täytyy kuiten- 
kin huomioida laissa määrätty asetus, jossa linjataan, että jokaista oppiainetta 
täytyy opettaa tietty vähimmäismäärä vuosiviikkotunteina lukuvuoden aika- 
na (Perusopetuslaki 422/2012 $ 6). Oppiaineita ei siis voi kokonaan häivyttää 
kouluopetuksesta ja se tuskin tavoitteena onkaan. 

Integraation taustalla vaikuttavat sekä siihen läheisesti liittyvät Lehrplan- 
ja Curriculum-traditiot. Lehrplan-mallin mukaan toteutetussa opetussuun- 
nitelmassa esitetään oppiaineet sekä niihin liittyvät tavoitteet ja opetussisäl- 
löt, eli se on tiedonalapainotteinen. Ikään kuin vastakkaisena mallina toimii 
Curriculum, jonka mukaan opetussuunnitelmaa ei sidota ainejakoiseen ope- 
tukseen. Curriculum-mallin mukainen opetussuunnitelman laadinta pitää 
sisällään oppilaan toimintaan läheisesti liittyvien oppikokemusten suunnit- 
telua, eli se on sisällöltään oppilaspainotteinen. (Malinen 1992, 12—13, 23; Vi- 
tikka 2009, 72-73; Westbury 2000.) Oppilas- ja oppiainekeskeinen näkemys 
ikään kuin kilpailevat keskenään. Oppilaskeskeisen koulutuksen olennaisin 
aspekti on elinikäinen oppiminen, mikä ilmenee lukuisissa sosiaalisissa kon- 
teksteissa, joista yhtenä esimerkkinä voidaan mainita formaali koulu. Sen 
tarkoitus on vähentää kokeiden roolia ja korostaa jatkuvan arvioinnin merki- 
tystä, jotta päästään lähemmäksi oppilaskeskeistä pedagogiikkaa. (Chisholm 
& Leyendecker 2008, 197.) Tavoitteena on siis laaja-alainen osaaminen, toisin 
kuin oppiainekeskeisessä näkemyksessä, joka korostaa enemmän behavioristis- 
ta lähestymistapaa opetukseen (Bulut 2007, 204). 

Suomessa ei ole haluttu erotella edellä mainittuja käsitteitä Lehrplan ja 
Curriculum, vaan tavoitteena on ollut ikään kuin yhdistää suunnittelun hal- 
linnollinen ja pedagoginen puoli (Malinen 1992, 14—15). Opetushallitus lin- 
jaa, että opetussuunnitelmalla tarkoitetaan koulun toiminnan pedagogista 
kokonaissuunnitelmaa, eikä pelkästään oppiaineiden sisältöjä ja tavoitteita 
(Halinen, Holappa & Jääskeläinen 2013, 191). Kaikissa peruskoulun aikaisissa 
opetussuunnitelmissa on ikään kuin kaksi eri osaa: opetussuunnitelman pe- 
rusteissa näkyy Curriculum- ja Lehrplan-koulukuntien rakenteellinen ja oh- 


jauksellinen kaksijakoisuus, mutta niiden taustaksi ei kuitenkaan muodostu 

yhtenäistä teoreettista viitekehystä. Ensimmäisessä on esitetty yleisemmän 
tason periaatteita, jotka sisältävät laajoja kasvatustavoitteita ja pedagogisia 
tehtäviä (Curriculum) ja toisessa oppiainekohtaisia tavoitteita ja sisältöjä, 
joissa korostetaan enemmän oppimiskeskeisyyttä (Lehrplan). (Ks. Salminen 
& Annevirta 2014; Cantell 2013, 196.) Suomalaisessa opetussuunnitelmassa 
huomioidaan siis sekä oppiaine- että oppilaskeskeisyys. Tavoitteena on siirtyä 
enemmän oppilaskeskeisen, yhteistoiminnallisen oppimisen suuntaan, mutta 
oppiainekeskeisellä lähestymistavalla on vielä varsin vahva rooli koulutuksessa 
(Salonen-Hakomäki ym. 2016, 679-680). 

Suomalaisilla peruskoulun opettajilla ei kuitenkaan näyttäisi olevan yhte- 
nevää käsitystä siitä, miten opetussuunnitelman eri osien on tarkoitus ohjata 
koulujen opetustyötä (Salminen & Annevirta 2014, 337). Asiaa hankaloittaa 
lisäksi se, ettei laaja-alaiselle osaamiselle ole varattu erillisiä tunteja, vaan niitä 
on tarkoitus käsitellä oppiaineiden sisältöjä ja menetelmiä hyödyntäen (POPS 
2014). Myöskään monialaisille oppimiskokonaisuuksille ei ole varattu erillistä 
tuntiresurssia (Cantell 2015, 13). Opetussuunnitelmauudistus asettaa monia 
yhteiskunnallisesti merkittäviä tavoitteita, kuten tällä hetkellä laaja-alaisuu- 
den, mutta ne eivät välttämättä toteudu sellaisenaan, sillä koulun arjessa ja 
käytännön opetuksessa niiden käyttöön ottaminen on monin tavoin haasta- 
vaa. (Salonen-Hakomäki ym. 2016, 671.) Herääkin kysymys siitä, miten opet- 
taja saa yhdistettyä nämä kaksi toisistaan eroavaa opetussuunnitelman osaa 
mielekkääksi kokonaisuudeksi sekä huomioitua laaja-alaisuuden tavoitteen 
kaikkien oppiainesisältöjen lisäksi. 

Tämän tutkimuksen tarkoituksena on selvittää luokanopettajien käsi- 
tyksiä laaja-alaiseen osaamiseen sekä monialaisiin oppimiskokonaisuuksiin 
liittyen. Keskiössä on myös se, miten luokanopettajat näkevät niiden roolin 
koulun arjessa sekä millaisia mahdollisuuksia ja haasteita niiden toteuttami- 
seen liittyy. 

Tarkemmat tutkimuskysymykset ovat: 

1) Miten monialaiset oppimiskokonaisuudet ja sitä kautta laaja-alainen 

osaaminen näkyy opetuksessa? 

2) Millaisia käsityksiä opettajilla on laaja-alaisuuden ja monialaisten oppi- 

miskokonaisuuksien roolista koulun arjessa? 

3) Miten laaja-alaisuus on muuttanut opetusta? 


4) Mitkä asiat mahdollistavat ja estävät laaja-alaisuuden sekä monialaisten 
oppimiskokonaisuuksien toteuttamista? 


Tutkimusaineisto ja -menetelmät 


Tutkimuksen aineisto (N=32) kerättiin eläytymismenetelmällä tammikuun 
2018 ja maaliskuun 2018 välisenä aikana luokanopettajilta sekä muutamalta 
peruskoulussa toimivalta aineenopettajalta. Kiinnostuksen kohteena oli se, 
millä tavoin laaja-alaisuus ja monialaiset oppimiskokonaisuudet näkyvät tai 
voisivat näkyä opettajan opetuksessa ja millaisia mahdollisuuksia ja haastei- 
ta niihin liittyy koulun arjessa. Eläytymismenetelmän avulla saadaan tietoa 
tutkittavien subjektiivisista käsityksistä, eikä tarinoista tavallisesti voi tehdä 
johtopäätöksiä siitä, miten tutkittavat todellisuudessa toimisivat tietyssä tilan- 
teessa. Todellisesta toiminnasta tai asenteista voi kuitenkin saada viitteitä, jos 
tutkittava on vastannut kehyskertomukseen päinvastaisella tavalla kuin olisi 
alun perin ollut tarkoitus. (Ks. Wallin, Helenius, Saaranen-Kauppinen & Es- 
kola 2015.) 

Eläytymismenetelmä sopii käytettäväksi tulevaisuudentutkimuksessa, 
johon sitä onkin käytetty paljon (Eskola, Virtanen & Wallin 2018). Eläyty- 
mismenetelmä siis soveltuu tutkimukseen, jossa pohditaan tulevaisuutta eri- 
laisista näkökulmista (Wallin ym. 2015), tässä tapauksessa luokanopettajien 
antamia merkityksiä laaja-alaisuudelle. Kehyskertomukset rakennettiin siten, 
että vastaaja asemoi itsensä tulevaan. Kiinnostuksen keskiössä on siis se, miten 
opettajat näkevät laaja-alaisuuden ja monialaisten oppimiskokonaisuuksien 
merkityksen viiden vuoden kuluttua uuden opetussuunnitelman käyttöön- 
otosta. Tulevaisuuden pohdinta voi lisäksi tuottaa mielenkiintoista tietoa sii- 
tä, miten opettajat mahdollisesti kokevat oman sekä työyhteisön toiminnan 
vaikuttavan laaja-alaisuuden tavoitteeseen. Tutkimuksen molemmissa kehys- 
kertomuksissa vastaaja keskustelee opettajakollegansa kanssa opetussuunni- 
telmasta. Kehyskertomuksen ensimmäisessä variaatiossa keskustelu tapahtuu 


(A) innostuneena ja toisessa variaatiossa (B) huolestuneena: 

A) Kuvitellaan, että eletään vuotta 2021 ja uuden opetussuunnitelman käyt- 
töönotosta on kulunut viisi vuotta. Kerrot opettajakollegallesi innostunee- 
na opetussuunnitelman laaja-alaisuuden tavoitteesta ja toteuttamistasi 
monialaisista oppimiskokonaisuuksista sekä niiden roolista koulun arjes- 
sa. Kirjoita tarina keskustelustanne. 


B) Kuvitellaan, että eletään vuotta 2021 ja uuden opetussuunnitelman käyt- 
töönotosta on kulunut viisi vuotta. Kerrot opettajakollegallesi huolestu- 
neena opetussuunnitelman laaja-alaisuuden tavoitteesta ja toteuttamis- 
tasi monialaisista oppimiskokonaisuuksista sekä niiden roolista koulun 
arjessa. Kirjoita tarina keskustelustanne. 


Tutkimusaineisto kerättiin useista eri paikoista ja useana eri ajankohtana. 
Alun perin aineisto päädyttiin keräämään Facebookista, sillä sen avulla aja- 
teltiin saatavan tarpeeksi vastauksia, sillä erilaiset Facebook-ryhmät tavoit- 
tavat kymmeniä tuhansia opettajia. Toisaalta riskinä oli myös se, että ei ole 
varmuutta siitä, ovatko kaikki vastaajat opettajia. Aineistoa kerättiin kahdesta 
eri Facebookin kasvatukseen ja opetukseen liittyvästä ryhmästä. Tämä aineis- 
tonkeruutapa ei tuottanut tutkimusaineistoa yksittäisiä vastauksia enempää. 

Osa aineistosta kerättiin OAJ:n opettajille tarkoitetussa jäsenillassa. Ti- 
laisuudessa vastaajia ohjeistettiin lyhyesti. Vastaajille annettiin tarinoiden 
kirjoittamiseen aikaa noin 10-15 minuuttia ja heille jaettiin A4-arkit, joiden 
ylälaidasta löytyi vielä kertauksena lyhyet ohjeet vastaamiseen sekä kehysker- 
tomus. Jäseniltaan päädyttiin siitä syystä, että siellä olisi mahdollista tavoittaa 
kerralla suuri joukko opettajia. Aineiston kerääminen tälläkään tavoin ei kui- 
tenkaan tuottanut toivotunkaltaista tulosta, sillä paikalla olleista opettajista 
vain vajaa 10 vastasi kyselyyn. Käsinkirjoitetut vastaukset olivat myös muu- 
hun aineistoon verrattuna selvästi lyhyimpiä. 

Suurin osa vastauksista kertyi työn yhteydessä tavatuilta luokanopettajilta, 
joille kerrottiin lyhyesti tutkimuksesta ja lähetettiin heidän sähköposteihinsa 
internetistä löytyvä vastauslomake saatekirjeen kera. Lisäksi tutkimuksessa 
sovellettiin harkinnanvaraista otantaa, eli tuttuja opettajia pyydettiin vastaa- 
maan tutkimukseen. Tällä tavalla saatiin muutama vastaus. Joissakin tapauk- 
sissa tutkijan ja vastaajien tunteminen entuudestaan voi vaikuttaa vastauksiin. 
Tässä tutkimuksessa se ei kuitenkaan todennäköisesti vaikuttanut, sillä yli- 


päänsä suurin osa vastauksista oli pitkiä, eivät pelkästään tuttujen opettajien 

vastaukset. Tutkimuksen aihepiiri ei myöskään ole sellainen, johon edellä mai- 
nittu asia voisi vaikuttaa. 

Ainoastaan OAJ:n jäsenillassa tutkimukseen osallistuneet vastasivat kyse- 
lyyn heti. Kaikkien muiden aineistonhankintamenetelmien kautta vastaajat 
saivat pohtia tutkimukseen osallistumishalukkuuttaan, sillä vastaaminen ei 
tapahtunut juuri sillä hetkellä, kun tutkimuksesta kerrottiin. Vastaajat olivat 
siis jo antaneet suostumuksensa tutkimukseen osallistumiseen, paitsi Face- 
book-ryhmissä tavoitetut opettajat, mutta saivat vielä pohtia vastaamishaluk- 
kuuttaan. Tutkimuksessa ei kerätty taustatietoja, sillä tarkoituksena ei ollut 
vertailla vastaajia keskenään. 

Vastauksia kertyi yhteensä 33, joista yksi tyhjä jätettiin aineiston analyysin 
ulkopuolelle. Aineiston 32 kertomusta jakautuvat tasan kehyskertomuksen eri 
variaatioiden A ja B välille (16+16). Kertomusten pituudet vaihtelivat kuuden 
virkkeen mittaisista vastauksista 2 sivun (fontti Calibri, fonttikoko 12, riviväli 
1,5) pituisiin vastauksiin. Aineiston koko oli kaiken kaikkiaan 17 sivua, sana- 
määrä 5651 ja yhden vastauksen keskipituus 170 sanaa. Eläytymismenetelmä- 
aineistoksi vastaukset olivat siis poikkeuksellisen pitkiä. 

Aineiston analyysi aloitettiin keräämällä käsin kirjoitetut kertomukset nii- 
den litteroinnin jälkeen sekä internetin vastauslomakkeista saadut kertomuk- 
set samaan tiedostoon. Aineiston analyysi eteni huolellisen lukemisen jälkeen 
kohti tutkimuskysymysten mukaista teemoittelua. Aineistosta värikoodattiin 
sanoja tai virkkeitä, jotka ilmensivät tutkimuskysymystä. Sama virke saattoi 
sopia joissakin tapauksissa kahteen tutkimuskysymykseen, joten se huomioi- 
tiin värikoodauksessa. Word-ohjelman kommenttiominaisuuden avulla virk- 
keet ja sanat nimettiin lyhyesti kuvaamaan jotakin käsitettä tai kirjoitettiin 
lyhyempään muotoon. Näiden kuvailujen perusteella luotiin erillinen tiedos- 
to, jonne lisättiin kehyskertomuksen variaatioiden perusteella kaikki tutki- 
muskysymysten kannalta olennaiset asiat. Nämä jäsennettiin alateemoiksi 
(esimerkiksi koulun arkeen liittyvän tutkimuskysymyksen alateemoiksi: käy- 
tössä, toiveena/tavoitteena, ei yhteistä toimintakulttuuria, yhteistyö jne). 

Vastausten kokonaismäärä ei ollut kovin suuri, mutta yksittäisten vastaus- 
ten keskipituus mahdollisti kuitenkin sen, että aineistosta saatiin teemoiteltua 


mielekkäitä kokonaisuuksia. Aineistonkeruutapojen ja -paikkojen monipuo- 

lisuus mahdollisti vastausten keräämisen eri kouluissa ja kaupungeissa työs- 
kenteleviltä opettajilta. Tulokset eivät siis kuvaa vain yhden koulun tai alueen 
opettajien näkemyksiä, vaan ne kuvaavat tietyssä hetkessä ja paikassa kerättyä 
aineistoa sekä tiettyjen opettajien näkemyksiä laaja-alaisuudesta ja monialai- 
sista oppimiskokonaisuuksista. Aineiston koosta huolimatta opettajat esitti- 
vät monipuolisia näkemyksiä laaja-alaisuuteen ja monialaisiin oppimiskoko- 
naisuuksiin liittyen. Tulokset ovat kiinnostavia erityisesti siitä syystä, että ne 
ilmentävät opettajien käsityksiä laaja-alaisuudesta ja monialaisista oppimisko- 
konaisuuksista hetkellä, jolloin uuden opetussuunnitelman käyttöönotosta 
on kulunut vasta reilu vuosi. Tulososiossa aineistoa lähestytään tutkimuskysy- 
mysten kautta. Tulosten käsittelyssä edetään päätulosten kautta muihin mie- 


lenkiintoisiin aineistossa ilmeneviin tekijöihin. 


Tulokset 


Vastaukset poikkesivat toisistaan sen mukaan mihin kehyskertomusversioon 
oli vastattu. Toki yhtäläisyyksiäkin oli havaittavissa, esimerkiksi koulun ar- 
keen liittyen kumpaankin kehyskertomukseen vastanneet esittivät toiveita ja 
tavoitteita laaja-alaisuuteen ja monialaisiin oppimiskokonaisuuksiin liittyen. 
Osasta kirjoitelmia oli nähtävissä, että vastaajan oli haastavaa eläytyä tiet- 
tyyn, valmiiksi annettuun, näkökulmaan. Osa vastaajista olikin ikään kuin 
kiertänyt huolestuneesti opetussuunnitelmaan suhtautuvan opettajan näkö- 
kulman, jolloin he esittivät itsensä neuvojana ja ongelmanratkaisijana uuden 
opetussuunnitelman haasteiden edessä ja tarjosivat kollegalleen ratkaisuja. 
Tästä eteenpäin eri kehyskertomuksista puhuttaessa käytetään ilmaisuja in- 
nostunut opettaja ja huolestunut opettaja, opetussuunnitelmaan innostuneesti 
tai huolestuneesti suhtautuvan opettajan sijaan. Kuten jo todettu, tuloksiin 
perehdytään tarkemmin tutkimusongelmien kautta kuljettaen mukana kehys- 


kertomuksen eri variaatioita. 


Monialaiset oppimiskokonaisuudet ja laaja-alainen osaaminen opetuksessa 


Laaja-alaisen osaamisen ja monialaisten oppimiskokonaisuuksien kuvailu oli 


suhteellisen monipuolista molemmissa kehyskertomusvariaatioissa. Tutki- 


146 JARI ESKOLA & ILONA NIKANTO & SATU VIRTANEN (TOIM.) 


Mullistaako laaja-alaisuus kouluopetuksen? 


mukseen vastanneet opettajat puhuivat monessa kertomuksessa laaja-alaisuu- 
desta ja monialaisista oppimiskokonaisuuksista erillään, vaikka ne liittyvätkin 
keskeisellä tavalla toisiinsa. Tästä syystä niitä käsitellään tulososiossa kahden 
teeman kautta: monialaiset oppimiskokonaisuudet opetuksessa sekä laa- 
ja-alaisuus opetuksessa. 

Innostuneesta ja huolestuneesta näkökulmasta tarinan kirjoittaneet opet- 
tajat kuvailivat toteuttamiaan monialaisia oppimiskokonaisuuksia sekä jo ole- 
massa olevien oppiaineiden että tiettyjen aihealueiden kautta. Innostuneista 
opettajista puolet (n=8/16) kuvaili opettamiaan monialaisia oppimiskoko- 
naisuuksia, kun taas huolestuneiden opettajien (n=5/16) vastauksissa toteute- 
tut monialaiset oppimiskokonaisuudet eivät olleet erotettavissa yhtä selkeästi. 
Tämä saattaa liittyä kehyskertomusvariaatioissa olevaan eroon (innostuneena 
— huolestuneena), sillä huolestuneet opettajat ovat keskittyneet arvioimaan 
enemmän laaja-alaisuuden ja monialaisten oppimiskokonaisuuksien kautta il- 
mentyviä haasteita toteuttamiensa oppimiskokonaisuuksien sijaan. Opettajat 
olivat toteuttaneet monialaisia oppimiskokonaisuuksien esimerkiksi seuraa- 
vien oppiaineiden ja aihealueiden kautta: kestävä kehitys, avaruus, median mo- 
net kasvot, Egypti, maantieto, maanosien ihmisten elämä, Eurooppa, Aasia, 
keskiaika, metsä, yhteiskuntaoppi. Vastauksista esiin nousseet aihealueet ja 
oppiaineet olivat kaiken kaikkiaan hyvin monipuolisia ja niiden toteuttami- 
sessa oli käytetty useaa eri opetussuunnitelman integroinnin tapaa, esimerkik- 
si jaettua opetussuunnitelmaa, verkko-opetussuunnitelmaa sekä jaksotettua 
opetussuunnitelmaa (ks. Fogarty & Pete 2009). 

Laaja-alaiseen opetukseen ja oppimiseen liittyvä toteutustapojen poh- 
dinta näkyi molempien kehyskertomusvariaatioiden tuottamissa vastauksissa. 
Innostuneiden opettajien vastauksissa (n=6/16) oli nähtävissä selkeämmin po- 
sitiivinen asenne laaja-alaisuutta kohtaan, kun taas huolestuneiden opettajien 
(n=9/16) vastauksissa ilmentyi kriittisempi ja pohtivampi ote. Eräs innostunut 
opettaja mainitsi pitävänsä laaja-alaisuutta mukana opetuksessa esimerkiksi 
joustamalla tiettyjen oppituntien paikoista ja tutkimalla tiettyä aihetta pidem- 
män aikaa eri oppiaineiden kautta. Eräs huolestunut opettaja kertoo laaja-alai- 
sen oppimisen toteuttamisesta: Keskustelimme kollegani kanssa siitä, että näitä 


värikkään ympyrän osa-alueita tulee oikeastaan sisällytettyä — ainakin jossain 

määrin — kaikkiin oppiaineisiin ja lähes jokaiselle oppitunnille. Pohdimme, että 
tuskin on kuitenkaan tarkoituksenmukaista, että opettajat huomaavat jälki- 
käteen sisällyttäneensä opetukseensa laaja-alaisen osaamisen alueita. Olisikin 
tärkeää sisällyttää laaja-alaisen osaamisen tavoitteita systemaattisesti mukaan 
omaan opetukseensa, jotta kaikki seitsemän eri sisältöaluetta tulisi huomioi- 
tua opetuksessa (ks. POPS 2014). 


Laaja-alaisuuden ja monialaisten 
oppimiskokonaisuuksien rooli koulun arjessa 


Aineistosta oli erotettavissa yhteensä neljä eri teemaa, jotka liittyivät siihen, 
millä tavalla laaja-alaisuus ja monialaiset oppimiskokonaisuudet ilmentyvät 
koulun arjessa: 1) laaja-alaisuus ja monialaiset oppimiskokonaisuudet ovat 
osa koulun arkea, 2) ovat toiveena/tavoitteena, 3) koululla ei ole yhteistä 
toimintakulttuuria ja 4) yhteistyö opettajien kesken laaja-alaisuuteen ja mo- 
nialaisiin oppimiskokonaisuuksiin liittyen. Yhteistyö opettajien kesken nousi 
esille ainoastaan huolestuneen opettajan skenaariossa tämän tutkimuskysy- 
myksen kohdalla. 

Innostuneen opettajan skenaariosta (n=5/16) oli erotettavissa se, että laa- 
ja-alaisuus ja monialaiset oppimiskokonaisuudet ovat tulleet osaksi koulun 
arkea. Opettajien vastausten mukaan monialaiset oppimiskokonaisuudet voi- 
vat käsittää koko syksyn tai kevään ja myös laaja-alaisuus otetaan huomioon. 
Toiminta nähtiin kokonaisuutena, ei vain yhtenä irrallisena teemaviikkona. 
Vain yhdessä huolestuneen opettajan skenaariossa mainittiin uuden opetus- 
suunnitelman tulleen luontevaksi osaksi koulun arkea. Tämä voi liittyä siihen, 
että opetussuunnitelma asettaa runsaasti vaatimuksia ja tavoitteita opettajille, 
mutta antaa vain vähän vinkkejä niiden konkreettisesta toteuttamisesta. Kou- 
lun arjessa on selkeästi erotettavissa aineosan toteutuminen, mutta yleisosa 
jää helposti sen varjoon. (Pyhältö & Soini 2007, 150.) Laaja-alaisen osaamisen 
tavoitteet sijaitsevat opetussuunnitelman yleisosassa. Opetussuunnitelman ai- 
neosassa on kuitenkin nykyään mainittu, mihin laaja-alaiseen osaamistavoit- 
teeseen oppiainetavoitteet voi liittää (POPS 2014). Tämä mahdollistaa sen, 
että laaja-alaisen osaamisen tuominen osaksi opetusta ja koulun arkea voi olla 


nykyisin helpompaa. 

Kirjoitelmissa huomionarvoista oli se, että vaikka innostuneet opettajat 
painottivat laaja-alaisuuden ja monialaisten oppimiskokonaisuuksien roolia 
koulun arjessa, he esittävät silti joitakin toiveita ja tavoitteita (n=3/16) nii- 
hin liittyen: Olen pitänyt tärkeänä sitä, että monialaiset oppimiskokonaisuudet 
eivät ole päälle liimattuja tai keksimällä keksittyjä koulun arjessa, uudistusta 
uudistuksen vuoksi. Toiveisiin ja tavoitteisiin liittyvät ajatukset olivat havait- 
tavissa myös huolestuneiden opettajien (n=6/16) kirjoitelmissa: Laaja-alaiset 
tavoitteet tulisi täyttyä pitkin vuotta ja lisäksi vielä olisi viikon monialainen 
kokonaisuus. Laaja-alaisuuteen liittyvä yleinen pohdinta voi osittain juontaa 
juurensa opetussuunnitelmissa esiintyviin rakenteellisiin ongelmiin, eli kas- 
vatukseen liittyvän yleisen tekstiosion ja oppiainekohtaisten tekstiosioiden 
irrallisuuteen ja erillisyyteen toisistaan (Cantell 2013, 196). Opettajien voi 
siis olla haastavaa ottaa laaja-alaisuuteen liittyvät asiat huomioon omassa ope- 
tuksessaan kaikkien oppiainekohtaisten tavoitteiden lisäksi. Sama huomio on 
tehty jo aiemmin: ”Mikäli perusopetuksen yleisiä valtakunnallisia tavoitteita 
ei määritellä riittävän selkeästi, määrittyvät opetuksen tavoitteet lähinnä eri 
oppiaineiden tavoitteiden kautta” (Opetus- ja kulttuuriministeriö 2010, 22). 

Yhteisen toimintakulttuurin puute näkyi erityisesti huolestuneiden 
opettajien (n=5/16) vastauksissa: kouluissa tämä uuden opetussuunnitelman 
hieno tavoite toteutuu käytännössä vain tämän yhden viikon ajan. Myös osa in- 
nostuneista opettajista (n=2/16) koki ettei koko koulu yhdessä ole sitoutunut 
laaja-alaisuuden tavoitteeseen, vaikka eräs opettaja sitä itse pyrkiikin toteutta- 
maan: Niin onhan noita teemaviikkoja sun muita tempauksia ollut useampia, 
mutta ite oon yrittänyt pitää tuota laaja-alaisuutta mukana arjessa koko ajan. 
Eräs vastaajista mainitsi, että silloin kun opetussuunnitelma tuli eduskunnan 
käsittelyyn, oli lukujärjestyksessä varattu tietty tuntimäärä muuhun kuin op- 
piaineiden substanssin opetteluun: Laaja-alaisten kokonaisuuksien saamisesta 
osaksi opetusta ei tarvitsisi kantaa niin paljon huolta, jos niille olisi alunperin 
varattu aikaa tuntikehyksestä. Aihekokonaisuuksille (nykyiselle laaja-alaisella 
osaamiselle) esitettiin varattavaksi ensimmäistä kertaa oma tuntiresurssi, mut- 
ta kyseiset tunnit kuitenkin poistuivat eduskuntakäsittelyn aikana. (Opetus- 


ja kulttuuriministeriö 2012, 29.) Laaja-alaiset taidot ja monialaiset oppimisko- 

konaisuudet voisivat mahdollisesti olla paremmin osa koulun arkea, jos niille 
olisi jo alunperin varattu tilaa tuntikehyksestä ja sitä kautta lukujärjestyksestä. 
Yhteistyö opettajien kesken laaja-alaisuuteen ja monialaisiin oppimisko- 
konaisuuksiin liittyen oli erotettavissa huolestuneen opettajan (n=3/16) vas- 
tauksissa: 
Eihän kaikki olekaan sinun käytävää, onhan meitä täällä koulussa mui- 
takin opettajia. Jospa vaikka yhdessä katsoisimme, mikä osa-alue sujahtaa 
luontevasti jonkun toisen opettajan aihekokonaisuuksiin tai oppiaineeseen. 
Saamansa opettajankoulutuksen ansiosta opettajat voivat tehdä luovia ja pe- 
dagogisesti relevantteja ratkaisuja omassa opetuksessaan. Opettajien rooli 
on tärkeä myös opetussuunnitelmaprosessissa, sillä he ovat oman työnsä am- 
mattilaisia ja jakavat opetukseen, oppimiseen ja arviointiin liittyviä vinkke- 
jä. (Vahtivuori-Hänninen, Halinen, Niemi, Lavonen & Lipponen 2014, 25.) 
Opettajan työn luonteeseen kuuluu, että opettajan tulee osallistua opetuksen 
ja muiden koulussa tapahtuvien aktiviteettien kehittämiseen yhdessä kollegoi- 
densa ja muun henkilökunnan kanssa (Nevalainen, Kimonen & Alsbury 2017, 
215). Edellä mainittujen aktiviteettien kehittämiseen voi kuulua esimerkiksi 
laaja-alaisen osaamisen tuominen entistä enemmän osaksi koulun arkea. Laa- 
ja-alaisten taitojen käsittely ja käyttöönotto opetuksessa varmasti helpottuu, 


jos opettajat alkavat suosimaan aiempaa enemmän kollegiaalista yhteistyötä. 


Laaja-alaisuuden vaikutukset opetukseen 


Ennen vastausten tarkempaa lukemista ja analyysia ajateltiin, että vastauksista 
saattaisi olla löydettävissä opetussuunnitelman tuoma mahdollinen muutos 
koulutyöhön. Vaikka kehyskertomukset eivät varsinaisesti johdatelleet kerto- 
maan uuden opetussuunnitelman ja siinä ilmenneiden uusien käsitteiden (laa- 
ja-alaisuus ja monialaiset oppimiskokonaisuudet) tuomista muutoksista, niin 
ne olivat kuitenkin selkeästi erotettavissa. Muutosta jäsennettiin niin opetta- 
jan, oppilaan kuin opetussuunnitelman sisällön (innostunut opettaja) kaut- 
ta. Tästä selkeästä jaottelusta johtuen muutosta käsitellään edellä mainittujen 
teemojen pohjalta. 

Yhteisenä tekijänä näiden eri kehyskertomusten variaatioiden välillä voi- 


daan mainita se, että osa opettajista (n=5/32) koki toteuttaneensa samankal- 


150 JARI ESKOLA & ILONA NIKANTO & SATU VIRTANEN (TOIM.) 


Mullistaako laaja-alaisuus kouluopetuksen? 


taisia sisältöjä, kuin uudessa opetussuunnitelmassa mainitaan, jo ennen kuin 
ne oli kirjattu opetussuunnitelmaan velvoittavina tekijöinä. Innokas opettaja 
totesi: 
Olimme kumpainenkin olleet luokanopettajan työssä jo useita vuosia ennen 
uutta OPSia ja tehneet paljon luokkatasoyhteistyötä sekä erilaisia projekteja, 


jotka toteuttivat monialaisuuden. Myös tavoitteita oli laadittu oppilaiden 
kanssa. Joten siinä mielessä ei mitään niin ihmeellistä paitsi uusia käsitteitä. 


Sekä huolestuneen että innostuneen opettajan vastauksista oli havaittavissa 
kriittisyyttä opetussuunnitelmassa esiintyviä uusia puolia, laaja-alaisuutta ja 
monialaisia oppimiskokonaisuuksia, kohtaan. Tämä ilmeni koettuna stressi- 
nä ja lisääntyneinä töinä. Lisäksi innostuneet opettajat (n=6/16) kuvailivat 
omassa ajattelussaan tai toiminnassaan tapahtunutta muutosta. Eräs innostu- 
nut opettaja totesi: Joutunut itsekin miettimään omaa opettajuuttaan ja työ- 
yhteisön toimintakulttuuria. Henkilökohtaiset tekijät varmasti jollain tasolla 
vaikuttavat siihen, miten kokee muutoksen. Kuten jo edellä on todettu, jotkut 
opettajat ovat voineet koko työuransa ajan toteuttaa vuoden 2016 opetussuun- 
nitelmassa ilmeneviä laaja-alaisia ja monialaisten oppimiskokonaisuuksien 
kaltaisia kokonaisuuksia. Perinteisen koulukulttuurin muutos vaatii opettajil- 
ta kriittistä suhtautumista omiin opetustapoihinsa sekä niiden uudistamista. 
Opettajien täytyy siis luoda uusi koulukonteksti uuden opetussuunnitelman 
myötä. (Nevalainen, Kimonen & Alsbury 2017, 215.) Opetussuunnitelmassa 
entistä enemmän korostunut laaja-alaisen oppimisen tavoite haastaa opettajia 
pohtimaan omaa opetustaan. 

Osa tutkimukseen vastanneista huolestuneista opettajista (n=5/16) nos- 
taa esille huolen oppilaista uuden opetussuunnitelman ja siinä ilmenevien 
uusien käsitteiden myötä. Huoleen liittyy esimerkiksi se, että oppilasryhmät 
ovat entistä heterogeenisempiä ja tukea tarvitsevat oppilaat eivät pysy mukana 
opetuksessa, sillä he tarvitsisivat strukturoidummat tehtävät ja tuntiraken- 
teet. Kuten jo edellä todettu, laaja-alaisuuteen liittyy läheisesti opetussuun- 
nitelman integrointi, joka voi näkyä usean eri oppiaineen tiedonsisältöjen kä- 
sittelemisenä jonkin tietyn aiheen kautta (ks. Fogarty & Pete 2009). Tämän 
johdosta koulun tuntirakenteet eivät välttämättä ole aina yksiselitteisiä, sillä 


kaikkia oppitunteja ei voida merkitä lukujärjestykseen minkään tietyn op- 

piaineen alle. Laaja-alaisuus saattaa näyttäytyä oppilaille aluksi sekavana, jos 
opettajakaan ei ole vielä täysin selvillä siitä, millä tavalla hän ottaa laaja-alaisen 
oppimisen mukaan omaan opetukseensa. Eräs opettaja kertookin tarinassaan 
siitä, että välillä oppiaineiden ja laaja-alaisten kokonaisuuksien yhdistäminen 
ei ole helppoa, jolloin lopputuloksesta saattaa tulla pakotetun oloinen. 

Opetussuunnitelman sisällöissä tapahtuneita muutoksia nostettiin esil- 
le innostuneiden opettajien (n=3/16) vastauksissa. Eräs opettaja totesi uuden 
opetussuunnitelman käyttöönoton olleen aluksi hankalaa suurilinjaisten 
muutosten johdosta, mutta käytännöt ovat hioutuneet ja selkiytyneet ajan mit- 
taan. Vastausten mukaan uudessa opetussuunnitelmassa ilmenevät laaja-alai- 
set tavoitteet suuntaavat opettajan arviointia oppilaan työskentelytaitoihin 
aiempaa enemmän. Muutoksena mainitaan lisäksi se, että oppiainesisällöissä 
painottuvat nykyisin aiempaa enemmän isommat tavoitteet. Esimerkiksi lii- 
kunnan osalta aiemmin painottuivat lajitaitojen harjoittelu ikätaso huomioi- 
den, kun taas nykyisin painotetaan laajempia asioita, kuten lasten motoristen 
taitojen kehittämistä. Laaja-alaisuus painottuu siis myös oppiainesisällöissä 
entistä enemmän. (POPS 2014.) 

Vuosien ajan vallalla ollut ajattelu oppikirjojen täyttämisestä kokonaan al- 
kaa väistyä ainakin erään innostuneen opettajan kertomuksen mukaan: 

Ja kun kirjaa ei seurata orjallisesti, oppilaat oppivat hakemaan ja tuotta- 

maan tietoa laajemmin ja opiskelu on projektiluontoisempaa. Opitaan elä- 

mää varten eikä kokeita tai opettajaa varten. 
Ellei opetussuunnitelmassa ole selkeästi ilmaistu eri oppiaineiden tehtäviä ja 
tavoitteita, oppimateriaalien tuottajat lähtevät itse tekemään tulkintoja sisäl- 
löistä. Tällöin oppimateriaaleista voi pahimmassa tapauksessa tulla opetus- 
suunnitelman korvikkeita. (Cantell 2013, 196.) Monesti oppikirjat keskittyvät 
yhteen oppiaineeseen ja sen sisältöihin. Opetuksen siirtyessä laaja-alaisem- 
paan suuntaan, kirjojen merkitys oppimisvälineenä voi vähentyä. 

Eräs huolestunut opettaja tuo esiin huolen oppilaiden luku- ja kirjoitus- 
taidosta: Ei siinä paljon laaja-alaisia oppimiskokonaisuuksia opi kun on tuo 
luku- ja kirjoitustaito jo teknisenäkin rapistunut. PISA-tutkimuksen tulokset 
vuodelta 2015 viittaavat samaan, vaikka suomalaiset nuoret ovat edelleen par- 
haiden lukijoiden joukossa. Tutkittaessa lukutaidossa tapahtunutta muutosta, 

voidaan huomata, että heikkojen lukijoiden määrä on lisääntynyt ja huippu- 
lukijoiden määrä on vähentynyt tai pysynyt samana Suomessa. Vallitsevaa 
trendiä on kuitenkin mahdollisuus muuttaa kiinnittämällä entistä enemmän 
huomiota nuorten lukemiseen sitouttamiseen ja lukuinnon herättämiseen. 
(Opetus- ja kulttuuriministeriö 2016.) Lukutaito on yksi tärkeimmistä kou- 
lussa opittavista ja myöhemmin elämässä tarvittavista taidoista. Lukutaidolla 
on siis suuri merkitys myös laaja-alaisten taitojen oppimisen kannalta. Laa- 
ja-alaisen oppimisen myötä tapahtuneista muutoksista huolimatta koulun yksi 
tärkeimmistä tehtävistä voidaan tiivistää seuraavasti: 


Ja lopulta oppilaat kaipaisivat kohtaamista, läsnäoloa, kuuntelua, hyväksyn- 
tää. Samoja asioita mitä me aikuisetkin haluamme. 


Laaja-alaisuutta ja monialaisten oppimiskokonaisuuksien 
toteuttamista mahdollistavat ja estävät tekijät 


Sekä innostuneet että huolestuneet opettajat löysivät laaja-alaisuutta ja mo- 
nialaisia oppimiskokonaisuuksia mahdollistavia ja estäviä tekijöitä. Innos- 
tuneesti asiaan suhtautuvat opettajat näkivät asiat positiivisemmassa valossa 
kuin huolestuneet opettajat, mutta hekin olivat löytäneet myös edellä mai- 
nittuja asioita mahdollistavia seikkoja. Huolestuneiden opettajien kertomat 
laaja-alaisuutta estävät tekijät on lisäksi jaoteltu alateemoihin niiden suuren 
määrän sekä yhteneväisyyden takia. Näitä alateemoja ovat aika/kiire, laitteet 
sekä opettajat. 

Mahdollistaviksi tekijöiksi mainittiin erityisesti innostuneiden opettajien 
(n=5/16) kertomuksissa opettajan ja oppilaiden innostus laaja-alaisuutta ja mo- 
nialaisia oppimiskokonaisuuksia kohtaan. Opettajan ja oppilaiden innostunut 
asenne laaja-alaisuuteen liittyen oli nähtävissä myös huolestuneiden opettajien 
kertomuksissa. Yhteisopettajuus ja muunlainen yhteistyö opettajakollegoiden 
kanssa sekä koulun ulkopuoliset asiantuntijat mainittiin molemmissa kehys- 
kertomusvariaatioissa (n=8/32) mahdollistavina tekijöinä: 

Onneksi sitä tajusi pikkuhiljaa olla armollinen itselleen ja löysi sen oman 


juttunsa, miten toteuttaa uutta OPSia vanhoja hyviä juttuja unohtamatta. 
Siinä tietysti tärkeänä osana yhteistyö opettajakollegoiden kanssa. 

Yhteisopettajuuden hyödyntäminen koulutyössä voidaan nähdä olevan osa in- 
tegroitua opetussuunnitelmaa, jossa tarkoitus on häivyttää oppiaineiden rajoja 
suunnittelemalla ja toteuttamalla eri tieteenaloja yhdistäviä kokonaisuuksia. 
Tässä opetussuunnitelman integraation mallissa opettajatiimi, joka koostuu 
eri tieteenalojen asiantuntijoista, suunnittelee yhdessä opetuskokonaisuuden. 
(Ks. Fogarty & Pete 2009; Vitikka 2009.) 

Innostuneet opettajatkin (n=6/16) mainitsivat joitakin laaja-alaisuuden ja 
monialaisten oppimiskokonaisuuksien toteuttamista estäviä tekijöitä. Näitä 
tekijöitä olivat esimerkiksi opettajan asenne, kiire ja ajanpuute, stressi sekä 
tilat ja välineet. Opettajan asenteen ei suoraan mainittu olevan estävä tekijä, 
mutta sen pystyi lukemaan rivien välistä: En jaksa uudistua koko ajan tai Li- 
sää hommia vaan... Opettajan asenne estävänä tekijänä saattaa johtua tradi- 
tionaalisesta kouluorganisaatiosta, joka saattaa rajoittaa opettajia. Este ei siis 
kaikissa tapauksissa liity välttämättä suoraan opettajaan itseensä. (Welker 
2017, 33.) Kuten jo edellä todettiin, innostuneet opettajat nostivat esiin kii- 
reen ja ajanpuutteen: Ei tämä arkemme riitä edes perusopetukseen. Jos perus- 
opetuksena tarkoitetaan ainejakoista opetusta, niin opettajia voisi auttaa se, 
että he pohtisivat laaja-alaisuutta oppiaineiden kautta, niin kuin eräs opettaja 
neuvoi auttaessaan huolestunutta kollegaansa: jos miettii noita kokonaisuuk- 
sia vaikka perinteisen oppiainejaon mukaan, niin selkiytyiskö hommat yhtään? 
Eheyttäminen ja ainejakoisuus opetussuunnitelmaa toteuttaessa eivät ole toi- 
siaan poissulkevia (Atjonen 1992, 11). Ehkä juuri tästä syystä suomalaisessa 
opetussuunnitelmassa on kaksi erilaista osaa, joita kumpaakin on mahdollista 
hyödyntää saavuttaakseen kokonaisvaltaisen oppimisprosessin. Stressi mainit- 
tiin laaja-alaisuuden ja monialaisten oppimiskokonaisuuksien toteuttamista 
estävänä tekijänä: 

Olipa mielenkiintoista keskustella pitkästä aikaa kollegan kanssa vuonna 

2016 lanseeratusta OPSista ja sen tuoneista muutoksista koulumaailmaan. 

Puhuimme paljon siitä, mitä kaikkea olemme tehneet näinä viitenä vuote- 

na ja kuinka opetuksemme on muuttunut vai onko muuttunut? — — kauhea 

stressi ensimmatset pari vuotta. 
Stressiä kokee OAJ:n Työolobarometrin mukaan 33 % kyselyyn vastanneista. 


Työssä koettu stressi on korkealla tasolla verrattuna muuhun suomalaiseen 

työelämään. (OAJ 2016.) Uusi opetussuunnitelma on voinut vaikuttaa baro- 
metrin, joka toteutettiin marraskuussa 2015, tuloksiin: kyseessä oli ajankohta, 
jolloin opetussuunnitelman valmisteluprosessi oli kiivaimmillaan. 

Samoja teemoja kuin edellä liittyen laaja-alaisuuden ja monialaisten oppi- 
miskokonaisuuksien toteuttamista estäviin tekijöihin oli havaittavissa myös 
huolestuneiden opettajien vastauksissa. Huolestuneiden opettajien kertomuk- 
sissa ne kuitenkin korostuivat ja olivat vieläkin selkeämmin erotettavissa. Vas- 
tauksista yli puolessa (n=10/16) oli mainittu huoli ajan riittämättömyydestä 
ja/tai kiireestä. Eräs huolestunut opettaja nosti ajan käytössä esille sekä opet- 
tajan että oppilaiden näkökulman: 

Lisää töitä, jotka vievät aikaa muulta koulutyöltä ja suunnittelulta. Mil- 

lä ajalla kaiken saa tehtyä, en tiedä... Oppilaat tarvivat aikaa oppimiseen, 

emme voi jatkuvasti paahtaa eteenpäin. 
Tähän vastaukseen on tiivistettävissä se, mikä näkyi useassa vastauksessa — 
laaja-alaisuus ja monialaiset oppimiskokonaisuudet eivät ole vielä täysin tulleet 
luontevaksi osaksi koulujen arkea. Ne nähdään ikään kuin ylimääräisinä teh- 
tävinä, jotka vaikeuttavat muuta koulutyötä. 

Huolestuneiden opettajien (n=5/16) vastauksissa mainittiin laitteet ja nii- 
den puute tai toimimattomuus yhtenä isona tekijänä, mikä estää laaja-alaisuu- 
den toteuttamista. Kouluissa on vielä monia hyödyntämättömiä teknologisia 
mahdollisuuksia, jotka voivat liittyä esimerkiksi kommunikointiin eri tekno- 
logioiden välillä (Opetus- ja kulttuuriministeriö 2010, 36). Tietotekniikkaa 
voi käyttää hyödyllisenä pedagogisena työkaluna ja oppimisympäristönä, jotta 
voidaan saavuttaa kaikki vuoden 2016 opetussuunnitelman uudet tavoitteet 
(Vahtivuori-Hänninen ym. 2014, 30). Näitä mahdollisuuksia olisi huomat- 
tavasti helpompi hyödyntää, jos kouluilla olisi tarpeeksi resursseja teknologi- 
siin välineisiin ja laitteisiin: /aitteiden puute on ihan masentava. Teknologia 
itsessään ei tuo muutoksia kouluihin tai ratkaise opettamisen ja oppimisen 
ongelmia, vaan tarvitaan teknologian pedagogista käyttöä (Niemi, Multisilta, 
Lipponen & Vivitsou 2014, 168). Voidaankin todeta teknologian olevan hyvä 
renki, mutta huono isäntä: teknologisia laitteita ei tule käyttää vain niiden it- 
sensä takia, vaan toiminnalla tulee olla jokin pedagoginen tavoite, jonka to- 


teuttamisessa laitteet auttavat. 

Opettajan rooli laaja-alaisuutta ja monialaisia oppimiskokonaisuuksia 
estävänä tekijänä oli havaittavissa huolestuneiden opettajien (n=8/16) vas- 
tauksissa, esimerkiksi opettajan oma asenne nostettiin esille monessa kerto- 
muksessa. Asenteeseen liitettiin mielenkiintoisena huomiona arvot, joita ope- 
tussuunnitelmassa on jonkin verran: 

Laaja-alaisissa tavoitteissa on osittain arvoja, arvot taas yksilöllisiä ja opet- 

tajat niitä yksilöitä. Voiko yksilö muuttaa omia arvojaan työpäivän ajaksi 

vastaamaan koulun arvoja? Eivät kaikki ainakaan tässä talossa. 
Tämä on mielenkiintoinen huomio, sillä opettajan tulee viranhaltijana nou- 
dattaa opetussuunnitelmaa. Syitä, miksi opettajat eivät ole välttämättä otta- 
neet integraatiota osaksi opetustaan voi johtua monen muun tekijän lisäksi 
koulukulttuurista ja asenteista, jotka suosivat perinteisempää lähestymistapaa 
opetussuunnitelmaan (McBee 2000, 259). Tämä voi liittyä usean huolestu- 
neen opettajan mainitsemaan kaipuuseen perinteistä luokkahuoneopetusta 
kohtaan. Perinteisellä luokkahuoneopetuksella tarkoitetaan todennäköisesti 
ainejakoista opetusta, mikä ei ota huomioon laaja-alaisuutta ja oppiaineiden 
integraatiota siinä määrin, kuin uusi opetussuunnitelma edellyttäisi. Koulu- 
kulttuuriin ja asenteisiin liittyy lisäksi opettajien kokema kollegoidensa taholta 
tuleva vastustus, joka ilmenee esimerkiksi yhteistyön välttelynä monialaisten 


oppimiskokonaisuuksien aikana. Tuloksia kuvataan tarkemmin taulukossa 1. 


156 JARI ESKOLA & ILONA NIKANTO & SATU VIRTANEN (TOIM.) 


Mullistaako laaja-alaisuus kouluopetuksen? 


Taulukko 1. Innostunut vs. huolestunut opettaja 


Innostunut opettaja 


Molemmat 


Huolestunut 
opettaja 


Monialaiset oppimis- 
kokonaisuudet ja laa- 
ja-alainen osaaminen 


Opetettujen monia- 
laisten oppimiskoko- 
naisuuksien kuvailu 


Opetettujen moni- 
alaisten oppimiskoko- 
naisuuksien kuvailu 


opetuksessa (n=8/16) (n=5/16) 
Laaja-alaiseen Laaja-alaiseen 
oppimiseen liittyvä oppimiseen liittyvä 
pohdinta (n=6/16) pohdinta (n=9/16) 

Opettajien käsitykset | Osa koulun arkea Osa koulun arkea 


laaja- ja monialaisten 
oppimiskokonaisuuk- 
sien roolista koulun 
arjessa 


(n=5/16) 

Toiveena ja tavoittee- 
na (n=3/16) 

Yhteisen toimintakult- 
tuurin puute (n=2/16) 


(n=1/16) Toiveena ja 
tavoitteena (n=6/16) 
Yhteisen toimintakult- 
tuurin puute (n=5/16) 
Yhteistyö (n=3/16) 


Laaja-alaisuuden 
aikaansaamat muu- 
tokset opetuksessa 


Opettajan ajattelus- 
sa ja toiminnassa 
tapahtunut muutos 
(n=6/16) 
Opetussuunnitelman 
sisällöissä tapahtunut 
muutos (n=3/16) 
+Oppikirjojen merki- 
tyksen mahdollinen 
väheneminen 


Samankaltaisten 
sisältöjen toteutus 
jo ennen uutta 
opetussuunnitelmaa 
(n=5/32) 


Huoli oppilaista 
(n=5/16) 

+Huoli oppilaiden 
luku- ja kirjoitustai- 
dosta 


Laaja-alaisuuden 

ja monialaisten 
oppimiskokonaisuuk- 
sien toteuttamisen 
mahdollistavat tekijät 


Opettajan ja oppilai- 
den innostus (n=5/16) 


Yhteistyö opettaja- 
kollegoiden ja koulun 
ulkopuolisten asian- 
tuntijoiden kanssa 
(n=8/32) 


Laaja-alaisuutta ja 
monialaisten oppi- 
miskokonaisuuksien 
toteuttamista estävät 
tekijät 


Estäviä tekijöitä: 
esim. opettajan 
asenne, kiire ja ajan- 
puute, stressi, tilat ja 
välineet (n=6/16) 


Ajan riittämättömyys 
kiire (n=10/16) 
Laitteet ja niiden puu- 
te/toimimattomuus 
(n=5/16) 

Opettajan rooli 
(n=8/16) 

Pohdinta ja johtopäätökset 


Opetussuunnitelman täytyy reagoida yhteiskunnallisiin muutostarpeisiin (ks. 
Salonen-Hakomäki ym. 2016). Suomessa nämä muutostarpeet ovat liittyneet 
esimerkiksi laaja-alaisuuden korostamiseen, sillä se näyttäytyy yhtenä merkit- 
tävimmistä uudessa opetussuunnitelmassa ilmenevistä tekijöistä. Ympäröivän 
maailman muutokset johtavat siihen, että laaja-alaista osaamista tarvitaan yhä 
enemmän. Esimerkiksi opiskelu, työnteko sekä kansalaisena toimiminen tällä 
hetkellä sekä tulevaisuudessa edellyttävät yhä enemmän osaamista, joka yhdis- 
tää ja ylittää eri tiedon- ja taidonalat. (POPS 2014, 20.) 

Tämän tutkimuksen tulokset osoittivat opettajilla olevan hyvin ristirii- 
taisia käsityksiä uudessa opetussuunnitelmassa ilmenevistä laaja-alaisuudesta 
ja monialaisista oppimiskokonaisuuksista. Opettajat olivat kuitenkin toteut- 
taneet useita monipuolisia, aihepiiriltään tai käsiteltävän oppiaineen suhteen 
toisistaan eroavia monialaisia oppimiskokonaisuuksia. Myös laaja-alaisen 
osaamiseen liittyvä pohdinta oli keskeinen aineistoa kuvaava tekijä. Tutki- 
muksen tulosten perusteella ei voida sanoa, että laaja-alaisuus ja monialaiset 
oppimiskokonaisuudet olisivat tulleet luontevaksi osaksi koulujen arkea, vaik- 
ka osa innostuneista opettajista niin totesikin. Monista vastauksista näki, että 
laaja-alaisuus ja monialaiset oppimiskokonaisuudet eivät olleet saavuttaneet 
sellaista asemaa, kuin uusi opetussuunnitelma velvoittaa. Tavoitteena tieten- 
kin olisi, että edellä mainituista käsitteistä tulisi luonteva osa koulun arkea. 
Huomion kiinnitti se, että molempien skenaarioiden opettajat esittivät monia 
toiveita ja tavoitteita tähän liittyen. Tämä viittaa siihen, että opettajat pyrki- 
vät löytämään mahdollisia ratkaisuja tai ajattelemaan positiivisesti hankalassa 
tilanteessa. 

Uusi opetussuunnitelma ja siinä ilmenevät uudet käsitteet laaja-alaisuus ja 
monialaiset oppimiskokonaisuudet ovat vaikuttanut opetukseen ja jopa muut- 
taneet sitä monin tavoin. Muutokset liittyivät opettajan rooliin ja toimintaan, 
huoleen oppilaista sekä yleisesti opetussuunnitelman sisältöön. Opettajat 
mainitsivat monia laaja-alaisuutta mahdollistavia ja estäviä tekijöitä. Estäviä 
tekijöitä oli helpommin löydettävissä aineistosta ja tämä koski sekä innostu- 
neita että huolestuneita opettajia. Kiire ja aika, laitteet sekä opettajan rooli 


mainittiin useimmiten laaja-alaisuuteen ja monialaisiin oppimiskokonaisuuk- 

siin vaikuttavina estävinä tekijöinä. Syyt, miksi opettajat eivät ole välttämät- 
tä ottaneet integraatiota osaksi opetustaan voivat liittyä ajan ja työmäärän 
aiheuttamiin haasteisiin, materiaalien puuttumiseen sekä koulukulttuuriin 
ja asenteisiin, jotka suosivat perinteisempää lähestymistapaa opetussuunnitel- 
maan (McBee 2000, 259; Hargreaves, Earl, Moore & Manning 2001, 102-103). 
Samankaltaisiin tuloksiin on siis päädytty jo aiemmissakin tutkimuksissa. 
Edellä mainitut koulukulttuuri ja asenteet tulivat ilmi opettajien vastauksissa, 
sillä osa opettajista mainitsi kaipaavansa takaisin perinteiseen luokkahuone- 
opetukseen. Opettajien kokema kollegoidensa taholta tuleva vastustus, mikä 
ilmenee esimerkiksi yhteistyön välttelynä monialaisten oppimiskokonaisuuk- 
sien aikana, liittyy myös koulukulttuuriin ja asenteisiin. 

Laaja-alaisuus on tärkeä näkökulma, joka palvelee oppilaita muuttuvassa 
maailmassa. Sen toteutuminen ja toteuttaminen koulun arjessa on kuitenkin 
monin tavoin haastavaa. Herää myös kysymys siitä, mitkä tekijät ovat voineet 
vaikuttaa opettajien käsityksiin ja kokemuksiin laaja-alaisuudesta ja monia- 
laisista oppimiskokonaisuuksista. Yksi tekijä, joka voi liittyä laaja-alaisuuden 
haastavuuteen kouluarjessa sekä opettajien kokemuksiin, saattaa olla vuosia 
jatkuneet koulutusleikkaukset, jotka ovat koskettaneet jokaista koulutusastet- 
ta. Työmarkkinakeskusjärjestön jäsenten mielestä suomalaisen yhteiskunnan 
merkittävimmät uhat ovat syrjäytyminen, eriarvoisuuden kasvu ja koulutuk- 
sen määrärahoista leikkaaminen (Akava 2017). Väite ei ole tuulesta temmattu, 
sillä edellä mainitut käsitteet liittyvät läheisesti toisiinsa: koulutusleikkaukset 
voivat aiheuttaa pitkällä tähtäimellä syrjäytymistä ja eriarvoisuuden kasvua. 
Yksi esimerkki koulutusleikkauksista on perusopetuksen opetusryhmien pie- 
nentämiseen liittyvä rahoitus. Vielä lukuvuodelle 2015-2016 oli mahdollisuus 
hakea valtion erityisavustusta opetusryhmien pienentämisen aiheuttamiin 
kustannuksiin (Opetus- ja kulttuuriministeriö 2015), mutta kyseisen rahoi- 
tuksen hakeminen ei ole enää mahdollista. Tämä on saattanut kaupungit tu- 
kalaan tilanteeseen, sillä vain osa on pystynyt pitämään ryhmäkoot entisellään 
valtionavustuksen loputtua (Yle 2016). Laaja-alaisia osaamiskokonaisuuksia 
sekä opetusta ylipäänsä olisi huomattavasti helpompi toteuttaa pienemmissä 
opetusryhmissä. Opettajat toivat esiin myös huolen siitä, että miten opettaa 


heterogeenisissä opetusryhmissä laaja-alaisuutta, kun monilla oppilailla on 

vaikeuksia perustaidoissakin, esimerkiksi lukemisessa ja luetun ymmärtämi- 
sessä. 

Koulutusleikkaukset liittyvät myös tutkimuksessa ilmi tulleeseen resurs- 
sipulaan. Suomalaista koulutusjärjestelmää kiitellään esimerkiksi maksutto- 
muudesta, koulukuljetuksista ja kouluruokailusta, joten jatkossakin on tär- 
keää turvata perusopetuksen riittävät resurssit ja mahdollisuuksien mukaan 
myös lisätä niitä (Opetus- ja kulttuuriministeriö 2010, 50). Tämä on kunnian- 
himoinen tavoite, sillä ainakin tämän tutkimuksen perusteella koulutukseen 
varatut resurssit eivät ole riittäviä. Kouluilla ei välttämättä ole esimerkiksi 
mahdollisuutta hankkia uusia laitteita tai ohjelmia, jotka mahdollistaisivat 
opetussuunnitelmassa mainitun laaja-alaisen tavoitteen tieto- ja viestintätek- 
nologisesta osaamisesta. Tieto- ja viestintätekniikan kehitys on ollut todella 
nopeaa viimeisten vuosikymmenten aikana, mutta näyttää kuitenkin siltä, 
että olemme vasta teknologisen vallankumouksen alkuvaiheessa (Opetus- ja 
kulttuuriministeriö 2010, 35). Tämä aiheuttaa haasteita koulutuksen kentällä, 
sillä laitteet ja ohjelmat uudistuvat ja kehittyvät koko ajan. Haasteiden kes- 
kellä täytyy kuitenkin muistaa tieto- ja viestintäteknologian tarjoamat mah- 
dollisuudet, joita ovat esimerkiksi niiden rooli oppimisen apuvälineenä sekä 
oppimisympäristöjen muuntaminen, laajentaminen ja monimuotoistaminen. 
Oppilaat käyttävät teknologiaa oppimiseen kaiken aikaa vapaa-ajallaan (Vah- 
tivuori-Hänninen ym. 2014, 27), joten sitä olisi tärkeää hyödyntää myös kou- 
lussa, sillä koulua ei voi eikä pidä sulkea sen seinien ulkopuolella olevalta maa- 
ilmalta. Opetussuunnitelman integroinnin yksi tärkeimmistä puolista on se, 
että se hyödyttää kaikkia oppilaita tekemällä oppimisesta merkityksellisempää 
suhteessa heidän omaan elämäänsä (Hargreaves ym. 2001, 84). Kouluopetuk- 
sessa olisi siis tärkeää hyödyntää esimerkiksi samankaltaisia tieto- ja viestintä- 
teknologisia mahdollisuuksia kuin mitä oppilaat käyttävät vapaa-ajallaan. 

Yhteiskunnassa on tapahtunut valtava tiedonkäsityksen muutos kohti laa- 
ja-alaista osaamista. Tähän muutokseen nähden nykyinen kouluopetus on vie- 
lä liian sisältöpainotteista ja se perustuu yksittäisten tietoainesten oppimiseen. 
Lisäksi koulussa opiskeltu tieto on vielä suurelta osin pilkottu tiedonaloittain, 
mikä ei sellaisenaan tue laaja-alaista osaamista. (Opetus- ja kulttuuriminis- 


teriö 2010, 37.) Tästä näkökulmasta laaja-alaisuuden korostaminen opetus- 

suunnitelmassa on erittäin toivottu ja tarvittu muutos: koulun ulkopuolisen 
maailman tapahtumia ei pysty arvioimaan pelkästään yksittäisten oppiainei- 
den kautta, joten miksi koulun tulisi olla jaoteltu niin tiukasti oppiaineisiin. 
Vaikka laaja-alaisen osaamisen mukaan ottaminen opetukseen nähdään tä- 
män tutkimuksen tulosten perusteella osittain vaikeana ja monitulkintaisena 
asiana, niin siihen liittyy myös monia mahdollisuuksia. Laaja-alaisuuden myö- 
tä lapset voivat oppia näkemään asioita entistä monipuolisemmin, useaa eri nä- 
kemystä hyödyntäen. Laaja-alaisen oppimisen myötä olisi mahdollisuus siirtyä 
yhä enemmän oppilaskeskeisen ja yhteistoiminnallisen oppimisen suuntaan 
(ks. Salonen-Hakomäki ym. 2016), joiden voidaankin sanoa olevan yhteiskun- 
nasta nousevia tärkeitä muutostarpeita. Samaan aikaan on pidettävä mielessä, 
että monialaisten oppimiskokonaisuuksien tuloksena syntyvä tieto jää usein 
pinnalliseksi ja sirpaloituneeksi, mikäli oppijalla ei ole riittävää rikasta ja jä- 
sentynyttä tietorakennetta, johon monialaisen kokonaisuuden sisällöt pystyisi 
koherentisti liittämään (Applebee, Adler & Flihan 2007, Feng 2012). 

Vaikka vuoden 2014 opetussuunnitelmassa on otettu laaja-alaisuus jo pa- 
remmin huomioon verrattuna aiempiin opetussuunnitelmiin, niin lisää muu- 
toksia tarvitaan. Seuraavan opetussuunnitelmauudistuksen yhteydessä olisi 
tärkeää saada laaja-alaisuus mukaan tuntikehykseen. Vain tällä tavalla kaikki 
opettajat varmasti sitoutetaan laaja-alaisen oppimisen pariin, unohtamatta 
tietenkään sitä, millainen merkitys tällaisella muutoksella on opettajien tunti- 
suunnittelun helpottamisessa. Näin myös opettajien kokema stressi voi vähen- 
tyä — tällöin taas poistuisi yksi mahdollinen laaja-alaista oppimista estävä teki- 
jä. Muutos voi usein alussa herättää vastarintaa, mutta tässä tutkimuksessa osa 
opettajista näki muutoksessa myös mahdollisuuden. Tämä luo uskoa siihen, 
että laaja-alaisesta oppimisesta voisi tulla yhä merkittävämpi osa suomalaista 
kouluopetusta. Ajalliseen kontekstiin tiiviisti sidotulla opetussuunnitelmalla 
on merkittävä rooli koulun tulevaisuuden kannalta (ks. Autio & Ropo 2004). 
Tällä hetkellä ajankohtaista on pyrkimys laaja-alaisuuteen, jonka tarve nousee 
yhteiskunnan tarpeista. Opetussuunnitelmauudistusten avulla ollaan koko 
ajan menossa kohti parempaa koulua, jonka tulevaisuus näyttää haasteista 


huolimatta ainakin tämän tutkimuksen perusteella toiveikkaalta. 

Johdanto 


Toiminnalliset opetusmenetelmät ja peruskoulun uusi opetussuunnitelma 
ovat olleet esillä kouluun liittyvässä keskustelussa viime aikoina ja saaneet 
myös kansainvälistä huomiota. Esimerkiksi ruotsalainen tutkija Sahlgren 
(Pelli 2018) varoittaa suomalaisia tekemästä samoja virheitä, joita he ovat 
tehneet. Hänen mukaansa oppilaan vastuun lisääminen voi vaikuttaa nega- 
tiivisesti oppimistuloksiin. Toiminnallinen opetus voidaan joskus ymmärtää 
ainoastaan liikkumiseksi luokassa, vaikka se on paljon muutakin (Salo 2017, 
10). Peruskoulun opetussuunnitelman perusteissa (POPS 2014) toiminnalli- 
set menetelmät liitetään oppilaan aktiivisuuteen, konkreettiseen tekemiseen, 
leikillisyyteen sekä omaan vastuuseen ja vapauteen oppimistilanteessa. Toi- 
minnallisuus nähdään oppilaalle luontaisena tapana oppia. Erityisesti toimin- 
nallisuus voi auttaa oppilasta käsitteiden ymmärtämisessä. Esimerkiksi Saxe ja 
Gearhart (2001) havaitsivat, että kun opettajia autettiin kehittämään yhdessä 
matematiikan opetustaan, he löysivät opetukseensa erilaisia toiminnallisia 
menetelmiä, joiden avulla oppilaiden matemaattisten käsitteiden ymmärtä- 
mistä voitiin tukea. Leppäaho (2007) puolestaan etsi väitöstutkimuksessaan 
keinoja, joilla ongelmanratkaisutaitoja vahvistettaisiin yhteistoiminnallisuut- 
ta lisäämällä. Lengel ja Kuczala (2010) yhdistävät toiminnallisiin menetelmiin 


tekemällä oppimisen, oppimisen kehollistamisen sekä käden ja ajatuksen yh- 

teistyön. Lisäksi toiminnalliset menetelmät sisältävät keskustelua ja vuoro- 
vaikutusta. Myös oman mielikuvituksen ja oman ajattelun korostaminen on 
oleellista. Näiden menetelmien avulla oppiminen aktivoituu, keskittymis- ja 
ryhmätyötaidot kehittyvät ja oppilaan itsetuntemus ja itseluottamus kasvavat. 
Samalla kehittyvät myös oppilaiden metakognitiiviset taidot, jotka sisältävät 
itsearvioinnin ja itsesäätelyn taitoja (Lonka 2015, 77). 

Toiminnalliset menetelmät liittyvät hallituksen useaan kärkihankkeeseen, 
joista Liikkuva koulu (Liikkuva koulu.fi -sivusto) tähtää oppilaan fyysisen ak- 
tiivisuuden lisäämiseen koulupäivän aikana ja Oppimaisema.fi (Oppimaisema. 
fi-sivusto 2012) pyrkii luomaan ja tuomaan esille uusia fyysisiä ja virtuaalisia 
oppimisympäristöjä koulun toiminnan kehittämiseksi. Toiminnalliset mene- 
telmät eivät ole sidottuja tiettyyn oppiaineeseen, vaan niitä voidaan hyödyntää 
eri oppiaineissa ja ottaa osaksi koko koulupäivää. Toiminnalliset menetelmät 
auttavat myös lisäämään oppilaiden liikkumista koulupäivien aikana. Vuonna 
2016 Lasten ja nuorten liikuntakäyttäytymisen tutkimuksessa (LIITU-tut- 
kimus) todettiin, että vain kolmasosa oppilaista liikkuu suositusten mukaan 
vähintään tunnin päivässä (Kokko & Mehtälä 2016). Päivittäisestä reippaasta 
liikunnasta 34 % ja paikallaan olosta 47 % kertyy koulupäivän aikana. Lasten 
ja nuorten liiallisella istumisella on havaittu olevan haitallisia yhteyksiä sosi- 
aaliseen kanssakäymiseen ja itsetuntoon (Liiallisen istumisen haittoja 2018). 
Siksi koululla onkin merkittävä rooli lasten fyysisen aktiivisuuden huolehti- 
misessa (Koulu liikkumisen mahdollistajana 2018). 

Toiminnallisia työtapoja ovat esimerkiksi ryhmätyöt, leikit ja draama, joi- 
den avulla pyritään edistämään oppilaan aktiivisuutta, toimintaa, vuorovai- 
kutustaitoja ja kokemuksellisuutta. Tärkeää on, että oppilas saa onnistumisen 
kokemuksia, joiden kautta motivaatio ja oppimisen ilokin kasvavat. (Leskinen, 
Jaakkola & Norrena 2016, 14.) Toiminnallisuus tulee esille myös oppimisym- 
päristöissä, jolloin pitää kiinnittää huomiota fyysisten ratkaisujen ja eri aistien 
kautta tapahtuvan oppimisen merkitykseen opetuksessa. Oppilailla ei välttä- 
mättä ole enää omia paikkoja ja pulpetteja, kun oppimisen tiloja uusitaan ja 
sähköiset oppimisympäristöt lisääntyvät (Oppimaisema.fi-sivusto 2012). Toi- 


minnallisuutta on mahdollista aktivoida myös esineiden kautta; luokkaan voi- 

daan hankkia jumppapallot, yhdisteltävät pöydät ryhmätyöskentelyä varten 
tai säädettävät pöydät, jotta oppilaat voivat seistä työskentelyn aikana. 
Perusopetuksen opetussuunnitelman perusteet (POPS 2014) perustuu op- 
pimiskäsitykseen, jonka mukaan oppilas on aktiivinen toimija. Taustalla voi- 
daan nähdä konstruktivistinen oppimiskäsitys, jonka mukaan oppiminen on 
aktiivista ja osallistavaa, ja jossa oppilas rakentaa tietoa aktiivisesti (Järvinen 
2011, 60; Tynjälä 1999). Opetussuunnitelmassa (POPS 2014, 17—32) todetaan, 
että leikit, fyysinen aktiivisuus, kokeellisuus ja muut toiminnalliset työtavat 
edistävät oppimisen iloa ja lisäävät mahdollisuuksia luovaan ajatteluun. Lisäk- 
si toiminnallisten työtapojen ja liikkumisen todetaan vahvistavan motivaa- 
tiota. Erityisesti monialaisten oppimiskokonaisuuksien yhteydessä tarkoituk- 
sena on käsitellä toiminnallisesti lapsen kokemusmaailmaan liittyviä ja sitä 
avartavia kokonaisuuksia (POPS 2014, 31-32). Oppiminen tapahtuu aistien 
kautta oppilaan ja sosiaalisen ympäristön vuorovaikutuksessa, jossa oppilas va- 
likoi, työstää ja tulkitsee informaatiota (Järvinen 2011, 60). Parhaimmillaan 
oppilas on aktiivinen oppija, joka asettaa yksin sekä yhdessä muiden kanssa 
oppimiselle tavoitteita ja ratkaisee ongelmia. Siihen kuuluvat tekeminen, ajat- 
telu, suunnittelu, tutkiminen sekä oppimisen ja sen prosessien arvioiminen. 
Oppimisprosessissa keskeisintä on oppilaan tahto ja taito toimia ja oppia sekä 
yksin että yhdessä muiden oppilaiden kanssa. (Hellström, Johnson, Leppilam- 
pi & Sahlberg 2015, 90.) Aktiivisen oppimiskäsityksen perusperiaatteena on, 
että oppiminen tapahtuu käsillä tehden, käytännön kokemuksien ja tehtävien 
kautta (Zahoor-ul-Hag, Khan & Tabassum 2015). Tällaista konkreettista te- 
kemistä ovat leikki, draama, taide ja työn tekeminen (Paalasmaa 2000). 
Toiminnallisuus opetuksessa liittyy pedagogisiin työtapoihin ja sillä voi- 
daan tarkoittaa kognitiivista, sosiaalista tai fyysistä aktiivisuutta. Tällöin ope- 
tuksessa otetaan huomioon erilaiset oppimistyylit, ja sen avulla voidaan tavoi- 
tella itseohjautuvuutta, rakentavaa vuorovaikutusta, yhteisöllisyyden tunnetta 
ja osallisuuden kokemuksia. (Saaranen-Kauppinen, Lindblad, Pekanheimo & 
Muittari 2018.) Vastaavasti lapsilähtöinen pedagogiikka ottaa huomioon oppi- 
laalle luontaisen oppimistavan, joka usein sisältää toimintaa ja liikettä (Jantu- 
nen & Haapaniemi 2013, 235). Lapsilähtöisen pedagogiikan lähtökohtana on, 


miten oppilaat oppivat helpoiten ja luontevimmin opittavan asian ja miten he 

osaavat liittää sen jo aiemmin opittuun. Olennaista on myös luoda oppilaille 
samanaikaisesti mielenkiintoinen ja turvallinen oppimisympäristö. (Jantunen 
& Haapaniemi 2013, 223.) Lapsilähtöisyys ja toiminnallisuus ovat kuuluneet 
jo kauan opetukseen, vaikka ne ovat viime aikoina nousseet korostetusti esille. 
Lapsilähtöisessä pedagogiikassa tähdennetään kokonaisvaltaisuutta, joka liite- 
tään myös toiminnallisiin opetusmenetelmiin. Toiminnallisuus tapahtuu siis 
liikkeen tai eri aistien kautta. Oppilas voi kirjoittaa, piirtää, kokeilla, liikkua, 
nähdä ja kuunnella oppiessaan. Toiminnallisen ja kokonaisvaltaisen oppimi- 
sen aikana oppilas voi saada rikastavia kokemuksia ja oivalluksia (Leskinen, 
Jaakkola & Norrena 2016, 14). Kun oppiminen tapahtuu tällä tavalla moni- 
kanavaisesti, se tavoittaa suurimman osan oppilaista. Toiminnallinen opetus 
voidaan liittää lapsilähtöiseen pedagogiikkaan, mutta sekään ei ole välttämät- 
tömyys. Tässä tutkimuksessa keskitytään toiminnalliseen opetukseen omana 
erillisenä opetusmenetelmänä, vaikka sillä onkin paljon yhtäläisyyksiä lapsi- 
lähtöiseen pedagogiikkaan. Toiminnallista opetusta voidaan käyttää kaiken 
ikäisten kanssa, mutta tässä tutkimuksessa keskitytään alakoulun oppilaiden 
toiminnalliseen opetukseen. 

Lapsilähtöinen pedagogiikka korostaa oppilaslähtöistä opetusta, jossa 
opetus etenee oppilaan kiinnostuksen mukaan, mutta toiminnallinen peda- 
gogiikka toimii eri tavalla. Se vaatii selkeää rakennetta sekä yleensä opettajan 
valmistelemaa ja suunnittelemaa kokonaisuutta. Tällä tavalla oppilaat tietävät 
mitä heiltä odotetaan ja osaavat toimia sen mukaan. Hyvin suunnitellun toi- 
minnallisen tuokion kautta oppilaat pääsevät harjoittamaan ongelmanratkai- 
sutaitojaan (Tortora 2006). Opetussuunnitelmassakin (POPS 2014, 17) mai- 
nitaan, että yhdessä oppiminen edistää oppilaiden ongelmanratkaisun taitoja. 
Myös yhteistyötaidot karttuvat, kun opitaan vuorovaikutuksessa toisten kans- 
sa. Toiminnallisuuden käyttäminen oppituntien aikana on tehokas tapa tukea 
oppimista (Furmanek 2014). 

Opetussuunnitelma (POPS 2014) velvoittaa opettajat käyttämään toi- 
minnallisia menetelmiä opetuksessaan. Toiminnalliset opetusmenetelmät 
sisältävät oppilaille selkeitä toimintatapoja, ja opettajan rooli painottuu ope- 
tussuunnitelman tulkitsemiseen, opetustapahtuman suunnitteluun ja oppi- 


laantuntemukseen. Tämä asettaa vaatimuksia opettajien osaamiselle ja am- 

matillisen oppimisen tukemiselle (Heinonen 2005; Saxe & Gearhart 2001; 
Tynjälä & Heikkinen 2011). Konstruktivistisen oppimiskäsityksen mukaan 
opettaja ei ole tiedon siirtäjä, vaan oppimisprosessin ohjaaja (Järvinen 2011, 
36). Opettajalla tulee olla taitoa esittää opiskeltava asia siten, että opittavan 
asian ymmärtäminen on mahdollisimman selvää. Tällöin opettajan tulee tar- 
kastella ja käsitellä opittavaa asiaa oppilaan ikäkauteen sopivalla tavalla (Jär- 
vinen 2011, 222). Oppilaan tulisi olla aktiivinen ja tällainen roolien muutos 
vaatii opettajalta pedagogisen vuorovaikutuksen uudenlaista suunnittelua 
(Toivakka & Maasola 2011, 38). Toisaalta opettaja on ohjaaja ja auttava käsi, 
toisaalta taas toiminnallisten menetelmien vetäjä. Millaisen roolin opettaja 
voi ottaa toiminnallisessa opetustilanteessa? Opettamisen tapoja ovat opetta- 
jajohtoinen opetustapa, jaettu vastuu opettajan ja oppilaan kesken sekä täysin 
oppilaan kontrolloitavissa oleva opetustilanne. Myös Stipek ja Byler (2004) 
jakavat opetuksen opettajajohtoiseen, lapsilähtöiseen ja lasten johtamaan ope- 
tukseen. Jaettu kontrolli on tyypillisin oppilaita aktivoiville opetusmenetel- 
mille. Tällöin oppilaat ja opettaja jakavat opetustilanteen kontrollin. (Lonka 
2015, 80—81.) Esimerkiksi opettaja pitää ensin opetustuokion tai kertoo tun- 
nin tehtävistä ja mahdollisista työtavoista, jonka jälkeen oppilaat voivat valita 
tehtäville sopivan työtavan. 

Liikkeellä ja aktiivisuudella näyttää olevan positiivinen vaikutus oppimi- 
seen (Lengel & Kuczala 2010). Toiminnallisuuden vaikutuksesta oppimiseen 
on tehty useita tutkimuksia: on todettu, että ajattelu, oppiminen ja muisti ovat 
suorassa yhteydessä liikkeeseen (Ratey 2008, 4). Aivotutkimuksen saralla tut- 
kijat ovat puolestaan selvittäneet, että lapset, joilla oli hyvä aerobinen kunto, 
saavuttivat parempia tuloksia lukemisessa kuin lapset, jotka olivat vähemmän 
aktiivisia (Scudder, Federmeier, Direito, Boyd & Hillman 2014). Jo lyhyet 
toiminnalliset tuokiot oppitunnin aikana lisäävät oppilaiden fyysistä aktiivi- 
suutta ja vähentävät passiivisuutta (Tammelin, Laine & Turpeinen 2013, 75). 
Samaan aikaan toiminnallisuuden ja aktiivisen työskentelyn on todettu autta- 
van oppilaita myös oppimisprosessissa. Opettaja voi siis omalta osaltaan lisätä 
oppilaiden fyysistä aktiivisuutta ja liikettä toiminnallisten opetusmenetel- 


mien avulla. 

Tässä tutkimuksessa tarkastellaan opettamisen tapoja toiminnallisen 
opetuksen aikana ja selvitetään, millaisen roolin opettaja silloin ottaa. Lisäk- 
si syvennytään siihen, millaisia haasteita ja mahdollisuuksia toiminnallinen 
opetus tarjoaa opettajalle. Selvitetään myös, millaisia puheenvuoroja opettajat 
käyttävät toiminnallisesta opetuksesta. Tutkimusongelmat ovat: 


1) Mita haasteita ja mahdollisuuksia toiminnallisessa opetuksessa on opetta- 
jan näkökulmasta? 


2) Millainen rooli opettajalla on toiminnallisen opetustuokion aikana? 


Tutkimusaineisto ja -menetelmät 


Tutkimusaineisto (n=28) kerättiin maalis-huhtikuussa 2018 eläytymisme- 
netelmällä kahdeksasta alakoulusta luokanopettajilta sekä opettajille tarkoi- 
tettujen Facebook-ryhmien opettajilta. Kouluista pyydettiin tutkimusluvat 
ennen aineistojen keräämistä ja koulun henkilökunnasta yksi henkilö toimi 
yhteyshenkilönä, joka edesauttoi tutkittavien anony miteettiä. Kouluja pyydet- 
tiin lähettämään muistutusviesti opettajille tutkimuksesta, kun vastausaikaa 
oli viikko jäljellä. Lisäksi pyydettiin yksittäisiltä opettajilta vastauksia, jolloin 
heidän oma lupansa ja suostumuksensa riittivät tutkimukseen osallistumi- 
seen. Aineisto kerättiin opettajilta, joilla on opettajan kelpoisuus, koska tut- 
kimuksessa tahdottiin selvittää opettajan roolia toiminnallisessa opetuksessa. 
Joillakin opettajilla saattoi olla aiheesta enemmän kokemusta kuin toisilla, 
mutta kaikilla oli todennäköisesti jokin mielikuva ja ajatus kyseisestä käsit- 
teestä ja heidän siten oletettiin pystyvän kirjoittamaan eläytymiskertomukset 
riippumatta siitä, ovatko he luokan- vai aineenopettajia. Tutkimuksessa siis 
oletettiin, että toiminnallinen opetus on tuttu käsite vastaajalle. Tutkimuk- 
sessa haluttiin selvittää toiminnallisen opetuksen haasteita ja mahdollisuuksia 
opettajien näkökulmasta. Opettajilta ei kysytty taustatietoja, kuten ikää, su- 
kupuolta tai työvuosia, koska tutkimuksessa ei ole tarkoitus vertailla eri ikäis- 
ten tai sukupuolten välisiä näkökulmia. 

Aineistonkeruussa käytettiin kahta kehyskertomusta, joissa varioitiin toi- 


minnallisen opettamisen onnistumisen kokemuksia: 

A) Luokanopettaja Ruu Saarni tunnetaan koulussaan toiminnallisen opet- 
tamisen osaajana. Hän kertoo kollegalleen onnistumisen kokemuksis- 
taan. Eläydy Ruun rooliin ja kirjoita, mitä hän kertoo. 


B) Luokanopettaja Ruu Saarni tunnetaan koulussaan toiminnallisen opet- 
tamisen osaajana. Hän kertoo kollegalleen haastavista kokemuksistaan. 
Eläydy Ruun rooliin ja kirjoita, mitä hän kertoo. 

Kehyskertomuksien myötä kirjoittajia pyydettiin eläytymään tilanteeseen kol- 
mannessa persoonassa. Ruu määriteltiin luokanopettajaksi, jotta vastaajien oli- 
si helpompi eläytyä tilanteeseen kuin kirjoittamalla nimettömästä opettajasta 
ja toisaalta se myös yhtenäisti vastauksia. Näin pyrittiin ohjaamaan vastaajia 
siihen, että he pohtivat peruskoulussa tapahtuvaa toiminnallista opetusta. 
Nimeksi valittiin sukupuolineutraali Ruu, koska oleellista ei ollut määritellä 
sukupuolta vastaajille. Ruu oli toiminnallisen opetuksen osaaja, koska halut- 
tiin korostaa Ruun ammattitaitoa ja toisaalta luoda vastaajille Ruusta sellai- 
nen kuva, että hänellä on toiminnallisesta opetuksesta jo kokemusta. Vastaajat 
kuitenkin itse määrittelivät sen, kertoiko Ruu yksittäisestä tunnista vai ker- 
toiko hän ylipäätään toiminnallisen opetuksen haasteista ja onnistumisista. 
Kehyskertomus haluttiin pitää mahdollisimman lyhyenä, jotta vastaajaa ei 
johdateltaisi liikaa. Kehyskertomuksen lopussa Ruu kertoo kollegalleen joko 
haastavista tai onnistumisen kokemuksistaan. Tällainen tilanne valittiin, kos- 
ka yleensä opettajat kertovat toisilleen päivänsä tapahtumia ja tilanne olisi sik- 
si luonnollinen ja helppo eläytyä. Vastaajien tuli kirjoittaa Ruun puheenvuoro 
eli kertoa, mitä Ruu sanoo kollegalleen. Tavoitteena oli siis saada Ruun ajatuk- 
sia ja kokemuksia toiminnallisesta opetuksesta ja siksi kollegan puheenvuo- 
ron kirjoittaminen ei ollut oleellista tutkimuksen kannalta. Jotkut vastaajista 
kirjoittivat kolmannessa persoonassa ”Ruu sanoo”, kun taas toiset eläytyivät 
Ruun rooliin niin, että kirjoittivat yksikön ensimmäisessä persoonassa. Haas- 
teista kirjoitettujen eläytymiskertomusten vastaukset olivat selkeästi pidempiä 
kuin mahdollisuuksista kirjoitettujen eläytymiskertomusten. 

Aineiston keräämistä pohjustettiin lyhyellä viestillä, jossa kerrottiin eläy- 

tymismenetelmästä ja siitä, että tutkimuksessa tarkastellaan toiminnallista 
opetusta luokanopettajien näkökulmasta. Lisäksi korostettiin tutkittavien 


anonymiteettiä sekä sitä, että vastaus voi olla niin lyhyt tai pitkä kuin vastaa- 

ja kokee hyväksi. Lisäksi mainittiin, että mielikuvitusta saa käyttää. Sähköi- 
sellä lomakkeella vastaajia ohjattiin valitsemaan kehyskertomus sukunimen 
aakkosten alkukirjaimen mukaan niin, että kehyskertomukseen A vastasivat 
henkilöt, joiden sukunimi alkoi kirjaimilla A-L ja kehyskertomukseen B vas- 
tasivat henkilöt, joiden sukunimi alkoi kirjaimilla M-O. 

Tutkimukseen osallistuvia ohjeistettiin myös siinä, kuinka paljon aikaa 
kirjoittamiseen tulisi käyttää. Kirjoittamisajaksi ohjeistettiin noin 5-10 mi- 
nuuttia, jotta vastaajat kirjoittaisivat tehtävän yhdellä kertaa loppuun. Toisaal- 
ta lyhyellä kirjoittamisajalla pyrittiin myös motivoimaan mahdollisimman 
monia osallistumaan tutkimukseen. Sähköisen aineiston kerääminen osoit- 
tautui haasteelliseksi toisaalta ehkä ajankohdasta ja toisaalta tutkimuslupien 
viivästymisestä johtuen. Vastauksia oli vaikea saada ja osa koulujen yhteyshen- 
kilöistä mainitsi, että opettajilla saattaa olla liian kiire tai he saattavat olla liian 
väsyneitä vastaamiseen. Aineisto saatiin kasaan hiukan odotettua myöhem- 
min. 

Koko aineiston sanamäärä oli 2920 sanaa. Kirjoitettujen tarinoiden pituus 
oli keskimäärin 104 sanaa, mutta selkeästi pidempiä vastauksia oli haasteista 
kertovan kehyskertomuksen puolella. Aineisto litteroitiin sanatarkasti yhdek- 
si tiedostoksi (pituus 7 sivua, fontti Calibri, fonttikoko 11, riviväli 1). Aluksi 
eläytymiskertomukset järjestettiin kehyskertomuksittain omiksi ryhmikseen 
ja tarkasteltiin omana kokonaisuutenaan. Tarinoiden sisällöistä etsittiin tois- 
tuvasti esiintyviä teemoja, joita ryhmiteltiin kokemusten mukaan. Haasta- 
viin kokemuksiin liittyvän kehyskertomuksen vastauksissa esiintyi toistuvia 
teemoja, kun taas mahdollisuuksiin liittyvän kehyskertomuksen vastauksista 
löytyi enemmän erilaisia teemoja. Haastavien kokemusten eläytymiskerto- 
muksista löytyi hyvin toiminnallisen opetuksen haasteita ja onnistumisen 
kokemuksista toiminnallisen opetuksen mahdollisuuksia. Opettajan rooli 
sen sijaan ei ollut suurimmassa osassa vastauksissa selkeästi esillä, mutta toi- 
saalta tarinoista pystyi päättelemään, millaisen roolin opettaja on missäkin 
tilanteessa ottanut. Tulokset esitetään ensin kehyskertomuksittain. Haasteet 
ja mahdollisuudet käydään läpi erikseen ja sitten eritellään, millaisia opettajan 


rooleja aineistossa on esiintynyt. Lopuksi verrataan keskeisiä teemoja toisiinsa. 

Kuvio 1. Aineistosta ryhmitellyt toiminnallisen opetuksen haasteet ja mahdollisuudet 


Kuviossa 1 on ryhmitelty aineistosta erotetut toiminnalliseen opetukseen liit- 
tyvät haasteet ja mahdollisuudet. Haasteet ja mahdollisuudet teemoiteltiin 
niin, että haasteet jaettiin fyysisiin, psyykkisiin ja sosiaalisiin tekijöihin ja 
mahdollisuudet oppimiseen ja ryhmäytymiseen liittyviin tekijöihin. Haastei- 
den ja mahdollisuuksien teemat erosivat toisistaan selkeästi, koska haasteissa 
keskityttiin enemmän opettajan kohtaamiin seikkoihin, kun taas mahdolli- 
suuksia käsiteltiin oppilaan ja oppilaan oppimisen kautta. Mahdollisuudeksi 
nousi se, että oppilaat opettavat toisiaan ja jakavat tietoa toisilleen. Tämä on 
ryhmitelty ryhmäytymisen mahdollisuuksiin, vaikka se voisi olla myös oppi- 
miseen liittyvissä mahdollisuuksissa. Tästä syystä se on kuviossa yhdistetty 
katkoviivalla myös oppimisen teemaan. Se on luokiteltu ryhmäytymisen mah- 
dollisuuksiin, koska aineistossa korostui oppilaiden vuorovaikutus ja yhteistyö 
useammin kuin oppiminen. 

Elaytymiskertomuksissa Ruun kokemista haasteista ja mahdollisuuksista 
puhuttiin joko yleisellä tasolla tai sitten ne oli liitetty johonkin oppiaineeseen, 
esimerkiksi matematiikkaan tai äidinkieleen. Onnistumisen kokemuksiin 
liittyvissä eläytymiskertomuksissa oli useasti määritelty opetettava aine, kun 
taas haastavien kokemusten eläytymiskertomuksissa puhuttiin yleisellä tasol- 


la. Molemmissa tarinatyypeissä korostuivat kehyskertomusversion mukaiset 

skenaariot, mutta joissain vastauksissa tuotiin esiin myös vastakkainen näke- 
mys. Joissakin eläytymiskertomuksissa oli kuitenkin mainittu molempia asioi- 
ta, sekä haasteita että mahdollisuuksia. 

Haastavien kokemusten kehyskertomuksessa etsittiin toiminnallisen ope- 
tuksen haasteita ja eläytymiskertomuksissa erottui selkeästi kaksi yläteemaa: 
haasteet fyysisten ja psyykkisten tekijöiden osalta. Haastavien kokemusten 
eläytymiskertomuksissa (n=5/12) fyysisten haasteiden alateemoja olivat tila- ja 
materiaaliongelmat. Kertomuksissa koettiin haasteeksi materiaalin säilyttä- 
misen, hajoamisen ja katoamisen ongelmat: 

Välillä myös välineitä hajoaa ja menee hukkaan, kun oppilaat eivät pidä 

niistä huolta. Nytkään en ehdi opehuoneessa juuri istua, kun pitää seuraa- 

valle tunnille tarvittavat välineet metsästää useista eri kaapeista. 

Kertomuksissa korostui se, että oppitunneilla oppilaat saattavat vahingossa 
rikkoa tai hävittää materiaalia, jolloin materiaalin joutuu tekemään uudes- 
taan. Myös sopivien tilojen etsiminen toiminnalliselle opetukselle osoittautui 
haasteeksi. Eläytymiskertomuksissa pohdittiin vaihtoehtoisten tilojen saata- 
vuutta sääolojen muuttuessa niin, että pitäisi siirtyä ulkoa sisälle. Myös koulun 
yhteisten tilojen käytön ongelmat ja epäselvyys tuottivat haasteita, esimerkiksi 
kannattaako käytävää jakaa monen ryhmän kesken: 

Voisimmeko yhdessä sopia, mitkä koulun yhteisistä tiloista ovat oikeasti 

näillä minun toiminnallisilla tunneilla käytettävissä? Ei onnistu, jos toiset 

äänittävät käytävällä näytelmiensä taustaääniä ja toisten pitäisi hyppiä sa- 

taruudukolla. 
Haastaviin kokemuksiin liittyvistä eläytymiskertomuksista erottui myös 
psyykkiset ja sosiaaliset haasteet. Lähes kaikissa kertomuksissa mainittiin, 
kuinka aikaa vievää ja työlästä toiminnallisen opetuksen suunnittelu ja ma- 
teriaalin valmistelu on. Aikaa ei myöskään ollut riittävästi tunnin aikana hei- 
kompien oppilaiden tukemiseen ja ohjaukseen. Toiminnallisessa opetuksessa 
ajanpuute tunnin aikana ja toisaalta aikaa vievyys tuntien suunnittelussa ja 
valmistelussa osoittautuivat haasteiksi. Voisi siis sanoa, että stressi ajan hal- 
linnasta muodostui yhdeksi haasteeksi. Opettajan henkinen jaksaminen oli 
kovilla ja kertomuksissa esiintyi käsitteitä kuten työläs, kuormittava, raskas, 


väsynyt. Henkiseen jaksamiseen vaikutti myös tuen puute. Kertomuksissa 

mainittiin toistuvasti se, miten Ruun toiminnallinen opetus herätti epäilyä 
ja arvostelua sekä kollegoissa että oppilaiden vanhemmissa: Osalla kodeista 
ja myös kollegoista on sellainen fiilis, että me vain leikimme, emmekä opiskele, 
kun kaikkia matematiikan tai äidinkielen oppikirjan tehtäviä ei ole tehty järjes- 
tyksessä, sillä olemme opiskelleet kyseiset asiat toiminnallisesti. Kertomuksissa 
painotettiin myös toisen aikuisen läsnäolon merkitystä toiminnallisen oppi- 
tunnin aikana ja samalla haasteeksi nousi yllättävät muutokset kouluavusta- 
jien käytettävyydessä, jolloin suunniteltu tunti meni uusiksi, kun ei ollut toista 
aikuista, jota olisi tarvittu. Se, kokeeko opettaja itsensä kollegoiden seurassa 
hyväksytyksi, vaikuttaa siihen, miten rohkeasti hän uskaltaa koetella omia 
työskentelytapojaan opettajana (Pyhältö ym. 2008). Työyhteisön tuki on mer- 
kittävässä asemassa, kun opettaja haluaa kokeilla jotakin uutta (Marjakangas 
2016). 

Monissa haastavien kokemusten eläytymiskertomuksissa (n=6/12) nousi 
esille myös oppilaiden käytöshäiriöt. Toiminnallisen opetuksen haasteeksi 
koettiin joidenkin oppilaiden oman toiminnan ohjauksen ongelmat, erilai- 
set käytöshäiriöt ja oppilaiden tottumattomuus toiminnalliseen opetukseen. 
Usein opettajien työssään kohtaamat haasteet liittyvät oppilaiden kanssa koh- 
dattuihin ongelmiin (Huusko ym. 2007). Kertomuksissa mainittiin, että jot- 
kut oppilaat eivät koskaan totu toiminnalliseen opetukseen vaan tarvitsevat 
oman turvallisen paikkansa ja selkeät rakenteet koulupäiviin: 

Toinen tosi suuri ongelma tuntuu olevan joidenkin lasten kyvyttömyys ohjata 
ja ylläpitää toimintaansa. Todella moni lapsi tarvitsisi itselleen vieressäseiso- 
jan, avustajan tai jonkun muun vanhemman oppilaan, aina kun on toimin- 

nallisia tehtäviä. Heidän maailmansa hajoaa, se on liian ennakoimatonta ja 
jännittävää. Heidän turvallisuuden tarpeensa ei tule tyydytetyksi. 

Toisissa kertomuksissa taas painotettiin sitä, että oppilaat eivät ole tottuneet 
toiminnalliseen opetukseen ja luulevat, että silloin saa tehdä mitä vaan, jolloin 
he eivät ymmärrä sitä, että vapauden mukana tulee vastuuta. Haasteeksi muo- 
dostui siis se, että kaikille oppilaille toiminnallinen oppiminen ei yksinker- 
taisesti sovi tai sitä tulee harjoitella, tehdä pikkuhiljaa ja pienissä osissa. Vas- 
tauksissa saatettiin tarkoittaa, että isossa ryhmässä toimittaessa toiminnalliset 


menetelmät eivät sovi kaikille. Sen sijaan tarvittavan tuen ja ohjauksen kanssa 

pienemmässä ryhmässä toimittaessa heikommatkin oppilaat pystyvät toden- 
näköisesti käyttämään toiminnallisia menetelmiä. 

Onnistumisen kokemusten kehyskertomuksessa Ruuta pyydettiin kerto- 
maan onnistumisen kokemuksista toiminnallisen opetuksen aikana. Mah- 
dollisuuksia löytyi eläytymiskertomuksissa oppimisessa ja ryhmäytymisessä. 
Oppimisen alateemoja olivat innostus, syväoppiminen ja motivaation kas- 
vaminen. Monissa eläytymiskertomuksissa (n=8/16) mainittiin esimerkiksi 
sanat, kiva, innostunut ja ihana. Oppilaat olivat monissa kertomuksissa in- 
nostuneita, sekä opettajalla että oppilailla oli kiva tunti. Mainittiin myös, että 
oppilaista tunti ei tuntunut pitkältä. Muissakin tutkimuksissa (Kantomaa, 
Syväoja & Tammelin 2013; Syväoja, Kantomaa, Laine, Jaakkola & Tammelin 
2012) liikkeellä ja liikkumisella koulupäivän aikana on havaittu olevan positii- 
visia vaikutuksia oppilaiden kouluviihtyvyyteen, keskittymiskykyyn ja oppi- 
misvalmiuksiin. Kun on innostunut, myös motivaatio nousee: 

Kylläpä oli taas ihana tunti. Oppilaat poukkoilivat ympäri luokkaa etsimäs- 

sä vihjeitä, eivätkä olisi millään halunneet lähteä välitunnille. 
Kertomuksissa korostettiin sitä, että oppilaat keskittyivät tekemiseen ja mo- 
tivaatio oli korkealla. Näiden johdosta oppilaat sisäistävät asian paremmin, 
jolloin he oppivat oikeasti opetetun asian ja asiat jäävät paremmin mieleen 
toiminnan kautta: 

Toiminnassa ja välineillä tehdessä näkee niin selvästi, kuka osaa ja mitä ne 

ajattelee. Ja voi vitsi, miten ne tänään innostu pohtimaan, miten se peilikuva 

muodostuu. Siinä se lopulta tuli koko peilauksen idea ihan lasten omin sa- 

noin selitettynä ja omalla kropalla esitettynä. Myös heikompien oppilaiden 

onnistuminen koettiin mahdollisuudeksi. 
Toiminnallisen opetuksen mahdollisuudeksi mainittiin myös ryhmäytymi- 
nen ja yhdessä tekeminen. Eläytymiskertomuksissa mainittiin oppilaiden it- 
seohjautuvuus opettaa toisiaan, jakaa tietoa keskenään ja tuoda omia ideoitaan 
esille, jotka voidaan liittää konstruktivistiseen oppimiskäsitykseen. Oppilaille 
pystyttiin antamaan lisää vastuuta. Mahdollisuudeksi koettiin myös yhdessä 
tekeminen joko koko luokan, pienen ryhmän tai parin kanssa. Tärkeäksi koet- 
tiin, että kaikki saavat osallistua ja olla mukana. Myös heikompien oppilaiden 


onnistuminen koettiin mahdollisuudeksi: Viime viikolla oli aivan sama juttu, 

kun jopa heikoimmatkin kirjoittajat saivat monta lausetta tehtyä ihan huomaa- 
mattaan. 

Molempien kehyskertomusten eläytymiskertomukset sisälsivät selkeästi 
oppilaan roolin, joka oli aktiivinen liikkeen, ajattelun ja vuorovaikutuksen 
kautta. Kun vertailtiin kehyskertomusten eläytymiskertomuksia keskenään, 
huomattiin, että variaatio näkyi ennen kaikkea eri teemojen painotuksessa. 
Haastavien kokemusten eläytymiskertomuksissa painottui toiminnalliseen 
opetukseen menevä aika ja se, miten työlästä se on, kun taas onnistumisen 
kokemusten eläytymiskertomuksissa suunnittelu koettiin innostavaksi ja mu- 
kavaksi asiaksi. Opettajan osaamisessa on keskeistä opetustaito, joka karttuu 
kokemuksen kautta (Tynjälä 2004). Siksi toiminnalliset menetelmät vievät 
paljon opettajan aikaa, jos niistä ei ole aikaisempaa kokemusta. Opettajuuden 
rakentumisessa tärkeää on juuri kokemuksen kautta hankittu käytännöllinen 
tieto, joka liittyy opettajan oman toiminnan ohjaamiseen (Tynjälä 2004). Toi- 
sen aikuisen tarve näyttäytyi haastavien kokemusten eläytymiskertomuksissa 
selkeästi useammin ja selvemmin kuin onnistumisen kokemusten eläytymis- 
kertomuksissa, joissa toinen aikuinen mainittiin harvemmin, jos ollenkaan. 
Myös heikompien oppilaiden oppimisen laatu erosi onnistumisen ja haasta- 
vien kokemusten eläytymiskertomusten kesken. Onnistumisen kokemusten 
eläytymiskertomuksissa oltiin sitä mieltä, että heikommatkin oppilaat pär- 
jäävät ja saavat onnistumisen kokemuksia ja opettaja ehtii auttamaan heitä 
toiminnallisen opetuksen aikana, kun taas haastavien kokemusten eläytymis- 
kertomuksissa koettiin, että toiminnallinen opetus ei sovi heikommille oppi- 
laille, eikä opettajallekaan jää aikaa auttaa. 

Toisena tutkimusongelmana oli opettajan rooli toiminnallisessa opetuk- 
sessa, jota haettiin kaikista eläytymiskertomuksista. Haastavien kokemusten 
eläytymiskertomuksissa opettajan rooli näyttäytyi useasti sellaisena, jollainen 
se ei ole toiminnallisessa opetuksessa: välillä voisin palata siihen, että oppilaat 
istuvat paikallaan ja tekevät samaa tehtävää tai: ei ole yhtä opejohtoista toimin- 
taa sekä perinteiseen opetustapaan totuttu, jossa ope opettaa ja oppilaat kuunte- 
levat. Opettajan roolin voidaan siis ajatella olevan näissä kertomuksissa muuta 
kuin luokan edessä tapahtuvaa yksisuuntaista opetusta opettajalta oppilaille. 
Nykykouluissa onkin havaittu siirtymistä opettajajohtoisuudesta oppilaskes- 

keisyyteen (Korkeakoski 2001, 187; Rasku-Puttonen ym. 2003). Myös toisen 
aikuisen rooli korostui haastavien kokemusten eläytymiskertomuksissa. Voisi 
ajatella, että opettajan rooliin toiminnallisessa opetuksessa saattaa liittyä yh- 
teisopettajuus. 

Onnistumisen kokemuksien eläytymiskertomuksissa opettajan rooli tuli 
esille ennen kaikkea sanavalinnoissa. Suurimmassa osassa opettajat kirjoitti- 
vat tunnin kulusta monikon ensimmäisessä muodossa, jolloin opettaja tekee 
oppilaiden kanssa yhdessä valintoja roolien jakamisesta tai eläytyvät yhdessä 
opetettavaan asiaan. Opettaja on tällöin vahvasti itsekin läsnä oppimisproses- 
sissa ja toisaalta antaa oppilaille tilaa vaikuttaa tunnin sisältöön. Kun ryhmän 
tavoitteet on rakennettu yhdessä oppilaiden omien kiinnostuksen kohteiden 
pohjalta, voivat he sitoutua entistä paremmin tuntien kulkuun ja työskennellä 
yhdessä tavoitteita kohti (Kallio 2016, 125). Osassa kertomuksista taas koros- 
tui sanavalinta oppilaat tekevät, jolloin opettajan rooli jää enemmän sivusta 
seuraajaksi ja ohjaavaksi: 

Ihana nähdä, millaisia ideoita lapsilta tulee. On mieletöntä päästä ohjaa- 

maan asiastaan innostuneita oppilaita. 

Monissa eläytymiskertomuksissa korostui se, että opettaja pitää ensin lyhyen 
alustuksen aiheeseen liittyen ja sen jälkeen oppilaat kiertävät erilaisia pistei- 
tä ja lopuksi opettaja kokoaa ryhmän yhteen ja keskustelee yhdessä luokan 
kanssa aiheesta. Kaikissa kertomuksissa toistui oppilaiden aktiivisuus, mikä 
voidaan liittää konstruktivistiseen oppimiskäsitykseen. Suurimmassa osas- 
sa kertomuksista lapsilähtöisyys korostui, jolloin opettaja antaa tilaa lasten 
keskinäiselle vuorovaikutukselle ja samalla hänellä itsellään on aktiivinen ja 
ohjaava rooli (Lerkkanen 2014, 368). Myös lasten johtama opetus toistui ker- 
tomuksissa, jolloin lapset harjoittelivat taitoja itsenäisesti eikä opettaja juuri 
puuttunut oppimistilanteeseen (Lerkkanen 2014, 368). Toiminnalliseen ope- 
tukseen usein liitetty liikunnallisuus tuli esille molempien kehyskertomusten 
eläytymiskertomuksissa (n=12/28). Toiminnalliseen opetukseen ei sen sijaan 
kertomusten mukaan kuulu opettajajohtoinen opetus, vaan se on lähinnä 


vaihtoehto toiminnalliselle opetukselle. 

Pohdinta 


Tässä tutkimuksessa tarkasteltiin opettajien näkemyksiä toiminnallisen ope- 
tuksen haasteista ja mahdollisuuksista. Samalla tarkasteltiin opettajan roolia 
toiminnallisen opetuksen aikana. Tavoitteena oli selvittää, millainen rooli 
opettajalla on opetustuokion aikana ja löytyykö aineistosta selkeitä teemoja 
toiminnallisen opetuksen haasteille ja mahdollisuuksille. Tuloksista ilmeni, 
että perinteisen opettajajohtoisen opetuksen ei koettu kuuluvan toiminnalli- 
seen opetukseen, vaan opettajan roolina on olla ohjaaja ja tarkkailija. Tuloksis- 
ta ilmeni myös, että toiminnallisen tunnin suunnittelu ja materiaalin valmis- 
taminen vievät paljon aikaa, ja opetukselle sopivien tilojen löytäminen tuottaa 
stressiä opettajille. Tutkimuksessa esiin tulleita toiminnallisen opetuksen 
haasteita voisi peilata myös yleisellä tasolla opettajan ammatin haasteisiin. 

Tässä tutkimuksessa haasteiksi koettiin kollegoiden ja vanhempien tuen 
puute, mikä saattaa pitkällä aikavälillä johtaa jopa työuupumukseen. Soi- 
nin, Pietarisen ja Pyhällön (2008) tutkimuksessa opettajan jaksamiseen ja 
kuormittumiseen liittyvistä resursseista erottui muun muassa opettajan ja 
huoltajan sekä opettajan ja oppilaan välinen vuorovaikutus. Myös suhde kol- 
legoihin vaikuttaa opettajan jaksamiseen ja työhyvinvointiin. Stressitekijät, 
kuten esimerkiksi toiminnallisen opetuksen suunnittelu, materiaalin valmis- 
taminen ja kollegoiden ja vanhempien tuen puute, voivat johtaa pahimmassa 
tapauksessa työuupumukseen tai haitallisesti työviihtyvyyteen. Työuupumus 
kehittyy yleensä silloin, kun työntekijä on tehnyt työtään liikaa ja uhrannut 
sille liian kauan aikaa (Marjala 2009). Ensimmäisen ja toisen asteen opetta- 
jien stressitekijöitä ovat aikapaineet, työn määrä ja suhteet opettajakollegoihin 
(Montgomery & Rupp 2005). Erityisesti opettajan työn alkuvaihe koetaan 
niin Suomessa kuin muualla raskaana, koska esimerkiksi työhön liittyvään 
vastuuseen ei ole aikaa totutella työuran alkuvaiheessa (Tynjälä & Heikki- 
nen 2011). Myös resurssien puute voi aiheuttaa opettajissa stressiä ja vaikuttaa 
muun muassa opettajien opetuksen suunnitteluun. Koulujen tulisikin tarjota 
riittävät puitteet toiminnalliselle opetukselle. Opettajan vastuun kantaminen 
oppilaiden oppimisen laadusta ja määrästä on usein ristiriidassa oppilaiden 
valmiuksien, koulun resurssien, käytettävissä olevan ajan ja opettajan omien 
kykyjen välillä (Järvinen 2011, 35). 

Onnistumisen kokemuksiin liittyvän kehyskertomuksen perusteella kir- 
joitetuissa kertomuksissa korostui oppilaiden hyötyminen toiminnallisuudes- 
ta. Opettajat korostivat oppilaiden intoa, joka johtaa motivaation nousuun ja 
samalla opitun aineen syvälliseen oppimiseen. Oppimiseen liittyvän kiinnos- 
tuksen merkitystä on korostettu aiemminkin (Hidi & Renninger 2006). Myös 
autonomian tunne herättää oppilaissa motivaatiota, kun he kokevat, että voi- 
vat omilla valinnoillaan vaikuttaa oppitunnin kulkuun tai sisältöön (Reeve, 
Ryan, Deci & Jang 2012). Oppilaiden innostuminen ja kiinnostuminen opis- 
keltavasta asiasta saa oppilaat sitoutumaan siihen entistä syvemmin ja panos- 
tamaan omaan oppimiseensa (Hirvonen 2013). Myös tämä tutkimus osoittaa, 
että opettajien näkemysten mukaan toiminnallinen oppiminen on oppilaille 
kannustava ja mielenkiintoinen oppimismenetelmä. 

Kertomuksista havaittiin selkeästi liikunnan ja toiminnallisen opetuksen 
yhteys: opettajat yhdistivät liikkeen ja liikkumisen osaksi toiminnallisuutta 
ja he korostivat liikunnan merkitystä oppimisprosessissa. Esimerkiksi kirjoit- 
tamisen ja lukemisen taustalla vaikuttavia tekijöitä, kuten kehonhahmotusta, 
silmän ja käden koordinaatiota sekä kehon puoliskojen yhteistyötä, voidaan 
kehittää liikunnan avulla (Huisman & Nissinen 2005). Fyysisen aktiivisuu- 
den avulla opitaan myös muun muassa matemaattisten käsitteiden perusteita 
(Huisman & Nissinen 2005; Saxe & Gearhart 2001). Opiskeltaessa matema- 
tiikkaa toiminnallisesti saatetaan esimerkiksi hyppiä lattiaan laitetulla luku- 
suoralla tai liikkua yhteenlaskun mukaan yhtä monta askelta. Liikkumisen ja 
oppimisen välistä yhteyttä voidaan selittää liikkumisen vaikutuksilla aivojen 
toimintaan ja rakenteisiin (Davis ym. 2011). 

Opettajan rooli toiminnallisen opetuksen aikana näyttäytyi kaikissa eläy- 
tymiskertomuksissa varsin samanlaisena, vaikka asiaa olikin lähestytty eri 
näkökulmista. Onnistumisen kokemuksien kertomuksissa pohdittiin toistu- 
vasti, miten oppilaat tekevät ja ratkovat tehtäviä, joita opettaja on valmistellut 
ja suunnitellut etukäteen. Kertomusten mukaan opettaja samalla seuraa, ha- 
vainnoi ja ohjaa oppilaita. Opettaja paitsi tukee, ohjaa ja kannustaa, hän myös 
toimii oppimisympäristön suunnittelijana ja oppimisen edellytysten luojana 
(Luukkainen 2004, 95). Oppilaat eivät ole enää vain opetuksen kohteita, vaan 
aktiivisia toimijoita ja tekijöitä (Hautamäki ym. 2002, 9). Samantyyppistä 

toimijuuden muutosta on havaittu myös opettajankoulutuksessa, jossa opet- 
tajuuteen etsitään uusia sävyjä muun muassa erilaisten kehittämishankkeiden 
avulla. Esimerkiksi Opettajankoulutuksen kehittämisohjelman (OKM 2016) 
tarkoituksena on vahvistaa suomalaista opettajankoulutusta, ja sen yhtenä 
strategisena linjauksena nähdään opettajat uutta luovina osaajina ja oppijat 
toimijoina oppimisen keskiössä. Opettaja ei enää työskentele yksin, vaan hän 
toimii vahvassa yhteistyössä kollegoidensa kanssa. Menestyäkseen muuttuvissa 
tilanteissa opettaja tarvitsee vahvaa motivaatiota, kognitiivisia ja sosiaalisia tai- 
toja sekä kykyä ymmärtää ja arvioida omaa työskentelyään. (Tikkanen 2018.) 
Opettajan henkilökohtaiset ominaisuudet ja sitoutuneisuus ovat keskeisessä 
asemassa pyrittäessä lisäämään opetuksen toiminnallisuutta, sillä opettajan 
oman asenteen on todettu vaikuttavan oppilaiden aktiivisuuteen koulupäivän 
aikana (Marjakangas 2016). 

Haastaviin kokemuksiin liittyvissä kertomuksissa huomio kiinnittyi sii- 
hen, millainen opettajan rooli ei ole toiminnallisen opetuksen aikana. Näissä 
eläytymiskertomuksissa suljettiin pois perinteinen opettajajohtoinen opetus, 
joten opettajan rooli on jotakin muuta kuin tiedon syöttämistä oppilaille. 
Opettajan tärkein tehtävä on oppimisen ohjaaminen, eikä vain tiedon jaka- 
minen (Tynjälä 2004). Kumpaankin kehyskertomusversioon kirjoitettujen 
kertomusten joukossa esiintyi myös sellainen opetustyyli, jossa opettaja pitää 
ensin tietoiskun, sitten oppilaat toimivat ja lopuksi opettaja vetää yhteisen 
keskustelun koko luokalle. Opettaja voi siis ohjata toiminnallista opetustuo- 
kiota monella eri tavalla. Toimintaan osallistuva opettaja voi mennä oppilai- 
den mukana ja näyttää mallia, kun taas toinen opettaja kokee, että riittää, että 
hän ohjeistaa oppilaille mitä heidän tulisi tehdä. Toiminnalliseen opetukseen 
liittyy kokemuksen reflektointia: opettaja voi esimerkiksi keskustella toimin- 
nallisen opetustuokion päätteeksi oppilaiden kanssa siitä, miltä opetus tun- 
tui, jotta hän voi muokata opetustaan oppilaille yhä sopivammaksi. Samalla 
opettaja saa myös tietoa oppilaiden osaamisesta. Toiminnallisia opetushetkiä 
varioimalla ne voidaan toteuttaa juuri tietylle luokalle sopivilla tavoilla. Toi- 
minnallinen opetus vaatiikin opettajalta pitkäjänteisyyttä, jotta hän itse oppii 


itselleen ja luokalleen sopivimmat työskentelytavat. 

Oppimiskäsitysten muutosten myötä myös perinteinen käsitys opettajuu- 
desta on muuttunut; oppija on aktiivinen, kognitiivinen ja sosiaalinen toimija 
(Tynjälä 1999; 2004). Nykypäivänä tieto uusiutuu nopeasti, joten pelkkä tie- 
don siirtämiseen perustuva opetus ei riitä, vaan oppilaita tulee ohjata etsimään 
tietoa ja ohjata heitä toimimaan muuttuvassa maailmassa (Tynjälä 2004). Ny- 
kyisessä roolissaan opettaja toimii ikään kuin mentorina, joka ohjaa ja tarkkai- 
lee oppilaitaan. Myös tämän tutkimuksen tuloksissa opettajan roolin muutos 
näkyi: opettajan rooli kuvattiin selkeästi ohjaavana eikä perinteisellä tapaa 
autoritäärisenä. Opettajajohtoinen tiedon jakaminen oppilaille on nykymaa- 
ilmassa riittämätöntä, kun tietoa tulee koko ajan lisää ja se uusiutuu nopeasti; 
opettajan tärkeänä tehtävänä onkin opettaa oppilailleen tiedonhakutaitoja ja 
kriittistä tiedon arviointia. 

Suurimmiksi mahdollisuuksiksi toiminnallisessa opetuksessa nähtiin op- 
pilaiden kohtaamat hyödyt motivaation nousussa ja syväoppimisessa. Haas- 
teiksi mainittiin opettajan kokema stressi ajanhallinnasta sekä kollegoiden ja 
vanhempien tuen puute. Toiminnallisen opetuksen käyttäminen ja sen käyt- 
töönotto voidaan kokea hankalaksi ja stressaavaksi, jos opettajalla on muuten- 
kin kiirettä tai painetta työssään. Uuden toimintatavan omaksuminen vaatii 
opettajalta pitkäjänteisyyttä ja toistoa, jotta oppilaatkin tottuvat uusiin työs- 
kentelytapoihin. Toiminnallisten menetelmien käytössä tulisi olla jatkuvuut- 
ta, ja toisen aikuisen läsnäolon luokassa olisi hyvä olla säännöllistä, jotta opet- 
taja voisi jo suunnitteluvaiheessa ottaa huomioon toisen aikuisen läsnäolon. 
Opetuksen suunnittelussakin yhteistyö on yleistymässä: nykyään opettaja ei 
enää työskentele yksin, vaan opettajuus koetaan kollektiivisena ominaisuu- 
tena, jolloin koulun toimintaa kehitetään ja arvioidaan yhdessä kollegoiden 


kanssa (Tynjälä 2004). Siihen kouluissa kannattaa panostaa. 

Johdanto 


Joulukuussa 2017 Bio Science -tiedejulkaisussa julkaistiin harvinainen jul- 
kilausuma, jonka oli allekirjoittanut noin 15 ooo tutkijaa ympäri maailmaa. 
Lausuma oli varoitus ihmiskunnalle: olemme toiminnallamme vaarantamassa 
nykyisen kaltaisen sivilisaatiomme tulevaisuuden ja pian on liian myöhäistä 
toimia. Ilmastonmuutos oli yksi keskeinen uhka, jonka tutkijat nostivat esille: 
maapallon kantokyky ei kestä nykyisen kaltaista ympäristökäyttäytymistäm- 
me. 

Vaikka kokonaiskulutuksemme maapallolla ei ole ympäristöystävällistä, 
koetaan ympäristön huono vointi huolestuttavana. Huolia kartoittavissa sur- 
vey-tutkimuksissa, joissa vastaajia pyydetään nimeämään huolestuttavia asioi- 
ta, ilmastonmuutos nousee listojen kärkeen (Stoknes 2015, 5-6). Myös suo- 
malaiset nuoret kokevat huolta ympäristöasioista (Salonen & Konkka 2017; 
Myllyniemi 2017). Nuorten kokemat epävarmuuden ja turvattomuuden tun- 
teet ilmastonmuutokseen liittyen ovat kasvaneet kymmenessä vuodessa jopa 
70 % (Nuorisobarometrin 2018 ennakkotiedot). Samanaikaisesti maapallon 
kantokyky kuitenkin ylitetään joka vuosi aikaisemmin. Ympäristöhuoli ei siis 


näytä vaikuttavan ympäristökäyttäytymiseen. Epäympäristöystävällinen käyt- 

täytyminen on yleistä niin yksilöllisellä, valtiollisella kuin yritystenkin tasolla. 
(Stoknes 2014, 161; ks myös Brulle & Jenkins 2012.) 

Ympäristöhuoli näyttääkin olevan länsimaissa yleisempää kuin ympäris- 
töystävällinen käyttäytyminen. Tätä ympäristöhuolen ja ympäristökäyttäyty- 
misen välistä kuilua selitettiin pitkään sillä, etteivät ihmiset tiedä tarpeeksi 
ilmastonmuutoksesta tai ympäristön kannalta kestävistä toimintamalleista. 
Niinpä kuilun kaventamiseen tarjottiin ympäristöongelmista tiedottamista ja 
ajateltiin, että tieto ilmastonmuutoksesta vaikuttaisi positiivisesti ympäristö- 
käyttäytymiseen (Kollmuss & Agyeman 2002; vrt. Gifford & Nilsson 2014). 
Myöhemmin tämä oletus todettiin perusteettomaksi: ympäristöä koskeva 
tieto ei juuri vaikuta ympäristökäyttäytymiseen. Tällaiset havainnot johtivat 
epäilemään tiedon ja tietoisuuden merkitystä ympäristökäyttäytymisen taus- 
tavaikuttajana, ja tutkimus ympäristökäyttäytymisen ympärillä alkoi keskit- 
tyä muihin käyttäytymiseen vaikuttaviin tekijöihin. (Kollmuss & Agyeman 
2002, 241—242.) On todettu esimerkiksi, etteivät ihmiset ole tottuneita ajatte- 
lemaan ilmaston muutoksen kaltaista ongelmaa, joka on monimutkainen, etäi- 
nen ja hitaasti ilmenevä — ja ettei esimerkiksi länsimaissa vallitseva kulutus- 
keskeinen elämäntapa tue ympäristöystävällistä käyttäytymistä. (Ks. Stoknes 
2015; Marshall 2014.) Ilmastonmuutoksen vakavuuden vuoksi myös ympäris- 
tökasvatuksessa on tärkeää ymmärtää, mitkä tekijät tekevät ymmärrettäväksi 
ympäristökäyttäytymisen ja ympäristöä koskevan tiedon välistä kuilua. Lisäk- 
si on tutkittava sitä, mikä johtaa yksilön muuttamaan käyttäytymistään ym- 
päristöystävälliseksi ja siten kaventamaan tuota kuilua ja miten kasvattaja voi 
olla tukemassa tätä prosessia. 

Yhden tulkintaikkunan tälle ongelmalle tarjoaa psykodynaaminen ihmis- 
käsitys, joka kyseenalaistaa tietämisen ja toiminnan välille oletetun kuilun. 
Tästä näkökulmasta tietämisen ja tekemisen välillä katsotaan olevan moni- 
tahoinen sekä ristiriitoja sisältävä tietoisten ja tiedostamattomien psyykkis- 
ten prosessien kokonaisuus. Ihminen voi siis sanoa kunnioittavansa luontoa, 
olevansa huolissaan ympäristöongelmista ja haluavansa muuttaa käyttäyty- 
mistään ympäristöystävälliseksi — ja silti käyttäytyä samanaikaisesti epäympä- 
ristöystävällisesti. (Lertzman 2015, 7.) Toisinaan ihminen saattaa myös tietää 


käynnissä olevasta ilmastonmuutoksesta, mutta kokee asian liian ahdistavana 

edes ajatella. (Dodds 2011, 59; Norgaard 2011, 57.) Siksi tieto ilmastonmuu- 
toksesta ei myöskään vaikuta ihmisen käyttäytymiseen. Nimitämme tämän- 
kaltaista opittua, mutta tietoisuudesta eristettyä ja torjuttua sisältöä traumaat- 
tiseksi tiedoksi (Saari 2016, 20). 

Ilmastonmuutoksesta tekee traumaattisen tiedon avuttomuuden kokemus 
ja pelko itsen ja muiden menettämisestä. Nykykäsityksen mukaan yksilöt voi- 
vat kokea trauman joko suoraan tai todistaa traumaattista tapahtumaa tai sen 
tapahtumista jollekin muulle, eikä trauman syntymiseen tarvita välttämättä 
intensiivistä tunnereaktiota (Ruglass & Kendall-Tackett 2015, 4-5). Lisäksi 
ilmastonmuutokseen liittyvä traumaattinen tieto ei ole samalla tavalla henki- 
lökohtainen trauma, kuin esimerkiksi itseä kohtaan koettu väkivalta voi olla, 
mutta sillä saattaa silti yhtä lailla herättää mielen suojamekanismit. Psykody- 
naamisen käsityksen mukaan trauma muodostuu tilanteissa, joissa yksilö kokee 
avuttomuutta ja joissa hän ymmärtää kykenemättömyytensä korjata tilanne 
omalla toiminnalla. Traumaattisuutta tilanteessa lisää tunne siitä, ettei ku- 
kaan pysty auttamaan. (Britzman 2000, 202.) Tällainen kokemus saattaa mo- 
nilla liittyä ilmastonmuutokseen, jonka edessä avuttomuuden tunne näyttäisi 
olevan yleinen. Avuttomuuden tunne saattaa kummuta kokemuksesta, jonka 
mukaan yksilö ei voi vaikuttaa suuriin asioihin. Näin yhteiskuntakäsityksellä 
saattaa olla yhteys ympäristökäyttäytymiseen. Länsimaissa syvälle juurtunut 
individualistinen ajattelutapa vaikuttaa myös yksilöiden käsitykseen vaikutus- 
mahdollisuuksistaan ja kykyyn kuvitella yhteiskunnan toimivan muista kuin 
yksilökeskeisistä lähtökohdista käsin (Hursh, Henderson & Greenwood 2015). 
Uusliberalistinen ajattelutapa on merkittävä osa nykyaikaista länsimaista mie- 
likuvitusta ja yleistä ajattelutapaa, jotka mahdollistavat jokapäiväiset käytän- 
teet antaen niille merkityksen, järjen ja oikeutuksen (Hursh, Henderson & 
Greenwood 2015, 34). 

Subjekti saattaa kokea ahdistusta (anxiety) tietoa kohtaan aivan kuten 
traumaattista tapahtumaakin kohtaan. Käsittelemätön ahdistus, joka syntyy 
traumaattisesta tiedosta, herättää erilaisia puolustuskeinoja, joilla subjekti pyr- 
kii selviytymään ylitsepääsemättömän tunteen kanssa (Lertzman 2015, 4-5). 
Defenssimekanismit, eli mielen puolustusmekanismit, ovat mielen toimintoja, 


jotka estävät epämiellyttävien ja negatiivisina miellettyjen tunteiden (ahdistus, 

masennus ja viha) vaikuttamista tietoisuuteen. Negatiivisia tunteita voidaan 
vältellä esimerkiksi torjunnan, selittelyn ja projektion keinoin. Ahdistukseen 
liittyy huoli siitä, että jotain pahaa tulee tapahtumaan, kun taas masentavassa 
ahdistuksessa on kyse pelosta, että jotain pahaa on jo tapahtunut. (Blackman 
2004, 1—4.) Psykodynaamisen ihmiskäsityksen mukaan defenssit ovat suu- 
rimmaksi osaksi tiedostamattomia mekanismeja. Ne eivät ilmene pelkästään 
yksilötasolla, vaan niiden voidaan havaita toimivan myös kulttuurisella ta- 
solla (ks. Cohen 2013). Kulttuurisesti jaetut defenssit ovat kytköksissä myös 
yhteiskunnassa ilmeneviin ihmis- ja yhteiskuntakäsityksiin. Tyypillinen kult- 
tuurinen defenssimekanismi on kieltämisen kulttuuri, joka saa yksilöt vaike- 
nemaan hankaliksi tai traumaattisiksi koetuista asioista. (Cohen 2013, 11; ks. 
myös Bowers 1997.) Esimerkiksi työkaverin kaukomatkan kyseenalaistaminen 
kertomalla siitä aiheutuvasta ympäristöhaitasta ei ole kulttuurisesti täysin hy- 
väksyttävää. Pienet kulttuuriset kanssakäymiset luovat ilmastonmuutoksen 
ympärille hiljaisuutta ilman, että kukaan sitä erityisesti ohjailisi (Cohen 2013, 
11). Kollektiivista kieltämistä tapahtuu etenkin tilanteissa, joihin ei ole ennal- 
ta olemassa keinoa, jonka avulla hankala tilanne voitaisiin selvittää tai jolla 
tilanteen vakavuus voitaisiin hyväksyä (Cohen 2013, 49). Defenssimekanismit 
traumaattista tietoa kohtaan voivat tarjota yhden tulkintamallin sille, minkä 
vuoksi tieto ilmastonmuutoksesta ei näytä vaikuttavan ympäristökäyttäyty- 
miseen. 

Tässä artikkelissa selvitetään eläytymismenetelmän avulla, miten lukiolai- 
set perustelevat ympäristöystävällistä (ja epäympäristöystävällistä?) käyttäyty- 
mistä. Tutkittavien kirjoittamista tarinoista tunnistetaan myös niissä käytet- 
tyjä defenssimekanismeja. 


Tutkimusongelmamme ovat: 
1) Miten nuoret perustelevat ympäristökäyttäytymistä? 


2) Onko vastaajien yhteiskuntakäsityksellä jotain yhteyttä esitettyihin ym- 
päristökäyttäytymisen perusteluihin? 


3) Millaisia defenssimekanismeja on pelkistettävissä ympäristökäyttäytymi- 
sen tyyppitarinoista? 

Aiheen kasvatustieteellinen tarkastelu on mielenkiintoista, sillä traumaatti- 
seen tietoon reagoimisen selvittäminen voi auttaa kehittämään ympäristökas- 
vatusta. Ympäristökäyttäytymisen erilaiset perustelemistavat ja niiden suh- 
teuttaminen defenssimekanismeihin saattavat auttaa ymmärtämään, minkä 
vuoksi sama tieto saa toisen käyttäytymään ympäristöystävällisesti ja miksi se 


vaikuta toiseen. Työmme on yksi yritys ymmärtää tätä dilemmaa. 


Tutkimusaineisto ja -menetelmät 


Tässä tutkimuksessa käytettiin eläytymismenetelmää, joka sopii hyvin tutkit- 
tavien asenteiden, arvojen ja käsitysten, eli ajattelun logiikoiden tutkimiseen 
(Wallin, Helenius, Saaranen-Kauppinen & Eskola 2015, 248). Tutkimus- 
aihetta lähestyttiin näyttämällä vastaajille ilmastonmuutosta käsittelevä do- 
kumenttielokuva, joka ohjasi myös kehyskertomusten rakentamista. Kehys- 
kertomukseen valittu viittaus dokumenttielokuvaan sisälsi ajatuksen siitä, 
että ilmastonmuutosta käsittelevä dokumenttielokuva sisältää traumaattista 
tietoa. Kehyskertomuksessa varioitiin traumaattiseen tietoon reagoimista 
mahdollisimman pelkistetysti, jotta tulkintamahdollisuudet rajautuisivat 
kapeaan tulkintakehykseen. Tarkoituksena oli saada selville traumaattisen 
tiedon kohtaamiseen liittyvät reaktiot, jotka joko johtavat ympäristökäyttäy- 
tymisen muuttamiseen tai muuttamattomuuteen. Lukiolaisilta kerätyn ai- 
neiston kehyskertomuksena toimi seuraava kertomus yhdellä variaatiolla, joka 
tässä tuodaan esiin kehyskertomuksen sisällä vaihtoehtoisina lauseina A ja B. 


Vastaajille jaettiin satunnaisesti toinen variaatioista. 
Tuisku näki ilmastonmuutosta käsittelevän dokumenttielokuvan. 
A) Niinpä hän päätti muuttaa käyttäytymistään ympäristöystävällisem- 
mäksi. 
B) Hän ei kuitenkaan päättänyt muuttaa käyttäytymistään ympäristöystä- 
vällisemmäksi. 
Kirjoita pieni tarina siitä, miksi Tuisku reagoi näin. 
Ilmastonmuutosta käsittelevä dokumenttielokuva toimii vihjeenä traumaat- 
tisen tiedon kohtaamisesta. Taustaoletuksena on, että kertomuksen henkilöt 


tietävät jo ilmastonmuutoksesta ja kohtaavat sen nyt elokuvallisen ilmaisun 

keinoin. Variaatio syntyy reagointitavan erilaisuudesta. Ensimmäisessä vari- 
aatiossa Tuisku muuttaa käyttäytymistään ja jälkimmäisessä hän ei sitä tee, 
vaikka näkee saman dokumenttielokuvan. Taustaoletuksena on, että do- 
kumenttielokuvan jälkeen käyttäytymisen muuttuminen saattaisi johtua 
traumaattisen tiedon tiedostamisesta ja muuttumattomuus siitä, että defens- 
simekanismit olisivat suhteellisen voimakkaat ilmastonmuutosta kohtaan. 
Dokumenttielokuva-vihjeellä oli tarkoitus saada esiin vastaajien käsitys trau- 
maattisen tiedon kohtaamisen synnyttämistä reaktioista ja niiden yhteydestä 
käyttäytymiseen. Tuiskun ikä tai sukupuoli ei selviä kehyskertomuksesta, jo- 
ten vastaaja tulkitsee sen ja Tuiskun elämäntilanteen omasta kokemusmaail- 
mastaan käsin. 

Tutkimuksessa päädyttiin keräämään ensimmäistä aineistoa täydentävä 
aineisto kehyskertomusta hieman varioimalla, sillä katsoimme, että keskus- 
telumuotoinen kehyskertomus saattaisi tuoda monipuolisemmin esille seli- 
tysmalleja siitä, miksi joku alkaa käyttäytyä ympäristöystävällisesti. Samaan 
tavoitteeseen pyrittiin myös muuttamalla vihjeitä konkreettisemmiksi. Kehys- 
kertomuksessa varioitiin sitä, päättävätkö keskustelijat muuttaa käyttäytymis- 
tään vai päättävätkö he olla muuttamatta sitä. Dokumenttielokuvan osuutta 
pyrittiin lieventämään vihjaamalla jääkarhua kohtaan koetusta empatiasta. 
Kertomukseen lisättiin vihje tunteen heräämisestä. Sen tarkoituksena oli saa- 
da selville, miten kirjoittajat käsittävät tunteen olevan mukana traumaattisen 
tiedon kohtaamisessa ja ympäristökäyttäytymisen päätöksissä. Toisella aineis- 
tonkeruukierroksella kehyskertomukset olivat: 

Tuisku ja Eppu järkyttyvät nähdessään riutuvan jääkarhun ilmastonmuutos- 

ta käsittelevässä dokumenttielokuvassa. Dokumentin mukaan lihansyönnin 

määrä voi vaikuttaa ilmastonmuutokseen ja siten jäätikön säilymismahdol- 


lisuuksiin. Elokuvan jälkeen Tuisku ja Eppu keskustelevat ilmastonmuutok- 
sesta ja pohdinnan jälkeen 


A) päättävät lopettaa lihansyönnin. 
B) eivät kuitenkaan aio lopettaa lihansyöntiä. 
Kirjoita pieni tarina Tuiskun ja Epun keskustelusta. 
Ensimmäistä aineistonkeruutilannetta pohjustettiin vain vastaamisen ohjeis- 


tamisella. Toinen kierros aineistonkeräämisessä suunniteltiin kolmivaihei- 

seksi kokonaisuudeksi, joka sisälsi taidepohjustuksen, dokumenttielokuvan 
katsomisen ja kollektiivisen reflektion päiväkirjan muodossa. Taideosuus 
sisälsi ilmastonmuutoksen käsittelemistä taiteen avulla näyttämällä ilmas- 
tonmuutokseen liittyviä kuvataideteoksia. Lisäksi vastaajat katsoivat ilmas- 
tonmuutosta käsittelevän dokumenttielokuvan. Jokaisesta vaiheesta oli it- 
sereflektio-osuus, joka kirjattiin tutkijoille jaettuun dokumenttiin. Nuoria 
ohjeistettiin kirjoittamaan kokonaisuuden osista nousseita tunteita ja aja- 
tuksia ylös. Jälkimmäinen aineistonkeruukerta ei poikennut ensimmäisestä, 
pohjustus ei näyttänyt vaikuttavan kirjoitettuihin tarinoihin. Syynä voi olla 
se, että nuorilla oli käsitys dokumenttielokuvan herättämistä tunteista ilman 
pohjustustakin. Nuoret kirjoittivat eläytymismenetelmätarinansa jakamaansa 
tiedostoon. 

Tutkimuksen aineisto (N=129) kerättiin huhtikuun 2017 ja tammikuun 
2018 välisenä aikana. Koko aineiston laajuus oli 45 sivua (fontti Calibri, kir- 
jaisinkoko 12, riviväli 1,15), 14 150 sanaa ja yhden vastauksen keskimääräinen 
pituus 108 sanaa. 

Aineiston analyysi toteutettiin nelivaiheisesti. Analyysi aloitettiin koo- 
dauksella, jossa huomattiin, että aineistosta löydettiin toistuvasti yhteiskun- 
takäsitys toiminnan perusteluna, joten aineistoa päädyttiin analysoimaan 
tästä näkökulmasta. Koodauksen jälkeen ensimmäisessä analyysivaiheessa 
aineisto tiivistettiin teoriasidonnaisesti sisältämään teemat, jotka käsittelivät 
yhteiskuntakäsitystä tai joissa mahdollinen traumaattinen tieto näkyi. Toises- 
sa vaiheessa aineistoa tiivistettiin yhä tutkimuskysymysten, aineistosta luotu- 
jen teemojen sekä teorian pohjalta kuvioon 1. Kolmannessa vaiheessa kuvioon 
luotiin tyyppitarinoita. Yhteiskuntakäsityksen nähtiin olevan kytkettynä 
sekä ympäristökäyttäytymiseen että defenssimekanismeihin. Seuraavassa lu- 
vussa paneudutaan tähän analyysiin tarkemmin. 

Lukiolaiset valikoituivat vastaajiksi, sillä he ovat käyneet peruskoulunsa 
vuoden 2004 (POPS 2004) ja 2014 (POPS 2014) opetussuunnitelmien perus- 
teiden mukaan ja he opiskelevat lukiossa opetussuunnitelman 2015 mukaises- 
ti (LOPS 2015). Näiden opetussuunnitelmien arvoperustoissa mainitaan nk. 
ekososiaalisen sivistyksen ymmärtämisen välttämättömyys: ”Perusopetuksessa 


tunnistetaan kestävän kehityksen ja ekososiaalisen sivistyksen välttämättömyys, 

toimitaan sen mukaisesti ja ohjataan oppilaita kestävän elämäntavan omaksu- 
miseen” (POPS 2014, 16) sekä ”Ekososiaalinen sivistys merkitsee ymmärrystä 
erityisesti ilmastonmuutoksen vakavuudesta sekä pyrkimystä toimia kestävästi” 
(POPS 2014, 16). 

Ekososiaalisesti sivistynyt kansalainen ymmärtää muun muassa oman toi- 
mintansa vastuun ilmastonmuutoksen hillinnässä. Lukion opetussuunnitel- 
massa (LOPS 2015) mainitaan oppimisen tavoitteena ilmastonmuutokseen 
vaikuttavien tekijöiden ja niistä johtuvien seurausten merkityksen ymmärtä- 
minen. Lisäksi ympäristötiedon, maantieteen ja biologian sisällöissä perehdy- 
tään ilmastonmuutokseen. Nykyisillä lukio-opiskelijoilla pitäisi siis olla tietoa 
ilmastonmuutoksesta entuudestaan (ks. Mykrä 2016). 

Elaytymismenetelmalla hankittu tieto saattaa tuoda herkästi esiin stereo- 
typioita, sillä mahdollisia tilanteita kuvaillessaan kirjoittaja tulee miettineeksi 
yleisiä ja stereotyyppisiä vastauksia ja jättää helposti perusteellisemman poh- 
dinnan tekemättä. Tämä saattoi ilmetä aineiston tarinoiden samankaltaisuu- 
tena. Tieto, jota eläytymismenetelmällä saadaan, on riippuvaista vastaajan ku- 
vittelukyvystä sekä kirjoitustilanteessa vaikuttavista useista tekijöistä, kuten 
kirjoittajan jaksamisesta, kyseisenä päivänä koetuista tilanteista ja käydyistä 
keskusteluista. Jälkimmäisen aineiston tarinoissa näkyi opiskelijoiden aikai- 
sempi kokemus samalla kurssilla näytetystä dokumenttielokuvasta hieman 
tarkempana elokuvakokemuksen kuvailuna. Lisäksi dokumenttielokuvassa 
selitetty lihansyönnin vaikutus ilmastonmuutokseen saattoi vaikuttaa vas- 
tauksiin, sillä kehyskertomuksen tarinoissa, joissa kaverukset eivät lopettaneet 
lihansyöntiä, useat vastaajat kirjoittivat tarinoiden henkilöiden kuitenkin vä- 


hentäneen sitä. 


Tulokset 


Lukiolaisten kirjoittamat tarinat olivat melko homogeenisiä: niissä käsiteltiin 
omaa koettua pienuutta globaalissa mittakaavassa sekä ympäristön arvosta- 
mista. Tältä pohjalta nelikentän toiseksi ulottuvuudeksi muodostettiin jako 
yksilölliseen tai yhteisölliseen yhteiskuntakäsitykseen ja toiseksi ympäristö- 
käyttäyttymisen ympäristöystävällisyys. 

Ympäristöystävällisesti käyttäytyvä kuluttaja miettii aktiivisesti valintojen- 
sa ympäristövaikutuksia ja ottaa ne huomioon pyrkiessään vähentämään käyt- 
täytymisensä negatiivista vaikutusta luontoon ja rakennettuun maailmaan 
(Kollmuss & Agyeman 2002, 2.40). Epäympäristöystävällinen käyttäytyminen 
on tämän vastakohta: kuluttaja ei mieti valintojensa ympäristövaikutuksia tai 
ei välitä niistä. Aineiston tarinat jakautuivat tältä osin selkeästi kehyskerto- 
musten viitoittaman suunnan mukaisesti: puolet tarinoista sisälsivät henki- 
lön, joka käyttäytyi ympäristöystävällisesti (tästä eteenpäin aktiivinen tarina) 
ja puolissa epäympäristöystävällisesti (tästä eteenpäin passiivinen tarina). 

Tarinoiden välillä ilmeni jako myös sen mukaan, millainen yhteiskunta- 
käsitys tarinan henkilöf(i)llä oli. Tästä huomiosta nelikenttään muodostettiin 
toinen ulottuvuus yksilöllisen ja yhteisöllisen yhteiskuntakäsityksen välille. 
Yksilöllisessä yhteiskuntakäsityksessä subjekti näkee olevansa yhteiskunnas- 
sa irrallaan muista yksilöistä ja toimivansa itsenäisesti. Yhteisöllinen yhteis- 
kuntakäsitys taas viittaa verkostoituneeseen yhteiskuntakäsitykseen, jossa 
subjekti kokee olevansa osa suurempaa kokonaisuutta. Yksilöllinen yhteiskun- 
takäsitys painottui niin aktiivisissa (n=42/64) kuin passiivisissakin tarinoissa 
(n=48/65). Aktiivisten ja passiivisten tarinoiden välillä ero näkyi siinä suh- 
teessa, millainen yhteiskuntakäsitys tarinassa ilmeni: yhteisöllinen ajatteluta- 
pa esiintyi aktiivisissa tarinoissa (n=21) selkeästi useammin kuin passiivisissa 
tarinoissa (n=3) ja yksilöllinen ajattelutapa esiintyi passiivisissa tarinoissa (n= 
54) hieman useammin kuin aktiivisissa tarinoissa (n=43). Yleisin perustelu 
epäympäristöystävälliselle käyttäytymiselle näytti olevan käsitys siitä, ettei 
yksi ihminen pysty vaikuttamaan ilmastonmuutoksen kaltaisiin globaaleihin 
ilmiöihin. Toisaalta yleisin syy ympäristöystävälliselle käyttäytymiselle syynä 
nähtiin olevan se, että Tuisku uskoi voivansa vaikuttaa. Käsitys vaikutusmah- 
dollisuuksista näyttää siis aineiston perusteella olevan yleinen perustelu ympä- 
ristökäyttäytymiselle. 

Nelikentän lohkoihin konstruoitiin aineistoa apuna käyttäen tyyppitari- 
noita sen mukaan, millainen yhteiskuntakäsitys ja ympäristökäyttäytyminen 
kussakin lohkossa on. Tyyppitarinoita konstruoitiin nelikenttään yhteensä 
kuusi: velvollisuudentuntoinen, vastuuntuntoinen, kieltäjä, kyyninen, rationa- 

lisoija ja piittaamaton. Kolmanteen lohkoon muodostettiin kolme erilaista 


tyyppitarinaa, jolloin aineiston monipuolisuus tulee paremmin esille. 


Ympäristöystävällinen käyttäytyminen 


Yksilöllinen Yhteisöllinen 
yhteiskunta- yhteiskunta- 
käsitys käsitys 


3. kieltäjä 


Epäympäristöystävällinen käyttäytyminen 


Kuvio 1. Ympäristökäyttäytyminen suhteessa yhteiskuntakäsitykseen 


(1) Tuiskulla oli syyllinen olo. Hän päätti olevansa se, joka toimii mieluum- 
min kuin se, joka ei toimi. Hänestä kuitenkin tuntuu, etteivät hänen 
tekonsa vaikuta maapallon pelastumiseen. Yhdellä ihmisellä on häviä- 
vän pieni vaikutus lopputulokseen. Hänen oli vaikea keksiä jotain vähän 
isompaa asiaa, jonka tekeminen voisi oikeasti auttaa. 

(1) Ensimmäisen kentän tyyppitarina nimettiin velvollisuudentuntoiseksi 
(n=42). Velvollisuudentuntoisen tyyppitarina sisältää ympäristöystävällistä 
käyttäytymistä, vaikkei tyyppitarinassa nähdäkään yksilön toiminnalla olevan 
vaikutusta ilmaston muutoksen hillitsemisessä. Tyyppitarinaan kuuluukin yk- 
silöllinen yhteiskuntakäsitys, joka saattaa johdattaa yksilön mitätöimään te- 
kojensa vaikutuksen. Lisäksi muiden kuin yksilöllisten keinojen miettiminen 
tuntuu velvollisuudentuntoisen tyyppitarinassa olevan hankalaa. 

Näyttäisi siltä, ettei yksilön tarvitse nähdä toimintansa olevan vaikuttavaa 
toimiakseen ympäristöystävällisesti. Perusteet toiminnalle voivat kummuta 
esimerkiksi velvollisuusetiikasta. Velvollisuusetiikka näkyy velvollisuuden- 
tuntoisen tyyppitarinassa käyttäytymisen perusteena, jolloin ympäristöystä- 
vällinen käyttäytyminen lähtee ensisijaisesti kokemuksesta, jonka mukaan se 
on velvollisuus. Arvoilla perusteleminen ei kuulu tähän tyyppitarinaan. Tässä 


tyyppitarinassa subjektin huomio keskittyy omiin tunteisiin pikemmin kuin 

itse ongelmaan. Tunteisiinsa keskittyvillä on vaarana väsyä, eikä sitoutuminen 
ongelmaan jää pysyväksi. Lisäksi velvollisuudentunteen on todettu johtavan 
uupumiseen: pyrkiessään toimimaan aina oikein monimutkaisessa maailmas- 
sa, yksilö uupuu helposti ja kokee syyllisyyttä. (Ojala 2013, 202.) 

(2) Tuisku tajusi dokumentin katsottuaan miltä maailma tulee tulevaisuu- 
dessa näyttämään, jos ilmastonmuutokseen ei puututa. Häntä huoles- 
tutti ja hän koki huonoa omatuntoa. Tuisku halusi olla osana muutosta 
ilmastonmuutosta vastaan. Hän uskoo, että yksikin ihminen voi tehdä 
muutoksen isossa asiassa ja yhdessä he tekevät muutoksen parempaan. 

(2) Toiseen kenttään konstruoitiin vastuuntuntoisen tyyppitarina, johon 
kuuluu ympäristöystävällinen käyttäytyminen. Vastuuntuntoisen tyyppitari- 
na oli aineistossa hieman epätyypillisempi (n=21) kuin velvollisuudentuntoi- 
sen (n=42). Molemmat näistä tyyppitarinoista korostuivat aktiivisen kehysker- 
tomuksen tarinoissa. Vastuuntuntoinen tarina eroaa velvollisuudentuntoisen 
tarinasta muun muassa siten, että siihen kuuluu yhteiskunnan näkeminen 
yhteisöllisesti: tyyppitarinassa on läsnä kokemus isompaan kokonaisuuteen 
kuulumisesta ja toimimisesta yhdessä muiden kanssa: Yhdessä voimme tehdä 
maailmasta paremman. Vastuuntunnon on todettu muissakin tutkimuksis- 
sa olevan yhteydessä ympäristöystävälliseen käyttäytymiseen sitoutumisessa 
(Kollmuss & Agyeman 2002, 243). 

Vastuuntuntoisen tyyppitarinan subjekti pyrkii käyttäytymään mahdol- 
lisimman hyvin perustellen käyttäytymistään arvoillaan. Dokumentin vai- 
kutuksesta hän huomaa, että on tärkeää toimia siten, ettei ympäristö ja luonto 
vahingoitu. Toisin kuin velvollisuudentuntoisen tyyppitarinassa, jossa huomio 
kiinnittyy omiin tunteisiin, vastuuntuntoisen tyyppitarinassa korostui huo- 
mion kiinnittyminen ongelmaan ja omaan toimintaan. Tutkittaessa nuorten 
suhtautumista ilmastonmuutokseen on huomattu tunteisiinsa keskittyvien 
sekä ongelmaan keskittyvien olevan uupuneempia kuin ne, jotka ongelman 
tunnustamisen lisäksi pitivät yllä toivoa. (Ojala 2013.) Vastuuntuntoisen tyyp- 
pitarinassa toivo on läsnä: Tuisku ajatteli tehdessään ympäristöystävällisempiä 
tekoja, että maapallo saattaisi pelastua. 


(3) Tuisku ei dokumenttia katsoessaan uskonut siinä kerrottavia asioita, 
vaan ajatteli, että näin ei voi olla, koska hän ei ole itse nähnyt ilmaston- 

muutoksen vaikutuksia. Hän ei usko ilmastonmuutokseen tai ihmisten 
syyllisyyteen siinä. 


yhteisöllinen yhteiskuntakäsitys kuin epäympäristöystävällinen käyttäytymi- 
nen. Tyyppitarina oli melko harvinainen (n=s). Kieltäjän tyyppitarinan sub- 
jekti selittää epäympäristöystävällisen käyttäytymisensä johtuvan siitä, ettei 
hän usko ilmastonmuutoksen olevan totta. Kieltäjätyyppi voi myös tunnustaa 
ilmaston muuttuvan, todeten sen aina muuttuneen tai kiistäen ihmisen syylli- 
syyden sen aiheuttajana. Tyyppitarinaan kuuluu myös ajatus siitä, ettei ilmas- 
tonmuutos ole niin vakava ongelma kuin sen väitetään olevan, ja ettei se tulisi 
vaikuttamaan omaan elämään. Kieltäjän tyyppitarina koostettiin passiivisista 
tarinoista. 

(4) Neljänteen kenttään konstruoitiin kolme eri tyyppitarinaa (kyynikko 
n= 2, rationalisoija n= 33 ja piittaamaton n= 13), joista jokaisessa kiistetään 
oma vaikutus ilmastonmuutokseen. Näitä tyyppitarinoita yhdistää myös 
yksilöllinen yhteiskuntakäsitys, joka näkyi valtaosassa passiivisia tarinoita, 
mutta vain pienessä osassa aktiivisia tarinoita. Yksilöllinen ajattelutapa lisän- 
nee irrallisuuden kokemusta yhteiskunnasta, jolloin omien tekojen vaikutus 
kokonaisuuteen näyttää hukkuvan ikään kuin tyhjään. Yksilölliseen yhteis- 
kuntakäsitykseen liittyvä individualismi näyttäisi olevan yhteydessä yksilön 
heikkoon uskoon omista vaikuttamismahdollisuuksista (Norgaard 2011, 
204). Lisäksi oman pienuuden pohtiminen ja koettu voimattomuus näyttäisi 
olevan yleistä pohdittaessa vaikuttamiskeinoja ilmastonmuutoksen hillitsemi- 
seksi (ks. Norgaars 2011). Voimattomuuden tunne näyttää olevan yhteydessä 
individualismiin, poliittisen järjestelmän koettuun toimimattomuuteen sekä 
konsumerismiin (Norgaard 2011, 190-192). Tämän tutkimuksen aineistossa 
toistui voimattomuuden tunne erityisesti passiivisissa tarinoissa ja erityisesti 
nuorten on todettukin kokevan voimattomuutta ilmastonmuutoksen edessä 
(Stevenson & Peterson 2015). 

Epäympäristöystävällisen käyttäytymisen perusteleminen nousee niin 
kyynikon, rationalisoijan kuin piittaamattoman tyyppitarinoissa sosiaali- 
sesti opituista ja yleisesti hyväksytyistä selityksistä (Cohen 2013, 59): Mitäpä 
yksi teini muka sille voi, että teollistumisen kautta on ilmakehään päässyt saas- 

teita. Ja kyllähän Kiina ja Intia saastuttavat myös. Saattaa olla, että ilmaston- 
muutoksen kieltäminen ei ollut aineistossa tämän yleisempää, sillä ainakin 
Suomessa luotetaan laajasti tieteeseen (Tiedebarometri http://www.tieteen- 
tiedotus.fi/tiedebarometri.html). Tieteeseen luottaminen saattaa vaikuttaa 
siihen, että ympäristökäyttäytymisen muuttamisen ja ilmastonmuutoksen 
kieltämisen sijasta yksilö kieltääkin oman vaikutuksensa ilmastonmuutok- 
seen. Yksittäisen ihmisen osuus voidaan kuitenkin osoittaa jopa valtiotason 
hiilidioksidipäästöistä: esimerkiksi Suomessa aiheutetuista hiilidioksidipääs- 
töistä 68 % voidaan jäljittää loppukuluttajaan Suomen ympäristökeskuksen 
raportin (Salo & Nissinen 2017) mukaan. 

Neljännen kentän tyyppitarinat päätettiin jakaa kolmeen eri tyyppitari- 
naan, sillä koettu toivo ilmastonmuutoksen ratkaisemisesta erotti tyyppitari- 
nat oleellisesti kolmeen erilaiseen tarinaan. Tämän eroavaisuuden tulkittiin 
olevan merkittävä erottava tekijä sen suhteen, miltä epäympäristöystävällisen 
käyttäytymisen perustelut vaikuttavat ja millaisia tunteita sekä defenssejä tyy- 
pit mahdollisesti käyttävät. Lisäksi niiden mahduttaminen yhteen tarinaan 
olisi jättänyt varjoon ilmiön erilaiset puolet. 

(4.1) Tuisku kokee oman toimintansa vaikutuksen niin merkityksettömäksi, 
ettei hän viitsi tehdä asioita ympäristöystävällisemmin. Vaikka Tuisku 
tekisi mitä, tulisi ilmastonmuutos kuitenkin. Suuret teollisuusmaat pi- 
täisi saada mukaan, mutta päätöksiä on odotettu jo kauan, eikä muu- 
tosta tapahdu, vaikka ketä äänestäisi. 

(4.1) Kyynikko (n= 2) on näistä kolmesta kaikista epätoivoisin. Hänen ajat- 
telussaan on yleistä miettiä varauksellisesti sitä, mitä tavallinen ihminen voi 
tehdä. Lisäksi kyynikko kyseenalaistaa myös poliittisten ja yritysten toimien 
mahdollisuuden muuttaa tilannetta ympäristöystävällisempään suuntaan: 
hän ei usko parempaan tulevaisuuteen. Kyynikko on ikään kuin jo heittänyt 
pyyhkeen kehään ilmastonmuutoksen osalta. 

(4.2) Tuisku kokee oman toimintansa vaikutuksen niin merkityksettömäksi, 
ettei hän viitsi tehdä asioita ympäristöystävällisemmin. Mitäpä yksi tei- 
ni sille voisi, että teollistumisen kautta on ilmakehään päässyt saastei- 
ta. Ja hän on vain yksi ihminen miljardien joukossa. Hän katsoo, että 


on valtion ja suurten yritysten tehtävä huolehtia hiilidioksidipäästöis- 
tä. 

(4.2) Rationalisoijan (n=33) tyyppitarinassa on samoja elementtejä kuin kyy- 
nikon tarinassa. Tarinat eroavat toisistaan kuitenkin siinä, että rationalisoija 
on toiveikkaampi ratkaisujen suhteen kuin kyynikko. Tyyppitarinassa epäym- 
päristöystävällistä käyttäytymistä puolustetaan rationalisoimalla se, osoit- 
tamalla, ettei ympäristöystävällisestä käyttäytymisestä olisi mitään hyötyä. 
Luovuttamisesta ei kuitenkaan ole kyse, vaikka tyyppitarinassa ei uskotakaan 
omiin vaikutusmahdollisuuksiin. Tuiskun toivo syntyy tässä tyyppitarinassa 
uskosta päättäjiin sekä teknologian kehittymiseen. Yksilöiden kumulatiivis- 
ten vaikutusten kiistäminen vaikuttaisi olevan rationalisointia, joka on yksi 
defenssimekanismi (ks. Cohen 2013, 8-9). Lisäksi se näyttäisi johtavan hei- 
kompaan motivaatioon sitoutua ympäristöystävälliseen käyttäytymiseen. 
Rationalisoija on tietoinen ongelmista, mutta on etäännyttänyt itsensä niistä 
siten, ettei enää koe tunteita ongelmaa kohtaan. (Kollmuss & Agyeman 2002, 
255.) 

(4.3) Tuiskua ei yksinkertaisesti kiinnosta. Hän kokee, ettei asia koske häntä 
eikä siksi muuta toimintatapojaan tai ajattelumaailmaansa. Häntä ei 
kiinnosta pitää huolta ympäristöstä. 

(4.3) Piittaamattoman (n=13) tyyppitarinan keskeisin piirre on ympäristöon- 
gelman ulkopuolelle sijoittuminen, jossa olennaista on välittämisen ehtymi- 
nen ja haluttomuus ajatella ilmastonmuutosta. Piittaamattoman tyyppitarina 
eroaa kyynikon tyyppitarinasta siinä, että ilmastonmuutos ei tunnu kiinnos- 
tavan häntä ollenkaan, toisin kuin kyynikon tyyppitarinassa, jossa huoli ilme- 
nee menetetystä toivosta huolimatta. Piittaamattoman tyyppitarinan Tuisku 


ei jaksa ajatella asiaa ollenkaan. 


Pohdinta ja johtopäätökset 
Aineiston pohjalta luotiin kuusi erilaista ympäristökäyttäytymisen tyyppita- 
rinaa, joiden erottavia tekijöitä olivat niin käyttäytymisen ympäristöystäväl- 
lisyys, yhteiskuntakäsitys kuin toivo. Se, millä tavoin yksilö näkee yhteiskun- 
nan koostuvan ja millä tavoin hän käsittää yhteiskunnan ohjautuvan, näyttäisi 
tämän aineiston perusteella vaikuttavan hänen ympäristökäyttäytymisensä 


perusteluihin. 

Tyyppitarinat, joissa oli ympäristöystävällisesti käyttäytyvä yksilö, jaettiin 
kahteen tyyppitarinaan sen mukaan, minkälainen yhteiskuntakäsitys niis- 
sä oli. Lukiolaisten vastauksissa näkyi kaksi erilaista yhteiskuntakäsitystä ja 
niistä muodostui valittu jako. Näin syntyi sekä velvollisuuden että vastuun- 
tuntoisen tyyppitarinat. Yhteisöllinen yhteiskuntakäsitys korostui vastuun- 
tuntoisen tyyppitarinassa. Näkemyksen mukaan yksilöt ovat osa suurempaa 
kokonaisuutta. Samasta tyyppitarinasta löytyi lisäksi käyttäytymisen peruste- 
leminen arvoilla: Ajatus siitä, että ihminen voi tehdä mitä huvittaa luonnosta 
ja ympäristöstä välittämättä, ei ole Tuiskun mieleen. Vastuuntuntoinen koki 
olevansa vastuussa kokonaisuuden hyvinvoinnista ja oikeudenmukaisuuden 
toteutumisesta. Toisen ympäristöystävällistä käyttäytymistä sisältävän tyyp- 
pitarinan Tuisku perusteli käyttäytymistään velvollisuudella. Tyyppitarinaan 
kuului käsitys itsestä yksilönä muiden yksilöiden joukossa, jonka täytyy kan- 
taa oma korsi kekoon. Tämä käsitys johti tyyppitarinan subjektin epäilemään 
omien toimien vaikutusta kokonaisuuteen. Epäilyistä huolimatta tyyppitari- 
nassa käyttäydyttiin ympäristöystävällisesti velvollisuudentunnon motivoi- 
dessa siihen. 

Epäympäristöystävällinen käyttäytyminen oli taustalla neljässä luodussa 
tyyppitarinassa, kolmannen ja neljännen lohkon tarinoissa. Yksi näistä sisälsi 
näkemyksen yhteiskunnasta yhteisöllisenä ja kolme muuta yksilöllisenä. Kiel- 
täjän tyyppitarinassa yhteiskuntakäsitys oli yhteisöllinen ja siinä epäympäris- 
töystävällistä käyttäytymistä perusteltiin joko kieltämällä ilmastonmuutos tai 
ihmisen syyllisyys siihen. Muut kolme tyyppitarinaa: kyyninen, rationalisoija 
ja piittaamaton, sisälsivät näkemyksen yksilöllisestä yhteiskunnasta. Näissä ta- 
rinoissa uskottiin, ettei kuluttaja voi kulutuspäätöksillään vaikuttaa suuriin 
kokonaisuuksiin. Nämä kolme tyyppitarinaa erosivat toisistaan koetun toivon 
mukaan. Rationalisoijan tarinassa koettiin toivoa eniten, sillä siinä uskottiin, 
että jotkin suuremmat yksiköt, kuten valtiot, suuryritykset tai teknologia kor- 
jaisivat tilanteen. Kyynisen tarinassa tämä toivo oli menetetty, kuten myös 
piittaamattoman tarinassa, joka sisälsi myös välinpitämättömän maailman- 
katsomuksen. Piittaamattoman tyyppitarinassa subjekti ei halua edes ajatella 


asiaa, vaan sanoo, ettei häntä kiinnosta. 

Tarkastelemme konstruoituja tyyppitarinoita lopuksi psykodynaamisen 
ihmiskäsityksen valossa kolmannen tutkimuskysymyksen mukaisesti pelkis- 
täen tyyppitarinoista mahdollisia defenssimekanismeja. Tarinoista pelkistet- 
tiin esille traumaattiseen tietoon reagoimisen moninaisuus. Käytettyjä de- 
fenssimekanismeja olivat kieltäminen, eristäminen, projisointi, rationalisointi, 
passiivinen aggressio, kieltäminen ja vääristely. 

Pelkistäminen ja teoreettinen näkökulma tuovat esille mahdollisen tie- 
dostamattoman mielen vaikutuksen traumaattisen tiedon omaksumisessa ja 
ympäristökäyttäytymisessä. Tämä on yksi mahdollinen tulkintaikkuna ym- 
päristökäyttäytymistä tutkittaessa. Päädyimme tarkastelemaan defenssime- 
kanismeja keskittyen erityisesti nelikentän kolmannen ja neljännen lohkon 
tyyppitarinoihin, sillä nämä tarinat sisälsivät epäympäristöystävällisen käyt- 
täytymisen, jonka voidaan katsoa viestivän traumaattisen tiedon välttelyä pa- 
remmin kuin muiden nelikentän tyyppitarinoiden voidaan katsoa viestivän. 

Psykodynaamisesta näkökulmasta katsottuna näyttäisi siltä, että trau- 
maattinen tieto herättää myös tiedostamatonta ahdistusta ja saa yksilön tämän 
vuoksi tiedostamattaan käyttämään defenssimekanismeja. Tilanteissa, joissa 
subjekti kokee ylitsepääsemättömiä tunteita, defenssimekanismit aktivoituvat 
toimimaan ikään kuin tietoisen mielen puolustuksena. Tietoinen mieli saat- 
taa olla tietämätön defenssien toiminnasta ja tiedostamattoman mielen rooli 
onkin psykodynaamisesta näkökulmasta defenssimekanismeissa oleellinen 
osa (ks. Blackman 2004; Dodds 2011). Aiemman tutkimuksen mukaan ihmi- 
set käyttävät ilmastonmuutokseen liittyen defenssimekanismeista kieltämistä 
ja eristämistä (ks. Lertzman 2015; Stoknes 2015). 

Kieltäminen (eng. denial, suomennettu myös itsepetoksena) defenssimeka- 
nismina korostunee kieltäjän tyyppitarinassa. Kieltämisessä subjekti tunnis- 
taa jollain tasolla traumaattisen tiedon, mutta haluaa kieltää sen tietämisen. 
Sitä voisi verrata itselleen valehteluun niin lujasti, että melkein uskoo sitä it- 
sekin. Tuisku ei täysin uskonut dokumentin sanomaa. Hänen mielestään doku- 
mentin faktat olivat liioiteltuja ja ”hippejä”. Tällainen ristiriitaisuus ei häiritse 
tietoisuutta, sillä tiedostamaton mieli tulee hyvin toimeen ristiriitaisuuksien 
kanssa, se ikään kuin peittää ne tietoiselta mieleltä. (Cohen 2013, 22.) Mielen 


toiminnan kannalta on eri asia kieltääkö koko tapahtuman, sen vakavuuden 

tai syyllisyytensä siinä. Oman syyllisyytensä pelkääminen on niin voimakas 
tunne, että sitä saattaa pelätä enemmän kuin koko maailman tuhoutumista 
(Dodds 2011, 43—44). Syyllisyyden kieltäminen on yleistä kieltäjän tyyppitari- 
nassa: Tuisku oli kuullut teorian siitä, että ilmasto on aina muuttunut. Hän ei 
täysin luottanut dokumentin sanomaan. 

Tässä aineistossa defenssimekanismina kieltäminen ei ole yleisin mielen 
puolustuskeino ilmastonmuutosta kohtaan, yleisempää oli olla kyyninen tai 
suhtautua ongelmaan rationalisoiden kuin kieltää se. Muiden defenssimeka- 
nismien voidaan nähdä olevan lievempiä kieltämisen muotoja (ks. Pihkala 
2017, 3). Eräs kieltämistä lievempi defenssimekanismi on rationalisointi, joka 
esiintyy niin velvollisuudentuntoisen, kyynikon kuin rationalisoijankin tyyp- 
pitarinoissa: Hän on vain yksi ihminen lähes 7,6 miljardin ihmisen joukossa, jo- 
ten hän ei voisi vaikuttaa mitenkään. Rationalisoinnin voidaan katsoa olevan 
kuin tekosyiden keksimistä (Blackman 2004, 45). Freud katsoi rationalisoin- 
nin olevan ikään kuin salaisuuden piilottamista tiedostamattomasti (Cohen 
2013, 58). Rationalisointiin päätyvä subjekti tietää mitä tulisi tehdä, hän osaisi 
ja pystyisi sen tekemään ilman riskiä. (Cohen 2013, 8.) Rationalisoimalla on- 
gelmaa ei kiistetä suoraan, mutta sen tärkeys tai seuraukset kiistetään: Tuisku 
ei usko, että käyttäytymisen muuttaminen ympäristöystävällisemmäksi vaikut- 
taisi lähes mitenkään ilmastonmuutokseen. Oman vaikutusvaltansa kokeminen 
mitättömänä saattaa johtaa syvän avuttomuuden tai jopa apatian kokemiseen 
(Norgaard 2011, 192). Tällainen käsitys yksilön vaikutusmahdollisuuksista oi- 
keuttaa ympäristöystävälliseen käyttäytymiseen ryhtymättömyyteen tai koko 
ongelman sivuuttamiseen (Rust 2008, Doddsin 2011, 69 mukaan). 

Rationalisoijan ja kyynikon tyyppitarinoissa on nähtävissä myös projisoin- 
nin käyttämistä defenssimekanismina. Projisoinnilla subjekti siirtää syyllisyy- 
den tunteen itsestä muualle. Projisoinnissa on kyse omien epämiellyttävien 
tunteiden tai piirteiden siirtämisestä muihin (Blackman 2004, 18). Oikeat on- 
gelmat ovat Kiinassa ja Intiassa, siellä on niin paljon ihmisiä, jotka saastuttavat, 
ettei minun teoillani ole mitään väliä. 

Tuska, suru ja avuttomuus samanaikaisesti koettuna saattavat johtaa sub- 
jektin irrottautumaan ongelmasta ja kokemaan apatiaa. Sellaisen tiedon vas- 


taanottaminen, joka liittyy ilmastonmuutokseen, saattaa tuntua liian raskaal- 

ta ja huomio saattaa keskittyä muihin asioihin. (Kollmuss & Agyeman 2002, 
255; Dodds 2011, 44.) Ongelman eristäminen pois arjesta muihin asioihin 
keskittymällä, on läsnä piittaamattoman ja kyynikon tyyppitarinoissa: Vaikka 
Tuisku katsoi dokumenttielokuvan, hän ehkä ajatteli, että asia ei ole niin vakava 
ja hänellä oli elämässään akuutimpia asioita mietittävänään. Eristäminen on 
tunteiden poistamista tietoisen tietoisuudesta huomaamatta sitä (Blackman 
2004, 27). Siinä on kyse siitä, että yksilö irrottaa todellisuudestaan jonkin voi- 
mattomuutta ja ahdistusta lisäävän asian pois arjestaan esimerkiksi olemalla 
ajattelematta koko asiaa tehdessään ympäristöön vaikuttavia tekoja, kuten 
kuluttamalla (Norgaard 2011, 198). Eristäminen toimii ikään kuin kaksoisto- 
dellisuuden luomisena, jossa ilmastonmuutos ei näy arkisissa askareissa ja näin 
sitä voi olla ajattelematta ja siten voi vältellä saamasta lisää tietoa (Norgaard 
2011, 201). Yksilö voi kokea, että hänellä on tietoa ilmastonmuutoksesta ja sa- 
malla mieltää elävänsä täysin eri todellisuudessa (Norgaard 2011, 58). Tietoa 
vältellessä pyritään niin yksilöllisellä kuin kulttuurisellakin tasolla välttele- 
mään sekä syyllisyyden tunnetta että säilyttämään optimistisuus (Norgaard 
2011, 197). Kulttuurinen kieltäminen tukee yksilön omaa kieltämistä, sillä 
tunteiden ja ongelman jäädessä julkisesti käsittelemättä, sitä voi olla vaikeaa 
tehdä yksityisestikään (Norgaard 2011). 

Piittaamattoman välinpitämättömyys näyttäisi siis olevan psykodynaami- 
sesta näkökulmasta defenssimekanismi traumaattista tietoa kohtaan. Se on 
tilanne, jossa ahdistus on poistettu tietoisuudesta ja se on johtanut piittaamat- 
tomuuteen ja anteeksipyytelemättömään haluttomuuteen ja kyvyttömyyteen 
vastaanottaa uusia viestejä aiheesta (Cohen 2013, 8): Tuiskua ei yksinkertaisesti 
kiinnostanut dokumentin sanoma. Kiellot, kuten ei ole minun ongelmani tai ei 
kiinnosta minua saattavat vaikuttaa ulkoapäin katsottuna siltä, kuin kieltäjä 
olisi välinpitämätön ongelmaa kohtaan. Tällaista suhtautumista arvioidaan 
usein ymmärtämättömyydeksi tai välinpitämättömyydeksi (Cohen 2013, 8): 
Tuisku ajatteli myös, ettei ilmastonmuutoksella ole väliä hänen elinaikanaan, 
joten Tuisku ei välittänyt. Tämän käyttäytymisen voi tulkita myös olevan pas- 
siivista aggressiivisuutta, joka sekin on defenssimekanismi (Blackman 2004, 
66). 

Psykoanalyyttisestä näkökulmasta ihmisen tietoisen mielen valta ei ulotu 
kaikkiin hänen ajatuksiinsa (Dodds 2011, 33). Ihminen saattaa siis omaksua 
traumaattiseksi kokemansa tiedon, mutta torjua sen tietoisuudestaan esimer- 
kiksi eristämällä sen omista tunteistaan tai muusta maailmankuvasta erillisik- 
si sisällöiksi. Tulkintamalli selittää osaltaan sen, minkä takia ympäristötieto 
ei näytä vaikuttavan ympäristökäyttäytymiseen: ihmismieli välttelee tiedosta- 
mattaan traumaattisen tiedon tunnustamista. Tätä näkökulmaa tukee tutki- 
mus, jonka mukaan tarkemmin mitattaessa tiedon ja käyttäytymisen välillä 
ei näyttäisi olevan niin suurta kuilua, kun ollaan väitetty (ks. Kil, Holland & 
Stein 2014). Lisäksi tuoreessa tutkimuksessa kyseenalaistetaan kuilun havain- 
neita tutkimuksia ja huomautetaan, että on myös tutkimuksia, joissa kuilua ei 
ole havaittu (ks. Liefländer & Bogner 2018). 

Tämän tutkimuksen tarkoituksena oli päästä kiinni siihen, miksi sama 
tieto saa toisen käyttäytymään ympäristöystävällisesti ja toisen olemaan teke- 
mättä sitä. Muodostimme eläytymismenetelmätarinoista kuusi tyyppitarinaa 
siitä, miten yhteiskuntakäsitys ja ympäristökäyttäytyminen yhdistyvät ja psy- 
kodynaamista ihmiskäsitystä soveltamalla tulkitsimme miten tyyppitarinoi- 
den henkilöt suojautuvat traumaattisen tiedon synnyttämiltä epämiellyttä- 
viltä tunteilta. Erilaiset tavat käsitellä traumaattista tietoa ovat tulkintamme 
mukaan yhteydessä siihen, millainen ympäristökäyttäytyjä henkilö on ja mil- 
lainen yhteiskuntakäsitys hänellä on. 

Millä tavoin traumaattista tietoa voi sitten oppia, kun tiedostamaton mieli 
näyttäisi välttelevän sen oppimista? Aihe vaatii lisätutkimusta. Ympäristökas- 
vatus on keskittynyt suureksi osaksi pohtimaan, miten parantaa yksilöiden 
luontosuhdetta ja vahvistaa ympäristön käsittämistä itseisarvona. Kuilun 
nouseminen ympäristökäyttäytymisen tutkimuksen keskiöön saattoi johtaa 
ympäristökasvatuksen piirissä työskentelevät jopa olettamaan, että ympäris- 
tökäyttäytymisen kehittäminen myönteiseen suuntaan olisi mahdollista il- 
man tietoa ja tietoisuutta (Tolppanen ym. 2017; ks. myös Lertzman 2015, 21). 
Traumaattisen tiedon oppimisen erityispiirteen, ikävien tunteiden kätkemi- 
seen pyrkivien defenssimekanismien huomioiminen, saattaisi tehostaa ympä- 
ristötiedon vaikutusta ympäristökäyttäytymiseen. Ympäristökasvatuksen on 


todettu olevan suppeaa ja puutteellista (Lehtonen & Cantell 2015), jolloin se 

saattaisi hyötyä tuoreesta psykodynaamisesta näkökulmasta, jonka mukaan 
ilmastonmuutos on traumaattista tietoa ja sen oppiminen on monimutkai- 
sempien prosessien sarja kuin on aiemmin ajateltu. Traumaattisen tiedon tie- 
dostaminen ei yksin selitä sitä, miksi toiset alkavat käyttäytyä ympäristöystä- 
vällisesti. Käyttäytymiseen vaikuttavat monet taustatekijät, joita on tutkittu 
useasta eri näkökulmasta myös mm. terveystieteiden parissa. Tässä artikkelissa 
esitetystä näkökulmasta tarkasteltuna ympäristökäyttäytymiseen ja ympäris- 
tökasvatukseen liittyvän käyttäytymisen muuttaminen vaatisi sen tutkimis- 
ta, miten traumaattista tietoa ja sen herättämiä tunteita tulisi käsitellä, sekä 
mitkä asiat vaikuttavat traumaattisen tiedon oppimiseen. Lisäksi tulisi tutkia 
sitä tarkemmin, miten yhteiskuntakäsitys on kytköksissä ympäristökäyttäyty- 
miseen ja miten sen pitäisi vaikuttaa ympäristökasvatukseen. Kenties näissä 


näkökulmissa on mahdollisuus ympäristökasvatuksen kehittämiseen. 

Fläytymismenetelmäkertomuksia 
kasvatustieteiden tiedekunnasta 

Johdanto 


Opetussuunnitelma auttoi minua toimimaan erilaisissa ympäristöissä ja ot- 

tamaan erilaisia rooleja sekä mukautumaan jo tuttuihin sekä uusiin tilan- 

teisiin. Se antoi minulle eväitä työskennellä oma-aloitteisesti ja itsevarmasti 

omaan yksilölliseen osaamiseeni luottaen. Opin entistä paremmin liittämään 

yhteen teorian ja käytännön ja perustelemaan toimintaani työelämässä. 
Ote opiskelijan innostuneesta eläytymismenetelmäkertomuksesta uudesta 
opetussuunnitelmasta kuvaa tilannetta, jossa opetussuunnitelma on tarjon- 
nut opiskelijalle mahdollisuuden oma-aloitteisuuteen sekä teorian ja käytän- 
nön yhdistämiseen opinnoissaan. Niiden yhdistäminen ei kuitenkaan ole 
yksiselitteistä. Yliopistossa teorian ja käytännön yhdistäminen edellyttää vuo- 
ropuhelua ja neuvottelua oppimisesta ja opettamisesta sekä niiden tuottamista 
merkitysrakenteista. Keskeinen vuoropuhelun areena on yliopiston opetus- 
suunnitelma. 

Yliopistokoulutusten opetussuunnitelmat ovat keskeisimpiä tekijöitä opis- 
kelijoiden tietojen ja taitojen kehittymiselle ja niillä on sekä poliittisia että 


koulutuksellisia merkityksiä, mutta niitä voidaan kuitenkin käsittää monin 


Anne Jyrkiäinen & Tuulikki Ukkonen-Mikkola & Pirjo Kulju & Jari Eskola 


eri tavoin (Annala, Linden & Mäkinen 2016). Pinar (2004; 2009) luonneh- 
tiikin opetussuunnitelmaa monimutkaisena keskusteluna. Sitomaniemi-San 
(2017) puolestaan kuvaa yliopistossa tapahtuvan opettajankoulutuksen ope- 
tussuunnitelmaa moniulotteisena, monikerroksisena, kulttuurisesti ja histo- 
riallisesti muotoutuneena rakennelmana, jossa kasvatuksen kysymykset näyt- 
täytyvät kompleksisina ja monimutkaisina. Akateemisuus on ollut keskeinen 
suomalaisen opettajankoulutuksen opetussuunnitelmaa määrittävä tekijä 
1970-luvulta lähtien. Akateemisuuteen viitataan myös ilmaisuilla tieteellisyys 
ja tutkimusperustaisuus. Opettajankoulutuksen opetussuunnitelmissa tätä 
akateemisuutta pidetään usein itsestäänselvyytenä. (Sitomaniemi-San 2017.) 
Rantala, Salminen ja Säntti (2010) muistuttavat, että yliopistoistumisen myötä 
opettajankoulutuksen teoreettinen ja tieteellinen orientaatio on vienyt tilaa 
käytäntöön suuntautuneelta tarkastelutavalta. Teoreettisen ja käytännöllisen 
tiedon yhdistäminen edellyttää huolellista paneutumista ja neuvottelemista 
siitä, miten opetussuunnitelma ymmärretään ja käsitteellistetään. 
Opetussuunnitelmaa voidaan tarkastella myös tutkimuksen ja opetuksen 
yhteyden näkökulmasta, josta tutkimuskirjallisuudessa on erilaisia tulkintoja. 
Healey (2005) tutki tutkimuksen ja opetuksen yhteyttä opiskelijoiden osal- 
listumisen ja tutkimuksen painotuksen ulottuvuuksilla. Hänen mukaansa 
opiskelijoiden osallistumisen aste voi vaihdella yleisönä olemisesta aktiiviseen 
toimintaan ja tutkimuksen osuus tutkimustuloksia välittävästä opetuksesta 
tutkimusta tekevään ja osallistavaan opetukseen. Annala, Mäkinen ja Linden 
(2015) puolestaan tarkastelevat tutkimuksen ja opetuksen yhteyttä erityisesti 
suomalaisen yliopiston opetussuunnitelmatyössä. He muistuttavat, että ope- 
tussuunnitelmaprosesseissa jatkuvasti määritellään, uusinnetaan sekä arvioi- 
daan opetuksen ja tutkimuksen suhdetta. Siten juuri yliopistokoulutuksessa 
opiskelijoiden pitäisi voida kehittää asiantuntijavalmiuksia tutkimuksellisel- 
la otteella, ja tutkimuksen ja opetuksen yhteyttä yliopistossa tulisi vahvistaa. 
Opetussuunnitelma pitäisi heidän mukaansa nähdä tutkimuksen ja opetuk- 
sen kohtaamisen paikkana, jossa luodaan yhteistä ymmärrystä tutkimuspe- 
rustaisen opetuksen toteuttamiseksi. Tällöin monenlainen tieto nähdään 
arvokkaana ja opiskelijalle tarjotaan tilaa omalle tiedonmuodostukselle. Kun 


opetussuunnitelmassa monenlainen osaaminen on arvokasta, tutkijantaitojen 

ja työelämätaitojen välille on mahdollista luoda yhteyksiä ja opiskelijoiden tut- 
kimustyön kaltaista oppimista voidaan tukea. (Annala & Mäkinen & Linden 
2015.) 

Tässä tutkimuksessa sovellamme erityisesti Annalan, Lindenin ja Mäkisen 
(2016) mallia siitä, miten korkeakoulujen opetussuunnitelmia on lähestytty 
ja miten niitä on käsitteellistetty. Heidän mallinsa perustuu systemaattiseen 
kirjallisuuskatsaukseen, jossa on analysoitu 62 korkeakoulujen opetussuun- 
nitelmaa käsittelevää tutkimusartikkelia vuosilta 2004—2013. Artikkeleista 
suurin osa asemoituu lääketieteen, insinööritieteiden ja terveystieteiden alalla. 
Annalaym. (2016) jäsentävät opetussuunnitelmia neljään eri kategoriaan, jois- 
sa opetussuunnitelma nähdään sisältöjen varmistajana (control over content), 
kompetenssien tuottajana (producing competences), neuvotteluna (negotiating 
of potentials) tai valtaistumisena (empowerment) (kuvio 1). Näiden lisäksi he 
erottavat korkeakoulujen opetussuunnitelmissa erilaisia tiedon (knowledge) ja 


omistajuuden (ownership) käsitteellistämisen tasoja. Tietoa saatetaan lähestyä 


Täysivaltaisuus 
(emansipaatio) 


OPETUSSUUNNITELMA 
VALTAISTUMISENA 
praxis 
OPETUSSUUNNITELMA 
NEUVOTTELUNA 
OMISTAJUUS prosessi 
OPETUSSUUNNITELMA 
KOMPETENSSIEN TUOTTAJANA 
tuote 
OPETUSSUUNNITELMA 
SISÄLTÖJEN 
VARMISTAJANA 
Sosiaalinen llab 
kontrolli See 
Sisällön siirtäminen TIETO Kriittinen reflektio 
Kuvio 1. Opetussuunnitelman käsitteellistäminen 
(Annala, Linden & Mäkinen 2016, 174) 

toisaalta staattisena tietojen ja taitojen siirtona ja toisaalta dynaamisena, opis- 
kelijan kriittisenä reflektiona ja tiedon tuottajana. Omistajuudella he puoles- 
taan tarkoittavat jatkumoa, jonka ääripäissä ovat opiskelijan oppimistulosten 
kontrollointi ja toisaalta opiskelijan osallistamisen ja kehittymisen potentiaa- 
lin korostaminen. Tiedon ja omistajuuden ulottuvuudet syventävät opetus- 
suunnitelman eri lähestymistapoja. 

Tarkastelemme seuraavassa Annalan ym. (2016) erottamaa opetussuunni- 
telman käsitteellistämisen neljää eri kategoriaa. 

(D) Ensiksikin opetussuunnitelma voidaan nähdä sisältöjen varmistajana. 
Tällöin opetussuunnitelmassa pyritään varmistamaan ja kontrolloimaan kes- 
keisen tiedon oppimista ja siirtoa seuraaville sukupolville. Tämäntapaisissa lä- 
hestymistavoissa voidaan esimerkiksi pyrkiä määrittelemään, mitä olennaisia 
tietoja kaikkien opiskelijoiden tulisi omaksua vaikkapa kansainvälistymiseen 
tai inkluusioon liittyen. Omistajuus on niillä, joilla on auktoriteettia sisällön 
määrittämiseen. Ongelmaksi muodostuu se, että opiskelijan identiteetin ke- 
hittymisen aspektia ei oteta huomioon. Toisaalta tässä lähestymistavassa voi 
olla kriittisiä näkökantoja tiedon määrittämisen kontrollointiin. (Annala ym. 
2016.) 

(II) Toiseksi opetussuunnitelma voidaan käsittää kompetenssien tuot- 
tajana (Annala ym. 2016). Tämän lähestymistavan taustalla on ajatus tavoit- 
teiden, sisältöjen, opetusmenetelmien ja arvioinnin sisällyttämisestä opetus- 
suunnitelmaan, jolloin opetussuunnitelma näyttäytyy tuotoksena. Tässä 
lähestymistavassa opetussuunnitelmaa voidaan luonnehtia Biggsin mallin 
mukaisesti konstruktiivisesti linjakkaaksi (ks. esim. Biggs & Tang 2007), 
jolloin opiskelijoiden oppimiseen tähtäävä toiminta nähdään keskeisenä. 
Oppimistulosten ja kompetenssien korostamisesta huolimatta opiskelijaa ei 
kuitenkaan juuri osallisteta päätöksentekoon ja myös omistajuus suhteessa 
omaan oppimiseen ja ammatilliseen kehittymiseen jää vähäiseksi. On mah- 
dollista, että myös henkilöstö sivuutetaan, kun opetussuunnitelmaa määrit- 
televät lähinnä eri alojen johtavat asiantuntijat. Jopa yliopistojen omistajuus 
voi vähentyä, mikäli opetussuunnitelmaa luodaan sosiaalisten ja taloudellisten 
vaatimusten mukaan. Toisin sanoen yliopistot voidaan nähdä ikään kuin ope- 


tussuunnitelman tekijöinä, jotka yrittävät sopeutua ympäröivän yhteiskunnan 

muutoksiin ja vaatimuksiin. (Annala ym. 2016.) Esimerkiksi kun tamperelai- 
set korkeakoulut yhdistyvät yhdeksi suureksi yliopistoksi, opetussuunnitelmia 
pyritään ohjaamaan ja muotoilemaan entistä yhdenmukaisemmiksi. 

Vaihtoehtona edellä esitetyille lähestymistavoille Annala ym. (2016) mää- 
rittelevät opetussuunnitelman (III) vuorovaikutteisena prosessina ja neu- 
votteluna. Kun opetussuunnitelma nähdään neuvotteluna, keskiöön nouse- 
vat opiskelijan tiedollinen kehittyminen ja potentiaali sekä jaettu omistajuus. 
Tätä voidaan peilata Vygotskin sosiokulttuurisen teoriaan, jonka mukaan 
sosiaalinen vuorovaikutus ja yhteinen toiminta muodostaa perustan kaikelle 
oppimiselle (Vygotsky 1978; John-Steiner & Mahn 1996). Omistajuutta tu- 
kevassa kulttuurissa on kyse kasvamisesta demokraattiseen toiminta- ja ajatte- 
lutapaan (Ovarsell 2005). Annalan ym. (2016) mukaan prosessit voivat liittyä 
myös yliopistojen autonomian tarkasteluun suhteessa ulkopuolelta tuleviin 
vaatimuksiin. 

(IV) Neljäs kategoria on kehittynyt prosessia korostavasta lähestymistavas- 
ta. Siinä opetussuunnitelma nähdään valtaistumisena ja se muodostuu suun- 
nittelun, toteutuksen ja jatkuvan kriittisen reflektion dynaamisessa vuoro- 
vaikutuksessa. Annalan ym. (2016) mukaan tässä lähestymistavassa korostuu 
erityisesti yhdenvertaisuuden näkökulma. Omistajuuden kannalta olennaista 
on valtakysymykset, sillä opetussuunnitelman taustalla on erilaisia kulttuuri- 
sia ja institutionaalisia kerroksia. Myös tietoa lähestytään valtaistumisen kan- 
nalta kriittisesti reflektoiden. 

Valtaistumiseen liittyy myös toimijuus, joka voidaan määritellä yksilön 
mahdollisuuksina tehdä omaan elämäänsä vaikuttavia päätöksiä erilaisissa ti- 
lanteissa ja ympäristöissä. Yksilöt rakentavat toimijuuttaan koko elämänkulun 
ajan suhteessa omiin arvoihinsa, käsityksiinsä sekä historiallisiin ja kulttuuri- 
siin muutoksiin. (Emirbayer & Mische 1998.) Liitettäessä toimijuus työhön 
ja työelämään puhutaan ammatillisesta toimijuudesta. Ammatillinen toimi- 
juus ymmärretään tällöin kykynä kehittää omaa ja yhteisön toimintaa, mo- 
tivoituneisuutena, sitoutuneisuutena sekä tiedostettuna ammatti-identiteet- 
tinä. Identiteetti tuotetaan ja neuvotellaan sosiaalisessa vuorovaikutuksessa. 
(Eteläpelto, Vähäsantanen, Hökkä & Paloniemi 2013.) Vahva ammatillinen 


toimijuus voi edesauttaa yksilön ehjän (coherent) ja joustavan ammatti-iden- 

titeetin rakentumista työuran aikana (Ketelaar, Beijaard, Boshuizen & den 
Brok 2012). Yliopistossa ammatilliseen toimijuuteen voidaan yhdistää myös 
opettajien autonomia ja akateeminen vapaus (Edwards 2015; Mäenpää, An- 
nala, Mäkinen, Wallin & Eskola 2017). 

Brooman, Darwent ja Pimor (2015) kannustavat opetussuunnitelman ke- 
hittämiseen vuorovaikutuksessa opiskelijoiden kanssa. Opiskelijoiden äänen 
kuuleminen opintojaksojen uudelleen luomisessa tuotti heidän oikeustieteen 
opintoihin liittyvässä tutkimuksessaan voimakkaita muutoksia sekä opetta- 
jien että opiskelijoiden osallistumisessa, toiminnassa ja vuorovaikutuksessa. 
Myös Bovill (2014) korostaa opiskelijoiden ja opettajien vuorovaikutuksen 
merkitystä opetussuunnitelman kehittämistyössä. 

Vaikka opetussuunnitelma on edellä jäsennetty neljään kategoriaan, An- 
nala ym. (2016) muistuttavat, että todellisuudessa tutkituissa opetussuunni- 
telmia käsittelevissä tutkimusartikkeleissa oli aineksia usealle eri tulkinnalle. 
Tämän tutkimuksen tarkoituksena on selvittää tulkintoja siitä, mitkä tekijät 
aiheuttavat huolta ja innostusta uudessa opetussuunnitelmassa yliopistossa ja 
millaisia osallistumisen mahdollisuuksia opiskelijoilla on opinnoissaan. Edel- 


liseen katsaukseen tukeutuen asetamme tutkimuskysymyksiksi: 
1) Mitkä tekijät aiheuttavat huolta opetussuunnitelmassa? 
2) Mitkä tekijät innostavat opetussuunnitelmassa? 


3) Millaisia osallistumisen mahdollisuuksia opiskelijalla on opintojen suun- 
nittelussa? 


Tutkimusaineisto ja -menetelmät 


Tutkimuksen aineisto koostuu kahdesta osasta (aineisto A, n=38 ja aineisto 
B, n=30), jotka kerättiin eläytymismenetelmällä (Eskola, Virtanen & Wallin 
2018) joulukuun 2017 ja tammikuun 2018 aikana. Tässä tutkimuksessa osal- 
listujat eläytyivät muutaman vuoden päähän tilanteeseen, jossa Tampereen 
yliopiston uusi opetussuunnitelma on käytössä. Aineiston keräämisen aluksi 
korostettiin vastaajien vapaaehtoisuutta osallistua tutkimukseen ja vastaajien 


anonymiteettiä. 

Kerättäessä aineistoa A käytettiin kehyskertomuksia, joissa varioitiin hen- 
kilöstön ja opiskelijoiden innostuneita ja huolestuneita tulkintoja uudesta 
opetussuunnitelmasta: 

A) Kuvitellaan muutamia vuosia eteenpäin. Uusi opetussuunnitelma on 

otettu käyttöön Kasvatustieteiden tiedekunnassa. Kerrot (opiskelija)kol- 


legallesi huolestuneena uuden opetussuunnitelman vaikutuksesta työhösi/ 
opiskeluusi. 


B) Kuvitellaan muutamia vuosia eteenpäin. Uusi opetussuunnitelma on 
otettu käyttöön Kasvatustieteiden tiedekunnassa. Kerrot (opiskelija)kol- 
legallesi innostuneena uuden opetussuunnitelmasi vaikutuksesta työhösi/ 
opiskeluusi. 

Elaytymismenetelmakertomusten kirjoittamiseen varattiin aikaa noin 15 
minuuttia. Aineistoa kerättiin yliopiston henkilöstöltä (n=15) lomakkeilla 
opetussuunnitelmatyöhön liittyvän suunnittelukokouksen aluksi joulukuus- 
sa 2017 ja aineistoa täydennettiin jakamalla henkilöstölle opintojaksojen 
suunnittelun yhteydessä kehyskertomuksia (n=3) tammikuussa 2018. Opis- 
kelijoiden aineisto kerättiin pääosin varhaiskasvatuksen opiskelijoilta (n=14). 
Opiskelijoiden aineistonkeruu toteutettiin lomakkeilla oppituntien aluksi 
tammikuussa 2018 ja aineistonkeruuta täydennettiin Kasvatustieteiden tie- 
dekunnan työelämäyhteyksiin liittyvän Kumppanuusiltapäivän yhteydessä, 
jossa vastaajat olivat luokanopettajaopiskelijoita (n=4) ja elinikäisen oppimi- 
sen ja kasvatuksen opiskelijoita (n=2). Yhteensä aineistoa kertyi henkilöstöltä 
18 (9 innostunutta ja 9 huolestunutta) ja opiskelijoilta 20 (10 innostunutta ja 
10 huolestunutta) kertomusta. Arvioimme aineiston laajuudeltaan niukaksi 
(noin 2230 sanaa eli 59 sanaa keskimäärin kussakin kertomuksessa). Täyden- 
simme aineistoa samasta teemasta kerätyillä eläytymismenetelmäkertomuk- 
silla (aineisto B). 

Aineiston B (n=30) kerääminen" toteutettiin kasvatustieteiden opetuksen 
yhteydessä käsin kirjoittaen. Osa vastaajista toimitti kertomukset sähköpostil- 
la. Eläytymismenetelmälle tyypillisesti myös aineistoa B kerättäessä käytettiin 


1 Kiitämme Tanja Kallosta rikkaan aineiston lainasta; aineiston, johon tullaan palaa- 
maan myöhemmin toisessa yhteydessä 

kahta kehyskertomusta. Näissä kehyskertomuksissa varioitiin opiskelijoiden 
mahdollisuuksista vaikuttaa opintojen sisällölliseen suunnitteluun. 
A) Asmi on viidennen vuoden kasvatustieteiden opiskelija. Opintojensa ai- 
kana hän kokee saaneensa useita mahdollisuuksia osallistua opintojen 
sisällölliseen suunnitteluun. Eläydy Asmin tilanteeseen. Kerro pieni ta- 


rina, miten hän on osallistunut opintojen suunnitteluun ja mitä tämä 
kokemus osallisuudesta merkitsee hänelle nyt ja myöhemmin elämässä. 


B) Asmi on viidennen vuoden kasvatustieteiden opiskelija. Opintojensa ai- 
kana hän kokee saaneensa vain harvoja mahdollisuuksia osallistua opin- 
tojen sisällölliseen suunnitteluun. Eläydy Asmin tilanteeseen. Kerro pieni 
tarina, miksi hän ei ole päässyt osallistumaan opintojen suunnitteluun 
ja mitä tämä kokemus osallistumattomuudesta merkitsee hänelle nyt ja 
myöhemmin elämässä. 

Aineistossa B oli luokanopettajaopiskelijoiden kertomuksia 15, elinikäisen 
oppimisen ja kasvatuksen opiskelijoiden kertomuksia oli 12 ja varhaiskasva- 
tuksen opiskelijoiden kolme. Yhteensä aineistoa kertyi 30 eläytymismene- 
telmäkertomusta, joista 14 kuvasi opiskelijoiden mahdollisuuksia osallistua 
opintojen suunnitteluun ja 16 eläytymismenetelmäkertomusta osallistumat- 
tomuudesta opintojen suunnitteluun. Kokonaisuudessaan aineisto muodostui 
68 eläytymismenetelmäkertomuksesta. Yksi eläytymismenetelmäkertomus 
jätettiin analyysin ulkopuolelle, koska se ei ollut tehtävänannon mukainen. 
Siten lopullisessa aineistossa oli 67/68 eläytymismenetelmäkertomusta. Tutki- 
muksen aineisto kuvataan taulukossa 1. 

Aineisto B koostui ainoastaan opiskelijoiden eläytymismenetelmäkerto- 
muksisista (noin 3900 sanaa, keskimäärin 130 kussakin kertomuksessa). Ne 
käsittelivät opiskelijoiden näkemyksiä osallistumisen mahdollisuuksista ope- 
tussuunnitelman puitteissa. Eläytymismenetelmäkertomuksista osa oli kirjoi- 


tettu yksikön ensimmäisessä ja osa yksikön kolmannessa persoonassa. 


218 JARI ESKOLA & ILONA NIKANTO & SATU VIRTANEN (TOIM.) 


Opetussuunnitelman monet tulkinnat 


Taulukko 1. Tutkimuksen aineisto 


Kehyskertomus A Kehyskertomus B 

Opetussuun- Opetussuun- | Ei mahdol- Mahdol- 

nitelmasta nitelmasta lisuuksia lisuuksia 

Osallistujat huolestuneet innostuneet osallistua osallistua 
Henkilöstö 9 9 - N 

Opiskelijat 

Varhaiskasvatus 7 6 1 2 
Luokanopettajat 2 2 8 7 
Elinikäinen oppiminen ja kasvatus 1 1 7 5 
Yhteensa 19 18 16 14 


Koko aineisto yhteensa 67 
kertomusta 


Aineistot A ja B yhdistettiin ja analysoitiin kokonaisuutena. Analyysi tapahtui 
vaiheittain (Kondracki, Wellman & Amundson 2002; Krippendorff 1980). 
Aluksi aineisto koottiin kehyskertomusten mukaan (huolestuneet, innostu- 
neet, ei mahdollisuuksia osallistua, mahdollisuuksia osallistua) tekstitiedos- 
toiksi ja niitä luettiin kokonaisvaltaisesti. Luetun perusteella arvioitiin, miten 
kirjoittajat olivat hahmottaneet annetun tehtävän. Eläytymismenetelmäker- 
tomukset näyttäytyivät huolella tuotetuilta ja kirjoitustehtävään oli eläydytty 
hyvin. 

Toisessa vaiheessa eläytymismenetelmäkertomuksista etsittiin aineistoläh- 
töisesti toistuvia teemoja, jolloin tulkinta kohdistui kuhunkin eläytymisker- 
tomukseen kokonaisuudessaan, eikä niissä ilmeneviin yksittäisiin ilmauksiin 
(conventional content analysis) (Hsieh & Shannon 2005; ks. myös Forman & 
Damschroder 2007). Tämän analyysivaiheen perusteella aineistot jäsennettiin 
teemoiksi ja seuraavassa vaiheessa jännitteisiksi teemapareiksi (Mäenpää ym. 
2017). Teemoittelun luotettavuuden varmistamiseksi tutkijat neuvottelivat 
tulkinnoista ja epävarmoista tapauksista. 

Kolmannessa analyysivaiheessa jännitteisiä teemapareja tarkasteltiin suh- 
teessa Annalan ym. (2016) opetussuunnitelman käsitteelliseen jäsennykseen 
ja teemaparit luokiteltiin teoriaohjatusti (Hsieh & Shannon 2005) neljään 
luokkaan. 

Tulokset 


Kehyskertomusten variointi tässä tutkimuksessa oli onnistunutta ja ne oli ym- 
märretty hyvin. Ne näyttäytyivät uskottavilta ja kehyskertomuksissa ilmais- 
tiin niille tyypillisiä osin stereotyyppisiä kuvauksia (Eskola & Wallin 2015). 
Aineistossa A variointi kohdistui henkilöstön ja opiskelijoiden innostukseen 
tai huoleen uudesta opetussuunnitelmasta. Aineistossa B kehyskertomuksis- 
sa varioitiin opiskelijoiden näkemyksiä mahdollisuuksista vaikuttaa opinto- 
jen sisällölliseen suunnitteluun. Tutkimuksen aineisto eli kehyskertomusten 
avulla tuotetut eläytymismenetelmäkertomukset olivat sekä määrällisesti että 
laadullisesti tasavahvat. Eläytymiskertomuksissa kerrottiin yhtäältä innostu- 
neina osallistumisen mahdollisuuksien lisääntymisestä, yhteistyöstä, asian- 
tuntijuuden vahvistumisesta ja toisaalta huolesta opintojen sirpaleisuudesta, 
kontaktiopetuksen vähenemisestä sekä käytännöstä ja työelämästä vieraantu- 
misesta. Molemmat kehyskertomukset rajautuivat yliopiston kasvatustietei- 
den tiedekuntaan, mikä ohjaa tulosten tulkintaa. Uskomme kuitenkin, että 
niistä löytyy piirteitä myös muiden yliopistoalojen opetussuunnitelman tul- 
kinnoille. 

Taulukossa 2 käyvät ilmi eläytymismenetelmäkertomuksien keskeisimmät 
teemat ja niistä muodostetut jännitteiset teemaparit. Teemojen nimeäminen 
tapahtui eläytymismenetelmäkertomusten kokonaishahmon perusteella. Esi- 
merkiksi teoria ja käytäntö -teeman nimeämisessä hyödynnettiin seuraavan- 
laisia ilmaisuja: Uusi ops on innostanut minua työssäni, koska käytäntö ja teoria 
kulkevat nyt selkeämmin käsi kädessä. Joidenkin teemojen nimeämisessä tul- 
kittiin ilmiötä, kuten toimijuus-teemassa: Olisin huolissani, jos opinnoista ei 
huokuisi ammattiarvostuksen ja ammatti-identiteetin korostuminen. Teemojen 
pohjalta jäsensimme ja nimesimme seuraavat teemaparit: rakenne, käytännöt, 
kohtaaminen, prosessi, asiantuntijuus ja työelämä. Lopuksi jännitteiset teema- 
parit luokiteltiin Annalan, Lindenin ja Mäkisen (2016) opetussuunnitelmia 
jäsentäviin kategorioihin. Taulukon keskimmäisessä sarakkeessa on katego- 
rioiden nimien alla kyseiseen kategoriaan luokiteltujen eläytymismenetelmä- 


kertomusten määrä (n) ja aineistosta erotetut teemapareja kuvaavat nimet. 

Taulukko 2. Aineistolähtöisen analyysin perusteella muodostetut jännitteiset teemaparit 


Innostus ja osallistumisen 
mahdollisuudet 


Opetussuunnitelmia jäsen- 
tävät kategoriat ja niihin 
liittyvät teemaparit 


Huoli ja osallistumisen 
esteet 


Opetussuunnitelma sisäl- 
töjen varmistajana (n = 0) 


jatkumot, selkeys, teorian ja 
käytännön yhteys, yksilölli- 
Syys, joustavuus 


Opetussuunnitelma kom- 
petenssien tuottajana 
(n = 25) rakenne ja käytännöt 


opintojen sirpaleisuus, 
käytännöstä vieraantumi- 
nen, tutkinnon rakenteen 
vieraus, jäykkyys, yksilöllisen 
etenemisen vaikeus, pakko, 
joustamattomuus 


yhteistyö, osallisuus, 
vuorovaikutus, vaikuttamis- 
mahdollisuudet, aktiivisuus, 
opetusmenetelmien kehit- 
täminen, ilmiöpohjaisuus, 
monipuolisuus 


Opetussuunnitelma neu- 
votteluna (n = 28) kohtaami- 
nen ja prosessi 


ohjauksen puute, opettajien 
motivaation puute, ajanpuute, 
ohjauksen puute, osallistu- 
misen esteet, vaikutusmah- 
dollisuuksien puute, kuulluksi 
tulemisen puute, aloitteelli- 
suuden puute, epätasa-arvo, 
osallistumattomuus 


toimijuus, ammatti-iden- 
titeetin vahvistuminen, 

jaettu asiantuntijuus, oman 
ammatillisuuden rakentami- 
nen, asiantuntijuus, arvostus, 
työelämäyhteys, merkityk- 
sellisyys 


Opetussuunnitelma valtais- 
tumisena (n = 14) asiantunti- 
juus ja työelämä 


ammatti-identiteetin tuen 
puute, autonomian katoami- 
nen, eettisten kysymysten 
ohittaminen, pelko työelä- 
mässä pärjäämisessä 


Esitämme tutkimuksen tulokset Annalan, Lindenin ja Mäkisen (2016) ope- 
tussuunnitelmia jäsentävien kategorioiden mukaisessa järjestyksessä. Tuom- 
me tuloksissa esille näitä kategorioita kuvaavat piirteet yhtäältä innostuksen 
ja osallistumisen mahdollisuuksista käsin kuvailtuna ja toisaalta huolen ja 
osallistumattomuuden näkökulmasta esiin tulleiden asioiden vuoropuheluna. 
Reflektoimme tuloksia myös suhteessa aiempiin tutkimuksiin. 

Yhtään eläytymismenetelmäkertomusta ei luokiteltu ensimmäiseen ka- 
tegoriaan Opetussuunnitelma sisältöjen varmistajana, sillä eläytymismenetel- 
mäkertomusten painopisteet asettuivat muihin kategorioihin tätä kategoriaa 
kiinteämmin. Voi olla, että opetussuunnitelma oppimäärän varmistajana 


(syllabus) nähdään opetussuunnitelmatutkimuksessa (Kelly 2009) itsestään 

selvänä. On ymmärrettävää, että tämän tutkimuksen kertomuksissa ei keski- 
tytty ainoastaan opetussuunnitelman kontrolloivaan luonteeseen, vaan tar- 
kastelun kohteeksi löytyi muita suomalaista yliopistoa ja ennen kaikkea kas- 
vatustieteitä koskevia teemoja. Aineistossamme löytyy kuitenkin esimerkiksi 
kuvaus, jossa tiukka kontrolli opintojen suoritustavoista alistaa opiskelijaa: 
— — on toki ikävää, jos opettajat eivät jousta kurssien suoritustavoissa. — — siitä 
tulee melko alistettu olo. Jotta opetuksella olisi vaikuttavuutta, pitäisi opetus- 
suunnitelman taata opiskelijoille mahdollisuus tasavertaiseen vuoropuheluun 
ja omien tietojen ja taitojen kehittämiseen. 

Opetussuunnitelma kompetenssien tuottajana -kategoriaan luokiteltiin 
kaikkiaan yhdeksän innostunutta ja kolme osallistumisen mahdollisuuksis- 
ta kertovaa kertomusta sekä yhdeksän huolta kantavaa ja neljä osallistumisen 
mahdollisuuksia epäilevää kertomusta (n=25). 

Innokkaasti virittyneissä kertomuksissa tuotiin esille teorian ja käytännön 
yhteys, mikä lisää opiskelijoiden rohkeutta kohdata tulevan työelämän tehtä- 
vät. Myös monipuoliset ja joustavat tavat opettaa ja opiskella lisäsivät sekä hen- 
kilöstön että opiskelijoiden mielekkyyden ja osallistumisen kokemuksia. Seu- 
raavassa sitaatissa opiskelija kuvaa moninaisten taitojen kautta tilannettaan: 

Uusi ops on mahdollistanut paljon laaja-alaisemmat opinnot kuin aiempi 

ops. Olen saanut kurssien kautta myös kehitettyä työelämätaitoja kuten tii- 

mityötaidot, ongelmanratkaisutaidot ja kommunikaatio- ja viestintätaidot. 

Olen saanut myös valmiuksia nähdä kasvatustieteiden merkitys yhteiskun- 

nassa ja — — — ops on antanut hyviä valmiuksia erilaisissa tehtävissä toimi- 

miseen. Erityisesti olen pitänyt projektikursseista, joissa on päässyt hienosti 


nivomaan yhteen teoriaa ja yritysten antamat käytännönpulmat, joihin on 
saanut olla etsimässä vastausta monialaisessa tiimissä. 


Edellä kuvattu eläytymismenetelmäkertomus käsittelee opetussuunnitelmaa 
ikään kuin annettuna; opetussuunnitelma ymmärretään valmiina normipe- 
rustaisena asiakirjana (Kukkonen 2011). Tämä liittyy tylerilaiseen rationaali- 
seen opetussuunnitelmamalliin, joka rakentuu huolella suunniteltujen tavoit- 
teiden, tehokkaan opetuksen, vaikuttavien oppimiskokemusten ja arvioinnin 
varaan (Tyler 1949). Jos opetussuunnitelma nähdään rationaalisena, se saattaa 
rajoittaa opiskelijan osallistumista merkitysrakenteiden muodostamiseen, op- 


pimiseen ja kasvuun (Annala ym. 2016). Tätä tiedon muodostumista rajoittaa 

esimerkiksi sanaston ja kielen erot ja niiden tuottama vuoropuhelun vaikeus. 
Kukkonen (2011) ehdottaa yhdeksi välineeksi opiskelijan ja opettajan positioi- 
den tunnistamista ja näiden positioiden tarjoamien neuvottelumahdollisuuk- 
sien kriittistä arviointia. 

Kun kehyskertomuksissa tarjoutui mahdollisuus huolen ja osallistumatto- 
muuden kuvailuun, eläytymismenetelmäkertomuksissa erottui vakava huoli 
teorian ja käytännön erkaantumisesta, opintojen sirpaleisuudesta ja kasvavasta 
työmäärästä. Seuraavassa sitaatissa henkilöstön edustaja kytkee teorian ja käy- 
tännön yhdistämisen vaikeuden huoleen ammatillisen kasvun toteutumisesta 
ja pohtii opetussuunnitelman rakennetta suhteessa kompetenssien tuottami- 
seen: 

Olen huolissani siitä, toteutuuko opinnoissa teorian ja käytännön yhdistämi- 

nen. Miten se turvataan, tai miten se oikeastaan saataisiin paremmin toimi- 

maan? Lisäksi mietin, miten aineenopettajaopiskelijoiden kasvu opettajaksi 
toteutuu? Olisimmeko voineet silloin opetussuunnitelmavaiheessa kurkottaa 
sitä kohti, että aineenopettajat valitaan jo pääsykoevaiheessa opiskelemaan 
tietyn aineen opettajiksi ja heidän opetusharjoittelunsa jakautuisi useam- 
malle vuodelle? 
Erityisesti kasvatustieteen alan erilaisiin opettajuuksiin kelpoistavien opinto- 
jen kohdalla on jo kauan käyty keskustelua teoriaopintojen, käytännön ja har- 
joittelun riittävyydestä sekä opintojen tutkimuksellisesta orientaatiosta (ks. 
esim. Rantala, Salminen & Säntti 2010). Kysymys ei ole vain erilaisten opinto- 
jen välisistä yhteyksistä, vaan tiedon olemuksesta ja sen suhteesta opetussuun- 
nitelmaan sekä siihen, miten esimerkiksi osaamisperustaisuus ymmärretään. 
Wheelahan (2009) esittää, että osaamisperustainen korkeakouluopetus saat- 
taa jopa estää opiskelijoiden pääsyn tiedon äärelle. Mäkinen ja Annala (2010) 
kannustavat korkeakouluja kehittämään opetussuunnitelmaan sellaiseksi, 
joka tukee opiskelijoiden sisäistä kiinnostusta ja asiantuntijaksi kasvamisen 
prosessia. Edelleen he muistuttavat, että ”osaamista tulee tarkastella kytkeyty- 
neenä oppimiseen, jonka perustana on tiedon rakentaminen, joka vaatii intel- 
lektuaalisia kykyjä; tiedon soveltaminen liittyy yksilöiden sisäisen kapasiteetin 
hallitsemiseen, kehittymiseen ja hyödyntämiseen yhteisöjen sosiaalisessa toi- 


minnassa” (Mäkinen & Annala 2010, 55). 

Opetussuunnitelma neuvotteluna näyttäytyi vahvimpana kategoriana ai- 
neistossamme. Ymmärrys korkeakoulun opetussuunnitelmasta vaikuttaa ai- 
neistomme perusteella rakentuvan vahvasti osallistumisen ja vuorovaikutuk- 
sen varaan. Tässä kategoriassa innostuneista eläytymismenetelmäkertomuksia 
oli viisi, osallistumisen mahdollisuuksia kuvailevia kertomuksia kahdeksan, 
huolta kuvailtiin kuudessa ja osallistumisen esteitä yhdeksässä eläytymisme- 
netelmäkertomuksessa. 

Innostuneissa tulkinnoissa tuotiin esille yhteistyötä yli oppiainerajojen 
sekä yhteisopettajuutta. Opiskelijat korostivat myönteisesti mahdollisuutta 
osallistua aktiivisesti tiedekunnan toimintaan opettajien ja opiskelijoiden yh- 
teisissä työryhmissä. Vuorovaikutus ja vaikuttaminen sekä tiedon jakaminen 
muille opiskelijoille koettiin merkityksellisenä. Ainejärjestö mainittiin useissa 
opiskelijoiden (5/8) myönteisissä kertomuksissa osallistumisen mahdollistaja- 
na. Myös sähköisen palautejärjestelmän koettiin edistävän vaikuttamista ja 
opetuksen kehittämistä. Seuraavassa aineistolainauksessa henkilöstön edusta- 
ja kuvaa uuden opetussuunnitelman mahdollistamaa yhteistyötä: 

Yhteistyötä yli oppiainerajojen on lisätty sekä suunnittelun (ehkä erityisesti 

sen!) että toteutuksen puolella. Yhteisopettajuuteen on kannustettu ja resurs- 


soitu tunteja siten, kun yhteistyötä on tehty. Opettajat ovat yhteisesti panosta- 
neet ja kehittäneet opetustaan oppimis- ja opiskelijalähtöisemmäksi. 


Brooman, Darwent ja Pimor (2015) kannustavat opettajia ja opiskelijoita roh- 
keaan yhteiseen opintojen suunnitteluun ja erityisesti opiskelijoiden äänen 
kuuntelemiseen. Opiskelijapalautteen avulla opettajat pystyivät Broomanin 
ja hänen työtovereidensa kanssa tekemässä (2015) tutkimuksessa kehittämään 
vaadittavan kirjallisuuden käsittelyyn opiskelijoiden ymmärrystä lisääviä kei- 
noja, vertaisoppimista ja vahvistamaan molemminpuolista luottamusta. Oppi- 
mistavoitteiden saavuttaminen yhteistyössä vertaisten kanssa lisää uskoa myös 
omiin kykyihin, jos ilmapiiri on myönteinen. Chikersal (2017) puhuu kollek- 
tiivisesta älykkyydestä (collective intelligence), ja on havainnut, että ryhmän po- 
sitiivinen yhteistyö on yhteydessä kollektiiviseen älykkyyteen siten, että ryh- 
män positiivisen vuorovaikutuksen lisääntyessä myös kollektiivinen älykkyys 
kasvaa. Vastaavia tuloksia ryhmän tasapainoisesta yhteistyökykyisyydestä, ja 


sosiaalisesta herkkyydestä tunnistaa ryhmän jäsenten ajatuksia suhteessa ryh- 

män kollektiiviseen älykkyyteen ovat raportoineet Woolley, Chabris, Pent- 
land, Hashmi ja Malone (2010). 

Huolta eläytymismenetelmäkertomuksissa tuottivat kontaktiopetuksen 
ja opettajien ja opiskelijoiden vuorovaikutuksen väheneminen sekä opettajien 
motivoitumattomuus. Opiskelijoiden kertomuksissa näyttäytyi negatiivisena 
osallistumattomuus ja vaikutusmahdollisuuksien puute. Kuvattiin jopa vaiku- 
tusmahdollisuuksien esteitä, kuten tiedon puutetta ja liian harvoin uudistet- 
tavaa opetussuunnitelmaa. Lisäksi opiskelijat kuvaavat kertomuksissaan epä- 
tasa-arvoa yliopiston hierarkiassa. Opiskelija pohtii yliopiston hierarkiaa sekä 
osallistumisen esteitä seuraavassa sitaatissa. 

Asmi tuntee olonsa hierarkkisessa järjestyksessä opettajien, professoreiden, ja 

lehtoreiden suhteen alimmaiseksi, vaikka Tampereen yliopistossa korostetaan 

aina sitä, että Asmi ja yliopiston henkilökunta ovat kaikki tutkijayhteisöä ja 
sanarvoisia keskenään. Suurin osa Asmin kokemuksesta omista vaikutus- 
mahdollisuuksistaan ja omasta vähäisemmästä arvostaan osana yliopisto- 
yhteisöä tulee kuitenkin siitä, että opinto-ohjelma vaihtuu kolmen vuoden 
välein. Siksi vain kolmen vuoden välein on mahdollisuus osallistua opintojen 
suunnitteluun, mikäli edes tulee valituksi siihen porukkaan, joka sisältöjä 
suunnittelee. 
Omistajuuden näkökulmasta tulkittuna edellä kuvatussa eläytymismene- 
telmäkertomuksessa opiskelijan osallistumisen ja kehittymisen potentiaalia 
ei ole yliopistossa tunnistettu eikä tunnustettu, vaikka siellä tutkijayhteisön 
samanarvoisuudesta puhutaan. Bovill (2014) tähdentää opiskelijoiden ja hen- 
kilöstön yhteistyön tärkeyttä opetussuunnitelmatyössä (co-creation process) ja 
osoittaa, miten ratkaisevaa opiskelijoiden osallistuminen on uudistustyössä 
ja miten vahvasti opiskelijat omistautuvat yhteiseen kehittämiseen, kun hei- 
dät otetaan vakavasti. Bovill (2014) kuitenkin muistuttaa, että henkilöstön 
asiantuntijuus on merkittävä tekijä, mutta heidän roolinsa asiantuntijoina voi 
muuttua entistä fasilitoivammaksi. 

Aikaperspektiivissä tähän kategoriaan luokitellut eläytymismenetelmä- 
kertomukset painottuivat nykyisyyteen ja katsoivat tulevaisuuteen lähinnä 
puheena tulevaisuuden työstä. Kuitenkin esimerkiksi Valtioneuvoston Tule- 
vaisuudenselonteon ensimmäisen osan (2017) pohjaksi tuotetussa raportissa 


(Dufva, Halonen, Kari, Koivisto, Koivisto & Myllyoja 2017) osaamistarpeet 

nähdään jatkuvan oppimisen ja poisoppimisen vuorotteluna. Lavean osaamis- 
pohjan päälle pitää voida rakentaa uutta osaamista, ja omaa osaamisen kehitys- 
tä on tärkeä osata hallita. (Dufva ym. 2017.) Tämänkaltainen tulevaisuuden 
näkymä asettaa yliopiston opetussuunnitelmiin vaateita tulevaisuuden tarpei- 
den ennakoimisesta. Jos emme pystykään tarjoamaan tulevaisuuden tietoja ja 
taitoja, voimme valmistaa tulevia sukupolvia vahvistamaan kykyjä muutoksen 
kohtaamiseen ja herkkyyttä uusien ajattelutapojen oppimiseen. 

Opetussuunnitelma valtaistumisena -kategoriassa innostuksen eläytymis- 
menetelmäkertomuksia oli viisi, osallistumisen mahdollisuuksiin liittyviä 
kertomuksia kolme, huolta kuvailtiin kolmessa samoin kuin osallistumisen 
esteitä kolmessa eläytymismenetelmäkertomuksessa. 

Uusi opetussuunnitelma koettiin eläytymismenetelmäkertomuksissa 
voimaannuttavana ja valtaistuttavana, koska se vahvisti toimijuutta, ammat- 
ti-identiteettiä ja jaettua asiantuntijuutta. Lipponen ja Kumpulainen (2011) 
korostavat opettajaopiskelijoiden toimijuuden tukemisen merkitystä, koska se 
heijastuu tulevassa opettajan työssä esimerkiksi oppilaiden toimijuuden edis- 
tämiseen. Uuden opetussuunnitelman kuvattiin myös vahvistavan opettajan 
ammatin arvostusta ja työelämäyhteyksiä. Yksilöllisyys otetaan eläytymisme- 
netelmäkertomusten mukaan huomioon uudessa opetussuunnitelmassa, ku- 
ten seuraavasta opiskelijan aineistolainauksesta voidaan tulkita. 

Asmi on opiskellut alaa, jossa opintojen suorittamiseen on tarjolla monia eri 

mahdollisuuksia. Sen ansiosta hän on päässyt valitsemaan omalta tuntuvia 

sisältöjä ja suoritusmuotoja. Hän kokee saaneensa sen ansiosta mieleenpai- 
nuneita kokemuksia, jotka ovat auttaneet oppimisessa ja edistäneet myös tu- 
levan työelämäpolun löytymistä. Niiden ansiosta hän on löytänyt ”itseään” 
ja niitä mielenkiinnon kohteita, joita hän ei tiennyt olevan olemassa silloin, 
kun aloitti opintonsa. 
Toiveikkuus ja tulevaisuuden ajattelu näkyivät tämän kategorian kertomuksis- 
sa. Erityisesti kirjoitettiin tulevasta työelämästä. Ilahduttavaa oli lukea myös 
kertomus, jossa kertoja pohti työn tarkoituksia ja päämääriä ja jatkoi: Hän on 
edelleen innokas ja kannustaa muitakin työn tekijöitä kehittämään työympäris- 
töä. Henkilöstön edustaja kuvaili uuden opetussuunnitelman aikaista työtään 
seuraavasti: Tiedämme enemmän toistemme tekemisistä ja olemme onnistuneet 
rakentamaan siltoja eri opintojaksojen välille. Annala, Mäkinen ja Linden 

(2015) rohkaisevat tuomaan esille ja arvostamaan opiskelijoiden ja opettajien 
vaihtoehtoisia tulevaisuudenvisioita, mikä osaltaan voi vahvistaa tutkimuksen 
ja opetuksen yhteyttä yliopistossa (ks. myös Bovill 2014). Vaikka eläytymis- 
menetelmäkertomuksissa katsottiin toiveikkaasti tulevaisuuteen, näkymiä ei 
juurikaan eritelty tai nimetty: Nyt tuntuu, että on mahdollista keskittyä niihin 
teemoihin, joiden osaaminen todella tulevaisuudessa tulee olemaan tärkeää opis- 
kelijoillemme. Tämä tuntuu huolestuttavalta sen vuoksi, että juuri yliopistossa 
pitäisi olla kykyä ja halua visioida tulevaisuuden mahdollisia kehityskulkuja ja 
rakentaa luottamusta tulevaisuuteen (Dufva ym. 2017). 

Pulmallisena suhteessa opetussuunnitelmaan valtaistumisen areenana 
mainittiin ammatti-identiteetin ja ammatin arvostuksen heikkous. Lisäksi 
opettajat olivat huolissaan autonomian heikentymisestä uudessa opetussuun- 
nitelmassa: Nyt tilanne on siis se, että minun tulisi yhteistyössä useamman opet- 
tajan kanssa toteuttaa isompia kokonaisuuksia, mikä on vahvasti ristiriidassa 
yliopistollisen autonomian, työsuunnitelmaohjeen ja henkisen hyvinvointini 
kanssa. Myös Mäenpää ym. (2017) toteavat ammatillisen toimijuuden vähe- 
nemisen huolestuttavan opettajia ja tutkijoita tulevaisuuden akateemisessa 
työssä. 

Opetussuunnitelma nähtiin yhä rakenteeltaan kankeana ja oman tulevai- 
suuden visioinnin esteenä: kun sisältöä ei ole itse saanut suunnata tarkemmin 
siihen suuntaan mikä itseä kiinnostaa. Myös eettisten kysymysten ohittaminen 
ja opetusmenetelmien vanhakantaisuus huolestuttivat erityisesti opiskelijoita. 
Vastaavasti resilienssiajattelua ja kestävää työtä tutkinut Räikkönen (2016) to- 
teaa, että ympäristökysymyksiä lähestytään jäsentymättömästi ja hajanaisesti 
osana laajempaa työpolitiikkaa ja työelämän kehitystyötä. Aineistomme esi- 
merkissä opiskelija kirjoittaa huolestaan: 

Mikään ei muuttunut sisällöissä, mutta kauhea homma ja säätö kurssien 

vastaavuuksien miettimisessä. Halusin silloin, että meillä otettaisiin parem- 

min huomioon maapallon tulevaisuus ja globaali-oikeudenmukaisuus, sekä 
tasa-arvoasiat intersektionaalisesti, mutta keskustelu niistä ei vaikuttanut 
opsiin mitenkään. Ja käytäntöön vielä vähemmän. Henkilökunta ei ole pe- 


rehtyneitä näiden näkökulmien tärkeyteen, eivätkä he ole aikomassakaan. 
Miten saisimme tärkeät asiat esille? 

Barnett (2009) muistuttaa, että erityisen monimutkainen maailma edellyttää 
pohtimaan, keitä me olemme, kuinka elämme maailmassa ja toisten kanssa. 
Siten opetussuunnitelman painopistettä tulisi kohdistaa opiskelijan kiinnitty- 
miseen tietoon ja tietämisen prosesseihin (process of coming to know). Linden, 
Annala ja Mäkinen (2016) muistuttavat, että yliopistossa pääsy abstraktiin 
tietoon on tasa-arvon ja kansalaisten osallistumisen kannalta ensiarvoisen 
tärkeää. Juuri yliopistossa pitäisi kannustaa opiskelijoita ja opettajia etsimään 
erilaisia mahdollisuuksia tiedon kriittiseen tarkastelemiseen. 
Elaytymismenetelmalla kirjoitetut innostuneet ja huolestuneet kerto- 
mukset opetussuunnitelman toteutumisesta sekä kertomukset osallistumisen 
hyvistä ja heikoista mahdollisuuksista opintojen suunnittelussa näyttäytyivät 
tasavahvoina ja teemoiltaan samanlaisilta. Menetelmälle ominainen kehys- 
kertomusten variointi tuotti teemoista erilaisia tulkintoja, joiden perusteella 
saimme ilmiön tarkasteluun eri ulottuvuuksia. Eläytymismenetelmäkerto- 
muksissa tarkasteltiin vahvimmin opetussuunnitelman tuottamaa mahdolli- 
suutta neuvotteluun ja vuorovaikutukseen sekä sen tarjoamiin osallistumisen 


mahdollisuuksiin. 


Pohdinta ja johtopäätökset 
Tämän tutkimuksen tavoitteena oli selvittää yliopiston opiskelijoiden ja hen- 
kilöstön tulkintoja opetussuunnitelmasta. Opetussuunnitelmaa tulkittiin 
kompetenssien tuottajana, neuvotteluna ja valtaistumisena. Kompetenssien 
tuottamisen tulkinnoissa opiskelijat ja henkilöstö arvostavat opetussuunnitel- 
man toteuttamisen tuottamia ammatillisia valmiuksia. Teorian ja käytännön 
suhde näyttäytyy tutkimuksessa kompleksisena ja ihanteena nähdään teoreet- 
tisen tiedon ja käytännön työn tiivis vuoropuhelu. Myös aikaisemmissa tutki- 
muksissa on tunnistettu korkeakoulujen muuttunut rooli tiedon tuottajasta ja 
jakajasta osaamisperustaisiin ja työelämälähtöisiin painotuksiin (Clegg 2008; 
Mäkinen & Annala 2012). Tarkasteltaessa opetussuunnitelmaa neuvotteluna 
keskeisiksi teemoiksi valikoituivat vuorovaikutuksellisuus, osallistuminen ja 


yhteistoiminta. 

Opetussuunnitelma nähtiin myös valtaistumisen mahdollistajana. Keskei- 
sin teema oli ammatti-identiteetin muodostuminen, joka on ammatillisen toi- 
mijuuden ydintä (Eteläpelto ym. 2013). Ammatilliseen toimijuuteen yliopis- 
tossa voidaan liittää myös opettajien autonomia (Edwards 2015). Tämä oman 
työn autonomian katoaminen aiheutti huolta vastaajissa ja yllättäen yhteinen 
opettajuus nähtiin jopa uhkana autonomialle. Mäenpää ym. (2017) ovat puo- 
lestaan nähneet yhteistoiminnallisuuden vahvistavan ammatillista toimijuut- 
ta. Voidaankin kysyä, onko akateeminen vapaus yksilön vai yhteisön ominai- 
suus ja tulkitaanko työ yliopistossa pyrkimyksenä yksilöllisiin vai yhteisöllisiin 
tavoitteisiin? 

Tulosten perusteella huomionarvoista opetussuunnitelman kehittämisessä 
on osallistumisen ja vaikuttamisen mahdollisuuksien luominen sekä opiskeli- 
joille että henkilöstölle. Kehittämistyössä pitäisi kriittisesti arvioida tulkinnat 
opetussuunnitelmasta kompetenssien tuottajana, asiantuntijuutta arvostavan 
neuvottelun kenttänä ja valtaistumisen areenana. Työelämässä tarvittavan 
ammatillisen toimijuuden vahvistumista voidaan tukea opetussuunnitelman 
sisällöillä ja ennen kaikkea ongelmanratkaisuun ja tutkimukselliseen ottee- 
seen haastavilla pedagogisilla ratkaisuilla. Lipponen ja Kumpulainen (2011) 
korostavat lisäksi yhteisöllisen, osallisuutta tukevan oppimisympäristön 
merkitystä opiskelijoiden ammatillisen toimijuuden kehittymisen mahdol- 
listajana. Opetusmenetelmiä kuvataan usein niukasti opetussuunnitelmissa, 
ja opettaja voi valita hyvin vapaasti opinnoissa käytettävät työtavat. Phelan 
(2011) toteaa, että opettajankoulutuksen tuottama tutkimus (ml. opetussuun- 
nitelmat) on lähtökohdiltaan suurelta osin käytännönläheistä. Tutkimuksen 
tavoitteena on ollut kehittää opettajankoulutuksen toimintamalleja ja peda- 
gogisia käytänteitä. Tällöin vaarana on, että opettajankoulutustutkimuksen 
lähestymistapa kaventuu ja tutkimuksen keskeiseksi tavoitteeksi nousee sen 
välitön hyöty. Tiedon kriittiseen tarkasteluun tarvitaan aikaa ja ohjausta. 

Tarkasteltaessa yliopiston opetussuunnitelmaa tuodaan usein esille tut- 
kimuksen ja opetuksen yhteys, tutkimusperustainen opetus (Healey 2005). 
Tämä sanapari mainittiin kuitenkin vain yhdessä henkilöstön huolestuneessa 
eläytymismenetelmäkertomuksessa. Voidaankin pohtia, pidetäänkö sitä it- 


sestään selvyytenä akateemisessa maailmassa vai onko se todellisuudessa sekä 

opiskelijoille että henkilöstölle näkymätöntä. Lisäksi tämän tutkimuksen ai- 
neistossa eläytymismenetelmäkertomukset näyttäytyivät melko pysähtyneiltä. 
Syy siihen saattoi olla annetuissa kehyskertomuksissa, mutta silti se antaa ajat- 
telemisen aihetta. Bovill (2014) haastaa meitä kriittisesti tarkastelemaa opet- 
tamisen ja oppimisen normeja ja rakenteita yliopistossa. Parhaimmillaan yh- 
dessä luotu opetussuunnitelma avaa uusia näkymiä ja mahdollisuuksia oman 
tieteenalan ymmärtämiseen ja tulevaisuuden rakentamiseen. 

Yliopistojen opetussuunnitelmat ovat olleet kasvavan kiinnostuksen ja uu- 
distusten kohteena 2000-luvulla (Blackmore & Kandiko 2012). Opetussuun- 
nitelmiin kohdistuu monia odotuksia liittyen opiskelijoiden oppimiseen ja ne 
tunnistetaan keskeisiksi vaikuttamisen keinoiksi yhteiskunnallisesti, poliitti- 
sesti ja koulutuksellisesti (Annala ym. 2016). Myös tämän tutkimuksen tulok- 
set osoittavat, että yliopiston opetussuunnitelma koetaan merkityksellisenä ja 
siihen kohdistuu monia toiveita, pelkoja ja odotuksia. 

Opetussuunnitelman toteuttamiselle yliopistossa annetaan moninai- 
sia tulkintoja ja niiden yhdistäminen ja ymmärtäminen on varsin vaativaa. 
Huizinga, Handelzalts, Nieveen ja Voogt (2014) ovat koulun opetussuunni- 
telman kehittämiseen liittyvässä tutkimuksessa erottaneet kolme opettajien 
yhteistyöhön liittyvää tuen tarvetta: opetussuunnitelman design-osaaminen, 
pedagogisen ympäristön tuntemus ja opetussuunnitelman kokonaisuuden 
hallinta. Yliopistossa vastaavasti opetussuunnitelmatyössä tulisi kiinnittää 
huomiota siihen, että opetussuunnitelman teoreettiseen rakentumiseen ja uu- 
delleen muotoilemiseen olisi saatavissa osaavaa tukea, pedagogisista mahdol- 
lisuuksista keskusteltaisiin avoimesti ja opetussuunnitelman kokonaisuuden, 
jatkumoiden ja linjakkuuden hallintaan kiinnitettäisiin riittävästi huomiota. 
Pohdimme myös, miten kasvatustieteen alalle yliopistossa pystyttäisiin työstä- 
mään opetussuunnitelma, jonka perusteella tulevaisuuden näkymiä, suhdetta 
tietoon ja mahdollisuutta kriittiseen reflektioon tarkasteltaisiin dialogisesti 


jaettua asiantuntijuutta hyödyntäen ja vahvistaen. 

Oppilaitoksista työpaikoille 


Työelämäyhteistyön haasteet ja mahdollisuudet 
ammatillisessa erityisopetuksessa 


Petri Vanhalakka & Laura Pylväs & Jari Eskola 


Johdanto 


Vuoden 2018 alusta toimeenpannun ammatillisen koulutuksen reformin 
lähtökohtana ovat olleet osaamisperusteisuus ja asiakaslähtöisyys (Boahin & 
Hofman 2014; Valtioneuvosto 2018), jotka toimivat myös vaativan erityisen 
tuen ammatillisen koulutuksen opetuksen ja ohjauksen perustana. Vaativan 
erityisen tuen oppilaitokset järjestävät koulutusta opiskelijoille, jotka tarvit- 
sevat opinnoissaan yksilöllistä, laaja-alaista ja monipuolista pedagogista tukea 
sekä erityisiä opetus-ja opiskelujärjestelyjä. (Laki ammatillisesta koulutuksesta 
531/2017 $ 64.) Vaativan erityisen tuen ammatillisessa koulutuksessa osaamis- 
perusteisuuteen liittyvä asiakas- ja työelämälähtöisyys toteutuvat opiskelijan 
oppimisen ja osaamisen kehittämisen henkilökohtaistamisen kautta. Hen- 
kilökohtaistaminen perustuu opiskelijan aiemmin hankkiman ammatillisen 
osaamisen tunnistamiseen ja tunnustamiseen. Aiemman osaamisen tunnis- 
taminen lisäksi opiskelijalle suunnitellaan puuttuvan osaamisen hankkimis- 
tavat ja niitä tukevat tukitoimet osana henkilökohtaista kehittymissuunni- 
telmaa eli HOKSia. Osaamisperusteisen vaativan erityisen tuen opetuksen 


ja ohjauksen toteutuminen edellyttääkin opettajalta kompetenssia ja oppilai- 

tokselta rakenteiden joustavuutta. (Ks. Butova 2015; Kaikkonen, Hirvonen & 
Pirttimaa 2010; Nodine 2016.) 

Osaamisperusteisen ammatillisen koulutuksen uudistamisen tavoittei- 
na olevat asiakaslähtöisyys ja informaali työpaikoilla tapahtuva oppiminen 
ovat olleet keskeisessä roolissa ammatillisen erityisopetuksen kehityksessä 
(Hermanoff 2016; Irjala 2017). Vaativaa erityisen tuen opetusta on toteutet- 
tu formaalin koulutuksen ohella joustavasti informaalina työpaikoilla ta- 
pahtuvana oppimisena, mikä on ollut merkittävässä roolissa opiskelijoiden 
ammatillisen osaamisen kehittymisessä. (Hermanoff 2016; Irjala 2017; Niemi 
& Jahnukainen 2018.) Ammatilliset erityisopettajat ovat toteuttaneet yksi- 
löllistä vaativaa erityisen tuen opetusta integroivan pedagogiikan periaattei- 
den mukaisesti yhdistäen formaalia ja informaalia oppimista opiskelijoiden 
yksilöllisen osaamisen kehittämisessä. (Akkerman & Bakker 2012; Guile & 
Griffiths 2001; Tynjälä 2016.) Integratiiviseen pedagogiikkaan liittyvien työ- 
elämäyhteistyön ja työpaikoilla tapahtuvan oppimisen avulla erityisopettajat 
ovat edistäneet vaativaa erityistä tukea tarvitsevien opiskelijoiden inkluusiota, 
yhteiskuntaan integroitumista sekä työllistymistä, mitkä ovat koettu vaati- 
van erityisen tuen opetuksessa ongelmallisina. (Hermanoff 2016; Irjala 2017; 
Miettinen 2008.) Ammatillisten erityisopettajien vaativan erityisen tuen 
opetuksen haasteena näyttäytyvät opiskelijoiden heterogeenisyys, yksilölliset 
osaamisen hankkimisen tavoitteet ja tuen tarpeet sekä moninaistuvat oppi- 
misympäristöt. (Hermanoff 2016; Kaikkonen ym. 2010.) 

Ammatillisten erityisopettajien näkemyksiä opiskelijoiden oppimisesta ja 
ammatillisen osaamisen kehittymisestä tarvitaan osaamisperusteisen vaativan 
erityisen tuen opetuksen kehittämiseksi ja sitä tukevan erityisopettajuuden 
tukemiseksi. Erityisopettajat ovat keskeisessä roolissa opiskelijoiden yksilöl- 
listen osaamistavoitteiden ja niitä tukevien oppimisympäristöjen suunnitteli- 
joina sekä osaamisen arviointikäytäntöjen toteuttajina. Tässä tutkimuksessa 
erityisopettajien näkemyksiä opiskelijoiden oppimisesta ja ammatillisen osaa- 
misen kehittymisestä tarkastellaan formaalia ja informaalia pedagogiikkaa yh- 
distävässä integratiivisen pedagogiikan viitekehyksessä. (Heikkinen, Jokinen, 
Markkanen & Tynjälä 2012; Tynjälä, Häkkinen & Hämäläinen 2014; Tynjälä 


2016.) Integratiivisen pedagogiikan malli on teoreettinen viitekehys oppimi- 

sen ja asiantuntijuuden kehittymisestä ja niitä tukevien oppimisympäristöjen 
rakentumisesta (Bereiter 2002; Le Maistre & Paré 2006). Mallissa oppiminen 
nähdään yksilöllistä asiantuntijuuden kehittymistä tukevana tiedonrakentu- 
misena (Collins 2010), johon liittyy keskeisesti työyhteisöön osallistuminen. 
Integratiivisen pedagogiikan mallissa (Tynjälä 2010; 2016) persoonallisia tie- 
don muotoja ovat teoreettinen, käytännöllinen ja itsesäätelytieto. Teoreettinen 
tieto on yleispätevää käsitteellistä tietoa, käytännöllisen tiedon ollessa toimin- 
nallista tietoa ja käytännön osaamista, joka syntyy tekemisen ja kokemuk- 
sen myötä. Itsesäätelytieto puolestaan viittaa oman toiminnan ohjaukseen ja 
säätelyyn liittyvään tietoon (Tynjälä 2016; 2010; Bereiter 2002). Itsesäätelyn 
merkitys korostuu erityisesti ammatillisen koulutuksen kontekstissa, sillä 
työpaikkojen nähdään tarjoavan hedelmällisen oppimisympäristön erityisesti 
niille opiskelijoille, jotka pystyvät sitoutumaan itseohjautuvaan oppimiseen 
(Pylväs 2018; Pylväs, Nokelainen & Rintala 2017). Sosiokulttuurinen tieto 
puolestaan liittyy informaalien työympäristöjen sosiaalisiin ja kulttuurisiin 
käytänteisiin (Tynjälä 2010), joihin pääsee osalliseksi osallistumalla yhteisön 
toimintaan (Lave & Wenger 1991; Tynjälä 2010; Vägan 2011; Sandal, Smith & 
Wangensteen 2014). 

Ammatillisen koulutuksen vaativan erityisen tuen viitekehyksessä opis- 
kelijoiden osaamista ja asiantuntijuutta tarkastellaan ammatillisten asioiden 
käsittely -ja soveltamistaitoina (ks. Tynjälä 2010) sekä osaamisena (expertise) 
tietyllä ammattialalla (ks. Ruohotie 2006). Vaativan erityisen tuen konteks- 
tissa asiantuntijuuden käsitteen rinnalla käytetään oppimisen ja osaamisen 
hankkimisen ammatillisen osaamisen käsitettä, sillä asiantuntijaksi kehit- 
tyminen nähdään ajallisesti pitkänä prosessina. (vrt. Tynjälä 2010.) Vaativan 
erityisen tuen kontekstissa opiskelijan yksilöllisellä ohjauksella on keskeinen 
merkitys opiskelijoiden oppimisen ja ammatillisen kehittymisen tukemisessa 
(Valtioneuvoston asetus ammatillisesta koulutuksesta 673/2017; Laki amma- 
tillisesta koulutuksesta 531/2017 $ 64; Niemi & Jahnukainen 2018; Onnis- 
maa 2014; Vanhalakka-Ruoho 2014). Ohjaus voidaan määritellä oppimisen ja 
osaamisen hankkimisen tukena, jota opiskelija saa formaalina ohjauksena op- 
pilaitoksen henkilöstöltä sekä informaalina ohjauksena työyhteisön jäseniltä 
(Fuller, Hodkinson, Hodkinson & Unwin 2005; Virtanen & Tynjälä 2008). 

Suoralla ohjauksella tarkoitetaan opetushenkilöstön ja työpaikkaohjaajien 
vuorovaikutteista opiskelijoiden ohjausta. Epäsuoralla ohjauksella tarkoite- 
taan työyhteisöjen työntekijöiden havainnointia ja kuuntelua sekä sosiaalisen 
ympäristön tarjoamia malleja ja välineitä opiskelijan oppimisen ja osaamisen 
kehittymisen tueksi. (Billett 2014; Rintala, Mikkonen, Pylväs, Nokelainen & 
Postareff 2015.) Ohjauksella pyritään tukemaan opiskelijan kykyä suunnitella 
ja toteuttaa omaa ammatillista osaamisen kehittymistään. (Vehviläinen 2014.) 
Vaativassa erityisen tuen opetuksessa yksilöllisellä ohjauksella on keskeinen 
merkitys opiskelijan persoonallisen ja sosiaalisen tiedon muotojen integroitu- 
misessa. (Ks. Tynjälä 2010; 2016.) Yksilöllisessä ohjauksessa tärkeää on ohjaa- 
jan emotionaalinen läsnäolo ja aito dialogi opiskelijan osaamisen kehittämisen 
tukemisessa. (Kukkonen 2017.) 

Osaamisperusteisen vaativan erityisen tuen opetuksen kehittämiseksi 
tarvitaankin lisää ymmärrystä opiskelijoiden oppimisesta ja osaamisen kehit- 
tymisestä. Tämän tutkimuksen tavoitteena on selvittää, millaisia käsityksiä 
erityisopettajilla on opiskelijoiden oppimisen ja osaamisen kehittymisen muu- 
toksista vaativan erityisen tuen opetuksessa. Eläytymismenetelmällä kerättyä 
aineistoa erityisopettajien käsityksistä analysoidaan integratiivisen pedagogii- 
kan viitekehyksessä. Tässä tutkimuksessa ollaan kiinnostuneita siitä, millaisia 
käsityksiä erityisopettajilla on 

1) vaativaa erityistä tukea tarvitsevien opiskelijoiden ammatillisen osaami- 


sen kehittymisen muutoksista, ja 


2) osaamisen kehittymisen muutoksiin vaikuttavista tekijöistä opintojen ai- 
kana. 


Tutkimusaineisto ja -menetelmät 


Tutkimusaineisto kerättiin eläytymismenetelmällä joulukuussa 2017 yhden 
vaativaa erityistä tukea järjestävän oppilaitoksen erityisopettajilta. Tutki- 
muksen tulokset kuvaavat erityisopettajien käsityksiä opiskelijoiden oppimi- 
sesta ja ammatillisen osaamisen kehittymisestä. Tutkimukseen osallistui 59 
erityisopettajaa oppilaitoksessa työskennelleestä 79 erityisopettajasta. Artik- 


kelin ensimmäinen kirjoittaja oli johtavassa asemassa suhteessa tutkimuksen 

kohteena oleviin erityisopettajiin, minkä vuoksi tutkimukseen osallistuminen 
perustui anonyymiyteen. Vastaajien anonymiteetin varmistamiseksi tutkitta- 
vista ei kerätty tarkempia valmentavaan tai tutkintotavoitteiseen koulutuk- 
seen liittyä tietoja. 

Eläytymismenetelmän (ks. Wallin, Helenius, Saaranen-Kauppinen & Es- 
kola 2015) avulla erityisopettajat eläytyivät tulevaisuuteen kirjoittaen käsitteel- 
lisiä skenaarioita opiskelijoiden oppimisesta ja osaamisen kehittymisen muu- 
toksiin vaikuttavista tekijöistä koulutuksen aikana. Tutkimuksessa käytettiin 
kolmea erilaista kehyskertomusta, joiden avulla selvitettiin erityisopettajien 
käsityksiä opiskelijoiden oppimisesta ja osaamisen kehittymisen muutoksista. 
Kehyskertomuksen variointi mahdollisti erityisopettajien opiskelijoiden oppi- 
mista ja osaamisen kehittymistä kuvaavissa vastauksissa ilmenevien muutos- 
ten analysoinnin. 

Kehyskertomukset olivat seuraavat: 

A) Tapaat muutaman vuoden päästä palaverissa kollegojasi ja työelämän 

edustajia. Keskustelette siitä, miten opiskelijoiden oppilaitoksessa ja työ- 
elämässä tapahtuvassa oppimisessa ja ammatillisen osaamisen kehittymi- 


sessä ei juurikaan ole tapahtunut muutoksia opintojen aikana. Kuvaile 
keskusteluanne. 


B) Tapaat muutaman vuoden päästä palaverissa kollegojasi ja työelämän 
edustajia. Keskustelette siitä, miten opiskelijoiden oppilaitoksessa ja työ- 
elämässä tapahtuvassa oppimisessa ja ammatillisen osaamisen kehittymi- 
sessä on tapahtunut muutoksia ammatillisten opintojen aikana. Kuvaile 
keskusteluanne. 


C) Tapaat muutaman vuoden päästä palaverissa kollegojasi ja työelämän 
edustajia. Keskustelette siitä, miten opiskelijoiden oppilaitoksessa ja työ- 
elämässä tapahtuvassa oppimisessa ja ammatillisen osaamisen kehitty- 
misessä on tapahtunut merkittäviä muutoksia ammatillisten opintojen 
aikana. Kuvaile keskusteluanne. 

Aineiston keräämistä pohjustettiin lyhyesti kertomalla tutkielman tutkimus- 
menetelmästä ja tutkimuksen kohteesta oppilaitoksen henkilöstökokoukses- 
sa. Aineisto kerättiin sähköisellä lomakkeella, jossa kerrottiin lyhyesti käytös- 
sä olevasta eläytymismenetelmästä. Ohjeistuksessa korostettiin vastaamisen 


vapaaehtoisuutta ja anonyymiyttä. Vastaajille lähetettiin sähköiset vastaus- 

lomakkeet henkilökohtaisiin sähköpostiosoitteisiin. Kolme vastaajaryhmää 
muodostettiin aakkosten sukunimen alkukirjaimen mukaan. Erityisopetta- 
jat, joiden sukunimi alkoi kirjaimilla A-I, kirjoittivat tarinoita opiskelijoiden 
oppimisesta ja osaamisen kehittymisestä, jossa ei juurikaan ole tapahtunut 
muutoksia ensimmäisen kehyskertomuksen mukaisesti (n=19/59). Vastaa- 
vasti erityisopettajat, joiden sukunimi alkoi kirjaimilla J-K, kirjoittivat toi- 
sen kehyskertomuksen mukaisesti opiskelijoiden oppimisessa ja osaamisen 
kehittymisessä tapahtuneista muutoksista (n=20/59). Erityisopettajat, joiden 
sukunimi alkoi kirjaimilla L-Ö, kirjoittivat kolmanteen kehyskertomukseen 
perustuvia tarinoita opiskelijoiden oppimisessa ja osaamisen kehittymisessä 
tapahtuneista merkittävistä muutoksista (n=20/59). 

Kehyskertomukset (n=59) vaihtelivat pituudeltaan puolen sivun pituisista 
ytimekkäistä kuvauksista yli kahden sivun mittaisiin laajoihin yksityiskohtai- 
siin kuvauksiin opiskelijoiden oppimisesta ja osaamisen kehittymisestä. Ai- 
neisto sisälsi 10 771 sanaa yhden vastauksen keskipituuden ollessa 183 sanaa. 
Koko aineisto oli laajuudeltaan 25 sivua (fontti Calibri, fonttikoko 12, riviväli 
1.) Aineisto analysoitiin sisällönanalyysillä, jolloin erityisopettajien kehysker- 
tomuksen pohjalta kirjoitetut tarinat koodattiin, luokiteltiin ja kvantifioin- 
tiin. Aineistoa analysoitiin aluksi yksittäisinä tapauksina aineistolähtöisesti 
kvantifioimalla aineistosta opiskelijoiden oppimista ja ammatillisen osaami- 
sen hankkimista kuvaavia teemoja hyödyntäen Tynjälän (2016) integratiivisen 
pedagogiikan viitekehystä. Kvantifioinnin perusteena käytettiin kokonais- 
valtaista tulkintaa, jota tuettiin laskemalla vastauksista teemoja kuvaavien il- 
mausten lukumääriä kehyskertomuksittain. Aineiston analysoinnissa ilmeni 
selkeitä integratiivisen ja konnektiiviseen opetukseen liittyviä teemoja, jotka 
liittyivät opiskelijoiden tiedon muotojen integroitumiseen, osaamisen kehit- 
tymisen tukemiseen formaaleissa ja informaaleissa oppimisympäristöissä. 
Teemat ryhmiteltiin ensin alakategorioiksi, joista muodostettiin aineiston 
pääkategoriat. Pääkategoriat muodostettiin erityisopettajien kuvauksista opis- 
kelijoiden oppimisesta ja ammatillisen osaamisen kehittymisen muutoksiin 


vaikuttavista tekijöistä ammatillisten opintojen aikana. 

Tulokset 


Kehyskertomusten varioinnin mukaisia erityisopettajien käsityksiä opiskeli- 
joiden oppimisesta ja ammatillisen osaamisen kehittymisestä kuvataan aineis- 
ton teemoittelun ja kehyskertomusten varioinnin mukaan aineistolähtöisesti. 
Aineiston analysoinnissa hyödynnettiin Tynjälän (2016) integratiivisen peda- 
gogiikan viitekehystä. 


Pedagogiset tekijät 


Erityisopettajat kirjoittivat saamansa kehyskertomusvarioinnin mukaisissa 
skenaarioissaan opiskelijoiden ammatillisen osaamisen kehittymisen muutok- 
sista ja muutoksiin vaikuttavista tekijöistä opintojen aikana. Aineiston tee- 
moittelussa ensimmäiseksi pääkategoriaksi muodostettiin pedagogiset tekijät 
(taulukko 1), jotka muodostuivat kolmesta alakategoriasta, joita olivat opis- 
kelijoiden opiskelumotivaatio, asiantuntijuuden elementtien integroituminen 
sekä opetus ja ohjaus. Vastauksista laskettiin alakategorioita kuvaavien ilmaus- 


ten lukumäärät kehyskertomuksittain. 

Taulukko 1. Erityisopettajien käsityksiä opiskelijoiden ammatilliseen 
osaamisen kehittämisen muutoksiin vaikuttavista pedagogisista tekijöistä 


Pedagogiset tekijät 


Motivaatio 


Tiedon elementtien 
integroituminen 


Opetus ja ohjaus 


Ei muutosta 


Opiskelijoiden heikko 
opiskelumotivaatio 
osaamisen kehittä- 
miseen formaaleissa 
oppimisympäristöissä 
(n=10/19) 


Tiedon elementit ja 
muodot erillisiä ja 
intregroitumattomia 
(n=9/19) 
Oppilaitoksen hen- 
kilöstön yksilöllinen 
opetus ja ohjaus työ- 
valtaisissa informaa- 


Muutosta 


Opiskelijoiden 
opiskelumotivaati- 

on lisääntyminen 
informaaleissa 
oppimisympäristöissä 
(n=9/20) 


Tiedon elementtien 
integroituminen 
(n=9/20) 


Oppilaitoksen ja 
työelämän henkilös- 
tön yhteisvastuullinen 
ohjaus opiskelijoiden 


Merkittävää 
muutosta 


Formaalien ja 
informaalien 
oppimisympäristöjen 
integroituminen 
lisää opiskelijoiden 
opiskelumotivaatiota 
ja tukee osaami- 
sen kehittämistä 
(n=12/20) 


Integroivan ajattelun 
kehittyminen 
(n=11/20) 


Oppilaitoksen ja 
työelämän henkilös- 
tön yhteisvastuullinen 
ohjaus opiskelijoi- 


leissa oppimisympä- 
ristöissä (n=10/19) 


asiantuntijuuden 
elementtien inte- 
groitumisen tukijana 
(n=11/20) 


den integratiivisen 
ajattelun tukijana (n 
=11/20) 


Niissä erityisopettajien tarinoissa, joissa kuvattiin, kuinka opiskelijoiden 
oppimisessa ja ammatillisessa osaamisessa ei ollut tapahtunut kehittymis- 
tä, opiskelijat kehittävät ammatillista osaamista pääsääntöisesti formaaleissa 
oppilaitoksen ympäristöissä. Tärkeänä erityisopettajat pitivät opiskelijoiden 
ammatillisten perustaitojen oppimista oppilaitoksen oppimisympäristöissä 
ennen työpaikalla järjestettävää koulutusta (n =10/19). Opettajat kokivat, että 
opiskelijoiden oppimisen tukemiseen tarvitaan riittäviä formaalin opetuksen 
ja ohjauksen ajallisia resursseja (ks. Chan, 2014; Jokinen, Lähteenmäki & No- 
kelainen 2009; Niemi & Jahnukainen 2018): Pitäisi olla enemmän aikaa pa- 
neutua kunkin opiskelijan tilanteeseen, tavoitteisiin ja mahdollisuuksiin. 
Erityisopettajien tarinoissa työelämäyhteistyö näyttäytyi löyhästi amma- 


tillisen koulutuksen toteutuksessa, mikä ei tue opiskelijoiden tiedon muotojen 

integrointia, osaamisen kehittämisen reflektointia ja integratiivisen ajattelun 
kehittymistä. Opiskelijoiden tiedon muotojen integroitumista pyrittiin tuke- 
maan työvaltaisen pedagogiikan avulla informaaleissa oppimisympäristöissä. 
Opiskelijoiden opetusta ja ohjausta toteutettiin perinteisen opetushenkilöstön 
ja työelämän henkilöstön työnjaon mukaisesti formaaleissa ja informaaleissa 
oppimisympäristöissä. Opettajien työelämäyhteistyö kulminoitui tarinoissa 
työpaikalla tapahtuvan oppimisen ohjaukseen, tutustumiskäyntien järjeste- 
lyyn ja tutkintosuoritusten arviointiin. (Lassila 2010.) Erityisopettajat pitivät 
keskeisenä haasteena opiskelijoiden motivoimattomuutta (n = 10/19) oppimi- 
seen ja ammatillisen osaamisen kehittämiseen, minkä taustalla opettajat näki- 
vät opiskelijoiden moninaistuneet tuen tarpeet sekä sen, että kuntoutus ei aina 
ollut oikea-aikaista. Opiskelijoiden oppimisen keskeisenä haasteena ammatil- 
lisessa koulutuksessa (Mulder, Kahmann, Lauberbacher & Messmann 2006; 
Vasalampi & Salmela-Aro 2014) ovat motivaatio-ongelmat: monen nuoren 
oma motivaatio opintoihin on heikko, mutta joku on heidät kuitenkin saanut 
kouluun hakeutumaan, mikä ainakin tarjoaa osoitteen, johon aamulla voisi 
ehkä lähteä. 

Opiskelijoiden oppimisessa ja ammatillisen osaamisen kehittymisessä ta- 
pahtunutta muutosta kuvaavissa skenaarioissa opiskelijoiden osaamisen ke- 
hittäminen integroituu työpaikalla tapahtuvaan oppimiseen. Kertomuksissa 
opiskelijan ammatillista osaamisen kehittämistä tuettiin formaalin ja infor- 
maalin opetuksen ja ohjauksen avulla vuorovaikutteisena yhteistyönä. (Vrt. 
Aaltola & Vanhanen 2016.) Erityisopettajien skenaarioissa luotiin koheesiota 
oppilaitoksen ja työelämän välille oppilaitoksessa ja työpaikalla järjestettävän 
koulutuksen vuorotteluna: opiskelijat omaksuvat ammatillista tietoa saades- 
saan työskennellä joustavasti pitkiä jaksoja esim. 3 kk kerrallaan sisältäen kou- 
lupäiviä ja työelämäpäiviä. 

Formaalin ja informaalin koulutuksen vuorottelulla pyrittiin tukemaan 
opiskelijoiden asiantuntijuuden tiedon muotojen integroitumista. Tarinoissa 
kuvattiin, kuinka opiskelijoiden formaaleissa oppimisympäristössä kehitettyä 
ammatillista osaamista syvennettiin informaaleissa oppimisympäristöissä. 
Opiskelijat motivoituivat informaalin ammatillisen osaamisen kehittämiseen 


(n = 9/20) oppien ammatillista teoriaa käytäntöön soveltaen, minkä nähtiin 

tukevan opiskelijoiden keskeisen sosiaalisten ja viestinnällisten taitojen ke- 
hittämistä. Nämä taidot ovat keskeinen osa opiskelijoiden työelämätaitoja ja 
-osaamista (Tynjälä 2010). Erityisopettajien tarinat kuvaavat opiskelijoiden 
osaamisen kehittymisessä korostuvan integratiivisen pedagogiikan mukaisesti 
vuorovaikutteisuuden, käytännön tilanteiden käsitteellistämisen ja osaamisen 
hankkimisen reflektoinnin (n = 9/20). Tarinoissa opiskelijoiden oppiminen ja 
ammatillinen osaamisen kehittyminen toteutuu teorian, käytännön ja itsesää- 
telyn integroitumisena oppilaitoksessa ja työpaikalla tapahtuvan oppimisen 
yhteistyönä. Tarinoissa kuvataan, kuinka innovatiiviset, yhteistoiminnalliset 
pedagogiset ratkaisut parantavat opiskelijoiden ammatillisen osaamisen ja ke- 
hittävät integratiivista ajattelua. 

Tarinoissa korostuivat opiskelijoiden työllistymisen ja työvoiman saata- 
vuuden näkökulmat, joissa yritykset saavat työelämäyhteistyön myötä juuri 
heille koulutettua työvoimaa. Opiskelijoiden oppimista ja ammatillisen osaa- 
misen kehittämistä kuvattiin eräänlaisena käsitteellistämisenä, jossa opiskeli- 
jat käsitteellistävät yhteisöllisesti (Filliettaz 2011; Gurtner, Cattaneo, Motta 
& Mauroux 2011) oppilaitoksessa oppimaansa tietoa työpaikalla tapahtuvassa 
oppimisessa uudeksi osaamiseksi. Opiskelijoiden osaamisen kehittämisessä 
käsitteellistämistä tuettiin formaalilla ja informaalilla suoralla yksilöllisellä 
ohjauksella. Yhteisöllinen vuorovaikutus korostui opiskelijan teoreettisen, 
käytännöllisen ja sosiokulttuurisen tiedon integroitumista, reflektointia sekä 
itsesäätelyä tukevana integratiivisen pedagogiikan mukaisena välineenä (vrt. 
Tynjälä ym. 2014). Tarinoissa teknologiaa hyödynnettiin opiskelijoiden tiedon 
muotojen integroitumisen tukemiseksi: oppilaitoksessa tehtyjen harjoitustöiden 
jälkeen oppeja pääsee reflektoimaan vielä työelämässäkin WhatsUp- ja Face- 
book-ryhmissä ja blogeissa. 

Erityisopettajat kuvasivat opetushenkilöstön ja työpaikkaohjaajien toimi- 
van kokonaisvaltaisina ohjaajina ja merkittävinä tukijoina opiskelijoiden am- 
matillisen osaamisen kehittämisessä (n = 11/20). Tärkeänä pidettiin sitä, että 
sekä oppilaitoksen että työelämän ohjaushenkilöstö kannustaa opiskelijaa ja 
tukee muutenkin opiskelijaa hänen oppimisessaan. (Ks. Sandal ym. 2014.) Ta- 
rinoissa työelämäyhteistyön tuloksena löydettiin ohjaajia, jotka tuntevat opis- 
kelijoiden tuen tarpeet ja omaavat hyvät ohjaustaidot (Aaltola & Vanhanen 

2016). Tuen tarve korostuu työpaikalla tapahtuvassa oppimisen informaalissa 
ohjauksessa, jolloin keskeistä on riittävät ohjauksen ajalliset resurssit (ks. Poh- 
jonen 2005; Rintala ym. 2015) opiskelijoiden ammatillisen osaamisen kehitty- 
misen tukemisessa (ks. Tuomi-Gröhn & Engeström 2000; Tynjälä ym. 2005; 
Pylväs ym. 2017). Formaalin ja informaalin ohjaushenkilöstön vuorovaiku- 
tuksen ja tuen merkitys korostui erityisopettajien tarinoissa opiskelijoiden 
motivoijana ja työyhteisöön kiinnittäjänä (ks. Hermanoff 2016). Opiskelijat 
tarvitsevat työyhteisön henkilöstön tukiverkon tukea (ks. Niemi & Jahnukai- 
nen 2018; Rintala ym. 2017; Vägan 201 1) työpaikalla tapahtuvan oppimisen 
aikana: nää työntekijät jotenkin erottuu, jotka osaa ottaa oikealla tavalla nämä 
paljon tukea tarvitsevat opiskelijat, toisaalta antavat tiukkoja ohjeita ja hyviä 
malleja. 

Opiskelijoiden oppimisessa ja osaamisen kehittymisessä merkittäviä 
muutoksia kuvaavissa erityisopettajien tarinoissa opetus ja ohjaus nähtiin 
verkostoituneen osaksi työyhteisöjen toimintaa, jossa koulutusta toteutetaan 
työelämän kanssa verkostomaisessa kumppanuudessa (n = 12/20): oppilaitos 
ymmärretään verkostoksi eikä niinkään joksikin tietyksi rakennukseksi kuten 
ennen. Erityisopettajat näkivät työpaikat toisena ammatillisen koulutuksen 
oppimisympäristönä (Valtioneuvosto 2018). Työpaikan oppimisympäristöt 
integroituivat formaalin ammatillisen koulutuksen tutkintoihin ja valmenta- 
van koulutuksen perusteisiin. Tarinoissa oppilaitoksen opetushenkilöstö sekä 
työelämän edustajat työskentelevät tasavertaisina opiskelijoiden ammatillisen 
osaamisen kehittämisen ohjaajina oppilaitoksessa ja työpaikoilla. Erityisopet- 
tajat kuvasivat formaalien ja informaalien oppimisympäristöjen integroinnin 
vaikuttavan myös opettajuuteen. Erityisopettajuuden nähtiin muuttuneen 
ammatillisen tiedon ja osaamisen siirtäjästä osaamisen kehittymisen mah- 
dollistajaksi sekä opettamisen asiantuntijasta oppimisympäristön luomisen ja 
yhteistyön asiantuntijaksi (Wenger 2014). Tarinoissa ilmentyi erityisopettajan 
roolin siirtyneen opetuksesta ja ohjauksesta työpaikalla tapahtuneen oppimi- 
sen lisääntymisen myötä enemmän sosiaalisen oppimisen ohjaajan suuntaan. 
Ammatillisen erityisopettajan työhön liittyy (Kaikkonen ym. 2010) yhä enem- 


män työelämäyhteistyön vaatimuksia. Toisaalta erityisopettajalta vaaditaan 

myös ammattialan, opettajuuden, ammattipedagogiikan sekä erityispedago- 
giikan asiantuntijuutta (Kaikkonen ym. 2010; Hirvonen 2006; Wenger 2014). 

Tarinoissa korostui opetuksen, ohjauksen ja oppimisen fuusioitunut suh- 
de. Tämä tarkoittaa opettajien, ohjaajien ja työelämän edustajien työnjaon ja 
roolien muutosta (Lassila 2010). Oppilaitoksessa että työpaikoilla tapahtuvas- 
sa oppimisessa korostuvat opiskelijoiden yksilöllisten tavoitteiden lisäksi työ- 
elämän osaamistarpeet ja muutosten haasteet (ks. Mulder & Winterton 2017). 
Wengerin (2014) mukaan opettajien tulisikin kuunnella yhä enemmän työelä- 
män tarpeita koulutuksen toteutuksessa. 

Erityisopettajien tarinoissa opiskelijoiden yksilöllisessä ammatillisen osaa- 
misen kehittymisessä korostuivat teorian, käytännön ja itsesäätelyn integroi- 
tumisen ohjaus ja tuki oppilaitoksen ja työyhteisöjen yhteistyönä (n = 11/20), 
jolla tuettiin opiskelijoiden asiantuntijuuden komponenttien integroitumista 
sosiokulttuurisissa työyhteisöissä. Tarinoissa opiskelijat sovelsivat oppilaitok- 
sessa oppimaansa teoreettista tietoa käytäntöön työpaikoilla sekä reflektoivat 
työpaikoilla hankkimaa osaamista ja tiedon elementtien integroitumistaan. 
Tarinoissa ilmenee myös tiedon käsitteellistämisen ja kokemuksellisen tiedon 
eksplikointia (vrt. Tynjälä 2016), mikä tukee opiskelijoiden itsesäätelytiedon 
integroitumista käytännölliseen ja käsitteelliseen tietoon: Käytännön tehtävis- 
sä korjataan mahdolliset virheet, lisätään toistoja ja selvennetään teorian mer- 
kitystä opiskelijoille. 

Erityisopettajien kuvauksissa käsitteellisen tiedon soveltaminen käytän- 
töön ja sen käsitteellistäminen sekä itsesäätelytietoa kehittävä reflektointi ovat 
kognitiivisia prosesseja, joissa opiskelijoiden integroivaa ajattelua tapahtuu 
(ks. Tynjälä 2016; Zimmerman 2008). Keskeisimpänä opiskelijoiden integroi- 
vaa ajattelua tukevana välineenä kuvattiin yksilöllistä formaalia ja informaalia 
ohjausta, jolla tuettiin opiskelijoiden ongelmanratkaisua ja integratiivista ajat- 
telua ammatillisessa osaamisen kehittämisessä. Tarinoissa pidettiin tärkeänä 
opiskelijan, opettajien ja työelämän yhteisiä ohjauskeskusteluja opiskelijan 
henkilökohtaisen osaamisen kehittämissuunnitelman (HOKS) tavoitteista, 


tuen tarpeista ja niiden arvioinnista: 

Työpaikan työntekijät sekä oppilaitoksen opettajat ja uraohjaajat keskuste- 

levat yhteisesti opiskelijan kanssa oppimisen ja ammattitaidon kehittymisen 

tavoitteista (HOKS) ja niiden mukaisesta kehittymisestä opintojen edetessä. 
Tarinoissa ohjauskeskustelut tukivat opiskelijoiden itsesäätelyvalmiuksien ke- 
hittymistä ja motivaatiota ammatilliseen osaamisen hankkimiseen (Kyrönlah- 
ti, Kuoppamäki & Tolonen 2009; Lugue 2003). Henkilökohtaisen ohjauksen 
merkitys korostui opiskelijoiden persoonallisten tiedon elementtien sovelta- 
misen ja eksplikoimisen tukemisen ohella myös asiantuntijuuden elementtien 


integroitumisen tukemisessa (Romppanen ja Pohjanheimo 2004). 


Ammatillisen koulutuksen rakenteet 


Erityisopettajat kirjoittivat kehyskertomusten varioinnin mukaisissa tarinois- 
saan koulutuksen ja työelämän yhteistyöstä sekä opiskelijoiden yksilöllisistä 
oppimisympäristöistä (taulukko 2), jotka muodostivat toisen aineiston pääka- 
tegorian. Alakategorioiksi muodostettiin työelämäyhteistyö ja integratiiviset 
oppimisympäristöt, joita kuvaavien vastausten lukumäärät laskettiin kehys- 


kertomuksittain. 


Taulukko 2. Erityisopettajien käsityksiä opiskelijoiden ammatilliseen 
osaamisen kehittämisen muutoksiin vaikuttavat rakenteelliset tekijät 


Ammatillisen 


koulutuksen Ei muutosta Muutosta Merkittavaa 
muutosta 
rakenteet 
Koulutuksen ja Koulutuksen ja työ- Koulutuksen ja 
EEEE E I. työelämän heikko elämän organisoitu työelämän verkos- 
Työelämäyhteistyö 


Integratiiviset oppi- 
misympäristöt 


sitoutuminen yhteis- 
työhön (n =10/19) 


Opiskelijan ammatilli- 
sen perusosaamisen 
kehittyminen oppi- 
laitoksessa ennen 
työpaikalla järjestet- 
tävää koulutusta (n = 
10/19) 


yhteistyö (n = 11/20) 


Opiskelijoiden am- 
matillisen osaamisen 
kehittyminen integroi- 
dusti oppilaitoksessa 
ja työpaikoilla (n = 
11/20) 


tomainen yhteistyö (n 
=12/20) 


Opiskelijoiden am- 
matillisen osaamisen 
kehittyminen verkos- 
tomaisesti oppilaitok- 
sessa ja työpaikalla 
(n =12/20) 


Opiskelijoiden oppimisessa ja ammatillisen osaamisen kehittymisessä ei muu- 


tosta kuvaavissa tarinoissa työelämäyhteistyön kuvattiin kuuluvan erityisopet- 

tajille, jotka toimivat tarinoissa eräänlaisina rajanylittäjinä oppilaitoksen ja 
työpaikkojen välillä (Hukka 2001). Erityisopettajien ja työelämän yhteistyö 
on aineiston mukaan keskeistä, kun opiskelijoiden yksilöllisiä oppimisympä- 
ristöjä kehitetään ja opiskelijoiden osaamista tällä tavoin tuetaan (ks. Niemi 
& Jahnukainen 2018). Erityisopettajat pitivät tärkeänä työelämäyhteistyössä 
toimijoiden keskinäistä luottamusta ja sitoutumista yhteistyöhön (n = 10/19). 
Haasteena oppimisympäristöjen kehittämistyössä nähtiin oppilaitoksen ja 
työelämän yhteistyön organisoimattomuuden (n = 8/19) (vrt. Fuller & Unwin 
2004; Onnismaa 2008). 

Erityisopettajien tarinoissa opiskelijoiden ammatillisen osaamisen kehitty- 
mistä tukevan työelämäyhteistyön haasteena nähtiin opettajien ja työelämän 
edustajien epäselvät roolit (ks. Rinta ym. 2015) opiskelijoiden oppimisen ja 
osaamisen kehittymisen tukemisessa ja ohjauksessa. Haastateltavat korostivat, 
että opiskelijoiden työpaikoilla tapahtuvan oppimisen kehittämiseksi täytyi- 
si sekä formaalin että informaalin ohjauksen tavoitteita selkeyttää. Tärkeänä 
opiskelijoiden ammatillisten osaamistavoitteiden saavuttamisessa pidettiin 
sekä generaalisten että alakohtaisten perusosaamisen kehittämistä formaaleis- 
sa oppimisympäristöissä ennen informaaleissa oppimisympäristöissä tapah- 
tuvaa oppimista (n = 10/19). Oppilaitosmuotoisen informaalin koulutuksen 
nähtiin tukevan osaamisestaan epävarmojen (ks. Mulder ym. 2006) ja tukea 
tarvitsevien nuorten oppimista ja ammatillisen perustaitojen kehittämistä: 
keskustelemme siitä, miten opiskelijoiden osaaminen kehittyy lähinnä koululla, 
jossa keskitytään ammatillisten perustaitojen kehittämiseen. 

Opiskelijoiden oppimista ja osaamisen kehittymistä tukevaa muutosta ku- 
vaavissa tarinoissa pidettiin tärkeänä oppilaitoksen ja työelämän organisoitua 
yhteistyötä (n = 11/20) integroitujen oppimisympäristöjen luomiseksi. Inte- 
groidut oppimisympäristöt mahdollistavat tarinoissa opiskelijoiden tiedon 
elementtien integroitumisen ja reflektoinnin oppilaitoksen ohella myös työ- 
yhteisöjen sosiokulttuurisissa ympäristöissä (Sandal, Smith & Wangensteen 
2014; Tuomi-Gröhn & Engeström 2003). Tarinoissa erityisopettajat pyrkivät 
yhdistämään opiskelijoiden formaalin ja informaalin ammatillisen osaamisen 
kehittämisen (Tynjälä 2008; Cairns & Malloch 2011) ohella myös vertikaalista 
sekä horisontaalista oppimista ja osaamisen kehittämistä (Guile & Griffiths 

2001). Tarinoissa opiskelijat hankkivat osaamista yhdessä kontekstissa verti- 
kaalisesti. Tätä osaamista pyrittiin sitten soveltamaan uusissa konteksteissa 
horisontaalisesti (Guile & Griffiths 2001). Erityisopettajien tarinat opiskeli- 
joiden oppimisesta ja ammatillisen osaamisen kehittämisestä voidaan nähdä 
eräänlaisena oppilaitoksen ja työpaikkojen sosiokulttuuristen käytänteiden 
yhdistäjinä (Akkerman & Bakker 2011; Guile & Griffiths 2001). Opiskelijoi- 
den osallistuminen työpaikkojen sosiaalisiin käytäntöihin nähtiin tukevan 
opiskelijoiden asiantuntijuuden elementtien integroitumista. 

Opiskelijoiden oppimisessa ja ammatillisen osaamisen kehittymisessä ta- 
pahtunutta merkittävää muutosta kuvaavissa tarinoissa haastateltavat kertoi- 
vat, että opetuksen ja ohjauksen keskeisenä arvolähtökohtana on tiivis yhteis- 
työ oppilaitoksen ja työelämän (ks. Guile & Griffiths 2001) välillä (n =12/20). 
Työelämäyhteistyö ilmentyi tarinoissa työelämän kanssa toteutettuina yhteis- 
työhankkeina ja projekteina: erityisopetukseen olemme kehittäneet työelämä- 
kumppanuudessa yhteisiä oppimisympäristöjä ja -projekteja. 

Tarinoissa kuvattiin erityisopettajien ja työelämän yhteistyön tukevan 
opiskelijoiden opiskelumotivaatiota ja työllistymistä. Tärkeänä erityisopetta- 
jien ja työelämän yhteistyössä tulevaisuudessa pidettiin luottamusta ja sitoutu- 
mista yhteistyöhön sekä struktuuria ja selkeitä rooleja opiskelijan oppimisen ja 
osaamisen kehittämisen ohjauksessa. 

Ensimmäisen kehyskertomuksen perusteella erityisopettajat kuvasivat 
opiskelijoiden oppimista ja osaamisen kehittymistä, jossa ei ole juurikaan ta- 
pahtunut muutosta. Tarinoissa formaalit ja informaalit oppimisympäristöt 
eivät olleet integroituneet opiskelijoiden osaamistavoitteita tukeviksi yksilölli- 
siksi oppimisympäristöiksi. Tarinoissa opiskelijat hankkivat osaamistaan for- 
maaleissa oppimisympäristöissä, jota he pyrkivät soveltamaan informaalissa, 
työpaikoilla tapahtuvassa oppimisessa ennalta sovitun aikataulun mukaisesti. 
Tämä näkemys ei tue opiskelijoiden integratiivisen ajattelun kehittymiseen 
liittyvien tiedonmuotojen integroitumista ja reflektointia tukevien (ks. Tynjä- 
lä 2016), koulutuksen rakenteellisten tekijöiden huomioimista opiskelijoiden 
ammatillisen osaamisen kehittymisen tukemisessa. Toisessa ja kolmannessa 
kehyskertomuksessa erityisopettajat kuvasivat opiskelijoiden oppimisessa ja 


ammatillisen osaamisen kehittymisessä tapahtuneita muutoksia sekä merkit- 

täviä muutoksia koulutuksen aikana. Tarinoissa opiskelijat hankkivat osaa- 
mistaan integroidusti formaaleissa ja informaaleissa oppimisympäristöissä. 
Koulutuksen integroidut rakenteet tukivat tarinoissa opiskelijoiden yksilöllis- 
ten osaamistavoitteiden mukaista vertikaalista ja horisontaalisena osaamisen 
kehittämistä (Guile & Griffiths 2001; Griffiths & Guile 2003). 


Pohdinta ja johtopäätökset 

Tutkimuksen tavoitteena oli tunnistaa erityisopettajien käsityksiä vaativaa 
erityistä tukea tarvitsevien opiskelijoiden oppimisesta ja ammatillisen osaa- 
misen kehittymisestä ammatillisten opintojen aikana. Erityisopettajat tuot- 
tivat eläytymismenetelmälle tyypillistä aineistoa opiskelijoiden ammatillisen 
osaamisen kehittymisestä ja kehittymiseen vaikuttavista tekijöistä opintojen 
aikana. Aineiston analysointi tuotti kuvan yhden vaativan erityisen tuen op- 
pilaitoksen erityisopettajien käsityksistä ammatillisen osaamiseen kehittymi- 
sestä integratiivisen pedagogiikan viitekehyksessä. Tutkimustulokset eivät sel- 
laisenaan tarjoa ratkaisuja opiskelijoiden osaamisen kehittymisen laajempaan 
analysointiin. Eläytymismenetelmä aineistonkeruumenetelmänä kuvasi erin- 
omaisesti erityisopettajien haasteita ja mahdollisuuksia opiskelijoiden amma- 
tillisen osaamisen kehittymistä tukevassa vaativan erityisen tuen opetuksessa 
ja ohjauksessa. 

Ensimmäisen kehyskertomuksen perusteella erityisopettajat kuvasivat 
opiskelijoiden oppimista ja osaamisen kehittymistä, jossa ei ole juurikaan ta- 
pahtunut muutosta. Tärkeänä erityisopettajat pitivät opiskelijoiden ammatil- 
lisen perusosaamisen ja työelämätaitojen kehittämistä formaaleissa oppimis- 
ympäristöissä ennen informaalia työpaikoilla tapahtuvaa oppimista, minkä 
nähtiin turvaavan opiskelijalle riittävän tuen osaamisen hankkimisessa. Syy- 
nä opiskelijoiden heikkoon opiskelumotivaatioon nähtiin olevan opiskelijoi- 
den moninaisemmat tuen tarpeet ja kuntoutuksen vaihtelut. Opiskelijoiden 
formaaliin osaamisen kehittämiseen perustuvat erityisopettajien näkemykset 
eivät tue integratiivisen pedagogiikan mukaista oppimisympäristöjä ja osaa- 
mista integroivaa vaativan erityisen tuen opetuksen toteutusta. Opiskelijoi- 


den formaaliin osaamisen kehittämiseen perustuva erityisopettajien näkemys 

ilmentää enemmän vaativan erityisen tuen segregoivaa rakenteellista mallia 
(vrt. Hakala, Mietola & Teittinen 2013), kuin integroivaa näkemystä dynaa- 
misesta opiskelijan osaamisen kehittymisessä (vrt. Boahin ym. 2014). For- 
maaleissa oppimisympäristöissä tapahtuva osaamisen kehittäminen kaventaa 
opiskelijan mahdollisuuksia laaja-alaiseen osaamisen kehittymiseen, mikä on 
vastoin osaamisperusteisen ammatillisen koulutuksen ideologiaa (vrt. Boahin 
ym. 2014). Formaaleihin oppimisympäristöihin perustuvan segregoivalla 
osaamisen kehittämisellä on nähty olevan negatiivista vaikutusta opiskeli- 
joiden yhteiskuntaan ja työelämään integroitumiseen (vrt. Hakala ym. 2013; 
Hermanoff 2016). 

Toisessa ja kolmannessa kehyskertomuksessa erityisopettajat kuvasivat 
opiskelijoiden oppimisessa ja osaamisen kehittymisessä tapahtuneita muu- 
toksia ja opintojen aikana niihin vaikuttaneita tekijöitä. Tarinoissa luotiin 
osaamisperusteisuuteen ja integratiiviseen pedagogiikkaan liittyvää koheesio- 
ta oppilaitoksen ja työelämän välille, mitä kuvattiin tarinoissa opiskelijoiden 
monipuolisena vertikaalisena ja horisontaalisena osaamisen hankkimisena 
(Guile & Griffiths 2001; Griffiths & Guile 2003) formaaleissa ja informaaleis- 
sa oppimisympäristöissä. Opiskelijoiden oppimista ja ammatillisen osaamisen 
kehittymistä kuvaavissa tarinoissa korostuivat integratiiviseen viitekehykseen 
liittyvän teoreettisen tiedon soveltaminen käytännölliseen tietoon ja käytän- 
nön tiedon käsitteellistäminen sekä osaamisen kehittämisen reflektointi ope- 
tushenkilöstön ja työpaikkaohjaajien tukemana. Erityisopettajat kuvasivat 
tarinoissaan, kuinka koulutuksen ja työelämän pedagoginen yhteistyö ja yh- 
teistoiminnallinen reflektointi vauhdittaa opiskelijan ammatillisen osaamisen 
kehittymistä. Erityisopettajien ilmauksissa korostui myös opiskelijoiden ko- 
kemuksellisen tiedon eksplikointi, millä tuettiin opiskelijoiden itsesäätelytie- 
don integroitumista osaksi muita yksilöllisiä ja persoonallisia tiedonmuotoja 
(vrt. Tynjälä 2016). Yksilöllisen ohjauksen merkitys koettiin erityisopettajien 
tarinoissa merkittävänä opiskelijoiden integratiivisen tiedon elementtien in- 
tegroitumisen tukemisessa. Keskeisenä opiskelijoiden osaamisen kehittymistä 
tukevana ohjausmuotona toimi formaali, yksilöllinen henkilökohtainen ke- 
hittymissuunnitelman (HOKS) ohjaus. Henkilökohtaisen ohjauksen koettiin 


tukevan integratiivisen pedagogiikan mukaista opiskelijan tiedon elementtien 

soveltamista ja eksplikointia sekä ammatillisen toiminnan reflektointia ja in- 
tegroivan ajattelun kehittymistä (vrt. Kallio 2011; Onnismaa 2014; Tynjälä 
2016). 

Tulosten perusteella erityisopettajien käsityksiin opiskelijoiden ammatil- 
lisen osaamisen kehittymisen muutoksiin vaikuttivat keskeisemmin osaamis- 
perusteisen koulutuksen rakenteelliset tekijät sekä muuttuva erityisopettajan 
työnkuva (vrt. Boahin ym. 2014; Butova 2015; Kaikkonen ym. 2010). Opiske- 
lijoiden oppimista ja ammatillisen osaamisen kehittymisen vähäistä muutosta, 
muutosta ja merkittävää muutosta kuvaavissa tarinoissa ilmentyi osaamispe- 
rusteisuuteen liittyvä erityisopettajuuden muutos. Erityisopettajien tarinat 
ilmentävät vaativan erityisen tuen opetuksen ratkaisuyrityksiä ammatillisen 
koulutuksen uudistamisen taustalla oleviin opiskelijoiden yksilöllisemmän 
osaamisen kehittämisen haasteisiin. (Vrt. Boahin ym. 2014; Kaikkonen ym. 
2010.) Asiakaslähtöisessä vaativan erityisen tuen opetuksessa ja ohjauksessa 
nouseekin haasteeksi opiskelijoiden yhä yksilöllisemmät osaamisen hankki- 
misen tavoitteet ja tuen tarpeet moninaisissa formaaleissa ja informaaleissa 
oppimisympäristöissä (vrt. Hermanoff 2016; Kaikkonen ym. 2010). Tulevai- 
suudessa erityisopettajien tuleekin löytää osaamisperusteisen pedagogiikan 
tueksi monipuolisempia formaaleja ja informaaleja oppimisympäristöjä, joilla 
luodaan selkeitä rakenteita opiskelijan yksilöllisen ammatillisen osaamisen 
hankkimiseksi. Erityisopettajien tarinoissa opiskelijat kehittivät ammatillis- 
ta osaamista perinteisten vaativan erityisen tuen formaalien ja informaalien 
oppimisympäristöjen ohella yhä moninaisemmissa vapaa-ajan ja digitaalisissa 
oppimisympäristöissä. Nämä moninaiset oppimisympäristöt yhdistyvätkin 
tulevaisuudessa yhä yksilöllisemmän osaamisen kehittymisen mahdollistavik- 
si hybridioppimisympäristöiksi (vrt. Kumpulainen & Mikkola 2015). Vaativan 
erityisen tuen opetuksen tuleekin tukeutua ajatukseen opiskelijan osaamisen 
kehittämisestä hybridinä, mikä tarjoaa opiskelijoille moninaisia mahdol- 
lisuuksia hankkia osaamista. Vaativan erityisen tuen opetuksen tulee tukea 
opiskelijoiden osallistumista erilaisten yhteisöjen, kuten oppilaitos-, verkko- 
ja työelämäyhteisöjen toimintaan opiskelijan yksilölliset osaamisen kehitty- 
misen edellytykset ja osaamistavoitteet huomioiden (vrt. Miettinen 2008). 


Tällöin osaamisen kehittämisen infrastruktuuri on opiskelijalle aina avoinna 

integratiivisen pedagogiikan periaatteiden mukaisesti (vrt. Kumpulainen & 
Mikkola 2015). Oppilaitoksen johdon tuleekin osaamisen johtamisen avulla 
tukea erityisopettajia hybridioppimisympäristöjen luomisessa ja tukea heitä 
opiskelijoiden yksilöllisen osaamisen kehittämisessä avoimessa infrastruktuu- 
rissa. 

Erityisopettajien muuttunut rooli vaativan erityisen tuen opetuksessa 
haastaa heidät pohtimaan ammatillista identiteettiään. Erityisopettajat jou- 
tuvat arvioimaan käsityksiään opiskelijan yksilöllisestä ammatillisen osaami- 
sen kehittämistä tukevasta opetuksesta ja ohjauksesta yhä moninaisemmassa 
infrastruktuurissa. (Vrt. Boahin ym. 2014; Ropo 2015; Vähäsantanen 2013.) 
Uudenlainen erityisopettajuus vaatii toteutuakseen joustavia oppilaitoksen 
rakenteita ja osaamisperusteista toimintakulttuuria, jotta asiakaslähtöinen 
vaativan erityisen tuen opetus ja erityisopettajuuden organisointi voi oppilai- 
toksessa toteutua. Joustavat rakenteet ja osaamisperusteinen toimintakulttuu- 
ri ovatkin keskeisessä roolissa integratiivista pedagogiikkaa tukevan vaativan 


erityisen tuen opetuksen kehittämisessä. 

Ammatillinen opettajankoulutus 
opiskelijoiden kertomana 


Sirpa Levo-Aaltonen & Hanna Vilkka & Marita Mäkinen & Jari Eskola 


Johdanto 


Ammatillinen opettajankoulutus kiinnostaa työelämässä olevia substans- 
sialojen asiantuntijoita. Vuonna 2017 suomenkieliseen ammatilliseen opet- 
tajankoulutukseen hakeneista (4 452) koulutukseen valittiin Vipusen (2018) 
tilastojen mukaan noin joka kolmas opiskelija (1 495). Koulutus keskeytetään 
myös harvoin: koulutuksen loppuun suorittavia opiskelijoita on arvioitu ole- 
van noin 90 prosenttia (OKM 2003, 60). Ammatillisen opettajankoulutuksen 
odotetaan antavan opettajaopiskelijoille valmiuksia toimia erilaisissa yhteis- 
kunnallisissa ja koulutuspoliittisissa muutostilanteissa. Koulutuksen suoritta- 
neilta edellytetään kykyä kehittää omaa opetusalaansa — huomioiden työelä- 
män ja ammattien uudistuminen — sekä lisäksi heiltä odotetaan valmiuksia 
ohjata erilaisten opiskelijoiden oppimista (VN-asetus 1129/2014). Valmistu- 
neita opettajia tuetaan näiden valmiuksien kehittymisessä myös täydennys- 
koulutuksella. 

Viimeaikaiset koulutuspoliittiset vaateet opiskelijoiden opintojen etene- 
misestä, nopeasti valmistumisesta ja työelämään siirtymisestä ovat tulleet 


yhä merkityksellisemmiksi ammatillisessa koulutuksessa ja korkeakouluissa, 

luoden paineita opettajankoulutuksen toteuttamiskäytännöille. Opetus- ja 
kulttuuriministeriö (2016) on esittänyt yleiset linjaukset suomalaiselle opetta- 
jankoulutukselle ja opettajien uranaikaiselle osaamisen kehittämiselle. Opet- 
tajankoulutuksia haastavat muun muassa kansainvälistyminen, kulttuurinen 
moninaisuus, moniammatilliset tiimit ja moninaiset oppijat kuten myös työ- 
paikalla tapahtuva oppiminen, oppimisen henkilökohtaistaminen, joustavat 
oppimisympäristöt ja digitalisaatio. (OKM 2016, 6-8.) 

Ammatillisen opettajankoulutuksen opetussuunnitelmaan kirjoitetut 
tavoitteet ja sisällöt muodostavat viitekehyksen, jonka lävitse opiskelijoiden 
kasvu ammatillisen opettajan professioon tapahtuu. Koulutuksen yleistavoit- 
teiksi on kirjattu muun muassa opettajaopiskelijoiden kehittyminen oppimi- 
sen ohjaajana ja kasvattajana sekä työyhteisön ja yhteiskunnan jäsenenä (ks. 
TAMK-TAOK 2018). Perustavoitteet puolestaan on ilmaistu ammatillisen 
opettajan osaamisina, joita kuvataan karttuvina tietoina, taitoina ja asentei- 
na. Tällaisiksi perusosaamisiksi on tunnistettu arviointi, suunnittelu, ohjaus 
ja opettaminen, yhteistyö ja verkostotyö, kehittämisosaaminen sekä oman ja 
yhteisön hyvinvoinnin tukeminen ja ylläpitäminen. (Ks. Kotila & Saranpää 
2018; TAOK-OPS 2017.) 

Kirjoitetuista osaamistavoitteista ei kuitenkaan suoraviivaisesti seuraa 
uusien tietojen, taitojen ja asenteiden karttuminen, vaan opettajaopiskelijat 
ymmärtävät, tulkitsevat ja omaksuvat saamansa koulutuksen yksilöllisesti ja 
vaihtelevasti (ks. Harden 2001). Lisäksi opiskelijoiden yhteisöllinen toimin- 
ta vaikuttaa niin opettajuuden kehittymiseen, ammatillisiin perusosaamisiin 
kuin opettajaidentiteetin rakentumiseen. 

Tämän tutkimuksen tarkoituksena on paneutua ammatillisen opettajan- 
koulutuksen tavoitteiden saavuttamiseen opettajaopiskelijoiden näkökulmas- 
ta eli tutkimuksen lähestymistapa rakentuu koulutuksen vaikuttavuuden arvi- 
oinnin kautta. Koulutuksen vaikuttavuuden arviointi on yksi osa koulutuksen 
tuloksellisuuden arviointia, jonka muut osa-alueet ovat tehokkuus ja taloudel- 
lisuus. Koulutusta pidetään tuloksellisena silloin, kun asetetut osaamistavoit- 
teet on saavutettu paitsi koulutusorganisaation myös opiskelijoiden näkökul- 
masta. Koulutuksen sanotaan olevan vaikuttavaa, kun koulutuksen tuottama 


osaaminen edistää opiskelijan henkistä kasvua sekä työelämän, kulttuurin ja 

yhteiskunnan kehitystä. Vaikuttavuuden arvioinnin kohteiksi voidaan ottaa 
koulutustarpeen ja tarjonnan vastaavuus, oppimistulosten saavuttaminen, op- 
pimisvalmiudet, kommunikaatiovalmiudet sekä motivaatio elinikäiseen oppi- 
miseen. (OPH 1998; Jakku-Sihvonen & Heinonen 2001, 14-16.) 

Niemi ja Kemmis (1999) ovat kehittäneet kommunikatiivisen arvioinnin 
eli kommunikatiivisen evaluaation mallin, jolla he ovat tutkineet luokanopet- 
taja- ja aineenopettajakoulutuksen vaikuttavuutta. Kommunikatiivisella arvi- 
oinnilla sanotaan olevan yhteistä kehittävän arvioinnin (ks. Räisänen 2005; 
Atjonen 2015, 239) kanssa. He ovat soveltaneet kommunikatiiviseen arvioin- 
tiin habermasilaista yhteiskuntateoriaa, missä ihmisen toimintaa tarkastellaan 
ns. elämismaailman tekijöiden eli yhteiskunnan, kulttuurin ja yksilön kautta. 
(Niemi & Kemmis 1999; Niemi 2000, 170—174; 2013, 105—109). 

Yhteiskunta- ja yhteisötasona voidaan ajatella työyhteisöä ja/tai työorgani- 
saatiota, jossa opettaja on jäsenenä. Kulttuuritasona ymmärretään opettajien 
saamia valmiuksia ja kehittyneitä osaamisia, mihin luetaan tiedot ja taidot 
opettajuuteen ja yhteisölliseen työskentelyyn. (Niemi 2013, 109.) Osaamisen 
käsitteellä on monia tulkintoja, esimerkiksi Euroopan asiakirjoissa on vii- 
tattu niin tietoon, taitoon, pätevyyteen kuin oppimistuloksiin (Mäkinen & 
Annala 2010). Yksilön kokemukset pitävät sisällään muun muassa opettajan 
oman identiteetin kehittymisen sekä siihen vaikuttavat tekijät (Niemi 2000, 
185; 2013, 109). 

Keskeisiksi vaikuttavuuden funktioiksi on esitetty paljastaminen, enna- 
kointi sekä pyrkimys kommunikaatioon ja yhteistyöhön. Paljastamisessa tar- 
kastellaan kriittisesti, mitä on saavutettu ja mitä ei ole saavutettu koulutuksen 
vaikutuksena. Ennakoinnissa pyritään saamaan esiin koulutuksen tulevaisuu- 
den tarpeet, miten on saavutettu asetetut tavoitteet sekä mitä odotuksia ja tar- 
peita nähdään tulevaisuudessa. Pyrkimys kommunikaatioon ja yhteistyöhön 
sanotaan syntyvän, kun eri toimintaan liittyville osapuolille mahdollistetaan 
tilanteita yhteistyöhön. (Niemi 2000, 172—173; 2013, 110-111.) 

Kommunikatiivisen arvioinnin avulla tehdään näkyväksi tavoitteiden 
muodostamisprosessi (Niemi & Kemmis 1999; Atjonen 2015, 239), johon 
nojautuen tässä tutkimuksessa on tarkoitus selvittää ammatillisen opettajan- 


koulutuksen kehittämistarpeita. Lisäksi kommunikatiivisessa arvioinnissa on 

tärkeää dialogi ja vuorovaikutus eri osapuolten välillä. Siinä saadaan erilaiset 
äänet kuuluviin, etsitään yhteisymmärrystä sekä toteutetaan yhteisöllisesti ke- 
hittämistä. (Niemi 2013, 110.) Tässä tutkimuksessa vuorovaikutus ja dialogi 
ilmenevät opettajaopiskelijoiden kertomuksissa. 

Ammatillisen opettajankoulutuksen opiskeluryhmä on yksi osaamisyh- 
teisö (Hovila & Okkonen 2006), jolloin yhteistyöskentelyssä tapahtuu opis- 
kelijoiden osaamisen siirtymistä opiskeluryhmässä ja pienryhmissä. Yhteis- 
työskentely mahdollistaa kommunikatiivisen oppimisen, jossa merkityksien 
ymmärtäminen aukeaa, ja jossa opiskelijat ymmärtävät toisten opiskelijoiden 
puheen, kirjoituksen tai esityksen välillä toiminnan ja teorian tarkoitusta 
(Kitchener & King 1996; Huttunen 2003, 118). Kommunikatiivisessa oppimi- 
sessa onkin tärkeää osallistuminen, sitoutuminen, vastavuoroisuus, vilpittö- 
myys ja rehellisyys sekä reflektiivisyys (Huttunen 2003, 140—142). 

Hyvä opiskelukokemus voidaan kuvata henkilökohtaisuuden, ohjaukselli- 
suuden, autenttisuuden, yhteistoiminnallisuuden ja muovautuvuuden perus- 
kivinä. Henkilökohtaisuudella tarkoitetaan muun muassa opintojen suunnit- 
telua opiskelijakohtaisesti huomioiden aikaisemmat opinnot ja osaamiset sekä 
opiskelijan vastuunottamista omista opinnoistaan ja sitoutumista opiskeluun. 
Ohjauksellisuus käsitetään opiskelijan toimijuuden tukemisena. Autenttisuu- 
della tarkoitetaan aidoissa työtilanteissa toimimista. Ammatillisessa opetta- 
jankoulutuksessa autenttiset työtilanteet toteutuvat etenkin työharjoittelussa. 
Yhteistoiminnallisuus nähdään yhteisöllisenä työskentelynä käytäntöyhtei- 
sössä (ks. Wenger 1998). Sen avulla rakennetaan ja jaetaan tietoa. Tästä syystä 
ammatillisessa opettajankoulutuksessa työskennellään pääosin pienryhmissä. 
Muovautuvuus ajattelutavassa ja toiminnassa nähdään opiskelijan mukautu- 
vuutena erilaisiin tilanteisiin sekä osaamisena toimia epävarmoissa tilanteissa. 
Nämä kaikki peruskivet tukevat opintoihin kiinnittymistä, opiskelijan osal- 
lisuuden kokemusta sekä opiskelijan omaa identiteettityötä. (Kukkonen & 
Marttila 2017, 71-87.) 

Opettajankoulutuksen aikana opettajaopiskelijoiden osaamisyhteisössä 
(Hovila & Okkonen 2006) eli ns. käytäntöyhteisössä (Wenger 1998) osaa- 
misen siirtäminen tapahtuu yhdessä työskentelyn ja tiimityön avulla, mikä 


näyttäytyy opettajien toimiessa erilaisissa organisaatioissa ja ryhmissä. Toi- 

mintaympäristössä laajennetaan verkostoja ja luodaan tietyn alan osaamista 
toiminnan tavoitteiden saavuttamiseksi. (Hovila & Okkonen 2006, 107-108.) 
Opettajankoulutuksessa kartutetaan erityisesti osaamista opettajuuden alalla 
sekä laajennetaan opettajalle merkityksellisiä verkostoja — tavoitteena on osaa- 
van ammatillisen opettajan kehittyminen. 

Opettajaopiskelijan koulutuksen aikainen toimintaympäristö voidaan 
avata ammatillisen opettajaopiskelijan toimintajärjestelmän avulla, missä ha- 
vainnollistetaan opettajaopiskelijan toimintaympäristöä ja siinä vaikuttavia 
elementtejä, joilla on vaikutusta opettajaopiskelijan ajatteluun ja toimintaan. 
Toimintajärjestelmän rakenteessa (ks. Engeström 2004) eritellään opettaja- 
opiskelijoiden opiskeluun liittyvän toiminnan kohde, opiskelijoiden käyt- 
tämät ja heihin vaikuttavat välineet, sekä toimintaa ohjaavat ja määrittävät 
säännöt, yhteisö ja työnjako. Kokonaistavoitteena opiskelijoilla on saavuttaa 
ammatillisen opettajan pätevyys. Näitä elementtejä voi kuvata Engeströmin 
(1995) kehittävän työntutkimuksen työtoiminnan moniulotteisen mallin 
avulla (kuvio 1), jossa esitetään koulutuksen aikana opettajaopiskelijan amma- 


tilliseen opettajuuteen ja sen kehittymiseen vaikuttavat moninaiset asiat. 


Koulutustarjonta 
Koulutuksen rakenne; Opetussuunnitelmat; HOPSit 
Opintojaksot; Toteutussuunnitelmat 
Oppimisalustat ja opetusvälineet 
Hallinnon IT-jarjestelmat 


VÄLINEET a - Ammatillisen 
Ammati isen opettajan opettajan pätevyys 
Ammatilliset osaaminen ja = ammatillinen 
opettajaopiskelijat opettajaidentiteetti opettaja (eli AmO) 
TEKIJÄ KOHDE ——> TULOS 
SÄÄNNÖT YHTEISÖ TYÖNJAKO 
Lait; Asetukset KISSAA pl hmä iskelij Koulutuksen kokonaisuuden jarjestelyt 
Säännöt; Normit; Ohjeet urssiryhma, sath a opiskelijat Opetuksen järjestelyt 
Opettajankouluttajat Ohjauksen järjestelyt 


Koulutuksen muu henkilöstö 

Muut oppilaitokset, yritykset 

Muut työ/substanssiverkostot 
Perhe/harrastukset/työ 


Opiskelijoiden keskinäinen työnjako 
Opiskelijan oma ajankäyttö 


Kuvio 1. Ammatillisten opettajaopiskelijoiden toimintajärjestelmään 
vaikuttavat elementit ammatillisen opettajankoulutuksen aikana 


(soveltaen Engeström 1995, 47; 2004, 10) 


AIKAMME KASVATUS: VAIN MUUTOS ON PYSYVÄÄ? 263 
— 14 ELÄYTYMISMENETELMÄTUTKIMUSTA 


Sirpa Levo-Aaltonen & Hanna Vilkka & Marita Mäkinen & Jari Eskola 


Opettajankoulutuksen aikana ammatillisen opettajaopiskelijan toimintajär- 
jestelmään ovat vaikuttamassa myös muut toimintajärjestelmät, esimerkiksi 
opettajaopiskelijan työpaikan toimintajärjestelmä, erilaisten esim. valtakun- 
nallisten projektien toimintajärjestelmät sekä samanaikaisesti erilaisten ver- 
kostojen toiminta ja koulutuspoliittiset toimenpiteet. Näiden opettajaopis- 
kelijan yhteistyöverkostossa olevien tahojen kesken — eli niin ammatillisen 
opettajaopiskelijan toimintajärjestelmän elementtien kuin muiden samanai- 
kaisten toimintajärjestelmien — tapahtuu rajanylityksiä ja siirtovaikutuksia. 
Opiskelija on yhtenä toimijana yhteistyöverkostossa ja samanaikaisesti vasta- 
vuoroisuutta tuottavana ns. rajojen ylittäjänä. (Ks. Engeström 2004, 86-87.) 
Tällöin syntyy ekspansiivista oppimista, joka kehittää uusia vuorovaikutuk- 
sen ja yhteistyön muotoja (Lambert 2005, 107). 

Opettajaopiskelija on avainasemassa opettajuutensa tavoitteiden saavutta- 
misessa, mikä tapahtuu kiinteässä yhteistyössä toimintajärjestelmän kaikkien 
elementtien kanssa, sekä myös mahdollisesti esimerkiksi työpaikan toiminta- 
järjestelmän kanssa. Opiskelijan oman elämäntilanteen lisäksi opettajaopis- 
kelijaan vaikuttavat koulutuksen aikana niin säännöt, yhteisöt, välineet kuin 
työnjako, joiden kaikkien välillä on opintojen aikana yhteyksiä ja jotka kaikki 
vaikuttavat opiskelijan oppimiseen. Opettajankoulutuksessa opiskelijat joutu- 
vat uusille epämukavuusalueille, jotka eivät ole tuttuja ja selkeitä, jolloin ta- 
pahtuu oppimista ja opettajaopiskelijan oman käyttötiedon kehittymistä (ks. 
esim. Kupiainen 2009, 43-57; TAOK-OPS 2017, 55) sekä näin kasvua amma- 
tilliseksi opettajaksi. 

Ideaalista ammatillista opettajuutta tarkasteltaessa on siinä todettu olevan 
määrittävinä tekijöinä kaksi ulottuvuutta. Yhtenä ulottuvuutena on opetta- 
jalle kehittyvä opettajan ammatti-identiteetti. Siihen liittyy ammatillisen mi- 
nän ja persoonallisen ammattiminän keskinäinen tasapaino sekä myös opet- 
tajan työ. Toisena ulottuvuutena on arvostettu auktoriteetti, jossa opettajalle 
näyttäytyy opettajan henkilökohtaiset ominaisuudet, sosiaaliset ja pedago- 
giset taidot sekä ammatillinen asiantuntijuus. (Koski-Heikkinen 2013, 156.) 
Opettajankoulutuksella on todettu olevan merkitystä opettajaidentiteetin 


vahvistumisessa (Karjalainen & Nissilä 2017). 

Ammatillisen opettajan identiteetin on todettu koostuvan henkilökoh- 
taisesta identiteetistä ja substanssialueen identiteetistä. Siten ammatillisen 
opettajan opettajaprofessionaalisuus ei ole niin voimakas kuin esimerkiksi 
yleissivistävän koulun opettajalla, sillä ammatillisen opettajan pitää olla oman 
substanssialansa asiantuntija sekä samalla myös sitoutunut opettajan työhön- 
sä. (Vertanen 2002, 226—227.) Lisäksi ammattikorkeakouluopettajan sitou- 
tuminen on nähty tutkimuksissa yksilön ja organisaation välisenä suhteena, 
missä osa-alueina ovat sitoutuminen ammatillisuuteen ja organisaatioon sekä 
kiinnittyminen työtehtäviin ja työhön (Kotila & Mäki 2006). 

Ammatillisella opettajalla on aina taustalla oma ammatti-identiteetti, jo- 
hon monella opettajaopiskelijalla koulutuksen aikana tulee liittymään uutena 
ulottuvuutena opettajaidentiteetti (ks. esim. Vertanen 2002). Ammatti-identi- 
teetti syntyy oman vahvan ammatillisen taustan kautta ja taustayhteisön myö- 
tävaikutuksella. Ammatti-identiteetti rakennetaan aina tietyissä ammatillisis- 
sa käytäntöyhteisöissä, joissa elementteinä ovat sosiaalistuminen, oppiminen 
ja vuorovaikutus, se on myös pysyvämpi kuin työidentiteetti (Eteläpelto 2007, 
108). Toisin sanoen ammatti-identiteetti tulee vahvana substanssialan koulu- 
tuksen ja siihen liittyvien käytäntöyhteisöjen kautta, kun taas työidentiteetti 
on riippuvainen mm. työpaikasta ja työpaikan kulttuurista. Opettajaidenti- 
teetti liittyy opettajaksi siirtyvällä hyvin vahvasti omaan ammatti-identiteet- 
tiin ja työidentiteettiin. 

Työidentiteetin sanotaan muodostuvan yksilöllisestä toimijuudesta ja se 
on dynaaminen (Kirpal 2004; Eteläpelto 2007, 108). Työidentiteetti muo- 
dostuu aina siihen työorganisaatioon, missä on töissä, sillä työelämää voi tar- 
kastella työpaikan oppimisympäristönä, jossa on teknis-organisatorinen ja 
sosio-kulttuurinen ulottuvuus sekä jossa näyttäytyy työpaikan käytännöt (ks. 
Illeris 2007, 221-227). Näissä työpaikan käytännöissä ns. subjektikeskeisen so- 
sio-kulttuurisen lähestymistavan kautta ilmenee ammatillinen toimijuus, jossa 
työpaikan yksilöt ja työyhteisöt vaikuttavat myös ammatillisiin identiteettei- 
hin (Eteläpelto, Vähäsantanen, Hökkä & Paloniemi 2013, 60-61; Eteläpelto, 
Vähäsantanen, Hökkä & Paloniemi 2014, 210). Ammatillisena identiteettinä 
korostuu erityisesti opettajan työssä toimivalla opettajaidentiteetti, joka on 


osa työidentiteettiä koulutuskentässä toimiessa. Mikäli opettajaksi opiskeleva 

ei siirry oppilaitokseen tai korkeakouluun opettajaksi, niin hänen opettajai- 
dentiteettinsä pysyy suppeana, mutta kuitenkin opettajuuden osaamisalue on 
laajentunut ja opettajaidentiteetti kehittynyt. 

Ammatillisten opettajien tulevaisuuden työnkuvaan ammatillisella toisel- 
la asteella vuonna 2020 on liitetty mm. opettajien dynaamisuus, joustavuus 
ja kehittymishalukkuus moniosaajina sekä ohjaajuusvalmius ja oppimisen 
tukeminen (Paaso 2010). Vuonna 2004 Auvinen (2004, 367) ennusti ammat- 
tikorkeakoulun opettajan työnkuvan käsittävän työelämän kehittämisen, 
yhteiskunnallisen vaikuttamisen ja erilaisten yhteyksien luomisen sekä asian- 
tuntijuuden ja oppimisen ohjaamisen vuonna 2010, mihin suuntaan työnkuva 
muuttuikin. Yliopisto-opettajan ammatilliselle osaamiselle ja asiantuntijuu- 
delle on mainittu olevan merkityksellisenä osaamisena muutoksen hallinta 
(Korhonen & Koivisto 2007). Opettajaa on kuvattu myös eettisesti näkemyk- 
sellisenä ja aktiivisena yhteiskunnallisena kehittäjänä, jonka työssä näyttäytyy 
sisällön hallinta, oppimisen edistäminen, eettinen päämäärä, tulevaisuus- ja 
yhteiskuntasuuntautuneisuus, yhteistyö sekä itsensä ja työnsä jatkuva kehittä- 
minen (Luukkainen 2004, 213-298.) Elinikäisen oppimisen (ks. Pantzar 2013) 
perusajatuksen mukaisesti ammatillisen opettajan tulee ylläpitää ja kehittää 
koko ajan ammattitaitoaan ja opettajuuttaan. Opettajan perus- ja täydennys- 
koulutus muodostavat yhtenäisen kokonaisuuden. Opettajan itsensä kehittä- 
minen on osa opettajan kehittyvää opettajuutta. 

Tässä tutkimuksessa tarkastellaan ammatillisen opettajankoulutuksen 
opiskelijoiden näkemyksiä koulutuksen annista yhteiskunnallisten ja koulu- 
tuspoliittisten muutosten ristipaineessa. Tutkimuskysymykset ovat: 

1) Miten opiskelijat kokevat ammatillisen opettajankoulutuksen vaikutta- 

neen heihin ja heidän työhönsä? 


2) Millaisia kehitysajatuksia opiskelijoilla on ammatillisesta opettajankou- 
lutuksesta? 


Tutkimusaineisto ja -menetelmät 


Tutkimuksen kohderyhmänä oli Tampereen ammattikorkeakoulun (eli 
TAMKin) ammatillisen opettajankoulutuksen (eli TAOK) opettajaopiske- 

lijat (n=39), jotka olivat opinnoissaan eri vaiheissa. Lisäksi heillä oli erilaisia 
koulutustaustoja ja eri pituisia opettajakokemuksia, jolloin aineisto oli mo- 
niäänistä. Yhteistä heille oli, että he opiskelivat syksyllä 2016 ja 2017 aloitta- 
neissa suomenkielisissä opiskeluryhmissä ammatillisen opettajan kelpoisuutta 
(60 opintopistettä). Tutkimusaineisto kerättiin eläytymismenetelmällä joulu- 
kuussa 2017. 

TAOKin ammatillisen opettajankoulutuksen suomenkielinen opetus- 
suunnitelma (60 op) koostuu kolmesta laajasta opintokokonaisuudesta. Vuon- 
na 2016 ja vuonna 2017 aloittaneilla opiskelijoilla koulutuksen toteutustapa 
oli hieman erilainen. Kummankin toteutuksen taustalla oli samanlainen ope- 
tussuunnitelma, jossa pääperiaatteina ovat osallistava pedagogiikka ja autent- 
tinen oppiminen (TAOK-OPS 2017). Vuonna 2016 aloittaneilla opiskelijoilla 
toteutus oli hyvin ryhmänopettajavetoinen (eli ryhmänopettajalla 54/60 op), 
kun taas vuonna 2017 aloittaneilla opiskelijoilla toteutustapa oli vain osittain 
ryhmänopettajalla (25/60 op) ja osittain muilla opettajilla. Ryhmänopettajan 
roolina on toimia mm. oman ryhmänsä ohjaajana, opiskelijoiden henkilökoh- 
taisen opiskelusuunnitelman laadinnan tukijana ja valmistumisvaiheen opas- 
tajana sekä omien opintojaksojensa opettajana. 

Kohderyhmälle lähetettiin ensimmäinen tutkimusaineiston keräämiseen 
liittyvä sähköposti joulukuun alkupuolella ja sen jälkeen vielä muistutettiin 
kaksi kertaa vastaajia meneillään olevasta tutkimuksesta. Opiskelijat vastasi- 
vat anonyymisti sähköpostiin saamansa linkin perusteella. Kehyskertomuk- 
seen A ohjattiin vastaamaan etunimensä A-K-alkukirjaimella alkavia ja vas- 
taavasti kehyskertomukseen B ohjattiin vastaamaan L-Ö-alkukirjaimella 
alkavia. Heiltä pyydettiin taustatietoina TAOK-opintojen aloitusvuosi, opis- 
kelijan opettajakokemusvuodet ennen TAOK-opintoja, koulutusaste ennen 
TAOK-opintoja sekä oma tavoitteellinen työpaikka TAOK-opintojen jälkeen. 

Tutkimuksessa käytettiin kahta kehyskertomusta. Kummassakin opetta- 
jaopiskelijan toivottiin eläytyvän tilanteeseen viiden vuoden päähän, kun hän 
tapaa TAOK-opiskeluaikaisen kurssikaverinsa. Kehyskertomuksissa varioitiin 
sitä mitä koulutus oli antanut ja mitä se ei ollut antanut itselle ja omalle työ- 


yhteisölle: 

A) Kuvitellaan, että eletään vuotta 2022, eli on kulunut jonkin aikaa 
valmistumisestasi ammatilliseksi opettajaksi. Tapaat pitkästä aikaa 
TAOK-kurssikaverisi ja jäätte pohtimaan, mitä koulutus toi opettajuu- 
teenne ja työyhteisöönne/organisaatioonne. Kerro vapaasti keskustelus- 
tanne. 


B) Kuvitellaan, että eletään vuotta 2022, eli on kulunut jonkin aikaa 
valmistumisestasi ammatilliseksi opettajaksi. Tapaat pitkästä aikaa 
TAOK-kurssikaverisi ja jäätte pohtimaan, mitä TAOKin koulutuksesta 
jäi puuttumaan opettajuutenne ja työyhteisönne/organisaationne näkö- 
kulmasta. Kerro vapaasti keskustelustanne. 

Tutkimukseen osallistuminen oli vapaaehtoista. Vastauksia kertyi 39, joista 
A-kehyskertomuksen vastauksia oli 19 ja B-kehyskertomuksen vastauksia 20. 
Aineiston kokonaissanamäärä oli 3 760 sanaa ja keskipituus 96 sanaa. A-kehys- 
kertomuksen vastaukset painottuivat pääasiassa (eli noin 84 % vastauksista) 
2016 tai aikaisemman aloitusvuoden vastaajiin. B-kehyskertomukseen vasta- 
ukset olivat jakaantuneet tasaisesti aloitusvuoden 2016 tai aikaisemman aloi- 
tusvuoden vastaajien sekä vuoden 2017 vastaajien välillä. 

Taustatietojen analysoinnin perusteella 25 % vastaajista oli opettajako- 
kemusta ennen TAOK-opintoja 4 vuotta tai yli. Heidän tavoitteellinen työ- 
paikkansa TAOK-opintojen jälkeen oli pääsääntöisesti (eli lähes 75 %) amma- 
tillinen toinen aste tai ammattikorkeakoulu. Vuonna 2016 tai aikaisemmin 
aloittaneita vastaajia oli noin 67 % vastaajista. Analysoinnin perusteella taus- 
tatiedoilla ei näyttänyt olevan olennaista yhteyttä vastauksiin. 

Aineisto analysoitiin laadullista sisällönanalyysia soveltaen tiivistäen ai- 
neisto teemoihin. Kehyskertomuksiin saatujen vastausten teemojen saman- 
kaltaisuus kertoi aineiston saturaatiosta, vaikka aineisto olikin suhteellisen 
pieni (n=39). Näitä teemoja tarkasteltiin kommunikatiivisen arvioinnin (Nie- 
mi & Kemmis 1999; Niemi 2000; 2013) kautta. Lisäksi teemoja tarkasteltiin 
suhteessa aiempiin tutkimuksiin ja opettajankoulutukselle kohdistuneisiin 
yhteiskunnallisiin ja koulutuspoliittisiin linjauksiin. 

Tutkimuksen yhtenäisyys on osa tutkimuksen kokonaisuutta ja se voidaan 
jakaa sisäiseen ja ulkoiseen. Pulmaksi muodostui sisäisen yhteneväisyyden ra- 
kentuminen, eli miten eri tutkimuksen osat sopivat yhteen. Esimerkiksi kom- 


munikatiiviseen arviointiin liittyvää Niemen ja Kemmisin (1999) mallia, joka 

koostuu kolmesta vaikuttavuuden tasosta ja kolmesta vaikuttavuuden funkti- 
osta, sovellettiin tähän eläytymismenetelmällä kerättyyn aineistoon. Tällöin 
todettiin, että tähän tutkimukseen mallia piti kehittää, jolloin syntyi kaksi 
vaikuttavuuden tasoa ja kaksi vaikuttavuuden funktiota. Ulkoinen yhtenäi- 
syyskin aiheutti pohdintaa, koska teoriaa ja aikaisempia tutkimuksia ei juuri- 
kaan ollut käytettävissä. Tällöin me olemme luottaneet siihen, että meillä on 
esiymmärrystä ilmiöstä ja se tukee aineistoon syventymistämme. Tätä esiym- 


märrystä on avattu tarkemmin johdannossa. 


Tulokset 


Tutkimuksessa keskityttiin arvioimaan ammatillisen opettajankoulutuksen 
vaikuttavuutta opettajaopiskelijoiden näkökulmasta. Aineistoa tarkasteltiin 
kommunikatiivisen arvioinnin vaikuttavuuden tasojen ja funktioiden kautta. 
Vaikuttavuuden funktiota on kolme: paljastaminen, ennakointi sekä kommu- 
nikaatio ja vuorovaikutus. Myös koulutuksen vaikuttavuuden tasoja on kol- 
me: yhteiskunta- ja työyhteisö, kulttuuritaso (eli opettajien valmiudet) sekä 
yksilötaso ja yksilön kokemukset. (Niemi & Kemmis 1999; Niemi 2000; 2013.) 
Tässä tutkimuksessa opettajaopiskelijoiden kuvaamat vaikutukset painottui- 
vat vain kahteen funktioon ja vain kahteen tasoon. 

Funktioiksi muodostuivat paljastaminen ja ennakointi. Paljastaminen 
ja ennakointi -funktiot muodostuivat erilaisella jaolla kuin aiemmassa luo- 
kanopettaja- ja aineenopettajakoulutuksen vaikuttavuuden tasoja tarkastel- 
leessa tutkimuksessa. (Ks. Niemi 2000; 2013.) Paljastaminen-funktion tilalle 
otettiin tässä tutkimuksessa onnistumiset-termi, koska se painottui asioihin, 
jotka oli saavutettu ja jotka koettiin hyväksi. Ennakointi-funktioon sisälly- 
tettiin tässä tutkimuksessa sekä kehittämistarpeet että myös koulutuksessa 
mainitut puutteet, jotka tässä tutkimuksessa yhdistettiin. Kehyskertomuksien 
koulutuksen puutteita kuvaavista vastauksista ilmeni, että tarinassa puuttuva 
asia myös toivottiin koulutuksessa kehitettävän. Ennakointi-funktiosta käy- 
tetään tässä tutkimuksessa kehittämistarpeet-termiä. Vaikuttavuuden funk- 


tioista kommunikaatio ja vuorovaikutus -funktio jäi tutkimuksen ulkopuo- 

lelle, koska tämä funktio edellyttää yhteistyötä opiskelijoiden, opettajien ja 
työelämän kanssa. 

Tasoja muodostui siis kaksi: työyhteisön taso, koska tarinoissa ilmeni vain 
työyhteisöön tai työpaikkaan liittyviä kuvauksia, sekä opettajan valmiuksien 
taso. Jälkimmäinen pitää sisällään sekä opettajien valmiudet että yksilötason 
ja yksilön kokemukset, jotka Niemen tutkimuksessa (ks. Niemi 2000; 2013) oli 
erotettu erillisiin tasoihin. Tässä tutkimuksessa tarinoista nousi esiin opetta- 
jien valmiuksien tasoon liittyen yksilön osaamisen teemoja, opettajuuden kas- 
vuprosessin teemoja sekä koulutuksen toteutukseen liittyviä teemoja yksilön 
kokemina. Seuraavaksi avataan koulutuksen vaikuttavuuden tasojen pohjalta 


kirjoituksissa esiin nousseita onnistumisia ja kehittämistarpeita. 


Koulutuksen vaikutus työyhteisöön 


Tarinoista oli havaittavissa vain vähän työyhteisöön liittyviä teemoja. Kuiten- 
kin kaksi teemaa nostettiin selvästi esiin. Nämä olivat yhteistyö ja osaaminen: 


Koulutus on tuonut työyhteisömme uusia tapoja suhteutua opettajuuteen. 
Olemme ymmärtäneet opettajan muuttuneet roolin. 


Koulutuspolitiikassa (Hintsanen ym. 2016; OKM 2016) ja tutkimuksissa on 
nostettu myös yhteistyön lisääminen ja kehittäminen opettajien tavoitteeksi 
(mm. Auvinen 2004; Luukkainen 2004). Toisaalta koulutuspolitiikalla ja työ- 
elämällä on vaikutusta viiveellä myös opettajuuteen (Vertanen 2002). Tästä 
herää kysymys, miksi ammatillisen opettajaopiskelijoiden tarinoissa kirjoi- 
tettiin vain vähän työelämästä? Opiskelijat tulevat ammatilliseen opettajan- 
koulutukseen työelämäkontekstista, joten oletimme, että tarinoissa olisi ollut 
enemmänkin pohdintoja koulutuksen yhteydestä ja merkityksestä työelä- 
mään. 

Opettajaopiskelijat mainitsivat tarinoissa jonkin verran (n=11/39) kou- 
lutuksen tuomista asioista työyhteisöön. Yhtenä seikkana mainittiin yh- 
teistyötä edistävä toisten ihmisten ymmärtäminen ja toisena kehittämistyön 
luominen työpaikalle: Koulutus auttoi ainakin minua ymmärtämään heti 
alkumetreistä myös silloisessa työpaikassa monia työntekijöitä, vaikka en silloin 
ollutkaan opetustehtävissä. Työelämäsuhteiden kehittämistä ja työpaikalla op- 
pimista on tavoiteltu myös opettajankoulutuksen tavoitteissa (OKM 2016). 


270 JARI ESKOLA & ILONA NIKANTO & SATU VIRTANEN (TOIM.) 


Substanssiasiantuntijasta alan opettajaksi 


Koulutuksen vahvuudeksi nähtiin opettajan oman osaamisen hyödyntäminen 
opetuksessa sekä osaamisen kasvu ohjauksessa ja neuvontatyössä. Samoin po- 
sitiivisena nähtiin tiimityöskentelyn osaamisen kehittyminen: 

Sanotaan vaikka niin, että sain valmennusta nykyisen työni hoitamiseen. 

Olen tiimin puheenjohtajan roolissa, jossa tarvitaan taitoja, joita ainakin 

osittain pystyin kehittämään koulutuksessani. 
Opettajankoulutukseen liittyviä kehittämistarpeita työyhteisön näkö- 
kulmasta mainittiin siis vain hyvin vähän (n=2/39). Joku mainitsi tarpeena 
syvemmän paneutumisen työelämäyhteyksiin ja niihin liittyviin asioihin yh- 
teistyö-teemassa. Yhteiskunnallisessa keskustelussa on ollut paljon esillä kou- 
lutusten myynti ja kansainvälisyys, jotka tulivat esille vain yhdessä vastaukses- 
sa. Vastaavasti vain kerran mainittiin palautteen hyödyntäminen opetuksessa 
ja opetuksen laadun standardit, vaikka koulutuksen laadun tarkkailu ja kehit- 
täminen ovat oppilaitoksissa ja korkeakouluissa jatkuvaa toimintaa (ks. Karvi 


2018). 


Koulutuksen vaikutus opettajan valmiuksiin 
yksilön osaamisten kehittymisenä 


Tarinoissa oli paljon opettajan osaamiseen (n=28/39) liittyviä mainintoja. 
Osaamista tarkasteltiin niin tietojen, taitojen, oppimistulosten ja pätevyyden 
näkökulmista (ks. Mäkinen & Annala 2010; Kotila & Saranpää 2018). Se, 
millaisia valmiuksia opettajat itselleen koulutuksesta saavat, näyttäytyi yhden 
opiskelijan vastauksessa: Kyllä siitä opiskelusta monenlaista hyötyä oli, vaikka 
kyllähän se tuli suoritettua vähän sillee siitä mistä aita on matalin; eli olis siitä 
ehkä enemmänkin hyötyä voinut olla. 

Monet (n=29/39) vastaajat kuvasivat tarinoissaan opinnoissa karttunut- 
ta osaamista. Erityisesti korostettiin oppimistuloksia (n=16/39) ja taitoja 
(n=15/39). Opiskelijat mainitsivat tarinoissaan tiedon (n=7/39) ja pätevyyden 
(n=7/39). Oppimistuloksia opiskelijoille oli karttunut mm. opettajuuden nä- 
kemyksen laajentumisen kautta: 


Ajattelisin että keskustelisimme siitä, miten Taokin opetus avarsi näkemys- 
tämme opettajuuden laajuudesta. Mitä kaikkea on otettava huomioon. 


AIKAMME KASVATUS: VAIN MUUTOS ON PYSYVÄÄ? 271 
— 14 ELÄYTYMISMENETELMÄTUTKIMUSTA 


Sirpa Levo-Aaltonen & Hanna Vilkka & Marita Mäkinen & Jari Eskola 


Opettajaopiskelijat mainitsivat saaneensa laaja-alaista tuntemusta eri koulu- 
tusasteisiin ja -aloihin sekä tärkeänä koettiin saatua tietoa eri tavoista opettaa 
opiskelijoita eri oppimisympäristöissä: 

Mielestäni oli rikkaus, että ryhmissä oli niin paljon eri alojen edustajia. Tä- 

ten sai hurjasti tietoa eri aloista ja tavoista opettaa. 

Tarinoissa nostettiin esiin myös laaja-alaisen näkemyksen kehittyminen opet- 
tajan työstä ja sen muutoksesta sekä hyvien eväiden saanti jatkuviin muutok- 
siin ja erilaisiin haasteisiin, jotka auttoivat opiskelijoiden opettajan muuttu- 
neen roolin ja opetuksen kehittämistarpeiden ymmärtämistä. Lisäksi he olivat 
oppineet tiimityöskentelyä, kartuttaneet verkostojaan ja tiedon jakamista. 
Hyvänä koettiin oppiminen tiedon jakamiseen: 

Juttelimme tiedon jakamisen kulttuurissa, jota TAOKissa opittiin. Koulutus 

rohkaisi tiedon jakamisen lisäksi myös kokeilemaan uusia välineitä ja moni- 

mediallisuutta opetuksessa. 

Erityisesti korostettiin opetusharjoittelun tuomia taitoja sekä erilaisiin ope- 
tusmenetelmiin ja apuvälineisiin tutustumista. Opetusharjoittelussa näyttäy- 
tyy aina autenttisuus (Kukkonen & Mattila 2017), missä teoria ja käytännön 
työ sulautuvat yhteen, joten opiskelijat kokevat sen monesti merkitykselliseksi: 
Opettajaharjoittelu oli kyllä parasta koulutuksessa, pystyi turvallisessa ympäris- 
tössä harjoittelemaan toimimista opettajana, etenkin kun aiempaa kokemusta 
ei ollut. 

Opettajan pätevyyden saaminen koettiin myös tärkeäksi, jotta on ns. kel- 
poinen hakija opettajan töihin. Tosin jo opettajan töissä olevilla kiinnostus 
koulutukseen oli myös taloudellinen, sillä opettajan pätevyyden saaminen 
mahdollisti palkankorotuksen. 

Tietojen (n=14/39) ja taitojen (n=8/39) kohdalla kehittämistarpeita kou- 
lutukseen nähtiin jonkin verran, mutta yhtään tarvetta ei mainittu pätevyy- 
den ja oppimistuloksien näkökulmasta. Kehittämistarpeita esitettiin opetta- 
misen harjoitteluun ja opetuksen suunnitteluun liittyen: 

Olisin kaivannut enemmän ohjausta siihen, kuinka opettaja toimii työssään 

konkreettisesti — miten oppitunti kannattaa rakentaa ja miksi? — minkä 


värisellä kynällä kirjoitan ja miksi? — miten otan konkreettisesti huomioon 
opiskelijan tarpeet? — kuinka ohjaan oikein? — miten rakennan materiaalia? 

Lisäksi tietoa ja taitoja kaivattiin vielä lisää erityistä tukea tarvitsevien oppi- 
laiden tunnistamiseen ja heidän opettamiseen sekä digitaalisten työvälinei- 
den käyttöön. Myös työelämäyhteistyö, projektitoiminta ja koulutusmyynti 
haluttiin saada tutuiksi. Koulutuksessa toivottiin myös valmiuksia laatutyö- 
hön, etenkin opetuksen arviointiin ja opiskelijapalautteiden hyödyntämiseen. 
Kiinnostavaa oli huomata, että opiskelijoiden arvioinnista ei ollut mainintaa, 
vaikka opiskelijoiden arviointi on keskeinen osa opettajan työtä ja ehkä se 
haastavin osa — etenkin tällä hetkellä, kun opetuksen toteutustavat monipuo- 
listuvat, esimerkkinä opinnollistaminen (ks. esim. Verkkovirta 2018; Toteemi 
2018). 


Koulutuksen vaikutus opettajan valmiuksiin opettajuuden kasvuprosessissa 


Tarinoista oli luettavissa opiskelijan ammatilliseen kasvuun liittyviä teemo- 
ja, jotka voitiin jakaa lähinnä opettajan työhön ja opettajuuteen sekä sosiaa- 
lis-psykologiseen oppimisympäristöön liittyviin tekijöihin (ks. Piispanen 
2008; Manninen ym. 2013). Koulutuksen aloitukseen ja ryhmäytymiseen on 
tärkeää panostaa, jotta opiskelijan sitoutuminen ja kiinnittyminen opintoihin 
onnistuu: 


Opettajuuteni alkoi kehittyä ja kasvaa vasta opiskelun loppuvaiheessa. Opis- 
keluani varjosti tietynlainen muutosvastarinta. 


Useat (n=22/39) kuvasivat saaneensa omaan ammatilliseen kasvuunsa lisää 
syvyyttä. Sosiaalis-psykologista oppimisympäristöä tarkasteltaessa opettaja- 
opiskelijat mainitsivat saaneensa rohkeutta, itsevarmuutta sekä uskoa itseen ja 
omaan asiantuntijuuteen: 
Käsitys itsestäni, omasta persoonallisesta identiteetistäni opettajana kehit- 
tyi käyttötiedon pohtimisen, opettajuuden käsikirjaa kirjoittaessa ja lopulta 
vahvistui opetusharjoittelun myötä. — — Saimme rohkeutta ja itsevarmuutta. 
Rohkeutta olla oma itsensä ja keskeneräinen opettajana ja ihmisenä. 


Koulutuksen todettiin lisänneen toisten ymmärtämistä ja laajentaneen yh- 
teistyöverkostoja. Opinnoissa toteutuneen yhteisöllisyyden tunteen myötävai- 
kutuksella kuvattiin syntyneen myös hyviä kaverisuhteita opiskeluryhmässä. 


Yhteisöllisyys näyttäytyi opiskelijan kuvatessa yhteistä opiskelutaivalta: 

Tapaamisen yhteydessä toivon ainakin, että muistelemme yhteistä opiskelu- 

taivaltamme, jonka aikana teimme tiivistä yhteistyötä toisiamme kannus- 

taen sekä loimme hyvät ja kestävät kaveruussuhteet. 
Paneutuminen opintoihin, asioiden reflektointi ja oma kehittymisorientaatio 
auttoivat opettajuuden kehittymisessa riippuen siita, miten jokainen pystyi 
opintoihin keskittymään ja missä vaiheessa opiskelija oli opettajan urallaan. 
Opiskelijat olivat eri vaiheissa opettajuuden polulla, joten he toivat esille eri- 
laisia tulevaisuuden näkökulmia. Joku näki jatkavansa opettajana, joku siir- 
tyvänsä vakituiseen opettajan työhön ja joku sijaiseksi. Toisaalta joku jatkoi 
aivan erilaisiin tehtäviin ja joku ei siirtynyt opettajaksi lainkaan, vaan jäi esim. 
yritykseen töihin. Taloudellisesti hyvinä aikoina siirrytäänkin opetustehtä- 
vistä opetustyön ulkopuolelle (OPM 2003, 60). Muutamaa opettajaopiskelijaa 
kiinnostivat jatko-opinnot. Monet mainitsivat kiinnostuksen lisääntyneen 
oman työn kehittämiseen. 

Vain harvat (n=5/39) mainitsivat opiskelijan ammatillisen kasvun tuke- 
miseen liittyviä opettajankoulutuksen kehittämistarpeita. TAOKin ope- 
tussuunnitelma perustuu osallistavaan pedagogiikkaan, joten sen keskiös- 
sä on opettajaopiskelijan identiteettityön tukeminen (TAOK-OPS 2017). 
Opiskelijat mainitsivat haasteina mm. muutosvastarinnan opintojen alussa, 
motivaation puutteen ja ajankäytön opintoihin. Motivaation puute ilmiönä 
on mielenkiintoinen, sillä opintoihin opiskelija oli kuitenkin itse hakenut — 
poikkeuksena muutamat sellaiset opiskelijat, joilla on opettajan virka/toimi 
ehdollisena, jolloin heidän on pakko hankkia koulutus kolmen vuoden sisäl- 
lä, jotta työpaikka säilyy. Mielenkiintoista olisikin tutkia, mistä motivaation 
puute johtuu. Esimerkiksi eikö opettajuus ole vastannut omia uskomuksia (ks. 
Kitchener & King 1996) vai onko oma elämäntilanne muuttunut opintoihin 
hakeutumisen jälkeen ajankäytöllisesti haasteelliseksi. Ehkä opiskeluryhmän 
tai pienryhmän toiminnassa on ollut haasteita tai koulutuksen järjestelyt ei- 
vät ole vastanneet omia odotuksia. Nämä kaikki ovat enemmän tai vähem- 
män sellaisia ulottuvuuksia, jotka ovat tukemassa opiskelijaa kiinnittymään 
omiin opintoihin (ks. Mäkinen & Annala 2011, 62—63). Tosin opiskelija itse 
voi kaikkein eniten vaikuttaa näihin haasteisiin myös omalla asenteellaan ja 


toiminnallaan. 

Koulutuksen toteutuksen vaikutus opettajan 
valmiuksiin yksilön kokemuksena 


Tarinoissa mainittiin opettajankoulutuksen toteutukseen liittyen erityisesti 
yhteisöllisyys eli kollegiaalinen yhteistyö (ks. Savonmäki 2007) ja koulutuksen 
pedagogiset ja praktiset ratkaisut. Tapaamiset koettiin tärkeinä ja opiskelun 
haasteisiin löytyi tarvittaessa tukea: 

Lähiopetuspäivät kokosivat hyvin yhteen opintoja ja aloittivat seuraavaa vai- 

hetta. Oli myös kiva nähdä opiskelijatovereita ja saada selvyyttä ihan kysele- 

mällä henkilökohtaisesti ryhmänohjaajalta. 

Opiskelijat kuvaavat opettajankoulutuksen toteutuksen onnistumisia pal- 
jon (n=19/39). Yhteisellä opiskelutaipaleella yhteisöllisyys, jonka syntymiseen 
vaikuttivat niin ryhmän opiskelijat kuin ryhmän opettajakin, nähtiin voima- 
varana ja uusia virikkeitä tuovana. Nähtiin antoisana tutustua erilaisista lähtö- 
kohdista tuleviin opiskelijatovereihin sekä rikkautena tehdä yhteistyötä toisia 
kannustaen ja tietoa jakaen. Pedagogis-praktisina ratkaisuina todettiin kon- 
taktipäivien keskustelut ja erilaiset työskentelyt ryhmissä merkityksellisinä: 

Pari- ja ryhmätyöskentely antoi vahvistusta ja suuntaa myös pariopetus- 

malliin. Rohkaisua esiintymiseen täysin vieraille, kun esityksiä pidettiinkin 

oman ryhmän ulkopuolisillekin. 

Koulutuksen toteutuksen kehittämistarpeita nähtiin paljon (n=19/39). 
Osallistava pedagogiikka näytti tarinoiden mukaan toimivan, mutta sen käy- 
tännön soveltamiseen tarvitaan lisää toimenpiteitä. Lisäksi koulutuksen jär- 
jestelyihin ja toteutuksiin toivottiin kehittämistoimenpiteitä. Kasvatustieteen 
alan termistö aivan uutena tuo haastetta opintojen sisäistämisessä, jolloin kii- 
reen ja sisällöllisen haasteellisuuden vuoksi voi syntyä näennäisoppimista (ks. 
esim. Niemi 2000, 190). 

Yhteisöllisyyden syntymisen näkökulmasta nähtiin tärkeänä opiskelu- 
ryhmän sopiva koko (erityisesti ei saanut olla liian iso) ja pienryhmien mah- 
dollisimman nopea ryhmäytyminen. Lisäksi pidettiin tärkeänä pienryhmien 
olemassaolon ja työskentelyn merkityksen perusteleminen sekä opiskelijoiden 
väliseen vuorovaikutukseen kannustaminen myös kontaktipäivien välillä. 

Vastaajat odottivat myös enemmän henkilökohtaista palautetta koulutuk- 


sen aikana. Toivottiin myös lisää perinteisiä luentoja sekä teoriatietoihin että 

käytännön esimerkkeihin liittyen. Fyysiset opetustilat toivottiin toimivim- 
miksi ja paremmiksi — myös etäpaikkakunnalla. 

Pedagogis-praktisiin ulottuvuuksiin liittyen toivottiin, että opetusharjoit- 
telua voisi harjoitella kontaktipäivissä. Opetusharjoittelun ohjeissa toivottiin 
olevan myös tietoa erityisen tuen opiskelijoiden kohtaamiseen ja muihin eri- 
tyistilanteisiin. Lisäksi tärkeänä pidettiin myös erillistä ja selkeää ohjetta opet- 
tajuuden käsikirjan ymmärtämisen varmistamiseksi: 

Alussa käsikirjan rakenteen ymmärtäminen sekä tekninen suorittamisen 

helpottaminen olisi tehnyt opintopakistamme heti alusta asti selkeämmän 

ja helpommin käytettävän. Kun vasta myöhäisessä vaiheessa ymmärsi oikein 

käsikirjan merkityksen, oli jo hieman myöhäistä sitä lähteä korjaamaan pa- 

rempaan ja siistimpäänkin suuntaan. 
Ryhmätöistä todettiin, että ryhmätyöt ovat pakosti enemmänkin työnjakoa 
kuin oikeata kollaboratiivista työskentelyä. Jotkut mainitsivat haasteena opin- 
tojen näyttäytymisen sekavina ja irrallisina. Näihin kuitenkin jokainen opis- 
kelija pystyy itse vaikuttamaan keskustellen ja sopien ryhmätöiden tekotavas- 
ta, suunnittelemalla opintojaan, syventymällä opintoihin ja ottamalla myös 
aikaa opintoihin. 

Koulutuksen osallistava pedagogiikka näyttäytyi tarinoissa yhteisöllisyy- 
tenä ja yhdessä tekemisenä, joiden kerrottiin vahvistuneen viimeistään opin- 
tojen loppuvaiheessa. Alussa näkynyt yksilön muutosvastarinta väheni opin- 
tojen edetessä. Ryhmätyöskentelyyn osallistuminen koettiin kasvattavana ja 
oppimista tukevana. Yhteisöllinen työskentely näytti auttavan opettajan iden- 
titeetin kehittymistä niin suorittajaorientaation omaavilla opiskelijoilla kuin 
oivalluksia etsivällä opiskelijalla. 

Opettajaopiskelijan oma elämäntilanne vaikuttaa opiskelijan opiskeluun 
ja oppimiseen. Koulutuksen pedagogiset ratkaisut, jotka koostuvat toiminta- 
järjestelmän säännöistä, yhteisöstä, työnjaosta ja välineistä (Engeström 1995, 
47) joko tukevat tai haastavat opiskelijan opiskelua ja oppimista. Tarinoissa 
opiskelijat olivat pääasiassa tyytyväisiä saamaansa koulutukseen, vaikka alus- 
sa oli koettu myös haasteita. Selkeitä kehittämistarpeitakin nostettiin esiin. 
Niitä onkin tarkoitus tarkastella sekä jatkotyöstää erityisesti ammatillisen 


opettajakorkeakoulun opettajien kanssa koulutusta kehittäen. Näin päästään 

kommunikatiivisen kolmannen vaikuttavuuden funktion alueelle, eli kom- 
munikaatio ja vuorovaikutus -funtioon (ks. Niemi & Kemmis 1999; Niemi 
2000; Niemi 2013), joka tässä tutkimuksessa rajautui pois. Taulukkoon 1 on 


koostettu tutkimuksen keskeiset tulokset. 


Taulukko 1. Tutkimuksen keskeiset tulokset soveltaen kommunikatiivisen 


arvioinnin mallia eläytymismenetelmällä kerättyyn aineistoon 
(mukaillen Niemi & Kemmis 1999; Niemi 2000; Niemi 2013) 


Koulutuksen Vaikuttavuuden funktiot 
vaikuttavuuden F ETT 
tasot Onnistumiset Kehittämistarpeet 
Työyhteisö Yhteistyö ja osaamisen Työelämäyhteistyön lisääminen ja 
hyödyntäminen kehittäminen 
Tietojen ja taitojen karttuminen Yhteiskunnan muutokseen 
Opettajien Itsetuntemuksen lisääntyminen vastaaminen 
valmiudet yksilön | Yhteisöllisyyden kehittyminen ja | Koulutuksen järjestelyjen ja 
kokemana lisääntyminen pedagogiikan kehittäminen 
Muutosvastarinnan vähentäminen 


Kehyskertomuksien variointi onnistui tutkimuksessa toivotunlaisesti. A-ke- 
hyskertomukseen, mitä koulutus oli tuonut, opettajaopiskelijat kirjoittivat 
pääsääntöisesti koulutuksen tuomista hyvistä kokemuksista. B-kehyskerto- 
mukseen, mitä koulutuksesta jäi puuttumaan, opettajaopiskelijat kirjoittivat 
pääsääntöisesti huonoista kokemuksista tai näkemistään kehittämistarpeista. 
Lisäksi molemmissa tarinoissa tuli esiin jonkin verran toistakin näkökulmaa 
(eli A-kehyskertomuksen vastauksissa oli myös B-kehyskertomuksen näkö- 
kulmia sekä päinvastoin). Kehyskertomuksissa haettiin eroa koulutuksen vai- 
kuttavuudessa, mutta molempien kehyskertomuksien vastauksissa kuvattiin 
kuitenkin samanlaisia teemoja eli vastaukset olivat tietyllä tavalla peilikuvia. 
Aineistossa siis näyttäytyi kehyskertomusten variointi, mutta variaatio ei nos- 
tanut esille erilaisia teemoja. 

Aloitusvuoden taustatietojen vastauksia tarkasteltaessa oli huomattavissa 
jonkin verran eroja. Vuonna 2017 aloittaneet kuvasivat opintojen alkua epäsel- 
väksi ja haastavaksi. Tämä saattoi johtua mm. siitä, että heidän koulutuksensa 


toteutustapa oli muutettu aiemmin ryhmänopettajavetoisesta toiminnasta ha- 

jautetumpaan toteutustapaan, eli monelle opettajalle ryhmänopettajan lisäksi, 


mikä haastoi myös opettajankouluttajia. 


Pohdinta ja johtopäätökset 
Tutkimuksen tarkoituksena oli arvioida eläytymismenetelmää käyttäen kou- 
lutuksen vaikuttavuutta ammatillisessa opettajankoulutuksessa opiskelijoiden 
näkökulmasta. Eläytymismenetelmää voidaan käyttää koulutuksen vaikut- 
tavuuden arviointiin tässä tutkimuksessa syntyneen mallin (ks. taulukko 1) 
avulla, joka perustui Niemen ja Kemmisin (1999) kommunikatiivisen arvioin- 
nin malliin. 

Ammatillisen opettajaopiskelijan toimintajärjestelmän (ks. kuvio 1) tar- 
kastelu, joka perustui Engeströmin (1995) kehittävän työntutkimuksen työtoi- 
minnan moniulotteiseen malliin, auttoi ymmärtämään tutkimuksen toimin- 
taympäristöä koulutuksen aikana. Toimintaympäristössä opiskelijan polkuun 
vaikuttavat monet toimintajärjestelmässä mainitut elementit sekä hänen oma 
elämäntilanteensa ja koulutuksen pedagogiset linjaukset kuten myös toiset 
toimintajärjestelmät. Opiskelijan toimintajärjestelmän kuvaus auttaa hyvin 
hahmottamaan tutkimuskohteen toimintaympäristöä koulutuksen aikana. 

Keskeisinä tämän tutkimuksen tuloksina näyttäytyivät erityisesti hyvät 
kokemukset koulutuksen vaikuttavuudesta: yhteistyön ja osaamisen hyödyn- 
täminen sekä opettajan valmiuksissa opettajan tietojen, taitojen, itsetunte- 
muksen sekä yhteisöllisyyden lisääntyminen ja kehittyminen. Koulutuksen 
vaikuttavuuden näkökulmasta kehittämistarpeiksi opettajankoulutukselle 
muodostui erityisesti työelämäyhteistyön lisääminen ja kehittäminen. Opet- 
tajan valmiuksien kehittymisen ja lisääntymisen tukemiseksi nähtiin kou- 
lutuksen kehittamistarpeiksi: yhteiskunnan muutokseen vastaaminen, 
koulutuksen järjestelyjen ja pedagogiikan kehittäminen sekä opiskelijoiden 
muutosvastarinnan tunnistaminen ja vähentäminen. 

Opettajaopiskelijoiden oppimista ja opiskelua opettajaksi voi kuvata polul- 
la kulkemiseksi. Polku on ollut mutkikaskin — alussa opiskelijoilla on haasteita 
ja lopussa ollaan tyytyväisiä. Ammatillisessa opettajankoulutuksessa opettaja- 


opiskelijoilla on mahdollisuus rakentaa omiin osaamistarpeisiin painottuva 

opiskelupolku, jossa he huomioivat koulutuksen opetussuunnitelman. Kukin 
opettajaopiskelija kehittyy eteenpäin omassa opettajuudessaan huomioiden 
omat lähtökohtansa. Tutkimuksen tuloksista on kuitenkin havaittavissa, että 
tämä omiin näkökulmiin ja osaamistarpeisiin painottuvan oman opiskelupo- 
lun rakentaminen koetaan haasteelliseksi. 

Opiskelijat tarvitsevat alussa tukea ja ohjausta — henkilökohtaisuus ja oh- 
jauksellisuus (ks. Kukkonen & Marttila 2017, 71-76) ovat keskeisiä teemoja 
oman opiskelupolun rakentamisessa. Tämä vähentää joillakin opiskelijoilla 
muutosvastarintaa opintojen alussa sekä auttaa opintoihin kiinnittymises- 
sä. Toisaalta tärkeänä nähdään myös koulutuksen toteutuksen rakenteiden 
hiominen (mm. yksinkertaistaminen), jolla on erityisesti merkitystä kou- 
lutuksen alussa, kun kaikki asiat ovat uutta. Haasteena opintojen alussa on 
samanaikaisesti tapahtuva opintojen aloittaminen sekä yksilöiden opintojen 
suunnittelun tukeminen, joihin on rajattu aika. Toisaalta oppimisprosessina 
voidaan nähdä myös koulutuksen aikana tapahtuva opiskelijan mahdollisten 
omien aiempien osaamisten ja opintojen hyväksilukukäsittely, joiden kautta 
opiskelijat oppivat samalla myös erilaisia hyväksilukukäytäntöjä. 

Muutosvastarinnan vähentämisen näkökulmasta on tärkeää, että myös 
ryhmäytymiseen panostetaan, sillä koulutuksessa työskennellään yhteisöl- 
lisesti pienryhmissä ja opiskeluryhmässä (ks. Kukkonen & Marttila 2017, 
77-79). Esimerkiksi osallistavan pedagogiikan hyväksi havaittujen asioiden 
kiteyttäminen ja myös perusteleminen opiskelijoille (vuorovaikutus oppimis- 
käytäntönä, diversiteetti jne.) opintojen alussa ja opintojen aikana voivat auttaa 
opiskelijoita ymmärtämään koulutuksen pedagogisia ratkaisuja. Ajanpuute ja 
näin aikataulujen sovittelu voi aiheuttaa opettajaopiskelijoiden ryhmätöissä 
haasteita, mikä vaikuttaa yksilöiden motivaatioon ja mahdollisen muutosvas- 
tarintaan. Ammatilliset opettajaopiskelijat opiskelevat usein töiden ohessa, 
joten ajankäyttö opintoihin on rajallista, mikä tuli esille myös vastauksista, 
kun opiskelijat mainitsivat hyvänä opintojen joustavuuden ja haasteena oman 
ajanpuutteen asioiden sisäistämiseen. 

Opiskelijoiden itseymmärrys ja oman reagoinnin tunnistaminen muutok- 
seen — muovautuvuus (ks. Kukkonen & Marttila 2017, 79-81) — voivat auttaa 


oman muutosvastarinnan vähentämisessä. Tätä osaamista tarvitaan erilaisissa 

yhteiskunnallisissa muutoksissa, joihin opettajalla tulee olla valmiutta vastata 
ja toimia myös tarvittaessa ennakoivasti. Avaimena muutokseen onkin nähty 
opettajan omien osaamisten kehittämisen lisäksi opettajien yhdessä tekemi- 
nen ja verkostoituminen (ks. OKM 2016, 6-15). 

Yhteistoiminnallisuuden (ks. Kukkonen & Marttila 2017, 77—79) nopea 
rakentuminen tulisi huomioida koulutuksen järjestelyissä ja pedagogisissa 
ratkaisuissa esimerkiksi panostamalla alussa yhteistoiminnallisuuden synty- 
miseen. Opiskelijat kokivat ammatillisessa opettajankoulutuksessa rikkaute- 
na yleisesti eri koulutusalojen ja -asteiden opettajaopiskelijoiden yhteisöllisen 
työskentelyn niin pienryhmissä kuin koko opiskeluryhmässäkin. Mielenkiin- 
toista onkin pohtia, onko diversiteetti (ks. Sintonen 2008, 51-53) vahvuus 
osallistavassa pedagogiikassa (TAOK-OPS 2017) — esimerkiksi monialaisuus 
nähtiin pienryhmissä rikkautena. Yhteistyöskentely mahdollistaa myös kom- 
munikatiivisen oppimisen (ks. Kitchener & King 1996; Huttunen 2003, 118), 
vaikka opettajaopiskelijat ovat eri koulutusaloilta ja -asteilta. Osallistavan 
pedagogiikan avulla yhteistyö, osallistaminen ja osallisuuden rakentaminen 
toimivat kommunikatiivisen vaikuttamisen keinoina käytäntöyhteisöissä 
(Wenger 1998) eli ns. osaamisyhteisöissä (ks. Hovila & Okkonen 2006, 107- 
108), missä yhteisöllisyyden tunne, tiimityö ja tiedon jakaminen mahdollistu- 
vat. 

Lisäksi yhteisöllisyyden nopeampaa syntymistä voidaan tukea sopivan 
kokoisella opiskeluryhmällä — ryhmä ei saa olla liian iso, vaikka tänä päivänä 
isompi ryhmäkoko on suuntauksena tehokkuutta ja taloudellisuutta tavoitel- 
len. Tärkeänä kehittämistarpeena nähtiin ryhmäytymisen hyvä tukeminen 
alussa sekä aktiivinen kannustaminen ja tukeminen vuorovaikutukseen myös 
kontaktipäivien välillä. Todellisen kollaboratiivisen työskentelyn haasteet 
mainittiin tarinoissa. Täten olisi tärkeää opettaa ryhmätoiminnan periaat- 
teita, vuorovaikutustaitoja ja kollaboratiivisen työskentelyn periaatteita sekä 
myös ohjata tiiviimmin erilaisia ryhmiä opintojen aikana. 

Opettajan työn ymmärrys kehittyi ja opettajuuteen kasvettiin kukin omis- 
ta lähtökohdistaan. Opettajaopiskelijoiden itsetuntemus lisääntyi opintojen 
aikana. Siten myös opettajaidentiteetti vahvistui ammatillisen opettajankou- 


lutuksen aikana (ks. esim. Koski-Heikkinen 2013, 156; Karjalainen & Nissilä 

2017). Koulutuspoliittisina opettajan ominaispiirteinä (OKM 2016, 15) on 
esitetty mm. opettajan pedagogisen ja sisällöllisen osaamisen lisääntyminen, 
joka näyttäytyy mm. opetustaitojen kehittymisenä ja oppimisympäristötietoi- 
suuden lisääntymisenä sekä opetusmenetelmiin tutustumisena. Ammatillisen 
opettajakorkeakoulun tavoitteena (TAMK-TAOK 2018) mainittu opettaja- 
opiskelijan kehittyminen oppimisen ohjaajana ja kasvattajana näyttäytyi myös 
opettajaidentiteetin kehittymisessä. Opettajaidentiteetin rakentumisen tuke- 
mista koulutuksen aikana on hyvä edelleen ylläpitää ja kehittää. 

Koulutukseen toivottiin kuitenkin vielä enemmän erilaisia avauksia 
oman ajattelun syvällisempään kehittymiseen, koska toivottiin mm. luento- 
ja, esimerkkitapauksia ja harjoittelua enemmän, jotta jokin muuttuisi omassa 
kasvuprosessissa. Tämä johtuu ehkä siitä, että aikuisopiskelijat asennoituvat 
oppilaiksi oman aiemman kokemusmaailmansa mukaisesti esimerkiksi pas- 
siivisiksi kuuntelijoiksi ja yllättyvät, kun opiskelu tapahtuukin esimerkiksi 
tutkivan oppimisen (ks. Hakkarainen, Lonka & Lipponen 2004) mukaisesti. 
Toisaalta opiskelijat kokivat aikuisopiskelijoina haasteelliseksi oman ajankäyt- 
tönsä, vaikka halu oppia syvällisesti ja laaja-alaisesti olikin suuri. Tärkeänä 
koettiin palautteen antaminen opintojen aikana opettajuuden kehittymisen 
tukemisen sekä myös opintoihin kiinnittymisen ja sitoutumisen kannalta. 
Palautteen antaminen (ks. esim. Ramsden 2003) ja sen merkitys tuleekin huo- 
mioida vielä enemmän niin koulutuksen järjestelyissä kuin pedagogisissa rat- 
kaisuissa. 

Ammatillisen opettajankoulutuksen aikana opiskelijoiden suhteellisuu- 
dentaju lisääntyy erilaisten näkökulmien ja kontaktien avulla koskien mm. 
opettajuutta, työyhteisöä ja kulttuuria. Valmius ja kiinnostus itsensä kehit- 
tämiseen syveni pienryhmän, opiskeluryhmän ja omien näkökulmien laa- 
jentumisen kautta. Opettajankoulutuksen pitäisi antaa myös hyvät eväät ja 
valmiudet opettajuuden kasvulle, mikä jatkuu vielä opettajankoulutuksen 
jälkeenkin. Elinikäinen oppiminen on erityisesti opettajalle merkityksellis- 
tä, koska opettajan pitää pysyä ajan tasalla niin pedagogiikan kuin substans- 
sisisältöjen alueella (ks. mm. Luukkainen 2004; Paaso 2010; Pantzar 2013). 
Täten opettajien täydennyskoulutuksella onkin merkittävä asema opettajien 


elinikäisen oppimisen kontekstissa. Koulutusten myynti, erilaiset hankkeet 

ja lisääntynyt työelämäyhteistyö ovat laajentaneet opettajan työtä ja näiden 
osaamisten kehittämistarpeita opettajankoulutuksissa — tämä on todettu 
myös vahvasti koulutuspoliittisissa linjauksissa ja tutkimuksissa (esim. Auvi- 
nen 2004; Hintsanen ym. 2016; OKM 2016). Tosin näitä osa-alueita voidaan 
käsitellä syvällisemmin opettajien täydennyskoulutuksen puolella, vaikka 
tuntumaa näihin asioihin voisi ottaa jo opettajien peruskoulutuksessa. Lisäksi 
ammatillisilla opettajilla on vahva aiempi ammatillinen osaaminen ja valmius 
laajentaa osaamistaan täydennyskouluttautumalla omalla substanssialueel- 
laan, johon opettajaopiskelijoita tuleekin kannustaa. 

Autenttiseen (ks. Kukkonen & Marttila 2017, 76-77) opetusharjoitteluun 
liittyen toivottiin enemmän tietoja ja taitoja erityisesti erityisen tuen tarvit- 
sijoiden ja maahanmuuttajien kanssa toimimiseen, jotka on myös mainittu 
muun muassa opettajankoulutuksen kehittämisen suuntaviivoissa (OKM 
2016, 6-8). Koulutuksessa on jo näitä osa-alueita, mutta näiden painoarvoa tu- 
lisi vielä lisätä perusopettajankoulutuksessa. Toisaalta täydennyskoulutuksen 
puolella opettajilla on mahdollisuus saada näistä osa-alueista syvällisempää 
tietoa. Lisäksi digitalisaatio (mm. OKM 2016, 6-8) näyttäytyi teknologian 
mahdollisuuksien hyödyntämisen tarpeina, kuten esimerkiksi verkko-opetta- 
minen sekä verkko-opetuksen suunnittelu olivat sisältöjä, joita edelleen kai- 
vattiin lisää. Toisaalta näiden lisääminen opetusharjoitteluun yhtenä osiona 
voisi tuoda autenttisten tilanteiden kautta konkreettista osaamista ja rohkeut- 
ta opettajaopiskelijoille. 

Opiskelijat eivät osanneet kuvata tarinoissaan kovinkaan paljon vaikutus- 
taan työelämään tai omaan työyhteisöön, mikä ehkä johtui siitä, että opinnot 
olivat vielä kesken tai vasta loppuvaiheessa. Näin ollen he eivät osanneet aja- 
tella, miten heidän osaamisensa kasvu näkyy työpaikalla. Ehkä oppimispro- 
sessi opintojen tässä vaiheessa oli synnyttänyt enemmän työelämä- ja työelä- 
mäyhteistyö-osaamista toteamisen tasolla — eikä niinkään vielä soveltamisen 
tasolla (ks. TAOK-OPS 2017). Toisaalta voi pohtia, onko opettajan mahdol- 
lista vaikuttaa organisaation kehittämiseen ja työyhteisön toimintatapoihin 
tai pääseekö opettaja hyödyntämään osaamistaan omassa tiimissään ja oppi- 
laitoksen/korkeakoulun TKI-toiminnassa. Lisäksi millaiset mahdollisuudet 


opettajalla on kehittää omaa työtään — vai jäävätkö esimerkiksi koulutuksen 

opit kollaboratiivisesta työskentelystä taka-alalle arjessa. Toisaalta työpaikalla 
tapahtuva oppiminen (OKM 2016, 6-8) haastaa opettajia kehittämään omaa 
työtään niin yksin kuin aktiivisena toimijana yhteistyössä omassa työyhteisös- 
sään. 

Työelämäsuhteet ja työpaikoilla oppiminen tulevat lisääntymään erityises- 
ti ammatillisella toisella asteella ja korkeakouluissa (OKM 2016, 6—15). Työ- 
elämäyhteistyön merkitys (ks. Hintsanen ym. 2016, 83—99) opettajien työssä 
on jo kasvanut ja tulee edelleen kasvamaan, joten erilaiset yhteistyömuotojen 
ja työpaikalla tapahtuvan oppimisen ohjaaminen haastavat niin opettajia kuin 
organisaatioitakin. Näyttää siltä, että koulutuspolitiikalla ja yhteiskunnallisil- 
la näkemyksillä on viiveellä vaikutusta opettajuuteen, kuten myös oppilaitok- 
sen ulkopuolella olevalla työelämällä (ks. Vertanen 2002, 226-227). Opinnol- 
listaminen (ks. Toteemi 2018) ammatillisessa opettajankoulutuksessa antaisi 
jo koulutusvaiheessa opettajaopiskelijalle näkemystä erilaisista työn ja opiske- 
lun yhdistämisen mahdollisuuksista. 

Tulokset osoittivat, että ammatillisia opettajaopiskelijoita koulutettaessa 
tulee kiinnittää edelleen huomiota opettajan työnkuvan laaja-alaisuuteen ja 
työelämäyhteistyöhön sekä kollaboratiivisen työskentelyn harjoitteluun sa- 
malla, kun tuetaan opiskelijan opettajuuden ja itsetuntemuksen kehittymis- 
tä yhteiskunnallisissa muutoksissa. Lisäksi voidaan todeta, että ammatillista 
opettajankoulutuksen käytännön järjestelyjä ja pedagogisia ratkaisuja tulee 
kehittää. Koulutuksessa tulee panostaa yksilöiden muutosvastarinnan tunnis- 
tamiseen ja vähentämiseen. Koulutusta kehitettäessä on huolehdittava samalla 
siitä, että myös onnistumisia edelleen ylläpidetään ja vahvistetaan. Tutkimuk- 
sen perusteella näyttää siltä, että ammatillisella opettajankoulutuksella on vai- 
kuttavuutta erityisesti yksilön osaamiseen, opettajaidentiteetin kasvuun sekä 


yhteistoiminnan lisääntymiseen. 

Johdanto 


Kaksi vuotta sitten syksyllä 2016 lukioihin tuli uusi opetussuunnitelma (Ope- 
tushallitus 2015). Yksi ehkä puhuttavimmista uudistuksista opetussuunnitel- 
massa on sen vahvat painotukset tiimityöhön niin opettajan kuin opiskelijan 
näkökulmasta. Opetussuunnitelmassa korostetaan toimintakulttuuria, joka 
edistää kestävää hyvinvointia ja osallisuutta sekä on avoin monimuotoiselle 
vuorovaikutukselle ja maailmassa tapahtuville muutoksille (Opetushallitus 
2015). Lukion toimintakulttuurin kehittämisessä tulee opetussuunnitelman 
mukaan huomioida oppivan yhteisön teema. Oppiva yhteisö kuvataan ope- 
tussuunnitelmassa hyvin laajana käsitteenä, joka luo toimintatapoja vuorovai- 
kutukselle paitsi oppilaitoksen sisällä myös ympäröivän yhteiskunnan kanssa. 
Sillä tarkoitetaan yhteisöä, joka edistää kaikkien jäsentensä oppimista ja haas- 
taa tavoitteelliseen työskentelyyn. Oppivan yhteisön perusedellytyksiksi ope- 
tussuunnitelmassa todetaan kaksi asiaa: dialogisuus ja pedagoginen johtajuus. 
Samassa yhteydessä todetaan, että toimintakulttuuria tulisi kehittää oppivan 
yhteisön näkökulmasta suunnitelmallisesti, jotta se tukisi parhaalla mahdolli- 
sella tavalla yksilöllistä ja yhteisöllistä oppimista. (Opetushallitus 2015.) 

Uuden opetussuunnitelman lisäksi lukiokoulutuksen kentälle oman muu- 
tostarpeensa aiheuttaa myös korkeakouluhaun uudistaminen (Opetus- ja kult- 
tuuriministeriö 2017, ks. lisäksi esim. http://minedu.fi/korkeakoulutuksen- 
karkihanke; http://minedu.fi/opiskelijavalinnat-ja-yhteistyo). Hallituksen 
toimintasuunnitelman (2017—2019) kärkihankkeisiin on nostettu osaamisen 
ja koulutuksen osalta mm. nuorten nopeampi siirtyminen työelämään. Osa- 
na tavoitteeseen pääsyä on esitetty ylioppilastutkintojen hyödyntämistä yhä 
enemmän korkeakoulujen opiskelijavalinnoissa. Lisäksi lukioiden on luota- 
va yhteistyötä korkeakoulujen kanssa, jotta opiskelijat pääsevät tutustumaan 
korkeakouluopintoihin jo lukiovaiheessa. (Hallitus 2017.) Yhä enemmän ar- 
vosanoihin painottuva korkeakouluhaku voi asettaa lukioille paineita oppi- 
mistulosten parantamiseksi, koska yhä useamman nuoren jatko-opintopaikka 
on riippuvainen lukiossa saavutetuista arvosanoista kuin korkeakoulun pää- 
sykokeessa menestymisestä. Lisäksi lukiolakia uudistetaan nopealla tahdilla 
vuoden 2018 aikana etenkin opiskelijan yksilöllisen ohjauksen ja tukipalve- 
luiden lisäämiseksi ja korkeakouluyhteistyön parantamiseksi (http://minedu. 
fi/lukiokoulutuksen-kehittaminen; http://minedu.fi/uusilukio). Hallitusoh- 
jelman tavoite Suomen osaamiselle ja koulutukselle vuonna 2025 on korkea, 
Suomesta halutaan koulutuksen, osaamisen ja modernin oppimisen kärkimaa 
(Hallitus 2017). 

Opetushallituksen elokuussa 2016 käynnistämä lukioiden kehittämispro- 
jekti Luke — Lukioiden kehittämisverkosto (http://www.oph.fi/kehittamis- 
hankkeet/lukioiden_ kehittamisverkosto) omalta osaltaan peräänkuuluttaa 
lukiopedagogiikan uudistusta: mm. oppiaineita integroidaan ja toimintakult- 
tuuria kehitetään paitsi lisäämällä opettajien tiimityöskentelyä myös osallis- 
tamalla opiskelijat kehittämistyöhön ja toimintaympäristöjen suunnitteluun. 
Lukion toimintakulttuuriin ajetaan yhä vahvempaa yhteisöllisyyttä ja orga- 
nisaatiokulttuuria, joka hyödyntää opetus- ja kehittämistyössä inhimillisen 
pääomansa mahdollistamalla monipuolisesti yhteistyön eri muotoja. 

Millainen merkitys toimintakulttuurilla on oppilaitoksen kehittämiselle? 
Miten työkulttuuriin ja työyhteisön rakenteisiin voidaan vaikuttaa? Opetus- 
suunnitelmassa lukion toimintakulttuuriin kuuluu, että se on oppiva yhteisö. 


Oppiminen koulussa, tarkemmin sanottuna lukiossa, ei oppivan yhteisön mää- 

ritelmien mukaan rajoitu opiskelijoiden tehtäväksi. Kun koulu on oppiva yh- 
teisö, se tarkoittaa, että huomio kiinnitetään opettamisen sijasta oppimiseen ja 
sen edellytysten kehittämiseen (DuFour 2004; Senge 2000, 5-19; Hord 2009; 
Bolam ym. 2005, 6-8). Ihmiset tuovat organisaatioon inhimillistä pääomaa, 
tietoa ja sosiaalisia rakenteita, jotka mahdollistavat organisaation ja asian- 
tuntijuuden kehittymisen. Lukion pedagogisesta ydintehtävästä on vastuussa 
joukko asiantuntijoita, opettajat ja muu pedagoginen henkilöstö, joiden tulisi 
myös uuden opetussuunnitelman hengessä kehittää ammatillista osaamistaan 
läpi työuransa. Työyhteisön tulee olla rakenteiltaan ja ilmapiiriltään sellainen, 
että se tukee sekä yksilöiden että yhteisön kehittymistä (Hargreaves & Fullan 
2012, 111-115; Tynjälä 2006). 

Asiantuntijaksi kehittyminen on sosiaalinen ilmiö: asiantuntijuus ja asi- 
antuntijan identiteetti kehittyvät osallistumalla asiantuntijoiden yhteisöön 
(Wenger 1998; Tynjälä 2006). Jotta opettaja voisi valmistaa opiskelijoitaan 
maailmaan, jossa opiskelijoiden tulisi toimia tiimityöntekijöinä ja elinikäisi- 
nä oppijoina kyeten metakognitioon ja reflektiivisyyteen, tulee opettajan itse- 
kin harjoittaa näitä taitoja (Sahlberg & Sharan 2002, 354-365; Tynjälä 2006). 
Muutos näkyy myös opetussuunnitelmassa: yksityiskohtaisesta ohjeistuksesta 
on siirrytty yhä enemmän siihen, että opettajien tulee työstää opetussuunni- 
telmaa ja pohtia sen toteuttamistapaa omassa koulussa yhdessä kollegoiden 
kanssa. 

Uusi opetussuunnitelma ja muut edellä mainitut uudistukset ovat tuoneet 
lukion siihen tilanteeseen, että opettajien yhteistyötä on entisestään lisättävä, 
oppiaineiden väliset rajat on ylitettävä ja opiskelijoille on pystyttävä rakenta- 
maan mielekkäitä oppimiskokonaisuuksia erillisten oppiaineiden oppisisältö- 
jen oppimisen kuitenkaan kärsimättä. Yhteistyö vaatii paitsi aikaa, myös asen- 
teita ja rakenteita organisaatiossa, joilla tätä työtä mahdollistetaan. 

Koulun työkulttuureja voi luokitella tarkastellen työyhteisön yhteisölli- 
syyttä ja yhteistyön tapoja (Hargreaves 1994; Hargreaves & Fullan 2012). Eri- 
laiset luokittelut korostavat sitä, ilmeneekö työyhteisössä erilaisia yhteistyön 
muotoja vai ei. Työkulttuureja voi vertailla esimerkiksi seuraavan jaottelun 


(taulukko 1) mukaan: 

Taulukko 1. Työkulttuurien eroja, yksilökeskeinen vs. yhteisökeskeinen 
(Hargreaves 1994, 163—240; Hargreaves & Fullan 2012, 106—136). 


Keskiössä yksilö 


individualistinen työkulttuuri: 

e eristäytyneisyys: mm. suunnittelu- 
työ yksin, luokkatilat ja arkkitehtuuri 
eristävät 

e vähäinen palaute työstä 

e ohjeiden, tuen ja kannustuksen puute 

e jatkuva paremmuuden tavoittelu, 
perfektionismi, syyllisyys 

e Uupumisen riski 

e pelko jakaa ideoita ja hyviä kokemuksia 
(itsensä korostamisen vaikutelman 
välttely) 

e kilpailuhenki 

e tärkeää opettajan henkilökohtainen 
suoriutuminen oppimistulosten sijaan 


Keskiössä yhteisö 


kollaboratiiviset työkulttuurit: 
(1) balkanisoitunut työkulttuuri 
e klikkiytymistä, leiriytymistä 
e me vs. ne -asenne työyhteisössä 
(2) teennäisen kollegiaalisuuden kulttuuri 
e tehdään yhteistyötä ohjatusti 
e työyhteisö vahvasti klikkiytyneen sijaan 
ns. liikkuva mosaiikki, jossa pienryh- 
mien kokoonpanot vaihtelevat tehtävän 
mukaan 
(3) aidosti kollaboratiivinen työkulttuuri/pro- 
fessionaalinen oppiva yhteisö 
e hakeudutaan yhteistyöhön aktiivisesti 
e työn reflektointi merkittävä kehittämisen 
väline 


e kollegoiden tuki ja kannustus 

e mahdollisuus saada palautetta 

e tavoitteena paremmat oppimistulokset 
e ongelmanratkaisu yhdessä, dialogisuus 
e jaettu johtajuus 


Individualistinen työkulttuuri edustaa perinteistä käsitystä opettajan työstä, 
joka on itsenäistä ja yksinäistä: Opettaja keskittyy omaan opetustyöhönsä, jol- 
le muulla työyhteisöllä ei ole annettavaa. Individualistiselle työkulttuurille on 
vieras ajatus jakaa osaamispääomaa ja ammatillista tietämystä, vaan asetelma 
työntekijöiden välillä voi olla jopa kilpaileva. (Hargreaves 1994, 167-78; Har- 
greaves & Fullan 2012, 115—117.) 

Individualistisen työkulttuurin vastakohta on kollaboratiivinen työkult- 
tuuri, joka nimensä mukaisesti mahdollistaa yhteistyön ja myös kannustaa 
työntekijöitä siihen. Aidosti kollaboratiivinen työkulttuuri voi vaatia perus- 
tavanlaatuisia muutoksia organisaation sosiaalisissa rakenteissa ja asenteissa 
(vrt. asiantuntijoiden käytäntöyhteisöt, Wenger 1998; ks. myös Jyrkiäinen 
2007, 21-22, 46—49), mutta jos tähän ei syystä tai toisesta pystytä, yhteistyötä 
voidaan luoda myös vähemmän radikaalein muutoksin vahvistamalla kollabo- 


ratiivisia työtapoja teennäisesti esimerkiksi luomalla erilaisia työryhmiä (ns. 

liikkuva mosaiikki). (Hargreaves 1994, 195-209; Hargreaves & Fullan 2012, 
118—119, 131—132.) 

Balkanisoituneessa opetuskulttuurissa toimitaan individualistisen työkult- 
tuurin tapaan eristäyneinä, mutta isompiin yksiköihin jakautuneina — opet- 
tajat voivat muodostaa tiimejä esimerkiksi oman oppiaineensa sisällä. Tässä 
tapauksessa voidaan puhua jopa kuppikuntaisuudesta, sillä ryhmien muodos- 
tuminen tapahtuu vailla ohjausta, ja organisaatiossa opitaan kunnioittamaan 
näitä näkymättömiä (tai ainakin ääneen lausumattomia) rajoja. Tämä voi luo- 
da organisaatiossa voimakkaitakin me vs. ne -asetelmia ja toimia tehokkaana 
yhteistyön esteenä. (Hargreaves 1994, 212—234; Hargreaves & Fullan 2012, 
115—117.) Balkanisoituneessa kulttuurissa on kuitenkin jo mahdollisuus yh- 
teistyöhön, koska kollegoiden välillä on — vaikkakin jakautuneesti — luotta- 
musta ja halua toimia yhdessä. 

Balkanisoituneessa työkulttuurissa ei välttämättä vielä tavoitteellisesti 
tehdä yhteistyötä, mutta teennäisen kollegiaalisuuden kulttuurissa pyritään 
yhteistyöhön erilaisten tavoitteiden saavuttamiseksi. Teennäisen kollegiaa- 
lisuuden kulttuurissa toimitaan kollaboratiivisesti, mutta kollaboraation ta- 
voitteena on lähinnä pyrkiä vastaamaan ns. ylhäältäpäin tulleisiin ohjeisiin, 
tavoitteisiin tai sääntöihin. Lisäksi yhteistyön tulokset ovat yllätyksettömiä, 
ennalta määriteltyjä tavoitteita (Hargreaves 1994, 237—239). Tällöin tahto 
yhteistyöhön ei myöskään virtaa vapaasti läpi työyhteisön, vaan kohtaamisen 
paikat on määritelty tarkkaan, yhteistyö voidaan ns. suorittaa esimerkiksi 
opettajainkokousten puitteissa ennalta määrättynä ja rajattuna toimintana. 
Ryhmien muodostuksessa pyritään moniammatillisuuteen ja vaihtuvuu- 
teen. Työyhteisö on ikään kuin liikkuva mosaiikki (vrt. Hargreaves 1994, 84, 
237-239), jossa jakaantunutta työyhteisöä pyritään tuulettamaan siten, että 
ryhmien kokoonpanoja vaihdellaan vaikkapa projektikohtaisesti. (Hargreaves 
1994, 62—69, 237—238; 2003.) 

Luokittelujen ääripäässä olevassa aidon kollaboratiivisen yhteistyön kult- 
tuurissa syntyy monenlaista yhteistyötä. Tähän kulttuuriin viitataan tässä 
tutkimuksessa myös kollegiaalisena ja yhteisöllisenä työkulttuurina, ja sille on 
vahvasti leimallista yhteistyö ja kollegoiden kunnioittaminen. Kollaboratii- 


visessa työkulttuurissa on mahdollista kehittää opetustyötä tiimeissä ja jakaa 

ammatillista osaamista sekä kasvattaa sitä. Luokittelussa tuodaan myös esiin, 
että aidosti kollaboratiivinen työkulttuuri sisältää myös informaalia yhteis- 
työtä, johon ei pakoteta ketään aikatauluin tai nimetyin tiimein. (Hargreaves 
& Fullan 2012, 111-115.) Kollaboratiivisuudelle on perusteensa: niin kauan 
kuin opetustyö ja osaaminen lokeroidaan yhden opettajan muodostamiin yk- 
siköihin, estetään yhteistyön rikastava vaikutus koulun kehittämistyölle. Yh- 
dessä keskustellen, problematisoiden ja ideoiden päästään monipuolisempiin 
ratkaisumalleihin kuin yksin työskennellen (Woodley ym. 2010). Sosiaalisen 
oppimisteorian näkökulmasta oppiminen tapahtuu juurikin yhteisön toimin- 
nassa, tilannesidonnaisena oppimisena, tällöin yhteisöä nimitetään käytän- 
töyhteisöksi (Lave & Wenger 1991, 37—40, 49, 95, 100). 

Kollaboratiivinen työkulttuuri mahdollistaa professionaalisen oppivan 
yhteisön synnyn. Professionaalisessa oppivassa yhteisössä erilaiset verkostot 
nähdään oppimisympäristöinä eli asiantuntijuuden kehittämisen ja jakamisen 
foorumeina, käytäntöyhteisöinä, joissa tietoja ja taitoja rakennetaan sosiaali- 
sesti. (Tynjälä 2006; Korhonen 2007; Manninen ym. 2013, 71; Wenger 1998, 
95-102, 145-150.) Useille ammattiryhmille tällaiset sosiaaliset verkostot ovat 
jopa tärkein asiantuntijuutta ja osaamista kehittävä oppimisympäristö. Asian- 
tuntijuuden kehittämistä tukevat foorumit eivät ole välttämättä aina muodol- 
lisia, jotain tiettyä tavoitetta varten formaalisti muodostettuja kohtaamisen 
paikkoja. Yhdessä työskentely ylipäätään edistää oppimista. (Repo-Kaarento 
2007, 19-20.) Kollaboratiivisessa työyhteisössä erilaiset verkostot muodostu- 
vat spontaanisti ja niiden tarkoituksena on auttaa yhteisön jäseniä vastaamaan 
johonkin käytännön haasteeseen etsimällä ratkaisua virallisten ohjeiden ulko- 
puolelta (Lave & Wenger 1991; Wenger 1998; Hakkarainen 2005, 454). Jäsenet 
ovat ryhmän epämuodollisuudesta huolimatta säännöllisessä vuorovaikutuk- 
sessa keskenään ja oppivat usein toisiltaan huomaamattaan (Lave & Wenger 
1991; Wenger 1998; Repo-Kaarento 2007, 19-20). 

Tutkimusten mukaan (Woodley ym. 2010) kollektiivisesta työskentelystä 
on mm. ongelmanratkaisussa merkittävää hyötyä. Puhutaan kollektiivisesta 
älykkyydestä: ryhmätyönä pystytään ratkaisemaan paljon monimutkaisempia 
ongelmia kuin mihin ihminen yksinään pystyisi. Ryhmätyön menestyksel- 


lisyys ja ryhmässä syntyvä älykkyys ovat riippuvaisia osallistujien sosiaalisis- 

ta taidoista ja kyvystä kuunnella toisia (Repo-Kaarento, Levander & Nevgi 
2009). Jotta pulmia ratkaistaisiin ryhmissä paremmin kuin yksilö pystyisi, se 
vaatii ryhmätyöhön osallistujilta sosiaalista sensitiivisyyttä. Sosiaalisella sen- 
sitiivisyydellä tarkoitetaan kykyä kuunnella ja havainnoida toisia. Tämä vai- 
kuttaa ryhmän dynamiikkaan — mitä vähemmän ryhmässä on keskustelua do- 
minoivia henkilöitä, sitä parempiin tuloksiin päästään. (Woodley ym. 2010.) 
Professionaalisen oppivan yhteisön käsite (professional learning commu- 
nities, PLC) on otettu käyttöön 1990-luvulla myös koulun työkulttuurin 
tutkimuksessa, koska on huomattu, että kollaboratiiviset työkulttuurit ovat 
mahdollisia myös opettajille (Vescio, Ross & Adams 2008; Thompson, Gregg 
& Niska 2015). Professionaalisen oppivan yhteisön perusolettamuksiin kuu- 
luu, että tieto ja tietämys ovat sidoksissa työntekijöiden arkeen ja työhön, ja 
sitä pystyy parhaiten reflektoimaan sellaisten ihmisten kanssa, jotka jakavat 
saman kokemuksen. Kun opettajia sitouttaa tällaiseen reflektiiviseen työs- 
kentelyyn toisten opettajien kanssa, heidän ammatillinen osaamisensa ja sitä 
myöten myös opiskelijoiden oppiminen paranee. Itse asiassa professionaalisen 
oppivan yhteisön ydintavoite on parantaa oppijoiden oppimista ja oppimistu- 
loksia opettajien ammattitaitoa kehittämällä. (DuFour & Faker 1998; DuFour 
2004; Hord 2004, 7-14; Darling-Hammond & Bransford 2012.) 
Professionaalinen oppiva yhteisö kiinnittää huomion oppimiseen. Tärkein- 
tä on varmistaa, että opiskelijat oppivat. Tämän arvioimiseksi hyödynnetään 
säännöllisesti tietoa oppimistuloksista. Kun opiskelija ei etene opinnoissaan 
toivotulla tavalla, tilanteeseen puututaan ja opiskelijalle tarjotaan yksilöllis- 
tä tukea. Opettajat suunnittelevat yhdessä, miten opiskelijoita autetaan, ja 
suunnittelua tehdään tietoisena siitä, että yksittäisen opettajan sitoutumisesta 
huolimatta tarvitaan yhteisiä strategioita, joilla puututaan oppimisvaikeuk- 
siin. (Hargreaves & Fullan 2012, 111-115; DuFour 2004; Darling-Hammond 
& Bransford 2012.) Kollaboratiivinen työkulttuuri rohkaisee asiantuntijoita 
jakamaan ja reflektoimaan työtään ja sitä kautta myös tekemään tarvittavia 
muutoksia. Yhteisen vision, arvojen ja oppimisen lisäksi professionaalisen op- 
pivan yhteisön luonteenpiirteisiin kuuluu jaettu johtajuus, joka sitouttaa työn- 


tekijät yhteiseen työhön (Hord 2004, 7—14). 


AIKAMME KASVATUS: VAIN MUUTOS ON PYSYVÄÄ? 295 
— 14 ELÄYTYMISMENETELMÄTUTKIMUSTA 


Maria Kaakkolammi & Anne Jyrkiäinen & Jari Eskola 


Tässä tutkimuksessa yhteisöllinen työyhteisö ymmärretään luonteeltaan 
kollaboratiiviseksi, jotta organisaation sosiaalinen pääoma (ks. esim. Wenger 
1998, 146—149; Rajakaltio 2005) olisi korkea ja sen on mahdollista olla profes- 
sionaalinen oppiva yhteisö. Olennaista on, että organisaatiossa kyetään systee- 
miseen ajatteluun (Senge 2006) eli ymmärretään organisaation kokonaisuus 
ja se, miten sen osat yhdessä vaikuttavat sen toimintaan. Lisäksi tärkeää on 
dialogisuus, jolla luodaan tietoisuutta erilaisista ajatusmalleista ja tavoista hah- 
mottaa maailmaa. (Morrissey 2000; Senge 2000, 75-77, 327; 2006, 192—215, 
Hord 2009; Hargreaves & Fullan 2012, 113, 157; Thompson, Gregg & Nis- 
ka 2015.) Ajatusmallit vaikuttavat kykyyn vastaanottaa asioita ja siihen, mitä 
niistä ajatellaan. Vain dialogissa voi syntyä jaettu visio, yhteinen tavoite, johon 
organisaatiossa pyritään. Vuorovaikutuksessa elävä organisaatio on oppiva, ja 
kehittäminen tapahtuu yhteistyössä. Organisaatiolla on hyvät edellytykset ke- 
hittyä, kun se hyödyntää koko henkilöstön tietotaitoa ja kokemusta. 

Tässä tutkimuksessa tarkastellaan, miten oppimiseen, yhteistyöhön ja ke- 
hittämiseen suhtaudutaan rakennettaessa yhteisöllistä työkulttuuria. Tutki- 


muskysymykset ovat: 
1) Millaisia käsityksiä opettajilla on lukion työkulttuurista? 


2) Miten yhteisöllinen työkulttuuri ilmenee opettajien kertomuksissa? 


Tutkimusaineisto ja -menetelmät 


Tämän tutkimuksen tarkoitus on selvittää aineenopettajien käsityksiä kolle- 
giaalisesta yhteistyöstä, joten kehyskertomukset ohjasivat vastaajia näiden tee- 
mojen äärelle. Kehyskertomuksen variaatioita oli kaksi. Kehyskertomuksissa 
pyrittiin tuomaan esiin ajatus, että työyhteisön kehittäminen (lukion uuden 
opetussuunnitelman hengessä) merkitsee erityisesti yhteistyökulttuurin ke- 
hittämistä. 

Tutkittava itse ei voinut vaikuttaa siihen, kumman kehyskertomuksen ver- 
sion hän kirjoitustehtäväkseen sai, vaan hän valitsi vastauslomakkeen suku- 
nimensä alkukirjaimen perusteella. Sähköpostitse lähetetyssä aineistopyyn- 
töviestissä oli linkit molempiin kehyskertomuksiin, joten pieni mahdollisuus 


on, että vastaaja on valinnut kehyskertomuksista mieluisamman vaihtoehdon. 

Tämä mahdollisuus ei kuitenkaan näy ainakaan merkittävästi vastausten ja- 
kautumisessa kehyskertomusten kesken. Myönteiseen kehyskertomukseen 
kirjoitettiin 19 tarinaa ja kielteisestä versiosta tuotettiin yhteensä 26 tarinaa. 

Lukiot (kuten muutkin koulut) saavat osakseen jatkuvaa tutkimuksellista 
mielenkiintoa, ja aineistopyyntöjä tulee opettajien sähköposteihin ajoittain 
hyvinkin runsaasti. Tämä huomioiden kehyskertomuksissa pyrittiin myös 
huumorin keinoin herättämään vastaajissa mielenkiintoa ja madaltamaan 
kynnystä kirjoittaa tarina. Kehyskertomuksissa ollaan opetus- ja kasvatusalan 
Educa-messujen (ks. educamessut.fi) jatkoilla. Educa on valtakunnallisesti 
merkittävä opetus- ja kasvatusalan tapahtuma. 

Aineistopyynnön yhteydessä opettajille esiteltiin tutkimuksen taustat ja 
pyrittiin perustelemaan tutkimusaiheen hyötyjä ja ajankohtaisuutta, jotta vas- 
taaminen koettaisiin mielekkääksi. Kehyskertomuksia oli yhteensä kaksi: 

A) Tapaat Educan jatkoilla joukon opettajia, jotka ovat innostuneita lu- 
kionsa yhteisöllisestä toimintakulttuurista. He kertovat, miten heidän 
työyhteisönsä toimii. Kirjoita pieni tarina siitä, mitä opettajat kertovat 
työyhteisönsä toiminnasta. 

B) Tapaat Educan jatkoilla joukon opettajia, jotka ovat väsähtäneitä lu- 
kionsa yhteisölliseen toimintakulttuuriin. He kertovat, miten heidän 
työyhteisönsä toimii. Kirjoita pieni tarina siitä, mitä opettajat kertovat 
työyhteisönsä toiminnasta. 

Kertomusten variantiksi valittiin se, miten kertomuksen opettajat kokevat 
lukionsa yhteisöllisen työkulttuurin, ovatko he innostuneita siitä vai väsähtä- 
neitä siihen. Kehyskertomuksia yhdistää se tausta-ajatus, että ko. lukiossa on 
kehitetty työyhteisöön yhteisöllisiä toimintatapoja, mutta toisessa kehyskerto- 
muksessa kehitystyö on ollut menestyksellisempää kuin toisessa. Oletusarvo 
molempien kehyskertomusten kohdalla oli, että kertomuksen kirjoittaja tuo 
esiin erilaisia työkulttuurin piirteitä kiinnittäen huomiota työyhteisön yhtei- 
söllisyyteen ja kollaboratiivisiin toimintatapoihin. 

Tutkimusaineisto (n=45) kerättiin helmi-maaliskuussa 2018 sähköisesti 
tamperelaisten lukioiden opettajilta. Lisäksi aineistopyyntö lähetettiin Yksi- 
tyiskoulujen liiton kautta liiton jäsenenä oleviin suomalaisiin yksityisiin lu- 


kioihin. Kysely lähetettiin yhteensä noin 50 lukioon. Viesti osoitettiin rehto- 

reille, joita pyydettiin välittämään aineistopyyntö opettajille. Osallistuminen 
oli vapaaehtoista ja nimetöntä, eikä vastaajista kerätty taustatietoja. Taustatie- 
toja ei kerätty, sillä tutkimuksessa ei tavoiteltu vertailevaa tietoa vastaajista, 
vaan ilmiötä haluttiin tarkastella sisällöllisesti. 

Periaatteessa opettajan työn perusluonne ei merkittävästi muutu koulutus- 
asteelta toiselle siirryttäessä, mutta tutkimukseen valikoitiin nimenomaan lu- 
kion opettajat, sillä jo aikaisemmin mainittu voimakas lukion uudistaminen 
eittämättä saa opettajat reflektoimaan omaa työtään mutta myös aikaansaa 
erilaisia kehittämisponnistuksia työyhteisöissä. 

Aineistopyyntö lähetettiin huomattavan suurelle joukolle lukion opettajia, 
mutta tästä huolimatta aineisto jäi kohtuullisen kokoiseksi. Yhtä kertomusta 
lukuun ottamatta saatu aineisto hyväksyttiin osaksi tutkimusta (n=44/45). 
Elaytymismenetelman näkökulmasta aineisto on kuitenkin riittävä ja myös 
vastauksista ilmenee, että kyllääntymispiste on ainakin joiltain osin saavu- 
tettu, sillä samanlaiset vastausainekset toistuvat useammassa vastauksessa. 
Vastausten keskipituus on noin 100 sanaa ja aineistoa on kaikkiaan noin 4590 
sanaa. Vastaukset ovat pääsääntöisesti pitkiä ja monipuolisia, mutta myös sel- 
laisia vastauksia tuotettiin, joissa olennainen on kerrottu hyvin tiiviisti, jopa 
luettelomaisesti. 

Vastaukset analysoitiin teemoittelemalla ja tyypittelemällä (Eskola & 
Suoranta 1998). Aineistosta kerättiin yhteisöllisen ja individualistisen työ- 
kulttuurin tunnuspiirteitä ensin kehyskertomuksittain, jonka jälkeen tuo- 
tettiin vertailevaa näkökulmaa yhdistelemällä eri kehyskertomuksista tuo- 
tettuja huomioita. Aineistoa käsiteltiin tekstinkäsittelyohjelmassa, mutta se 
myös tulostettiin ja tulostetut tarinat ryhmiteltiin ensin tarinan näkökulman 
(positiivinen/negatiivinen) mukaan ja tämän jälkeen yksittäisten vastausten 
sisältöä teemoitellen. Kerätyistä huomioista laadittiin mm. ajatuskarttoja. 
Tarinoista myös laskettiin individualistiseen ja yhteisölliseen (kollaboratiivi- 
seen) työkulttuuriin viittaavia huomioita. Tarinoista hahmottuivat tyyppi- 
tarinat yhteisöllisyyteen pyrkivästä lukion opettajien työyhteisöstä, joka on 
joko saavuttanut onnistuneesti yhteisöllisen toimintakulttuurin muutoksen 
tai kamppailee vielä individualistisen työkulttuurin leimallisuuksien kanssa 


yhteisöllisyyteen pyrkien. Aineisto teemoiteltiin tämän jaottelun mukaisesti 

(Hargreaves 1994; Hargreaves & Fullan 2012), ja aineistossa esiin tuotuja in- 
dividualistisen ja yhteisöllisen työkulttuurin vastakkaisia ilmiöitä on koottu 
taulukkoon 2. Analyysivaiheessa aineistosta konstruoitujen tyyppikertomus- 
ten avulla loppupohdinnassa vertaillaan aineistosta löydettyjä teemoja siitä 
näkökulmasta, miten kehyskertomuksen tarjoama näkökulma vaikuttaa ker- 
tomuksiin yhteisöllisestä työkulttuurista. 

Työyhteisöjen yhteisöllisyys ja kollaboratiiviset työtavat ovat siis ajankoh- 
tainen aihe lukiokentällä aikaisemmin mainittujen muutos- ja uudistamisvaa- 
timusten myötä. Tämäkin on hyvä huomioida, sillä mahdollisesti tarinoissa 
näkyy se, missä vaiheessa kouluorganisaation kehittämisajatuksia parhaillaan 
ollaan. Opettajat tuottivat molemmista variaatioista yhteneväisiä huomioita 
yhteisöllisestä työkulttuurista, sen hyvistä ja huonoista puolista, mutta myös 
siitä tilanteesta, kun yhteisöllisyyteen pyritään mutta organisaation arki ei 
vastaa tähän pyrkimykseen. Kerätyt tarinat ovat siis aikansa tuote ja voi olla, 
että jo vuoden, parin päästä saataisiin vastaavanlaiseen tutkimukseen uusia 


näkökulmia. 


Tulokset 


Kehyskertomuksissa vastaajia ohjattiin kirjoittamaan lukion yhteisöllisestä 
toimintakulttuurista työyhteisön näkökulmasta. Kehyskertomuksen variointi 
onnistui odotetusti, ja tarinoiden teemat ja elementit olivat hyvin samankal- 
taisia. Varianttipari innostunut — väsähtänyt näkyy vastauksissa erittäin sel- 
keästi, ja lähes kaikki vastaajat pysyivät kehyskertomuksen antamassa sävyssä 
ja näkökulmassa. Kirjoitetuista tarinoista etsittiin erilaisten työkulttuurien 
piirteitä: Nähdäänkö hyvässä ja innostavassa työyhteisössä aidosti kollabora- 
tiivisen työkulttuurin piirteitä vai mahdollisesti jotain muuta? Onko väsyttä- 
vä työyhteisö väistämättä individualistiseen työkulttuuriin painottunut? 
Aineistosta on luettavissa etenkin työyhteisön sosiaaliseen pääomaan (ks. 
esim. Poikela 2005) liittyviä tekijöitä, jotka työyhteisössä vaikuttavat siihen, 
millaiseksi työkulttuuri muodostuu. Yhteisöllinen työkulttuuri parhaimmil- 
laan nähdään avoimuutena, oikeudenmukaisena työnjakona, delegointina ja 


vastuunjakona, tasapuolisena ja huomaavaisena esimiestyöskentelynä, hyvänä 

ja kannustavana i/mapiirinä, organisaation töiden priorisointina sekä yhteisen 
päämäärän tavoitteluna. 

Väsyttävän yhteisöllisen työkulttuurin piirteinä tarinoissa tuotiin esiin 
esimerkiksi ns. 24/7 tavoitettavissa olemisen pakko, työ- ja yksityiselämän ra- 
jan hämärtyminen, loputon määrä erilaisia työryhmiä, uupuminen yhteisen 
(ylimääräiseksi koetun) suunnittelutyön äärellä, vapauden väheneminen oman 
opetustyön suunnittelussa (kun suunnittelutyö pitää tehdä yhdessä), liian 7sot 
työyhteisöt, tasapäistämiseen pyrkivä johtamiskulttuuri sekä yhteisöllisyyteen 
pakottaminen muun muassa työtilajärjestelyillä, runsaslukuisilla tiimeillä ja 
kokouksilla. Lisäksi yhteisen tavoitteen hämärtyminen, töiden jakautuminen 
epätasaisesti ja ylipäätään yhteistyöhön pakottaminen nähtiin negatiivisina il- 
miöinä. 

Taulukossa 2 on edellä mainitun luokittelun mukaan aineistossa yleisim- 


min mainittuja piirteitä, joilla työyhteisön toimintatapaa on kuvattu: 

Taulukko 2. Individualistisen ja kollaboratiivisen työkulttuurin eroja 


Individualistinen työkulttuuri 


e opetustyötä tehdään yksin 

e eristäytyneisyys, esim. erillisiä työhuo- 
neita 

e liian iso työyhteisö 

e ideoita pantataan 

e kilpailuasetelma oppiaineiden välillä 

e kilpailua mahdollisesti myös opettajien 
välillä 

e irrallisia virkistyspäiviä, jotka eivät 
muuta rutiineja 

e oma oppiaine tärkein, muu työ koetaan 
ylimääräisenä ja rasittavana 

e pidetään pakonomaisesti kiinni oman 
aineen oppitunneista (lukumäärälli- 
sesti), vaikeuttaa esim. oppituntien 
ulkopuolisten opintoretkien järjestämis- 
tä toisissa oppiaineissa 

e henkilöiden väliset ristiriidat aiheuttavat 
klikkiytymistä ja leiriytymistä työyhtei- 
sössä, “me vs. ne” -ajattelu 

e heikko yhteishenki 

e heikko johtamiskulttuuri 

e vahva tunneperäisyys, ns. kylmä/kuu- 
ma-organisaatio 


Kollaboratiivinen työkulttuuri 


e ideoita ja onnistumisen kokemuksia 
jaetaan 

e pettymyksistä ja vastoinkäymisistä 
puhutaan avoimesti 

e myönteinen ilmapiiri, huumori 

e tullaan toimeen, kunnioitetaan kollegaa 

e henkilöiden väliset ristiriidat ratkotaan 

e työt ja vastuu jaetaan 

e annetaan positiivista palautetta 

e Oppiaineet tasa-arvoisia keskenään 

tavoitellaan yhteisiä päämääriä 

e työ- ja henkilökohtainen elämä sekoit- 
tuvat 

e pakkoyhteisöllisyyttä, keskusteluissa 
ei saada mitään valmiiksi, kun on niin 
erilaisia mielipiteitä 

e suunnittelutyöhön menee paljon enem- 
män aikaa, kun on useampi suunnitte- 
lemassa 

e vahva tunneperäisyys, ns. kylmä/kuu- 
ma-organisaatio 


Individualistiselle työkulttuurille on leimallista opettajan työn yksinäisyyden 
korostuminen. Jokainen tekee työtään omassa luokkahuoneessaan, osaamis- 
pääomaa tai ammatillista tietämystä ei jaeta kollegoiden kesken. Pahimmil- 
laan työntekijät saattavat ajautua kilpaileviin asemiin keskenään: Tuntuu, että 
jotkut ”panttaavat” ideoitaan ja menetelmiään, eivätkä ole niitä halukkaita 
jakamaan muiden kanssa. Individualistisesta työkulttuurista kerrotaan jäl- 
kimmäisen kehyskertomuksen (väsähtäneet opettajat) pohjalta tuotetuissa 
tarinoissa (n=26), joissa yhteisöllisyys jää korulauseiksi (n=4/26). 
Yhteisöllisyydestä puhutaan, mutta oikeasti kaikki nyhräävät omissa olois- 
saan/työhuoneissaan. — Käytännössä jokainen puurtaa itsenäisesti ja apua 


saa tarvittaessa korkeintaan oman työsiiven pienen opehuoneen parilta lä- 
heisimmältä työkaverilta. 

Työnteko nähdään yksinäisenä puurtamisena ja apua ei joko pyydetä tai sitä 
ei saada: Opettajat ovat hyvin sitoutuneita ja omaan aineeseensa niin antau- 
muksella keskittyviä, että voimavarat eivät riitä muuhun. Ilmiö, jossa opettajat 
pitävät työhön liittyvät ideansa ja oivalluksensa ominaan, eikä jakamisen kult- 
tuuria ole, on individualistiselle työkulttuurille ominainen (n=6/26; Hargrea- 
ves & Fullan 2012, 107-108). 

Monet koulut toimivat individualistisen perinteen mukaisesti. Opetuk- 
sessa keskitytään noudattamaan opetussuunnitelmaa, ryhmäkokoihin kiin- 
nitetään huomiota ja oppikirjoissa ollaan tarkkoja. Aikataulujen suunnitte- 
leminen ja noudattaminen näyttelevät merkittävää osaa lukuvuoden työstä. 
Tällaisessa toimintamallissa opettajat nähdään enemmän toimijoina kuin 
oman alansa ammattilaisina ja ammattitaitonsa sekä koko koulun aktiivisina 
kehittäjinä. (Morrissey 2000; DuFour & Eaker 2009.) 

Individualistisen kulttuurin ylläpitäjinä nähdään opettajien jopa pako- 
nomainen tarve pitää kiinni oman oppiaineensa opetustunneista (n=7/26). 
Tämä hankaloittaa opetuksen joustavaa järjestämistä ja edistää aikatauluihin 
ja etukäteen määritettyihin oppitunteihin takertumista: 

Kaikkien opettajien oma aine on tärkein, eikä voida yhtään joustaa, jos vaik- 

ka ainoa mahdollinen hetki vielä opiskelijoita koulun ulkopuolelle vierailul- 

le olisi keskiviikkona kahdestatoista neljään. — — Eihän kaikki oppiminen 
siellä koulussa voi tapahtua! Ollaan siellä koteloituna irti maailmasta. Ei 
osata joustaa, tai nähdä toisen aineen arvoa. Ja sitten jos keksitään jotain 
yhteisöllistä tapahtumaa koko koululle, niin samat nillittäjät valittavat, että 
oppitunnit menevät hukkaan. 
Negatiiviseen näkökulmaan tarkentuneissa kertomuksissa opettajien yh- 
teistyö tapahtuu pakotettuna ja ennakkoon määriteltynä (n=7/26). Yhteisiä 
käytäntöjä ei energiaa vievässä työyhteisössä ole, tai ainakaan niihin ei sitou- 
duta (n=3/26). Päätöksenteossa ja demokratiassa nähdään vakavia puutteita: 
asioita saatetaan keskusteluttaa opettajainkokouksissa, mutta todellisuudessa 
rehtori tekee päätökset yksin. Kielteisissä tarinoissakin siis kuvataan pyrkimys 
demokratiaan, mutta siinä ei syystä tai toisesta onnistuta, esimerkiksi edellä 
mainitun esimerkin tapaan demokratia voi olla teennäistä tai yhteisessä pää- 
töksenteossa äänekkäimmät opettajat saavat tahtonsa läpi tai loppujen lopuksi 
keskusteluissa ei päästä päätöksiin asti (n=13/26). 

Päätöksentekoprosesseilla voi vaikuttaa työkulttuuriin ja työntekijöiden 
sitoutumiseen. Jos opettajia ei osallisteta päätöksentekoprosesseihin, irralli- 
suuden ja eristäytyneisyyden tunnelma ja individualistinen työkulttuuri vah- 
vistuu (Morrissey 2000; DuFour & Faker 2009; Hord 2009). Professionaa- 
lisessa oppivassa yhteisössä toimivat opettajat toimivat yhdessä kehittääkseen 
ammattitaitoaan, ja he tunnistavat tarpeen työskennellä yhdessä myös koko 
koulua koskevissa asioissa ja kantavat vastuunsa esimerkiksi ongelmanratkai- 
sussa. (DuFour & Eaker 2009; Hord 2004, 45-49; 2009.) Kollaboratiivisuus 
päätöksenteossakin on siis merkityksellinen osa koulun kehitystä. Tämä näke- 
mys vahvistuu aineiston myötä. Demokratian puute päätöksenteossa tuodaan 
esiin negatiivisena ilmiönä (n=7/44): 

Yhteisöllistä toimintakulttuuria ei toteuteta myöskään demokraattisena pää- 

töksentekona, vaan todellisuudessa rehtori tai sen lisäksi muutama, yleensä 


opekokouksissa kovaäänisimmät opettajat tekevät ehdotukset, ja niiden poh- 
jalta tehdään päätökset. 


Positiivisen näkökulman (innostuneet) tarinoissa (n=5/18) päätöksenteko ku- 
vataan yhteisenä, hyvin sujuvana työnä, jossa vastuuta jaetaan: 
Lukion kehittämis- ym. töitä on jaettu tasapuolisesti eri opettajien kesken. 
Kaikki kuuluvat johonkin työryhmään ja jokainen pystyy vaikuttamaan lu- 
kion toimintaan. Paitsi että päätöksenteko kuvataan koko työyhteisön asia- 
na, kirjoitetuissa tarinoissa siihen liittyy myös opettajien korkea motivaatio 
ja innostus. 
Kaikista vahvimmin opettajat kertovat erilaisista opettajien keskinäiseen sosi- 
aaliseen vuorovaikutukseen liittyvistä haasteista. Tunteissa liikutaan ääripääs- 
tä toiseen, ns. kylmästä kuumaan, esimerkiksi välillä kollegat ovat raivostut- 
tavia ja toisena hetkenä taas ihania ja rakastettavia kuin perheenjäsenet. Sekä 
myönteisissä että kielteisissä tarinoissa kirjoitetaan työyhteisöstä, jossa työhön 
ja kollegoihin suhtaudutaan tunteella — siksi se määrittelee osaltaan molempia 
työyhteisöjä (ks. taulukko 2). On jopa hieman yllättävää, kuinka tarkkasanai- 
sesti opettajayhteisöjen tunteella reagoiminen tunnistetaan nimenomaan työ- 
yhteisöä rasittavaksi ominaisuudeksi (n=9/44). Opettajat muodostavat useim- 
missa tarinoissa tiiviin ja aktiivisesti vuorovaikutuksessa olevan työyhteisön, 

jossa on runsaasti myös eripuraa ja kinastelua. Ristiriitojen syyksi mainitaan 
esimerkiksi työn lisääntyneistä vaatimuksista syntynyt stressi: 

Muutos kohti yhteisöllisempää työkulttuuria on ollut myös tunteita nostava 

työyhteisössä ja se on joltain osin heikentänyt joidenkin työntekijöiden suhtei- 

ta, mikä on vaikuttanut yleisesti negatiivisesti koko työyhteisöön. 
Työyhteisön tunneilmapiirin kuvaukset ovat selvästi riippuvaisia kehysker- 
tomuksesta. Myönteisessä kehyskertomuksessa työyhteisö kuvataan harmo- 
nisena, hyvin toimivana ammattilaisten työyhteisönä, kun taas kielteisen nä- 
kökulman kertomuksissa tuodaan esiin yhteisöllisyyteen pyrkivä työyhteisö, 
jossa asioiden käsittelyssä karataan tunteen puolelle ja keskustelut muuttuvat 
riidoiksi: 

Yhteiset nimittäjät ovat monelle tuskastuminen ja epävarmuus. Tuska saat- 

taa purkautua kollegalle epäasiallisena sävynä ja sitten nokitellaan hetki, 

kunnes todetaan, että näitä sattuu. Huono päivä. Ja silti oman aineen opet- 

taminen on niin tärkeä osa elämää. Ja ovathan ne opiskelijat toisaalta iha- 

nia. Ja ne työkaveritkin enimmäkseen! :) 
Vahva tunneperäisyys voi liittyä siihen, kuinka intensiivisesti opettajat sitoutu- 
vat työhönsä. Sitoutuminen ammattiin ennemmin kuin varsinaiseen organi- 
saatioon on sitä voimakkaampaa, mitä voimakkaampaa on ko. ammatin arvo- 
perusta ja yksilön asiantuntijuus. Mitä voimakkaampaa työhön sitoutuminen 
on, sitä enemmän siihen liittyy affektiivisuutta. Äärimmäisessä muodossaan 
puhutaan jo intohimosta, kutsumuksesta tai elämäntehtävästä, jolloin työs- 
tä muodostuu hyvin keskeinen osa ihmisen elämää. (Lämsä & Päivike 2013, 
58-59, 91-97.) Opettajan ammatissa yhdistyvät sekä korkea asiantuntijuus 
että monesti myös kutsumus. 

Professionaalisen oppivan yhteisön vuorovaikutukseen kuuluvat yksilöi- 
den väliset erimielisyydet ja asioiden kriittinen tarkastelu, mutta työyhteisössä 
tulisi pyrkiä keskivaiheille tunneilmapiirin lämpötilassa — riitely tai ylenpalt- 
tinen lämminhenkisyys lisäävät ristiriitoja työyhteisössä. Tunteet ovat olen- 
nainen osa ihmistä eikä niitä ole syytä työpaikallakaan häivyttää (Lämsä & 
Päivike 2013, 55-67). Opettajien tulisi kehittää yhteiset säännöt, joiden mu- 
kaisesti vastakkaisia näkökulmia osataan arvostaa, koska ne ovat kehityksen 


edellytys. (Hargreaves 2003, 163; Hargreaves & Fullan 2012, 127; Sahlberg & 

Sharan 2002, 119—122.) Tilanteiden kärjistyminen ja henkilöiden väliset risti- 
riidat aiheuttavat klikkiytymistä ja me vs. ne -ajattelua. Tähän kertomuksissa 
viitataan, kun esimerkiksi saman oppiaineen opettajat saattavat leiriytyä kes- 
kenään (n=6/26). Tällaiset piirteet kuuluvat balkanisoituneeseen työkulttuu- 
riin: 

Työyhteisössä ehkä ainetiimit ovat keskenään hyvinkin tiiviitä keskenään ja 
muuta poissulkevia. Yhteisöllisyys toteutuu, mutta eri ”leirejä” on useita. 
Klikkiytyneessä työyhteisössä kollegoita parjataan — useammassa tarinassa 
tuodaan esiin erilaiset voimakkaat persoonat, jotka hankaloittavat yhteistä 

tekemistä (n=12/26): 
Tulee tunne, että asioita ja tilanteita katsotaan tarkoituksellisesti negatiivi- 
sesta näkökulmasta ja vastustetaan annettuja ohjeita ja yhteisiä toiminta- 


malleja. Työyhteisö ei tuo voimavaroja vaan vie niitä. Ei ole tunnetta siitä, 
että olisi yhteinen tavoite. 


Myös opettajien erilaiset sosiaaliset asemat huomioidaan, esimerkiksi nuorta 
opettajaa ei oteta tosissaan, ja hän oppii pian olemaan hiljaa ja myötäilemään 
konkareita. Lisäksi nämä opettajien erilaiset sosiaaliset asemat nähdään syynä 
sille, että työyhteisössä syntyy vastakkaisia näkemyksiä. Yhteisöllisessä, pro- 
fessionaalisesti oppivassa yhteisössä opettajat kunnioittavat toisiaan ammat- 
tilaisina ja luottavat toisiinsa, mikä motivoi yhteistyöhön (Morrissey 2000). 
Työyhteisön yhteisöllisyyttä käsitellään tarinoissa vahvasti arkipäi- 
vään ja varsinaiseen opetustyöhön liittyvänä ilmiönä ja tapana työskennellä 
(n=25/44), mutta myös virkistystoimintana, jolla pyritään parantamaan yh- 
teishenkeä (n=10/44). Virkistystoimintaan suhtaudutaan tarinoissa kriittises- 
ti vain siinä tapauksessa, mikäli se on irrallista toimintaa eikä yhteisöllisyys 
näy työn arjessa (n=2/44): 
Työ on äärimmäisen sosiaalista, mutta samalla todella yksinäistä. Tämä ei 
itsessään ole hyvä tai huono asia, mutta se asettaa haasteita nimenomaan 
yhteisöllisyyden näkökulmasta. Yhteisöllisyys syntyy yhdessä tekemisestä. Sitä 
on hankala rakentaa irrallaan. Kannettu vesi ei kaivossa pysy. Virkistymis- 


päivä ei muuta rutiineja, vaikka se voi hauska ollakin. Yhteisöllisyys lähtee 
arjesta. Yhteisöllisyys on sitä, että tarvitsemme toisiamme. 

Työ- ja henkilökohtaisen elämän sekoittuminen huomioitiin muutamassa 
tarinassa (n=8/44). Kielteisen kehyskertomuksen pohjalta kirjoitetuissa tari- 
noissa (n=26) tämä nähtiin yhteisöllisyyteen pyrkivän työyhteisön varjopuo- 
lena (n=5/26), mutta kaikkien kertomusten kontekstissa ilmiö nähdään osin 
myös opettajan intensiivisen työn luonteesta johtuvana haasteena, johon ei 
suhtauduttu selkeästi myönteisesti tai kielteisesti (n=8/44): 

Koulun jälkeen jäämme pelaamaan jotain ja sovimme yhteisiä illanvietto- 

ja. Olemme 24/7 yhteydessä SOME:n välityksellä ja tiedämme mitä muille 

opeille kuuluu. Annamme heti palautetta tai vastaamme kollegan kysymyk- 

siin jotka tulevat SOME-kanavia pitkin. 
Myös työtilojen vaikutus työkulttuuriin ja yhteisöllisyyteen huomioitiin 
vastauksissa. Kollaboratiivisen työkulttuurin muodostumisen esteeksi näh- 
dään myös työtiloihin liittyvät ratkaisut. Opettajien erilliset työhuoneet es- 
tävät arkipäivän kohtaamiset ja ohjaavat yksinäisen työskentelyn kulttuuriin 
(n=4/44). Toisaalta kollaboratiivisuutta tukevissa tilaratkaisuissa, joissa opet- 
tajien työtilat kootaan yhteen isompaan opettajainhuoneeseen, nähtiin huo- 
nona puolena se, että opettajat eivät saa omaa työrauhaa. Selkeää näkemystä 
tai toivetta järkevään tapaan järjestää työtilat ei tarinoista löytynyt, ja aihe var- 
masti onkin hyvin moniulotteinen. 

Yhdysvalloissa ja Kanadassa kolmen vuosikymmenen tutkimustyö kou- 
luorganisaatioissa on tuottanut vahvan käsityksen siitä, että johtaminen on tär- 
keimpiä vaikuttajia organisaation muutoksessa ja jatkuvuudessa (Hargreaves 
2006). Johtajuus kuvataan organisaation läpäiseväksi toimintatavaksi ja yhtei- 
seksi kulttuuriksi. Puhutaan kestävästä johtajuudesta, jolla tarkoitetaan jaet- 
tua johtajuutta, joka sitouttaa koko organisaation. Yhden ihmisen hyvätkään 
ajatukset ja kehitysideat eivät juurru organisaatioon, ellei yhteisö ota niitä 
omakseen. Kestävä johtajuus ei ole siis riippuvainen yhdestä johtajasta persoo- 
nana, vaikka jokin primusmoottori organisaatiokulttuurille toki on täytynyt 
olla (Hargreaves 2006; Fullan 2002; 2008). Yhden johtajapersoonan ympärille 
kiertymisen sijaan organisaatiossa toimivat yksilöt muodostavat ketjun, joka 
jatkaa vaikutusta. Kun johtajuus jaetaan, se mm. kehittää ihmisiä ja organisaa- 


tion kapasiteettia. (Morrissey 2000; Hargreaves 2006; Hord 2009.) 

Väistämättä rehtori on avainroolissa siinä, millaiseksi työyhteisö muodos- 
tuu (Fullan 2002; Hord 2004; Hargreaves 2006; Fullan 2008). Jotta voitaisiin 
mahdollistaa professionaalisen oppivan yhteisön muodostuminen, tulisi reh- 
torin pystyä jakamaan johtajuutta, fasilitoimaan henkilökunnan työtä ja osal- 
listumaan dominoimatta. (Prestine 1993; Hord 2009.) Tämä tuntuu olevan 
myös opettajien toive monessa tarinassa (n=11/44): 

Rehtori ymmärtävänä kuuntelijana, inhimillisenä ymmärtäjänä, mutta 

jämäkkänä päätöksentekijänä luo turvallisuutta työpaikkaan. Rehtori ei 

aina käskytä, tukeudu lakeihin ja säädöksiin vaan antaa maalaisjärjen ja 
luovuuden virrata sekä muistaa edes joskus kuunnella työntekijöitä. Näin 


tulee meille tunne osallistuvana päätöksentekijänä ja me-hengen luojana, yh- 
teenhiileenpuhaltajana. 


Rehtorin tulisi pyrkiä irti ns. perinteisestä johtajuudesta, jota koulu voi helpos- 
ti sekä rakenteellisesta että historiallisesta näkökulmasta tukea, ja asettua itse- 
kin oppijan asemaan omaa ammatillista osaamistaan kehittämään (Morrissey 
2000; Fullan 2002; Hargreaves & Fullan 2012, 112—114). Joissain kertomuk- 
sissa (n=7/44) rehtori nähdään etäisenä johtohahmona, joka on irtaantunut 
todellisuudesta: Erot opiskelijoiden opiskelutaidoissa puhuttavat, huoli on 
suuri, mutta rehtorille tuntuu olevan tärkeää vain saada uusia tuulia taloon, 
hienoja projekteja, retkiä ja vieraita. Rehtorin pyrkimys hierarkkisuuteen 
johtamisessa voi synnyttää myös työntekijöissä defensiivistä käyttäytymistä, 
mikä voi osaltaan heikentää organisaation oppimiskykyä (Argyris & Schön 
1978). Toisin sanoen kysymys on paitsi siitä, tehdäänkö päätökset yhdessä ja 
millaisin prosessein, mutta myös siitä, miten esimerkiksi pedagogiikkaan liit- 
tyviä ongelmia ratkaistaan. Kertomuksissa kuvataan runsaasti opettajien vä- 
listä ryhmätyöskentelyä, mutta rehtorin osallistuminen unohdetaan. Voi olla, 
että rehtorin osallistuminen työryhmiin ei ole kovin yleistä, koska aineistosta 
puuttuvat viittaukset tähän. Professionaalisen oppivan yhteisön kehittymisen 
kannalta olisi tärkeää, että rehtori olisi mukana keskustelemassa, reflektoimas- 
sa ja ideoimassa esimerkiksi opetukseen liittyviä aiheita (Hord 2004; Fullan 
2008; Thompson, Gregg & Niska 2015). 

Tarinoissa johtamiskulttuuriin viitataan väsähtäneiden opettajien työyh- 


teisössä runsassanaisemmin. Kun työyhteisö koetaan hyväksi ja toimivaksi, 

mainitaan rehtori kannustajana ja positiivisen palautteen antajana (n=6/18). 
Heikoksi johtamiskulttuuriksi tunnistetaan työntekijöiden tasapäistäminen 
ja yksilöllisten tarpeiden huomiotta jättäminen: Olisi tilausta johtamiskult- 
tuurille, johon kuuluisi yksilöllinen suhtautuminen asioihin, ihmisiin ja töihin, 
eikä kaiken tasapäistäminen ja yleistäminen, kun ei se sovi yhteisön erilaisten 
tehtävien luonteeseen. Rehtorin kykenemättömyys tehdä päätöksiä, ohjeistaa 
tarpeeksi ja avuttomuus uupuneiden opettajien tilanteen parantamisessa näh- 
dään johtamisen ongelmiksi (n=7/26): Rehtori, esimiehenä on täysin ulkona 
kuvioista ja ei pysty yhtään auttamaan uupuneita opettajia työn äärellä. Samoin 
tässä yhteydessä tarinoissa tuodaan esiin, ettei johdolla ole välttämättä kykyä 
arvioida eri ainetta opettavien opettajien työmääriä. Työpaikalla ei todellisuu- 
dessa ole olemassakaan yhteisöllisyyttä eikä yhteisöllistä toiminta- ja työkulttuu- 
ria, muuta kuin kauniissa puheissa eli toisin sanoen rehtorin puheissa. 

Rehtori nähdään monissa koulun kehittämistä koskevissa tutkimuksissa 
organisaation avainhenkilöksi (Prestine 1993; Senge 2000; Fullan 2002; 2008; 
Thompson, Gregg & Niska 2015). Näkemykselle on vahvat perusteet: rehto- 
ri vaikuttaa koulun kulttuuriin omalla esimerkillään ja on rehtorin käsissä, 
kuinka kollaboratiivinen työyhteisöstä on mahdollista tulla (Morrissey 2000). 

Professionaalinen oppiva yhteisö koulussa rakentuu reflektoinnin, jakami- 
sen ja keskustelun varaan. Opettajat käyvät keskenään pedagogista keskuste- 
lua, opetusmenetelmiä ja -kokemuksia jaetaan ja yhdessä luetaan ja opiskellaan 
ammatillista kirjallisuutta. Työyhteisössä luotetaan enemmän omaan ja ryh- 
män arviointikykyyn kuin sääntöihin ja valmiisiin kaavoihin: 

Koulussa jaetaan saatuja omassa työssä & muualla saatuja ideoita ja onnis- 
tumisia. Pettymyksistä ja vastoinkäymisistä puhutaan avoimesti. Innostu- 
taan omista ja toisten ideoista. — Me väsyneet opettajat otettiin kerta kaik- 
kiaan liittyminen ja kollegiaalinen jakaminen toiminnan peruspilariksi ja 
kehittämiskohteeksi, kun alkoi tuntua, että kaikki muut keinot on käytetty 
ja työuupumus uhkaa 2/3 osaa porukasta. 


Toiminnan myötä kouluun luodaan kulttuuri, jossa kaikkia työntekijöitä 
rohkaistaan ottamaan vastuuta omasta oppimisestaan ja kehittymisestään 
(Thompson, Gregg & Niska 2015; DuFour & Eaker 2009; Darling-Hammond 
& Brandford 2012). 

Aidosti kollaboratiivisen työkulttuurin piirteiksi opettajat näkevät pitkäl- 
ti sosiaaliseen pääomaan liitettävissä olevia ominaisuuksia. Myönteisen näkö- 
kulman tarinoissa (n=18) kuvataan avoin työyhteisö, jossa pettymyksistä ja 
vastoinkäymisistä puhutaan avoimesti (n=6/18) mutta myös onnistumisen ko- 
kemuksia jaetaan (n=5/18). Yhteisöllisyyden peruskiviä ovat avoimuus, tasapuo- 
lisuus ja toisten huomioon ottaminen. Työilmapiiri on positiivinen, sitä leimaa 
lämmin huumori (n=4/18) ja kollegoita arvostetaan ja heidän kanssaan tullaan 
toimeen, vaikkei ystäviä oltaisikaan (n=7/18). Ristiriitoihin puututaan ja ne 
käsitellään asianosaisten kanssa (n=2/18), kollegoita tuetaan ja työyhteisössä 
muistetaan antaa positiivista palautetta (n=7/18): Kollegat pyrkivät antamaan 
positiivista palautetta toisilleen. Myöskään rehtorit eivät unohda positiivisen 
kannustuksen ja kiitoksen merkitystä. Jokainen saa vaikuttaa omaan kouluun- 
sa, ja koulun toiminnan kehittämiseen sitoudutaan (n=9/18). Työt ja vastuut 
jaetaan selkeästi, töitä priorisoidaan ja keskitytään olennaiseen (n=5/18). 

No on toisaalta tarkennettu mikä kuuluu kenelle, ja mistä toisaalta voi olla 

rauhassa sivussa. Työryhmät ovat täsmentyneet. Keskeneräiset ajankohtaiset 

prosessit on tarkennettu ja tehty työnjakoa. 
Muutamassa tarinassa sanallistetaan individualistiseen työkulttuuriin liittyvä 
kilpailun ilmapiiri vastakkaisesta näkökulmasta: yhteisöllisessä työkulttuu- 
rissa kilpailuasetelmaa opettajien ja/tai oppiaineiden välillä ei ole (n=3/18). 
Kielteisen kehyskertomuksen mukaan kirjoitetuissa tarinoissa asetelma on 
säännönmukaisesti päinvastainen. 

Professionaalisen oppivan yhteisön perusajatukseen kuuluu, että professio- 
naalisen oppivan yhteisön tärkein saavutus on opiskelijoiden oppimistulosten 
paraneminen (DuFour 2004; Hord 2009). Tähän tutkimukseen kerätyissä 
tarinoissa vain yhdessä kerrotaan, että yhteisöllinen työskentely ja työyhtei- 
sön hyvinvointi heijastuu positiivisesti opiskelijoiden koulupäivien laatuun. 
Tässäkään tarinassa ei toisaalta pohdita, voisiko opettajien toimiva työyh- 
teisö vaikuttaa oppimistuloksiin. Voidaankin tehdä johtopäätös, että suurin 
osa vastaajista näkee kollaboratiivisen työkulttuurin vaikuttavan ensisijaisesti 


opettajien viihtyvyyteen ja hyvinvointiin työssä sekä sujuvaan arkeen. 

Tyyppitarina yhteisöllisestä työkulttuurista lukiossa, 
jossa opettajat ovat innostuneita (n=18) 


Yhteisöllisyyden peruskiviä ovat avoimuus, tasapuolisuus ja toisten huo- 
mioon ottaminen. Kukaan ei pidä omaa opettamaansa ainettaan ylivertai- 
sena muihin verrattuna. Opettajien toiminta pyrkii oppiainerajat ylittäviin 
toimintamalleihin. Koulussa jaetaan omassa työssä ja muualla saatuja ideoi- 
ta ja onnistumisia. Pettymyksistä ja vastoinkäymisistä puhutaan avoimesti. 
Puhutaan kaikkien kanssa, vaikkei parhaita kavereita oltaisikaan. Autetaan 
toista, kun avuntarve huomataan. Me koemme vahvasti, että olemme tär- 
keä osa työyhteisöä ja haluamme olla mukana kehittämässä työyhteisöämme. 
Kaikki kuuluvat johonkin työryhmään ja jokainen pystyy vaikuttamaan lu- 
kion toimintaan. Taustalla on yhteinen ymmärrys tehtävien priorisoinnista 
ja tärkeimpään keskittymisestä. Toimintatapoja on järkeistetty ja turhaa on 
karsittu. Sen, mikä on turhaa, on työyhteisö linjannut yhdessä. 


Tyyppitarina yhteisöllisestä työkulttuurista lukiossa, 
jossa opettajat ovat väsähtäneitä (n=26) 


Monesta opettajasta tuntuu, että mikään työmäärä ei riitä. Nyt on vaan 
palaveria ja suunnittelua toisensa perään — kaikkia ahdistaa, koska äänek- 
käimmät rynnivät ajatuksiaan läpi eikä kukaan lopulta ole tyytyväinen. 
Kaikkien opettajien oma aine on tärkein. Ei osata joustaa, tai nähdä toisen 
aineen arvoa. Meneillään on myös iloista yhdessä oppimista tiimijaksojen 
ympärillä, mutta niissäkään oppimistuloksista ei olla aivan varmoja. Erot 
opiskelijoiden opiskelutaidoissa puhuttavat, huoli on suuri, mutta rehtoril- 
le tuntuu olevan tärkeää vain saada uusia tuulia taloon, hienoja projekteja, 
retkiä ja vieraita. Työyhteisössämme on myös henkilöitä, jotka eivät ole mo- 
tivoituneita toimimaan yhteisöllisessä työkulttuurissa. Parempi pysyä omissa 
piireissä. Niiden tyyppien kanssa, jotka ajattelevat samalla tavalla. Työyh- 
teisö ei tuo voimavaroja vaan vie niitä. Ei ole tunnetta siitä, että olisi yhtei- 
nen tavoite. Olisi tilausta johtamiskulttuurille, johon kuuluisi yksilöllinen 
suhtautuminen asioihin, ihmisiin ja töihin, eikä kaiken tasapäistäminen ja 
yleistäminen, kun ei se sovi yhteisön erilaisten tehtävien luonteeseen. 


Molemmissa tyyppitarinoissa kerrotaan yhteisöllisestä työyhteisöstä, jossa 
opettajat ovat joko (1) innostuneita tai (2) väsähtäneitä. Kehyskertomusten va- 
riaation myötä ei muuttunut pelkkä suhtautuminen työyhteisöön, vaan lisäksi 
toimintakulttuuri kuvataan erilaisena. Innostuneiden opettajien yhteisöllises- 


tä työyhteisöstä kuvataan enemmän kollaboratiivisen työkulttuurin piirteitä 

kuin väsähtäneiden opettajien työyhteisöstä, joka vaikuttaa toimivan enem- 
män individualistisen työkulttuurin tavoin. Selkeimpiä eroja on yhteishenges- 
sä, ensimmäisessä tapauksessa ristiriitoja ratkotaan aktiivisesti, kun jälkim- 
mäisessä riidellään ja klikkiydytään. Ideoihin ja uudistuksiin suhtaudutaan 
ensimmäisessä tyyppitarinassa avoimemmin kuin jälkimmäisessä. Samoin 
työtehtäviä priorisoidaan, kun taas väsähtäneiden opettajien yhteisöllisessä 
työyhteisössä tehdään paljon ylitöitä ja uuvutaan, ja muu kuin opetustyö koe- 
taan ylimääräiseksi työksi. 

Ensimmäisessä tyyppitarinassa opettajien osallisuus päätöksentekoon 
kuvataan oleellisena seikkana, kun taas jälkimmäisessä päätösten tekeminen 
muistuttaa enemmän näennäisdemokratiaa heikkoine keskustelukulttuurei- 
neen. On selvää, että jälkimmäisessä tyyppitarinassa on ristiriita individualis- 
tisen ja kollaboratiivisen työkulttuurin välillä — uutta on pyritty rakentamaan, 
mutta vanhasta ei ole vielä täysin osattu luopua. Innostuneiden opettajien 
työyhteisön toimijoiksi kuvataan opettajat ja työyhteisö, rehtori ei saa suurta 
roolia työkulttuurin rakentajana. Väsähtäneiden työyhteisössä rehtori ja joh- 
tamiskulttuuri tuodaan näkyvämmin esiin: rehtori vaikuttaa elävän omaa 
todellisuuttaan eikä pysty välttämättä vastaamaan työntekijöiden tarpeisiin 
hierarkkisella johtamisellaan. Yhteistä molemmille tyyppitarinoille on se, että 


opettajat ovat sitoutuneita omaan opetustyöhönsä. 


Pohdinta ja johtopäätökset 
Lukiossa — samoin kuin monella muullakin koulutuksen alalla Suomessa — 
eletään reformin aikaa. Yksi ratkaisu selvitä muutoksessa on se, että muodos- 
tetaan professionaalisia oppivia yhteisöjä, jotka pystyvät ratkomaan eteen tu- 
levia haasteita ja auttavat arvioimaan, mihin kannattaa panostaa sekä tarjoavat 
työssä tärkeää kollegiaalista tukea (Morrissey 2000; Fullan 2001, 272; DuFour 
& DuFour 2012, 15-36; Hargreaves & Fullan 2012). Koulusta tulee sopeutu- 
miskykyisempi, mutta se pystyy myös uudistumaan joustavammin. Ydinkysy- 
mys näyttää olevan, kuinka hyvin koulussa pystytään tarjoamaan henkilöstöl- 


le työkaluja ja toimintamalleja, joiden avulla luodaan oppimisen kulttuuria. 

Oppivassa organisaatiossa halu kehittyä, kehittää ja oppia uutta elää jokai- 
sessa työntekijässä. Opettajan työhön kuuluu opettamisen lisäksi myös työssä 
oppiminen (Jyrkiäinen 2007, 48). Se, miten tällainen aidosti vuorovaikuttei- 
nen ja luonteeltaan liikkuva organisaatio luodaan koulusta, on yksi keskeisim- 
piä kysymyksiä, kun pyritään luomaan ajassa elävä, kehittyvä organisaatio. 
Kollaboratiivinen työkulttuuri rakentuu luottamuksesta ja ihmissuhteista eli 
sosiaalisesta pääomasta. Sen kehittyminen vaatii aikaa eikä valmista resepti- 
kirjaa ole, vaan onnistuminen on pitkälti kiinni työntekijöiden ihmissuhde- 
taidoista ja toisten kunnioittamisesta. (Hargreaves & Fullan 2012, 119.) Joh- 
tamisella voidaan näyttää esimerkkiä ja vaikuttaa merkittävästi työyhteisön 
ilmapiiriin ja tunneilmastoon. Yhteisöllisyyttä rakentaessa olisi mahdollista 
pyrkiä eroon perinteisestä vertikaalisesta ajatusmallista, jonka mukaan reh- 
tori on opettaja, joka on tiedoissaan ja taidoissaan muita opettajia etevämpi, 
ja pyrkiä luomaan rakenteita, joissa myös rehtori voi osallistua kollaboratiivi- 
seen työskentelyyn (ks. esim. Hord 2004; Rajakaltio 2005; DuFour & DuFour 
2012). Toisaalta kollaboratiivinen työkulttuuri voi saada kaipaamaansa muo- 
toa sovituista tapaamisista, tiimeistä ja prosesseista (Hargreaves & Fullan 
2012, 124—126). Jotta työkulttuuri säilyisi aidosti kollaboratiivisena, ei näillä 
ns. teennäisen kollaboratiivisuuden keinoilla voi kiirehtiä tai pakottaa oikean- 
laisen työkulttuurin syntymistä. 

Professionaalisessa oppivassa yhteisössä oppiminen tapahtuu tiimioppimi- 
sena. Sen avulla asiantuntijaorganisaatiossa päästään parempiin oppimistulok- 
siin verrattuna individualistiseen kulttuuriin. Kollaboratiivinen työtapa on 
tiimioppimisen perusedellytys. Tiedon luominen ja jakaminen ovat olennai- 
nen osa professionaalista oppivaa yhteisöä, sillä tieto muuttuu tietämykseksi 
vasta sosiaalisen prosessin kautta (Argyris & Schön 1978; Wenger 1998; Fullan 
2002). Tulevaisuudessa opettajalta vaaditaan kykyä ja tahtoa arvioida omaa 
työskentelyä yhdessä kollegoiden kanssa ja myös etsiä ratkaisuja ongelmiin 
yhdessä. Osaltaan haaste kohdistuu siihen, että opettajan tulee kehittää meta- 
kognitiivisia taitojaan myös ammatillisessa kontekstissa. (Darling-Hammond 
& Bransford 2012, 365—366.) 

Asiantuntijuuden kehittyminen vaatii sekä formaalia että informaalia op- 


pimista. Opettaja tarvitsee teoreettisia käsitteitä ja malleja, jotta hän pystyy 

jäsentämään työtään ja kehittämään professionaalista ajatteluaan. (Tynjälä 
2006.) Professionaalista kasvua syntyy, kun kykenee arvioimaan asioita eri 
näkökulmista, kun kykenee luovuuteen ja riskinottoon ja kun suhtautuu työ- 
hönsä eksperimentaalisesti ja ongelmanratkaisulähtöisesti. (Morrissey 2000; 
DuFour & Eaker 2009.) Keskustelut kollegoiden kanssa myös virallisten ta- 
paamisten ulkopuolella ovat merkittäviä. Niiden avulla on mahdollista toi- 
saalta testata omia ajatuksiaan, mutta myös saada hyödyllistä tietoa muiden ta- 
vasta toimia ja ratkaista asioita. Työpaikkojen käytäntöyhteisöt muotoutuvat 
vähitellen yhdessä tekemällä ja ne kerryttävät sisälleen myös suuren määrän 
hiljaista tietoa (Wenger 1998; Repo-Kaarento 2007, 20). 

Organisaation tulee lisäksi kyetä systeemiseen ajatteluun, joka tarkoittaa 
yksinkertaistettuna sitä, että ymmärretään itse organisaatio rakenteellises- 
ta näkökulmasta: millaisessa ympäristössä toimitaan, millaisia toimintoja ja 
prosesseja siihen kuuluu ja miten periaatteessa kaikki vaikuttaa kaikkeen or- 
ganisaatiossa. (Senge 2006, 40-54.) Systeeminen ajattelu on oppivan yhteisön 
kulmakivi, sillä sen avulla organisaation muutos on mahdollista samoin kuin 
yksilö voi muuttaa ajatteluaan vain tulemalla tietoiseksi omista ajatusmalleis- 
taan (Thompson, Gregg & Niska 2015; Senge 2000, 327). 

Kuten tarinoista on luettavissa, opettajat ovat sitoutuneita työhönsä ja mo- 
nesti myös työyhteisöönsä. Oma opetustyö tehdään huolellisesti. Lukion opet- 
tajien tarinoissa kritisoitiinkin sitä, että kollaboratiiviset työtavat esimerkiksi 
päätöksenteossa ja opetuksen yhteissuunnittelussa vievät liikaa aikaa ja ener- 
giaa opettajan ydintehtävältä, opettamiselta. Huomio on mielenkiintoinen, 
sillä tutkimusten mukaan juuri kollaboratiivisuuden pitäisi vapauttaa energiaa 
ydintehtävän suorittamiseen ja sen kehittämiseen (Hargreaves & Fullan 2012; 
Thompson, Gregg & Niska 2015). Yksi keino tukea työyhteisöä tässä muutok- 
sessa voi piillä johtamistavoissa. Rehtori voi toiminnallaan vaikuttaa moneen: 
rohkaista ammatilliseen kasvuun, kokeiluihin ja riskinottoon, luovuuteen. 
Merkittävä organisaatiomuutos todennäköisesti vaatii sitä, että muutoksia ei 
mukauteta vanhan kehikon päälle, vaan haetaan uusia tapoja toimia. (Fullan 
2008, 17—19.) Kun jotain uutta tulee, niin jostain vanhasta joutuu ehkä luo- 


pumaan. 

Jaetun johtajuuden keinoin on mahdollista saada aikaan vastuunottoa or- 
ganisaatiosta, joka johtaa koko koulun kehittymiseen. Kertomuksissa koros- 
tuu sosiaalisuus — yhteisöllisen työkulttuurin tärkeinä arvoina tuotiin esiin 
luottamuksellinen ja avoin vuorovaikutus, osallistava päätöksenteko, jaetut 
arvot ja yhteinen visio. Sosiaalisuus on ihmisiä yhteen sitova elementti organi- 
saatiossa (Argyris & Schön 1978; Wenger 1998; Fullan 2008, 43-48). 

Lukioon kohdistuvat uudistukset tuovat mukanaan sellaisia opettamisen 
muotoja, jotka suorastaan pakottavat opettajat yhteistyöhön. Jos koulussa epä- 
onnistutaan muuttamaan organisaation arvoja ja rakenteita kohti kollabora- 
tiivista työyhteisöä, onko uudistus mahdollinen? Vanhoista toimintatavoista 
kiinni pitäminen voi aiheuttaa sen, että opettajien työmäärä kasvaa entistä 
isommaksi. Opetusalan ammattijärjestö OAJ:n vuoden 2018 alussa teettämä 
hyvinvointikysely lukion opettajille tuo esiin samoja huomioita kuin tässä tut- 
kimuksessa kerätystä aineistosta on luettavissa — jatkuvat uudistukset koetaan 
kuormittaviksi (OAJ 2018). Edellinen tutkimus on tehty vuonna 2011, ja tuol- 
loisesta tutkimuksesta puuttuu ilmiönä oppiaineiden rajat ylittävä opetus — 
tämän vuoden kyselyssä se nousee yhtenä kuormittavimmista asioista lukion 
opettajan työssä. Syy lienee siinä, että ilmiö on uusi ja yhteistyön muotoja vielä 
haetaan, mutta toisaalta muutos on tullut nopealla tahdilla ja mahdollisesti 
koetaan siksikin kuormittavana. Tästä huolimatta 50 % kyselyyn vastanneista 
opettajista lisäisi oppiainerajat ylittävää opetusta koulussaan. 

Individualistisen työyhteisön normien purkaminen ei tarkoita kuitenkaan 
sitä, että opettajien yksilöllisyyttä tulisi kyseenalaistaa. Yksilöllisyys takaa 
työyhteisöön heterogeenisyyden, josta ryhmäoppiminen ja kehitys ovat riip- 
puvaisia, sillä kuten jo aikaisemmin todettiin, esimerkiksi ilman vastakkaisia 
mielipiteitä ei synny dialogia. (Hargreaves & Fullan 2012, 111.) 

Työelämä vaatii yhä enemmän tiimitaitoisia työntekijöitä, ja koululla on 
paine vastata näihin odotuksiin. Kun opetukseen lisätään yhteistoiminnallis- 
ta opiskelua, on se varmasti helpompaa, kun opettajat myös työyhteisössään ja 
ammattilaisina harjoittavat samoja yhteistyön periaatteita. (Ks. esim. Sahlberg 
& Sharan 2002, 354-365.) Lukiokin on tärkeän haasteen edessä — paitsi että 


sen tulee pystyä kasvattamaan nuoria tulevaisuuden yhteiskuntaan, on lu- 

kioon tulossa uusi opettajien sukupolvi, joka voi tulla kyseenalaistamaan edel- 
lisiä sukupolvia vahvemmin individualistisen työkulttuurin. 
Tutkimustulosten valossa näyttää siltä, että professionaalisen oppivan yh- 
teisön tapaan toimiva lukion opettajien työyhteisö pystyy kehittämään luki- 
opedagogiikkaa tässä ajassa huomioiden näkemykset tulevaisuudesta. Opetta- 
jakunta muodostaa asiantuntijoiden työyhteisön, ja työyhteisön rakentumisen 
lainalaisuudet ovat samat kuin missä tahansa asiantuntijaorganisaatiossa. 
Työyhteisön yhteisöllisyys on monitasoinen ilmiö. Merkittävää on sosiaalinen 
ympäristö. Se, miten opettajat kohtaavat toisensa, luo pohjan kollegiaaliselle 
työskentelylle ja sen mahdollisuuksille. Kun luodaan aidosti kollaboratiivis- 
ta työkulttuuria, huomioidaan myös, miten työt järjestetään ja jaetaan, miten 
tehdään koko työyhteisöä koskevia päätöksiä, miten jaetaan työhön liittyviä 
kokemuksia ja miten niitä otetaan vastaan. Työyhteisön kyky dialogiin ja yh- 
teisen vision tuottamiseen ei ole itsestäänselvyys. Tämä kaikki yhdessä määrit- 
telee sen, miten omaa organisaatiota pystytään kehittämään. 
Metakognitiiviset taidot ja reflektiotaidot ovat avainasemassa, kun luodaan 
uusia ideoita ja vahvistetaan asiantuntijuutta. Asiantuntijoiden kollektiivina 
opettajat pystyvät havainnoimaan ja reflektoimaan opiskelijoita ja oppimis- 
tapahtumia monipuolisemmin ja pääsemään luovempiin ratkaisuihin kuin 
yksilötyönä. Tämän lisäksi pedagogista kehittämistyötä voidaan vahvistaa 
keräämällä informaatiota (esim. DuFour & DuFour 2012; Thompson, Gregg 
& Niska 2015) opiskelijoiden oppimispolusta ja heidän kehittymisestään opis- 
kelijana lukio-opintojen aikana. Lukio on mahdollisuuksien edessä, ja siihen 


tarvitaan toimivia kollaboratiivisia työyhteisöjä. 

Johdanto 


Suomalaisen korkeakoulujärjestelmän rakenteellinen kehittäminen on ollut 
käynnissä koko vuosituhannen taitteen ajan. Taustalla on eurooppalainen 
trendi lisätä yliopistojen taloudellista autonomiaa, joka saa yliopisto-organi- 
saatiot tehostamaan toimintaansa, uudistamaan rakenteitaan ja vahvistamaan 
sidosryhmäsuhteitaan (Kohtamäki & Balbachevsky 2018; Michelsen 2010; van 
Vught 2009), mikä on lisännyt strategisen suunnittelun ja muutosjohtamisen 
merkitystä (Bleiklie 2007; Virtanen 2014). Rakenteellinen kehittäminen sai 
Suomessa vauhtia uudesta yliopistolaista (Yliopistolaki 558/2009). Korkea- 
koulukentän tiivistyminen onkin ollut näkyvissä jo esimerkiksi Itä-Suomen 
yliopistossa ja Aalto-yliopistossa toteutetuissa rakenteellisissa muutoksissa. 
Ammattikorkeakoulun yhdistämistä yliopistoon on suunniteltu muun muas- 
sa Lappeenrannan teknillisen yliopiston johtamassa LUT-konsernissa (LUT 
2017) ja Lapin yliopistossa. 

Tampereella rakenteellinen kehittämisprosessi käynnistettiin vuon- 
na 2014. Tarkoituksena oli saattaa Tampereen yliopisto (TaY), Tampereen 
teknillinen yliopisto (TTY) ja Tampereen ammattikorkeakoulu (TAMK) 
yhteen uudenlaiseksi korkeakouluyhteisöksi. Suunnitteluvaihe nimettiin 
Tampere3-hankkeeksi. Uuden, korkeakoulutuksen duaalimallia haastava kor- 
keakouluyhteisön suunnittelu on tätä artikkelia kirjoitettaessa kestänyt lähes 
viisi vuotta, ja säätiömuotoisen Tampereen yliopiston (Tampere University) 
toiminnan käynnistyminen on käsillä vuoden 2019 alusta. Uuden yliopiston 
osaamiskärjiksi on nimetty tekniikka, terveys ja yhteiskunta. Kärkien avul- 
la uskotaan saavutettavan korkeakoulujen rajapinnat ylittävä, monialainen ja 
kansainvälisesti uutta luova tutkimus- ja oppimisympäristö. Tämän yliopis- 
tojen perinteisen tehtävän lisäksi osaamiskärkien tarkoitus on suuntautua en- 
tistä vahvemmin työelämään ja vastata aiempaa räätälöidymmin muuttuvan 
yhteiskunnan tarpeisiin. 

Uudistus nivoutuu myös vahvasti opetus- ja kulttuuriministeriön (OKM 
2016) linjauksiin, joiden taustalla on tarkoitus tehostaa korkeakoulujen toi- 
mintaa hallinnollisesti ja tuloksellisesti. Ministeriön uudistuspyrkimykset 
ovat linjassa myös globaalien, yliopistojen muutostrendien kanssa, joissa yli- 
opistot nähdään vahvasti yhteiskunnan pyrkimysten vahvistajina niin po- 
litiikan, sosiaalipolitiikan kuin talouden osalta. Yliopistoja ohjataan orga- 
nisoimaan toimintojaan siten, että ne lisäävät opiskelijoiden liikkuvuutta 
yliopistojen välillä sekä saavat aikaan hallinnollisia yhdistymisiä ja yhteistyötä 
elinkeinoelämän kanssa. (Ks. Guri-Rosenblit & Sebkovä & Teichler 2007; 
Turk-Bicacki & Brint 2005.) 

Yliopistojen organisoinnin ja johtamisen ominaispiirteenä on perinteisesti 
ollut professionaalinen byrokratia ja kollegiaalinen päätöksenteko (Birnbaum 
1998). Uusi julkisjohtamisen malli on New Public Management (NPM), jos- 
sa mallinnetaan markkinavetoisten organisaatioiden johtamisstrategioita (ks. 
Dobbins 2017; Tahar & Boutellier 2013; Bleiklie, Enders, Lepori & Musselin 
2011; Ferlie, Musselin & Andresani 2008). NPM-mallin erityisenä tavoittee- 
na on kustannustehokkuus ja mitattavat tuotokset (Stech 2011; Watermeyer 
2016; Shattock 2014). Ajattelutapa on rantautunut myös korkeakouluihin 


1980-luvulta lähtien. Entistä useammin korkeakouluja luonnehditaan yrittä- 


320 JARI ESKOLA & ILONA NIKANTO & SATU VIRTANEN (TOIM.) 


Muutoksen johtaminen korkeakoulujen yhdistyessä 


jämäisen yliopiston käsitteellä (Clark 1998). Taloudellisen autonomian tulon 
myötä korkeakouluihin on tullut yrityselämästä tuttuja piirteitä, kuten resurs- 
sien käytön tehokkuuden maksimointia, jatkuvaa rakenteellista uudistamista, 
sidosryhmäsuhteiden hallintaa sekä korkeakoulujen johtamisen vahvistumis- 
ta ja ammattimaistumista strategisen johtamisen elementteineen (Lyytinen 
2018). Uudentyppinen johtaminen joutuu helposti törmäyskurssille yliopiston 
perinteisten kollegiaalisen johtamisen mallien kanssa. 

Muutoksen johtamisen näkökulmasta Tampere3-prosessi on jo osoittanut 
ns. sisäisten uudistusprosessien problemaattisuuden. Yliopiston vuoden 2017 
sisäisen työhyvinvointikyselyn tulosten mukaan erityisenä haasteena muu- 
tosprosessissa nähtiin avoimen ja selkeän viestintäkulttuurin puuttuminen. 
Muutoksen valmistelu on koettu byrokraattisena ja epävarmuutta tulevaisuu- 
desta luovana prosessina, johon henkilöstö ei ole kokenut saaneensa vaikuttaa 
ja tästä syystä se ei ole kokenut halua sitoutua muutokseen. Näyttääkin, että 
erilaiset organisaatiokulttuurit ja intressit ovat tuoneet suuria haasteita pääs- 
tä yhteisymmärrykseen niin suurista kuin pienemmistäkin yliopistoyhteisöä 
koskettavista linjauksista. 

Tämän tutkimuksen tarkoituksena on selvittää muutoksen johtamis- 
ta tutkimus- ja opetushenkilöstön näkökulmasta Tampere3-prosessin ai- 
kana, siis ennen varsinaista uuden yliopiston toiminnan käynnistymistä. 
Ymmärrämme muutoksen johtamisen (change management) tarkoittavan 
tietyn korkeakouluorganisaatiossa tapahtuvan ison mittaluokan muutok- 
sen implementointia — tässä tapauksessa kolmen korkeakoulun hallinnollis- 
ta ja toiminnallista yhdistämistä. Muutosjohtaminen (change management, 
transformational leadership) taas voi olla tietyn muutoksen implementoinnin 
lisäksi myös niin sanotun normaalitoiminnan ja sitä tekevän henkilöstön joh- 
tamista kohti organisaation uutta visiota. Jälkimmäinen usein jatkuu pitkään 
vielä silloinkin, kun muutos on hallinnollisesti astunut voimaan. Tässä ny- 
kypäivään kiinnittyvässä mutta tulevaisuuten orientoituneessa tutkimuksessa 
tarkastelu on molemmissa ja käytämmekin käsitteitä rinnakkain, kuten suo- 


menkielisessä tutkimuskirjallisuudessa on usein tapana. (Ks. Virtanen 2014, 


304.) 

Muutosjohtamisen tutkimukset pohjautuvat usein organisaatioiden muu- 
tosjohtamisteorioiden klassikoihin. Niiden peruslähtökohta on henkilös- 
tön sitouttaminen muutokseen. Muutosjohtamisen uranuurtaja Kurt Lewin 
(1947) kehitti kolmiportaisen mallin muutosjohtamisen tueksi, sillä vaikka 
muutos voidaan toteuttaa muutenkin, voi muutoksen aiheuttama toiminta 
olla usein vailla pitkäjänteisyyttä, joka johtaa siihen, että toiminta palaa van- 
hoihin uomiinsa. Lewinin mukaan muutosjohtamisen vaiheet ovat: 1) sulat- 
taminen, jossa vanhat ja pinttyneet organisatoriset mielikuvat saadaan hajo- 
tettua, 2) muutos, jossa omaksutaan uudet roolit, sekä 3) jäädyttäminen, jossa 
muutos vakiinnutetaan. 

Kotterin (2012) kahdeksanportainen muutosjohtamisen malli on luotu 
Lewinin tutkimuksen pohjalta. Portaat eli muutosjohtamisen vaiheet alkavat 
muutoksen välttämättömyyden tunnistamisesta, jota seuraa ohjaavan tiimin 
perustaminen, strategian ja vision laatiminen ja siitä viestiminen. Näiden 
pohjalta henkilöstö valtuutetaan vision mukaiseen toimintaan, jonka jälkeen 
varmistetaan lyhyellä aikavälillä muutoksen onnistuminen. Näiden jälkeen 
voidaan muutos vakiinnuttaa ja toteuttaa täysimääräisesti sekä juurruttaa uu- 
det toimintatavat osaksi organisaatiokulttuuria. (Kotter 2012, 24; ks. myös 
Aaltonen, Lehto, Pennanen & Teräsahde 2017; Juppo 2011, 65; Gromov & 
Brandt 2011.) Kotterin (2012) muutosjohtamisen vaiheista korostuu siis eri- 
tyisesti suunnittelu ja suunnan näyttäminen, viestintä ja osallistaminen sekä 
motivointi. 

Gill (2002) painottaa muutosjohtamisessa olevan kaksi puolta. Muutosta 
on johdettava suunnitelmallisesti, organisoidusti ja hallitusti, johon tarvitaan 
management-johtajuutta. Heikko suunnittelu, valvonta ja fokusointi pelkäs- 
tään päämäärään, välitavoitteet unohtaen, ovat ne ensisijaiset tekijät, jotka 
johtavat epäonnistumiseen. Tämän lisäksi tarvitaan myös ihmisiin keskitty- 
vää leadership-johtajuutta. Vaikka rakenteet ja budjetti olisivat kunnossa, se 
on riittämätöntä, mikäli muita resursseja ei saada mukautettua muutoksen 
tasolle; tärkeintä on saada ihmiset organisaation tärkeimpänä resurssina mu- 
kaan muutokseen. Menestyksekäs muutoksen johtaminen vaatii näkemystä 
ja strategiaa sekä näitä tukevaa kestävän kehityksen kulttuuria, jonka kaikki 


osalliset jakavat, sekä muutoksessa mukana olevien voimaannuttamista ja mo- 

tivoimista. Nopeisiin korjausliikkeisiin perustuvan muutosjohtamisen vaara- 
na taas ovat ennustamattomat häiriöt, jotka ovat usein seurausta viestinnän 
puutteesta ja väärinymmärryksistä. 

Vaiheittaisen etenemisen tai kaksijakoisen muutosjohtamisen sijaan muu- 
toksen johtaminen mielletään yhä useammin jatkuvasti käynnissä olevana, 
dynaamisena ja tietään etsivänä prosessina (Brown 2012). Muutosprosessiteo- 
riassa (Hayes 2014) kiinnitetään huomio prosessidynamiikkaan ja prosessissa 
syntyviin reaktioketjuihin (reactive seguences). Kun muutoksessa on mukana 
yksilöitä ja ryhmittymiä, joilla kaikilla on omat intressinsä, ne haastavat toi- 
siaan varmistaakseen omanlaisensa lopputuloksen. Näistä syntyvät negatii- 
viset reaktiot voivat olla joskus niin voimakkaita, että ne voivat viivästyttää, 
muuttaa, tai pahimmillaan jopa pysäyttää muutoksen. Negatiiviset reaktiot 
saavat aikaan uhkakuvien muodostamista ja toisten osapuolten toiminnan 
epäluuloista tarkkailua. Jotta tämä voidaan välttää, on muutosjohtajien kyet- 
tävä tarkastelemaan sekä omaa että toisten toimintaa, löydettävä kipupisteet 
ja tiedostamattomat toimintamallit sekä löydettävä vaihtoehtoiset käytänteet, 
jotka tuottavat joustavia mutta kontrolloituja reaktioita ja johtavat toivottuun 
lopputulokseen. Muutosjohtaminen prosessina on aina parhaan mahdollisen 
ratkaisun etsimistä useista vaihtoehdoista. (Hayes 2014, 1-5.) Prosessiajatte- 
lu muutosjohtamisessa on kannattavaa prosessin hitaudesta huolimatta, sillä 
korkeakouluyhteisön eri akateemisten kulttuurien integrointi onnistuneesti 
toisiinsa on avainasemassa muutokseen sitouttamisessa ja muutoksen onnis- 
tumisessa (Välimaa & Nokkala 2014). Muutosprosessissa opettajat ja tutkijat 
tarvitsevat aikaa ja tilaa hahmottaakseen ammatillisen identiteettinsä uudel- 
leen suhteessa menneeseen ja tulevaan, opiskelijoihin, kollegoihin ja koko työ- 
yhteisöön (Mäenpää, Annala, Mäkinen, Wallin & Eskola 2017). 

Korkeakoulujen muutoksen johtamisessa on tasapainoteltava kahden vas- 
takkaisen johtamisstrategian välillä. Toinen on ylhäältä alaspäin suuntautuva 
(top-down) johtamissuunta (Paradeise & Thoenig 2013), jossa johtajien val- 
taa on lisätty, managerialistisia struktuureja vahvistettu ja demokraattisilla 
vaaleilla valittujen edustustojen ja tiedekuntien vaikutusvaltaa vähennetty. 
Toinen on jaetun vastuun mukainen ratkaisu, alhaalta ylöspäin suuntautu- 


va johtamistyyli (bottom-up), jossa henkilöstön sitouttaminen muutokseen 

toteutuu keskinäisten arvojen tunnistamisen ja yhteisten tavoitteiden avulla 
(Juppo 2011, 50-51; Bleiklie, Enders & Lepori 2017). Kollegiaaliseen päätök- 
sentekoon tottuneessa akateemisessa yhteisössä pelkästään top-down-johta- 
mista ei hyväksytä, kun taas bottom-up-johtamistapa ei korkeakoulun muu- 
tostilanteessa usein riitä (ks. Kivistö 2018), sillä akateeminen henkilöstö pyrkii 
luonnollisesti lähinnä säilyttämään luomiaan tutkimus- ja koulutustehtäviin 
perustuvia rakenteita. Johtajien haasteena korkeakoulun muutoksen johtami- 
sessa on siis sekä soveltaa muutosjohtamisen teoreettista tietämystä että sa- 
malla kunnioittaa korkeakoulun historiallista traditiota ja akateemista profes- 
siota. Tämän sanotaan onnistuvan ottamalla henkilöstö mukaan ratkaisujen 
etsimiseen läpinäkyvällä ja tehokkaalla, avoimella viestinnällä, osallistamisel- 
la ja motivoinnilla alusta alkaen (Välimaa & Nokkala 2014). Organisaation 
luonteesta johtuen muutoksen johtaminen korkeakoulussa vie todennäköises- 
ti enemmän aikaa kuin selkeämmän hierarkian organisaatioissa, mutta osal- 
listava johtaminen myös sitouttaa henkilön muutokseen onnistuneemmin. 
(Juppo 2011, 50-51.) 

Tämän tutkimuksen tarkoituksena on kartoittaa, millaisten muutoksen 
johtamisessa tehtyjen ratkaisujen koetaan sitouttavan korkeakouluyhteisön 
tutkimus- ja opetushenkilökunnan muutokseen ja ennakoida, miten nämä 
ratkaisut realisoituvat tulevan korkeakouluyhteisön työelämän käytännössä. 


Tutkimusongelmat ovat: 
1) Millaisen muutosjohtamisen oletetaan sitouttavan muutokseen? 


2) Miten muutoksen johtamisessa tehtyjen ratkaisujen oletetaan näkyvän 
korkeakouluyhteisön tulevassa arjessa? 


Tutkimusaineisto 


Tutkimusaineisto (n=27) kerättiin eläytymismenetelmällä Tampere3-korkea- 
koulujen tutkimus- ja opetushenkilökunnalta maaliskuussa 2018 e-lomak- 
keella. Saatekirjeessä kerrottiin tutkimuksen tarkoituksesta selvittää, miten 
Tampere3-yhdistymisprosessin taustalla olevassa muutosjohtamisessa tehdyt 
ratkaisut vaikuttavat niin, että tutkimus- ja opetushenkilöstö sitoutuu muu- 


tokseen ja miten nämä johtamisratkaisut näkyvät tulevassa yliopistoyhteisön 

arjessa tutkimus- ja opetushenkilökunnan näkökulmasta. Saatekirje ja ke- 
hyskertomusvariaatiot lähetettiin tutkimuslupien saannin jälkeen korkea- 
kouluille. Kehyskertomusvariaatioon vastattiin sen mukaan, oliko vastaajan 
sukunimen ensimmäinen kirjain A—L vai M—O. Taustatietoina kysyttiin 
ainoastaan taustaorganisaatiota (TaY, TTY, TAMK). Tutkimukseen osallis- 
tuville henkilöille annettiin aluksi noin viikon ajan mahdollisuus kirjoittaa 
oma tarina lyhyen kehyskertomuksen pohjalta, mutta vastausaikaa jatkettiin 
toisella viikolla. Muutosjohtamisen onnistumista ja epäonnistumista varioi- 
tiin kahden kehyskertomuksen, sekä onnistumis- että epäonnistumisnäkökul- 
maversion, kautta: 

A) Luo mielikuva korkeakouluyhteisöstä viiden vuoden päästä. Kirjoita 


eläytyen, miten muutosjohtamisessa onnistuttiin sitouttamaan henkilöstö 
muutokseen ja miten se näkyy korkeakouluyhteisön arjessa. 


B) Luo mielikuva korkeakouluyhteisöstä viiden vuoden päästä. Kirjoita 
eläytyen, miten muutosjohtamisessa epäonnistuttiin sitouttamaan henki- 
löstö muutokseen ja miten se näkyy korkeakouluyhteisön arjessa. 

Kehyskertomusvariaatiot loivat tutkimukseen osallistuville henkilöille orien- 
taation tulevaisuuteen liittyvistä skenaarioista nykyisyydessä tehtyjen johta- 
misratkaisujen pohjalta, mutta eri näkökulmista tarkasteltuna. Tarkoituksena 
oli vertailla korkeakoulujen tuloksia keskenään sen osalta, poikkeavatko niissä 
esiintyvät teemat toisistaan merkittävästi. Vertailu ei kuitenkaan ollut rele- 
vanttia, koska korkeakoulujen keskinäinen vastausprosentti oli hyvin epäta- 
sainen. Kaiken kaikkiaan vastauksia kertyi niukasti, mutta molempiin kehys- 
kertomuksen versioihin yhtäläinen määrä. 

Onnistumisnäkökulmaa pohdittiin alun perin neljässätoista kehysker- 
tomuksessa, mutta kahdessa kertomuksessa kirjoittajat olivat kääntäneet 
vastauksensa onnistumisen sijasta epäonnistumisnäkökulman käsittelyyn. 
Tosiasiallisesti onnistumisnäkökulmaa pohdittiin siis kahdessatoista kerto- 
muksessa (n=12) ja epäonnistumisnäkökulmasta kirjoitettiin viidessätoista 
kertomuksessa (n=15). Kaikkiaan vastauksia kertyi 27. Kirjoitettujen tarinoi- 
den pituus vaihteli kahdesta lauseesta sivun mittaiseen vastaukseen. Aineis- 
ton laajuus oli seitsemän sivua (fontti Calibri, fontti 11, riviväli 1). Vastausten 


keskipituus oli 118 sanaa ja kaikkiaan aineistoa kertyi 3053 sanaa. Sitaatteihin 

on liitetty tunnistetieto taustaorganisaatiosta (TaY/TTY/TAMK) ja vastauk- 
sen tunnusnumero, esim. 209 TAY. Vastauksia (n=27) saatiin eniten TaY:sta 
(n=19), seuraavaksi eniten TTY:ltä (n=5) ja vähiten TAMK:sta (n=3), joten 
vastauksissa näkyvät eniten TaY:n henkilöstön ajatukset ja asenteet. Taustaor- 
ganisaatiosta riippumatta vastaukset olivat teemoiltaan ja oletuksiltaan yllät- 
tävän samankaltaisia. Tämä kertonee siitä, että samat kysymykset ovat nous- 
seet keskustelunaiheeksi tutkimus- ja opetushenkilökunnan keskuudessa yli 
kampusrajojen, eikä näkemyksissä ja odotuksissa ollut ainakaan merkittäviä 
organisaatiokohtaisia eroja sen perusteella, mitä vastauksista tuli esille. Eittä- 
mättä kuitenkin aineiston vinous tuottaa tiettyjä haasteita tulosten tulkinnal- 
le, mikä on syytä pitää mielessä artikkelia lukiessa. Tulokset kertovat korkea- 
koulujen henkilöstön käsityksistä, mutta mitenkään edustava naytteemme ei 
ole, sen paremmin eri korkeakoulujen kuin erilaisten käsitysten osalta. Tämä 
sisältää riskin siitä, että vastaajiksi valikoituivat nimenomaan prosessiin kriit- 
tisesti suhtautuvat henkilöt. Aineiston analyysi toteutettiin aineistolähtöisen 


sisällönanalyysin avulla. 


Tulokset 


Vastauksissa toistuivat samankaltaiset pohdinnat Tampere3-korkeakoulu- 
yhteisön arjesta kehyskertomuksen onnistumis- tai epäonnistumisnäkökul- 
masta riippumatta. Erilaisina teemoina muutosprosessijohdon ja henkilöstön 
välisissä suhteissa voitiin nähdä avoimuus, ajankäyttö, resurssit, allokointi 
ja vallankäyttö. Kollegiaalisuus, luottamus, ja työyhteisöjen erillisyys, jotka 
kaikki vaikuttavat työilmapiiriin ja -motivaatioon sekä tutkimus ja innovatii- 
visuus, joiden taso on yhteydessä omaan työidentiteettiin, näkyivät henkilös- 
töön liittyvissä pohdinnoissa. Esille tulleet opiskeluun liittyvät alateemat oli- 
vat pedagogiikka, työelämälähtöisyys ja monitieteisyys sekä opiskeluilmapiiri 
ja -motivaatio, joihin vaikuttaa esimerkiksi henkilöstön työilmapiiri ja joihin 
muutosjohtamisen onnistuminen vaikuttaa monin eri tavoin. Tärkeimpänä, 
koko aineistoa leimaava ja sen analyysia eteenpäin kuljettavana teemaparina 
nähtiin kuitenkin viestintä ja osallistaminen, jotka ovat muutoksen johta- 


miseen liittyviä strategisia valintoja. Toinen kärkiteemapari, työilmapiiri ja 

työmotivaatio, ovat joiltakin osin seurausta viestinnän ja osallistamisen rat- 
kaisuista ja vaikuttavat luottamuksen syntymisen kautta henkilöstön muutos- 
myönteisyyteen. Kolmanneksi teemapariksi pelkistettiin opiskeluilmapiiri ja 
-motivaatio. 

Viestintä ja osallistaminen näkyivät tuloksissa (n=17/27) selkeästi muu- 
tokseen sitouttavina (onnistumisnäkökulma) tai sitoutumista heikentävinä 
(epäonnistumisnäkökulma) johtamisratkaisuina. Viestinnän ja osallistamisen 
merkitys sitoutumisessa muutokseen ja organisaation toimintakulttuuriin on 
ollut keskiössä muutosjohtamisteorioissa (Kotter 2012; Lewin 1947) ja myös 
aiemmissa tutkimuksissa ja teoreettisissa tarkasteluissa (Hayes 2014, muutos- 
johtaminen prosessina ja prosessin kokonaishallinta; Gill 2002, näky, arvot, 
strategia, voimaannuttaminen, motivointi ja inspiroiminen; Appelbaum ym. 
2017, johtamistyylin tuotokset ja muutosvastarinta), joiden kanssa tämän 
tutkimuksen tulokset olivat yhteneväisiä. Muutamissa vastauksissa esitettiin 
ajatuksia viestinnän ja osallistamisen nykyisestä, heikosta tasosta (ks. Coates 
2009; Vidovich & Currie 2011): 

Koko prosessi oli hyvin sekava (kuka päättää, mitä ja koska) ja oli epäselvää, 

miten siihen voi vaikuttaa. Silloin kun näkemyksiä kysyttiin, oli vaikea hah- 

mottaa, miten saatua tietoa hyödynnettiin. Valmistelu näyttäytyi henkilös- 
tölle kaoottisena, ja edes tiedekunnan johdossa ei tiedetty, mikä on kulloinen- 
kin tilanne (207 TAY). 
Joidenkin vastaajien mielestä koko Tampere3-prosessi on siis vaikuttanut epä- 
selvältä ja hallinnon tiedotuspolitiikka epäluotettavalta. Hierarkkinen johta- 
mistyyli, jossa tiedottamisen ja osallistamisen tavat ovat puutteellisia, on ai- 
heuttanut luottamuspulan johtoon: 


Muutokset tehtiin pienellä porukalla lähes salassa muilta työntekijöiltä. 
Näennäisiä tiedotustilaisuuksia pidettiin, mutta varsinaista vaikuttamis- 


mahdollisuutta ei henkilöstöllä ollut (210 TAY). 
Sen sijaan, että koko yliopistoyhteisö keskustelisi strategisista valinnoista, on- 
kin vastausten mukaan päätökset tehty kollegiaalisen yhteisön selän takana 
(ks. Blaschke, Frost & Hattke 2014). Henkilöstö siis koki, että heidän osallis- 
tamisensa yliopistoa koskevissa asioissa on ollut erittäin puutteellista: Työnte- 


kijät kokevat yhä enenevissä määrin olevansa “vain töissä” yliopistolla, eivätkä 

he juuri koe, että heidän mielipiteitään arvostettaisiin, saati kuunneltaisiin yli- 
opistoa koskevissa asioissa (212 TAY). Kokemuksia vaikutusmahdollisuuksien 
kaventumisesta on raportoitu myös aiemmissa tutkimuksissa (ks. Vidovich & 
Currie 2011, 45). Van Houtte (2007, 826) tarkastelee luottamusta opettajien 
näkökulmasta ja nimeää viisi ulottuvuutta, joista kolme ensimmäistä ja erityi- 
sesti korkeakoulukontekstissa korostuvaa tekijää ovat: 1) luottamus johtoon, 
2) luottamus kollegoihin ja 3) luottamus organisaatioon. Luottamus on mer- 
kittävin tehokkuustekijä koulutusorganisaatiossa, sillä luottamuspula johtaa 
työtyytymättömyyteen, joka puolestaan johtaa alempaan suorituskykyyn, 
poissaolojen kasvuun ja jopa työstä kokonaan pois jäämiseen. 

Luottamuspula sekä siitä seurauksena olevan yhteisen tahtotilan puuttu- 
minen ovat joidenkin aineistossa olleiden skenaarioiden mukaan johtamassa 
motivaation heikkenemiseen ja innovaatiopulaan, eikä muutokseen pystytä 
sitoutumaan. Riskinä on tällöin yliopiston kansallisen ja kansainvälisen kil- 
pailukyvyn sekä vetovoiman heikkeneminen (ks. Välimaa & Nokkala 2014). 
Tilanne Tampere3-prosessissa kärjistyi keväällä 2018 (Siltamäki 2018), kun 
erimielisyys johtosäännön lainmukaisuudesta ja siitä juontuva luottamuspula 
johti ulosmarssiin Tampereen yliopistolta sekä kantelun oikeusministeriölle: 
Etenkin kevään 2018 johtosääntösekoilu osoitti, että siirtymäkauden hallituk- 
sella ei ollut edes halua kuunnella korkeakouluyhteisöä ja se, miten hallituksen 
johto esiintyi mediassa kieli kunnioituksen puutteesta (207 TAY). Luottamus- 
pula ja siitä seuranneet mielenilmaisut näkyivät erityisesti Tampereen yliopis- 
ton kampuksella, TTY ja TAMK taas ovat olleet enemmänkin tarkkailijan 
roolissa. Tämä kuvastaa erilaisia vuosikymmenien aikana muodostuneita kor- 
keakoulukulttuureita ja toimintatapoja, jotka törmäytetään tällaisessa muu- 
tosprosessissa. 

Hayesin (2014) muutosprosessin dynamiikkaa koskevia huomioita tutki- 
musaineistoon mukailtaessa huomataan, että ainakin joidenkin vastausten 
perusteella luottamuspulasta johtuen johdon ja henkilöstön välit ovat kon- 
fliktoituneet. Kokemus, että muutosta on johdettu ylhäältä alaspäin, on ai- 
heuttanut epäluottamusta ja sitä kautta negatiivisia reaktioita johtoa kohtaan 
henkilöstön keskuudessa: Siirtymäkauden hallituksen toimintaa kuvailtaneen 
yhä [viiden vuoden kuluttua] yhteisön sosiaalisen luottamuksen ryöstöpoltoksi 

(210 TAY). Luottamuksen ja muutokseen sitoutumisen ilmapiirin mahdollis- 
taa henkilöstön voimaannuttaminen ja motivointi (Gill 2002) viestinnän ja 
osallistamisen kautta. Joissain tulevaisuusskenaarioissa kävi ilmi pelko, että 
näin ei kuitenkaan tule tapahtumaan: 
Muutosjohtajuuteen ei panostettu tarvittavasti T3-hankkeen aikana. Johta- 
jat olivat liian kiireisiä itse muutosten suunnittelussa, jolloin alaiset olivat 


pitkälti oman onnensa nojassa, sillä todelliselle johtamiselle ja sparraamiselle 
ei juuri ollut aikaa (211 TAY). 


Joidenkin vastaajien mielestä henkilöstön ja opiskelijoiden tehtäväksi on jää- 
nyt — ja jää myös tulevaisuudessa — vain hyväksyä muutokset. Tämän vuoksi 
mahdollisesti jokaiseen hallinnolliseen uudistukseen myös tulevaisuudessa 
suhtaudutaan epäluulolla (ks. Paradeise & Thoenig 2013; Rowlands 2013): 
Hallinnon puheeseen ei voi luottaa, koska yleisesti ymmärretään, että sillä vain 
kaunistellaan uutta strategisen johtajuuden visiota (209 TAY). Tällainen koke- 
mus voi luoda katkeruutta ja muutoshaluttomuutta (Vidovich & Currie 2011). 
Useissa (n=11/27) sekä onnistumis- että epäonnistumisnäkökulmissa 
esiintyneissä vastauksissa viitattiin epäonnistuneen muutosjohtamisen johtu- 
van siitä, että se on tähän mennessä toteutettu muutosjohtamisorganisaation 
taholta ylhäältä alaspäin -tyyppisenä ratkaisuna (Paradeise & Thoenig 2013; 
Kauko 2013, 194; Frolich & Huisman & Sliperseter & Stensaker & Bötas 
2013), kaukana henkilöstön työstä ja arjesta ja jossa viestintä ja osallistaminen 
ovat puutteellista: 
Jos asiat jatkuvat samalla lailla, eli henkilöstöä ei oteta mukaan päätöksiin 
ja kehityksen suuntaamiseen, johtaa se kyynistymiseen ja siihen, että yhteistä 
korkeakoulua on vaikea synnyttää yhteisen tahtotilan puuttuessa. Jos opetus- 
henkilöstön osallistuminen vaikuttamiseen ja kehittämiseen on samanlaista 
kuin nyt, tulokset jäävät heikoksi, ja syntyy kaksi todellisuutta (206 TAMK). 
Kuviossa 1 esitetään aineiston analyysissa löytyneisiin tuloksiin perustuen pel- 
kän managerialistisen ja hierarkkisen ylhäältä alas -johtamistyylin riskitekijät 
korkeakouluyhteisön työilmapiirille, työmotivaatiolle, kilpailukyvylle ja veto- 


voimalle. 

e Viestintä ja 
osallistaminen 
vajavaista 


e Henkilöstön 
sitoutuminen 

muutokseen jää 
toteutumatta 


e Kansallinen ja 
kv-kilpailukyky 
ontuu 


Kuvio 1. Top-down -johtamistyylin riskit korkeakouluyhteisölle 


Epäonnistumisskenaarioissa ennakoitiin paikoin, että jos Tampere3:n ylhääl- 
tä alas -johtamisstrategiaa jatketaan ennallaan, tulee se johtamaan ajankuvan 
muutokseen korkeakoulujen rakenneuudistuksissa: yhteiskunnallisen vaikut- 
tavuuden tuottaminen todetaan paremmaksi vaihtoehdoksi, kun se toteutuu 
pienissä akateemisissa yksiköissä suurten yliopistokeskusten sijaan (ks. Seeber 
ym. 2014): ... ajankuva muuttui ja tajuttiin että suuri ei ole kaunista eikä yli- 
opistojen tehtävä ole pelkästään tuottaa innovaatioita (204 TAY). Jos sen sijaan 
muutosta ryhdytään johtamaan alhaalta ylös henkilöstön asiantuntemusta ar- 
vostaen, henkilöstö voi kokea uudenlaista motivaatiota, kuten eräässä onnistu- 
misnäkökulman tulevaisuusskenaariossa kuvataan: 

Muutosta ei pakotettu nopealla aikataululla ylhäältä alas, vaan ryhdyttiin 

rakentamaan muutosta alhaalta ylös. Motivaatio parani ja monet huomaisi- 

vat uudenlaisen yhteistyön hyödyt (112 TAY). 
Muutamassa onnistumisskenaarion vastauksessa (n= 4/12), jossa katseltiin vii- 
den vuoden päässä olevasta tulevaisuudesta taaksepäin, nähtiin, että vielä on 


mahdollista vaihtaa suuntaa ja johtaa alhaalta ylöspäin: Parannusta on tehty 

kuitenkin siinä, että johto on ymmärtänyt, että sitouttaminen tapahtuu ruohon- 
juuritasolta käsin eikä ylhäältä organisaatiosta (103 TAY). 

Työilmapiiriin, työmotivaatioon ja korkeakoulutyöyhteisön toimivuuteen 
otettiin kantaa suuressa osassa sekä onnistumis- että epäonnistumisskenaa- 
rioita (n=20/27) ja korkeakouluyhteisön taustaorganisaatioiden (TaY, TTY, 
TAMK) erillisyyteen viitattiin myös varsin monessa vastauksessa (n=17/27). 
Epäonnistumisnäkökulmasta katsoen top-down-tyyppisen johtamisen lisäk- 
si korkeakouluyhteisön kampusten erillisyys ja yhteisöllisyyden puuttuminen 
tulevat vaikuttamaan siihen, että työilmapiiri implikoituu avoimena eripurai- 
suutena, mikä puolestaan lisää epävarmuutta, uupuneisuutta ja kyynistymis- 
tä siitäkin huolimatta, että jokainen pyrkii hoitamaan työnsä moitteetta (ks. 
Meyer & Evans 2003). Kiireen tuntu, kireät aikaraamit, joiden puitteissa on 
tehtävä päätöksiä ja tuloksia (Meyer 2007) sekä huono yhteistyön ilmapiiri, 
jossa toinen kampus näyttäytyy toiselle kehityksen tulppana ja toinen taas hal- 
linnon lemmikkinä, estää uuden ja dynaamisen ympäristön toteutumisen, yh- 
teen hiileen puhaltamisen ja keskustelun opetuksen ja tutkimuksen sisällöstä: 

Tieteenalasta riippuen osa porukasta elää yhä vanhaa yliopistoaan kahdessa 

leirissä, osa taas elää uutta yhteistä yliopistoa eikä enää haikaile vanhan pe- 


rään. Luultavasti jako menee samoja linjoja kuin nykyinen vastahankakin. 
TT Y:laiset ja Kauppi sopeutuvat, Kaleva haraa yhä vastaan (201 TTY). 


Yhdistyvien korkeakoulujen kampusten erillisyys aiheuttaa siis riskin yhtei- 
söllisyyden puutteelle ja synergiaetujen saavuttamiselle (ks. Välimaa & Nok- 
kala 2014), ellei ihmisten johtamiseen (Gill 2002) muutoksen johtamisessa 
panosteta. Vaaran paikkana nähtiin se, että vanhat rakenteet ja työyhteisöi- 
dentiteetit jäävät korkeakouluyhteisössä elämään epäonnistuneen muutosjoh- 
tamisen seurauksena vielä viidenkin vuoden kuluttua: Kampusten identiteetti 
on säilynyt erillisenä, eikä todellista synergiaa ole päässyt syntymään, eikä sitä 
myöskään ole osattu asianmukaisesti fasilitoida (209 TAY). Pelkona oli se, että 
ensimmäiset vuodet nähdään erilaisten kulttuurien törmäilynä, jolloin ai- 
noastaan hallinto on yhteinen: 


Henkilökunta ei ole sitoutunutta uuteen korkeakouluyhteisöön, eletään vie- 
lä vanhan organisaatiorakenteen mukaan. Pidetään kiinni aikaisemmasta 

"omasta tontista”, eikä olla valmiita muuttamaan katsantoa uuden yhteisön 
mukaisesti (210 TAY). 


Edeltävä epäonnistumisskenaario kuvastaa hyvin melko yleistä huolta sii- 
tä, että organisaatioiden työkulttuurien yhdistyminen jää haaveeksi. Vanhat 
organisaatiot elävät sekä puheen että käytännön tasolla ja eri kampuksilla 
on toisistaan poikkeavia näkemyksiä korkeakouluyhteisön tulevaisuudesta. 
Vuorovaikutteisuus muuttuu vaativammaksi erilaisten toimintakulttuurien 
rajapinnoilla jättäen kollegiaalisen toiminnan haaveeksi erilaisista yhteistoi- 
mintayrityksistä huolimatta, koska johtamisessa keskitytään enemmän hal- 
lintohierarkioiden vahvistamiseen kollegiaalisten struktuurien heiketessä 
(Bleiklie & Kogan 2007). Toisaalta joissakin onnistumisskenaarioissa nähtiin 
Tampere3-uudistuksen mahdollistama yhteistoiminnallisuuden merkitys ho- 
risontaalisella, kollegiaalisella tasolla ja mahdollisuus resurssien runsaampaan 
allokointiin tutkimukselle, mikä synnyttäisi odotettuja tuotoksia innovoin- 
nin ja uuden tutkimuksen kautta ja vahvistaisi yhteisöllisyyttä entisestään: 
Tampere3-korkeakouluyhteisö työskentelee tiiviisti yhdessä toinen toistaan 
arvostaen. Kun ollaan opittu tuntemaan toisia paremmin, niin ymmärre- 
tään paremmin sekä ammattikorkeakoulun että yliopiston tutkintojen yh- 
teiskunnalliset tehtävät. Yhteiset teemalliset ryhmät toimivat aktiivisesti ja 
ryhmään tuotetaan uusinta tietoa ko. alueelta (114 TAMK). 
Yhteistoiminnallisuus ja hyvä yhteishenki kollegiaalisen verkottumisen ja ar- 
vostuksen kautta ovatkin se perusta, jolle yhteisen hyvän rakentuminen kor- 
keakouluorganisaatiossa perustuu (Parks, Joireman & Van Lange Paul 2013) ja 
tätä voidaan hallinnon taholta edistää tietoisesti: 
Viiden vuoden kuluttua korkeakouluyhteisössä monitieteellinen yhteistoi- 
minta on arkipäivää. Muutosjohtamisessa onnistuttiin, kun luotiin riit- 
tävästi resursoidut puitteet yhteistyölle. Etenkin kiinnitettiin huomiota 
tutkimuksen ja opetuksen dialogin vahvistamiseen riittävin aika- ja henki- 
löstöresurssein (111 TAY). 
Korkeakoulutuksen tulevaisuus ei siis nojaa niinkään akateemisten organi- 
saatioiden mahdollisimman tehokkaaseen hallinnolliseen organisointiin, 
vaan kykyyn luoda arvostuksen ja luottamuksen ilmapiiri (Coates 2009), joka 
ruokkii yhteistyötä ja luovaa työskentelyä. Tämä on epäonnistumisskenaa- 


rioiden mukaan vaarassa unohtua: —— työilmapiirin huonontuminen ei enää 

houkuttele nuorempia töihin yliopistoon samanaikaisesti, kun talouden muu el- 
pyminen houkuttelee osaajia yritysmaailmaan ja laajenevien julkisten sektorien 
palveluyhtiöiden palvelukseen (205 TAY). 

Aineistosta kävi ilmi joidenkin vastaajien kokemukset huonosta ilma- 
piiristä, jonka nähtiin laskevan työmotivaatiota ja jonka nähtiin juontuvan 
kokemuksista hämärän ja sekavan uudistuksen aiheuttamasta väsymykses- 
tä, pelosta, epävarmuudesta ja muutoksen johtamisen hallitsemattomuuden 
tunteesta. Tämä saa opettajat ja tutkijat miettimään omaa tulevaisuuttaan 
Tampere3-korkeakouluyhteisössä: Pelko ja epävarmuus määrittelee entistä 
enemmän akateemista uraa ja nuoret tutkijat tähyävät jatkuvasti muihin kor- 
keakouluihin (209 TAY). Pelkoja ja epävarmuutta aiheuttanee eritoten koke- 
mukset muutoksen johtamisen hallitsemattomuudesta: Keskustakampuksella 
hämmiästellään viiden vuoden ja yhtä monen hallintotieteellisen tutkimuksen 
jälkeen, miten muutosprosessin toteuttajat eivät ole lukeneet ilmeisesti yhtään 
kriittistä organisaatiotutkimusta, jonka pohjalta uudistus oltaisiin voitu viedä 
maaliinsa, jos ei onnistuneesti niin ainakin suhteessa onnistuneemmin (209 
TAY). Henkilökunnan näkemyksen mukaan muutoksen johtaminen ei ole 
ollut näkyvän systemaattista eikä ole ainakaan näkyvästi perustunut organi- 
saatio- ja johtamistutkimukseen. 

Tulevaisuuden vaikean ennustettavuuden takia on odotettavissa, että 
henkilökunnan vaihtuvuus on suurta ja tapahtuu paljon aikaistettuja eläköi- 
tymisiä. Joistakin epäonnistumisskenaarioista ilmeni myös huoli siitä, että 
työntekotavat ja -järjestelmät vaihdetaan toisiin ja että tietojärjestelmät ja hal- 
lintopalvelut yhdistyvät liian hitaasti, jolloin työtaakka lisääntyy samaa tahtia 
tuotosvaatimusten kanssa: yhteisö ei ole vieläkään ottanut kunnolla näkyväksi 
tavoitteekseen digitaalista T3-yhteisöä, mikä näkyy prosessien hankalina toteu- 
tuksina ja manuaalisen työn määrässä (211 TAY). Vaikka monissa skenaarios- 
sa otaksuttiin, että erillisistä identiteeteistä ei päästä eroon herkästi, oli vas- 
tauksista kuitenkin tulkittavissa optimistisia näkymiä hyvään kollegiaaliseen 
yhteistyöhön, mikäli sille annetaan tilaa moniammatillisten yhteistyöverkos- 
tojen kautta: Uusi korkeakouluyhteisö on viiden vuoden kuluttua jo muodostu- 
nut ainakin siltä osin, että hallintorakenteet ovat toimivat, koulutukset suju- 
vat ja tutkimustakin tehdään jo yli kampusrajojen (113 TAY). Tätä kehitystä 


AIKAMME KASVATUS: VAIN MUUTOS ON PYSYVÄÄ? 333 
— 14 ELÄYTYMISMENETELMÄTUTKIMUSTA 


Pia-Christina Roth & Sini Teräsahde & Marita Mäkinen & Jari Eskola 


jouduttaisivat kannustimet, jotka edesauttaisivat henkilöstön sitoutumista 
muutokseen ja korkeakouluyhteisön arkeen (ks. Meyer & Evans 2003), kuten 
aineistostakin kävi ilmi: Tutkimusyhteistyö eri alojen välillä lisääntyi huimasti, 
kun uusi yliopisto tuki sitä pienten kannustimien, eli parhaille yhteistyöideoille 
myönnettyjen rahallisten tukimuotojen avulla (108 TAY). 

Kokemus ylhäältä alaspäin -tyyppisestä johtamisesta, pelko tulevan kor- 
keakouluyhteisön erillisyydestä ja tarpeellisten uudistusten toteuttamatta 
jäämisestä, sekä hyvien toimintatapojen ja käytäntöjen kehittämisen pysähty- 
neisyydestä tekevät työsuhteen henkisestä pohjasta erittäin hataran: Organi- 
saatiomuutokset asettuvat pedagogisten uudistusten edelle, ja työrauha on muis- 
to vaan kun henkilöstöä vaaditaan sitoutumaan uusiin toimintoihin, rooleihin, 
ja mittareihin (209 TAY). On luonnollista, että muutoksen yhteydessä on 
aina vastarintaa, niin korkeakouluissa kuin kaikissa muissakin organisaa- 
tioissa (Gilley, Godek & Gilley 2011). Tästä syystä muutoksen johtamisessa 
tehdyt strategiset valinnat, kuten koko korkeakouluyhteisön kuuntelemi- 
nen, osallistaminen ja palkitseminen (ks. Appelbaum, Degbe, MacDonald & 
Nguyen-Ouang 2015) vaikuttavat henkilöstön haluun sitoutua muutokseen. 
Näistä valinnoista riippuu, voidaanko muutos hyväksyä osaksi organisaation 
elinkaarta vai asettuuko korkeakouluyhteisö Tampere3-identiteetin puuttu- 
essa muutosvastarintaan (ks. van Dijk & van Dijk 2009). Positiivisten tule- 
vaisuusskenaarioiden mukaan tiedottamis- ja osallistamiskäytäntöjen muut- 
taminen avoimeksi ja yhteisöä muutokseen sitouttavaksi johtamiseksi johtaa 
luottamuksensa johtoon saavuttaneeseen, yhtenäiseen ja hyvinvoivaan yhtei- 
söön, joka kokee voivansa vaikuttaa asioiden kulkuun. Näin muodostuu sekä 
johtamisen että vuorovaikutuksen osalta sujuvasti toimiva organisaatio, jonka 
ilmapiirissä on mahdollista tehdä sekä pedagogisia että tutkimuksellisia arjen 
innovaatioita (Parks ym. 2013). 

Opiskelijoiden tulevaisuuteen liittyviä pohdintoja oli lähes puolella vastaa- 
jista (n=12/27) siitä huolimatta, että kehyskertomuksissa ei opiskelijoita nos- 
tettu esille. Merkittävä osa vastaajista pohti siis muutosta paitsi oman työnsä 
näkökulmasta, myös opiskelijoiden ja yhdistyneen korkeakoulun tarjoaman 
koulutuksen näkökulmista. Onnistuneen muutoksen johtamisen tulokset 


ilmenevät lopulta laadukkaana koulutuksena ja motivoituneina opiskelijoi- 

na. Jos monialaisen ja -tieteellisen koulutuksen toteuttaminen onnistuu ja 
muutoksen johtamisen seurauksena kampusten yhteistyö sujuu hyvin, tut- 
kinto-ohjelmat keräävät kiinnostuneita ja motivoituneita opettaja ja opiskeli- 
joita jokaiselta kampukselta: Kandi-maisteri-vaiheen opiskelijat uskaltavat jo 
hypätä TAMK:n ja TTY:n yhteisiin projektiopintoihin ja saavat täältä hienoa 
projektiosaamista toimiakseen tulevaisuuden töissään laaja-alaisessa ammatil- 
lisessa yhteisössä (105 TAY). Erityisen tärkeänä ja mahdollisena muutosjohta- 
misen onnistumisen seurauksena tulevaisuusskenaariossa nähtiin joustavien 
siltaopintojen lanseeraaminen eri tieteenalojen yhdistämisessä, etenkin teoria- 
ja käytäntöpainotteisten opintojen välillä: Teoreettisesti suuntautuneille lah- 
jakkaille AMK:sta valmistuneille on löydetty toimiva silta-opintopaketti, jotta 
siirtyminen maisteriopintoihin tapahtuu opiskelijan sekä koulutusohjelman nä- 
kökulmasta kivuttomasti (105 TAY). 

Skenaarioissa ennakoitiin, että ristiinopiskelu ei kuitenkaan välttämät- 
tä suju saumattomasti sen vuoksi, että kampusten lähtökohtaiset alat — ter- 
veys, tekniikka ja yhteiskunta — ovat täysin erilaiset ja voivat tuntua vaikealta 
opiskella, jos niihin ei ole perehtyneisyyttä. Toisaalta onnistumisnäkökulma- 
pohdinnoissa nähtiin, että työelämälähtöisyys on opiskelijoille etu: Ammat- 
tikorkeakoulun käyttämä pedagogiikka ja työelämälähtöisyys on houkutellut 
tiedeyliopiston opiskelijoita opiskelemaan myös AMK:n opintotarjontaa (114 
TAMK). Merkityksellisinä ristiinopiskelun hyötyinä aineistossa mainittiin 
opiskelijoiden kannalta projektiosaaminen, monitieteisyyden arvostaminen ja 
opintokokonaisuuksien oikean kohdentamisen tunnistaminen: 

Kaikilla tutkinnoilla on omat erityispiirteensä ja niitä arvostetaan ja hyö- 

dynnetään monialaisissa opiskeluryhmissä ja hankkeissa. Tampere3-korkea- 

kouluyhteisön jäsenet kertovat ylpeänä työympäristöstään ja onnistumisis- 
taan (114 TAMK). 
Tällainen opiskelijoiden voimaannuttaminen heidän kehittämisekseen ja 
identiteettinsä vahvistamiseksi edistää muutosta (ks. Tam 1999) ja kumuloi- 
tuu korkeakouluyhteisön tulevaan arkeen. Kirjoittajien mukaan muutoksen 
johtamisen epäonnistuessa opiskelijoiden etu jää Tampere3-prosessissa ja seu- 
raavan viiden vuoden aikajänteellä taka-alalle: Opiskelijat alkavat suosia muita 


yliopistoja vaikean tilanteen vuoksi ja ministeriö painostaa Tampere3-yliopistoa 

radikaaleihin uudistuksiin (205 TAY). Osallistumisen tunne sekä organisaa- 
tion positiivisen työilmapiirin vaikuttama vakaus ja innovointi vaikuttavat 
opiskelijoiden opiskelijatyytyväisyyteen ja ovat korkeakouluyhteisön kilpailu- 
valtteja paitsi perustutkinto-opiskelijoiden, myös nuorten tutkijoiden parissa, 
kun taas päinvastainen skenaario vie poispäin. 

Onnistumisnäkökulman vastauksissa näkyi varovainen optimismi Tam- 
pere3-prosessin onnistumiseen, mikäli muutosjohtamiseen tehdään korja- 
usliikkeitä henkilöstöä kuuntelevampaan ja osallistavampaan sekä heidän 
asiantuntemustaan kunnioittavampaan suuntaan. Tästä todennäköisesti 
seuraisi työilmapiirin ja työmotivaation lisääntyminen, kollegiaalisuus sekä 
opiskelijoiden voimaantuminen. Myönteisiä seurauksia olisivat myös monitie- 
teisyyden toteutuminen sekä uusimman tutkimustiedon menestyksekäs tuot- 
taminen ja innovointi, jotka johtaisivat koulutusorganisaation kilpailukyvyn 
kasvuun ja menestykseen hyödyttäen sitä kautta koko yhteiskuntaa (Välimaa 
& Nokkala 2014). Yksilöiden sitoutuminen muutokseen on mielenlaatu, joka 
on välttämätön organisaatiomuutoksen menestykselle (Herscovitch & Meyer 
2002) — eikä pelkästään positiivisena käytöksenä, vaan tietoisena haluna tu- 
kea ja työskennellä organisaation menestyksen puolesta (Choi & Ruona 2011) 
toimien samalla muutosagentteina (Cai, Pinheiro, Geschwind & Aarrevaara 
2016) opiskelijoiden suuntaan (Doring 2002). Tähän myös positiivisissa tule- 
vaisuusskenaarioissa viitattiin Tampere3-identiteetin muodostumisen kautta: 
kun koetaan sitoutumista muutokseen, omasta työyhteisöstä voi olla ylpeä ja 
iloita omasta kontribuutiosta opetukselle ja tutkimukselle. Organisaatio- 
kontekstissa muutokseen liittyvään sitoutumiseen liittyy Appelbaumin ym. 
(2017) mukaan eri variaatioita, kuten esimerkiksi muutosvaikutusten suotui- 
suus, henkilöstön osallisuus, avoimuuspolitiikka sekä proseduurien ja vuoro- 
vaikutteisuuden oikeudenmukaisuus. 

Epäonnistumisskenaarioissa sen sijaan nähtiin korkeakouluyhteisö — mi- 
käli nykyinen johtamistyyli jatkuu ennallaan — sekavana ja ei-motivoivana 
työympäristönä, jolloin menetettäisiin mahdollisuus niihin etuihin, joita 
Tampere3:n yhdistyminen muuten toisi mukanaan. Lisäksi jouduttaisiin luo- 
pumaan tutuista ja hyväksi koetuista, yhteisöllisistä puitteista. Koska muutos- 
prosessi koettiin sekavaksi ja kaoottiseksi, eikä vaiheistetuksi ja ennakoiduksi 


336 JARI ESKOLA & ILONA NIKANTO & SATU VIRTANEN (TOIM.) 


Muutoksen johtaminen korkeakoulujen yhdistyessä 


(vrt. Kotter 2012), odotukset uutta korkeakouluyhteisöä ja sen johtamista koh- 
taan olivat sävyltään negatiiviset — siitäkin huolimatta, että muutosprosessin 


johto ei ole sama kuin tulevan korkeakouluyhteisön johto. 


Pohdinta ja johtopäätökset 

Tutkimuksessa tarkasteltiin sitä, millaisia käsityksiä Tampere3-henkilöstöllä 
on muutosprosessin johtamisesta ja muutokseen sitouttamisesta sekä sitä, mi- 
ten näissä onnistuminen oletettavasti ilmenee tulevan korkeakouluyhteisön 
arjessa tulevina vuosina. Tampere3-prosessin johtamisessa tehdyt ratkaisut 
ovat herättäneet siinä osallisina olevien korkeakoulujen tutkimus- ja opetus- 
henkilökunnan keskuudessa runsaasti keskustelua, kritiikkiä ja huolta. Hen- 
kilöstön vastauksista heijastui näkemys siitä, että viestinnän ja osallistamisen 
heikon tason vuoksi Tampere3 on vaarassa jakautua erillisiksi, nurkkakuntai- 
siksi ja omaa reviiriä puolustaviksi taisteluareenoiksi, mikä vääjäämättä heijas- 
tuu paitsi työilmapiiriin ja yhteisöllisyyden kokemukseen, myös tutkimuksen 
ja opetuksen tasoon. Negatiivisia reaktioketjuja (Hayes 2014), joita ilmeni 
korkeakoulujen yhdistymisprosessista käytävästä keskustelusta, oli jo alkanut 
syntyä tutkimuksen teon aikana, mikä kenties väritti myös optimistisemmin 
muutokseen aiemmin suhtautuneiden ajatuksia. Vastauksista löytyi oletuksia, 
ideoita ja pohdintoja, jotka liittyivät niin muutosjohtamisteemaan, kuin myös 
henkilöstöön, opiskeluun ja opiskelijoihin. Edellä mainittuja pohdittiin eri- 
tyisen paljon viestinnän ja osallistamisen näkökulmista sekä onnistumis- että 
epäonnistumiskertomuksissa. 

Elaytymismenetelmalla kerätyt tarinat heijastelivat ajatusta johtamistyy- 
lin merkityksestä muutokseen sitouttamisessa. Vastausten mukaan top- 
down-tyyppiseksi kuvailtu johtamistyyli ei sitouta korkeakouluyhteisöä 
muutokseen, sillä henkilöstöä vaivaa tunne salailusta sekä arvostuksen ja vai- 
kutusmahdollisuuksien puutteesta. Tämä tunne on luonut epäluottamuksen 
ilmapiirin ja epävarmuutta tulevaisuudesta. Pelkona on lisääntyneet vaati- 
mukset ja työtaakka, työrauhan katoaminen, tutkimuksen ja opetuksen jää- 
minen paitsioon sekä uudet mahdolliset organisaatiomuutokset. Epäonnis- 


tuneen muutosjohtamisen pelättiin aiheuttavan henkilökunnan siirtymistä 

yritysmaailmaan ja opiskelijoiden sekä nuorten tutkijoiden hakeutumista 
toisiin korkeakouluihin. Onnistumisnäkökulmavastauksissa oli nähtävissä 
myös luottamusta siihen, että ajan myötä johtamisessa tavoitetaan yhteistyön 
ja kuuntelemisen kulttuuri suhteessa henkilöstöön. Lisäksi optimistisia nä- 
köaloja loivat henkilöstön ammatillisuus ja huippuosaamisen yhdistyminen, 
kansainvälisyys, avoin ja vaihteleva oppimis- ja työskentely-ympäristö ja mo- 
nitieteisyys. Nähtävillä oli myös halu uskoa yhteisöllisyyden kokemuksen 
syntymiseen, joka luo positiivista työilmapiiriä ja edistää organisaation tavoit- 
teiden toteutumista. Tavoiteltaessa henkilöstön sitoutumista muutokseen ja 
sitä kautta koko organisaation menestystä, on sekä tämän tutkimuksen että 
aiempien tutkimustulosten mukaan kannattavaa käyttää alhaalta-ylös-johta- 
mistyyliä muutoksen johtamisessa niin paljon kuin mahdollista. Tämä johta- 
mistyyli tuottaa yhteisöön luottamusta, vastavuoroista kunnioitusta ja sitou- 
tumista korkeakouluyhteisön arvoihin. Se synnyttää energiaa ja halua tarjota 
oma osaaminen koko organisaation hyödyksi yhteisten päämäärien tavoittami- 
seksi. Tämä taas tuottaa erinomaiset mahdollisuudet kasvattaa kilpailuasemaa 
muiden korkeakoulujen joukossa sekä kansallisella että globaalilla tasolla ja 
antaa hyvän alustan niille innovaatioille ja yhteiskunnallisille tuotoksille, joita 
valtionhallinto korkeakoulujen yhdistymisen kautta tavoitteleekin (Vidovich 
& Currie 2011; Virtanen 2014; Välimaa & Nokkala 2014). Erityisesti korkea- 
kouluorganisaatioon yksisuuntainen ylhäältä-alas-johtaminen ei sovi, sillä 
ilman akateemisen henkilöstön panosta korkeakoulu ei onnistu tavoitteiden 
saavuttamisessa (Virtanen 2014). 

Muutoksen johtamisessa tulisi kiinnittää huomiota siihen, että ihmiset 
ovat korkeakouluyhteisön merkittävin resurssi (Tam 1999). Korkeakoulun 
menestys riippuu siinä työskentelevien ihmisten menestyksestä, niin kuin uu- 
den Tampereen yliopiston slogan asian ilmaisee: Ihminen ratkaisee. Sen sijaan, 
että muutoksen johtaminen keskittyisi vain rakenteiden uudistamiseen, tulisi 
pääroolissa olla ihmisten johtaminen (Gill 2002), jossa tavoitteena on yhtei- 
söllinen ja innovatiivinen työyhteisö. Tämä johtaa yhteistyön ja luottamuksen 
ilmapiiriin ja on menestyksen kannalta paljon tärkeämpää kuin ne rakenteet, 
joiden sisällä toimitaan (Ouinn & Cameron 1988). Korkeakoulujohtaminen 


vaatii puskurina toimimista yhteiskunnan vaatimusten ja akateemisen maail- 

man välillä. Käytännössä tämä tarkoittaa ajan ja työrauhan turvaamista aka- 
teemisen luovuuden ja osaamisen kehittymiselle. (Virtanen 2014.) 

Tutkimusaineisto viittaa siihen, että muutoksen johtamisen onnistuminen 
riippuu henkilöstön halusta työskennellä huolimatta työympäristönä toimi- 
vista rakenteista. Osa henkilöstöstä pystyi suuntaamaan katseensa organisaa- 
tiorakenteista ja hallinnollisesta myllerryksestä kohti opiskelijoita ja heidän 
koulutuksensa tukemiseen liittyviin asioihin tulevassa yliopisto-organisaa- 
tiossa. Strateginen johtaminen, etenkin muutosvaiheessa, tulisikin sitoa pit- 
kän aikavälin tavoitteisiin (Virtanen 2014). Muutosjohtamisessa onnistumi- 
sen avaimet ovat yhteistyössä ja osallistamisessa. Tästä syystä avoimuus, joka 
synnyttää luottamusta ja sitä kautta sitoutumista korkeakoulun arvoihin ja 
päämääriin, on muutoksen johtamisessa välttämätöntä (Tam 1999) ja tämän 
kaltaiset johtamisodotukset toistuivat myös tämän tutkimuksen aineistossa. 
Luottamuksen saavuttamisen ja muutoksen onnistuneen toteuttamisen kan- 
nalta näyttäisi olevan tärkeää, eritoten tutkimusta tekevässä korkeakouluyh- 
teisössä, perustaa muutoksen johtaminen tutkittuun tietoon, joka avoimesti 
viestittynä loisi tunnetta johtamisen systemaattisuudesta ja vähentäisi epä- 
määräisyyden tunteiden ja turhien pelkojen syntymistä (ks. Aaltonen ym. 
2017). 

Tampere3-tutkimus- ja opetushenkilökunnan näkökulmasta muutoksen 
johtamisessa luottamus oli tärkeimmässä roolissa muutokseen sitouttamiselle. 
Luottamus on perusta, jolle suhteet rakennetaan — niin myös akateemisessa 
työssä. Luottamuksen puute nähtiin seurauksena viestinnän ja osallistami- 
sen epäonnistumisesta. Kyse ei ole siis pelkästään organisaatioympäristön li- 
sääntyneestä turvallisuudesta, vaan myös sen varmistamisesta, että ongelmat 
voidaan luottamuksen rakentamisen kautta kohdata (ks. Coates 2009). Orga- 
nisaatioteorioissa luottamusteema toistuu usein ja kuten aiemmissa tutkimuk- 
sissa on todettu, se on tunnetila, jonka avulla muutos saadaan vakiintumaan 
ja henkilöstö sitoutumaan muutokseen (Juppo 2011). Luottamusta kuvataan 
alueeksi, jossa odotukset kohtaavat ja jonka perusedellytyksiä ovat rehelli- 
syys ja avoimuus (Vidovich & Currie 2011). Näitä asioita peräänkuulutettiin 
aineistosta esille tulleissa pohdinnoissa. Näistä voidaan päätellä, että Tampe- 


re3-tutkimus- ja opetushenkilökunnan näkökulmasta luottamus saavutetaan 

parhaiten johtamisella, jossa strategiana on salailematon viestintä ja jossa pää- 
töksentekoon osallistetaan koko yhteisö (ks. Farnham & Horton 2003). 

Johtopäätöksenä on, että luottamus nähtiin korkeakouluhenkilöstön nä- 
kökulmasta avaimena muutosmyönteisyyteen ja vastauksena tutkimuskysy- 
myksenä olleeseen muutokseen sitoutumiseen. Kuten Kauko (2013) toteaa, 
asiat joista ei puhuta ja joita ei politisoida, ovat itse asiassa vaikuttavimpia. 
Luottamus on aihe, josta ei korkeakoulujen rakenneuudistuksia käynnistet- 
täessä yleensä puhuta, mutta se on kuitenkin ratkaisevassa asemassa siinä, 
kuinka muutoksen johtamisessa koetaan onnistuneen. Luottamus synnyttää 
sitoutumista ja kiinnittymistä organisaation pitkän aikavälin tavoitteisiin, 
jotka korkeakouluissa tarkoittavat visioita koulutuksen, tutkimuksen ja yh- 
teiskunnallisen vuorovaikutuksen tehtävien hoitamisesta tulevaisuudessa. 
Tutkimus- ja opetushenkilökunnan kertomusten perusteella korkeakoulujen 
yhdistymiseen liittyvästä muutoksesta selviydytään luottamusta herättävällä 
avoimella viestinnällä ja osallistamisella sekä kiinnittämällä katse opiskelijoi- 
hin ja uuden korkeakouluyhteisön entistä monipuolisempaan ja laadukkaam- 
paan koulutukseen. 

Johdanto 


Työn, sen tekemisen tapojen ja osaamisvaatimusten kiihtyvät muutokset ovat 
olleet eri alojen tutkijoiden ja asiantuntijoiden kasvavan kiinnostuksen koh- 
teina. Muutosta on tarkasteltu laajimmillaan neljäntenä teollisena vallanku- 
mouksena, jossa esimerkiksi keinoäly, koneoppiminen, robotiikka, nanotek- 
nologia, bioteknologia ja 3D-tulostus tulevat osaksi ihmisen elinympäristöä ja 
kokemusmaailmaa. Uudet teknologiat muuttavat nykyisiä ammatteja ja syn- 
nyttävät uusia, mikä edellyttää aktiivista sopeutumista ja muutosherkkyyttä 
niin yksityisen, julkisen kuin kolmannen sektorinkin toimijoilta. (World Eco- 
nomic Forum 2016a.) Uusien teknologioiden ja työn muotojen on esitetty vaa- 
tivan uudenlaisia taitoja ja osaamista haastaen samalla muodollisen koulutuk- 
sen käytännöt, tavoitteenasettelun ja oppimisen arvioinnin. Usein toistetun 
sanonnan mukaan valmistamme oppilaita töihin, joita ei vielä ole, käyttämään 
teknologioita, joita ei ole vielä keksitty, ratkaisemaan ongelmia, joiden emme 


vielä edes tiedä olevan ongelmia (ks. Trilling & Fadel 2009, 3). Samasta näkö- 

kulmasta on arvioitu, että jopa 65 % alakoululaisista päätyy lopulta sellaisiin 
uusiin ammatteihin, joita ei ole vielä edes olemassa (World Economic Forum 
2016a; Euroopan komissio 2017) ja jopa 50 % teknisen korkeakouluopiskelijan 
ensimmäisenä vuonna hankitusta osaamista on vanhentunut neljäntenä opis- 
keluvuotena (World Economic Forum 2016a). 

Muodolliselle korkeakoulutukselle esitetyn haasteen mukaan vallitsevassa 
muutostilanteessa alakohtaisen substanssin hallitseminen ei enää riitä, vaan 
2000-luvun oppijan tulisi olla yhdistelmä ”tietoja, taitoja ja luonnetta? (Luo- 
ma-aho & Sulopuisto 2017). Enää ei vaikuta riittävältä opettaa ammatissa 
suoraan tarvittavia taitoja, vaan opiskelijoiden tulee omaksua joustavuutta, 
laaja-alaista osaamista ja kykyä sopeutua muutoksiin. Luovuus, kriittinen ajat- 
telu, aloitteellisuus ja ongelmanratkaisukyky ovat tärkeitä taitoja selviytyäk- 
semme monimutkaisuudesta ja muutoksesta nykypäivän yhteiskunnassa. (Eu- 
roopan komissio 2018; Luoma-aho & Sulopuisto 2017.) Ongelman ratkaisuna 
on erilaisissa raporteissa ja selvityksissä nähty uudenlaisten työelämätaitojen 
liittäminen ja niiden arviointi yhä voimakkaammin osaksi muodollista kor- 
keakoulutusta, jopa sen keskiöön. Eri yhteyksissä ja näkökulmasta riippuen 
voidaan puhua myös 2000-luvun taidoista, geneerisistä taidoista, avaintaidois- 
ta tai pehmeistä taidoista (Trilling & Fadel 2008; Linden, Annala & Mäkinen 
2016; Binkley ym. 2012; Martin 2018; Euroopan komissio 2018). Tässä tutki- 
muksessa tällaisia perinteisiä oppialoja ja oppiainerajoja ylittäviä ja työelämän 
uusista osaamisvaatimuksista nousevia taitoja kutsutaan tulevaisuustaidoiksi. 

Vaatimus tulevaisuustaitojen linkittämisestä ja sijoittamisesta osaksi kor- 
keakoulutusta tai jopa sen keskiöön synnyttää joitain perustavanlaatuisia jän- 
nitteitä. Korkeakoulutus on perustunut historiallisesti tieteenalakohtaiseen 
tietoon ja tämän tiedon logiikan ja suhteiden siirtämiseen seuraavalle suku- 
polvelle (esim. Young 2011). Tulevaisuustaitojen kritiikki formaalin koulutuk- 
sen kehyksessä perustuu kysymykseen siitä, voiko tällaisia taitoja kehittää eril- 
lään tieteenalakohtaisesta substanssista. Tutkimukseen perustuva koulutus 
on historiallisesti lähtenyt siitä, että tieto ja sen logiikka on myös taidollisen 
osaamisen ja ymmärtämisen perustalla. Siksi näiden taitojen lisäämistä ope- 
tussuunnitelmaan tai niiden arviointia ei ole aina pidetty korkeakoulutukseen 


sopivana. Sinällään tulevaisuus- ja työelämätaitojen opettaminen on nähty 

tärkeänä osana koulutusta, mutta viime aikoina tutkijat ovat huolestuneet sii- 
tä, näyttäytyvätkö tällaiset taidot opiskelijalle ja toisaalta instituutiolle jopa 
liian houkuttelevilta tieteenalaperustaisen ja teoreettisen aineksen rinnalla. 
(Wheelahan 2009; 2010). Tämän takia eräät tutkijat ovat alkaneet puhua kor- 
keakoulutuksen opetussuunnitelman kriisistä. Kriisiytymisen on ajateltu joh- 
tuvan siitä, että tieteenalakohtainen tieto on syrjäytetty opetussuunnitelman 
keskiöstä. (Wheelahan 2010; Young 2013.) 

Digitaaliset osaamismerkit ovat yksi ajankohtainen ja viime aikoina laa- 
jalti esillä ollut keino pyrkiä ratkaisemaan tulevaisuustaitojen ja niiden tun- 
nustamisen ongelmaa, niin muodollisen koulutuksen ulkopuolella kuin se 
sisälläkin (esim. Bowen & Thomas 2014; Education Design Lab 2017; Raish 
& Rimland 2016). Osaamismerkkien taustalla on informaaliin koulutukseen 
liittyvä perusajatus, jonka mukaan oppimista tapahtuu olennaisesti myös 
perinteisen luokkahuoneen ulkopuolella, kuten projekteissa, harrastuksissa, 
internetissä ja järjestötoiminnassa. Erilaisten epämuodollisten mutta tavoit- 
teellisten oppimistapahtumien yhteydessä oppijat kehittävät ja jalostavat tu- 
levaisuustaitojaan, mutta näin hankittua osaamista on vaikeaa saada näkyviin 
formaalin koulutuksen arviointijärjestelmissä ja osana rekrytointiprosesseja 
yleisemminkin. Osaamismerkkien syntymisen taustalla oli tavoite kehittää 
sellainen konsepti, joka mahdollistaa formaalin ja informaalin oppimisen 
lisäksi myös non-formaalin oppimisen kautta saatujen taitojen ja osaamisen 
tunnistamisen ja tekee ne näkyviksi ja vertailtaviksi. Näin osaamismerkit toi- 
mivat siltana formaalien, non-formaalien ja informaalien koulutuskonteks- 
tien välillä mahdollistaen hyvin erilaisten taitojen tunnustamisen oppimisen 
sijainnista ja tavasta riippumatta. Merkkien ajatellaan tukevan muun muassa 
oppimispolkujen tallentamista, saavutusten viestimistä, motivointia sekä in- 
novointia ja joustavuutta. (Mozilla Foundation, Peer 2 Peer University & The 
MacArthur Foundation 2012; Blackburn, Porto & Thompson 2016). 

Tässä artikkelissa tarkastelemme eläytymismenetelmän avulla tuotettujen 
kirjoitelmien välittämää kuvaa osaamismerkeistä ja tulevaisuustaitojen tun- 
nustamisesta korkeakoulutuksessa. Tarkoituksemme on selvittää, millaisia 
tulevaisuustaitoja merkkien avulla voitaisi tunnustaa ja millaisia perusteita tai 


esteitä merkkien hyödyntämiselle on löydettävissä muodollisessa koulutuk- 

sessa. Osaamismerkit tarjoavat mahdollisuuden tarkastella myös yleisemmin 
tulevaisuustaitoihin ja niiden tunnustamiseen liittyviä jännitteitä korkea- 
koulutuksessa. Viimeisen kolmen vuosikymmenen aikana ja erityisesti osana 
Bolognan prosessia korkeakoulutukseen tuodut osaamisperustaisuuden ja 
osaamistavoitteiden periaatteet ovat heijastuneet voimakkaasti koulutusajat- 
teluun (esim. Mäkinen & Annala 2010). Osaamismerkkien myöntäminen 
osana muodollista koulutusta on yksi käytännöllinen osoitus osaamisperus- 
taisuuden liittymisestä yhdeksi keskeisistä korkeakoulutuksen suurista ker- 
tomuksista. Osaamismerkit osana muodollista koulutusta viittaavat ainakin 
kahteen tunnistettavaan ulottuvuuteen, tieteenalakohtaisesta tiedosta erilli- 
sen osaamisen tunnistamiseen ja tunnustamiseen (tulevaisuustaidot) sekä toi- 
saalta osaamisperustaiseen ajatteluun, jossa yleisemmän tieteenalakohtaisen 
tiedon karttumisen sijasta tähtäyspisteenä on henkilökohtaisen työelämäkom- 
petenssin lisääminen yksilön omia tavoitteita ja vahvuuksia tunnistamalla ja 
hyödyntämällä. Tässä mielessä osaamismerkkien voidaan ajatella tuovan muo- 
dollisen koulutuksen sisään osin uudenlaisen arviointiin ja tutkintoajatteluun 
liittyvän logiikan, jossa henkilökohtaista opetussuunnitelman ulkopuolista 
osaamista tunnustettaisiin virallisten kurssisuoritusten ja arvosanojen rinnal- 
la. Logiikalla on kuitenkin selkeä ajatuksellinen yhteys vallitsevaan korkea- 
koulutuksen opetussuunnitelma-ajatteluun, jossa osaamisperustaisuus ja tule- 
vaisuustaidot on yhä voimakkaammin liitetty myös muodollisen koulutuksen 
lähtökohdiksi. 

Tulevaisuustaidoista ei ole maailmanlaajuisesti yhteisesti sovittua määri- 
telmää tai viitekehystä (Martin 2018), vaikka määrittelyä ovat tehneet useat 
tahot (Kyllönen 2012). Työelämässä tavoiteltavia osaamisia ja taitoja voidaan 
kartoittaa esimerkiksi hyödyntämällä tekoälyyn perustuvaa palvelua, jossa 
osaamistarpeet mallinnetaan osaamiskartoiksi (Sitra 2018). Osaamiskarttojen 
avulla osaamistarpeita ja tarjontaa pyritään kohdentamaan reaaliaikaisesti. 
Osaamiskartat keskittyvät lähinnä työllistymisen edellytysten parantamiseen, 
mutta tulevaisuustaitoja on mahdollista lähestyä myös kokonaisvaltaisemmin. 
Tarkastelemme seuraavassa lähemmin esimerkkiä laaja-alaisemmasta tulevai- 
suustaitojen viitekehyksestä. Valittu viitekehys on taustoittanut tutkimuksen 


kehyskertomuksia ja sen avulla tulevaisuustaitojen osaamisalueita on tarkas- 

teltu myös aineiston analyysiosassa. Seuraavassa kuvattu viitekehys valikoitui 


tutkimuksen tarkempaan tarkasteluun juuri kokonaisvaltaisuutensa vuoksi. 


Taulukko 1. P21-viitekehys 


(mukaillen Kay 2010, xv; Trilling & Fadel 2009) 


Elämä- ja urataidot Oppimisen ja innovoinnin Tieto-, media- ja 
taidot teknologiataidot 
e Joustavuus ja sopeutumis- | ° Kriittinen ajattelu ja ongel- | * Informaatiolukutaito 
kyky manratkaisu e Medialukutaito 
* Aloitteellisuus ja itseohjau- | ° (asiantuntijan ajattelu) * Tieto- ja viestintätekniikka- 
tuvuus e Viestintä ja yhteistyö taidot 
* Sosiaaliset ja kulttuuriset (kompleksinen viestintä) 
taidot e Luovuus ja innovointi 
* Tuottavuus ja vastuullisuus (sovellettu mielikuvitus ja 
e Johtajuus ja vastuu keksiminen) 


Ydinaiheet: äidinkieli, kielitaito, taiteet, matematiikka, taloustiede, tiede, maantiede, historia, 
hallinto ja kansalaistoiminta 


21. vuosisadan teemat: maailmanlaajuinen tietoisuus, rahoitukseen, talouteen, liike-elämään 
ja yrittäjyyteen liittyvä lukutaito, kansalaiskasvatus, terveysosaaminen, ympäristölukutaito 


Partnership for 21* Century Skills (myöh. P21) -viitekehyksessä taidot on jaet- 
tu neljään osioon, jotka on esitelty taulukossa 1. Tässä viitekehyksessä taitojen 
merkittävyyttä on myös analysoitu suhteessa toisiinsa. Oppimisen ja inno- 
voinnin taidot on nostettu toimijan itsenäisyyden ja elinikäisen oppimisen 
näkökulmista keskeisiksi. Kyky kysyä ja vastata tärkeisiin kysymyksiin, sano- 
tun kriittinen tarkastelu, ongelmien osoittaminen ja ratkaiseminen, muiden 
kanssa kommunikointi ja työskentely sekä uuden tiedon ja innovaatioiden 
luominen ovat olleet aina oppimisen ja uudistamisen ydintä. (Trilling & Fadel 
2009, 49-50.) 

P21-viitekehyksen ohella usein käytetty kehys, ATC21S, perustuu Assess- 
ment & teaching of 21* century skills (ATC21S) -projektiin, jossa keskityttiin 
erityisesti määrittelemään tulevaisuustaitoja sekä kehittämään näiden mittaa- 
mista ja arviointia. Kymmenen taitoa jaettiin neljään kategoriaan: tavat ajatel- 
la, tavat työskennellä, työvälineet ja kansalaisena maailmassa. (ATC21S 2018; 
Jyväskylän yliopiston koulutuksen tutkimuslaitos 2018.) Euroopan komissio 
on puolestaan kehittänyt eurooppalaisen luokitusjärjestelmän ESCO:n, joka 

tunnistaa ja luokittelee Euroopan työmarkkinoiden ja koulutusjärjestelmien 
näkökulmasta ammattikohtaisia taitoja, osaamisalueita ja pätevyyksiä (ESCO 
2018a). ESCO-luokittelun kautta on mahdollisuus etsiä määritelmiä laa- 
ja-alaisiin osaamisiin, esimerkiksi liittyen tiedon soveltamiseen, tieto- ja vies- 
tintätekniikkaan, kielitaitoon ja sosiaalisen kanssakäymiseen (ESCO 2018b). 
ESCO-luokittelussa on monia yhtäläisyyksiä Maailman talousfoorumin luo- 
kitukseen, joka perustuu kymmenelle sellaiselle taidolle, joita yksilö tarvitsee 
vuonna 2020 aiemmin mainitun neljännen teollisen vallankumouksen al- 
kaessa: 1. kompleksinen ongelmanratkaisu, 2. kriittinen ajattelu, 3. luovuus, 4. 
ihmisten johtaminen, 5. muiden kanssa koordinointi, 6. tunneäly, 7. arviointi 
ja päätöksenteko, 8. palvelusuuntautuneisuus, 9. neuvottelutaidot ja 10. kogni- 
tiivinen joustavuus (World Economic Forum 2016b). 

Erilaiset tulevaisuustaitojen määrittelyt piirtävät melko yhtenäisen kuvan 
2000-luvun oppijasta. Hänen ajatellaan olevan rohkea ja utelias, toimintan- 
sa eettisestä perustasta selvillä oleva johtajuuteen ja luovuuteen suuntautuva 
kriittinen ajattelija. Edelleen korostuvat viestintä- ja yhteistyötaidot, moni- 
lukutaito sekä systeemi- ja muotoiluajattelu. (Luoma-aho & Sulopuisto 2017, 
16-17.) Näitä taitoja kokoavana voidaan pitää resilienssiä, selviytymiskykyi- 
syyttä, jolla tarkoitetaan sujuvaa ja joustavaa toimintaa yllättävissäkin tilan- 
teissa sekä ennakointia ja yhdessä oppimista. Saman tyyppiseen ajatukseen 
viittaavat myös Trilling ja Fadel (2009), joiden mukaan tulevaisuuden osaajal- 
ta vaaditaan kahta taitovalikoimaa työn suorittamiseksi: 1) kykyä hankkia ja 
soveltaa nopeasti uutta tietoa sekä 2) osaamista hyödyntää pääasiallisia tulevai- 
suustaitoja: ongelmanratkaisua, viestintää, tiimityötä, teknologian hyödyntä- 
mistä ja innovaatiota. 

Myös työnantajien näkemys vastavalmistuneilta vaadittavista taidoista 
noudattaa pitkälti samaa linjaa. Heidän vastauksissaan korostuvat seuraavat 
osaamiskokonaisuudet: 1) kyky työskennellä tiimissä, 2) kyky tehdä päätöksiä 
ja ratkoa ongelmia ja 3) kyky viestiä ihmisten kanssa niin organisaation sisällä 
kuin ulkopuolellakin (Adams 2014; Talouselämä 2016). Vuonna 2018 haluttu- 
ja taitoja ovat myös halukkuus oppia, asiakkaiden ymmärtäminen ja muutok- 
seen sopeutuminen (Lynch 2018). Huomioitavaa kuitenkin on, että työnanta- 


jien ja työntekijöiden näkemykset tarvittavista taidoista eroavat jonkin verran 

toisistaan. Työntekijät painottavat muun muassa vahvaa it- ja digiosaamista, 
ammattiosaamista, kielitaitoa ja kansainvälistä osaamista. Työnantajien vas- 
tauksissa korostuu puolestaan muuttuvaan tulevaisuuteen valmistautuminen 
eli tahto kehittyä ja halua oppia uutta, joustavuus työaikojen ja työn muotojen 


suhteen sekä muutosvalmius ja sopeutumiskyky (Talouselämä 2016). 


Open Badges -konsepti 


Open Badges -osaamismerkkien kansainvälinen kehitystyö alkoi vuonna 
2010, jolloin Mozilla-säätiö yhdessä MacArthur-säätiön kanssa aloittivat 
Open Badges -projektin ja ensimmäiset prototyypit Open Badges -merkeistä 
esiteltiin Barcelonassa Mozilla Festival -tapahtuman yhteydessä (Open Badges 
2018). Vuonna 2012 julkaistiin beta-versio Open Badges -merkkien avoimesta 
teknisestä infrastruktuurista (OBI), mikä mahdollisti muun muassa erilaisten 
alustojen kehitystyön (ks. Dimitrijević, Devedzi¢, Jovanović & Miliki¢ 2016; 
Araujo, Santos, Pedro & Batista 2017). Tiettävästi ensimmäisen suomalaisen 
Open Badge -merkin myönsi 4.4.2013 Opintokeskus Sivis (Pakanen 2018) 
hyödyntäen Open Badge Factory -alustaa, jota kehitettiin TEKES-arvoverk- 
kohankkeessa (Myllymäki & Hakala 2014). Open Badges -merkkien suo- 
mennoksena käytetään Lotta Pakasen ja Eric Roussellen kehittämää käsitettä 
(digitaalinen) osaamismerkki. Termin pohjana käytettiin partiolaisille tuttuja 
termejä hihamerkki ja taitomerkki. (Pakanen 2018.) 

Osaamismerkkejä käyttävät Suomessa järjestöt, vapaan sivistystyön ja 
toisen asteen oppilaitokset, korkeakoulutus ja yritykset. Osaamismerkkien 
käyttö osaamisen tunnistamisessa ja tunnustamisessa lähti Suomessa liik- 
keelle hitaanlaisesti, sillä syksyllä 2015 merkkejä oli myönnetty vain 16 300. 
Huhtikuussa 2018 myönnettyjen merkkien määrä ylitti kuitenkin 122 000 kpl 
(Open Badge Factory 2018). Huomionarvoista on, että esitetyt lukemat sisältä- 
vät ainoastaan Open Badge Factoryn kautta myönnetyt merkit, ei muiden vas- 
taavien alustojen tai oppimisympäristöjen omien merkkijärjestelmien kautta 
myönnettyjä merkkejä. Yksi suurimpia osaamismerkkihankkeita on ollut Hä- 
meen ammattikorkeakoulun, Omnian ja Oulun ammattikorkeakoulun Oppi- 
minen Online -hanke, jonka kautta on myönnetty yli 10 000 Ope.fi-hankkeen 


määrittelemää opettajien tvt-taitoihin liittyvää merkkiä (Oppiminen Online 

2018). Hankkeen perusteella myös opetus- ja kulttuuriministeriö on ottanut 
osaamismerkit yhdeksi ammatillisen opetus- ja ohjaushenkilöstön toimenpi- 
deohjelman kehityskohteeksi (Opetus- ja kulttuuriministeriö 2017). 
Globaalisti Open Badges -merkit ovat käytössä erityisesti Yhdysvalloissa, 
Englannissa, Irlannissa, Ranskassa ja Australiassa. Globaaleista toimijoista 
muun muassa IBM on ottanut osaamismerkit käyttöön henkilöstön osaamisen 
ja saavutusten näkyväksi tekemisessä (IBM 2018). NASA (2018) käyttää digi- 
taalisia merkkejä ammatillisen kasvun seuraamiseen ja dokumentoimiseen ja 
Microsoft (2018) myöntää merkkejä erilaisten sertifiointitestien suorittaneil- 
le. Nuorten osaamista tunnistetaan ja tunnustetaan kaupunkitasolla muun 
muassa Chicagossa, jossa pyritään rikkomaan esteitä koulussa tapahtuvan 
oppimisen ja koulun ulkopuolella tapahtuvan oppimisen välillä tarjoamalla 
nuorille uusia oppimispolkuja kaupungin eri toimijoiden kautta. Vuonna 2013 
alkanut Chicago Summer of Learning -projekti on kasvanut ympärivuotiseksi 
oppimisen mahdollistajaksi yli 120 organisaation voimalla. (Chicago City of 


Learning 2018.) 


Digitaaliset merkit 


Sanakirjamääritelmän mukaan digital badge -käsitteellä tarkoitetaan käyttä- 
jäprofiiliin tai -tiliin liittyvää nimikettä tai kuvaketta, joka todistaa esimer- 
kiksi sosiaalisessa mediassa, koulutus- tai pelialustalla jonkin taidon tai sijoi- 
tuksen saavuttamisen, tai tavoitteen toteuttamisen (Dictionary.com 2018). 
Badge eli merkki on siis symboli tai mittari saavutuksesta, taidosta, ominai- 
suudesta tai mielenkiinnon kohteesta (Mozilla Foundation ym. 2012). Tunne- 
tuimpia tällaisten merkkien käyttäjiä ovat varmasti partiolaiset, joiden taito- 
merkit partion perustaja Robert Stephenson Smyth Baden-Powell otti osaksi 
partiotoiminnan päämääriä jo yli sata vuotta sitten (Aulio 1987, 11-12). Toi- 
nen perinteinen merkkien käyttäjä on armeija, jossa merkkien avulla esitetyt 
saavutukset ovat osa virallista asemaa ja statusta yhteisössä (Zichermann & 
Cunningham 2011, 56). 

Digitaaliset merkit ovat tulleet viime vuosina käyttöön muuna muassa eri- 
laisissa internet-palveluissa osana pelillistämistä. Zichermann ja Cunningham 


(2011, xiv) määrittelevät pelillistämisen peliajattelun ja pelimekanismien hyö- 

dyntämiseksi tilanteissa, joissa tavoitteena on sitouttaa käyttäjiä ja ratkaista 
ongelmia. Pelillistämisen tarkoituksena on siis edistää palvelunkäyttäjien osal- 
listumista ja sitouttamista palveluun peleistä tuttujen ominaisuuksien avulla. 
Pelillistämisen keinoja voivat olla muun muassa pisteet, tasot, pistetaulukot, 
haasteet, tehtävät ja merkit. Käyttäjät haluavat kerätä merkkejä eri syistä. Jot- 
kut pitävät merkkien keräämisestä, toisille hyvin suunniteltu ja arvokas merk- 
ki voi olla tavoittelemisen arvoinen pelkästään esteettisistä syistä. Mikäli pal- 
veluun on rakennettu erilaisia tavoitteita, merkit kertovat palvelun käyttäjälle 
tavoitteiden saavuttamisesta tai etenemisestä niiden suuntaan. (Zichermann 
& Cunningham 2011, 36, 55.) 

Open Badges -osaamismerkki on digitaalinen merkki, jolla voidaan vi- 
suaalisesti osoittaa monia erilaisia saavutuksia, osaamisia ja taitoja. Merkeil- 
lä voidaan osoittaa joko yleisempiä tiimityön kaltaisia tulevaisuustaitoja tai 
erityiseen substanssiin perustuvia taitoja, esimerkiksi ohjelmointikielen hal- 
lintaa. Niitä voidaan käyttää myös osallistumisen todentamisen virallisina 
sertifikaatteina. Yhteistä on, että niiden avulla tavoitellaan sellaisten taitojen 
tunnustamista, joita perinteiset koulutuksen tarjoajat eivät muuten tunnista 
tai tunnusta. (Openbadges.org 2018.) Osaamismerkki koostuu png-kuvasta 
sekä siihen liitetystä metadatasta. Metadata sisältää esimerkiksi tiedot myön- 
täjästä tai myöntämisen kriteereistä, todisteet, joilla osaaminen todennetaan, 
myöntämispäivä sekä mahdolliset suosittelijat. (Openbadges.org 2018.) 

Open Badge -osaamismerkin erottaa muista digitaalisista merkeistä siihen 
liitetty metadata, joka joko nostaa tai laskee merkin arvoa niin myöntäjälle, 
saajalle kuin loppukäyttäjällekin. Merkin myöntäjänä toimii useimmiten 
organisaatio, jonka nimi ja internet-osoite on liitetty merkkiin. Myöntäjän 
tiedot kertovat merkin saajalle ja loppukäyttäjälle muun muassa merkin luo- 
tettavuudesta ja uskottavuudesta. Mitä tunnetumpi myöntäjätaho on, sitä 
enemmän merkkiä todennäköisesti arvostavat sekä merkin saaja että sen lop- 
pukäyttäjä (esim. Myllymäki & Hakala 2014; Loughlin ym. 2016). Vuonna 
2017 OBI-standardiin päivitettiin suosittelu-ominaisuus, joka mahdollistaa 
sekä merkkien myöntäjien että itse merkkien suosittelut kolmansien osapuol- 
ten (organisaatioiden) taholta (ks. Hickey 2017) ja ominaisuus lisää merkkien 


luotettavuutta entisestään. Merkin kriteerit puolestaan kertovat, millä perus- 

teella merkin on voinut itselleen ansaita. Kriteereissä kuvataan esimerkiksi 
jokin taito tai kompetenssi sekä se, miten kyseinen taito tai kompetenssi on 
osoitettu. Osaamismerkkiin on mahdollista liittää myös todisteita merkkiin 
liittyvien kriteereiden täyttämisestä. Tällainen todiste voi olla esimerkiksi 
työharjoitteluraportti tai linkki omaan sähköiseen portfolioon. 

Open Badge -osaamismerkkeihin liittyy kolme roolia: saaja, myöntäjä ja 
loppukäyttäjä/katselija. Osaamismerkin myöntäjänä toimii useimmiten or- 
ganisaatio, joka myöntää osaamismerkkejä, kun jokin taito tai osaaminen on 
näytetty toteen. Osaamismerkkien suunnittelu, luominen ja myöntäminen ei 
kuitenkaan ole sattumanvaraista toimintaa, vaan etenkin isoilla organisaati- 
oilla prosessiin liittyy suunniteltu strategia ja merkkien tarkoitusta pohditaan 
tarkkaan. Merkkien hyvin mietitty sisältö sekä merkkien kuvien huolellinen 
suunnittelu nostaakin niiden arvoa sekä saajan että loppukäyttäjän näkökul- 
masta. Merkin saaja on yksityinen henkilö, joka ansaitsee osaamismerkin 
esimerkiksi osallistumalla johonkin tapahtumaan tai koulutukseen, hake- 
malla merkkiä merkkihakemuksella tai osoittamalla todistetusti kriteerien 
mukaisen taidon tai osaamisen. Saaja tallentaa merkin erityiseen merkkien 
tallennuspalveluun, josta hän voi jakaa merkkejä muun muassa sosiaalisen me- 
dian eri palveluihin, sähköiseen portfolioonsa tai internet-sivuilleen. Merkin 
loppukäyttäjä on se taho, joka katselee saajan julkaisemia osaamismerkkejä 
esimerkiksi LinkedInissa tai sähköisessä portfoliossa. Loppukäyttäjä voi olla 
esimerkiksi merkin saajan kaveri, kollega, sukulainen tai työnantaja, joka saa 
merkin kautta henkilön osaamisesta lisätietoa. 

Tutkimusten perusteella erilaisten tulevaisuustaitojen merkitys työnhaus- 
sa näyttää siis nousevan yhä tärkeämmäksi tulevaisuudessa. Työnantajat toivo- 
vat näkevänsä tulevaisuustaitojen osaamisesta jonkinlaisen todisteen, mihin 
osaamismerkit vaikuttaisivat olevan yksi ratkaisu (ks. Education Design Lab 
2017; Derryberry, Everhart & Knight 2016; Loughlin ym. 2016; myös Hakala, 
Laine & Myllymäki 2010). Osaamismerkkien käytössä on kyse tulevaisuustai- 
tojen teemoittelusta ja näiden teemojen sanallistamisesta. 21* Century Skills 
Badging Challenge -hankkeessa tulevaisuustaidoista on luotu 8 osaamismerk- 
kiä, joiden kehittäminen ja luokittelu on toteutettu yhteistyössä yliopistojen ja 
työnantajien kanssa (Education Design Lab 2017). GRASS-hankkeessa puo- 

lestaan pehmeistä taidoista, kuten johtaminen, ongelmanratkaisu ja innovaa- 
tiotaidot, on luotu neljän maan (Ruotsi, Serbia, Kroatia ja Irlanti) EU-projek- 
tina osaamismerkistö. Sen yhteydessä taitojen arviointiin on määritelty myös 
selkeät ohjeet ja kriteerit. (Devedzi¢ ym. 2015.) Surrey'n yliopiston STARS-oh- 
jelmassa puolestaan opiskelijat otettiin mukaan tulevaisuustaitomerkkien ke- 
hitysprosessiin (Loughlin ym. 2016). 

Tämän tutkimuksen tarkoituksena on sijoittaa osaamismerkkien ja niiden 
taustalla olevien osaamisluokitusten kuvaukset korkeakoulutuksen konteks- 
tiin. Etsimme eläytymismenetelmääaineiston perusteella vastauksia kahteen 
tutkimuskysymykseen: 


1) Millaisia tulevaisuustaitoja aineiston perusteella voisi korkeakouluopin- 
tojen aikana tunnistaa ja tunnustaa Open Badges -osaamismerkeillä? 


2) Millaisia perusteita tai jännitteitä merkkien hyödyntämiselle korkea- 
koulutuksessa on paikannettavissa? 


Tutkimusaineisto ja -menetelmät 


Tutkimusaineisto (n=49) hankittiin eläytymismenetelmällä helmi-huhti- 
kuussa 2018. Aineisto kerättiin sähköisellä lomakkeella Oulun ja Lahden 
ammattikorkeakouluista, National University of Ireland Galway -yliopistosta 
sekä Tampereen yliopistosta. Kohderyhmänä olivat kustakin oppilaitoksesta 
opiskelijat ja opetushenkilökunta. Aineiston hankinnassa otettiin huomioon, 
että Open Badges -osaamismerkit olivat entuudestaan tuttuja ammattikorkea- 
koulujen ja irlantilaisen yliopiston vastaajille, mutta eivät Tampereen yliopis- 
ton vastaajille. Opiskelijoiden vastauksia saatiin yhteensä 34, opetushenkilö- 
kunnan vastauksia puolestaan 15. 

Open Badges -osaamismerkit ovat Suomessa edelleen melko tuntematon 
osaamisen tunnistamisen ja tunnustamisen väline, joten tähän tutkimukseen 
haluttiin mukaan myös kansainvälistä aineistoa. Tutkimukseen pyydettiin 
vastauksia myös irlantilaisesta yliopistosta, jossa merkit ovat olleet käytössä jo 
useampia vuosia. Irlantilaisille vastaajille kehyskertomukset käännettiin eng- 


lanniksi ja myös Irlannissa kohderyhminä olivat opiskelijat ja opettajat. 

Tutkimuksen aineistonkeruussa käytettiin neljää kehyskertomusta, joista 
kaksi oli suunnattu opiskelijoille ja kaksi opetushenkilökunnalle. Kehysker- 
tomusten alussa kerrotaan, että vastaajan korkeakoulu on päättänyt myöntää 
osaamismerkkejä tulevaisuustaidoista ja suunnitteluryhmän työn pohjaksi 
toivotaan kommentteja opiskelijoilta ja opettajilta. Myönteisessä varioinnis- 
sa opiskelijaa/opettajaa pyydetään kertomaan millaisista tulevaisuustaidoista 
merkkejä pitäisi erityisesti suunnitella ja miksi. Kriittisessä varioinnissa opis- 
kelijoita ja opettajia pyydetään kertomaan, miksi tulevaisuustaitoja ei tulisi 
lainkaan arvioida osana koulutuksen kokonaisarviointia. Myönteisen varioin- 
titarinan tavoitteena oli löytää selkeitä, nimettyjä tulevaisuustaitoja, joita vas- 
taajat pitävät korkeakouluopiskelijoille tärkeinä sekä syitä, miksi juuri nämä 
taidot ovat vastaajien mielestä tärkeitä. Kriittisen tarinan tavoitteena oli puo- 
lestaan löytää syitä siihen, miksi osaamismerkkejä ei mahdollisesti haluta ottaa 
käyttöön ja miksi tulevaisuustaitoja ei tulisi yleisemminkään arvioida. 


Tutkimuksessa käytettiin neljää saman kehyskertomuksen eri variaatiota: 


Opiskelija 1A, myönteinen tarina: 


Kuvittele, että korkeakoulusi on päättänyt myöntää opiskelijoille Open 
Badges -merkkejä tulevaisuustaidoista (21" century skills) kuten ongelman- 
ratkaisutaidot, viestintätaidot ja tiimityötaidot. Merkkien suunnittelun 
pohjaksi suunnitteluryhmä toivoo opiskelijoilta kommentteja. Olet innois- 
sasi! Kirjoita suunnitteluryhmälle sähköpostiviesti, jossa kerrot millaisista 
taidoista merkkejä pitäisi erityisesti tehdä ja miksi. 


Opiskelija 1B, kriittinen tarina: 


Kuvittele, että korkeakoulusi on päättänyt myöntää opiskelijoille Open 
Badges -merkkejä tulevaisuustaidoista (21" century skills) kuten ongelman- 
ratkaisutaidot, viestintätaidot ja tiimityötaidot. Merkkien suunnittelun poh- 
jaksi suunnitteluryhmä toivoo opiskelijoilta kommentteja. Olet harmissasi! 
Kirjoita suunnitteluryhmälle sähköpostiviesti, jossa kerrot, miksi tällaisia 
taitoja ei pitäisi arvioida opintojen ohessa ja miksi ei. 


Opettaja 1C, myönteinen tarina: 


Kuvittele, että korkeakoulusi on päättänyt myöntää opiskelijoille Open 
Badges -merkkejä tulevaisuustaidoista (21" century skills) kuten ongelman- 
ratkaisutaidot, viestintätaidot ja tiimityötaidot. Merkkien suunnittelun poh- 
jaksi suunnitteluryhmä toivoo opettajilta kommentteja. Olet innoissasi! Kir- 

joita suunnitteluryhmälle sähköpostiviesti, jossa kerrot millaisista taidoista 

merkkejä pitäisi erityisesti tehdä ja miksi. 

Opettaja 1D, kriittinen tarina: 

Kuvittele, että korkeakoulusi on päättänyt myöntää opiskelijoille Open 

Badges -merkkejä tulevaisuustaidoista (2r" century skills) kuten ongelman- 

ratkaisutaidot, viestintätaidot ja tiimityötaidot. Merkkien suunnittelun 

pohjaksi suunnitteluryhmä toivoo opettajilta kommentteja. Olet harmissasi! 

Kirjoita suunnitteluryhmälle kirje, jossa kerrot, miksi tällaisia taitoja ei pi- 

täisi arvioida kurssiarviointien lisäksi ja miksi ei. 

Aineiston keräämisen ajanjakso oli suunniteltua pidempi johtuen osin hieman 
epäselvistä käytänteistä eri oppilaitoksissa liittyen tutkimukseen vastauspyyn- 
töjen välittämiseen. Kysely lähetettiin kolmena eri ajankohtana: Oulun am- 
mattikorkeakoulu ja Lahden ammattikorkeakoulu helmikuussa 2018 (myö- 
hemmin kohdejoukko 1), National University of Ireland Galway maaliskuussa 
2018 (myöhemmin kohdejoukko 2) ja Tampereen yliopisto maalis-huhtikuus- 
sa 2018 (myöhemmin kohdejoukko 3). Kehyskertomukset olivat kaikille kol- 
melle kohdejoukolle samat. Ainoana taustatietona kysyttiin vastaajan oppilai- 
tosta. 

Aineiston keräämistä taustoitettiin kullekin kohdejoukolle erikseen osoi- 
tetetulla sähköpostiviestillä (1-3). Sähköpostiviestissä kerrottiin lyhyesti 
eläytymismenetelmästä ja tutkimuksen kohdistumisesta korkeakouluopiske- 
lijoiden tulevaisuustaitojen tunnistamiseen ja tunnustamiseen Open Badges 
-osaamismerkkien avulla. Koska kohdejoukon 3 vastaajat eivät oletettavasti 
tunteneet Open Badges -merkkejä entuudestaan, heidän viestiinsä lisättiin 
niistä lyhyt kuvaus ja linkki pääasiat esittelevään videoon. Video on katsot- 
tavissa osoitteessa https://youtu.be/1xdh1iMDxZg. Sähköpostiviesteissä 
korostettiin tutkittavien anonymiteettiä. Lisäksi kohdejoukon 3 vastaajille 
korostettiin, että vastaus voi pohjautua oikeaan kokemukseen, mutta saattoi 
olla myös täysin keksitty. Tämän lisäyksen ajateltiin helpottavan sellaisten in- 
formanttien vastaamista, joilla ei ollut aiempaa kokemusta aihepiiristä. Vas- 
taajia ohjattiin valitsemaan kehyskertomuksen versio sukunimen aakkosten 
alkukirjaimen mukaan. Tämä ratkaisu tasasi vastausten jakaumaa. Vastauksia 
eri kehyskertomuksiin saatiin seuraavasti: 1A=14 kpl, 1B=20 kpl, 1C=8 kpl ja 
1D=7 kpl. Vastauksissa oli yhteensä 5662 sanaa, yhden vastauksen keskipituus 

115 oli sanaa. Aineiston kokonaispituudeksi tuli 13 sivua (fontti Calibri, font- 
tikoko 11, riviväli 1). Kirjoitettujen tarinoiden pituus vaihteli yhdestä lauseesta 
reiluun 200 sanaan. 

Koska aineisto oli jo valmiiksi sähköisessä muodossa, se siirrettiin Excel-tie- 
dostosta Word-taulukkoon, jossa aineisto järjesteltiin ja numeroitiin variaati- 
oiden mukaisesti. Aineisto järjestettiin ensin kehyskertomuksittain neljään 
osioon ja kunkin kehyskertomuksen vastauksia tarkasteltiin aluksi omina 
kokonaisuuksinaan. Tämän jälkeen aineiston analyysi toteutettiin kahdessa 
osassa. Ensimmäisessä osassa käytettiin teoriaohjaavaa analyysia siten, että 
aineiston vastauksissa 1A ja 1C mainitut tulevaisuustaidot luokiteltiin sisäl- 
lön erittelyn menetelmin aiemmin esitellyn P21-viitekehyksen muodostamiin 
pää- ja alaluokkiin. Samalla toistuvia sanoja kvantifioitiin kunkin tulevaisuus- 
taidon yleisyyden selvittämiseksi. Toisessa osassa koko aineisto analysoitiin 
aineistolähtöisellä sisällönanalyysilla, jossa aineisto luokiteltiin tulevaisuustai- 
tojen tunnustamista puoltavien ja siihen kielteisesti suhtatutuvien lausumien 


ja näiden perusteiden mukaisesti. 


Tulokset 


Sekä opiskelijoille että opettajille suunnatuissa positiivisissa kehyskertomuk- 
sissa 1A (n=14) ja 1C (n=8) pyydettiin kertomaan millaisista tulevaisuustai- 
doista osaamismerkkejä tulisi myöntää. Aineistosta paikantui 57 erilaista tai- 
toa, jotka sijoitettiin ensin johonkin viidestä P21-viitekehyksen pääluokasta: 
elämä- ja urataidot, oppimisen ja innovoinnin taidot, tieto-, media- ja tekno- 
logiataidot, ydintaidot ja 21. vuosisadan teemat. Samalla tulevaisuustaitojen 
mainintojen määrät laskettiin suosituimmuusjärjestyksen selvittämiseksi. Tä- 
män jälkeen taidot jaettiin vielä kunkin pääluokan alaluokkaan, jotta saatiin 
kokonaiskuva siitä, millaisia tulevaisuustaitoja osaamismerkeillä toivottiin 
tunnistettavan ja tunnustettavan, sekä toisaalta painottuivatko tietyt taito- 
alueet. Tulevaisuustaitojen luokittelusta muodostettiin taulukko 2, jonka 
pohjana on käytetty P21-viitekehystä. Osa taidoista oli selkeästi sijoitettavissa 
useampaan alaluokkaan, joten nämä taidot on merkitty taulukossa sinisellä. 
Taidon perässä on sulkeisiin merkitty mainintojen määrä, jos mainintoja on 


ollut enemmän kuin yksi. 

Taulukko 2. Tulevaisuustaidot luokiteltuna pää- ja alaluokkiin P21-viitekehystä mukaillen 


Elämä- ja urataidot 


Joustavuus ja sopeutumiskyky 
Ajanhallinta 
Projektinhallintataidot 
Rakentavan palautteen anto ja 
vastaanotto 

Stressinhallintaidot 


Oppimisen ja innovoinnin 

taidot 

Kriittinen ajattelu ja ongelman- 

ratkaisu 

Ongelmanratkaisutaidot (6) 

Kriittinen ajattelu (2) 

Argumentointitaidot 

Tiedon kiteyttämisen taidot 


Tieto-, media- ja 

teknologiataidot 
Informaatiolukutaito 
Tiedonhaku- ja lähdekritiikkitaidot 
Tiedon soveltaminen 


Aloitteellisuus ja itseohjau- 
tuvuus 

Organisointitaidot (2) 
Ajanhallinta 

Itseohjautuvuus 


Viestintä ja yhteistyö 
Tiimityötaidot (8) 

Viestintätaidot (3) 

Suullinen ja kirjallinen viestintä (2) 
Vuorovaikutustaidot (2) 


Medialukutaito 

Viestintätaidot (3) 
Julkaisutaidot (lehdet, artikkelit, 
painatus, taitto jne.) 

Erilaisten mediumien käyttö 


Yhteistyötaidot Some-markkinointi ekspertti 
Moniammatillinen yhteistyö 
Verkostoitumistaidot 
Sosiaaliset ja kulttuuriset Luovuus ja innovointi Tieto- ja viestintätekniikka- 
taidot Innovointitaidot (2) taidot 


Tiimityötaidot (8) 

Innovointitaidot (2) 
Kv-työskentelyn osaaminen (2) 
Sosiaaliset taidot (2) 
Esiintymistaidot (2) 
Kuuntelemisen taidot 

Dialogin taidot 

Psykologiset taidot 

Ideoimisen ja kehittämisen taidot 


Tiedon soveltaminen 

Ideoimisen ja kehittämisen taidot 
Eläytymistaidot 

Kuvittelukyky 

Tulevaisuuden ennakointi 
Yhteistoiminnallinen kehittäminen 
Oppivassa organisaatiossa 
toimiminen 

Vertaisoppiminen 


Tietotekniset taidot (4) 
Tiedostojen luominen ja jaka- 
minen 

Digitaalisten laitteiden käyttä- 
minen 

Verkkokokousvälineet 
Julkaisutaidot (lehdet, artikkelit, 
painatus, taitto jne.) 


Tuottavuus ja vastuullisuus 
Viestintätaidot (3) 
Organisointitaidot (2) 
Ajanhallinta 
Projektinhallintataidot 
Yhteistyötaidot 


Johtajuus ja vastuu 
Ongelmanratkaisutaidot (6) 
Johtamistaidot (3) 
Esimiestaidot 
Konfliktinratkaisutaidot 

Kyky monipuoliseen eettiseen 
pohdiskeluun 


Tulevaisuustaidot sijoitettiin alaluokkiin sen mukaan, miten eri taitoja oli ku- 
vailtu Trillingin ja Fadelin (2009) P21-viitekehysoppaassa. Kuvausten perus- 
teella osa tulevaisuustaidoista sijoitettiin useampaan alaluokkaan, sillä muun 


muassa elämä- ja urataidoista ajanhallintaitoja kuvailtiin sekä joustavuuden 

ja sopeutumiskyvyn (Trilling & Fadel 2009, 75-77), aloitteellisuuden että 
itseohjautuvuuden (Trilling & Fadel 2009, 78-79) sekä myös tuottavuuden 
ja vastuullisuuden taidoissa (Trilling & Fadel 2009, 82-83). Toisaalta taidot 
saattoivat ylittää myös pääluokkarajat. Esimerkiksi ongelmanratkaisutaito- 
ja kuvailtiin sekä elämä- ja urataitojen että johtajuus ja vastuu -taitojen alla 
(Trilling & Fadel 2009, 84-85) lisäksi oppimisen ja innovoinnin taitojen ja 
kriittisen ajattelun ja ongelmanratkaisutaitojen kategoriassa (Trilling & Fadel 
2009, 50-54). 

Pää- ja alaluokittelun jälkeen jäi aineistoon vielä muutamia tulevaisuus- 
taitoja, jotka eivät suoraan sopineet mihinkään P21-viitekehyksen valmiista 
luokista, mutta jotka olivat selkeästi sijoitettavissa elämä- ja urataitojen alle. 
Tällaisia taitoja olivat työnhakutaidot ja itsensä markkinointitaidot. Lisäksi 
ammatillisena erityisosaamisena mainittiin opettajien eriyttämisen taito, jolla 
viitattiin selkeisiin tehtävänantoihin. Aineistossa mainittiin myös muutamia 
P21-viitekehyksen ydintaitoja kuten suullinen ja kirjallinen viestintä, kielitai- 
dot ja musikaalinen osaaminen sekä muutama 21. vuosisadan teemoihin liit- 
tyvä taito kuten kansalaisuustaidot, kriittinen kansalaisuus, liikunnallinen 
osaaminen, sosiaalinen oikeudenmukaisuus, tasa-arvon edistäjyys, ympäristö- 
taitajuus ja ympäristötietoisuus. 

Kehyskertomuksissa oli mainittu esimerkinomaisesti kolme tulevaisuus- 
taitoa: tiimityötaidot (n=8), ongelmanratkaisutaidot (n=6) ja viestintätaidot 
(n=3), ja ymmärrettävästi nämä taidot saivat myös määrällisesti eniten mai- 
nintoja tarinoissa. Esimerkkien tuominen kehyskertomukseen oli kuitenkin 
perusteltua, koska ne selvästi johdattivat vastaajat pohtimaan taitoja oikeassa 
viitekehyksessä, minkä myös edellä esitetty taulukointi tuo hyvin esiin. Esi- 
merkkeinä mainittujen tulevaisuustaitojen lisäksi vastauksista oli eriteltävissä 
tieto- ja viestintätekniikkataidot (n=7) ja johtamistaidot (n=3). Yksittäisistä 
tulevaisuustaidoista 37 % sijoittui elämä- ja urataitoihin, 32 % oppimisen ja 
innovoinnin taitoihin, 16 % tieto-, media- ja teknologiataitoihin, 11 % 21. vuo- 
sisadan teemoihin ja 5 % ydintaitoihin. Ehkä hieman yllättäen tieto-, media- ja 
teknologiataidot eivät olleet erityisen merkittävässä roolissa, vaikka niistä on 
julkisuudessa keskusteltu paljon (esim. Euroopan komissio 2018). Tulevaisuus- 


taidot jakaantuivat melko tasaisesti kolmeen pääluokkaan. Kaikki kohdejou- 


362 JARI ESKOLA & ILONA NIKANTO & SATU VIRTANEN (TOIM.) 


Tulevaisuustaidot ja Open Badges -osaamismerkit 


kot (1-3) ehdottivat taitoja kaikkiin kolmeen pääluokkaan lukuun ottamatta 
kohdejoukkoa 2, josta ei tullut yhtään ehdotusta tieto-, media- ja teknologia- 
taitoihin. Muutoin ehdotukset eri kohdejoukoista jakaantuivat tasaisesti jopa 
eri alaluokkien kesken. 

Verrattaessa tarinoissa mainittuja tulevaisuustaitoja vuonna 2020 tarvitta- 
vien taitojen listaan (World Economic Forum 2016b) huomataan selviä vas- 
taavuuksia. Kymmenestä taidosta vain kaksi taitoa jäi mainitsematta. Puut- 
tumaan jäivät arviointi ja päätöksenteko (7.) sekä palvelusuuntautuneisuus 
(8.). Saman asian voi todeta myös verrattaessa taulukossa 3 mainittuja taitoja 
Euroopan komission (2018) tai työnantajien (ks. Adams 2014; Talouselämä 
2016) listauksiin. Vastausten perusteella tehdyt havainnot ovat linjassa aiempi- 
en tulevaisuustaitojen merkitystä tarkastelleiden tutkimusten kanssa. Näissä 
korostettiin tulevaisuustaitojen merkitystä osana opintoja nimenomaan opis- 
kelijoiden työllistymisvalmiuksien kehittämisessä (esim. Bowen & Thomas 
2014; Devedzi¢ ym. 2015). Aiemmissa tutkimuksissa on esitetty, että korkea- 
kouluopintojen aikana opiskelijoille syntyy opetussuunnitelmien mukaisten 
sisältöjen ohella koulutuksen sivutuotteena piilo-osaamiseksikin kutsuttuja 
tulevaisuustaitoja, jotka eivät näy tutkintotodistuksessa eivätkä siten tule tun- 
nistetuksi ja tunnustetuksi (Myllymäki & Hakala 2014; Bowen & Thomas 
2014). Tähän liittyen aineiston analyysin perusteella oli tunnistettavissa 
kolme jännitteistä teemaa, jotka liittyvät osaamismerkkien hyödyntämiseen 
tulevaisuustaitojen tunnustamisessa korkeakoulukontekstissa: 1) osaamisen 
tunnistaminen ja tunnustaminen, 2) työelämäsuhde ja 3) osaamismerkit vä- 
lineenä. 

Tulevaisuustaitojen osaamisen tunnistaminen ja tunnustaminen nähtiin 
arvokkaaksi useissa vastauksissa. Tulevaisuustaidot tunnistettiin olemassa ole- 
vana osana korkeakouluopintoja ja oppimisprosesseja, mutta näihin liittyvää 
osaamista ei varsinaisesti tunnusteta osana arviointijärjestelmiä. Tässä yhtey- 
dessä osaamismerkit nähtiin hyvänä keinona vahvistaa ja täydentää olemassa 
olevaa osaamista. Havainto vahvistaa aiempaa tutkimusta, jossa osaamismerk- 
kejä on tarkasteltu joko-tai-asetelman sijaan perinteisiä arviointimenetelmiä 
täydentävänä toimintana. Kuten Bowen ja Thomas (2014) huomauttavat, 


osaamismerkkien tarkoitus ei ole poistaa virallisia sertifikaatteja ja todistuk- 

sia, vaan tuoda niiden rinnalle uusi tapa tunnistaa sellaista osaamista, taitoja ja 
saavutuksia, joita ei ole aiemmin dokumentoitu todistuksiin. Osaamismerkit 
voisivat toimia korkeakouluissa täydennyksenä ja vaihtoehtona perinteiselle 
arvioinnille. (Blackburn ym. 2016; Bowen & Thomas 2014.) 

Vastauksissa osaamismerkit nähtiin opiskelijoita kannustavina, palkit- 
sevina ja motivoivina etenkin tilanteissa, joissa ne kohdistuivat perinteisen 
arvioinnin ulkopuolelle jääviin taitoihin, ansioihin tai henkilökohtaisiin 
ominaisuuksiin. Osaamismerkit antavat yksityiskohtaisempaa tietoa yksi- 
lön osaamisesta ja taidoista, ja niihin on mahdollista tallentaa konkreetti- 
sia, näyttöön pohjautuvia todisteita osaamisesta, joka ei välttämättä rajoitu 
oppimistavoitteissa määriteltyyn vaatimustasoon. (Bowen & Thomas 2014; 
Kim 2014; Loughlin ym. 2016; Itow & Hickey 2016.) Toisaalta kehyskerto- 
musten variointi toi myös esiin, että tulevaisuustaidot kuuluvat olennaisena 
osana kaikkeen opiskeluun ja niitä opitaan opintojen aikana ilman erillisiä 
kursseja. Tällä perusteella näistä taidoista ei olisi tarpeen myöntää erillisiä 
sertifikaatteja. Myllymäki ja Hakala (2014) huomauttavat, että kumuloituvan 
piilo-osaamisen tunnistaminen on vaikeaa, kun oppiminen tapahtuu pieninä 
osina monien kurssien sivutuotteena. Aineiston perusteella nähtiin myös, että 
tulevaisuustaitoja ei pitäisi arvioida erikseen, koska niitä ei ole opetussuunni- 
telmassa määritelty osaksi vaadittavaa osaamista. Jos arviointia tehdään, pi- 
täisi taidot saada määriteltyä myös opetussuunnitelmatasolle. Eräässä kerto- 
muksessa todetaankin: Jos merkkien myöntämiseen lähdetään, taitoja on myös 
opetettava ja niitä on sisällytettävä opetussuunnitelmiin — sekä opintojaksoihin 
integroiden että omina kokonaisuuksinaan. 

Vastaajat näkivät myös, että tulevaisuustaitojen liittäminen osaksi kor- 
keakoulujen osaamisperustaista opetussuunnitelmaa aiheuttaa jännitteitä 
erityisesti tieteenalakohtaisen substanssiosaamisen ja tulevaisuustaitojen ar- 
vioinnin välille. Vaikka tulevaisuustaitojen tunnistaminen ja tunnustaminen 
saatetaan kokea työnantajien tarpeista lähteväksi, arvostavat työnantajat eri- 
tyisesti korkeakouluopiskelijoiden substanssiosaamisen lisäksi kykyä hankkia 
ja analysoida uutta tietoa, ratkaista ongelmia ja ajatella kriittisesti (Hakala ym. 
2010; Raish & Rimland 2016). Geneerisiksi luokiteltavien tulevaisuustaitojen 


ja tieteenalakohtaisen substanssitiedon ristiriita liittyy ajankohtaiseen korkea- 

koulutuksen opetussuunnitelmaa käsittelevään koulutussosiologiseen keskus- 
teluun. Youngin (2011) mielestä erityisen tarkkaavaisina on oltava silloin, kun 
geneeriset taidot erotetaan tieteenalaperustaisista sisällöistä ja eriytetään itse- 
näisiksi opetussuunnitelmallisiksi tai pedagogisiksi kokonaisuuksiksi. Tällöin 
on vaarana, että erillisen taidon tai osaamiskokonaisuuden opiskelu irrotetaan 
sen taustalla olevista alakohtaisista tietorakenteista tai todellisista konteks- 
teista. Youngin mukaan tämä voi synnyttää opiskelijalle asiantuntijuuden ja 
ilmiöiden ymmärtämisen kannalta ei-toivottavan harhakuvan, jonka mukaan 
geneeriset taidot voisi hankkia tai niitä voisi hyödyntää ilman tiedollista ym- 
märrystä varsinaisesta asiasisällöstä (vrt. Linden ym. 2016). 
Tulevaisuustaitojen tarpeellisuus ja hyöty työelämässä nähtiin aineis- 
tossa perusteena tulevaisuustaitomerkkien suorittamiselle. Tulevaisuustaidot 
linkitettiin vahvasti työelämän vaatimuksiin ja niitä kuvattiin avaintaidoiksi, 
joita tarvitaan tulevaisuudessa yhä enemmän. Taitojen koettiin myös olevan 
osa asiantuntijan käytännön työhön liittyvää taitoarsenaalia, joka mahdol- 
listaa monipuolisten ja moninaisten työtehtävien suorittamisen. Aineistossa 
esitettiin, että tulevaisuustaitomerkkien avulla on mahdollisuus antaa selkeä 
kuva omista taidoista potentiaaliselle työnantajalle ja työelämän kansainvä- 
listymisen myötä myös globaalisti. Näkemyksiin löytyy tukea aiemmista tut- 
kimuksista ja hankkeista eri puolilta maailmaa, joissa tulevaisuustaitoja on 
lähdetty sanallistamaan osaamismerkkien muotoon (esim. Education Design 
Lab 2017; Devedzi¢ ym. 2015; Loughlin ym. 2017; Derryberry ym. 2016). 
Esimerkiksi 21* Century Skills Badging Challenge -projektissa tulevaisuus- 
taitomerkkejä on suunniteltu ja toteutettu yhteistyössä korkeakoulujen ja 
työnantajien kesken. Projektin tavoitteena on ollut kuvata merkkien avulla 
korkeakouluopiskelijoiden todistuksen ulkopuolelle jäävää oppimista työn- 
antajalle mielekkäällä tavalla. Työnantajat eivät ole niinkään kiinnostuneita 
tiedon ja osaamisen alkuperästä. Tätäkin enemmän heitä kiinnostavat konk- 
reettiset näytöt sellaisesta osaamisesta, jossa tietoa on sovellettu. (Education 
Design Lab 2017.) Korkeakoulutuksen kontekstissa tällainen osaamisdiskurs- 
si on saanut osakseen myös runsaasti kritiikkiä. Tiedon alkuperän ohittava 


osaamisperustaisuuspuhe nähdään kritiikissä osaamisen hyödykkeistämisenä, 

joka on paikoin ristiriidassa korkeakoulutuksen yhteiskunnallisen ja sivistyk- 
sellisen tehtävänannon kanssa. (Mäkinen & Annala 2010.) 

Aineistosta oli myös havaittavissa huoli, että opiskelijoilla ei ole välttämät- 
tä kokemusta tulevaisuustaitojen arviointia varten, koska taidot kehittyvät 
pitkälti työelämäkontekstissa: 

These skills should not be evaluated alongside studies because students who 

are undergoing their academics are in a learning environment and have not 


yet been exposed to the professional setting in a company where they would be 
proficient in problem solving skills, communication skills and team working 


skills. 
Epäiltiin myös, että opiskeluaika itsessään on opiskelijoille poikkeuksellinen 
ajanjakso elämässä, jolloin oikeat työskentelytavat eivät välttämättä tule esille 
lainkaan ja voi tulevaisuustaitojen arvioinnin osalta antaa virheellistä tietoa 
opiskelijasta. Oltiin myös huolissaan siitä, että tulevaisuustaitojen arvioimi- 
nen lisää opiskelijoiden stressiä ja tuo ”jenkkimäistä” kilpailukulttuuria kor- 
keakouluihin. Toisaalta, kuten aiemmissakin tutkimuksissa (esim. Loughlin 
2016) on käynyt ilmi, toivottiin myös tässä aineistossa osaamismerkkien hake- 
misen olevan hauskaa ja joustavaa lisäämättä opiskelijoiden työmäärää. 

Aineistosta oli myös havaittavissa kriittisiä kannanottoja niin tulevai- 
suustaitojen arviointia kuin osaamismerkkejäkin kohtaan. Osaamismerkkien 
hyödyllisyys työelämään siirtymisen yhteydessä kiistettiin ja niitä pidettiin 
hyödyttöminä: Noita Badgeja ei kukaan kysele, kun on töissä. Tähän liittyvät 
vahvasti vielä avoinna olevat kysymykset Open Badges -konseptin tunnet- 
tuudesta. Vaikka tulevaisuustaitomerkkejä on kehitetty yhdessä työnantajien 
kanssa (esim. Education Design Lab 2017) ja työnantajien keskuudessa osaa- 
misen näyttämiseen osaamismerkein suhtaudutaan varovaisen positiivisesti 
(esim. Raish & Rimland 2016), edellyttää osaamismerkkikonseptin laajene- 
minen yleisen tunnettuuden kasvattamista sekä laadukkaiden merkkieko- 
systeemien kehittämistä (Raish & Rimland 2016; Itow & Hickey 2016). Toi- 
saalta IBM:n ja Microsoftin kaltaisten globaalien toimijoiden mukanaolo on 
osaltaan vakiinnuttamassa osaamismerkkien hyödyntämistä osaamisen tun- 
nistamisen ja tunnustamisen välineenä. Samalla on kuitenkin huomioitava, 


että markkinatoimijoiden kiinnostus perustuu myös merkkien sisältämään 

kaupalliseen potentiaaliin. Suoranaisen kaupallisen toiminnan ulkopuolella 
osaamismerkkejä on otettu käyttöön muun muassa opetushenkilöstön osaa- 
misen tunnistamisessa ja tunnustamisessa, tästä esimerkkeinä jo aiemmin 
mainittu Oppiminen Online -projekti, opettajien opetusosaamisen näkyväksi 
tekeminen Kent State University -yliopistossa sekä Helsingin kaupungin ope- 
tushenkilöstön tietoteknologian opetuskäytön taitojen osoittaminen osaamis- 
merkein (Oppiminen Online 2018; Derryberry ym. 2016; Edu.hel.fi 2018). 

Kolmas osaamismerkkejä koskeva jännitteinen teema liittyi niiden käy- 
tännön merkitykseen osaamisen tunnistamisen ja tunnustamisen välineenä. 
Erilaisten digitaalisten ratkaisujen nähtiin olevan keskiössä, kun opetusta ja 
tulevaisuutta suunnitellaan ja myös digitaaliset osaamismerkit nähtiin osa- 
na tätä prosessia. Osaamismerkkien nähtiin olevan nykypäivän osaamisen 
tunnistamisen väline, joiden kautta opiskelijoilla kehittyvät muiden taitojen 
lisäksi myös digitaaliset taidot, joiden muun muassa Euroopan komissio on 
todennut olevan yhtä elintärkeitä taitoja kuin luku- ja laskentataidot (Euroo- 
pan komissio 2018.) Digitaaliset osaamismerkit tarjoavat tulevaisuustaitojen 
näyttämiselle vakioidun visuaalisen formaatin, jonka merkin saaja voi jakaa 
esimerkiksi kollegoille tai potentiaaliselle tulevalle työnantajalle internetin eri 
palveluiden kautta (Blackburn ym. 2016). 

Osaamismerkkien nähtiin mahdollistavan tulevaisuustaitoihin liittyvän 
osaamisen näkyväksi tekemisen tavalla, jolla yksilön osaamisesta on välitettä- 
vissä laaja-alainen kuva: ”/Osaamismerkit] — — kertovat yksilön osaamisesta ja 
kapasiteetistä enemmän kuin esimerkiksi yliopistokursseista saadut arvosanat.” 
Aineistossa kuvailtiin, miten tulevaisuustaitoihin liittyvää osaamista kerryte- 
tään esimerkiksi opinnoissa, järjestötoiminnassa ja vapaa-ajan aktiviteeteissä, 
mutta tätä osaamista on haasteellista tehdä näkyväksi työnantajille. Tulevai- 
suustaitomerkkien konkreettisuus huomioitiin aineistossa positiivisena asia- 
na. 

Tulevaisuustaitojen osaamismerkit ovat loistava idea, näin jokaisella koulu- 

tuksesta valmistuneella olisi oikeasti konkreettinen osoitus työnhaussa osaa- 

misen tueksi. 
Toisaalta osaamismerkkien käyttö arvioinnin välineenä kyseenalaistettiin 


ja niiden luotettavuutta epäiltiin esimerkiksi teknisessä mielessä erään vas- 

taajan pohtiessa ovatko merkit väärennettävissä. Osaamismerkkien tekninen 
standardi, OBI, on suunniteltu siten, että osaamismerkkien väärentäminen 
on tehty vaikeaksi ja käytännössä väärennös selviää yhdellä klikkauksella. 
Toisaalta haettavan merkin osaamisen osoittamiseen vaadittavat tehtävät voi 
tehdä jokin muu henkilö kuin hakija itse. Tähän voidaan vaikuttaa merkin 
myöntäjäorganisaation merkkien suunnitteluprosessissa. Merkkien kriteerit 
tulee kuvata asianmukaisesti ja tarkasti, ja vaadittavien osaamisen todisteiden 
ja näyttöjen on oltava täsmällisiä ja vaativan ponnistelua (ks. Myllymäki & 
Hakala 2014; Loughlin ym. 2016). Merkkien suunnittelu saattaakin paljastaa 
paljon ratkaisemattomia jännitteitä siitä, kuinka opetamme ja opimme, mi- 
ten arvioimme oppimista ja mitkä lopulta ovatkaan kurssin oppimistavoitteet 
(Kim 2014). 

Osaamismerkkikeskustelussa tulee usein esiin huoli merkki-inflaatiosta 
(esim. Myllymäki & Hakala 2014; Loughlin ym. 2016) ja sama asia näkyi myös 
tutkimusaineistossa. Vastaajat olivat huolissaan, myönnetäänkö merkkejä lii- 
kaa, kohdistuvatko merkit oikeisiin taitoihin, myönnetäänkö niitä liian hel- 
posti ja ovatko itse myöntäjätahot luotettavia. Itow ja Hickey (2016) toteavat, 
että kyse ei ole niinkään yksittäisistä merkeistä, joita tulee uusia ja vanhoja jää 
pois käytöstä, tai ne saattavat menettää arvonsa ajan kuluessa. Kyse on enem- 
minkin merkkiekosysteemien, joita erilaiset myöntäjäorganisaatiot luovat 
yhteistyössä kumppaneidensa kanssa, arvosta ja laadusta. Mikäli merkkieko- 
systeemit kokonaisuudessaan suunnitellaan huolellisesti ja laadukkaasti läh- 
tien yksittäisen merkin suunnittelusta kokonaisten oppimispolkujen raken- 
tamiseen, ne kestävät kyllä joukossaan muutaman heikommin suunnitellun 
yksittäisen merkin. Myös merkkien saajat voivat vaikuttaa merkki-inflaatioon 
käyttämällä omia merkkejään harkitusti ja valikoiden, jolloin myös merkkien 
loppukäyttäjät jaksavat tutustua merkkeihin paremmin (Myllymäki & Haka- 
la 2014). Myöntäjäorganisaatiot ovat avainasemassa myös merkkien määrien 
ja ansaintatapojen suhteen. Tasomerkit mahdollistavat opiskelijoille motivoi- 
van ja pelillisen tavan viedä omia taitojaan eteenpäin, ja myöntämisperusteet 
eivät saa olla liian kevyet, vaan merkin ansaitsemiseen tahdotaan nähdä vai- 
vaa (esim. Loughlin ym. 2016). Luonnollisesti myös hyvämaineisen myöntä- 


jäorganisaation osaamismerkkejä arvostetaan todennäköisesti enemmän kuin 

huonomaineisen (Myllymäki & Hakala 2014; Loughlin ym. 2016) ja aiemmin 
mainittu suosittelu-ominaisuus (ks. Hickey 2017) tuo mukaan kolmannen 
osapuolen suosittelemaan tiettyjä merkkejä ja merkkien myöntäjiä nostaen 
merkkien arvoa entisestään. 

Edellä esitettyjen kolmen jännitteisen teeman lisäksi selkeästi suurimmak- 
si huolenaiheeksi nousi esiin taitojen arviointi ja mittaus. Taitojen arviointi 
nähtiin haasteelliseksi erityisesti luotettavuuden, tasapuolisuuden ja yhden- 
vertaisuuden näkökulmasta. Miten taitoja voidaan arvioida niin, että arviointi 
on varmasti kaikille opiskelijoille tasapuolista eikä suosi esimerkiksi aktiivi- 
simpia opiskelijoita vetäytyvimpien kustannuksella? Hankkeissa, joissa tule- 
vaisuustaitoja on sanallistettu osaamismerkkien muotoon, on arviointikritee- 
reihin kiinnitetty erityistä huomiota ja arviointia varten on laadittu tarkkoja 
ohjeistuksia (esim. Devedzi¢ ym. 2015). Joissakin hankkeissa merkkien suun- 
nitteluun on otettu opiskelijat mukaan (ks. Loughlin ym. 2016) ja toisissa taas 
työnantajat (ks. Education Design Lab 2017), jolloin myös arviointikriteerit 
saattavat vaihdella. Oleellista lienee, että valitut arviointikriteerit ovat kaikille 
osapuolille selkeät, avoimet ja konkreettiset. Mäkinen ja Annala (2010) pitävät 
arviointikriteerien selkeyttä ja johdonmukaisuutta koko osaamisperustaisuu- 
den kannalta olennaisena asiana. Heidän mukaansa yksilöiden kyvykkyyden 
ja osaamisen arviointi edellyttää selkeästi määriteltyjä kriteeristöjä, jotka pe- 
rustuvat laajaan eettiseen keskusteluun koko yliopistoyhteisössä. 

Vastauksissa pohdittiin tekevätkö arvioinnin opettajat vai esimerkik- 
si opiskelijat vertaisarviointina. Tämän yhteydessä tuotiin esiin huoli siitä, 
että opettajat eivät välttämättä tunne kaikkia opiskelijoitaan riittävän hyvin, 
jotta he voisivat arvioida tällaisia henkilökohtaisia taitoja. Toisaalta taitojen 
arviointi vaatisi myös sellaisia kursseja, joilla opettaja voisi tarkkailla opiske- 
lijoiden toimintaa, sillä monissa tulevaisuustaidoissa arvioinnin kohteena on 
toiminta. Lisäksi tuotiin esiin, että tulevaisuustaitojen arviointia ei voi tehdä 
yhden kurssin perusteella, vaan taitoja tulisi opettaa useammalla kurssilla ja 
myös arvioida useamman kurssin osana. Läpi kurssien kehittyvien tulevai- 
suustaitojen arviointi vaatiikin kurssisuunnittelulta ja käytännöntoteutuksilta 
mahdollisesti uusien käytänteiden käyttöönottoa (Myllymäki & Hakola 2014; 


Devedzi¢ ym. 2015; Loughlin ym. 2016). On myös huomioitava, että osaamista 

ei voi havainnoida tai tulkita suoraan, vaan se perustuu sellaisen näytön tuot- 
tamaan hetkelliseen evidenssiin, jota verrataan aiemmin laadittuihin standa- 
reihin (Mäkinen & Annala 2010). Tulevaisuustaitojen arviointi edellyttääkin 
tällaisten standardien rakentamisen, jotta niistä myönnetyt osaamismerkit 


ovat arvokkaita kaikkien osapuolten kannalta. 


Pohdinta ja johtopäätökset 

Tämän tutkimuksen tavoitteena oli selvittää, millaisia tulevaisuustaitoja 
merkkien avulla voidaan tunnustaa ja millaisia perusteita tai esteitä merkkien 
hyödyntämiselle on löydettävissä muodollisessa koulutuksessa. Vastauksissa 
erilaisia tulevaisuustaitoja nimettiin useita. Mainituista suosituimpia olivat 
tiimityö-, tieto- ja viestintätekniikka-, ongelmanratkaisu-, viestinta- sekä joh- 
tamistaidot. Nimetyt taidot peilautuvat virallisten tahojen nimeämiin tulevai- 
suuden työntekijän tarvitsemiin kompetensseihin (esim. Euroopan komissio 
2018, World Economic Forum 2016b), työnantajien toivomiin ominaisuuksiin 
(esim. Adams 2014; Talouselämä 2016; Hakala ym. 2010) ja meneillään oleviin 
tulevaisuustaitojen merkkeistämishankkeisiin (esim. Education Design Lab 
2017). Nimetyt tulevaisuustaidot sijoittuivat luontevasti myös P21-viitekehyk- 
seen (Trilling & Fadel 2009). 

Tulosten perusteella tulevaisuustaitojen osaamisen tunnistaminen ja 
tunnustamisen ja toisaalta taitojen näkyväksi tekeminen nähtiin pääosin ar- 
vokkaana. Kertomuksista ilmeni, että tulevaisuustaitoja opetetaan ja opitaan 
korkeakouluopintojen ohessa, mutta tällaista osaamista ei vastaajien mielestä 
riittävässä määrin tunnusteta. Osaamismerkit nähtiin keinona vahvistaa ja 
täydentää olemassa olevaa osaamisen tunnustamista. Osaamismerkit nayt- 
täytyvät opiskelijoille myös palkitsevana, kannustavana ja motivoivana keino- 
na tunnistaa ja tunnustaa taitoja, joille ei ole perinteisiä arviointikriteereitä. 
Osaamismerkit liitetäänkin yhdeksi pelillistämisen välineeksi ja erilaisten 
tasomerkkien kautta tulevaisuustaitojen oppiminen voi parhaimmillaan olla 
hauskaa (ks. Loughlin ym. 2016). Niiden ansaitsemisesta ei kuitenkaan saa tul- 
la liian helppoa, jotta merkkien arvo ja arvostus säilyvät (esim. Loughlin ym. 


2016). Osaamismerkit nähtiin myös nykyaikaisena tunnistamisen välineenä, 

jossa on mahdollisuus oppia myös digitaalisia taitoja (vrt. Euroopan komissio 
2018). Tuloksista ilmeni, että tulevaisuustaitojen tunnustaminen osaamismer- 
keillä nähtiin hyödylliseksi erityisesti työllistymisen näkökulmasta. Taitojen 
koettiin kuuluvan asiantuntijan taitoarsenaaliin, joka mahdollistaa monipuo- 
listen työtehtävien tekemisen. Vaikka tulevaisuustaidot karttuvat opintojen 
ohessa, vaikuttaisi niitä kuitenkin olevan melko vaikea osoittaa työnantajal- 
le työnhaussa. Merkkien avulla osaaminen on mahdollista tehdä näkyväksi, 
taidot tulevat sanallistetuiksi ja osaamismerkkeihin on mahdollisuus liittää 
konkreettisia todisteita osaamisesta. Vastakkaisen näkemyksen mukaan osaa- 
mismerkkien hyöty kyseenalaistettiin, koska työnantajien ei ajateltu huomioi- 
van merkkejä työnhaussa. Aineistossa esiintynyt ristiriita nostaa esiin aiheen 
jatkotutkimukselle koskien suomalaisten työnantajien suhtautumista osaa- 
mismerkkeihin. Ovatko osaamismerkit työnantajan näkökulmasta sopiva ja 
luotettava tapa osoittaa osaamista? Toisaalta mitkä olisivat ne tulevaisuustai- 
dot, joita työnantajat arvostavat ja edellyttävät työntekijöiltä ja miksi? 

Osaamismerkkeihin liittyy vahvasti myös niiden rooli uudenlaisena arvi- 
ointivälineenä, johon ei ole vielä vakiintuneita käytänteitä korkeakouluissa. 
Huolena ilmeni, miten osaamismerkeillä voidaan taata luotettava, tasapuoli- 
nen ja yhdenvertainen arviointi, joka ottaa huomioon myös tulevaisuustaito- 
jen kehittymisen pidemmällä aikavälillä useamman kurssin aikana. Keskus- 
telu arvioinnista palautuu myös ylemmälle tasolle koskien tulevaisuustaitojen 
asemaa korkeakoulujen opetussuunnitelmissa. 

Osaamismerkit ovat vakiinnuttamassa paikkaansa yhtenä osaamisen tun- 
nistamisen ja tunnustamisen välineenä niin kansallisesti kuin kansainvälises- 
tikin. Uudenlaisena pelillisyyteen liittyvänä ja perinteisestä poikkeavana arvi- 
ointina merkkien luotettavuuteen kohdistuu arvostelua ja epäilyä, ja joidenkin 
mielestä merkit sopivat korkeakouluopiskelijoita paremmin lapsille ja nuorille. 
Vastakkaisena näkemyksenä on esitetty, että ”Ko/legat [korkeakoulussa], jotka 
nyt jättävät huomioimatta osaamismerkit (electronic credentialing) ovat kuin 
kirjakaupat, jotka jättivät huomioimatta Amazonin vuonna 1997. Tiedämme 
mitä tapahtui seuraavaksi”. (Hickey 2017.) Osaamismerkeissä on vastaajien 
mukaan potentiaalia täydentää tulevaisuustaitojen osaamisen tunnistamista 


ja tunnustamista myös korkeakoulukontekstissa. Tutkimuksen perusteella tu- 

levaisuustaitoja toivotaan näkyviksi ja tunnustetuiksi myös osana muodollista 
koulutusta. Prosessi ei kuitenkaan ole yksinkertainen, sillä vaaditaan paljon 
keskustelua muun muassa tulevaisuustaitojen roolista opetussuunnitelmissa, 
yhtenäisten arviointikriteereiden laatimisesta sekä taitojen määrittelystä ja 
osaamisvaatimuksista. Keskustelussa tulee huomioida myös jännitteet kor- 
keakoulutuksen tarkoitusten ja työelämän vaateiden välillä (Mäkinen & An- 
nala 2010). Muodollisen koulutuksen konteksteissa osaamismerkit saatetaan 
kokea uhkana virallisille tutkintotodistuksille ja sertifikaateille. Sen sijaan, 
että osaamismerkit nähtäisiin perinteisten todistusten ja sertifikaattien kil- 
pailijana, ne voisivat antaa korkeakoulujen todistus- ja sertifiointityökaluihin 
ketterän tavan tunnistaa ja tunnustaa uusia osaamisalueita, joille perinteinen 
opetussuunnitelmatyö ei välttämättä yllä (ks. Bowen & Thomas 2014). 

Eri tieteenalojen kulttuureihin ja logiikkaan sekä tieteelliseen tiedon koet- 
teluun perustuvan korkeakoulutuksen on paikoin hankala suhteuttaa yhteis- 
kunnallista tehtäväänsä ja toimintaansa vallitsevaan kertomukseen, jonka mu- 
kaan hankittu tieto tulee aina vanhenemaan nopeasti (ks. Linden ym. 2016). 
Samalla yliopistot ja ammattikorkeakoulut ovat kuitenkin itse todentamassa, 
että työ ja siinä vaadittavat osaamiset muuttuvat kiihtyvällä tahdilla. Kun ala- 
kohtainen tieto uusiutuu ja tarkentuu jopa opintojen aikana, tulevat tiedon 
hankkimisen, analysoinnin sekä oppimaan oppimisen ja ongelmanratkaisun 
taidot merkittäväksi osaksi korkeakoulutusta ja työelämää (Hakala ym. 2010). 
Osaamismerkit voisivat tässä artikkelissa tehtyjen havaintojen perusteella toi- 
mia siltana tieteenalakohtaisen tiedon, opetussuunnitelmien ja tulevaisuus- 
taitojen välillä. Samalla ne voisivat tuoda opetussuunnitelman reuna-alueella 
opitut tiedot ja taidot näkyviin ja vahvistaa näin opiskelijan luottamusta tule- 


vaisuuteen. 

Teoksen alussa totesimme, että elämme muutoksen aikaa. Osa voi kutsua tätä 
työn muutokseksi ja neljänneksi teolliseksi vallankumoukseksi, toinen voi pu- 
hua kiihtyvästä globalisaatiosta ja sen vaikutuksista — tai kaikesta tästä. Yh- 
teistä kuitenkin on, että yhteiskunta näyttäisi olevan jatkuvassa muutoksessa 
monella eri tasolla. Pelkkä tietyn osaamisen hankkiminen tai olemassa olevien 
prosessien toteutus ci riitä, vaan sekä yksilöiltä että yhteisöiltä vaaditaan ky- 
kyä oppia uutta sekä ennen kaikkea kykyä sopeutua ja sopeuttaa toimintaansa 
alati liikkeessä olevaan toimintaympäristöön. Nämä muutokset ja vaadittavat 
sopeutumistoimet koskevat myös, tai kenties jopa ennen kaikkea, kasvatusta. 
Aikamme kasvatus: vain muutos on pysyvää? -teoksen teemana on tarkastella 
tämän hetken yhteiskunnan muutoksen heijastusta kasvatustieteen kentällä ja 
sen eri osa-alueilla. 

Tämän teoksen artikkeleita yhdistää siis muutoksen tarkastelu kasvatus- 
tieteellisessä kontekstissa. Teos sisältää artikkeleita, joiden lähtökohtana on 
jo tapahtunut tai oletettu muutos tutkitussa ilmiössä, sekä artikkeleita, jois- 
sa on tartuttu käsillä olevaan muutokseen tai sen mahdollisiin seurauksiin. 
Teoksessa muutosta tarkastellaan eri toimijoiden, ikäryhmien sekä erilaisten 
kasvatuksellisten toimintaympäristöjen näkökulmasta niin yksilön henkilö- 


kohtaisena kokemuksena kuin myös laajana, yhteisöllisenä kokemuksena. Tee- 

moista nostetaan esiin kasvatustieteen kentällä tapahtuvia muutoksia kuten 
sykleittäin tapahtuvat opetussuunnitelmauudistukset, opetuksen sisältöjen ja 
käytäntöjen jatkuva kehittäminen sekä kasvatuskentän toimijoiden käsitysten 
tarkasteleminen. Artikkelien laaja aihekirjo tarjoaakin lukijalle ikkunan kas- 
vatuksen kentän moninaisiin muutoksiin, sekä erityisesti muutoksen keskellä 
olevien toimijoiden suhtautumisiin, näkemyksiin, tulkintoihin ja merkityk- 
senantoihin, kuten artikkeleita yhdistävän eläytymismenetelmän tulisikin. 
Tämän teoksen artikkelit ennen kaikkea osoittavat, kuinka monimuotoiseen 
tutkimukseen eläytymismenetelmän käyttö sopii; sillä voi tutkia lasten käsi- 
tyksiä sukupuolestaan, tarkastella yhteisöllisen työkulttuurin mahdollisuuk- 
sia lukiossa, mutta yhtä hyvin se sopii tulevaisuustaitojen ennustamiseen. 

Teoksen artikkelien teemoja yhdistää muutoksen ja menetelmän lisäksi 
myös ajankohtaisuus. Eläytymismenetelmä mahdollistaa tarttumisen nopeas- 
ti tapahtuviin yhteiskunnallisiin ilmiöihin ja muutoksiin. Sen avulla voidaan 
tutkia (1) tulevaa muutosta; mitä voidaan odottaa tapahtuvaksi, mitä saattaisi 
tapahtua ja miten tähän muutokseen voitaisiin kenties varautua, kuten artik- 
kelissa Substanssiasiantuntijasta alan opettajaksi: ammatillinen opettajankou- 
lutus opiskelijoiden kertomana pohditaan. Yhtä lailla sen avulla voidaan pereh- 
tyä (2) jo mahdollisesti tapahtuneeseen tai käynnissä olevaan muutosprosessiin, 
kuten artikkelissa Korkeakouluopiskelijoiden tulevaisuustaitojen tunnistami- 
nen ja tunnustaminen digitaalisilla osaamismerkeillä on tehty, ja siten tuottaa 
tietoa muutosprosessista ja sen mahdollisesta tuloksesta. Lisäksi voidaan tut- 
kia prosesseja (3) joihin vielä voidaan vaikuttaa kuten artikkelissa Muutoksen 
johtaminen korkeakoulujen yhdistyessä: Viestintä, osallistaminen ja luottamus 
tutkimus- ja opetushenkilökunnan kertomuksissa. 

Kuitenkin eläytymismenetelmätutkimus jättää edelleen käyttäjälleen 
myös pohdittavaa. Yksi näistä teemoista on eläytymismenetelmän vastaukset: 
kertovatko ne oikeista asioista, kirjoittajien vastaushetken ajatuksista? Voi- 
daanko tarinoiden nähdä olevan heijastuksia vastaajien omista mielipiteistä? 
Vai pitäisikö niitä tutkia enemmänkin vaikkapa diskursseina tai narratiivei- 
na, niin kuin joissakin tämänkin artikkelikokoelman tutkimuksissa on tehty. 
Toisaalta tällaisen tutkimuksen tulosten pelkistäminen pelkäksi vastaajien 


kertomusten luokitteluksi on turhaa vähättelyä; juuri tällaisten prosessien 

kautta ihmiset usein tekevät vähintäänkin oman elämänsä kannalta merkit- 
täviä päätöksiä. Esimeriksi tutkimaamme ilmastonmuutosahdistuksen osalta 
ihmiset valinnat liittyvät varsin moninaisiin kysymyksiin: autoiluun, lentämi- 
seen, lihansyöntiin, lasten hankkimiseen jne. 

Eläytymismenetelmääaineistoista tehtävien päätelmien ja tulkintojen lisäk- 
si tutkimusaineiston edustavuus on alue, jota menetelmää käytettäessä on syy- 
tä pohtia edelleen. Kuten jo Eläytymismenetelmä 2017 -teoksessa todettiin, 
erilaiset sähköiset tavat kerätä aineistoa ovat merkittävästi yleistyneet. Vas- 
taajien houkuttelu sähköpostitse tai Facebookin kautta on järkevää, mutta ai- 
neiston edustavuus ja luotettavuus asettuvat tällaisen aineiston kanssa uuteen 
valoon. Tiedämmekö edes sitä, kuka kehyskertomukseen on aidosti vastan- 
nut? Millaista tukea vastauksen laatimiseen on käytetty (vrt. luokkahuoneessa 
tapahtuva yhtäaikainen aineiston kerääminen) tai monenko ihmisen mielipi- 
teitä vastaus sisältää. Todennäköisesti tällainen huoli on pääsääntöisesti täy- 
sin aiheeton, mutta sen sijaan huoli aineiston vinoudesta ei sitä ole. Kun yhä 
harvempi vastaa, niin myös vastausten kirjo kapenee. Sama trendi tosin koskee 
kaikkea empiiristä tutkimusta, myös vaikkapa kyselylomaketutkimuksia, joi- 
den nykyiset vastausprosentit ovat paikoin katastrofaalisen alhaisia verrattuna 
menneiden aikojen tilanteeseen. 

Samaan aikaan, kun mahdollisuudet tavoittaa monikanavaisesti halut- 
tuja vastaajia on helpottunut, vastausmäärät eivät siis kuitenkaan ole näiden 
tutkimusten perusteella erityisesti parantuneet, eikä tutkijan työ riittävän ai- 
neiston saamiseksi ole välttämättä helpottunut. Nettivastauksen ja paperi ja 
kynä -tyyppisen vastaamisen rinnalle voi nousta myös mobiilisuuden haaste: 
nettiä, sosiaalista mediaa ja sähköpostia käytetään enenevässä määrin älylait- 
teiden kautta, jossa lukijoiden kommunikointi on harvoin pitkiä tarinoita ja 
laveita lauseita. Mobiilissa helppous, nopeus ja merkkikieli ovat avaintekijöitä, 
eikä esimerkiksi älypuhelimen näppäily välttämättä houkuttele rakentamaan 
eläytymismenetelmävastaukselle tyypillistä lyhyttäkään kertomusta. Mobii- 
livastaajan voisi olettaa suosivan kätevää ja nopeaa tapaa vastata, joka antaa 
esimerkiksi survey-tyyppisille kyselyille uutta arvoa. Voikin kysyä, voisiko tu- 
levaisuuden eläytymismenetelmä vastaus olla jotain muuta kuin valmis teksti? 


Teemmekö tilaa videolle tai ääniviesteille, jotka nyky-yhteiskunnassa älylait- 

teilleen höpöttäville on jo tuttu tapa ilmaista itseään? Ja jos kyllä, menetäm- 
mekö jotain keskeistä eläytymismenetelmän ominaisluonteesta? 

Menetelmän ehdottomana etuna nykytahtisessa elämässä — ja tutkimuk- 
senteossa — voidaan pitää kuitenkin sen kevytkäyttöisyyttä: kun aineisto on 
suhteellisen helppo kerätä, se mahdollistaa nopeasti tapahtuvien muutosten 
tarkastelun. Tämän teoksen teemoihin; muutoksen monipuoliseen tarkas- 
teluun, ennustamiseen ja arviointiin, eläytymismenetelmä sopi hyvin, mutta 
samalla tutkijan tulee ymmärtää eläytymismenetelmäaineistojen luonne: ne 
ovat heijastuksia ihmisten ajattelun logiikoista ja asenteista, eivät kuvauksia 
todellisuudesta. Menetelmän käyttö vaatiikin tutkijalta vahvaa taustatyötä, 
tutkimusaiheen kytkemistä teoreettiseen taustaan sekä kokonaisuuden kriit- 
tistä tarkastelua. Parhaimmillaan eläytymismenetelmää hyödyntävä tutkimus 
antaa lukijalleen paljonkin ajattelemisen aihetta ja hyvä niin: jos tässä onnis- 
tumme, niin olemme saavuttaneet jo paljon. 

Tällä teoksella — Aikamme kasvatus — vain muutos on pysyvää? — oli kaksi 
kantavaa lähtöteemaa. Ensinnäkin, halusimme jatkaa Eläytymismenetelmä 
2017 -teoksessa aloitettua suhteellisen systemaattista kokeilutyötä siitä, miten 
eläytymismenetelmän kaltaisella tutkimusmenetelmällä pystyy tarttumaan 
hyvinkin nopearytmisesti aikamme joskus kiivasrytmisiinkin kasvatusilmi- 
öihin. Esimerkkinä tästä toimii Tampere3-muutosprosessi: kaksi artikkelia 
ensimmäisessä kokoelmassa ja yksi nyt. Näiden artikkeleiden välissä on tapah- 
tunut paljon, tamperelainen korkeakoulumaailma ei ole enää olenkaan sama 
maailma (Poliisiammattikorkeakoulua lukuun ottamatta) ja kuitenkin koko 
prosessi on vasta alussa, kun vuodenvaihteessa Yhteiskunnallisen Korkea- 
koulun ja sen työtä jatkaneen Tampereen yliopiston 93-vuotinen tarina itse- 
näisenä yliopistona päättyy. 

Tämän kokoelman myötä eläytymismenetelmästä syntynyt kuva on edel- 
leen vahvistunut: parhaimmillaan se mahdollistaa hyvinkin nopearytmisen 
tarttumisen uuteenkin aiheeseen. Aineistot eivät olen aina kovin laajoja ja 
joskus vähän vinojakin — siitäkin tässä teoksessa on esimerkkejä — mutta par- 
haimmillaan hyvinkin kiinnostavia. Aineistojen luonne ei myöskään määritä 
sitä, millaiseen metodologiseen paradigmaan tutkimus kiinnittyy. Niin tässä- 


kin teoksessa, paikoin puhutaan hyvinkin konkreettisista tutkimusilmiöistä 

ja perinteiseen tapaan mietitään mitä voimme tällaisen tutkimuksen kautta 
oppia tutkittavasta ilmiöstä ja sen käytännöistä kuten tutkittaessa digitaalisia 
osaamismerkkejä. Toisinaan taas liikutaan vaikkapa narratiivien maailmassa, 
jolloin emme tosiaankaan tiedä puhutaanko isyydestä juuri näin, mutta tavoit- 
tamamme neljä tarinatyyppiä ovat kuitenkin hyvin järkeenkäypiä ja sitä paitsi 
telakoituvat hyvin alan kansainväliseen keskusteluun, joka tietenkin on vain 
hyvä asia: tämänkaltainen tutkimus ei yleensä tuota mitään kovin radikaalisti 
uutta tietoa, mutta syntyneet tarinat, kutsutaan niitä sitten vaikkapa tieteel- 
lisiksi tutkimuksiksi, tarjoavat parhaimmillaan ennen kaikkea ajattelemisen 
aihetta: ehkä tarinatyyppejä voisi olla toisenlaisiakin, mutta nyt konstruoidut 
tyypit tuntuvat hyvinkin tutuilta monessa perheessä riippumatta siitä, kuka 
sitten vanhempainiltaan lopulta menee. 

Emme myöskään väitä, että totuus Tampere3-projektin johtamisesta on 
juuri se mitä tämän teoksen artikkelissa tuotamme, mutta artikkelimme kui- 
tenkin eittämättä välittää niitä tuntoja, joita ainakin osalla näiden kolmen 
korkeakoulun henkilökunnalla on ollut prosessin läpiviemisestä. Ja vaikka 
aineistomme on kerätty noin puoli vuotta sitten, niin arkihavainnot kertovat, 
että ei tilanne ainakaan onnistuneempaan suuntaan ole kääntynyt. Tällainen 
artikkeli ei kerro sitä, miten asiat todella ovat, mutta se kertoo siitä, kuinka 
asiat koetaan, tai joka tapauksessa yhden mahdollisen tulkinnan tutkimuksen 
keskiössä olevasta ongelmasta tai laajemmin tutkittavasta ilmiöstä. Kuvaus on 
useimmiten vajavainen ja monitulkintainen, mutta tällaisenaankin se antaa 
lukijalleen ajattelemisen aihetta: tästä olen samaa mieltä, tuosta eri mieltä, 
mutta voihan sen näinkin ajatella ja ei kai tuokaan nyt kuitenkaan ole kovin 
virheellisesti väitetty. Tutkimus pyrkii olemaan siis uskottava, mutta ei voi 
väittää olevansa ainoa mahdollinen tulkinta. 

Kun tutkimuksen keskiössä on vaikkapa sellainen tunteita ja erilaisia käsi- 
tyksiä herättävä aihe kuin ilmastonmuutos, niin on toki selvää, että tulkintoja 
on melkein yhtä monta kuin lukijaakin. Kun ilmiön tarkasteluun yhdistetään 
vielä psykoanalyyttinen tarkastelutapa, niin tulkintojen ja lukutapojen kirjo 
lavenee edelleenkin. Eittämättä on kuitenkin selvää, että näinkin ilmiötä voi 
tarkastella ja jopa päätyä mielenkiintoisiin mahdollisuuksiin jatkotoimenpi- 


teiksi. Tämä ei kuitenkaan tarkoita, että aihe olisi loppuun käsitelty tai edes 

keräämämme aineisto. Niinpä seuraavaksi tarkoituksemme onkin analysoida 
kerätty varsin rikas ja laaja aineisto aivan toisen tyyppisillä analyysimenetel- 
millä, mutta sen prosessin lopputulokseen paalaamme toivottavasti aikanaan 
toisenlaisilla tutkimuksen kentillä. 

Aivan samoin emme väitä, että tyttöyden rakennuspalikat olisivat tyhjen- 
tävästi juuri ne, mitä Tyttö tuollainen -artikkelissa määritimme. Myös tässä 
tapauksessa aiomme laajentaa tyttöyden tarkastelukulmaa jatkotutkimusten 
avulla. Aivan samoin sankareita — ja ennen kaikkea konnia — on muitakin 
kuin esittämämme, mutta näilläkin pärjätään. 

Teoksen niin mainittuja kuin muitakin artikkeleita yhdistää siis kiinnos- 
tus aikamme kasvatuksen alati muuttuviin moninaisiin ilmiöihin. Jotkut ar- 
tikkelit haastavat mainiolla tavalla lukijan omat stereotypiat. Kun otsikossa 
kysytään vaikkapa sitä Onko Suomi liian hyvä paikka asua, niin lukijan herät- 
tävä provokaatio on valmis. Toisaalta puhe digitaalisista osaamismerkeistä voi 
äkkiseltään kuulostaa kovin marginaaliselta, varsinkin kun valistunut veik- 
kaus on, että teoksen lukijakunnasta huomattava osa ei tiedä mistä ihmeestä 
näissä oikein on kyse. Mutta kun osaamismerkit kytketään nk. tulevaisuustai- 
toihin ollaan jo paljon suuremman edessä; kysymyksessä siitä, millaisia taitoja 
tulevaisuuden yhteiskunnissa toimiminen edellyttää. Haaste, jonka vaikka 
nykyinen kehuttu suomalainen opettajankoulutus tavoittaa hiukan huonosti 
aikana, jolloin toisaalta kädentaidot ovat rapautumassa niin tulevilta opet- 
tajilta kuin heidän tulevilta oppilailtaan (tyyliin kuinka moni osaa lyhentää 
housun puntit, yhden esimerkin mainitaksemme), mutta toisaalta aikana, jol- 
loin myöskään koulutuksessa ei pystytä — tai paremminkin osata — tarttua no- 
pearytmisesti muuttuviin aikamme ilmiöihin. Eläytymismenetelmän keinoin 
tutkija sentään pystyy kiinnittämään katseensa hyvinkin nopeasti, mistä tässä 
kokoelmassa jonkinlaisena esimerkkinä on Turun taannoisista puukotuksista 
katalyyttinsa saanut artikkeli. Tulevaan MEBS3-kokoelmaan on puolestaan 
tekeillä mm. tutkimusartikkeli netissä tapahtuvasta seksuaalisesta häirinnästä 
ja sen kohtaamisesta erityisesti opettajantyössä; aihe joka oli suuresti esillä tä- 
män artikkelikokoelman viimeistelyvaiheessa syksyllä 2018. 

Kuten johdannossa jo kerroimme, vuoden päästä on tarkoitus julkaista 


seuraava yrityksemme ymmärtää ja tulkita aikamme muuttuvia kasvatusil- 

miöitä työnimellä Kasvatustieteilijän ammatillista ja eettistä identiteettiä 
paikantamassa (toim. Jari Eskola & Ilona Nikanto & Hanna Vilkka). Silloin 
katseemme kohdistuu nykyistä enemmän kasvatustieteilijän ammatilliseen 
identiteettiin, olkoonkin, että keskiössä edelleenkin on hyvinkin moninaiset 
kasvatukselliset ilmiöt ja kasvatustieteilijän paikantuminen niiden toimijoi- 
na. 

Toki emme tietenkään voi tietää mitä maailmassa tapahtuu tulevana talve- 
na, joten eläytymismenetelmän kaltaisesta herkästä ja nopeaan reagointiin tai- 
puvasta menetelmästä kun on kyse, niin saatamme hyvinkin tarttua johonkin 
sellaiseen aiheeseen, josta emme vielä tiedä jonkin kiintoisan ja tutkimukselli- 
sesti tärkeän aihepiirin ilmaantuessa tutkimuksellisen katseemme alle. Mutta 
käykö näin, sen tiedämme vuoden päästä teoksen ilmestyessä. Siihen saakka 
voimme hahmottaa omalta osaltaan nykymaailmaa näiden 14 tutkimusartik- 
kelin voimin ja samalla myös oppia jotain uutta eläytymismenetelmän kieltä- 


mättä jo varsin pitkästä ja vakiintuneestakin käytöstä. 

Miten eläytymismenetelmää on käytetty ja käytetään 


Näin käytät eläytymismenetelmää: hyvät 
käytännöt ja kiperät kysymykset 


Ilona Nikanto er Jari Eskola 


Mitä ja miksi? 
Eläytymismenetelmä on sanalla sanoen houkutteleva tutkimusmenetelmä. 
Se valikoitui omaksi tutkimusmetodikseni osittain vakaan päätöksen, osit- 
tain sattuman kautta. (- -) Tiesin haluavani tutkia tyttöjen käsityksiä 
omasta sukupuolestaan ja halusin aivan ehdottomasti antaa tutkittaville 
mahdollisimman vapaan tilaisuuden kertoa näistä käsityksistä. 


Elaytymismenetelmaa on kuvattu käyttökelpoiseksi ja kevytkäyttöiseksi tie- 
donhankintamenetelmäksi (Eskola & Mäenpää & Wallin 2017). Kenties 
näistä syistä menetelmä on saavuttanut lisääntyvää kiinnostusta erityisesti 
kasvatustieteissä, kuten tämän teoksen systemaattisesta kirjallisuushausta voi 
havaita. Tässä artikkelissa pohditaan eläytymismenetelmän käyttöä osana 
Tyttö tuollainen — kertomuksia tyttöydestä (Nikanto, Rissanen, Eerola & Esko- 
la 2018) -artikkelin syntyprosessia ja esitellään eläytymismenetelmään liittyviä 
hyviä käytäntöjä. 

Eläytymismenetelmä (method of empathy-based stories eli MEBS) on laa- 


dullinen tiedonhankintamenetelmä, jossa vastaajat kirjoittavat tarinan saa- 


1 Kursiivilla esitetyt päiväkirjamerkinnät ja pohdinnat menetelmän käytöstä ja tutki- 
musprosessin eri vaiheista ovat Ilona Nikannon muistiinpanoista tutkimusprosessin ajal- 

P P P. J 
ta. 

mansa orientaation, kehyskertomuksen (eli skriptin), perusteella. Vastaajaa 
pyydetään eläytymään kehyskertomuksessa kuvattuun tilanteeseen, ja kirjoit- 
tamaan sen pohjalta tarina (tai kertomus, selitys, mitä termiä kukakin haluaa 
käyttää). Tarinan aiheena voi olla yhtälailla tulevaisuus ja tulevaisuudessa ta- 
pahtuvien asioiden kuvittelu kuin selityksen antaminen kehyskertomuksessa 
kuvatulle jo tapahtuneelle tilanteelle. 

Eläytymismenetelmän perusidea on, kenties hieman yllättäen, kokeellises- 
sa tutkimusperinteessä: yhtä tekijää varioimalla, muiden olosuhteiden pysyes- 
sä samana, pyritään selvittämään nimenomaisen seikan vaikutus tutkittavaan 
asiaan: mikä vastauksissa muuttuu, kun yhtä kehyskertomuksen olennaista 
tekijää muutetaan — vai muuttuuko kenties mikään? Perinteisestä kokeellises- 
ta tutkimuksesta poiketen eläytymismenetelmää käytettäessä vastaajat voivat 
käyttää ihmiselle tyypillisiä toimintatapoja, kuten ajattelua, punnintaa ja kiel- 
tä todellisuutta jäsentävänä tekijänä (Eskola & Virtanen & Wallin 2018). 

Hyvin pian hylkäsin haastattelun ja havainnoinnin, ja aloin pohtia kir- 

joittamista aineistonkeruumenetelmänä. Joku mainitsi ohimennen eläyty- 
mismenetelmän. Muistin kuulleeni metodista aiemminkin, mutta missään 
määrin tuttu se ei minulle ollut. Perehdyttyäni metodiin enemmän, vakuu- 
tuin sen sopivuudesta omaan tutkimusongelmaani: kehyskertomuksen aset- 
telun ansiosta tutkittavat ovat sopivan etäännytettyjä tutkittavasta aiheesta, 
joka itsessään on heille varsin henkilökohtainen. 
Elaytymismenetelma on monipuolinen aineistonkeruumenetelmä, joka sopii 
yhtälailla käytännönläheisiin selvityksiin, esitutkimuksiin kuin haastattelun 
ja kyselylomakkeen rinnallekin (Eskola & Virtanen & Wallin 2018). Eläyty- 
mismenetelmän avulla tutkittavat saavat itse muodostaa käsityksensä tutkitta- 
vasta asiasta, eikä syntyneisiin tarinoihin tulisikaan suhtautua todellisuuden 
kuvauksina, vaan pikemmin asiaan liittyvinä ajattelun logiikoina ja mahdolli- 
sina heijastuksina nk. todellisuudesta. Tutkijalle eläytymismenetelmä tarjoaa 
mielenkiintoisen haasteen: se ei tarjoa valmiita vastauksia tai kaavoja, vaan pa- 
kottaa tutkijan aktiiviseen teoreettiseen työhön (Eskola, Virtanen & Wallin 
2018). 

Millainen kehyskertomus? 


Elaytymismenetelman käytön ydin perustuu toimiviin ja hyvin suunnitel- 
tuihin kehyskertomuksiin sekä kehyskertomusten variointiin, joka on eläy- 
tymismenetelmän muista tiedonhankintatavoista erottava erityispiirre. Kun 
tutkittavasta aiheesta on kerätty kaksi (tai useampi) erilaista tarinatyyppiä, 
varioinnin vaikutuksen selvittäminen tuo esiin tutkittavan ilmiön erityispiir- 
teet (Eskola, Virtanen & Wallin 2018). Käytännössä tämä tarkoittaa sitä, että 
aineisto analysoidaan ensin kertaalleen, jonka jälkeen aineisto analysoidaan 
vielä uudestaan pyrkien vertaillen selvittämään mikä vaikutus eri kehyskerto- 
musversioilla oli tutkittavaan asiaan, eli mikä muuttui kuin kehyskertomusta 
varioitiin. 

Hyvin laadittuja kehyskertomuksia edeltää luonnollisesti ymmärrys tut- 
kittavasta ilmiöstä, sen keskeisistä käsitteistä ja tutkimusongelman tarkasta 
määrittelystä. Vaikka aineiston kerääminen eläytymismenetelmää käyttäen on 
parhaimmillaan nopeaa ja tehokasta, vaatii siihen pisteeseen pääsy paljon poh- 
dintaa ja monien päätösten tekemistä, kaikki kun ei ole itsestään selvää eikä 
valmiiden mallien jäljentämistä. Kehyskertomuksen rakentamista ja muotoi- 
lua on pohdittu tarkemmin artikkelissa Eläytymismenetelmä 2017: Ohjeita ja 
kokemuksia menetelmästä kiinnostuneille (Eskola ym. 2017). 

Kun tutkimusongelma ja metodi olivat suunnitelmissani selkiintyneet, ei 

tehtävä suinkaan ollut toteuttamista vaille valmis. Eläytymismenetelmän 

keskeisin ja sitä kautta koko tutkimuksenteon kannalta yksi tärkeimmis- 
tä vaiheista oli vielä edessä, kehyskertomusten laadinta. Kehyskertomusten 
jumppaamisen yhteydessä mietin muun muassa sopivaa aika- ja persoona- 
muotoa, viivoitettua vai viivoittamatonta vastauspaperia sekä kuvailtavan 
henkilön nimeämistä tai nimettömyyttä. 
Kehyskertomusten suunnittelussa on tärkeää pitää mielessä, kenelle kertomus 
on suunnattu ja mitä itseasiassa halutaan tutkia. Kehyskertomusten suunnit- 
telun merkitystä on oikeastaan mahdotonta ylikorostaa: kehyskertomuksen 
pitäisi houkutella lukijansa kirjoittamaan, sen tulisi tarjota riittävästi (muttei 
liikaa) tietoa sekä kyetä herättämään ajatuksia (Eskola ym. 2017). Lisäksi pitää 


ottaa huomioon vastaajien ikä ja muut kirjoittamisvalmiuteen liittyvät tekijät. 

Omassa tutkimusprosessissani kehyskertomusten ” jumppaaminen” vei loppu- 

jen lopuksi useamman viikon aikaa: tuon prosessin aikana jouduin muut- 
tamaan ja täsmentämään tutkimuskysymyksiäni, miettimään minkälainen 
kehyskertomus sopii alakouluikäisille lapsille, ja toisaalta, sopiiko eläytymis- 
menetelmä ylipäänsä tiedonhankkimismenetelmäksi tyttöyden tutkimiselle. 
Lopuksi testasin vielä minkälaisia vastauksia saan milläkin kehyskertomus- 
versiolla. Alussa minulla oli lukuisia erilaisia kehyskertomusversioita, joiden 
pallottelun ja testaamisen lomassa huomasin, kuinka paljon yksittäiset sa- 
navalinnat muuttavat lopputulosta. Tämä ajattelu- ja kokeilutyö kannat- 
ti tehdä: sen myötä varmistin saavani kirjoituksia tutkimastani aiheesta, 
tyttöyskäsityksistä, sekä jouduin samalla jo reflektoimaan tutkijan rooliani 
perustelemalla tekemäni valinnat itselleni. Kehyskertomusten tulisi kantaa 
itse itsensä, ilman tutkijan lisäohjeita ja selvennyksiä. Tutkimukseni kohde- 
ryhmänä olivat ala-asteikäiset lapset, jolloin paine kehyskertomusten viilaa- 
miselle mahdollisimman ymmärrettäväksi oli vielä tavallistakin suurempi. 
Pyysin eri-ikäisiltä lukijoilta kommentteja kehyskertomuksistani, mietin sa- 
navalintoja ja testasin kehyskertomusten toimivuutta pienten esikirjoitusten 
avulla. 


Kehyskertomusversioita on vähintään kaksi, joskus jopa neljä, ja niitä varioi- 
daan mielellään vain yhden asian osalta. Toisinaan voi olla tarpeen varioida 
useampaakin tekijää, mutta tämän pitäisi aina olla tutkimuksen kannalta pe- 
rusteltua ja relevanttia. Kehyskertomusversioissa on usein — muttei mitenkään 
välttämättä! — myönteinen ja kielteinen näkökulma: 


1) Luokkaasi tulee uusi tyttö. Kun tutustut häneen paremmin, huomaat, 
että hän on aivan tavallinen tyttö. Kerro, millainen hän on. 


2) Luokkaasi tulee uusi tyttö. Kun tutustut häneen paremmin, huomaat 
että hän ei ole aivan tavallinen tyttö. Kerro, millainen hän on. 

Kertomusten muuttujilla pyritään saamaan kertomukseen erilaisia variaati- 
oita tutkittavasta ilmiöstä. Esimerkiksi edellisessä kehyskertomusesimerkissä 
saimme kuvauksia sekä tavallisista tytöistä että ei niin tavallisista tytöistä. 
Keskenään erilaisten tyttöjen kuvailu oli tärkeää, sillä halusimme tutkimuk- 
sessamme selvittää, miten tytöt rakentavat kertomuksissaan tyttöyttä. Tavalli- 
sesta tytöstä kertovista kertomuksista oli konstruoitavissa tyttöjen tavalliseen 
tyttöyteen liittämiä käsityksiä. Vastaavasti ei niin tavallisen tytön kuvaukset 


mahdollistivat tavalliseen tyttöyteen kuulumattomien seikkojen tarkastelun. 

Eläytymismenetelmää käyttämällä saimme tutkimastamme asiasta moniker- 
roksellista tietoa: tyttöjen käsityksiä tavallisuuteen liittyvistä ja vaikuttavista 
tekijöistä, eroa tuottavista ominaisuuksista sekä heidän kuvauksistaan ilmene- 


viä asenteita tavallisuuteen ja epätavallisuuteen liittyen. 


Aineistonkeruu: miten, missä ja kuinka paljon? 


Kun kehyskertomukset on viilattu ja testattu toimiviksi, päästään vihdoin 
kentälle. Minkä kokoinen on sopiva aineisto? on yleinen kysymys, jota erityi- 
sesti ensimmäistä kertaa tutkimusaineistoaan eläytymismenetelmällä ke- 
räävät pohtivat, ja monasti jo kokeneemmatkin. Tässä artikkelikokoelmassa 
tutkimusaineistojen koot vaihtelevat reilusta paristakymmenestä yli sataan 
kirjoitettuun kertomukseen. Tyttö tuollainen -artikkelin aineisto muodostui 
41 kertomuksesta, josta 20 käsitteli epätavallista tyttöä ja 21 tavallista tyttöä. 
Keskimäärin voidaan todeta, että kun tietää mitä aineistostaan etsii, parikym- 
mentä kertomusta kustakin kehyskertomusversioista on usein riittävä määrä. 
Tämä määrä tuottaa usein saturaation eli aineiston kyllääntymisen, jonka jäl- 
keen kertomukset alkavat keskeisiltä osiltaan toistaa itseään. Luonnollisesti 
kehyskertomusversioiden määrä korreloi tarvittavan kokonaisaineiston mää- 
rän kanssa. 

Aineiston kerääminen voi tapahtua paikanpäällä käsinkirjoittamalla, fyy- 
sisesti etäällä esimerkiksi sähköisen linkin kautta tai miksei vaikkapa kadulla 
feissaamalla (ks. aineiston keruusta lisää Eskola ym. 2017). Tärkeintä on löytää 
sopivin tapa oman kohderyhmänsä tavoittamiseksi. Esimerkiksi tutkittaessa 
lasten käsityksiä on loogisinta mennä paperinivaska kainalossaan kouluun tai 
urheiluseuran harjoituksiin, kunhan tutkimusluvat on ensin hankittu. Toi- 
saalta taas digitaalisia oppimismerkkejä tutkittaessa on hyvä vaihtoehto hyö- 
dyntää sähköistä vastauslomaketta ja tehdä kansainvälistä vertailua (Karja- 
lainen, Linden & Eskola 2018). Eläytymismenetelmääaineiston keräämistä voi 
kuvata joustavaksi ja tilannekohtaiseksi. Tutkijalle on tarjolla erilaisia väyliä ja 
keinoja valita tutkimuskohteelleen vaivattomin ja ehkäpä houkuttelevin vas- 


taustapa. 

Itse otin yhteyttä kolmeen eri kouluun, joista lopulta kaksi osallistui tutki- 
mukseemme. Lähestyin suoraan valitsemani luokkatason opettajia kertoen 
heille tutkimuksestani. Tutkimukseen osallistumismahdollisuutta kysyttäes- 
sä on helppoa, kun voi kertoa, ettei se vie yhtä oppituntia kauempaa. Menin 
henkilökohtaisesti paikalle jokaiseen viiteen koululuokkaan, josta aineistoa 
keräsimme. Selitin oppilaille lyhyesti, että kerään tutkimusaineistoa, johon 
tarvitsisin heidän apuaan kirjoitelmien muodossa. Etukäteen olin varmista- 
nut tutkimusluvat koulun rehtoreilta sekä lasten huoltajilta. Keräystilantees- 
sakin oppilaille kerrottiin osallistumisen vapaaehtoisuudesta, kaikki kuiten- 
kin halusivat kirjoittaa tarinat. 

Olin kopioinut valmiiksi nipun molempia kehyskertomusversioita, jotka 
sitten jaoin sattumanvaraisesti oppilaille. Päädyin lisäämään vastauspape- 
reihin valmiit viivat kirjoitusta helpottamaan. Ohjeistin oppilaita toimi- 
maan paperille kirjoitetun lyhyen ohjeen mukaan. Lisäksi korostin, että kir- 
joitelma ei ole arvioitava tuotos, siihen ei ole olemassa oikeita vastauksia, eikä 
kirjoitelmia lue muut kuin tutkijat. Lisäksi muistutin, ettei paperiin tarvitse 
laittaa omaa nimeään, mutta sen sijaan tulisi merkitä T tai P sukupuolensa 
mukaan. 

Oppilaiden kirjoitusmotivaatiot vaihtelivat. Muutamat poikaoppilaat 
kysyivät, mikseivät saa kirjoittaa tarinaa pojista, joillain oli vaikeuksia pääs- 
tä alkuun kirjoittamisessaan, toiset olivat valmiita kymmenessä minuutissa, 
kun taas toiset käyttivät koko 45 minuutin oppitunnin kirjoittamiseen pyy- 
täen välillä lisäpaperia. 

Yleisesti ottaen voidaan sanoa, että oppilaat olivat motivoituneita kirjoitta- 
maan, ja heidän kertomuksensa olivat rikkaita. Edellä olemme kuvanneet 
yhden tavan kerätä aineistoa. On kuitenkin lukuisia muita hyviä esimerkkejä 
toimivasta aineistonkeruusta. Eläytymismenetelmääaineistoja on kerätty viime 
aikaisissa tutkimuksissa esimerkiksi lähestymällä isejä henkilökohtaisesti sisä- 
aktiviteettipuistoissa ja isäkerhoissa (Kaukinen, Eerola & Eskola 2018). Hen- 
kilökohtaisen keräämisen lisäksi on käytetty sähköistä linkkiä, jota on jaettu 
tutkittavaan ilmiöön liittyvissä Facebook-ryhmissä tai lähestytty vastaajia 
suoraan sähköpostitse. Myös ammattiyhdistyksen jäseniltä (Kaakkolammi, 
Jyrkiäinen & Eskola) ja henkilöstökokous (Vanhalakka, Pylväs & Eskola 2018) 
voivat olla oivia paikkoja tavoittaa kerralla useampi kohderyhmään kuuluva 
vastaaja. Välillä tutkija voi kokea aineistonkeruun hankalaksi; kohderyhmää 


on vaikea tavoittaa tai motivoida osallistumaan. Erään tutkimuksen aineis- 

tonkeruu hoidettiin yliopiston käytävillä ”feissamalla”, eli potentiaalisia vas- 
taajia pysäyttämällä ja jututtamalla (Rantanen, Wallin & Eskola 2017). 

Aineistonkeruu voi siis tapahtua monin eri tavoin ja monia eri kanavia 
käyttäen. Mietittäessä sopivaa tapaa kerätä aineisto, kannattaa aloittaa poh- 
timalla, mistä löytäisi tutkimuksen kohteena olevia ihmisiä: fyysiset tilat ja 
paikat, unohtamatta virtuaalimaailma. Kun tutkimuksen kohderyhmänä on 
esimerkiksi maahanmuuttajataustaiset aikuiset, voi kielikahvilat ja kotou- 
tumiskoulutukset olla hyviä paikkoja kerätä aineistoa (Karayilan, Wallin, 
Harju-Autti & Eskola 2017). Toisaalta jos tutkitaan esimerkiksi naisten nä- 
kemyksiä tasa-arvon toteutumisesta, voisi aineistoa kerätä edellä mainittujen 
paikkojen ja keinojen lisäksi vaikkapa kauppakeskuksista, naisten kuntosaleil- 
ta ja ryhmäliikuntatunneilta, naisvaltaisilta työpaikoilta jne. Tutkijan on hyvä 
pitää mieli avoimena ja tarttua ennakkoluulottomasti erilaisiin mahdollisuuk- 
siin myös aineiston keruun osalta. 

Aineistonkeruuta suunnitellessaan tutkija joutuu pohtimaan taustatie- 
tojen keräämisen merkitystä ja tarvetta. Kerättäessä aineistoa esimerkiksi eri 
organisaatiosta tai eri sukupuolilta, voi tutkimuskysymyksestä riippuen olla 
tarpeen ja perusteltua kerätä vastaajilta taustatietoja. Yksittäisiä, tutkimuson- 
gelman kannalta relevantteja, vastaajan taustaa selventäviä kysymyksiä lukuun 
ottamatta eläytymismenetelmäaineistot kerätään usein nimettöminä ja mah- 


dollisimman pelkistettyinä. 


... ja mitä tehdä aineistolle? 


Oman tutkimukseni aineistonkeruu tapahtui viiden oppitunnin aikana, 
siis tarkemmin sanottuna alle neljässä tunnissa. Tämä ei ole minkään sor- 
tin ennätys eläytymismenetelmätutkimuksen saralla, päinvastoin, mutta 
tehokkaaksi sitä voi kuitenkin kuvata. Liikoja kehuskelematta voin todeta 
keränneeni aineiston, litteroineeni sen ja tehneeni alustavan aineiston ana- 
lyysin kymmenessä tunnissa. Tässä kohden aineiston analyysillä tarkoitan 
sen kvantifiointia ja järjestelyä kehyskertomusversioittain. Viimeistään tässä 
vaiheessa aloin toden teolla innostua tutkimuksestani: omasta kiinnostuksen 
kohteestani kummunnut aihe oli yhtäkkiä todellistunut paperinivaskaksi 
eteeni. 

Kun aineisto on kerätty, alkaa tutkimuksen teon ehkä kiinnostavin vaihe, 
aineiston läpikäynti ja analysointi (ks. lisää aineistonanalyysistä Eskola ym. 
2017). Laadullisen aineiston analyysi alkaa aineistoon perehtymisellä. On 
järkevää litteroida käsinkirjoitetut kertomukset sekä numeroida ne kehysker- 
tomusversioittain. Järjestysnumeron lisäksi kertomukset kannattaa koodata 
vastaustilanteen ja/tai -paikan mukaan: esimerkiksi tyttöjä tutkittaessa eräs 
aineistotunniste oli A4T1+, jossa A tarkoittaa koulua, josta aineisto on kerät- 
ty, 4 kuvaa luokka-astetta (tutkimukseen osallistua kaksi eri luokka-astetta), 
T tyttöä (aineisto kerättiin myös pojilta), 1 järjestysnumeroa (kyseessä on siis 
järjestyksessään ensimmäinen kertomus) ja +-merkki myönteistä kehysker- 
tomusversiota (tavallinen tyttö). Aineistotunnisteet on hyvä lisätä litteroin- 
nin yhteydessä jokaisen tarinan yhteyteen, kunhan on muistanut jo aineistoa 
kerätessään merkitä kerättyihin vastauksiin tarvittavat tiedot. Aineiston voi 
numeroida myös yksinkertaisesti niin, että ensimmäiseen kehyskertomukseen 
saadut vastaukset numeroidaan 101, 102 jne., toiseen 201, 202 jne. eli tunnus 
kertoo suoraan mihin kehyskertomukseen ao. vastaustarina on kirjoitettu. 
Litterointia tehdessään tutkija joutuu pohtimaan suhtautumistaan vastaa- 
jien tekemiin kirjoitusvirheisiin. Kuinka paljon tutkija voi muokata vastaajien 
tekemiä kirjoituksia esimerkiksi kirjoitusvirheiden osalta? Asiaa voi lähestyä 
kysymyksen kautta: pitäisikö lopputuloksessa ajatella lukijan lukukokemusta 
vai huolehtia tekstin autenttisuudesta? Näkemyksemme mukaan kumpikin 
näkökulma on huomioitava. Tutkijan vastuulla on huolehtia tutkittavien ano- 
nyymiydestä, jolloin on perusteltua poistaa jokin tutkittavan identiteetin pal- 
jastava ilmaus. Toisaalta jokin alkuun kirjoitusvirheeltä näyttävä ilmaus voi- 
kin olla yksilölle tyypillinen ilmaisutapa. Pääsääntöisesti selkeät lyöntivirheen 
kaltaiset virheet voi korjata, mutta enempää kielenhuoltoa ei kannata tehdä. 
Kun litterointi on tehty, ja aineisto on järkevällä tavalla siirretty sähköiseen 
muotoon, on sen käsittely helpompaa ja se mahdollistaa erilaisten muotoilu- 
jen ja ryhmittelyjen teon. Myös hakutoimintojen käyttäminen on näppärää. 
Tyttö tuollainen-tutkimuksessa käytettiin Word-tekstinkäsittelyohjelmaa ja 
puhtaaksi kirjoitettujen tarinoiden tulosteita. Alkuvaiheen työskentely teh- 


tiin konkreettisia papereita siirrellen ja ryhmitellen sekä värikynillä ilmauk- 

sia värikoodaten. Työskentelytapoja ja -mieltymyksiä on monia, tärkeintä on 

alkuun pääsy. 
Aloittaessani aineistoni läpikäyntiä, pohdin monia mahdollisia työsken- 
telytapoja, mutta aineistoni ollessa suhteellisen pieni (n=41), koin itselleni 
mielekkäämmäksi työskennellä käsin, olohuoneen lattiaa hyödyntäen. Koo- 
dasin koko aineiston merkiten eri värein eri teemakokonaisuuteen liittyvät 
ilmaukset sekä pinosin kertomukset erilaisiin nippuihin. Tämän työrupea- 
man jälkeen työskentelin vielä Word-tiedostossa merkiten jokaiseen tarinaan 
koodien mukaiset tunnisteet. Niiden avulla oli jatkossa helpompaa etsiä esi- 
merkiksi koko aineistosta yhdellä kerralla kaikki tiettyyn aihepiiriin liittyvät 
ilmaukset. Kaiken kaikkiaan koin aineiston keräämisen ja aineiston analyy- 
sin mielekkääksi ja sujuvaksi työvaiheeksi. 


Eläytymismenetelmäaineistoa voi työstää monin tavoin: taulukoida, teemoi- 
tella ja tyypitellä. Toisaalta samaan aineistoon voi soveltaa useampaakin ana- 
lyysitapaa, kuten on tehty myös Tyttö tuollainen -artikkelissa. Aineistoa läpi- 
käydessä kannattaa pitää kirkkaana mielessään, että analyysin tarkoituksena 
on etsiä ja löytää vastauksia tutkimuskysymyksiin. Taulukoiden ja kuvioiden 
tekeminen niiden itsensä vuoksi ei ole tarpeellista. Tutkimusprosessin eri vai- 
heissa saattaa tiedostoissa olla vaikkapa viisi erilaista kuviota tai taulukkoa, 
mutta lopulliseen artikkeliin niitä tulee vain vaikkapa kaksi. Kuvioita ja taulu- 
koita kannattaa siis ehdottomasti käyttää oman ajattelun jäsentämisen apuna, 
mutta niiden käyttämistä valmiissa työssä kannattaa tarkastella kriittisesti: 
”tuoko tämä tekstille lisäarvoa?”. 
Sisällönanalyysini noudatteli induktiivista lähestymistapaa, eli keräämäni 
aineisto ohjasi tulkintaa alusta loppuun asti. Analyysini eteni yksiköinnistä 
ryhmittelyn kautta luokitteluun. Pilkoin tekstit ensin pienempiin merkitys- 
yksikköihin, jonka jälkeen muodostin niistä merkitykseltään yhteneväisiä 
luokkia. Lopuksi loin yläkäsitteet tekemieni luokitusten pohjalta. Käytän- 
nössä tämä korealta sanahelinältä kuulostava toiminta merkitsi lapsekkaan 
innostuksen sävyttämää aineiston uudelleenlukemista värikynät kädessä. 
Aina se ensimmäiseksi valittu analyysitapa ei olekaan se paras ja tehokkain, 
vaan analyysia kannattaa kokeilla muillakin tavoin. Eri analyysitapojen kokei- 
lu ja vertailu auttavat tutkijaa toisinaan hahmottamaan paremmin esimerkiksi 
kehyskertomusten varioinnin vaikutukset. Myös muiden tekemien valintojen 


pohtiminen voi joskus toimia sopivana sytykkeenä junnaavalle prosessille: 

Kun olin kahlannut tekstiäni värikynät kädessä ilmauksien yleisyyttä las- 
kien, kohtasin seuraavan haasteen: tiesin nyt mistä aineistossani puhuttiin, 
mutta mitä seuraavaksi? Yksittäisten havaintojen syventäminen tieteelli- 
seksi tekstiksi tuotti minulle hankaluuksia ja sai minut pakoilemaan koko 
kirjoitusprosessia. (--) Jätin oman tutkimukseni hetkeksi tauolle ja aloin 
lukea muiden tutkimuksia. Tämä oli oiva ratkaisu: sain hyödyllistä etäisyyt- 
tä omaan ajatteluuni, joka tässä vaiheessa tuntui kiertävän samaa vanhaa 
rataa. Toisten tekemien ratkaisujen pohtiminen ja analysointi olivat juuri 
sopiva potku takalistolle palata kirjoittamaan. 
Eläytymismenetelmääaineistolle on tyypillistä, että se avaa tutkijalle täysin 
uusia näkökulmia tutkittavaan asiaan, tutkija ikään kuin saa enemmän kuin 
pyytää. Toisaalta aineisto ei koskaan anna ilmaiseksi mitään, vaan analyysi 
vaatii tutkijalta aktiivista työtä ja halua kaivautua syvemmälle. 
Kirjoitusprosessini ja aineistonanalyysini kehämäisesti edetessä aloin tutkia 
aineistoani myös siitä näkökulmasta, mitä siitä puuttui tai mitä se ei kerto- 
nut. Nämä havainnot olivat yhtä mielenkiintoisia ja tärkeitä kuin varsinai- 
set, suoraan aineistosta tehdyt päätelmät. 


Tulosten esittäminen ja pohdinta 


Huolella tehtyä aineiston analyysiä (ja/tai tulkintaa; analyysin ja tulkinnan 
erottaminen tai erottamattomuus on kvalitatiivisen tutkimuksen pitkäaikai- 
sia peruskysymyksiä, johon ei ole selkeää vastausta) seuraa tulosten esittely ja 
pohdinta: tehty analyysi ja havainnot sidotaan teoriaan sekä vastataan tutki- 
muksen alussa tehtyihin tutkimuskysymyksiin. 

Eläytymismenetelmälle ominaisesti tuloksissa nostetaan esiin myös variaa- 
tion vaikutus kehyskertomuksille, eli pohditaan sitä, millainen vaikutus tytön 
tavallisuudella ja epätavallisuudella oli saatuihin kertomuksiin. Tyttö tuollai- 
nen -tutkimuksessa variaatio näkyi erityisesti tyttöyteen liitettävissä ominai- 
suuksissa. 

Tulosten esittelytapoja on monia. Voidaan käyttää informatiivista kuvaa 
tai taulukkoa, jota katsomalla lukijalle selviää tärkeimmät tutkimustulokset 
tiivistetyssä muodossa. Kuvien pitäisi kuitenkin toimia ilman suurta tarvetta 
niiden avaamiselle leipätekstissä. Toisin sanoen kuvioiden pitäisi tuoda lisäar- 


voa tekstille, mutta olla myös itsessään ymmärrettäviä ja informatiivisia. Ku- 

vioiden käyttöä tulee siis käyttää perustellusti. Tyttö tuollainen-artikkelissa 
päädyttiin ratkaisuun, jossa tulososiossa on kaksi kuviota. Ensimmäinen ku- 
vio esittelee aineiston jakautumista kehyskertomusversioittain sekä antaa lu- 
kijalle käsityksen kuinka paljon tyttöyteen liittyviä eri ilmaisuja on ylipäänsä 
käytetty. Toinen kuvio esittelee tyttöjen kirjoituksista konstruoidut erilaiset 
tyypit: epätavallisen ja tavallisen tytön tyyppikuvaukset. 

Kuvioiden lisäksi tuloksia voi esitellä aineistositaattien kautta ja niiden 
käyttöön liittyy sama ohje kuin kuvioiden käyttöön: harkiten ja perustellusti. 
Suorat aineistolainaukset tarjoavat lukijalle mahdollisuuden kurkistaa kirjoit- 
tajien käyttämään kieleen ja puhetapoihin sekä kirjoittajan itsensä tekemiin 
tulkintoihin. Aineistositaatit toimivat esimerkkeinä aineistosta tai tietynlai- 
sina tekstuaalisina korostuskeinoina varsinaisen tutkimustulosten esittelyn 
lomassa. Aineistositaatteja ei tulisi kuitenkaan käyttää liian löyhin perustein, 
jottei tulosten esittelystä tulisi vain perättäisten aineistositaattien luetteloin- 
tia. 

Aineistositaatteja käyttäessään tutkija joutuu pohtimaan tunnisteiden 
käyttöä. Tunnisteiden käyttö aineistolainauksissa on aina tapauskohtaista, 
kuten tämänkin teoksen artikkelit osoittavat: joissain on käytetty, toisissa jä- 
tetty pois. Tunnisteiden käyttöä puoltaa tutkimuksen läpinäkyvyyden perus- 
telut: lukija voi seurata tutkijan tekstissään tekemää aineiston käyttöä ja tehdä 
päätelmiä aineiston laadusta ja edustavuudesta. Yhtälailla löytyy perusteluita 
tunnisteiden pois jättämiselle: eläytymismenetelmääaineistot ovat usein pieniä, 
jolloin voi olla vaarana, että tutkimukseen osallistujat ovat tekstikatkelmien 
perustella jäljitettävissä, tällöin on perustelua jättää tunnisteet pois tutkitta- 
vien anonymiteetin suojelemiseksi. Tunnisteiden käyttöä tulee siis pohtia sekä 
tutkimuksen uskottavuuden että tutkittavien henkilöllisyyden suojaamisen 
näkökulmasta. 

Aineistositaattien tunnisteiden käyttö on vain yksi asia, jolla tutkija voi 
turvata tutkittaviensa anonymiteetin säilymisen. Kuvaillessaan aineistoaan 
ja sen keruuta tutkija kertoo mistä aineisto on kerätty. Tässä kohtaa on hyvä 
käyttää riittävän laveita ilmaisuja, kuten ”etelä-suomalainen koulu? tai ”keski- 


suuri kaupunki”. Tutkittaessa esimerkiksi vähemmistöryhmiä pienellä paik- 

kakunnalla, voisi tutkittavien henkilöllisyyden paljastumisen riski olla suuri, 
mikäli mainittaisiin ko. paikkakunta nimeltä. 

Läpi koko tutkimuksenteon prosessin tutkijan tulisi säilyttää kriittinen 
ajattelu. Erityisen tärkeää tämä on aineiston analyysissä ja tulosten esittä- 
misessä: mitä voin oikeastaan sanoa aineistostani? Tutkijan tulisi tarkastella 
kriittisesti omaa toimintaansa mutta myös aineistoaan. Esimerkiksi tutkit- 
taessa paljon tunteita herättävää Tampere3-prosessia on todennäköistä, että 
vastaajaksi valikoituvat sellaiset ihmiset, jotka ovat tyytymättömiä prosessiin. 
Näin ollen aineistoksi valikoituu jo lähtökohtaisesti kriittisesti suhtautuvat 
ihmiset. Tämä on asia, joka tutkijan tulee avata tekstissään näkyväksi. Tut- 
kimusprosessin läpinäkyväksi tekemisen lisäksi tutkijan tulisi tarkastella ai- 
neistoaan kriittisesti: mitä se ei kerro, mitä ei löydetty? Nämä seikat ovat yhtä 
kiinnostavia kuin varsinaiset tutkimustulokset ja niiden pohtiminen osoittaa 
tutkijan kyvyn tulkita aineistoaan monipuolisesti. 

Tässä työvaiheessa pohdin myös paljon tutkijan asemaa ja roolia. Jo aineis- 

tonanalyysiä tehdessäni olin joutunut myöntämään itselleni, että vaikka tut- 

kijalla on, ja tulisi olla, vakaa pyrkimys objektiivisuuteen, on hänen myös 

myönnettävä, että loppujen lopuksi tutkimus on hänen tekemäänsä tulkin- 

taa. Objektiivista totuutta sinällään ei ole olemassakaan. 
Tutkijan etiikkaan kuuluu edellä kuvatun aineiston kriittisen tarkastelun li- 
säksi oman asemansa ja omien lähtökohtien tunnistaminen. Jokaisella tutki- 
jalla on joku intressi omaan tutkimusaiheeseensa, jopa vahva mielipide asiasta. 
Nämä seikat on tärkeää tiedostaa, jotta voi pyrkiä edes jonkinasteiseen objek- 
tiivisuuteen olkoonkin, että tutkimus on aina tutkijan oma kertomus, tarina, 
täynnä tutkijan omia valintoja, toivottavasti suhteellisen selkeästi auki kirjoi- 
tettuna ja reflektoituna. Näin on myös eläytymismenetelmän kohdalla. Siitä 


huolimatta — ja juuri siksi — menetelmää kannattaa käyttää. 

Johdanto 


Elaytymismenetelman soveltaminen Suomessa alkoi sosiaalipsykologian op- 
piaineessa Tampereen yliopistossa Antti Eskolan johdolla keväällä 1982 (esim. 
Eskola 1989). Alun kokeilujen jälkeen menetelmä oli hautautumassa joskus ko- 
keilluksi harvinaisuudeksi, kunnes vuonna 1990 Jari Eskola ja Juha Suoranta 
(esim. 1992) aloittivat menetelmän systemaattisen kehitystyön osana laajem- 
paa laadullisen aineiston analyysin kehittämisprojektia. 

Ensimmäinen yritys koota yhteen menetelmän käyttöä ilmestyi vuonna 
1991 ensimmäisen eläytymismenetelmäoppaan Eläytymismenetelmän käyttö 
sosiaalitutkimuksessa — tekninen opas aloittelijoille (Eskola 19914) yhteydessä, 
mutta katsaus (Eskola 1991b) oli varsin epäsystemaattinen. Vakavampi - tai ai- 
nakin systemaattisempi — yritys eläytymismenetelmän käytön kartoittamisek- 
si tehtiin kuusi vuotta myöhemmin. Silloiseen Eläytymismenetelmäoppaaseen 
(Eskola 19974), jonka loppuun kaluttuja kirjastokappaleita näkee joskus vie- 
läkin opiskelijoilla, sisältyi luku nimeltään Kehyskertomuksia (Eskola 1997b). 
Aineisto ei ollut täysin kattava, mutta sisälsi suurimman osan siihen mennessä 
tehdyistä eläytymismenetelmätutkimuksista ja opinnäytteistä. Tutkimusai- 


heet oli jaettu seitsemään luokkaan: tulevaisuus, alkoholi ja terveys, arki & 

elämä, opiskelu ja opetus, urheilu, teoria sekä organisaatio ja sen kehittäminen. 
Luokitus oli siis mitä tyypillisin aineistolähtöinen kartoitus ja kuvastaa hyvin 
sitä, kuinka menetelmän käyttö pelkistyi siitä kiinnostuneiden henkilöiden 
omiin tutkimusintresseihin. Menetelmän kehitystyön systemaattisuus kes- 
kittyi kehyskertomusten periaatteiden muokkaamiseen ja analyysitapoihin, ei 
substanssikokeiluihin. 

Edelliset katsaukset perustuivat siihen, että tuohon aikaan menetelmän 
käyttöä pystyi seuraamaan suhteellisen hyvin lukemalla ja toki jonkinlaisia 
hakuja tekemällä. Ensimmäinen vakavasti otettava katsaus menetelmän käyt- 
töön tehtiin vasta vuonna 2014 Anna Wallinin johdolla (Wallin, Helenius, 
Saaranen-Kauppinen & Eskola 2015). Mukana oli tällöin 270 tutkimusta vuo- 
silta 1991—2014. Katsauksessa keskityttiin tarkastelemaan menetelmän käy- 
tön yleistymistä sekä sitä, millä tieteenaloilla ja missä konteksteissa menetel- 
mää on käytetty. 

Tämän katsauksen — tai paremminkin systemaattisen kirjallisuushaun 
— tarkoituksena on muodostaa tietovaranto vuosien 2000-2017 eläytymis- 
menetelmätutkimuksista ja selvittää kuinka tutkimusaineistojen koko on 
vaihdellut sekä millaisia kohderyhmiä eläytymismenetelmällä on yleisimmin 
tutkittu. Haun systemaattisuus tarkoittaa tässä yhteydessä erityisesti sitä, että 
aineisto on pyritty keräämään mahdollisimman systemaattisesti tiettyjä kri- 
teerejä noudattaen. Katsaus muodostaa eräänlaisen perusaineiston, ja edelli- 
sistä katsauksista poiketen lähtökohdaksi otettiin aineiston laajempi erittely 
taulukkomuodossa. Liitteenä olevasta taulukosta löytyy esimerkiksi kaikki 
käytetyt kehyskertomusvariantit siltä osin kuin ne olivat löydettävissä. Aineis- 
to mahdollistaa siis vaikkapa erilaisiin kehyskertomuksiin tutustumisen omaa 


tutkimusta suunniteltaessa. 


Tiedonhaun toteutus 
Tiedonhaku toteutettiin huhti- ja toukokuussa 2018 käyttäen Andor-, 
Scholar-, Tampub- ja Theseus-tietokantoja. Tiedonhaku suoritettiin" ha- 
1 Aineiston keräsivät Tampereen yliopiston kasvatustieteiden tiedekunnassa 


KASSM3-kurssilla Heli Karjalainen, Sanna Kaukinen, Anette Mansikka-aho, Pauliina 
Puikkonen, Pia-Christina Roth, Fia-Maria Savolainen ja Noora Silfversten. 

kusanoilla ”eläytymismenetelmä”, ”the method of empathy-based stories”, 
”empathy-based method” sekä ”passive role-playing”. Haku suoritettiin avoi- 
mella haulla, kohdistettuna kaikkiin sanoihin ja se toteutettiin vuosi kerral- 
laan tarkastellen, alkaen vuodesta 2000. Hakuun sisällytettiin väitöskirjat, 
pro gradu -työt, kotimaiset sekä kansainväliset artikkelit sekä ammattikorkea- 
koulujen opinnäytetyöt. Hakujen sisällyttämisen valintakriteereinä oli, että 
tutkimuksista oli saatavilla kokotekstit sähköisessä muodossa ja että niissä oli 
otettu huomioon menetelmälle ominainen kehyskertomuksen variaatio, eli 
kehyskertomusversioita oli vähintään kaksi. Hakujen tuloksissa oli myös tut- 
kimuksia, jotka oli nimetty eläytymismenetelmätutkimuksiksi, mutta niistä 
puuttui menetelmälle ominainen variaatio, joten ne jätettiin aineistosta pois. 
Julkaistuista tutkimuksista ja tutkielmista kirjattiin ylös tekijä(t), julkaisu- 
vuosi, työn otsikko, tutkimuspaikka, julkaisutyyppi (K: kansainvälinen artik- 
keli, V: väitöskirja, A: kotimainen artikkeli, G: gradu, T: amk-tutkielma, M: 
muu), päätutkimusongelmat, aineiston koko? ja tutkimuksen kohderyhmä, 
käytetyt kehyskertomukset sekä linkki tutkimukseen. Näiden tekijöiden poh- 
jalta kaikki tunnistetut 260 eläytymismenelmätutkimusta koottiin yhteen 
erilliseen Excel-taulukkoon’. Tällainen menettely arvioitiin käytännöllisim- 


mäksi ajatellen aineiston mahdollisia tulevia käyttäjiä. 


Eläytymismenetelmäaineistojen koko ja kohderyhmät 
Vuosina 2000-2017 tehdyissä eläytymismenetelmätutkimuksissa tutkimusai- 
neistojen koko on vaihdellut yli kolmestasadasta kertomuksesta kolmen vas- 
taajan tarinoihin. Laajimmat, useita satoja kertomuksia käsittävät aineistot on 
kerätty useampaa kuin kahta kehyskertomusversiota käyttämällä. Enimmil- 
lään on käytetty peräti kymmentä eri kehyskertomusversiota. 

Tyypillisempää on kuitenkin kahden kehyskertomuksen käyttö: 70 pro- 
senttia kaikista tämän katsauksen eläytymismenetelmätutkimuksista muo- 


dostuivat kahden kehyskertomuksen perusteella. Keskimääräinen aineiston 


2 Pääsääntöisesti vastausten määrä, mutta jossain tapauksissa tämä oli ymmärretty vas- 
taajien määräksi (luvut eroavat toisistaan jos samat vastaajat olivat vastanneet useampaan 
kehyskertomukseen). 


> Taulukko on luettavissa http://urn.fi/ URN:ISBN:978-952-03-0908-4 

koko oli 43 tarinaa. Pienimmät aineistot käsittelivät hyvin marginaalisia ryh- 
miä, kuten avohuollossa olevia tai sukulaissijaisperheissä asuvia nuoria, jonka 
vuoksi aineistotkin olivat ymmärrettävästi pieniä. 

Elaytymismenetelmaa on käytetty eniten kasvatus- ja sosiaalitieteissä 
(Wallin ym. 2014), mutta sen käyttö on vähitellen levinnyt myös muille tie- 
teenaloille. Kasvatus- ja sosiaalitieteiden painotus näkyy luonnollisesti myös 
kohderyhmän osalta. Opiskelijat olivat selkeästi tutkituin kohderyhmä (54 %), 
peräti yli puolet kaikista eläytymismenetelmällä tehdyistä tutkimuksista käsit- 
teli eri-ikäisiä opiskelijoita. Seuraavaksi eniten tutkitut kohderyhmät olivat so- 
siaali- ja hoitoalan työntekijät (14 %) sekä opettajat (9 %). Kasvatus- ja sosiaa- 
lialan tutkimukset ovat käsitelleet muun muassa oppilaiden luontosuhdetta, 
kouluhyvinvointia, seksuaalikasvatusta ja kiusaamista. Korkeakouluopiskeli- 
joita käsitelleet tutkimukset ovat pohtineet muun muassa opiskelijoiden val- 
mistumista, opintojen aikaista tukea sekä liikunta-aktiivisuutta. Sosiaali- ja 
hoitoalaan painottuneet tutkimukset ovat puolestaan tarkastelleet esimerkik- 
si lastensuojeluun tai päihdetyöhön liittyviä kysymyksiä. Kasvatus- ja sosiaa- 
lialan ulkopuolisten aiheiden kirjo on huomattavasti laajempi: kahden vuosi- 
kymmenen aikana eläytymismenetelmää on käytetty esimerkiksi tutkittaessa 
ikääntyvien näkemyksiä hyvästä ateriasta sekä vaikkapa laittomia suurpeto- 


kaatoja käsittelevässä tutkimuksessa. 


Taulukko 1. Eläytymismenetelmällä tehdyn tutkimuksen kohderyhmät 


Kohderyhmä Kpl % 
Opiskelijat 140 54 
Sosiaali- ja hoitoalan työntekijät 36 14 
Opettajat 23 9 
Työntekijät 17 6 
Kuluttajat ja asiakkaat 15 6 
Vanhemmat 3 
Koulutuksiin osallistujat 3 
Muut 14 5 
Yhteensä 261 100 

Mitä seuraavaksi? 


Tämän projektin keskeinen tehtävä oli koota tämän vuosituhannen suoma- 
laiset sekä harvat ulkomaiset eläytymismenetelmätutkimukset yhteen erään- 
laiseksi tietovarannoksi, jota voidaan hyödyntää sekä oman tutkimuksen 
suunnittelussa että aineiston jatkojalostuksessa. Tässä yhteydessä aineistoa 
tarkasteltiin tarkemmin ainoastaan aineiston koon ja tutkimuksen kohderyh- 
män osalta, mutta aineisto tarjoaa hyvin monenlaisia jatkotutkimusaiheita, 
jotka voidaan jaotella esimerkiksi neljään kohtaan: 

1) Miten eläytymismenetelmä on ymmärretty ja miten sitä on käytetty? 


Millaisia kehyskertomukset ovat olleet ja miten eläytymismenetelmän pe- 
rusideaa, eli kehyskertomuksen variointia, on sovellettu? 


2) Miten eläytymismenetelmääineistoja on analysoitu? Kuinka sähköinen 
aineistonkeruu on vaikuttanut vastausten luonteeseen ja pituuteen? Mi- 
ten sattumanvaraisia aineistot ovat? Miten eläytymismenetelmän perusi- 
deaa, eli variaatiota, on hyödynnetty analyysissä, vai onko sitä muistettu 
tai osattu hyödyntää? 


3) Millaisia aiheita menetelmällä on tutkittu? 

4) Miten eläytymismenetelmän käyttö on levinnyt ja vaihdellut eri aikoina? 
Oletettavastikin yksittäiset toimijat tai ryhmät (kuten EskolaMEBS-ryhmät) 
ovat vaikuttaneet menetelmän käyttöön samoin kuin se, että menetelmää on 
hyödynnetty laajasti kahdessa suositussa laadullisen tutkimuksen oppikirjassa 
(Eskola & Suoranta 1998; Saaranen-Kauppinen & Puusniekka 2016). Viime 
aikoina eläytymismenetelmää on esitelty myös kansainvälisille markkinoille 
(esim. Wallin, Koro-Ljungberg & Eskola 2018). 

Yhteiskunta on jatkuvassa muutoksessa. Puhutaan työn muutoksesta, 
rapautuvasta demokratiasta ja kiihtyvästä globaalisaatiosta. Olisi naivia 
ajatella, etteivät yhteiskunnassa tapahtuvat muutokset vaikuttaisi 
myös kasvatukseen. Teos tarkastelee kasvatuksen muutosta sen 
moninaisella kentällä: miten vaikkapa laaja-alaisuus tai toiminnallinen 
opetus ovat muuttaneet kouluopetusta tai miten yhteisöllinen 
työkulttuuri näyttäytyy lukiossa. Teos tarjoaa näkökulman muun 
muassa siihen, miten lapset kokevat uutisten väkivaltakertomusten 
hahmot tai miten tytöt rakentavat kertomuksissaan tyttöyttä. Lisäksi 
muutosta pohditaan mm. korkeakoulujen muutosjohtamisen, 
erityisopettajien ja ammatillisten opettajaopiskelijoiden kokemusten 
sekä kasvatustieteen tiedekunnan näkökulmasta. 


Kaikkia edellä kuvattuja artikkeleita yhdistää kasvatuksen muutoksen 
tarkastelun ohella myös metodologinen yhteys: kaikkien artikkelien 
aineisto on kerätty eläytymismenetelmää käyttäen. Teos osoittaa, 
kuinka monikäyttöisestä menetelmästä on kyse: se sopii yhtälailla 
lasten käsitysten tutkimiseen kuin kokonaisen organisaatiomuutoksen 
tarkasteluun ja sen avulla voidaan tarttua tarvittaessa nopeastikin 
ajankohtaisiin teemoihin. 


Teos esittelee paitsi menetelmällä tehtyjä käytännön tutkimuksia, 
tarjoaa myös käyttöohjeen menetelmään vasta tutustuvalle 

tutkijalle. Teos esittelee eläytymismenetelmän hyviä käytäntöjä sekä 
systemaattisen kirjallisuuskatsauksen eläytymismenetelmän käytöstä. 


